
„Copiii nimănur” 


Odată cu apariţia „Junimii literare“, gazetă care îşi propunea 
cultivarea vocației, identificând, prin concursuri sau prin contactări 
directe, tineri gimnazişti şi studenți capabili să respire prin cuvinte, trăitori 
de spiritualitate care să reconstituie, prin trăire, identitatea neamului, 
scrisul bucovinean capătă consistenţă, iar literatura începe să se apropie, 
ca valoare, de scrierile cu caracter istoric, scrieri care impuseseră, inclusiv 
în catastifele Academiei Române, nume de români bucovineni precum 
George Popovici, Euseviu Popovici, Dimitrie Onciul, Dimitrie Dan sau 
Iancu Nistor. De regulă, calea spre afirmare naţională trecea prin Viena, 
prin capitala europeană în care o societate ca „România Jună“ deja 
însemna o capitală spirituală a românismului. La „România Jună“, 
românii bucovineni aveau mereu un cuvânt de spus, ajungându-se, în 
1912, chiar şi la o competiţie bucovineană de autoritate, care avea să-i 
poziţioneze în tabere diferite pe doi buni prieteni bucovineni şi viitori 
camarazi de luptă în traşeele româneşti ale Reîntregirii Neamului, lon 
Grămadă, din Zahareşti, şi Dimitrie Marmeliuc, din Liteni-Bucovina. 
La „România Jună“ se comiteau inițierile în spiritualitatea românească 
şi se conştientiza poziția acestei spiritualități în cadrul spiritualității 
europene. De acolo, din capitala spirituală a românismului, radiau 
energiile naţionale, prin intermediul societăţilor culturale studenţeşti din 
provinciile româneşti, asupra fiecărui petec de pământ care plămădea 
lumină. lar „Junimea“ din Cernăuţi şi revista acestei societăți studenţeşti, 
„Junimea literară“, conturau, deja, o nouă elită, una reală, care avea să 
facă posibilă apariţia unei generaţii de „aristocrați ai simţirii““, generaţia 
iconarilor sau a arborosenilor. Printre individualităţile acestei adevărate 
elite, cu rădăcini rurale (nici târgurile bucovinene nu înseamnă altceva), 
cu sau fără studii vieneze, dar aflate sub aura binecuvântată a „României 
June“, s-au numărat Em. Grigorovitza, lon Nistor, Constantin Berariu, 

Ion Grămadă, Liviu Marian, Traian Brăileanu, Dimitrie Marmeliuc, 
George Tofan, Gavril Rotică, George Voevidca, N. Teaciuc-Albu şi Vasile 
Gherasim. Pe toți, inclusiv pe cei nemenţionaţi încă, i-aş numi, folosind 
o sintagmă a poetului Gavril Rotică, „Copiii nimănui“, pentru că, deşi 
au trăit eroic întru românism, aveau să sfârşească într-o nedreaptă uitare, 
iar supraviețuitorii generației lor — prin cumplitele temnițe politice ale 
patriei. Nu ale comunismului, ci ale patriei, ci ale neamului. În fond, şi 
comunismul s-a făcut prin noi, crimele lui, dar şi martirii lui făcând 
parte, în proporţii egale, din fiinţa noastră națională. 


Constantin Berariu 
(1870-1929) 


Primele patru numere ale „Junimii 
literare“ pe anul 1930 au fost contopite într-un 
„Număr festiv / închinat memoriei / lui / 
Constantin Berariu“, cuprinzând opere ale 
autorului omagiat („Povestea copilăriei mele“, 
„Povestirea cronicarului“, „Scrisori inedite“, 
traducerile poemelor dramatice „Clopotul 
scufundat“ şi „Oricine“, precum şi „Amintiri 
din timpul stagiului militar““). În paginile revistei semnează elogiose 
rememorări şi aprecieri critice Ion I. Nistor („Autobiografia lui Constantin 
Berariu“), Al. lordan („Constantin Berariu, schiță bibliografică“), Oltea 
I. Nistor (,„Pseudonimele lui C. Berariu“), Traian Chelariu („Poetul 
Constantin Berariu“), E. Pohontzu („Constantin Berariu, dramaturg şi 
poet“), Arcadie Gherman („Un suflet nobil“), C. Ştefănescu-Galaţi 
(„Ultimul salut“), precum şi fratele autorului dispărut, Stănică Berariu 
(„Amintiri din 1877). 

„Junimea literară“ se transformă, la începutul anului 1930, 
într-un complex şi complet capitol de istorie literară, dedicat poetului, 
dramaturgului, nuvelistului şi savantului Constantin Berariu, deci şi 
într-un exemplu demn de urmat (ceea ce va face, peste mai bine de un 


deceniu, doar „Revista Bucovinei“). „Junimea literară“ avea antecedente 

în acest domeniu al istoriei literare, numere întregi ale gazetei fiind dedi- 
cate vieţii şi operei unor personalităţi ale culturii române precum Vasile 
Alecsandri, Mihai Eminescu, Simion Florea Marian, Nicolae Iorga, Șt.O. 
Iosif, George Tofan, Vasile Gherasim etc. 

Ion I. Nistor, prieten al marelui dispărut, susținea că „Berariu şi-a 
depănat zilele vieţii, vâslind mereu între vis şi realitate ca un veşnic 
îndrăgostit de tot ce este măreț, nobil şi frumos. Frumosul l-a cântat în 
opera sa poetică, nobilul l-a aflat în cinstea şi probitatea sa personală, 
iar măreția o găsea întruchipată în epopeea naţiunii sale, pe care dânsul 
a servit-o cu dragoste şi credință în vremurile grele ale robiei, precum şi 
în zilele senine ale libertăţii“ (pg. 11). 

Al. Iordan era convins că „din poezia lui Berariu se desprinde, ca 
notă esenţială, lirismul“ (pg. 16), autorul fiind un „mânuitor îndemânatec 
al condeiului“ (pg. 26). 

Oltea I. Nistor, pasionată de proza publicată „sub pseudonim“, pe 
care o identifică folosindu-se de manuscrise, constată că nimeni „nu a 
nimerit mai bine să ne descrie viața patriarhală şi mediul din casele 
preoţeşti la Românii din Bucovina“ (pg. 36). 

Traian Chelariu realizează „un capitol de istorie a literaturii 
bucovinene“ (pg. 163), concluzionând că „în rândul numelor: Iraclie 
Porumbescu, T. Robeanu, lon Grămadă, poetul Constantin Berariu 
rămâne „o faptă a literaturii noastre“ şi „un vrednic tovarăş al valorilor 
definitive“.“ (pg. 173). 

lar aprecierile de acest fel continuă, interesantă şi precisă părându- 
mi-se a fi opinia lui E. Pohontzu: „C. Berariu e poet. Se complace în 
contemplaţie. Stăruie asupra gingăşiilor de culori, asupra zburdălniciilor 
nevinovate, asupra grațiozităților copilăreşti“ (pg. 249). „Poetul C. 
Berariu savura hiperrafinat nuanţa cuvântului bine găsit“ (pg. 251), dar, 
„cu toate calităţile ei de limbă, versificaţie şi construcţie, opera lui C. 
Berariu n-a răzbit în vâltoarea frământărilor de bursă literară, unde 
valorile se stabilesc fără valoare, prin tobă, relații şi intimidare, ci timidă 
şi răbdurie stă ascunsă ca cenuşăreasa din poveştile ce le-a iubit“ (pg. 
252). 

Iancu Nistor a reprodus un „Curriculum Vitae“ al lui Constantin 
Berariu, care ar fi trebuit luat drept model de către toți îndreptățiții la 

memorie: 


„Sunt născut în anul 1870, în 9/21 Martie, în comuna Ceahor, jud. 
Cernăuţi, ca fiu al Archipresbiterului-Stavrofor Părintele Artemie Berariu, 
protopop al Cernăuţilor, şi al soţiei sale Iuliana, fiica Mitropolitului Dr. 
Silvestru Morariu-Andrievici, şi mi-am petrecut copilăria în Ceahor, iar 
timpul anilor de studii mai mult în Cernăuţi, sub îngrijirea bunicului 
meu. 

Aici am terminat liceul german de stat şi mi-am luat licenţa la 
facultatea de drept a Universităţii din Cernăuţi. 

Între timp, mi-am făcut stagiul militar la Viena-Trieste (1893-1894) 
şi am audiat cursuri la Universitatea din Innsbruck (1896-1898), 
întorcându-mă de acolo la Viena, însă pentru scurtă vreme. 

În anul 1920, mi-am luat doctoratul la Universitatea din Cernăuţi. 

Am exercitat profesia de jurnalist (1892-1895) ca conducător şi 
colaborator al jurnalelor politice „Gazeta Bucovinei“, „Patria“, 
„Deşteptarea“ şi „Tribuna“ (Ardeal), până la intrarea în funcțiunile 
statului, ca funcționar administrativ în Cernăuţi şi Rădăuţi (1905-1922), 
fiind totodată şi redactor al „Foii legilor şi ordonanțelor țării Bucovina“ 
(1906-1918). 

Ca primconsilier am trecut la Universitatea din Cernăuţi ca 
conferenţiar pentru dreptul constituţional şi administrativ, la 1 Decemvrie 
1919, iar ca profesor agregat pentru dreptul constituțional am ocupat 
această catedră de la 1 Octombrie 1921. 

Am fost primul director al Teatrului Naţional din Cernăuţi (1922- 
1925). 

Am mai fost membru delegat al Ministerului de Interne în 
Comisiunea de Apel pentru constatarea naţionalităţii române de pe lângă 
Curtea de Apel din Cernăuţi (1924-1929) şi eram înscris în baroul 
avocaţilor din Cernăuți. 

Am fost decorat cu ordinul „Coroana României“ în gradul de Ofiţer 
şi cu medalia „Bene merenti“ cl. |. 

Ca publicaţiuni, am un studiu istorico-politic despre „Tricolorul 
Românesc“, 1901, şi mai multe publicaţiuni în domeniul dreptului, ca 
„Noua Constituţie a României“ şi altele din domeniul politic, publicate 

în revista „Cugetări“, 1920, ca: „Reprezentarea proporţională“ şi 
„Reforma electorală“. 

Prima mea lucrare literară mai mare, pe lângă multele poesii, schiţe, 
critice literare şi altele, a fost traducerea în versuri a tragediei în 5 acte a 
lui Grillparzer „Ale mării şi iubirii valuri“ (1895-1896), deşi a fost tipărită 
abia în 1904, în „Junimea literară“. Au urmat, apoi, lucrările originale: 
„Făt-Frumos în grădina Sf. Vineri“, feerie în 3 acte şi 4 tablouri (1903) 
şi „Cheleş Împărat“, poem dramatic în 3 acte (1923). La urmă, „Clopotul 
scufundat“, poem dramatic în 5 acte, de Gerhard Hauptmann, prelucrat 
în limba română (1926) şi „Oricine“, spectacolul morţii, de Hugo de 
Hoffmannsthal, prelucrat în româneşte (1927). 

Poeziile, schiţele şi amintirile din copilărie le-am publicat în 
revistele „Încercări literare“, „Junimea literară“ şi în jurnalele politice 
mai sus induse şi mai ales sub pseudonimele „A. Ricu“, „Amsis“, 
„Corneliu Miclu“, „C.B. Ceahor“ şi „Stan-Nică“.“ (pp. 8,9). 


Revendicarea aproape triumfală a unei opere care, aşa cum se va 
vedea, pare să fie la înălțimea omului, s-a făcut „în vâltoarea frământărilor 
de bursă literară“ a vremii, nepotul neuitatului Mitropolit Silvestru şi 
fiul redactorului responsabil al revistei „Candela“ (cel care respingea 
împroprietărirea enoriaşilor sărăciţi, pe motiv că împroprietărirea ar fi 
„de sorginte social-democratică şi comunistă“) bucurându-se, şi ca 
moştenire, şi ca merit personal, de reputaţie şi de simpatie. 

Ca poet, Constantin Berariu a debutat, în „Încercări literare“ 
(1892), cât se putea de promiţător, versificând fluid, dezinvolt, aproape 
modern: „Întins pustiu. Din cer senin / Arzânde raze numai vin / Şi de 
văpaia lor încins / E-n lung şi-n lat pustiu întins. // O vrajă zace pe 
pustiu; / Căci din nisip nici murmur viu, / Nici flori, nici pomi nu mai 
răsar / De-al vrajei blestem. În zadar // Pribeagul caută-n lung şi lat / 
Sălaş în locul blestemat, / Căci dintr-o zare-n altă zare / E de pustiu 
o-ntinsă mare“ (Pustiu). 

Debutantul Constantin Berariu şi-a început frumos poemul, frumos 
chiar şi pentru vremuri cu un lirism mai evoluat, dar, din păcate, îl întinde, 
irosindu-l şi irosindu-se, cale de mult prea multe strofe, ceea ce nu se 
întâmplă şi în poemele sale ulterioare, toate bine structurate şi adesea 

surprinzătoare prin ineditul ideii sau al imaginii. 
Traian Chelariu a identificat câteva poeme frumoase, pe care le 
voi reproduce, ca probă, folosindu-mă de ortografia actuală: 


„Cutreieram litoralul 'Triestii 


Cutreieram litoralul Triestii 

Şi, când stăteam la mal, bătea o briză, 
Prin valuri tresărea ca o surpriză, 

Un zumzet de zefir foşnea prin trestii. 


Vedeam semeț pe țărm întinse braţe 
Ca să cuprindă-n sine marea-ntreagă 
Şi-n loc oprită inima-mi pribeagă 
Cu dor strângea priveliştea măreaţă. 


Era ceva — părea că mă ridică 
De mii de ori mai sus de cum e cerul 
Şi tăinuit nu-mi mai părea nimică 


Înfiorat priveam atunci misterul 
Eternei creaţiuni în partea-i mică 
Şi maiestos lucea din “nalt eterul. 
(Gazeta Bucovinei, nr. 44/1894, pg. 1). 


Buga 


Din vremuri vechi bătrânul Bugă 
În Putna, loc de rugi ales, 
Îndeamnă-nchinători la rugă, 
Creştini din văi, din plai, din şes. 

Acolo Ştefan-Vodă doarme 
Şi Buga are glasul lui 

Răsunător, când e la arme, 
Şi blând la ruga Domnului. 


De multe ori Ştefan, sărmanul, 

Se sbuciuma oftând în somn 

Când năvălea semeţ duşmanul 
Râzând de vreun nevrednic Domn, 


Căci Buga îi făcea de ştire 
Şi răsuna din răsputeri 
Până, gemând de răguşire, 
Crăpa în două de dureri. 


Atunci vlădici cu rugi preasfinte 
Rugau din cer înaltul har: 

„Fă, Doamne, pace în morminte 
ŞI urgisiților hotar!“. 


Bătrânul Bugă glasu-şi drese 
Şi astăzi cântă iar vioi: 

„De ţară, Vodă, nu-ţi mai pese, 
E mândră-n pace şi-n război“. 


Şi numai uneori cu jale 
Suspină parcă glasul său: 
„Ştiu cugetul Măriei Tale, 
M-oi mai ruga la Dumnezeu“. 
(Gazeta Bucovinei, nr. 42/1894). 

Oraşele 


Ca blestemate de vrăjmaşe pronii 
Se-nfig în neam oraşele străine, 
De multe limbi li-s ulițele pline 
Ca-n jur de turnul vechii Babilonii. 


Pândesc acolo suflete haine 

Cu gheare ascuţite după pradă 

Când neamul vine aducând grămadă 
De rod bogat muncit din mărăcine. 


E prin oraşe şi o boierime 
Cu graiuri ca de limbă păsărească, 
Din neamul nostru n-o-nţelege nime. 


O, Doamne, fă din nou să înflorească 
Şi la boieri cuvântul din vechime 
Cu înţeleapta-i vorbă strămoşească!” 
(Junimea literară, nr. 5-7/1927). 


Constantin Berariu s-a stins, la Cernăuţi, în 12 noiembrie 1929, 
lăsându-ne moştenire o operă „timidă şi răbdurie (care) stă ascunsă ca 
cenuşăreasa din poveştile ce le-a iubit“, aşteptând vremurile regăsirii de 
identitate, vremuri în care, cu siguranță, şi poemele lui se vor zări 
strălucind umezi pe cerul Bucovinei. 


Gavril Rotică (1881-1952) 


Poetul născut la Udeşti, în 1 mai 1881, Gavril Rotică (Rotariu), a 
avut parte de elogii surprinzătoare din partea unor mari personalităţi ale 
culturii române. Ce-i drept, Rotică ridică ştacheta lirică, în primul deceniu 
de existenţă al „Junimii literare“, fiind verigă trainică între T. Robeanu 
şi Vasile Gherasim. Dar, în ciuda elogiilor de care a avut parte cândva, 

ba chiar şi în ciuda faptului că unele dintre 
versurile sale ne-au alinat sufletele în clipe de 
cumpănă, Gavril Rotică este, deja, un poet uitat. 
„Cântecul unui copil al nimănui“, devenit 
romanţă şi însoţind petrecerile studenţeşti, dar 
şi pe cele ale vârstnicilor, nu mai este al lui 
Rotică, a devenit „creaţie anonimă“, este al 
nostru, al tuturor şi al fiecăruia în parte: „Lăsaţi- 
mă lângă pahar, / S-arunc sub masă cartea vieții; 
/E vinul un venin amar / Şi plâng când îi deschid 
păreţii“ (cf. primei variante, cea din 1906, pe 
care o şi reproduc). Din păcate, neam fără memorie fiind, noi aruncăm 
sub masă nu numai „cartea vieții“, ci şi numele autorului, iar vinului nu 
mai ştim să-i „deschidem păreții“. 

Gavril Rotică, acest „Goga al Bucovinei“, cum îl descifra 
Constantin Loghin, acest „Faun, scoborât din munţii Câmpulungului“, 
cum îl numea Eugen Lovinescu, a fost, mai întâi de toate, „un ales cântăreţ 
liric“, prin care s-a rostit „Bucovina, grădina Moldovei, cu poezia ei 
nesfârşită“, după cum observa Sadoveanu. Trăia. Exista ca stare poetică, 
ca „floare / Ce din noapte-şi ia viaţa / Şi tot nopţii-o dă când moare“. 
Trăia într-o provincie românească în care supraviețuia doar un românism 
rural, un românism al atâtor „dureri cât nu încap / În pieptul altui neam 
din lume“. Exista ca martor, conştient „că viața unui neam se fură“ şi 
invoca mamele românce să nască pruncii care să ne elibereze. De alţii, 
dar şi de noi. 

După Gavril Rotică au rămas câteva volume de versuri: „Poezii“ 
(Vălenii de Munte, 1909), „Cântarea suferinţei / 1916-1917“ (Bucureşti, 
1920), „Paharul blestemat“ (Bucureşti, 1924), precum şi volumul de 
publicistică „Bucovina care s-a dus / Articole despre oameni, locuri şi 
fapte“ (Bucureşti, 1921). Prin gazetele vechi bucovinene, zac, uitate şi 
colbuite, poeme frumoase, traduceri din marea poezie germană, recenzii, 
cronici, poezii populare, Rotică fiind şi un pasionat culegător de folclor, 
colaborând cu Mathias Friedwagner şi Alexandru Voevidca la alcătuirea 
marii antologii de lirică populară, publicată în 1940, dar pe care nu cred 
că o mai putem afla prin fondurile documentare ale Bucovinei. 

Extrem de popular în epocă şi, fără îndoială, poet înnăscut, care 
oficia la altarele matriarhale ale continuității, Gavril Rotică avea şi câteva 
cuvinte preferate, care reverberau profund în sufletul său, şi, de aceea, 
le întrebuința cam des. Un mare epigramist bucovinean, Eusebiu 
Hotinceanu, avea să-i sancționeze „folosirea cuvântului „sfânt“ de peste 
o sută de ori în cartea lui de poezii“, cea din 1909, cu acidă ironie: 
„De-ţi lipseşte rima-n „-ânt“, / Imediat găseşti un „sfânt“, / Pentr-o rimă, 
tu, săracu“, / Sfânt l-ai face şi pe dracu“!“. Dar şi epigrama confirmă, de 
fapt, o notorietate pe care poetul din Udeşti o merita pe deplin. 

„În Bucovina săracă în scriitori buni, poetul Rotică a dat poezia 
specifică a acestei ţări de la începutul veacului nostru şi este cel mai 
reprezentativ poet al „Junimii literare“. 

În poezia de dinainte de război (primul război mondial — n.r.), 
Rotică a fost mai degrabă un luptător decât un cântăreț. Tot astfel ne 
apare şi în proza lui. În cele câteva articole din „Junimea literară“ ni se 
dezvăluie ca un puternic ziarist. Bănuiala aceasta s-a confirmat şi prin 
ceea ce a scris în timpul şi după război. Astfel Rotică devine unul dintre 
cei mai rutinaţi ziarişti români din Bucovina şi încheie veriga lanţului 
de ziarişti, alcătuit din predecesori ca Gheorghe şi Alecu Hurmuzachi, 
T.V. Stefanelli, George Tofan, Mihai Teliman, lon Grămadă etc.“ 
(Constantin Loghin, Istoria, pg. 302). 

Gavril Rotică a murit la Bucureşti, în 1 iunie 1952. Nu am găsit 
date din care să rezulte că ţara l-ar fi pus să plătească pentru dragostea 
lui nepământească pentru neamul românesc, aşa cum s-a întâmplat cu 
Ion Nistor, cu Traian Brăileanu şi cu „iconarii“ de mai târziu. 

Opera lui Gavril Rotică înseamnă o datorie a contemporaneității 
faţă de viitorime, în condiţiile în care generaţiile noastre au respectul de 
sine care să le învrednicească la memorie, cum ar fi spus Eminescu. 


„Cântecul unui copil al nimănui 


Lăsaţi-mă în fum să şăd, 

În fund de crâşmă-ntunecată, 
Şi fraţii vagabonzi să-i văd 
Cu ochii tulburi cum mă cată. 

Lăsaţi-mă lângă pahar, 

S-arunc sub masă cartea vieţii; 
E vinul un venin amar 

Şi plâng când îi deschid păreții. 


Lăsaţi-mi capu-nfierbântat 
S-adoarmă-n cântec de vioare, 
De sub arcuşul fermecat 
Uitarea peste el coboare. 


Lăsaţi-mă aici, să-mi spui 
Viaţa scândurii de masă 
Eu sunt copilul nimănui 
Şi n-am nici drum, şi n-am nici casă. 
(Junimea literară, nr. 11/1906, pg. 189) 


Ciocârliei 


Din slava lumilor albastre, 
Într-o senină dimineaţă, 
Trezit-ai plângerile noastre 
Tu, veşnic dragă cântăreaţă. 


Vestit-ai ceasul de pornire 

În larg de câmp, la sfânta muncă, 
Şi-n limpezi stihuri de slăvire 

Ai coborât sfânta poruncă. 


Dar nu ştii că pe noi ne doare 
Seninul stihurilor tale, 

Tu cânţi când semănăm sudoare 
Şi ce răsare-i numai jale. 


Tu cânţi când ţărna o frământă 
La noi copiii şi părinţii, 

Dar din sudoarea noastră sfântă 
Nu noi, ci alţii-şi scot arginții. 


Robită-i primăvara noastră 

Şi glasu-i în văzduhuri geme, 
Când te înalți cântând măiastră 
Şi-n urmă-ţi se-mpletesc blesteme. 


Prefă-ţi cântarea în plânsoare 
Şi du-o altor zări mai bune 
Şi, soro-n jalnică cântare, 
Robia muncii noastre-o spune. 
(Junimea literară, nr. 6/1906, pg. 109) 


Vestire 


Suntem puţini şi tot mai mult 
Duşmanii cred să ne sugrume, 
Avem dureri cât nu încap 

În pieptul altui neam din lume. 
De-atâtea lacrimi ce-am vărsat 
Pe sfânta țărnă-nstrăinată, 
Privirea noastră din pământ 
Nu se ridică niciodată. 


Ne-au spus părinţii-n graiul lor, 
Izbăvitor de neam şi lege, 

Că Dumnezeu, de câte ori 

Un neam mai vrednic îşi alege, 
Întâi puterile îi cearcă: 

Cu suferinţi şi cu nevoi 

Greu umerii umili i-ncarcă. 


Răbdăm şi nu ne jeluim 

Ce răni avem şi cât de multe, 

Căci glasul nostru n-a găsit 

Ureche încă să-l asculte. 

În minte însă ne-a rămas 

De la părinţi o-nvăţătură: 

Din ea format-am noi un crez 

Mai sus, mai sfânt de-orice scriptură 


Şi cu încredere păstrăm 
Noi raza-nvățăturii sfinte: 
Prin ea vor străluci din nou 
Oţele vechi din vechi morminte, 
Căci ea eroii ni-i va da 
Ce-or sparge norii de sub soare 
Ca să ne-aducă sfânta zi 
De aşteptată sărbătoare. 
(Junimea literară, nr. 6/1906, pg. 115) 


Femeilor române de la noi 


Plâng munţii noştri şi pe şesuri 
Tot jalea satu-l înveşmântă. 
În sfinte funduri de biserici, 
Sub lespezi, țărna se frământă: 


E duhul mamelor străbune, 
Înlănţuit în ţărna sură, 

E sânge ce-ar voi să strige 

Că viaţa unui neam se fură 


Şi noaptea-mbrobodit-a ţara; 
Nu-i nimeni cine să audă 
Un glas înăduşit de mamă, 
A lutului prea sfântă trudă: 

Pleacă-ţi urechea, strănepoate! 
Străbunele pe voi vă cheamă 

Şi geme în adânc pământul 

Că noaptea nu se mai destramă. 


Pleacă-ţi urechea, strănepoate! 
Şi ascultați-le cuvântul 

De mame ce născură glorii 

Şi ne-au făcut vestit pământul. 


În prunci, cu inima-ncă largă, 
Străbunele turnau oţele 

Din pilde ce-nălțat-au neamul 
Din noaptea vremurilor grele. 


Când fumega suflarea morții 
Şi-ardea hotaru-n zări, departe, 
Cu duhul lor s-a scris pe frunza 
Dumbrăvilor o sfântă carte. 


Primiţi-o pilda, strănepoate, 
Ce lutul de sub noi o geme 

Şi rumpeţi broboda de ceaţă 
Ce-ntunecă a noastră vreme. 


La voi nădejdile de mâine 

Un neam din noapte şi le-ndreaptă 
Şi de la pruncii voştri, mame, 
Seninul dimineţii-aşteaptă! 


Cuvântul vostru-i o putere 
Nebiruită nici de-o lege 

Şi ziua visurilor noastre 

Din noapte poate s-o deslege, 

Uniţi-vă în gând voi, mame, 
Şi-un gând sfințească-a voastră cale: 
Copiii voştri să ne treacă 
Dincol“ de lacrimi şi de jale! 
(Junimea literară, nr. 10/1906, pg. 169) 


Orfana 


A uitat pe ghizduri cofa 
Şi-n oglinda apei cată, 
Fata mare şi orfană 
De-o ispită e cercată. 


N-a ştiut că sunt şi clipe, 
În îngusta ei viață, 

Când inima de orfană 
Poate fi şi ea-ndrăzneaţă. 


Se-nfioară gândul fetii, 
Căci prea mândru i se pare 
Visul ce întâia oară 
Cere-n minte, azi, intrare. 


Ea, „străină“ — şi mireasă! 
Viaţa-i spune că-i o floare 
Ce din noapte-şi ia viaţă 
Şi tot nopţii-o dă când moare. 
(Junimea literară, nr. 1/1906, pg. 7) 


Pe-o hârtie de nimic 


Multe nu ne-am mai fi zis: 
Ceasul dă mereu poruncă 

Sufletul de-abia deschis 
Să-l închidem sub zăvoare 
Cu lucoarea unui vis. 


Multe-aş mai fi vrut să-ţi zic 
Şi din toate o dorință 

Se alese s-o răspic. 

Ce-ai răspuns? Puţine slove 
Pe-o hârtie de nimic. 


Şi uite, acuma, tu te-ai dus. 
Şi-o hârtie de nimică 

De pe urmă-ţi mi-a adus 
Tot seninul unei dragosti 
Dintr-o clipă ce-a apus. 


Şi de-ar fi să nu mai treci 
Pe la poarta ce-a închis-o 
Chpa, când a fost să pleci, 
Dragostea cea mai curată 
E a mea, de-acum, pe veci. 
(Junimea literară, nr. 7/1906, pg. 118) 


Tatei 


Acasă, palid şi trudit 

De câte ori vin peste vară, 
Tătucă,-mi spui c-ai auzit 

Să am mireasă-o profesoară 

Şi cu ocoluri de cuvânt 

Din inimă-ţi dezlegi tot dorul 

Ce te mai ţine pe pământ: 

O doamnă-având, să-ţi vezi feciorul. 

Acelaşi dor e îngropat 

Şi-n fundul unei lăzi deşerte, 
Frumos prosop a mai lăsat 
Mămuca, Dumnezeu s-o ierte! 
Eram în şcoli, când flori cosea 
Cu fir băgat în ac de sora 

Şi, printre flori, un dor prindea: 
Un dar să aibă pentru nora. 


Ai vrea, tătucă, să mă ştii 
Sosind în butcă boierească 

ŞI, fluturând din pălării, 

Un sat pe nora să-ţi primească; 
Cum n-aţi văzut în hori, la voi, 
Un bobocel de floare albă, 
Crescut departe de nevoi, 

Pe vârful unui fir de nalbă... 


Dar orişicum s-ar nimeri, 
Frumoasa, alba mea mireasă 
Ea o străină îţi va fi 

Şi nu-i vedea-n bătrâna casă 
Frumoasă zestre până-n pod, 
Pe ladă nouă aşezată, 

Şi-n ziua nunţii, de norod 
Mireasa nu mi-a fi jucată. 


Străină bucuria mea 
Ţi-a fi, tătucă, ca şi nora, 
Norocu-ntreg ce-a lumina 
Din dragostea amândurora, 
Şi nu-i avea un nepoţel 
Pe prispă, vara, ca să-ţi zică 
Să-i prinzi din fugă-un fluturel, 
Să-i dai un pui de rândunică... 
(Junimea literară, nr. 3/1907, pg. 68) 

Doi străini la casa lor 


Străjer cinstit, ce slab ţi-i glasul! 
Acum pe prispă nu mai stai, 
Din lanţ, o şură n-o mai clatini 
Cu-avântul tinerilor ai, 

La poartă nimeni nu întreabă 
De eşti tu slobod sau legat, 

Şi ce temut erai, bătrâne 

Stăpân pe-o margine de sat! 


N-auzi trezind tilinca, seara, 
Din visuri adormitul dor 

Şi nu-ţi dă mită-o fată mare 
Să fii tăcut şi-ascultător... 
Pustie-i şura şi ursuză, 
Stăpânii tăi te-au părăsit 

ŞI ţie ţi-au lăsat de pază 

Un car de-o roată văduvit... 


Ce drag îmi eşti aşa, bătrâne, 
Cu ochii-n lacrime mereu, 
Un om ascuns suspină-n tine 
Şi plânsul lui e şi al meu; 

Şi mie mi-a fost drag aice, 
Dar azi nu mai găsesc nimic, 
Deşartă-i casa şi-n ogradă 

Ca mâini mohor va da în spic. 


Zadarnic caut şi grădina, 

Trei garduri despărțesc trei frați 
Şi-s tălpi, acum, la alte case 
Cireşii noştri lăudaţi... 

De-aice, de la casa-aceasta, 
Norocul nostru a fugit. 
Străin eşti tu pe prispa veche 
Şi eu, pe prag, un pripăşit. 
(Junimea literară, nr. 3/1908, pg. 47) 


Dimitrie Marmeliuc (1886-1970) 


Despre istoricul literar, folcloristul, 
publicistul şi eroul Dimitrie Marmeliuc nu prea 
există mărturii. În Bucovina României Mari, nu 
era prea iubit, pentru că el, spre deosebire de 
ceilalți, sângerase în tranşeele româneşti, 
„viteazul profesor şi scriitor bucovinean“ fiind 

„decorat de însuşi Regele cu „Coroana 
„ României“, după cum îi scria lon Grămadă lui 
“ Ton Andrieşescu, în 25 august 1917. În România 
comunistă avea să-i fie şi mai rău, pentru că, în 1926, în calitate de 
primar al Cernăuţilor, îl primise bine pe un tânăr bucovinean din Igeşti, 
fost elev al lui lon Grămadă la Şcoala Militară de la Mănăstirea Dealu. 
Elevul acela îşi falsificase certificatul de naştere, în speranţa că va fi 
încorporat şi lăsat să moară pentru Neam şi Ţară la Mărăşeşti, Oituz sau 
Cireşoaia, iar în 1926 avea doar aura unui student care nu conteneşte 
să-şi iubească neamul. Din nefericire pentru Dimitrie Marmeliuc, 
studentul acela, primit cu onoruri, se numea Corneliu Zelea Codreanu, 
un proscris al istoriei fără nici un drept la reabilitare. Un ceas, o clipă 
din viaţa lui, oricât de curată să fi fost, nu mai putea fi reconstituită ca 
atare, iar cei care l-au cunoscut şi, eventual, prețuit pentru cine ştie ce 
faptă din normalitatea lui omenească au devenit, pe vecie roşie, duşmani 
ai poporului. Tocmai de asta, despre Dimitrie Marmeliuc nu se poate 
afla nimic din scrierile altora, ci doar din ale sale despre alţii. 
Într-un „omagiu prietenesc şi camaraderesc“ adus, împreună cu 
universitarul ieşean lon Andrieşescu, „Eroului dela Cireşoaia: |. 


A 


Grămadă“, în 1936, Dimitrie Marmeliuc povesteşte, fără voie şi despre 

sine: „Ce era mai firesc decât să mă gândesc la acelaşi lon Grămadă, 
care a fost ani de-a rândul colegul meu de liceu, cu care am cetit împreună 
cărți, reviste şi ziare, aduse noaptea, în sac, peste apa Sucevii; care mi-a 
fost, apoi, tovarăş de studii şi locuinţă la Viena, iar mai târziu, în 
Septembrie 1913, coleg, profesor la fostul Liceu III de stat din Cernăuţi, 
astăzi Liceul „Aron Pumnul“; cu care am trăit, apoi, la Bucureşti zilele 
înfrigurate ale refugiului şi sbuciumul sufletesc din timpul neutralității; 
cu care am făcut împreună, pentru a doua oară în viață, şcoala militară 
din Botoşani (împreună făcuseră şi şcoala militară austriacă, fiind trecuţi 
în rezervă datorită unor afecţiuni ale inimii — n.r.), vestita şcoală militară 
(care să le asigure dreptul de a îmbrăca uniforma armatei române — n.r.), 
cu ger cumplit, cu foame şi cu priveliştea sutelor de cadavre româneşti, 
înțepenite de tifosul exantematic pe la porțile spitalelor din Botoşani, 
neîncăpătoare pentru atâţia ostaşi secerați de groaznicul flagel; care, 
avântându-se la un contra-atac pe dealul Cireşoaiei, din jud. Bacău, a 
fost secerat de mitraliere germane“. Şi continuă Marmeliuc, peste câteva 
pagini: „Ne-am despărțit de la Şcoala militară din Botoşani, la 15 Martie 
1916. Amândoi am trecut pe la părinţii noştri din Zahareşti şi Liteni, pe 
atunci sub ocupaţie rusească, pentru a ne lua rămas bun, iar după aceea 
ne-am dus fiecare la regimentul său. 

N-am auzit unul de altul multă vreme. Divizia a V-a, din care 
făceam parte, a avut de susținut, de la 24 lulie, la 2 August, între Cozmeşti 
şi Mărăşeşti, atacurile a 6 divizii prusace. Din Regimentul 8 Buzău, întărit 
pe front cu două regimente de marş, am ieşit, după zece zile de continue 
bătălii, 5 ofiţeri şi 120 ostaşi. 

Bolnav de tifos şi de malarie, am fost internat, după retragerea 
Diviziei a V-a de pe front, în spitalul de câmp din vila lui Cincu, aşezat 
în comuna Frunzeasca, jud. Tecuci. Ziarele din laşi m-au dat, întâi, mort, 
apoi grav rănit. „Neamul Românesc“ din 22 August 1917 aducea 
următoarea ştire: „Între aceia, pe cari M. Sa Regele i-a decorat cu mâna 
Sa pentru felul cum au luptat, este şi profesorul şi scriitorul bucovinean 
D. Marmeliuc. Dorim însănătoşire grabnică viteazului tânăr, care se află 
bolnav într“unul din spitalele de lângă front“. Probabil după citirea acestei 
informaţiuni, Grămadă, care pândea acolo, la Cireşoaia, momentul să se 
arunce la atac, a scris lui lon Andrieşescu“. 

Dimitrie Marmeliuc, ca şi lon Grămadă, lon Nistor, George Tofan, 

Aurel Morariu, lorgu Toma, ca şi eroii lustin Breabăn, Lascăr Luţia, 
Ambrosie Micuţariu, Silvestru Micuţariu, Dumitru Mihalaş, Vasile 
Popescu şi Teodor Turturean, a ales să moară pentru românism, 
„dezertând“ din Bucovina pentru a lupta în tranşeele Reîntregirii 
Neamului, tranşeie în care nu moartea de glonţ îi înspăimânta pe 
bucovineni, ci un eventual prizonierat, care s-ar fi sfârşit cu moarte 
dezonorantă prin spânzurătoare. 

După război, Marmeliuc nu şi-a asumat propriile merite, ci doar 
s-a străduit să cultive memoria eroilor, memoria camarazilor săi, cărora 
le-a dedicat, prin gazetele şi calendarele bucovinene, duioase rânduri. A 
mai scris Marmeliuc şi despre doi tineri din Udeşti, Zamfir Nicoară şi 
Dumitru Catană, proaspeţi absolvenţi ai gimnaziului din Suceava, dispuşi 
să moară „pentru Împăratul“, dar care, duşi pe front, undeva, pe lângă 
Braşov, au ales între a trage în ostaşii români „inamici“ şi a-şi săpa singuri 
mormintele varianta martiriului, fiind uitaţi pentru totdeauna de către 
veşnic nerecunoscătoarea Bucovină în cimitirul din Săcele, acolo unde 
i-a mutat un preot cumsecade. 

Dimitrie Marmeliuc a studiat graiurile locale şi particularitățile 
folclorice ale unor comunități româneşti din nordul moldav, publicân- 
du-şi studiile prin revistele bucovinene. A scris şi recenzii, salutând cu 
bucurie fiecare carte frumoasă, apoi, când s-a simţit străin în Bucovina 
elitelor (pentru care Marmeliuc era etalonul nevredniciei lor), s-a mutat 
la laşi, dedicându-se unei cariere universitare sobră şi laborioasă. Cărturar 
bucovinean, cu studii universitare şi doctorat în filosofie (1913) la Viena, 
Dimitrie Marmeliuc a fost, la Universitatea din Cernăuţi, titularul 
Catadrei de Limba şi literatura elină, cursul lui despre Homer fiind 
considerat „ca o dezbatere a criticii europene de specialitate... ca o 
frumoasă lecție de cultură şi de umanism“ (Mircea Grigoroviţă, op.cit., 
pe. 143). 

Despre martiriul său în anii comunismului nu s-a scris şi nici nu 
se ştie nimic. A murit în prima zi de noiembrie a anului 1970. Cred că, 
după 1945, şi-ar fi dorit să fi „pus capul pentru odihnă“ alături de lon 
Grămadă, în august 1917, ca să rămână, aşa cum este îndreptățit, în 
memoria veşnică a Bucovinei. Din păcate, Bucovina nu are memorie, 
iar veşnicia doar i-a fost dăruită. 

N. 'Tcaciuc-Albu 
(1885-1960) 





Nicolae Tceaciuc-Albu s-a născut pe 
moşia Flondorenilor, la Rogojeşti, în Il 
noiembrie 1885. La Siret, unde şi-a început 
studiile, l-a avut dascăl pe fratele lui Mihai 
Teliman, foiletonistul vizitând, într-o bună zi, 
şcoala şi cerând ca elevul Nicolae Teaciuc-Albu 
să vină în faţă şi să urce pe catedră, ca să-l vadă 
toți şi să înţeleagă cum trebuie să fie şi ei. 
Studiile secundare şi cele universitare le-a făcut la Cernăuţi, luându-și 
doctoratul în litere în anul 1920. A fost profesor la gimnaziul din Suceava, 
între anii 1916-1918, apoi a plecat la Cernăuţi. Despre Unire, sărbătoare 
la care a participat cu entuziasm, a scris amănunţit, vioi, izbutind un text 
al întâmplărilor retrăibile, un text care se citeşte-trăieşte cu o ciudată 
bucurie a sufletului, reprodus în câteva rânduri de revista „Magazin 
istoric“. 

N. Tcaciuc-Albu, universitar de marcă al Bucovinei, dar şi poet al 
grupării „Iconar“, a publicat mult prin gazetele vremii, şi-abia atunci 
când a simţit că a venit sorocul neliniştii, în 1944, şi-a adunat o parte din 
creaţiile poetice între coperţile unei cărți, publicată în refugiu românesc, 
la Brad. Cartea îndrăgitului patriarh bucovinean a fost, imediat, salutată 
cu entuziasm, parcă profitându-se de acelaşi ultim soroc al neliniştii: 





„N. Tcaciuc-Albu: „Versuri de tot felul““, Brad, 1944. Din Bradul 
pribegiei, volumaşul de stihuri, cu titlu modest, al domnului profesor N. 
Tcaciuc-Albu, ne aduce nostalgia amară a cenaclurilor din vremurile 
bune ale SSB-ului (Societatea Scriitorilor Bucovineni — n.r.). Pentru acei 
destui, care au trecut pe acolo, preţul acestei nostalgii cu greu poate fi 
cântărit. Pentru ceilalți, apariția cărticelei poetului pribeag, în vremurile 
şi împrejurările când a fost tipărită, este, înainte de orice, o faptă, care 
deschide un loc luminos asupra mentalităţii unor oameni şi locuri, ce 
numai anevoie vor găsi înțelegere în hapsânia care tremură, acum, la 
toate crucile drumurilor. 

Acest complex de circumstanţe întâmpină, de la început, cu căldura 
simpatiei apropierea de numitele „versuri de tot felul“, între care multe, 
poate cele mai multe, se vor simţi pe drept oropsite de eticheta „de tot 
felul“, sub care le-a prezentat autorul. 

Domnul profesor Tcaciuc-Albu rosteşte poezia simplu, bătrâneşte, 
fără zorzoane şi fără să chinuiască vocabulele. Ici-colo, câte un „cătră 
satul afumat de ploaie“ sau „se prinde spaima florilor de barbă“ aduc 
aminte de existenţa imaginilor în poezie, dar sunt strecurate cu atâta 
discreţie în lirismul temperat al strofelor că nu te dumireşti de prezența 
lor decât la o foarte atentă citire. E o poezie de pronunţată atmosferă, 
atmosferă pe care limpezimea verbală a versului o apropie uşor de 
sensibilitatea cititorului: 


„Cu tâmpla dreaptă rezimată-n palmă, 
Privesc în valea Prutului pe gânduri. 
O minunată dimineaţă calmă. 

Un piano... amintirile din rânduri“ 


(pg. 14) 
„Din umbra unui măr, cu Goethe-n mână, 
Strivit de-a după-amiezii toropeală, 
Urmam a gândului încetineală, 
Culcat pe iarba moale într-o rână“ 
(pg. 40). 


Nici un fel de artificiu sintactic la cele două pilde de mai sus; 
cuvintele — cuvinte de toată ziua — cad uşor ca nişte mingi de copii pe 
pânza gingaşă a gândului şi, deşi obişnuit cu bogata ornamentaţie stilistică 
a celor mai multe cărți de versuri, nu poţi nega poezie, multă poezie, 
strofelor ce le-ai citit. 

Ca atitudine, poezia domnului N. Teaciuc-Albu arată o melancolie 
calmă, resemnată, plină de regrete pentru o viaţă care se sfârşeşte netrăită 
şi, totuşi, plină de dulci amintiri trăite: 


„Corăbiile mele mi s-au dus 
Să-nfrunte valurile mării, 
Cătând o ţară unde țărmuri nu-s 
Şi s-au pierdut în taina zării“ 
(pg. 61). 

Pe lângă aşa de bine şlefuitele câteva traduceri din Eminescu în 
nemţeşte, în fruntea cărţuliei trebuie pus, desigur, ciclul „Relhquiarium“, 
din care am avut plăcerea să împărtăşim cititorilor noştri câteva probe în 
numerele precedente“ (Dragoş Vitencu, Revista Bucovinei, nr. 1-2/1945, 
pg. 48) 


Nicolae Tcaciuc-Albu a fost un cărturar bucovinean de o frumuseţe 
dumnezeiască. A îndurat nemeritata prigoană românească de stânga, apoi, 
în 1960, s-a stins în anonimatul cenuşiu şi dezumanizat al Bucureştilor. 
Cartea lui nu cred să se mai afle prin bibliotecile bucovinene. La Suceava, 
în curtea centrală a închisorii, a fost arsă, împreună cu cărţile tuturor 
iconarilor, în toamna anului 1950. O văzuse arzând şi Ilie Ilisei, un alt 
deţinut politic bucovinean, şi o individualizase în rugul incredibil pentru 
că tocmai o citise înainte de a fi arestat. Arestat şi el, arestate şi cărțile 
lui. 

O parte dintre poemele publicate de N. Tcaciuc-Albu (semna doar 
cu inițiala prenumelui) se mai pot afla prin vechile gazete bucovinene. 
De acolo, din paginile îngălbenite, am şi adunat câteva poeme care 
îndreptăţesc la memorie: 


„Lui Li-Tai-Pe 


Înalte clipe de extaz divin 
Trăit-am împreună-n ore sfinte, 
Străin poet! Acuma îţi închin 
Cunună împletită din cuvinte. 


Eu n-am văzut frumoasa țară Tsin, 
Nici fluviul Jo-yeh. Dar nu mă doare, 
Căci farmecul le-am cunoscut deplin 
Din slova ta în veci nemuritoare. 


Săgeţile-ți de aur au zburat 
Învingătoare peste timp şi spaţii, 

Gând luminos, bogat au semănat 
In cele mai îndepărtate naţii. 


Grădină ai sădit pe glob meschin 
Ca peste lumi etern să strălucească, 
La gloria-ţi străveche acum vin 
S-adaog o ghirlandă românească. 
(Revista Bucovinei, nr. 2/1943, pg. 66). 


Tata 


Copil cu sufletul ca şi o floare, 
Flăcău cu ochii-ntrebători de toate, 
Bătrân de mână cu nepoți, nepoate, 
Purtat-ai mândru pletele în soare. 


Ale înţelepciunii tale izvoare 

Şi astăzi satu-n seamă le socoate. 
Nu ţi-a fost frică de-ale vieţii sloate 
Şi vorba ţi-a fost zi de sărbătoare. 


Tu toate le-ndreptai cu mână blândă, 
Căci dragi ţi-au fost şi om, şi cal, şi albină. 
Îţi înfloreau măiestre gânduri somnul. 


In viaţă munca nu ţi-a fost osândă, 
Luceferi ai ştiut să scoţi din tină 
Şi ai murit încrezător în Domnul. 


Fratele cel bun 


Privea senin în largul lumii rele 
Cu sufletul încrezător în bine 

Şi braţele-i de soare arse, fine, 
Le ostenea cu munci ades prea gele. 


Se apucau urechea să-i înşele 
Gângănii, broaşte, cuci, sfinte jivine, 
Privighetoarea cu-ale ei suspine, 

Iar el visa, zâmbea mereu la ele. 


Purta în piept cununi de levănţică, 
Pe buze crengi de vorbă înflorită... 
Şi şi-a sfârşit cu bine traiul harnic. 


Toiag mi-a fost în vârsta mea cea mică, 
Mi-a arătat şi lumea nezărită... 
Să cânt din frunză m-a-nvăţat zadarnic”. 
(Din ciclul „Reliquiarium“, 
Revista Bucovinei, nr. 2/1944, pg. 70) 


George Voevidca 
(1893-1962) 


Poetul care, la îndemnul lui lon Grămadă, Ș 
a apucat să publice, înainte de Unire, doar o | 
singură poezie în „Junimea literară“ (nr. 4-5/ 
1914, pg. 90), sonetul „Reminiscenţă“, semnat 
George Voievidca, şi nu Voevidca, s-a născut la | 
Sinăuţi, în 9 aprilie 1893. Debutase în 
„Universul literar“ din Bucureşti încă din 1913, 
cu sonete şi epigrame, fără să-şi poată închipui 
că tocmai nevinovatele, zglobiile şi spumoasele epigrame au să-l aducă, 
peste timp, prin beciurile securităţii. 

La vremea debutului junimist, Voevidca, fiul celebrului folclorist 
Alexandru Voevidca, încă nu era poet în toată puterea cuvântului, dar 
gânguritul lui de guguştiuc îndrăgostit avea prospeţimea unei primăveri 

înmiresmate şi însemna altceva decât făcăturile diletanţilor vremii, decât 
netrăirile neîndemânatec rimate şi ritmate ale unor Dracinschi, Beuca- 
Costineanu, Forgaci, Verdi (Isopescu-Grecul), Leandru, Huţan sau Radu 
Sbiera. Sonetul începea fluid, ba şi cu o imagine memorabilă, cea a lunii 
care-şi scaldă în unde doar tremurarea: 


„La tine mă gândesc când înserarea 
Pluteşte-uşor deasupra mării line; 

Cu fruntea-n palme mă gândesc la tine 
Când luna-n unde-şi scaldă tremurarea. 


Te văd când neguri sure-neacă zarea, 
Te văd în nopți adânci, de taină pline; 
În ale vântului prelungi suspine 

Şi-n freamătul de val ţi-aud chemarea“. 


La vremea aceea, foarte tânăr fiind, Voevidca încă nu avea „ştiinţa 
finalurilor“, atât de specifică epigramiştilor, aşa că şi sonetul lui începe 
să se clatine din încheieturi: 


„Drum orişicât de lung ne-ar despărți, 
Tu, totuşi, mi-eşti aproape, dragă; aproape 
Eşti pretutindenea, oriunde-aş fi — 


Coboară soarele şi peste ape 
S-aşterne umbra serii-n fine pături... 
Ah, ce n-aş da să te-am, aci, alături!“. 


Prima carte de poezie, „Sonete“, vede lumina tiparului în 1920 
(Ed. Bucovina, Bucureşti), fiind urmată de „Turnuri“ (Suceava, 1928), 
„Cântece pentru Lu“ (Bucureşti, 1936) şi „Pro Patria“ (Cernăuţi, 1943). 
Voevidca fusese şi, în ciuda aparenţelor, rămăsese un tradiționalist, dar 
unul inconfundabil, lirica lui fiind veşnic „băsmuitoare“ („ca-n vremi 
băsmuitoare” — cum spune el), când încărcată de sfinţenie, când izbucnind 
în hohote, nu de râs, ci de biruință (ceea ce presupune o anume doză de 

sarcasm). Tocmai de asta, şi ultima lui carte de poezie, „Pro Patria”, 
amestecă poezia sobră, solemnă, aproape ritualică (precum „Catedrala 
din Cernăuţi ...sub robie / ...desrobită”) cu versificări epigramistice, care, 
la Voevidca, se transformă în cărămizile unui turn de apărare, care poate 
sfârşi doar prăbuşindu-se peste duşmani. Şi, astfel, „tradiționalistul” 
Voevidca se dovedeşte a fi un novator, dar unul buclucaş, care nu 
urmăreşte decât împăcări cu sine. 

Ultima carte a poetului care şi-a petrecut cea mai bună şi cea mai 
nedreaptă parte a vieţii la Câmpulung şi la Suceava a fost suficient de 
corect prezentată, în paginile „Revistei Bucovinei“, de un alt viitor martir 
al neamului, pătrăuțeanul Traian Cantemir: 

„George Voevidca: „Pro Patria“, Colecţia „Societăţii Scriitorilor 
Bucovineni'“, 1943. După o tăcere de aproape şapte ani, domnul George 
Voevidca apare iar în vitrina noastră literară. Noul volum pe care-l aduce 
se intitulează, rezumativ, „Pro Patria“. Interiorul lui cuprinde poezii de 
factură naţională, smulse atât din zbuciumul neamului din 1940, cât şi 
din bucuria de după această dată, când Bucovina şi Basarabia se reîntore 
la matca strămoşească. Prima parte a volumului se etichetează „Văleat 
îngenunchiat“ şi în ea durerile Românului, sfâşiat în bucăţi, se tânguiesc 
în cadenţări înlăcrimate. Partea a doua se cheamă „Reînălţare“, pentru 
că tricolorul înfăşură din nou provinciile de dincolo de Prut. Cum lupta 
împotriva vrăjmaşului încă nu-i terminată, la sfârşitul volumului poetul 
serveşte un minunat aperitiv de „Epigrame între arme“, trimițând, la 
adresa beligeranţilor din tabăra adversă, săgeți usturătoare. Prin aceasta, 
domnul George Voevidca a pus la contribuţie întreaga sa gamă de forme 
poetice, dându-le tuturor nuanţa patriotică. 

„„„ A doua faţetă ce se desprinde din ansambul volumului este cea 
religioasă. De proporții reduse, ea completează, cât se poate de nimerit, 
specificul neamului. Printr însa, poetul nu se abate de la drumul trasat, 
ci, dimpotrivă, îl conturează pe deplin, în toată amploarea. În mănunchiul 
menţionat se înscrie „Tatăl nostru“, „Împărate ceresc“ şi „Psalm“. 
Caracteristica şi frumuseţea primei poezii constă în faptul că textul 
rugăciunii amintite încadrează minunat cele şase strofe ale poeziei. În 
interiorul strofelor, conţinutul versurilor periferice e comentat cu 
competenţă, după modelul „Glossei“, aşa că, sub raportul formei, „Pro 

Patria“ prezintă o serie de inovaţii. Ele nu se limitează, însă, la versificaţie, 
ci trec şi în domeniul lexicului, unde domnul George Voevidca este 
meşter. Cuvinte ca: a sclipăta, a clopota, a gerui, cheamăt, vreamăt, 
neteamăt, îngăd, spăimare etc. etc. sunt forme noi, care, pe lângă 
predilecţia poetului pentru combinaţii lexicale ca „de gerul ce gerule“ 
(pg. 27), „svon svoneşte“ (pg. 29), „vin în luciul Crucii cruciații lucii““ 
(pg. 30), „mânii fierbinţi fierbea“ (pg. 33), pe lângă aliterațiile întâlnite 
la tot pasul şi pe lângă formele verbale scurtate (luce în loc de luceşte), 
specifice unor regiuni ale ţării, demonstrează din nou că poeziile 
volumului de față ies din circuitul celor obişnuite, impunându-se 
printr-o anumită gravitate, pe care domnul George Voevidca a vrut-o 
conformă cu vremurile de azi“ (Traian Cantemir, Revista Bucovinei, nr. 
7/1943, pp. 353-354). 


George Voevidca a scris şi publicat sute de epigrame, două texte 
dramatice („Supremul argument“ şi „Puteri întunecate“) şi multe, multe 
versuri frumoase, unele avertizându-l, practic, şi asupra propriului sfârşit, 
săvârşit la Câmpulung Moldovenesc, după ani de prigoană românească 
asupra românilor (prigoana mişeilor asupra fraţilor), în 1 februarie 1962: 
„Din departe — din departe — / vaie vânt fără ogoi: / Ţării lacrimi multe- 
mparte / din departe — din departe. / Fraţi bătuţi, flămânzi şi goi, / mândri 
frați, robi la mişei, / gem în clătinat convoi... / Doamne,-ndură-Te de 
= 


„Catedrala din Cernăuţi 


„„„sub robie 


În neguri se topi cer de mătasă. 

Ca orbul — Cernăuţii-şi caută zarea. 
Şi tot mai neagră creşte depărtarea. 
Cumplit călcâi ca lespedea apasă. 


Stă-naltă-a Domnului tăcută Casă. 
Murmură-n Naos rugi, ca-n scoică marea. 

Şi grea, de sus, mereu mai grea-nnoptarea 
ca o-nclinare-a bolților se lasă. 


Nici glas pios slăvind Atotputerea. 
Nici pas sfios de credincios... În umbră, 
Mântuitoru-şi rabdă-ngenunchierea. 


Arare, roşii zori prin pâcla sumbră 
în Sfânta Sfintelor se varsă sânge 
Şi-atunci Cupola-n lungi ecouri plânge. 


„„. desrobită 


Mânia Domnului urni furtună: 
bezna crăpă — cea de păcate plină. 
Vii, zorile (ce-au trebuit să vină) 
întind iar Cernăuţilor cunună. 


Lung, Catedrala sună şi răsună; 

mai sus îşi “nalță-arcadele-n lumină; 
cu toate clopotele ei se-nchină 

că Dumnezeu din pulbere-o adună. 


Şi clopotele ei se-nchină 
şi cântă Slavei Noua Cruciată. 
Şi-aleargă clopotele zarea-afundă... 


Şi turlele — când contenesc să bată — 
aşteaptă clopotele să răspundă 
din Moscova spre rugă-ngenunchiată. 
(Revista Bucovinei, nr. 11/1942, pg. 427) 

între arme. Catrence... cu urmări 


I. 
Rusul azvârli văpaie 
peste-un sat ce-l părăsea... 
Neamţul stinse — în bătaie 
trei divizii... (va urma). 


II. 
Ce triumf! eri roşa gloată 
cuceri o mahala. 
Azi — pierdu nimica toată: 
o provincie... (va urma). 


III. 
Londra isprăvile le-admiră. 
Muscalii straşnic ştiu lupta: 
un sfert de Rusie dezrobiră 
ostaşii Crucii... (va urma). 


IV. 


Ruşii plănuiau invadarea Europei 


Porniră-n chiote haine 

înspre Berlin, spre-a-l subjuga... 
Şi, după luni de mers, în fine, 
iată-i la Volga... (va urma). 


V. 
Ce-a mai urmat?... Finalu-i placul 
în drama cu mers încâlcit! 
Stalinii, după ce-i luă dracul, 
cortina a căzut. (Sfârşit). 
(Revista Bucovinei, 
nr. 11/1942, pg. 438) 

Bucovina 


Zidită toată din aur şi vreamăt, 

în milenare stânci şi-a spart izvoare. 

În vifor, fier şi sărbătoare-n soare, 

ca din străfund de veacuri vuie cheamăt. 


Restrişti băură mucenicu-i geamăt. 
Biserici spun izbânzi nemuritoare. 

Pe plaiul ei, ca-n vremi băsmuitoare, 

cresc Feţi-Frumoşi din lacrimi şi neteamăt. 


Latina criță şi dârzenia Dacă 
le-ngemănă, creştină, aci, Lumina. 
Sus, Crucea luce cremene posacă. 


Aduce Crucea gloria, deplina... 

Slăvita Țară-n purpură se-mbracă. 

Se-nalţă-n Nord, coroană, Bucovina. 
(Revista Bucovinei, 
nr. 5/1943, pg. 227) 


p "3 Vasile Gherasim (1893-1933) 


Născut la Marginea, în 26 noiembrie 

1893, Vasile Gherasim e o dâră de lumină 

-. cosmică pe cerul Bucovinei, pe care, din 
păcate, nu o mai conştientizăm, pentru că până 

şi simţurile noastre au fost abandonate în 

sipetul ferecat al uitării. A trăit puţin, doar 

până în 10 februarie 1933 (regretatul Grigore 

Bostan menţionează ziua de 12 februarie, care 

a fost, de fapt, ziua înhumării). Semăna, la 

chip şi la suflet, cu Mihai Eminescu şi, aidoma Luceafărului, a ars intens, 

trăind în doar 39 ani de viaţă o adevărată eternitate. S-a format ca om de 
cultură, ca exeget, ca filosof, ca poet şi ca prozator la gimnaziul greco- 
ortodox din Suceava, pe care l-a absolvit în 1914, în 1915, spre sfârşitul 
anului, mergând la Viena, unde va rămâne până în 1918. 

La Viena, Gherasim s-a înscris la Facultatea de litere şi filosofie, 
dedicându-se studiilor clasice şi scriind primele sale nuvelele, pe care le 
va publica mai târziu. 

Întors la Cernăuţi, în 1919, funcționează ca bibliotecar al 
Universităţii (1919-1921) şi ca profesor de filosofie la Liceul „Aron 
Pumnul”, la Şcoala Normală de băieţi şi la Liceul nr. 4. Profesor titular 
la Catedra de Istoria filosofiei, al cărei profesor suplinitor fusese din 
1927, ajunge mult prea târziu pentru el, în 1932. 

Ca poet, Vasile Gherasim, „pribeagul suflet (care) trimite 
nostalgii”, „vrea parcă-o rugăciune să şoptească” pentru a mărturisi, cu 
o incredibilă neostenire („puterea uriaşă-a re-nvierii”), că „iubeşte-adânc 
viața nesfârşită”, chiar dacă, în jurul său, „vreme ne-mplinită se scurge 
tot mai multă”, „şi tu, trudite suflet, cauţi pace / Zadarnic pribegind prin 
spaţii goale, / În tine însuţi cearcă-a te întoarce / Şi vei afla tămăduiri de 
boale”. 

În poemele sale, Vasile Gherasim şi recreează identitățile şi 
dialoghează, deşi, „simțind adânc, nu-ţi trebuie cuvinte”, deşi el cunoaşte 
conturul păsării şi conturul zborului, deşi e înzestrat cu memorie 
(„Mi-aduc aminte: / Sufletu-mi trăia când s-a născut Hristos”) şi poate 
mărturisi veacurilor: „E-atâta linişte în lume / Că-mi vine-a crede că 
acum se naşte Dumnezeu. / Şi-i ger / Şi stelele lucesc”. Pentru mărturisire, 
el nu are nevoie de cuvinte (şi Iulian Vesper avea să susțină că tăcerea 
este cel mai desăvârşit poem), ci doar de „clipa cea cu-adevărat trăită”, 
care desigur că-i „mai presus de seaca veşnicie”, clipa iubirii ca o 
întoarcere a păsărilor călătoare sau ca o trecere a mugurilor în floare 
(aluzie cât se poate de străvezie şi de legitimă la un filosof ca Vasile 
Gherasim la Argimpassa, la mitologica trecere a zăpezii în iarbă), clipa 
mai presus de eternitate („Să cadă-n nopţi cu lună oricât o vrea doar 
bruma! / Ce schimbă-aceasta oare în rostul marii vieţi?), clipa învăluirii 
în singurătate ca într-un „mormânt al voioşiei“, singurătatea lui Gherasim 
însemnând, în fond, revenirea în acel „cândva am fost sferici şi pe deplin 

fericiţi“ care consacră mitul androginului. 

Vasile Gherasim, poetul, este un „dor fără margini“, o pasăre cu o 
aripă în iarbă şi cu cealaltă în cer, numai că „pasărea măiastră zburat-a 
într-o seară / Spre locuri unde este mai multă primăvară”, iar Bucovina 
spiritului s-a făcut arbore, „iar arborele-n urmă rămase părăsit / Şi-n 
bezna cea opacă pustiu şi desfrunzit“. 

Şi-au trecut zece ani de altfel de singurătate, cea în care nu ne-am 
iniţiat prin opera lui Vasile Gherasim, o singurătate cenuşie, ostilă, 
fărâmiţată deja de începuturile demente ale altui măcel planetar, iar 
Constantin Loghin, veşnicul înfometat de memorie, a scrijelit pe 
cremenea cerului („„Albastru-i cerul şi-ngheţat / Şi stele strălucesc pe el 
ca nişte ochi de lup în noapte”, observa Gherasim) această frumoasă 
poveste („Era şi-atuncea noapte: eu stăteam / Ca şi acuma şi priveam / 
La cerul nesfârşit şi rece ca de gheaţă. / Simţeam că-n adâncimea 
sufletului meu / Străbate Dumnezeu): 


„Vasile Gherasim şi George Voevidca sunt cei dintâi poeţi 
bucovineni apăruţi după Unire, ei sunt aceia care, la un moment dat, 
atunci când amuţise glasul de trubadur al vechii generaţii bucovinene şi 
încă nu începuse să cânte noua generaţie, sunt singurii poeţi care 
constituie puntea tradiţiei dintre Bucovina austriacă (politiceşte!) şi 
Bucovina românească. Ei sunt aceia care trec steagul literar al acestei 
generaţii către generaţia nouă... 

Gherasim a scris mult, foarte mult: a scris articole şi studii 
filosofice, în care caută să dibuiască spinoasa cale înspre o filosofie 
românească, el a scris studii pedagogice şi articole de istorie literară. 
L-au preocupat diferite aspecte ale 1storiei literare, l-a preocupat mai 
ales fenomenul Eminescu. Dacă atâţia alţii şi-au legat numele de 
Eminescu prin simple îngăimări stilistice, Gherasim l-a pătruns adânc, 
l-a înțeles şi ni l-a tălmăcit. În două direcții ale studiilor eminesciene şi- 
a câştigat merite deosebite: prin cercetări în satul Eminovicienilor din 
Bucovina, Gherasim a stabilit, odată pentru totdeauna, în ciuda atâtor 
teorii care de care mai extravagante, originea românească a lui Eminescu, 
şi, al doilea, prin alte studii temeinice, ni-l prezintă pe Eminescu, 
împotriva atâtor teorii contrare, ca poet optimist, preocupat în largă 

măsură de toate problemele care agitau spiritele româneşti din acea vreme. 

Pe lângă filosof, pedagog şi istoric literar, Gherasim a fost şi poet, 
poet în adevăratul înţeles al cuvântului. Cine l-a cunoscut şi cine vede 
chipul lui Gherasim, nu poate să nu fie izbit de oarecare asemănare între 
el şi Eminescu. Această apropiere nu este numai incidentală. Dacă, vorba 
Latinului, ne este permis de a compara lucrurile mari cu cele mici, între 
Gherasim şi Eminescu nu este asemănarea numai de înfăţişare, ci şi în 
opera lor. 

Găsim, în poezia lui Gherasim, aceeaşi dragoste de natură: 


„Bătrâne codru-ţi zic: rămâi cu bine, 
Eu azi mă duc în lumi străine ţie 

Şi frunza ta se face aurie — 

Încet, încet şi ţie toamna-ţi vine“ 

(Rămâi cu bine), 
întâlnim aceeaşi dragoste pentru femeie, acelaşi suflet chinuit de suferința 
omenească, aceeaşi înclinare statornică înspre reflexivitate, deci, cum 
se spune curent, teme eminesciene, care, în genere, sunt tot atâta de bine 
teme ale poeziei de pretutindeni şi de totdeauna, ceea ce nu înseamnă, 
însă, că Gherasim a fost unul din imitatorii de duzină ai lui Eminescu, 
cum îi întâlnim în literatura noastră. 

Această asemănare de teme se datoreşte soartei lor aproape 
identice, temperamentului lor comun şi preocupărilor egale în viaţă. Ca 
şi Eminescu, Gherasim a dus aceeaşi viață de zbucium, care se stinge la 
40 de ani, ca şi dânsul, poetul nostru a cântat aceleaşi motive de inspiraţie 
— natura şi femeia — a fost frământat de aceleaşi probleme eminesciene. 

„La ce-i făcută viaţa, moartea, dorul? (Vorbe, vorbe, vorbe), se 
întreabă şi Gherasim, pentru a ajunge la aceeaşi concluzie: „Doar vis e 
viaţa ce-ntrerupe somnul nefiinţei“ (Către Poezis...) şi, mai ales, îi 
caracterizează pe amândoi aceeaşi fire înclinată spre meditaţie, spre 
reflexivitate. 

Totuşi, între Eminescu şi Gherasim există o mare deosebire în 
ceea ce priveşte atitudinea lor faţă de viaţă: pe când Eminescu, atât de 
des şi crunt dezamăgit de viață, îi arată tot disprețul, râvnind nirvanic 
„setea liniştii eterne“, Gherasim cântă viaţa, este, prin excelenţă, poetul 

elanului de viaţă, ca şi Cerna. 
Ce-i spune sufletul? 


„lubeşte-adânc viaţa nesfârşită, 
Psalmodiază-i imn de bucurie! 
Iară iubirea, din etern simțită, 
O rugăciune de-nălţare fie!“ 
(Vecernie). 


„Nu mor, chiar cruci la capul meu de pun“ (Vorbe, vorbe, vorbe), 
sfidează el, plin de soare, moartea. Un cărbune din soare căzu pe pământ 
şi-l însufleți: „lar un cărbune arzător căzu / Şi-n lutul meu“ (Devenire) 
şi, de atunci, toată viaţa-i e plină de soare. 


„În plânsul meu dintâi strigat-am soare 
Şi soare fost-a gândul meu dintâi. 
Şi soare am văzut în ochii tăi, 
Spre el mă avântau gândiri uşoare“ 
(Al vieţii mele soare). 


Imbătat de soare, se crede un titan: „Ne credem zei, având pe 
Dumnezeu în noi“ (Stropul): 


„Credeam că sunt menit a dezlega 

Al veşniciei glas; credeam c-ascult 
Cum florile-mi şoptesc, şi tot mai mult 
Parcă-mi vorbea zefiru-n limba sa. 

Şi picuri de-adevăr cădeau din stele, 
Şi soare, lună se topeau în minte-mi: 
Un zeu eram, căci totul eram Eu...“ 


(Sunt om). 
Şi, totuşi, constată că nu e decât un simplu om: 
„Vârtej de patimi, doruri de puteri 
Titanice şi de blestem, de vreri, 
De farmece ce mintea n-a cuprins...“ 
(Iadul). 

„... Şi eroii nuvelelor sale, destul de numeroase, sunt mai degrabă 
nişte romantici cerebrali, nişte ființe eterice, în genul „Sărmanului 
Dionis“, decât oameni de acţiune. 

Atât pictorul Niţă Mândrea, din nuvela „Înspre soare“, cât şi 
profesorul Vereanu, din „Emaus“, părintele lov, din „Orfanul“, ca şi Moş 
Anghel, din „Turnul din Soroceni“, sunt oameni singurateci, care trăiesc 
şi se zbuciumă pentru fiinţele lor dragi şi, atunci când ele dispar, se 
mistuie şi ei nostalgic pe calea întunericului. Sunt fiinţe care, departe de 
zgomotul lumii din jur, îşi plăsmuiesc o lume a lor, ţesută din singurătate, 
linişte, pasiune pentru artă şi adâncă credință în cel Atotputernic. 

Nu ştiu dacă nu trebuie să vedem în aceste fiinţe pe însuşi 
Gherasim: retras de lărmuiala lumii, pasionat pentru artă, adânc cucernic, 
trăindu-şi intens lumea plăsmuită interior, care, atunci când şi-a văzut 
zdrobit idealul vieţii, s-a retras în lumea cealaltă, unde continuă să trăiască 
fericit ca şi eroul din „Emaus“.“ (Constantin Loghin, Revista Bucovinei, 
nr. 2/1943, pp. 49-53). 


După Vasile Gherasim au rămas şi câteva studii eminesciene, 
inventariate meticulos de Leca Morariu, studiile acelea însemnând, 
probabil, şi expresii ale unei cosmice solidarităţi: „Eminescu în serviciul 
şcoalei“ (Şcoala, 1921, pp. 242-246), „Eminescu ca oprimist“ (Convorbiri 
literare, 1922, pp. 485-503), „În satul Eminovicenilor“ (Convorbiri 
literare, 1922, pp. 834-845), „Eminescu la Viena“ (Junimea literară, 1922, 
pp. 374-379), „Familia Eminovici“ (Convorbiri literare, 1923, pp. 185- 
188), „George Drogli“ (Adevărul literar şi artistic, 1923, nr. 194, pg. 4), 
„larăşi originea lui Eminescu“ (Revista Moldovei, 1923, nr. 5, pp. l- 
11), „Influenţa lui Schopenhauer asupra lui Eminescu“ (Transilvania, 
1923, pp. 520-559), „Ipoteştii lui Eminescu“ (1924), „Mihai Eminescu“ 
(Junimea literară, 1929, pp. 281-284), „Eminescu — Luceafărul“ (Junimea 
literară, 1930, pp. 419-430). 


„Sonet 


De ce te-nvălui în singurătate 
Şi-n ea îţi sapi mormântul voioşiei, 

Privirea-ţi blândă în melancolie 
De ce o-nmoi? Când doar în juru-ţi toate 


Dor de viață-ar trebui să-nvie... 
Te uiţi la frunze seci, ce-s presărate 
Pe recele pământ şi zici că-s moarte 
Şi-n ele viaţă n-are să mai vie? 


Dar orice şoaptă-a vântului nu-ţi spune 
Că tot ce-n lume-i caută viaţă 
Şi dorul de a fi e tot mai mare? 


Răspuns: 


Viaţa-mi toată-o ţine-o răsuflare: 
Aşa durerea-mi, doru-mi mă învaţă 
Doar ce mă poate-opri de a apune? 
(Revista Bucovinei, nr. 11/1942, pg. 418) 


Se naşte Dumnezeu 


Albastru-i cerul şi-nghețat 

Şi stele strălucesc pe el ca nişte ochi de lup în noapte. 
E-atâta linişte în lume 

Că-mi vine-a crede că acum se naşte Dumnezeu. 

Şi-i ger 

Şi stelele lucesc... 


O clipă zboară după alta: 

Tic, tac, tic, tac... 

Din veşnicie se desfac 

Şi iarăşi se scufundă-n veşnicie, 

De unde niciodată n-or să vie. 

Şi stele se desprind din goluri nesfârşite 

Şi cad în adâncimi nebănuite. 
„.. TIC, tac, tic, tac... 


Mi-aduc aminte: 

Sufletu-mi trăia când s-a născut Hristos; 
Era şi-atuncea noapte: eu stăteam 

Ca şi acuma şi priveam 

La cerul nesfârşit şi rece ca de gheaţă. 
Simţeam că-n adâncimea sufletului meu 
Străbate Dumnezeu. 


Şi s-a născut atunci Hristos. 
În lume-atâta linişte era 
Că se-auzea când vremea-şi număra 
Clipele: tic, tac 
Tic, tac... 
(Revista Bucovinei, nr. 2/1943, pg. 54) 


Mare 


Mare! 

Eşti iar departe; - în zare 

Îţi bănuiesc furtuna, clocotul şi spuma... 
În vis numai te văd, te simt, te-aud acuma 
Şi iar doresc 

Să te privesc 

Aproape, lângă mine să te am 

Şi iar să chiui, cum atunci chiuiam 

De bucurie şi iubire, 

De neînchipuită fericire. 

Să cânt cu tine cântecul puterii, 

Să simt în mine 

Crescând 

Şi clocotind, 

Spumând 
In inimă, în creier şi în vine 
Puterea uriaşă-a re-nvierii... 


Eram copilul răsfăţat al tău: 

Mă cuprindeai cum îşi cuprinde mama fiul său, 
Mă sărutai — adânc şi pătimaş mă sărutai. 
La pieptul uriaş, tu mă strângeai, 

Cu glasul de sirenă îmi cântai; 

Astfel din mine sclav supus făceai... 

Şi mă lăsam ademenit 

Spre zările albastre, fumurii — spre Infinit. 
Ah, zările acelea de opal 

Mă cheamă azi şi veşnic m-or chema 

Şi marea-n veci va spumega: 

Furtuna îi va frânge val de val. 


Din depărtare-ţi aud a ta chemare, 
Mare! 
(Revista Bucovinei, nr. 2/2943, pg. 35). 


Pastel de toamnă 


... Şi frunzele-s cu aur îmbelşugat vopsite, 
Mătase funigeii ţesut-au pe câmpii; 
De-opal curat e cerul în zări nemărginite 
Spre cari pribeagul suflet trimite nostalgii. 


Şi al blândeţei farmec pe toate le pătrunde, 

Şi în privirea noastră-i un ce atât de rar: 

E-un semn că-i toamnă poate şi-n noi — ca orişiunde, 
Când inimile astăzi cu spaimă-n noi tresar? 


La gerul iernii, totuşi, nu mă gândesc acuma, 
Când lumea este plină de-atâtea frumuseți; 

Să cadă-n nopţi cu lună oricât o vrea doar bruma! 
Ce schimbă-aceasta oare în rostul marii vieţi? 


În noi doar pârguite cad roadele iubirii — 
Sunt doruri cari, odată născute, nu mai mor. 
Să credem, dar, iubito, în veşnicia firii, 
Dar şi în nemărginirea adâncului amor! 
(Junimea literară, nr. 1-6/1932. pg. 15). 


Vecernie 
Preludiu: 


Se pun troiene mari pe înserate, 
lar cerul cu pământul una sunt — 
Auie clopote îndepărtate: 

E timpul de vecernie-n curând. 


Şi vântul a-ncetat să mai gonească 
În drumu-i fără ţintă, fără rost: 

Vrea parcă-o rugăciune să şoptească 
La-al zidului himeric adăpost... 


Eu către suflet: 


Şi tu, trudite suflet, cauţi pace 
Zadarnic pribegind prin spaţii goale, 
În tine însuţi cearcă-a te întoarce 

Şi vei afla tămăduiri de boale. 


E ceas de rugăciune — ia aminte! 

lar Dumnezeu e-atât de blând şi mare... 
Simţind adânc, nu-ţi trebuie cuvinte 
Spre a găsi la dânsul ascultare. 

În veşnicia care te străbate 

Chiar suferința Golgothe-i nimic, 
Şi toate fericirile visate 

Ce sunt în sufletul unui pitic? 


Sufletul către mine: 


Dar clipa cea cu-adevărat trăită 
Nu-i mai presus de seaca veşnicie? 
Vecernia, azi, oricât e de cernită, 
Vesteşte doară sfânta Liturghie. 


lubeşte-adânc viaţa nesfârşită, 
Psalmodiază imn de bucurie! 
Iară iubirea, din etern simțită, 
O rugăciune de-nălţare fie! 
(Junimea literară, nr. 1-6/1932, pg. 70). 


Metamorfoză 


„.„. Şi pasărea măiastră zburat-a într-o seară 
Spre locuri unde este mai multă primăvară... 
Iar arborele-n urmă rămase părăsit 

Şi-n bezna cea opacă pustiu şi desfrunzit... 


Aşteaptă solitarul aleasa iar să-i vie 

Cu fâlfâiri de aripi — când vântul lin adie, 

EI vârful până-n nouri l-înalță trist şi-ascultă: 
Dar vreme ne-mplinită se scurge tot mai multă. 


Şi dorul fără margini, de care-a fost nutrit, 

Pe crengile-i uscate încet a-nmugurit, 

Iar cântul de iubire ce ea-l va intona, 

Când se va-ntoarce iarăşi, în flori se va schimba”. 
(Junimea literară, nr. 1-6/1932, pg. 80). 

Primul dintre cei trei feciori ai lui 
Constantin Morariu, Victor, născut la 
Toporăuți, în 12 februarie 1888, „acest spirit 
enciclopedic şi excelent cunoscător al 
literaturii române, a fost unul dintre cei mai 
mari germanişti români. A fost, în acelaşi timp, | 
şi un obiectiv cronicar cultural al Sucevei, şi 
un bun vilonist... A publicat extrem de mult, 
dar o mai mult decât exagerată modestie a făcut 
ca multe lucrări să rămână îngropate în pagini de ziare şi reviste“ (Mircea 
Grigoroviţă, Universitatea din Cernăuţi, pp. 145, 146). 

Profesor la gimnaziul greco-ortodox din Suceava, până în 1928, 
când a obţinut Doctoratul în filologie la Universitatea din Cernăuţi, 
ocupând catedra respectivă mai întâi ca profesor suplinitor (1929), apoi 
ca profesor agregat (1931) şi, în fine, ca titular (1934), Victor Morariu, 
fostul coleg de clasă al lui lon Grămadă şi cel mai fidel şi mai intim 
prieten al viitorului Erou al Bucovinei, ţine de stirpea erudiţilor străluciți 
ai Bucovinei, de stirpea celor dispuşi să slujească, să oficieze cu nobleţe 
şi modestie în templul spiritualității româneşti. A scris pentru a lăsa 
mărturii şi pentru a iniţia, lucrările lui, publicate prin broşuri, prin gazete 
sau prin calendare însemnând adevărate „călăuze istorice“ şi spirituale 
înspre Bucovina de altădată. Avea vocaţie de istoric, fiindu-mi sfetnic 
util în scrierea unor pagini monografice despre Suceava, despre Suceava 
redescoperită, proaspătă şi ciudată, în „Un proces de înaltă trădare în 
Bucovina de la 1780“ (Calendarul „Glasul Bucovinei“, 1920), „Călăuza 
istorică a oraşului Suceava“ (Cernăuţi, 1921 şi 1930), „Istoricul Reuniunii 
muzical-dramatice Ciprian Porumbescu “ (scrisă împreună cu Ştefan 
Pavelescu şi publicată la Suceava, în 1939), „Amintiri despre Ion 
Grămadă“ (1926), „Vasile Bumbac“ (1940) etc. Şi-au mai rămas după 
Victor Morariu pentru a întregi „patrimoniul cultural al perioadei 
interbelice“ (Mihai lacobescu, Constantin Morariu, pg. XII) „lucrări de 
referinţă“ precum: „Novalis, teoretician al romantismului“ (1924), 
„Sintaxa propoziţiunii în Psaltirea Şcheiană“ (1927), „Pedagogia lui Jean 

Paul“ (1933), „Pedagogia lui Herder“ (1936), „Problema nuvelei în 
literatura germană“ (1940), „Prima traducere a Luceafărului“ (1940) etc. 

Victor Morariu, prezent şi în paginile anterioare ale acestei cărți 
(capitolul dedicat lui lon Grămadă sau cel referitor la Justificarea lui 
Radu Sbiera ca poet), a lăsat după sine şi pagini de memorialistică 
remarcabile, cele mai multe încă nepublicate, frazând curat, economicos 
şi fără inutile dogmatisme naţionaliste: „Miercuri, în 6 Noiembrie 1918. 
Dimineaţă, cum începusem a scrie Tatei, veni spălătoreasa cu vestea: au 
intrat Românii în oraş. Deci, fugă; i-am găsit în parc, lângă biserica 
catolică. Cunoştinţă cu maiorul Anton Ionescu, locotenenţii Chiuşlea şi 
Borş. Câteva vorbe cu soldaţii. Părintele George Mihuţă (autorul unei 
remarcabile cărți despre însoțirile orăşenilor suceveni — n.r.), trecând pe 
trotuarul de peste drum, îmi răspunde la salut, scoțându-şi căciula din 
cap, apoi repede o ridică în sus: aclamaţie mută, care a făcut bucurie 
ofițerilor. Ei ne povestesc că nemţii din teritoriul ocupat pleacă desarmaţi! 

Pe la ora 1, cetim, acum afişată, prima ordonanţă a comandantului 
garnizoanei, maiorul Ionescu: „Graniţă între Români de astăzi înainte să 
nu mai fie. De aceea noi, grănicerii, am sosit cei dintâi la voi, să Vă 
zicem: Bine v-am găsit!““. 

lar mai târziu se afişează şi proclamația generalului Zadik. 

La Cernăuţi, Etzdorf predă administraţia Ucrainenilor şi lui Aurel 
Onciul“ (Calendarul „Glasul Bucovinei“, 1928, pp. 155-159). 

În scrierile sale, Victor Morariu comunică cu discreţie, 
anonimizându-se pe sine. Scrie, de pildă, despre lon Grămadă, care-i era 
prieten (dovadă numărul scrisorilor), portretizându-l cu iscusinţă: 
„Frumosul băiat cu ochi căprii, plini de duioşie, încă de pe băncile liceului 
din Suceava era un ferment de viață naţională şi de preocupări intelectuale 
între colegi... Ca unul ce l-am cunoscut aproape, păstrez de la el o serie 
de scrisori — 23 la număr — trimise de la Cernăuţi, Abbazia, Trient, Bozen 
şi din Viena, toate oglindind aceleaşi preocupări“ (Calendarul „Glasul 
Bucovinei“, 1927, pp. 94-106). Victor Morariu avea acea calitate rară 
de a povesti despre alţi fără ca măcar să încerce poziţionarea de sine. 
Probabil că datorită acestei generozități a fost atât de iubit şi de respectat 
în epocă. 

A murit în exil românesc, la Caransebeş, în 1 iulie 1946. 

Dacă ar mai fi avut istorie şi pentru 
ultimii 18 ani de viaţă, cei de supravieţuire sub 
teroarea securităţii, probabil că Alexandru Leca | 
Morariu, al doilea fecior al preotului şi 
cărturarului Constantin Morariu, născut la | 
Toporăuți, în 25 iulie 1888, ar fi izbutit să-şi | 
împlinească opera pe deplin. Au rămas după 
el zeci de mii de pagini scrise, dar Leca, după 
cum se vede din jurnal şi din documentările 
lui, abia se pregătea pentru opera cea mare şi definitivă. A scris, desigur, 
până în ultima clipă de libertate, cu o disperare şi cu un eroism care-l 
farmecă pe Constantin Loghin, el însuşi un erou al mărturisirii, dar care, 
lucrând ultimele numere ale „Revistei Bucovinei“, nu se mai vede pe 
sine, fiind copleşit de exemplul confratelui său: „Incontestabil, domnul 
Leca Morariu este un incorigibil. După ce, în aceste vremuri grele, a 
făcut să apară, în pribegie, revista „Făt-Frumos“ şi buletinul „Mihai 
Eminescu“, acum se încăpăţânează să ducă mai departe şi revista „Fond 
şi formă“, menită, pe de o parte, pentru critică generală şi specială, iar 
pe de alta, pentru specificul şi pitorescul limbii“ (Constantin Loghin, 
Revista Bucovinei, nr. 11-12/1944, pg. 392). 

Leca Morariu a fost filolog, lingvist, istoric, critic literar, etnolog, 
profesor la Facultatea de Filologie a Universităţii din Cernăuţi, director 
al Teatrului Naţional şi al Institutului de Literatură, Etnografie şi Folclor 
din Bucovina, întemeietor şi coordonator al publicaţiilor Buletinul „Mihai 
Eminescu“ (1930-1943, circa 400 pagini pentru fiecare număr), „Făt- 
Frumos“ (1926-1944, revistă polemică, în care publica şi poezie cultă, 
şi epigrame, şi proză literară, şi studii istorice, şi studii monografice), 
precum şi „Fond şi formă“ (1938-1944, după cum confirmă şi Constantin 
Loghin, contrazicându-l, practic, pe istoricul Mihai lacobescu, cel care 
menţionează doar numerele apărute între anii 1938-1939). Între timp, 
pentru că numai lui putea să-i mai rămână timp, publica masiv în paginile 
publicaţiilor „Junimea literară“, „Viaţa Nouă“, „Deşteptarea“, „Gazeta 
Bucovinei“, „Revista Bucovinei“ etc. sau încredința tiparului cărțile care 

să-i contureze opera: „De la noi. Poveşti“ (1920), „Războiul Troadei“ 
(1923), „Institutorul Creangă“ (1925), „Drumuri moldovene. Pe urmele 
lui Creangă“ (1925), „La fraţii noştri“ (1928). Şi a mai publicat o mulțime 
de studii despre viaţa şi opera lui Iraclie Porumbescu (reprodus, deja, în 
această carte), Ciprian Porumbescu, Mihai Eminescu, Veronica Micle, 
Nicu Gane, T. Robeanu, lacob Negruzzi etc. 

Viaţa lui Leca Morariu e ciudată, ba chiar capricioasă. A crezut în 
Austria, a luptat pe frontul italian (faptele lui de „vitejie“ fiind povestite 
în scrisorile adresate lui Victor Morariu), apoi a venit în Bucureşti ca 
trufaş ocupant austriac, dar trezit la realitate de Dimitrie Onciul, care 
l-a atenţionat că Austria va pierde războiul. După Unire, Leca Morariu 
îşi găseşte motivațiile interioare în prietenia lui cu iredentiştii români 
din Bucovina (prietenul lui, lon Grămadă, dar şi fratele, Aurel Morariu), 
insinuându-şi un antiaustriacism de care n-a fost capabil sau, pur şi 
simplu, însuşindu-şi-l pe cel al lui lon Grămadă, în ziua aducerii 
osemintelor Eroului la Suceava: 


„Mergeam, în rând, pe urma sicriului lui. 

Şi o tristă, şi o veselă duioşie mă îndemna să dau mulțumită micului 
sicriu, ridicat deasupra atâtui învălmăşag de norod. 

Şi prinosul de mulțumită mi se legăna între mai multe gânduri. 

Să mă opresc la tovarăşul meu de şcoală Nicuţă Grămadă, vioiul 
nostru îndrumător în ale cititului din marile literaturi universale şi aprigul 
nostru răzvrătitor din colindările nocturne printre acele ruini Sucevene 
ale slavei româneşti, în care, cu vraja lui Grigore Alexandrescu, copiii 
de noi vedeam spada lui Ştefan Voevod fulgerând înspre minciuna Vienei, 
ori să mă opresc la mai maturul, dar nu mai puţin stăpânitul coleg de 
dăscălie iredentă (Leca nu-i împărtăşea ideile — n.r.) din grelele zile ale 
meschinăriei austriece? 

Şi când, ajunşi în dealul Tătăraşilor, Suceava, cu slăvitele ei turle, 
rămase la poalele noastre, şi când acolo, la o bătaie de săgeată, căruntele 
ziduri ale Cetăţii ne salutau cu mărturia lor de mărire a trecutului şi de 
nimicnicie a bietei vieți pământeşti, şi când sub semnul celei mai mari 
cinstiri oşteni şi preoți, şi ţărani, şi floarea cărturărimii bucovinene l-au 
astrucat în loc de „vecinică“ odihnă, atunci îndoiala mi se lămuri. 

Şi peste marginea pragului celor veşnice îi mulțumeam lui lon 
Grămadă că ne-a răzbunat şi că el, răzvrătitul, alina suferințele tuturor 
adevăraţilor dezertori rămaşi în armata minciunii austriece“ (Făt-Frumos, 
nr. 4/1926). 


Ciudată logică a fost aceasta a „adevăraţilor dezertori rămaşi în 
armata minciunii austriece“, deci nu numai a lui Leca Morariu, care îşi 
găsesc, prin jertfa lui lon Grămadă, o legitimare pro-românească, după 
ce luptaseră în tabăra adversă. 

Împăcat cu sine după aducerea osemintelor lui Grămadă la 
Suceava, Leca Morariu, care se căsătorise cu Octavia Lupu, fata 
politicianului Teofil Lupu, o femeie frumoasă, bogată, cultă şi cu 
aptitudini artistice remarcabile, devine liderul de necontestat al 
spiritualităţii bucovinene. Ce-i drept, avea şi erudiţia necesară, şi o 
inepuizabilă putere de muncă, şi o capacitate de a sintetiza incredibilă, 
toate acestea suprapunându-se peste un talent literar autentic, manifestat 
prin frazări care amintesc de Iorga, de la care Leca Morariu chiar 
împrumută imagini de genul „căruntele ziduri“, „slăvitele ei turnuri“, 
„ŞI o tristă, şi o veselă duioşie“ etc. 

În viaţa culturală a Bucovinei, Leca Morariu şi-a pus pecetea 
inconfundabilă, striată de exagerări şi de neadevăruri afirmate prin 
omisiune. Se bate pentru înființarea unui muzeu autentic, dar elimină 
dintre întemeietorii reali pe Karl Adolf Romstorfer, arhitectul vienez 
care a scos cetatea din pământ şi ne-a reconstruit bisericile şi mănăstirile. 
Mai dur decât lorga, care-i recunoştea, cu strângere de inimă, meritele, 
Leca Morariu îl şterge, pur şi simplu, pe vienez din memoria locurilor. 
În general, de-a lungul întregii sale cariere interbelice, Leca Morariu 
procedează diametral de cum procedează fratele lui, Victor, adică 
mărturiseşte pe alţii doar pentru a se înfăţişa pe sine. La temelia soclului 
său, real şi meritat, zac o mulţime de cadavre. Altminteri, adică dacă îi 
ignorăm egocentrismul şi exploziile de răutate sufletească, Leca Morariu 
rămâne un personaj cultural admirabil, o adevărată emblemă a Bucovinei 
interbelice. 

A sfârşit şi el în exil românesc, în 1963, la Râmnicu Vâlcea. 

F 





Mezinul lui Constantin Morariu, Aurel, 
s-a născut, tot la Toporăuți, în 15 mai 1886. A 
făcut studii de drept la Cernăuţi (licenţă în 
1909), susținându-şi doctoratul la Praga 
(1914). 

Aurel Morariu, care lucrează de foarte 
tânăr (1907) în redacţia „Deşteptarea“, s-a 
afirmat ca un naţionalist tumultos şi ca un 
antisemit exagerat, capabil să le pună evreilor 
în cârcă cele mai incredibile grozăvii. S-a numărat printre iredentiştii 
bucovineni care, în 1914, au trecut în România, militând pentru intrarea 
Regatului în război împotriva Austriei, inclusiv prin lucrarea „Bucovina 
/ 1774-1914“ (Biblioteca „Bucovina“, Bucureşti, 1914), în care 
exagerează cu aplomb („spionii“ închişi de austrieci, de pildă, erau acuzaţi 
de spionaj în favoarea ruşilor, nu în favoarea românilor). În vremea 
războiului publică şi lucrarea „D-l Nicolae Iorga, factor al conştiinţei 
naţionale“ (Biblioteca „Bucovina“, 1916). După război, revine la 
Cernăuţi, întemeiază Cooperativa „Meseriaşul Român“, militează pentru 
promovarea principiilor lui Fredrich Wilhelm Raiffeisen, dar pe structuri 
de dreapta, inclusiv atunci când înfiinţează două bănci. A scris şi publicat 
numeroase studii pe tema organizării cooperatiste, inclusiv o monografie 
despre Grigore Filimon, întemeietorul primelor însoţiri bucovinene de 
economie şi credit în sistem Raiffeisen, diverse monografii cu caracter 
economic sau bisericesc, răstălmăcind adevărul astfel încât să coincidă 
cu opţiunile lui ideologice. A murit la Craiova, în 1945. 


Ilie E. Torouţiu (1888-1953) 


Personaj tragic al spiritualităţii româneşti din Bucovina, Ilie E. 
Torouţiu s-a născut, în 17 iunie 1888, la Solca. Provenea dintr-o familie 
săracă, aşa că 1-a fost greu în viață, începând cu perioada studiilor 
gimnaziale, petrecută la Suceava, şi continuând cu cea a studiilor 

universitare, pe care le-a făcut la Cernăuţi şi în 
Germania. Torouţiu a fost, între anii, 1911-1913, 
asistent pentru limba română la Universitatea 
din Frankfurt pe Main, apoi s-a stabilit la 
Bucureşti, ocupând postul de profesor la Liceul 
„Cantemir Vodă“. La Bucureşti, a condus reviste 
(„Caietele Eminesciene“, între anii 1927-1929, 
„Floarea Soarelui“, „Literatură, artă, ştiinţă, 
viață socială“, „Convorbiri literare — seria 
nouă“), şi-a procurat o tipografie şi a înființat o 
editură, punându-le pe amândouă la dispoziția 
bucovinenilor (chiar şi reviste literare tipărea, fără plată, atunci când era 
nevoie şi, de cele mai multe ori, fără să i-o ceară cineva). 

Important ca istoric, deşi se abate, adesea, în numele „cauzei 
naţionale“, de la adevăr, mai ales în studiile sociologice, economice şi 
demografice, |.E. Torouţiu a publicat 13 volume de „Studii şi documente 
literare“ (1931-1946, primul volum în colaborare cu Gh. Cardaş), 
„Poporaţia şi clasele sociale în Bucovina“ (Bucureşti, 1916), „Românii 
şi clasa dirigentă din Bucovina. Studiu satistic economic“ (Cernăuţi, 
1911), „Românii şi clasa intelectuală în Bucovina“ (Cernăuţi, 1911) etc. 
A publicat şi două volume de folclor bucovinean, „A fost odată. Poveşti 
şi cântece populare“ (Cluj, 1911) şi „Frunză verde. Cântece populare“ 
(Bucureşti, 1914). 

Ca scriitor, Torouţiu a lăsat un singur volum de schiţe şi povestiri, 
„Chipuri“ (Cluj, Editura „Carmen“, 1912), majoritatea cu caracter 
autobiografic, rememorând, practic, secvenţe din tinereţea lui nefericită. 
„Aceste nuvele şi schiţe au nota generală tragică. Aproape toate aceste 
puţin dezvoltate nuvele vorbesc de vieţi trăite în cea mai neagră mizerie, 
de dragosti nenorocite, de înnebuniri tragice, de părăsiri de domiciliu 
conjugal, de morți năprasnice etc. Nuvelele sunt luate din lumea celor 
mici, celor necăjiţi, al cerşetorilor orbi şi ologi şi una chiar „Din Roma 
Cezarilor“, într-un cuvânt, din lumea oamenilor sceptici, slabi din fire, 
dar buni şi cinstiţi, cari tocmai pentru aceste nobile însuşiri sunte distruşi 
în lupta de toate zilele. Fără a aprofunda adânc caractere omeneşti, fără 
a schița magistral situaţii dramatice, fără a căuta senzaţionalul şi fără a 

întrebuința împestrițata limbă poporală, I.E. Torouţiu a reuşit să ne dea 
unele fragmente reale din viața omenească. Izbuteşte mai bine în redarea 
unor crâmpeie din viața sărăcăcioasă de student, crâmpeie ce vor fi 
posedând poate viaţa proprie, iar altă dată, în descrierea naturii“ 
(Constantin Loghin, Istoria, pp. 339, 340). 

Constantin Loghin, mânat de bunele intenții ale unui profund pa- 
triotism local, exagerează. Torouţiu, un om de cultură autentic, n-a prea 
fost şi scriitor. Îi lipsea talentul, îi lipsea simţul limbii şi capacitatea de a 
construi o situaţie epică. El doar încearcă desene stângace, conturând, 
mereu şi mereu, ceva care aduce a lacrimă prelinsă în mocirlă. Scrie 
lacrimogen şi inconsistent, cam în genul Mariei Cunţan, dar fără 
capacitatea detaliului sugestiv şi a adâncimii perspectivei. Scrie pentru 
că iubeşte literatura, pe care o şi slujeşte în mod exemplar, scriind studii 
literare consistente, militând împotriva „decadenţei“ impresionismului 
şi expresionismului, traducând operele unor autori de limbă germană 
sau elină (de pildă, „Apologia lui Socrates“, de Platon, în 1910), tipărind 
şi editând gratuit multe cărţi bucovinene. 

A trăit, de-a lungul întregii sale vieţi, o superbă poveste de dragoste, 
încheiată în 23 noiembrie 1953, la Bucureşti, în ziua în care unul dintre 
cei doi moare, iar celălalt se sinucide, pentru a rămâne veşnic împreună. 
Ar fi putut fi fericit, dacă nu s-ar fi născut cu stigmatul nefericirii. 


„Din viaţă 


Era pe la sfârşitul lui April. Omătul se topise şi numai pe alocuri, 
prin râpi îndosite, se mai ţinea câte un petec alb. Pe acolo căldura 
binefăcătoare de primăvară uitase parcă să se abată. Pâraiele — umflate 
de apă, pământul — moale ca aluatul, străzile — inundate de tină. Şi în 
dimineaţa dintâi de primăvară tina e închegată numai pe deasupra, căci, 
îndată ce înceată frigul nopţii şi dă soarele, ea începe să se rostogolească 
la vale, spre canaluri, ca un puhoi. Într-aşa o zi noroioasă îmi căzu sub 
ochi o scenă, care rămase adânc întipărită în sufletul meu. 

Era o fiinţă în care văzui sărăcia întruchipată. Un bărbat se târa 
de-abia, de-abia prin noroi. De-a stânga lui păşea un tânăr de vreo 
douăzeci de ani. La întâia privire, faţa sumbră a acestui bărbat mă făcea 

să cred că ar fi un făcător de rele. Mai pe urmă, însă, înţelesei greşeala 
mea. Era un ţăran căzut în lanţurile mizeriei. 

Tânărul care-l însoțea era feciorul său, student la liceu. Amândoi 
păşeau tăcuţi... Feciorul ducea o păreche de desagi goi în spate. Pe fața 
lui palidă, galbănă ca o frunză dintr-o carte învechită, de-abia mai licărea 
o scânteie de viaţă. Ochii lui şterşi, de un umed cenuşiu, stăteau parcă 
de-a gata să se cufunde în adâncul capului. De sub gulerul cămeşii sale 
albe îi ieşea înafară gâtul lung şi uscat. Mergea alăturea de tatăl său, în 
pas legănat şi îngreuiat de gânduri. 

De la amândoi — nici o vorbă. De la amândoi — nici un semn de 
viață! Numai un plescăit greoi, produs de tină, de opincile tatălui. Când 
ridica un picior în sus, i se vedea pielea călcâiului prin opinca spartă, iar 
când îl slobozea în jos, glodul ţâşnea în sus printre degete, căci opinca şi 
acolo era găurită. Sumanul de pe dânsul — sdreanță din sdreanță! Cu 
spatele aduse ceva înainte, cu faţa stinsă, încrețită de griji şi necazuri, cu 
fruntea nourată, se mişca încet-încet, târându-şi cu greu picioarele după 
el. Întregul său chip era parcă încremenit. Părea o stâncă înnegrită de 
loviturile furtunilor. Şi în acea ființă trăiau numai ochii, dacă trăiau... 
Aceştia erau aţintiţi spre pământ, cu care se luptau picioarele lui greoaie... 

Aşa se duceau cei doi, fără să vorbească ceva întreolaltă. După un 
târziu abia, când erau să se despărțească, studentul zise către tatăl său: 

- Tată, când mai vii pe la mine? 

- Ştiu eu, dragul meu?, oftă bătrânul părinte. 

- Vai, tată, nu uita de mine, că eu mor de foame! 

- Eh, scumpule, d“apoi tu nu ştii ce nevoie e şi acasă? Şi acei de 
acasă, săracii, se uscă de foame ca şi tine. Şi, apoi, cum pot să vin aşa de 
des încoace, n-ai văzut, când ai fost, de Crăciun, acasă, ce-i cu maică-ta? 

Studentul fu cuprins de un oftat prelung, întrerupt: 

- E tot aşa de bolnavă mama cum am lăsat-o? 

- Da, scumpule, da, ea nu mai are multe zile. 

- Spune-i, tată, că eu am să merg în curând acasă, să caute s-o 
găsesc în viață. 

- Ei, şi când găteşti şcoala?, întreabă tatăl său. 

- Hm! Trebuie încă mult să muncesc. 

- Câte ghimnazii ai amu? 

- Şepte. 

- Şepte!... Bre, d“apoi îs multe. 

- Multe, tată, şi grele! 

- Şi, apoi, câte ai de gând să faci de toate? 

- Câte?, replică studentul. 

- Da, câte? Vreo zece-unsprezece? Ha? 

Pe buzele tânărului se trezi un surâs amar: 

- Încă una, tată, şi apoi mă duc la popie. Am să împlinesc dorința 
mamei. 

- Caută, măi băiete, şi învaţă, învaţă din răsputeri, zi şi noapte, şi 
te roagă lui Dumnezeu poate ţi-o ajuta, că doară-doară îi scăpa la o 
bucăţică de pâne mai uşoară decât a noastră, că, Doamne, greu îi de trăit 
în vremea asta fără carte; îi duce-o şi tu mai uşor, şi noi. Nădejdea noastră 
e la tine. Opt suflete aşteaptă tremurând ajutorul tău. 

Studentul, în vreme ce-i vorbea tatăl său, ţinea capul plecat în jos, 
căci ochii îi picurau lacrămi fierbinţi de milă... 

Se despărţiră. Întâiul nenorocit îşi luă calea spre bordeiul celorlalți 
şepte nenorociţi, iar al doilea, studentul, spre cvartir. Pe drum îl ajunse 
un coleg de al său, care începu să-l apostrofeze: 

- Ascultă, onorabile, aşa-ţi păzeşti tu cinstea de student?! 

- Ce-i?, tresări el. 

- Cu cine mergeai mai adinioară? Cine era nespălatul ăla? Cum 
nu ţi-i ruşine să mergi cu un cerşitor? 

- Taci, dragă, era tatăl meu. A fost la mine, mi-a adus ceva de ale 
mâncării şi eu l-am petrecut puţin, zise studentul cătră colegul său, apoi 
intră în cvartir şi începu să plângă cu amar... 

Opt suflete nădăjduiau ajutorul lui... 

Opt nenorociți aşteptau mângâierea lui. 

Opt chinuiţi aşteptau de la dânsul alinarea durerilor lor... 

Şi el... se simţea şi mai nenorocit decât ai lui de acasă“ (Chipuri, 
Tipografia „Carmen“, 1912). 

„Aristocraţii simţirii“ 


Aproape pe neaşteptate şi aparent inexplicabil, în Bucovina 
interbelică s-a ivit o nouă generaţie scriitoricească, prima conştientă de 
sine şi capabilă „de a inaugura o mişcare literară în Bucovina, care să fie 
în stare de a ne scoate din indiferentismul şi letargia în care trăim încă şi 
astăzi, după 15 ani de la unire“ (Nistor, Junimea literară, nr. 1-3/1933, 
pg. 3). O generaţie care s-a format în cenaclurile literare ale liceenilor 
din Rădăuți şi Cernăuţi şi care a prins contur în paginile revistelor 
gimnaziale „Muguri“, „Speranţa“ şi „Caietul celor 4“, prima a Liceului 
„Eudoxiu Hurmuzachi“ din Rădăuţi, următoarea a Liceului de băieți din 
Cernăuţi, iar ultima a Liceului „Aron Pumnul“ din Cernăuţi. 

Revista „Muguri“ a apărut în ianuarie 1924, sub îndrumarea 
profesorilor Ilie Vişan şi Em. Isopescu, ca o explozie de lumină şi 
prospețime, săvârşită prin Mihai Horodnic, Iulian Vesper, lonel Negură, 
Eugen Prelipcean, lon Roşca, Aurel Prelipceanu sau Constantin Rotariu. 
„Caietul celor 4, Mircea Streinul, Neculai Roşca, Nicolae Pavlovici şi 
Tudor Ulmeanu (Teodor Plop, de la Hotin), apare în 1928, cu un an 
înainte de debutul lui Mircea Streinul în paginile „Junimii literare“. 

Generaţia care poate fi numită, cu o metaforă a lui E.Ar. Zaharia, 
cea a „aristocraților simţirii“ dă un alt suflu „Junimii literare“, revistă 
care, în 1932, nu ezită să prezinte, cu fotografii, semnături olografe, 
prezentări şi lucrări originale pe fiecare tânăr autor în parte, iar lancu 
Nistor simte nevoia să salute şi să confirme acest „frumos mănunchi de 
tineri de talent şi însufleţire care cearcă să se afirme pe terenul literar“ 
(ibidem, pg. 5), sugerând încă din titlul primului editorial al anului 1933 
că „Se întrevăd zorii“. „Ne dăm seama bine, scrie Iancu Nistor, că unele 
din încercări apar încă stângace şi modeste, dar nimeni nu poate prezice 
calitatea fructelor chiar din floare. Să fim deci buni şi îngăduitori cu 
sfiala celor ce încearcă şi să încurajăm orice scânteiere de talent oricum 

s-ar manifesta ea. Să ne ferim de raționalismul sec şi de critici prea 
aprige, care în cele mai multe cazuri vin să deruteze talente în loc de a le 
încuraja şi modela. Patima este bună când ea se pune în serviciul a tot ce 
este nobil şi frumos. Invidia păgubeşte mai mult pe cel ce o practică 
decât pe acel împotriva căruia este pornită. Dorim să vedem 
manifestându-se între tinerii noştri colaboratori o emulaţie sinceră şi o 
luptă nobilă de întrecere pe tărâmul creaţiunilor artistice şi literare. 
Cuvintele tari se folosesc de regulă pentru a ascunde după ele slăbiciunea 
argumentelor. Să trăim deci în armonie şi bună armonie cu sacerdoții 
frumosului, preamărind talentul în jurul aceluiaşi altar. Aşa am trăit timp 
de 30 de ani, şi aşa dorim să o ducem mai departe. 

Ani de zile am alimentat revista cu studii şi cercetări istorice şi 
literare, aşteptând cu dor să încolțească sămânța culturii româneşti, 
aruncată de la unire încoace cu atâta dragoste şi însufleţire asupra ogorului 
bucovinean pregătit de noi. Azi sămânţa aceasta a încolțit şi începe să 
dea roade bogate. Să ne bucurăm şi să întrevedem zorile unor vremuri 
mai bune!“ (ibidem, pg. 5). 

Iancu Nistor, cu clarviziunea sa inconfundabilă, deja sesizase că 
între „raționalismul sec“ al bătrânilor şi „patima“ trăirilor tinerilor 
„sacerdoţi ai frumosului“ nu mai exista „armonie“, în ciuda generozităţii 
„bătrânilor raționalişti“. Traian Chelariu deja exprimase nişte „Digresiuni 
inoportune“ (Junimea literară, nr. 7-12/1932, pp. 181-186), în încercarea 
de a contura un program literar al generaţiei sale (avea doar 26 de ani), 
stabilind că „ceea ce numim sublim e însăşi limita între estetic şi mistic“, 
că „maximum de estetic e un maximum de expresie“, că „poemul e 
singurul gen literar care suferă o maximă realizare estetică“, că 
„vocalismul e sângele poemului“ şi, mai ales, că „poezia este suferință 
precum dansul e bucurie“. Şi tot el avea să îndemne, în anul următor, 
1933, „Înapoi la Eminescu“ (pp. 119-130, 168-177), condamnând 
„anarhia formală“ şi „modernismele“ gratuite ale generaţiei lui, convins 
fiind că „pentru poeţii noştri însă există necesitatea unei „experienţe 
Eminescu“ înainte de orice altă experiență. E un lucru nefiresc să treci 
pe lângă un mare poet al poporului tău, căutând să înveţi, pe jumătate, 
de la străini ceea ce e de datoria ta s-o faci la tine acasă“, în condiţiile în 
care „relevăm că Eminescu e în adevăratul ritm european şi nu scriitorii 

de incoherenţe stilistice“. Şi concluzionează Traian Chelariu că 
„Eminescu, mai întâi de toate, se adresează omului matur“ (pg. 176). 

Generaţia „aristocraților simţirii“ aspira spre sacerdotism, iar un 
reper mistic fusese stabilit, încă din 1927, de lon Moţa, care îşi începea 
articolul „La icoană“ cu cuvintele „De la icoană şi de la altar am pornit...“, 
propunând o regenerare morală prin dogmatism ortodox. Vasile Posteucă 
avea să subscrie primul la această propunere de pseudomorală, pe care 
George Anton avea s-o propovăduiască pentru un ,„Veac nou de slavă 
curată“ (Iconar, nr. 9/1937), în care „veac nou“ şi „apariţia acestei 
generații noi este aşteptată cu mare interes... într-o lume în care nimic 
nu mai răspunde aşteptărilor, în care tot ce ar trebui să te protejeze te 
ameninţă“ (Dr. Pavel Pavel, Viaţa Bucovinei, nr. 5-6/1933, pg. 4). Într-o 
lume în care tineretul „artei literare îi reproşează de a ignora omul real şi 
de a nu studia decât aparențele sub pretext de realism. Umanismul 
însemnează pentru tineret o voinţă de sinteză care ar permite să exprime 
omul în totalitatea sa, în dubla şi inseparabila sa realitate: spirituală şi 
materială“ (ibidem, pg. 5). 

Generaţia „aristocraților simțirii“ urma să se definească într-o 
provincie istorică a României Mari care se simţea „oropsită şi îndosită 
ca şi cenuşăreasa din poveste“ (Bucovina oropsită, Făt-Frumos, nr. 2/ 
1929, pg, 49), într-o Bucovina caracterizată prin „un organism 
administrativ şi economic zdruncinat, o cultură naţională periclitată, un 
capitalism neproductiv şi înstrăinat, o pătură conducătoare desorientată, 
o burghezie aproape inexistentă, o țărănime sărăcită şi un imens prole- 
tariat intelectual, agricol şi industrial. În această stare jalnică ţara se 
prezintă generaţiei acelor pecetluiţi cu fierul roş al războiului, acelor 
cari, ieşind din casa părintească sau din şcoală pregătiţi pentru viaţă, 
sunt răpiți de dreptul cel mai elementar al omului: de a munci şi de a 
avea traiul asigurat. Acest şomaj intelectual pare a fi pentru noi de o 
mult mai mare însemnătate decât şomajul agricol sau industrial“ (E. 
Carabăţ: Tineretul desorientat, Viaţa Bucovinei, nr. 1/1933, pp. 8,9). 

Cam asta era atmosfera bucovineană a anilor în care „doi tineri şi 
talentaţi scriitori bucovineni, Mircea Streinul şi Iulian Vesper, a căror 
activitate se ilustrează nu numai prin producțiile lor proprii, ci şi prin 
perseverenţa cu care au ştiut să animeze pe toţi ceilalți tineri scriitori 

bucovineni“, întemeiază o „mişcare literară“ în Bucovina, cu „răsunet 
în cele mai largi pături din ţară“ (Viaţa Bucovinei, nr. 1-2/1934, pg. 
223). 

Mircea Streinul visa la o literatură de generaţie, cea a 
„arborosenilor“, încă din 1931, când îl cunoscuse pe lon Roşca, venit la 
Cernăuţi să studieze dreptul. Preluase de la lancu Nistor ideea 
„sacerdoților simţirii“, plusând: „Poetul va lăsa toate. Se va dezbăra de 
mărimi şi plăceri. Va fi sacerdot. Mai mult: ascet. El va admite o 
permanenţă a morţii în duhul său, ca astfel s-o poată depăşi prin eternitate. 
EI va trăi acolo unde înţelegerea obştească se refuză. Căci nu fiecare 
poate fi Meşterul Manole al propriului său destin ca poetul“. 

În primii ani ai „Iconarului“, când se înfiinţează o editură, cu o 
colecţie „Iconar“, care să promoveze scrisul noii generaţii, când profesorii 
Traian Brăileanu, Liviu Rusu şi Barbu Sluşanschi (fiul camaradului lui 
Ion Grămadă în exilul românesc) încă nu deturnaseră generaţia spre ex- 
tremism de dreapta, dar un extremism absolut teoretic, „această mişcare 
literară se integrează în mişcarea literară a țării, aducând contribuţia 
unei literaturi proaspete şi care poartă nota originalității (Viaţa Bucovinei, 
nr. 1-2/1934, pg. 223) şi sprijinind afirmarea tinerilor scriitori, cu 
complicitatea nemijlocită a lui Iancu Nistor şi a „Junimii literare“, revistă 
care, până la înfiinţarea „Revistei Iconar“, în 1935, rămâne „organul de 
presă“ al iconarilor, în care apar şi anunțuri precum acesta: 


„Colecţia „Iconar“ instituie un premiu de poezie, în valoare de 
2000 lei. Autorii vor trimite câte două poezii inedite; manuscrisele vor 
fi însoțite de un motto; în plic, respectivii autori vor alătura o cartă de 
vizită închisă, cu numele lor adevărat şi adresa. Manuscrisele vor putea 
fi trimise până la data de 27 Faur 1934. Poetul premiat îşi va putea tipări 
în colecția „Iconar““ 28 poeme, cari vor putea apare în ediţia de lux, tiraj 
limitat (150 exemplare). Toate cheltuielile tiparului şi ale expediției vor 
fi suportate de editură. Manuscrisele vor fi trimise pe adresa: Mircea 
Streinul, în Cernăuţi, strada Transilvaniei, No. 171. Comisia care va 
decerne premiul e alcătuită din d-nii N. Teaciuc-Albu şi Iulian Vesper“ 
(Junimea literară, nr. 7-9/1933, pg. 202). 

Acest prim concurs literar bucovinean dedicat promovării poeziei 
(cel din 1904-1905 al „Junimii literare“, pentru proză, era jurizat de 
cititori) urma să întregească o frumoasă colecţie, cea a cărților publicate 
de Ion Roşca („Semne în scuturi“), Neculai Roşca („Neutral“), Iulian 
Vesper („Nopți în „Aquitania“, „cel mai important eveniment al sezonului 
liric bucovinean“, „Scrisoare deschisă domnului Emil Cioran“ şi „Noi, 
ăştia din Arboroasa“), Tudor Ulmanu (,,Scrisoare provincială“), Teofil 
Lianu („Cântec la poarta cetăţii“), Mircea Streinul („Despre viaţa, iubirea 
şi moartea plantelor“, „Moartea aşa cum e“, „Cu Tartarin, Don Juan, 
Sancho şi Polonius după glorie“ şi „Bazaconia generației de ultimă oră“), 
Traian Chelariu („„Exod“ şi „Astrolab“ — proză filosofică)“ şi „o carte de 
d-nul Liviu Rusu, distinsul cronicar muzical al ziarului „Glasul 
Bucovinei“.“ (Junimea literară, nr. 7-9/1933, pg. 202). 

Din juriul desemnat de Mircea Streinul face parte şi profesorul N. 
Tcaciuc-Albu, cel care are şi meritul de a-l fi încurajat în demersurile 
sale literare. 

Cu Iancu Nistor şi cu „Junimea literară“ arborosenii rămăseseră 
în relaţii foarte bune, deşi se manifesta „Ritmul generațiilor în evoluția 
artelor“, cum avea să scrie, în nr. 5 al „Revistei Iconar“, cu universitarul 
Traian Brăileanu, care dorea să prevină „îmbătrânirea artificială a 
tineretului... prin modelarea lui după structura sufletească a adulților“. 
Ca şi lancu Nistor, care dorea să armonizeze, în paginile „Junimii 
literare“, „raționalismul bătrânilor“ cu „patosul“ trăirilor tinerilor, 
Brăileanu sesizează diferenţa de planuri şi propune ruperea „zăgazurilor 
ridicate de rațiune, de şcoala raţionalistă a bătrânilor şi de a repune în 
drepturi sentimentul („patosul“ sugerat de Nistor — n.r.) în drepturile 
sale... lar „Iconar“ e al tinerilor, care urăsc cu drept cuvânt înțelepciunea 
chilometrică şi sfătoasă“, iar „ceea ce numim formă, tipizare, rutină, 
calcul, trebuie să cedeze locul conţinutului, avântului sufletului care 
sfarmă cătuşele „şcolii“ şi caută forme noi, mai ample, care să poată 
cuprinde toată bogăţia de sentimente, de nădejdi, de energie exuberantă“. 
Traian Brăileanu, el însuşi „junimist“ cândva, ca prozator, considera că 
lirismul e specificul tinereţii, tot aşa cum drama e specificul maturității, 
iar epicul, al bătrâneţii şi, în numele acestor „vârste ale speciilor literare“, 
se străduia să-i elibereze pe tineri de „raționalismul“ celorlalți bătrâni, 


461 


lon DRĂGU2ANUL 





pentru a-i subordona „raționalismului“ său. Şi astfel, o generaţie care se 
îmbăta cu farmecul trăirilor spirituale, a fost deturnată, cu argumente 
din Villon, Malherbe, Montaigne, Musset, Leopardi, Giovani Pascoli şi, 
nu în ultimul rând, din Eminescu, spre o „cultură a morții“, aprig 
argumentată de Barbu Sluşanschi (Poeţii şi moartea, Revista Iconar, nr. 
5/1938), şi spre „cântecul legionar“, Liviu Rusu susţinând că „popoarele 
ar trebui judecate după cântecul lor de marş. Cele cari le au trădează 
vădite tendințe de afirmare istorică, de imperialism. Lipsa lor denotă o 
stare iremediabilă de robie, renunțare definitivă la existenţa istorică“. 
Mircea Streinu, George Drumur, lulian Vesper, Teofil Lianu, Vasile 
Posteucă, George Anton şi încă vreo câţiva tineri scriitori se lasă 
contaminați de „raționalismul“ bolnăvicios al bătrânilor şi se inițiază în 
inutil martiriu omenesc. La nivel literar, însă, otrăvurile dogmatice 
nu-şi fac efectul, chiar dacă teoretizările vorbesc de „Poezia legionară“ 
(Revista Iconar, nr. 1-4/1935), Mircea Streinul stabilind şi un statut al 
„poetului legionar“. Dar cuvântul acesta era de prisos, el căpătând 
importanţă justificativă doar în discursul exterminatorilor de generaţii 
depline de prin anii '50 şi importanță senzațională pentru oportunismul 
critic. În Bucovina nu s-a scris „literatură legionară“, „iconarii“ 
însemnând o generaţie conştientă de sine a „arborosismului“, care a 
încercat să se afirme prin prospeţime, prin imaginaţie, făcând din cuvânt 
„0 icoană a sufletului“, cum fericit formula, în 1865, Aron Pumnul. 
„Materialul său (al poeziei — n.r.) va fi sufletul, pe care-l va sângera 
sângeros, ca să coloreze crinii albi ai versurilor“, spunea Mircea Streinul, 
parafrazându-l pe Nistor („Patima este bună când ea se pune în serviciul 
a tot ce este nobil şi frumos“), pentru că „poezia va începe acolo unde 
micile experienţe personale sunt depăşite de suflul trecerii în divinitate“ 
şi este „unică, unică aşa cum numai dragostea, credinţa şi lutul (altarul 
străbunilor — n.r.) pot fi... Poetul va simţi responsabilitatea creaţiei. Pe 
umerii lui nu va duce interese de succes, nu închinări unei vieți de 
uşurătate morală, de cinism (exact cum îndemna, în 1865, şi Alecu 
Hurmuzachi — n.r.), ci ritualul integrării spiritului în lutul strămoşilor, 
splendidă sinteză între eros, logos şi htonos“. Aşadar, o reconstrucție, de 
parcă îndemnul lui Gavril Rotică, adresat „mamelor române“, de a naşte 
fiii care să ne elibereze, inclusiv de mentalităţile noastre, de noi înşine, 

ar fi fost reformulat chiar de acei fii. Şi vom vedea că fiecare text literar 
bucovinean din perioada interbelică, perioada adevăratei literaturi 
bucovinene, înseamnă „ritualul integrării spiritului în lutul strămoşilor, 
splendidă sinteză între eros, logos şi htonos“ şi doar atât. Înseamnă 
primenirea spiritualităţii româneşti în Bucovina, înseamnă undă limpede 
şi proaspătă de izvor şi nicidecum mlaştină ideologică, în ciuda 
ademenirilor omeneşti spre mlaştină şi, uneori, a rătăcirilor. Chiar şi 
Vasile Posteucă, legionar incorigibil şi mistic desăvârşit, izbuteşte să-şi 
salveze scrisul de aceste opţiuni vremelnice, care nu pot fi judecate în 
nici un fel, din moment ce au fost determinate de un eşec al democraţiei 
şi al românismului, de o decadență socială, morală şi artistică pe care 
numai tineretul acelei epoci a refuzat-o. Nu-mi pot permite nici să scuz, 
nici să acuz legionarismul românesc, dar, bun sau rău în epocă, 
legionarismul a însemnat doar o oportunitate politică extremă, care n-a 
izbutit să influenţeze lirismul bucovinean. Un lirism trăit de un „vaga- 
bond la poarta din oraşul de hârtie“ (George Todoran) sau altul prin 
curate „revărsări de suflet“ (Ionel Negură), un lirism aparent neunitar, 
care caracterizează „Bucovina eroică şi martiră“, singura cu o identitate 
literară distinctă în spaţiul unei anume contemporaneități a românismului. 

Ceea ce a fost şi a rămas curat în scrisul mărturisitor bucovinean 
supravieţuieşte vremurilor, datorită „Junimii literare“ şi datorită eroicei 
publicații „Revista Bucovinei“, gazete ale unei identități naţionale, care 
fac abstracție de deşertăciunile vremurilor. Acolo, în paginile îngălbenite 
ale celor două gazete, îi aflăm pe „arborosenii“ interbelici (prefer 
termenul acesta celui de „iconari“, căruia i s-a dat, deja, o conotație 
politică), căutând adevăruri, lumină, identitate. 


Mihai Horodnic (1907-1926) 


Mihai Horodnic s-a născut, „sub ţintuirea mută a focului de stele”, 
la Bilca, în 15/27 iulie 1907. În 1918, s-a înscris la gimnaziul din Rădăuţi 
(din 1919, Liceul „Eudoxiu Hurmuzachi“). În 1922, publică primele 
exerciţii lirice în revista „Mugurul“ a elevilor claselor mai mari. Din 
ianuarie 1924, preia conducerea revistei şi, împreună cu lulian Vesper, 

Ion Roşca, lonel Negură (viitor economist şi 
publicist de marcă), Iftimie Galan, Tit Cârsteanu 
şi Eugen Prelipceanu, „ca meşterul îndemânatec 
/ şi încrezut în propria-i putere“, construieşte 
un univers liric plin de prospeţime („mi-am 
cioplit eu singur / Mângâierea”). Apoi, „la 4 
septembrie 1926, tânărul poet bucovinean Mihai 
Horodnic s-a prăbuşit sub zodie de nenoroc şi 

Ă J moarte năprasnică, fiind răpit de apele 
ETEN N Suceviţei, pe când se scălda“ (C. Nati, apud 

„Izvorul primăverii“, pg. 163). 

Mihai Horodnic se afla la vârsta începuturilor lirice într-un spaţiu 
românesc aflat şi el la aceleaşi începuturi. Îi era „sufletul un isvor de ape 
încătuşat / în inima unei stânci”, clocotea pe dinlăuntru, dar încă nu 
găsea făgaşul „izvorului primăverii“: „Eu seara stau şi ascult; / Simt că 
le înţeleg şi, tocmai / Când vreau să-mi tălmăcesc înţelesul, / Ele se 
tulbură şi nu mai pot / Pricepe nimic“. Era meşter, după o scurtă ucenicie 
de cioplitor de cuvinte, şi pentru că avea nevoie de lumea lui, cea pe 
care nu o putea afla în lumea noastră, a început să şi-o cioplească singur 
„Din piatra depărtării / A întunericului/ Şi a luminii“. Era, deja, un 
„sacerdot al simţirii“, cu povara „Vremii“ şi a sufletului (stânca 
încătuşând izvorul) pe umăr, fericindu-i pe „acei“ care „au credinţă, / 
acei ce n-au nevoie să cioplească / şi să cânte!” 

Mihai Horodnic, o scânteie de geniu aidoma celei numită Nicolae 
Labiş, n-a mai avut „,Vreme” să ajungă poet, ci mit. Abia se inţia în 
bărbăţie şi în mitologia părinților („Cu tata alături”), iarăşi aidoma lui 
Nicolae Labiş, abia începuse cioplirea de cântec şi n-a mai fost. Se mu- 
tase deja în alţii, era ştiutorul de moarte care-i iniția şi pe alții în cioplitul 
mângâierii, şi tocmai de asta poeţii cei mari ai adevăratei Bucovine 
poetice, Mircea Streinul, Vasile Posteucă, Iulian Vesper, Teofil Lianu, 
Neculai Roşca sau Traian Chelariu, aveau să-l zugrăvească arhanghel. 
Mircea Streinul îl recunoştea drept „primul poet modern al Bucovinei”, 
iar Vasile Posteucă îl descifra drept „lumină mare pentru începuturile 
literare bucovinene postbelice“ şi am credinţa că nu s-au înşelat cu nimic. 
Un singur poem să fi scris Mihai Horodnic (de pildă, „Al şaselea cântec“, 

din ciclul „Cântecele aşteptării“), şi tot au dreptate Mircea Streinul şi 
Vasile Posteucă, din moment ce, pe mitul poemului şi al poetului s-a 
zidit, peste ani, catedrala. Pentru că Horodnic nu şi-a mai aparținut după 
sine, el devenind sâmbure de credinţă care să îndemne la asceză şi să o 
şi justifice ( poetul „va fi sacerdot. Mai mult: ascet“, stabilea Streinul). 
lar dacă vremea aceea durabilă l-a trăit astfel, noi nu avem dreptul să-l 
minimalizăm, oricâtă erudiție ne-ar tot chinui minţile universitare veşnic 
neroditoare. În fond, noi, cusurgiii fără operă care se nasc bătrâni pentru 
a mărşălui inutil, dar afişând un raţionalism gomos, dinspre naştere înspre 
naştere, aparţinem altei lumi, iar pe a lor nu o vom putea pricepe vreodată. 

„Primul poet modern al Bucovinei“, „lumină mare pentru 
începuturile literare bucovinene postbelice“, mai aşează, uneori, sub 
„ferestruici aprinse”, vibrantele sale „cuvinte pentru început”, pe coperta 
cărților apărând, de fiecare dată, un alt titlu, o altă metaforă care să ni-l 
sugereze pe Mihai Horodnic. În 1936, Ionel Negură şi Vasile Posteucă 
au publicat, la Cernăuţi, „File de poveste“, volum omagial şi un fel de 
reînviere şi de retrăire. În 1938, Ilie E. Torouţiu a publicat, la Bucureşti, 
piesa în trei tablouri „Haiducii“. În 2004, Luca Bejenariu, Vasile |. 
Schipor şi Elena Cristuş-Pascaniuc au îngrijit şi publicat, sub egida 
Societăţii de Ştiinţe Filologice din România, Filiala Rădăuţi, volumul 
„Mihai Horodnic / Izvorul primăverii“, făcând să fie „sărbătoare mare 
în zările albastre“, „în grădina înflorită“ ivindu-se, iar, Mihai Horodnic 
pentru a se mărturisi: „Pribeag pe-un drum de soare eu m-am pornit să 
merg / Şi deznădejdea toată din sufletu-mi s-o şterg, / S-ajung în ţara 
unde mai albi în floare-s merii, / Să sec dintr-o sorbire izvorul primăverii, 
/ Să simt o viaţă nouă“. 

Fără îndoială, Mihai Horodnic merită o „viaţă nouă“ măcar aici, 
în Bucovina, aici unde a fost şi rămâne „izvorul“ unei irepetabile 
primăveri poetice. 


„Cuvinte pentru început 


Prieten depărtărilor albastre 
Şi-ndrăgostit de-un singur Dumnezeu, 

Eu m-am pornit pribeag pe lumea asta 
Să-mi caut lumea mea. 
Dar n-am găsit-o... 


Şi-atunci ca meşterul îndemânatec 

Şi încrezut în propria-i putere 

Eu am muncit şi am cântat... 

Şi lucrul meu, şi însăşi lumea mea, 
Pe care n-am găsit-o-n lumea voastră, 
Am încercat să mi-o cioplesc 

Din piatra depărtării 

A întunericului 

Şi a luminii; 

Dar ea s-a sfărâmat... 


Şi mi-a rămas doar cântecul 
Pe care îl cântam de-atâtea ori 
Crezând mai cu tărie: 

Că mi-am cioplit eu singur 
Mângâierea... 


O, fericiţi acei ce pot iubi, 
Acei ce şi-au găsit limanul căutării... 
O, fericiţi acei ce au credinţă, 
Acei ce n-au nevoie să cioplească 
Şi să cânte!... 
O, clipe fericite pentru voi, 
Cari nu cunoaşteţi adâncimile depărtării 
ŞI nici tăria cea mare a granitului, 
A întunericului şi a luminii... 
O, fericiţi, o, fericiţi 
Acei ce şi-au găsit limanul căutării, 
O, fericiţi acei ce pot iubi!... 
(Izvorul primăverii, pp. 57, 58). 

Al şaselea cântec 


Mi-e sufletul un isvor de ape încătuşat 
În inima unei stânci, 

O, când ai şti şi Tu, 

Când ai înțelege tăcerea lor!... 


Dacă ai putea să asculți măcar o singură dată 
Cum se frământă ele şi cum spumegă 
Şi cum cad înfrânte... 
Eu seara stau şi ascult; 
Simt că le înţeleg şi, tocmai 
Când vreau să-mi tălmăcesc înțelesul, 
Ele se tulbură şi nu mai pot 
Pricepe nimic... 
(Izvorul primăverii, pg. 65) 


Noapte 


Acolo, pe cărarea copilăriei mele, 

Nu-i nimeni acuma cântarea s-o înceapă. 
Dorm sălciile toate încremenite-n apă 
Sub ţintuirea mută a focului de stele... 


Şi-arinii, mai deoparte, stau nemişcați în lună 
Cu pleoapele-adormite sub frunze argintii. 
Nu-s cântece de păsări, nici veselii copii 

Şi nici un tril de doină acum nu mai răsună... 


Departe, moara, veche prietenă-amintirii, 
Cu roata prinsă bine în scoc cu apă plină 
Stă singură în noapte şi-ncet parcă ascultă 
Vreo şoaptă să-nțeleagă din plânsetele firii. 

Văd casa noastră prinsă în braţe de livezi 

Şi-arinii de la poartă cu frunza lor subțire, 
Tresare-n fapt de seară atâta licărire 

Şi ferestruici aprinse te cheamă să le vezi. 


Şi noaptea trece albă... Departe-n zări albastre 
Pe creştet de pădure îşi cerne cerul bruma, 
Doar luna asta mândră mai luminează-acuma 
Cărările şi moara şi prispa casei noastre. 
(Izvorul primăverii, pg. 41) 


Zile de copilărie 


Cu tata alături, în carul cu boi, 

leşeam dimineaţa pe poartă la noi 

Şi drumul năvalnic făcea cotituri 

Până departe, în zări de păduri; 

Şi țarina plină de holde şi soare 

Râdea bucuroasă cu zâmbet de floare... 


Cu ochii departe, pe lanuri aprinse, 
Priveam cum se leagănă spicele ninse 
În ploaia de soare cu raze fierbinți, 

Şi boii păşeau liniștiți şi cuminţi... 


Şi, iarăşi, pe carul cu snopi de secară 
Venem către casă în faptul de sară, 

Şi cerul era numai spuză de stele, 

Şi drumul gemea sub roțile grele... 

Şi cumpene negre dormeau la fântâni, 
Şi focuri aprinse luceau pe la stâni. 


O, vreme trecută, întoarce-mă iară 
In carul de-atuncea, pe drumul de ţară, 

Şi-njugă-mi iar boii de-atuncea la jug, 
Şi varsă-mi în suflet noroc şi belşug... 
(Izvorul primăverii, pg. 45) 


lon Roşca 
(1908-1933) 


Despre cel de-al doilea poet veşnic tânăr al 
Bucovinei, lon Roşca, s-a scris mult în vremea 
„iconarilor“, iar E.Ar. Zaharia îi invidualizează 
chiar şi trăsăturile care-l înscriu „pe deplin în 
fenomenul iconarist al poeziei româneşti“, şi 
anume: „firească atitudine de nobil poet, de aris- 
tocrat al simţirii“, „dorul de zbor, de stele“, 
„acceptarea sorții fără revoltă“ şi, „în general acea 
înclinare către acorduri geometrice, către muzica liniilor, fie că e vorba 
de ființa umană, fie că sunt lucruri neînsufleţite““. Se mai adaugă, desigur, 
„biruinţa cuvântului neaoş românesc, împletit cu neologismul elegant 
european“ în conturarea unei opere reprezentativă pentru fenomen. 

Conform propriei mărturii, „lon Roşca s-a născut în anul 1908 (9 
iunie —n.r.), în Vicovul-de-Jos (jud. Rădăuţi). Liceul l-a făcut la Rădăuţi. 
A studiat dreptul la Universitatea Cernăuţi. Şi-a făcut debutul literar în 
revista „Muguri“ din Rădăuţi. Prima sa poezie publicată în „Junimea 
literară“ a fost „Rugă“. A scris numeroase dări de seamă (recenzii — 
n.r.). Colaborează la foiletonul ziarului „Glasul Bucovinei“ (cu schiţe şi 
povestiri) şi la „Răboj“ (Bucureşti). Publică în „Îndrumarea“ (Rădăuţi). 

S-a îmbolnăvit în toamna anului 1933 şi a murit, în 3 octombrie, 
la Rădăuţi, unde este înmormântat. 

Postum, I.E. Torouţiu i-a publicat volumul „Semne“n scuturi“ 
(1937), cu o prefaţă de Mircea Streinul, cu care se împrietenise în perioada 
studenţiei şi care-i prețuia îndeosebi poemul „Neohaiducească“, sortit 
parcă pentru a deveni imn al „iconarilor“. A scris şi proză, a tradus din 
Johann Bojer, Baudelaire şi Jean Tharaud. 

„Poezia bucovineană tânără dintre cele două războaie mondiale a 
avut trei mari pierderi: Mihai Horodnic (mort în 1926), lon Roşca (mort 
în 1933) şi George Stratoiu (mort în 1935). 

Dacă primul pornea de la cel mai eminescian tradiționalism şi de 
la nostalgia locurilor natale, dacă George Stratoiu schița un itinerar inedit, 
cu elemente de fantastic românesc, din care umorul nu lipsea, copleșit, 
totuşi, de o intensă tristeţe prevestitoare de moarte, apoi lon Roşca s-a 
ridicat spre opere mai moderne, dezacordându-se de actual pentru a 
urmări un motiv înalt, al cântării de ideal, al idealului însuşi. 

Ceea ce mi se pare că predomină în toată lirica lui lon Roşca este 
sentimentul pornirilor, al ajungerii, al mişcării. O nevoie de acţiune, de 
depăşire îl animă pe poet, dar această tendinţă spre larg, spre infinit este 
filtrată, ponderată de conştiinţa inutilităţii, astfel încât elanul inițial este 
potolit de chinuitoarele întrebări dacă se poate realiza gândul omului 
sau nu. 

Îndrăgostit de marile aspecte ale liniei în mişcare, dans, luptă, 
urcare spre zenit, lon Roşca încarnează liric sentimentul atât de specific 
românesc al dorului. Este la dânsul dorul de aflare, de ajungere, de 
descifrare a destinului, de plecare spre ţărmuri mai puţin exotice şi 
pitoresc, tangibile cu ale lui Baudelaire. 

Sentimentul dorului în lirica lui este o continuă alunecare spre 
miraj, mirajul coregrafic al nudurilor ideale, mirajul înstelat al cerului, 
mirajul zborului, al gândului sulițaş. Ca spre un port îndepărtat de mare, 
poetul se tot aruncă năvalnic şi nebun în căutarea unui ideal. E chinul 
tragic, exprimat de romantici, dar şi mai cumplitul dor de necunoscut al 
simboliştilor. lon Roşca se înscrie în feudele lor. 

Dar, în acelaşi timp, lirica lui cuprinde şi tristul acord al 
renunțărilor, al întoarcerii, al cupei cu otravă ce-o bei şi o arunci, revenind 
mereu la locul de obârşie, copleşit de zbaterea imensă pe drumuri 
neumblate. Iar prin acest caracter, ce corespunde, în sens invers, dorului 
românesc, lon Roşca este un interpret al jalei, al suferinței umane, al 
sentimentului de nerealizare, al sentimentului de nerealizare deplină... 

Ion Roşca nu şi-a cântat suferinţele carnale, materia în flexibilitate 
constantă, insuficienţele biologice, ca unii din contemporanii săi 
bucureşteni, ci a slăvit năzuinţa sufletului de a se purifica, de a se ridica, 
de a se contopi cu realitățile spirituale superioare. 

Această firească atitudine de nobil poet, de aristocrat al simțţirii, 
s-a evidenţiat şi prin cele câteva motive caracteristice: dorul de zbor, de 
stele („„spre neajuns hotar, împinşi mereu de dorul de a nu ne mai opri“), 
acceptarea sorții („fie şi cu chipul morţii“) fără revoltă, imaginea 
viguroasă a scutului, agerimea arcului ca gândul, nudul (dezbrăcat e, 
deci, lutul de sufet) în dans şi în oglinda mişcătoare a apelor, paloşul 
(„semeţ“, dar „moare frânt în teaca aruncată“), în general acea înclinare 
către acorduri geometrice, către muzica liniilor, fie că e vorba de ființa 
umană, fie că sunt lucruri neînsufleţite... 

Prin aceste câteva trăsături, lon Roşca se înscrie pe deplin în 
fenomenul iconarist al poeziei româneşti. Opera sa lirică e biruinţa 
cuvântului neaoş românesc, împletit cu neologismul elegant european“ 
(E. Ar. Zaharia, Revista Bucovinei, nr. 10/1943, pp. 457-459). 


„Acord linear 


Vis de slăvite pajişti cu ritmuri neghicite 
în descifrări de pagini sub clape grăitoare 
şi preajma desvelire de linii pure-n care 
mai stăruie contururi de braţe arcuite. 


Un răsărit de zâmbet alături şi petale; 
rod pârguit în nopţi de insomnii şi lene, 
de-ai şti câtă răcoare şi umbră ai sub gene, 
ţi-ai tăinui adâncul privirilor din cale. 
(Junimea literară, nr. 1-6/1932, pg. 242). 


Neohaiducească 
Îmi place să trăiesc ca pădureţii, vara, în pădure 
cu suflet acru, necioplit şi dur, 
să mă hrănesc cu ploi şi vânt (sunt şi zile pure: 


numai argint suflat pe fond de azur). 

Ca să-mi crească visul ca un lujer, drept, 
mă-nvelesc cu nopţi ca în frunzare cerbii; 
iar pe cer de scriu semne norii aştept 
licurici s-aprindă stele-n roua ierbii. 


Mă trezesc atunci din senin haiduc, 

hoţ la drumul mare (pe Calea Lactee) 
măsurând chimirul, aur cât să duc 

şi înjurând de sfinţi ca noaptea-n loc să steie. 


Dorinţa 


Aş vrea s-alerg în depărtări, 
să prind cu mâna zarea, 

să sorb rubinu-n înserări, 
s-aud cum cântă marea... 


Aş vrea-n neant să mă cufund, 
cutreierând meleaguri. 
Uitarea să m-atragă-n fund 
străin de pe meleaguri. 


Cântecul străzilor 


Înnebunite străzi de-atâta alergare, 
spre care-nsorite zări vă duceţi voi 
de vă umpleţi ca un puhoi, 

spre care port îndepărtat de mare? 


Mereu plecaţi, dar reveniţi mereu 
Spre-acelaşi loc de unde aţi pornit 

şi-n chinul vostru tragic şi cumplit 
v-asemănaţi atât de mult cu chinul meu. 

Rugă 


Îndură-te, părinte, şi din a Ta lumină 
aruncă o fărâmă în trupul meu de lut 
în care îngropate zac dintru început 
grăunţele-asvârlite în ţarina-mi de tină. 


Fă mugurii nădejdii să se prefacă-n floare, 
să odrăslească iarăşi mlădiţele credinții; 

pe crengile uscate de spinii suferinţii 

de aur coapte roade să strălucească-n soare. 


Paloşul 


Semeţ în mâna dreaptă preschimbat 
în mări de fulger cu-nfloriri de sânge, 
amarul vremii pe oţel brumat 

i-a pus pecetea timpului ce-l plânge. 


Păduri de zale şi de căşti rotunde 
visa — odată — ca să le străbată; 
amar adânc — azi — inima-i pătrunde 
şi moare frânt în teaca aruncată. 


Nud 


Împlinit în sunet de cristaluri, nud 

scump mărgean sub sticla mărilor din sud, 
botezat în roua verzilor perdele — 

te ghicesc sonoră umbră-n ape grele. 


Bucurie frântă în supremul cânt, 
rugă picurată-n fluier de pământ, 

şerpuire scrisă în egal cuprins: 
basm pe ban de aur, de pe cer desprins“. 
(selecţie de E. Ar. Zaharia, 
Revista Bucovinei, nr. 10/1943, pp. 460-462) 


Iulian Vesper (1908-1986) 


Înainte de a deveni „destin crucificat“, pe 
care să-l descopăr, cu o ciudată evlavie (a tăcerii?), 
prin intermediul regretatului poet George Damian, 
Iulian Vesper „clătina un veac de nebunie“, 
revârsând „rarişti stranii de vis sonorizat” în 
„luminişul ultimei aurore”, cel atât de straniu 
ameninţat de „ceasul verde-al ploii”. lulian Ves- 
per era, pe atunci, un tânăr scriitor de doar 24 de 
ani, căruia lancu Nistor îi ceruse să-şi facă singur 
o prezentare, care să-i însoţească poemele, proza şi fotografia în paginile 
„Junimii literare“, iar el, visând la clipa „când carnea azurată va bate-n 
aur pur / şi sângele — ecoul orchestrelor marine — / va nărui cleştarul 
tăriilor din jur”, a caligrafiat doar câteva rânduri: „Iulian Vesper (Teodor 
Grosu). Născut în 1908 (22 noiembrie — n.r.) în comuna Horodnicul de 
Sus. Urmează studiile secundare la Liceul „Eudoxiu Hurmuzachi“ din 
Rădăuţi. Actualmente absolvent al Facultăţii de Litere şi Filosofie din 
Bucureşti (la care se transferase de la Universitatea din Cernăuţi — n.r.). 
Debutează cu poezii şi schiţe în „Junimea literară“, „Glasul Bucovinei“ 
şi „Acţiunea“. A tradus din Mihail Şolohov, „Pe Donul Tăcut“, roman. 
Are în preparație romanul „Sticla şi imaginea ei“. (Junimea literară, nr. 
1-6/1932, pg. 206). 

Iulian Vesper deja îşi asumase un „destin crucificat“, alături de 
Mircea Streinul, într-o „primăvară lirică bucovineană“ în care „îngerii 
transcriu cromolitografii cu cărbune” doar „schiţând contur uşure de vis 
şi înnoptare / a zodiei sub care vremelnic ne-am oprit”. 

Din punctul meu de vedere, poetul Iulian Vesper e „flăcăul cu 
obraji de lut”, care „se frământă şi plânge”, în vreme ce „ară un pământ 

nesfârşit... / unde cuțitul plugului să spintece-n două / zorile”. EI vine 
„Înnoptat în ceaţă şi trecut / (Zilele-l poartă, nopţile-l cresc), / În solstiţii 
lucide şi clare” în care „Se aude glasul lui domnesc”, glas când „legendă 
a pământului sub tâmple albastre”, când „plânsul sbor de naiuri, în lemnul 
scund al serii”, când „Dans frânt în nemişcarea orelor ce-au rămas / 
strivite de tăcere”. lulian Vesper trăieşte mitul de la capăt la capăt („Copiii 
cresc în tăcere / o inimă ca un sat”), „întârziind cu veacuri sub pământ / 
surâsul trist al celor ce nu sunt” („sânt”, conform ortografiei vremii), 
încercând evadări în viitor şi nimerind, de cele mai multe ori, în capcanele 
pre-cibernetice ale unui modernism decadent, bazat pe o forţată integrare 
lirică a unor noțiuni nepoetice. N-a fost „versificator ermetinzant în stil 
Barbu“ (Eugen Simion), ci doar „sufletul... sălciu / fără cer, cu orizont 
încețoşat şi pustiu” care, cu firească şi omenească impietate, „a spintecat 
tăcerea ce te-a cuprins de sus”, descoperind că acolo, în timp-netimp, în 
tăcerea care concretizează cel mai desăvârşit poem, „lucea un craniu 
veşted în numărul de ore / când se surpa lumina şi adormea lisus”, iar 
lumina se surpa/surpă într-un prezent continuu. 

Iulian Vesper a simţit, a perceput realitatea-divinitatea, deci relația 
clipă-mit, mitul asimilând veşnicia, cu o anumită înţelegere lirică, de 
care ne putem apropia sau pe care o putem îmbrânci în uitare. „Strigătul 
vieții îl cunoştea“, aidoma personajului din „Destin crucificat“ (poetul 
Dimitrie Petrino), aşa că l-a schiţat cu cărbune în foi fără număr, 
prevenindu-ne: „Da, aici era totul: viața, moartea şi bucuria lui“. Acest 
„totul“ trebuie retrăit sau refuzat ca atare, fără strigări de bursă literară, 
ci doar ca regăsire a unei identități pierdute. 

Deşi trecut prin calvarul începuturilor comunismului românesc, 
Iulian Vesper a scris şi a publicat până spre sfârşitul vieții. A început cu 
„un eveniment liric bucovinean“, cum se sublinia în „Junimea literară“ 
din toamna anului 1933, cartea de versuri „Echinox în odăjdii“ (Cernăuţi, 
1933), a continuat cu „Constelații“ (Bucureşti, 1935), „Poeme din Nord“ 
(Bucureşti, 1937), „Izvoare“ (Bucureşti, 1942), apoi, după calvarul roşu, 
cu „Poezii“ (1968), „Ascultând nopţile“ (1972), „Peisaj pe marginea 
cerului“ (1984). 

Cărțile lui de proză, mai puţine la număr, dar categoric frumoase, 
mărturisitoare şi interesante, s-au numit „Primăvara în Ţara Fagilor“ 

(1938), „Viaţa lui Mihai Viteazu“, „Chipuri domneşti“ şi „Glasul“, un 
roman „bucovinean“, „de factură etnomitologică“ (Grigore C. Bostan), 
publicat în 1956. A tradus, în afară de romanul lui Mihail Șolohov, „Pe 
Donul liniştit““, despre care făcea singur mărturisire, în 1932, şi epopeea 
finlandeză „Kalevala“ (1959). 

În 11 februarie 1986, „când închise uşa, avu impresia că iese 
dintr-un cavou“. În fond, ce altceva erau Bucureştii acelor ani? 

În presa literară bucovineană, contemporană „primăverii lirice”, 
s-a scris puţin despre cel care, alături de Mircea Streinul, trudea la 
consolidarea operei unei generaţii. Am aflat, totuşi, un text din anii de la 
marginea neliniştii, scris de alt neostenit „sacerdot al simțirii“, George 
Drumur: 





„lulian Vesper: „Chipuri domneşti“, Colecţia „Luceafărul“, 
Bucureşti, 1944. În aceste „Cipuri domneşti“, scriitorul bucovinean Iulian 
Vesper redă, cu o bogată înflorire artistică, fragmente vii din viaţa 
domnitorilor români de altădată, cu toată expresia faptelor atât de 
grăitoare şi atât de raționale în cuprinsul lor pentru viaţa românească. 

Pentru noi, Bucovinenii, mai cu seamă, care trăim din istorie şi 
pentru istorie, cunoaşterea în amănunt a tuturor faptelor vieţii naţionale 
din trecut are o importanţă cu totul deosebită. Conştiinţa noastră a fost 
crescută pe tulpinele şi din seva acestor fapte. Noi n-am şovăit niciodată 
în faţa dreptăţii istorice. lar când, după primul război mondial, ni s-a dat 
putinţa să ne spunem cuvântul, ni l-am spus din toată inima. A grăit în 
noi acelaşi suflet neînfrânt, care va rămâne tot atât de dârz peste toate 
veacurile câte vor mai veni. 

Pe această linie de destin românesc se aşează cartea domnului 
Iulian Vesper. Chipurile domneşti, care reînvie de sub condeiul dumisale 
cu atâta claritate şi cu atâta frumuseţe, exprimă un sens etnic ce-şi 
înlănțuie perspectivele în marea diversitate a vieţii. 

lată, bunăoară, chipul maiestos al regelui Decebal, rostind, după 
încheierea acelui vestit ospăț al morții şi când cetatea era înconjurată de 
duşmani: „Vor veni alţii şi ne vor răzbuna; nouă nu ne-a fost dat decât să 
murim“ (pg. 19). 

Mai departe, portretul voievodului Alexandru cel Bun, împreună 

cu portretele celor doi hatmani, Todiraşcu şi Solcan, față de care domnul 
Moldovei are prețuirea cuvenită după faptele fiecăruia; apoi, „Anii de 
temniță şi de domnie ai lui Vlad Ţepeş“, „Mihai Viteazul“, „Maica lui 
Mihai Viteazul şi săvârşirea ei la Cozia“ etc. constituie mijloace foarte 
preţioase la înţelegerea unor vremi de pilduitoare comportare faţă de 
lupta pentru moşia străbună. 

Scrise cu multă căldură sufletească şi cu o putere de evocare cum 
numai talentul ales al domnului Vesper e în stare s-o facă, „Chipurile 
domneşti“, pe care le zugrăvește cu atâta risipă de poezie, trăiesc parcă 
aievea, cu întreaga lor înfăţişare istorică“ (George Drumur, Revista 
Bucovinei, nr. 9-10/1944, pp. 339-340). 


„Eroul 


Îmi plac umerii lui de piatră. 
Ochii iuți trecând peste vreme 
Adulmecă o fantastică glorie 
Care din lut o să-l cheme. 


Vorbele au stranii străluciri. 
Trupul, înflorit în noapte grea, 
Clatină un veac de nebunie 
Şi la piept îi sângeră o stea. 


Înnoptat în ceaţă şi trecut 
(Zilele-l poartă, nopţile-l cresc), 
În solstiţii lucide şi clare 

Se aude glasul lui domnesc. 


Apus gotic 


Dans frânt în nemişcarea orelor ce-au rămas 
strivite de tăcere în parcul tău stelar; 

le poţi citi splendoarea ca într-un abecedar 
(în toamna luminată de ape mari) retras. 


Ai vrea întreceri albe peste podgorii noi 
să taie drumuri limpezi, neîncepute încă, 
şi coastele de umbră cu ochiuri de zăvoi 
să fugărească trudnic creste de nor pe stâncă. 


Dar, anacronic, timpul a smălţuit uitare 

când vânturi inelate pe vârfuri s-au clătit 
schiţând contur uşure de vis şi înnoptare 
a zodiei sub care vremelnic ne-am oprit. 


Aureola stelei ne căuta pe ape 

să ancorăm în rada ei verde şi sonoră; 
largi dune de lumină se năruiau aproape 
şi timpul navigase uitat oră cu oră. 


Arhaic, luminişul ultimei aurore 
a spintecat tăcerea ce te-a cuprins de sus: 
lucea un craniu veşted în numărul de ore 
când se surpa lumina şi adormea lisus. 
(Junimea literară, nr. 1-6/1932, pp. 206, 207). 


Crugul de ceară 


Mici strigăte de stele în umbra mea străbat 
în ceasul verde-al ploii, interioare gârle 
revarsă rarişti stranii de vis sonorizat 

cu ninse constelații — madone şi şopârle. 


Ți-i plânsul sbor de naiuri, în lemnul scund al serii 
sunetul supt de veacuri din unda ta te saltă. 

Ajuns pe ţărmul putred, te-apleci ca lăncierii 
şi-asvârli trufaşul suflet, cu zarea lui înaltă. 

Stihii de promoroacă lin trupul înfăşoară 
plutind în visul propriu ca-n alge de mătase 
timpul să nu-l adie, iubirea să nu-l doară, 
translucid să viseze în marea de sargase. 


Când carnea azurată va bate-n aur pur 

şi sângele — ecoul orchestrelor marine — 

va nărui cleştarul tăriilor din jur, 

din ochiul mort va creşte un zâmbet pentru tine. 


Şi, obosit de visul pe care toți îl ştiu, 
se va închide clară privirea ta de ape; 
luna îţi poartă masca, aerian şi viu 
o stea îşi face cuibul diamantin sub pleoapă. 
(Junimea literară, nr. 1-3/1933, pg. 26). 


Somn crepuscular 


Coborât în plante şi pământ 

în ceasul plâns ce ţi-a scăpat din gene 
să nu-ţi uit fața — o împlânt 

umil în semne pământene. 


Uite, flăcăul cu obraji de lut 

se frământă şi plânge, fiindcă n-ai vrut 
să-i binecuvântezi odaia scundă 

când te-a rugat înspăimântat şi mut. 


Sufletul e sălciu, 

fără cer, cu orizont înceţoşat şi pustiu; 
nu te mai recunoaşte. 

Nu i te-ai arătat în nici un Paşte 
îndurător şi viu. 

Grânele-au crescut în lumini nefireşti, 
grele de amintirea ochilor prăfuiți. 

În pământ sună paşii obosiţi 

ce te-adulmecă prin veac unde eşti. 


Acelaş, în văzduh sau carte, 
sfios, în divanul azurat, de sfânt, 
cu ochii stinşi şi zările deşarte 
fruntea ţi-o ascunzi în pământ. 
(Junimea literară, nr. 1-3/1933, pg. 27) 


Prolog 


Zarul în veacuri rotunde învălmăşi nubil 
Smirna orei albastre cu plopii nichelați, 
Zarzări cu uragane în braţe de copil 
Cresc o nemărginire de ochi catifelaţi. 


Endimion cu lira sub cerul unui vers 

Chemă agestru seara cu palmele înflorate, 
Heralzi în alveole deschid un univers 

Şi-l vând lampadoforii pe-o drahmă în cetate. 


Liturghice viole în evul fără mit 

Răspund unui Beethoven, lunar lampadofor, 
Alge incandescente întind spre infinit 
Nervurile iubirii şi ceața urii lor. 


Pădurile în cercuri de elegii şi ramuri 
Contemporane steme în frenetic necrolog, 
Ce lucide-s palorile reginelor persane 
Cu aurul privirii acvatic monolog. 
(Junimea literară, nr. 4-6/1933, pg. 81). 

Pământ negru, în asfințit... 


Țărani scunzi, în zile prelungi, ară un pământ nesfârşit 
până vor da de-un cer împietrit 

unde cuțitul plugului să spintece-n două 

zorile muncii rodnice, nouă. 


Ara-vor câmpurile de la Răsărit la Apus. 
Brazdele-or fi drumuri pentru vieţile noastre, 
pentru glotaşii ce-au dus 

legenda pământului sub tâmple albastre. 


Îngerii transcriu cromolitografii cu cărbune 
pentru neştiuta satelor rugăciune 

întârziind cu veacuri sub pământ 

surâsul trist al celor ce nu sunt. 


Numai fumul hogeagurilor va mai cere 
iertare pentru plugarii răsăritului azurat. 
Copiii cresc în tăcere 
o inimă ca un sat.“ 
(Junimea literară, nr. 7-9/1933, pg. 164). 


„Destin crucificat 


Se opri în faţa măsuţei scunde şi uşoare, pe care într-un moment 
de cochetărie o aşezase lângă fereastra patrată, de unde se vedea ca 
într-o oglindă magică cerul lui Alecsandri. 

Manuscrisul cu foile răvăşite se învăluise, iarăşi, în ceața aceea 
de plumb, prin care ochii lui miopi pătrundeau cu o sforțare a minţii ca 
într-o regiune superioară, pe care trebuia s-o cucerească. Aici erau 
moartea şi viața, suferinţa, bucuria şi chinul, paginile acestea galbene şi 
mototolite, cu scrisul lui tremurător şi mărunt. Dar ceața ceia de plumb! 
Posomora un colţ de cer, unde mintea lui îl văzuse strălucitor de albastru, 

umbrea un chip, când acesta îi apăruse transfigurat de bucurie. Sau poate 
lui i se făceau astfel! 

Se apropiase hoţeşte de manuscris, de viaţă, de trecutul lui! Ce 
mai căuta? De unde venea? Oricum, trebuiau să înceteze, odată, aceste 
fugi vinovate, neîntreruptele pândiri, când raţiunea îl părăsea, scârbită 
parcă de mocirla unde îl prăbuşea firea lui pătimaşă. 

Dar cerul de azur, regiunea superioară, unde se refugiase atunci 
sfărâmat de durere şi unde cerca acum ca un desnădăjduit să intre, se 
perinda, într-o goană nebună, în urma unui trecut de lumină, bucurie şi 
cântec. În urechi îi vuia muzica de-aseară, femei suple cu priviri înstelate 
îl invitau în colțuri de umbră. Râs, strălucire, clinchet de pahare! Aceea, 
da, era viaţă! Râs, clinchet de pahare, lumină, serbări venețiene pe 
lagunele Odesei, viaţa şi bucuria lui, a Victoriei. 

Toate trăiau în versurile acelea cu luciri triste. Numai într-o lumină 
obosită, scăzută. 

Se aşeză pe scaun în faţa mesei. Altădată ar fi scris despre ea, ar fi 
potrivit cuvinte s-o afle, ar fi căutat peste imagini s-o revadă. Acum 
totul 1 se părea zadarnic. 

Era de vină poate ceața aceea de plumb ce apăsa peste foi sau 
nervii extrem de obosiţi, nopţile pierdute şi petrecerile fără sfârşit. 
Adevărat, toate acestea îl sfârşeau, îl prăbuşeau în mormânt. Şi chipul 
Victoriei îi apărea mai rar, îl privea mai mustrător, ca şi când l-ar fi făcut 
vinovat de moartea ei timpurie. 

În casă pătrundea înserarea. Sala sveltă şi albă se învălui în fumuri 
argintii şi păreau o columnă. Bunicii lui, Doxachi şi Elena, îl priveau 
binevoitori din portretele aeriene, ca nişte spirite tutelare veşnic prezente. 
O trâmbă de vânt trecu pe lângă fereastră, aruncând un pumn de măzăriche 
în geam. Ploaia răpăia pe acoperişuri de tablă, pe caldarâmul lucios şi 
tăcerea dinainte se schimbă într-un sunet subțire, monstru. 

Aprinse două lumânări, arse pe jumătate, dintr-un sfeşnic cu picior 
de pe etajera neagră din fundul odăii. 

În semicercul luminos, statura lui înaltă părea mai scundă, însă 
mai largă şi mai bine închegată. Gâtul subţire şi muşchiulos ieşea bronzat 
din cămaşa orbitor de albă, deschisă în faţă, unde se înnoda, fluturător şi 
neglijent, cravata de mătasă neagră, la modă în Viena. Faţa prelungă, 

suptă, cu umerii obrajilor pronunţaţi, păstra un aer batjocoritor, pe care 
nici buzele groase, sângerând de voluptate, nu-l puteau ascunde. În 
schimb, nările subțiri, delicat sculptate, şi privirea somnoroasă a ochilor 
migdalaţi, de oriental, măreau expresivitatea frunţii uşor arcuite, 
luminoase, cu părul negru după model german. Mâna albă, cu degete 
lungi şi nervoase, cu care ar fi putut pipăi lucrurile invizibile, se odihnea 
pe genunchi. Nu, hotărât nu putea să trăiască singur, cum credeau bunii 
lui părinţi, aşa, cu tot trecutul retezat şi prăbuşit în întuneric. Dar cum 
s-o ridice pe ea, pe Victoria, din mocirla acelui trecut, care trebuia totuşi 
uitat, înmormântat pentru veşnicie? Versurile nu i-o puteau reda în 
întregime cu farmecul şi beţia ei tainică. Simţea că o pierde în ceaţă, că 
din chipul ei luminos şi blond nu-i rămân decât cuvinte — cioturi dintr-o 
statuie perfectă. 

Se ridică de pe scaun şi începu să alerge ca fugărit prin odaie. 
Toate aceste erau nimicuri, pretexte, înduioşări inutile. Era moartă pentru 
totdeauna şi amintirea ei pângărită, ucisă. 

Se opri în faţa manuscrisului şi citi: Lumini şi umbre. 

I se păru ciudat că vede „Lumini“, când din toate părțile îl 
înconjurau umbre: Victoria moartă, copilul mort. 

Lumânările erau pe sfârşite. 

Umbrele subţiri se schimbau pe pereţii albi, prelungiţi spre un 
imperiu cenuşiu, ireal. 

Afară, oraşul sonorizat cânta, adia. Parfumuri violente, iscate în 
întuneric, îl ameţeau ca un torent de petale. Strigătul vieții îl cunoştea. 
Lumină, clinchet de pahare, strălucire! Toare erau aici. Ca în Viena, ca 
în Odesa. 

Îmbrăcă paltonul şi pălăria de fetru tare. 

Manuscrisul cu foile răvăşite îl privea mustrător. Reciti titlul: 
Lumini şi umbre. Da, aici era totul: viaţa, moartea şi bucuria lui. 

Când închise uşa, avu impresia că iese dintr-un cavou“ (Junimea 
literară, nr. 1-6/1932, pp. 208, 209). 

Era incredibil de tânăr şi scria despre sine: 
„Mircea Streinul. S-a născut la 2 Ianuarie 1910 în 
comuna Cuciurul-Mare (jud. Cernăuţi). A luat 
bacalaureatul la liceul „Aron Pumnul“ (Cernăuţi). 
Studiază teologia la Universitatea din Cernăuţi. ŞI- 
a făcut debutul în revista „Junimea literară“. A 
colaborat cu versuri, proză şi dări de seamă 
(recenzii — n.r.) la „Tribuna“, „Spectatorul“, 
„Munca intelectuală“ (toate în Cernăuţi), 
„Îndrumarea“ (Rădăuţi), „Cronica românească la Cernăuţi“, „Răboj“ 
(Bucureşti). I-a apărut „Balada spunerii de moarte“ în revista „Floarea 
de foc“ (Bucureşti). 

I s-au publicat fragmente de roman, povestiri, schiţe, versuri, dări 
de seamă şi polemică în foiletonul ziarului „Glasul Bucovinei“. Are în 
manuscris romanul „Zenobia Magheru“ şi un ciclu de poeme, „Spuneri 
de moarte“. Acuma lucrează la romanul „Sanatoriul viselor“. Adună 
material pentru o carte asupra marelui poet bucovinean Constantin 
Berariu. A tradus versuri de Uhland, Platen şi Richard Dehmel. A publicat 
în Calendarul „Glasul Bucovinei“. 

Are în manuscris un ciclu de novele, dintre care unele în colaborare 
cu lon Roşca şi George Antonovici“ (Junimea literară, nr. 1-6/1932, pg. 
201). 

Era la fel de incredibil de tânăr şi scria, răspunzând polemic unui 
critic neghiob, despre unul dintre poemele sale, „Tarot“: „Poemul e lucrat 
în formă ternară, însă pe două idei (vezi tehnica sonatei). Cele două idei 
sunt mereu suprapuse: arcanele majore (viaţa cosmică) şi cele minore 
(viaţa omului) — adică: 1) conceperea peste fire a sufletului (vezi strofa 
primă a poemului); 2) acceptarea trăirilor nemediate şi coborâte în trup 
pentru cunoaşterea morții. Deci arcanele majore nu sunt excluse“ (Revista 
Iconar, nr. 5/1936). 

Când publicase „Tarot“, abia împlinise 25 de ani. Când şi-a urmat 
povaţa de ştiutor de moarte („Atunci, să-ți lipeşti urechea de pământ, ca 
să-l auzi cum cântă“), în 17 aprilie 1945, abia împlinise 35 de ani. 

În numai doisprezece ani de neastâmpăr şi trudă, Mircea Streinul 
a publicat „Carte de iconar” (versuri, Cernăuţi, 1933), „Itinerariu cu 
anexe în vis“ (premiul naţional de poezie pe anul 1934 al Societăţii 
Scriitorilor Români; Cernăuţi, 1934), „Tarot sau călătoria omului“ (cu 
cinci gravuri de Rudolf Rybiczka; Cernăuţi, 1935), „Divertisment“ 
(Cernăuţi, 1936), „Zece cuvinte ale fericitului Francisc din Assisi“ 
(Cernăuţi, 1936), „Comentarii lirice la poeme într-un vers de lon Pillat“ 
(Cernăuţi, 1936), „„Legionarii urcau spre cer“ (roman, Cernăuţi), „Poeţii 
tineri bucovineni“ (antologie, cu 14 portrete de Rudolf Rybiczka; 
Cernăuţi, 1938), „Aventura Domnişoarei Zenobia Magheru“ (Bucureşti, 
1938), „lon Aluion“, (Cernăuţi, 1938), „Viaţa în pădure“ (Bucureşti, 
1939), „Mircea Streinul - Opera lirica / 1929-1939 vol. I (Cernăuţi, 
1939), „Guzli sau Tsui-Tsui, romanul unui băiat de stradă“ (1940), 
„Drama casei Timotei“ (Bucureşti, 1941), „Prăvălia Diavolului, Vol. I- 
II“ (Bucureşti, 1942, despre ororile stalinismului după ocuparea 
Bucovinei în 1940 de către Rusia bolşevică), „Soarele răsare noaptea“ 
(Bucureşti, 1943). „Băieți de fată“ (Bucureşti, 1944). 

Cărţile lui rodiseră, fuseseră doar încredințate neamului, cu 
convingerea că „exită un destin al creației, care nu poate fi forțat nici în 
bine, nici în rău“ (Revista Iconar, nr. 5/1936). Îşi pusese întrebări şi 
intuise, sau poate chiar aflase, cum se poate „preface gândul în munţi de 
tăcere, în veşnicie incremenită, în luceafăr, în soare, în inimă“. Și nu-i 
mai păsa dacă bursa traficului de valori literare îl va descoperi înrudit cu 
Rilke sau Trakl, pentru că se ştia înrudit, încă din viața cosmică, doar cu 
„iconarii“ bucovineni, pe care, unul după altul, îi aşeza mai presus de 
sine, îi răsădea în inima lui ca să atingă cu crengile cerul. 

Mircea Streinul a însemnat o zodie norocoasă, cea a „întoarcerii 
la realitățile naţionale“ prin iluminări care să risipească negura „duhului 
vechi, statornicit în canoane colbăite de neîntrebuinţare, dar întru tot 
acceptate“ încă. Hotărăse că generaţia lui trebuie să-şi asume 
responsabilitatea neîmbătrânirii prin acceptarea raționalismului 
bătrânilor, ei înşişi îmbătrâniţi de tineri. Mircea Streinul nu mai putea 
accepta tradiția şi obiceiul, preferând saltul în timp înspre datină, deci 
înspre mit, înspre timpul primordial în care omul („cenuşă de lume“) 
devenea „lucru spus pe nume, / cu literă neagră, care, / când o citeşti, te 

doare“, iar această teză taoistă a efemerităţii numitului şi a eternității 
nenumitului zace subconştientă în datină, acolo unde „veghează 
Capricornul, regentul anului“, moartea şi învierea luminii. Memoria 
subconştientă, cea care durează legăturile cu moşii (întemeietorii datinii), 
este, ca şi la Vesper, ca şi la ceilalți iconari, ba chiar ca şi la Gavril 
Rotică, „lutul“, în vreme ce „dragostea“ relaționează cu lumea, în căutarea 
armoniei cosmice („ÎL voi numi Tao, deşi nu are nume“, spunea Lao Tse, 
fără să ştie că, pe pământurile europene, i s-a spus Anu, iar în spaţiul 
dintre numele Tao şi numele Anu, Anu-Yahve), deci a „credinţei“. 
Legăturile acestea determină un alt nenumit, căruia i s-a spus, ca să ştim 
noi, numiții, la cine ne referim, Poezie. „Ea e unică, unică aşa cum numai 
dragostea, credinţa şi lutul pot fi“, scria Mircea Streinul, într-o vreme în 
care încerca să dea nume detaliilor dintr-un anume panteon, în care, 
dacă nimerim, ne-am putea rătăci şi însingura. Nici urmă de onirism nu 
întinează punerile în lumină prin atribuiri de nume, deşi departe, în 
întunericul de după destrămare, putem întrezări „duhul vechi“ şi 
halucinant al părţii inconsistente din noi („în suflet am o ladă de gunoi, 
/ca fiecare, şi azurul meu, / puţin, se spurcă fără semn, / în lada scârnavă 
de lemn“) a omului cu vanitate de „haiduc de stea măruntă“. 

Nu mi-am propus să mărturisesc în ce măsură şi cum durează 
opera lui Mircea Streinul în sufletul meu, ce candeli aprinde şi ce 
contururi desluşeşte, obligându-mă la atribuiri de nume. „Unică“, în 
sensul Trinității ancestrale Cer-Apă-Văzduh, 1-au fost credința, lutul şi 
dragostea (n-am comis nici un dezacord, desigur, iar ca argument pentru 
unitatea, prin poezie, a Trinitităţii relaţionare citez: „La miezul nopții, 
fur din constelații / argintul viu al stelelor, să-l am / cerneală lricelor 
divagaţii — / ca toți ce-s din poeticescul neam“), iar această „unicitate“ 
i-a îngăduit o generozitate dumnezeiască (l-a desemnat pe Mihai 
Horodnic „primul poet modern al Bucovinei“, a susţinut că „Teofil Lianu 
i-ar încânta pe Paul Valery şi pe umilul țăran din Bretagne“ ş.a.m.d.), 
devenid doar prima cărămidă a unei temelii pe care încă s-ar mai putea 
dura. 

Semn că ne-a iubit şi că i-am rămas datori cu dragoste. 

În vremea vremii, când, ca şi în poezie, Mircea Streinul inova în 
proza românească, fără să facă eforturi (se poate proba şi cu povestirea 

„ Vacanţe“), ci doar valorificându-şi relaţia cu detaliul (chiar şi cu firul 
de iarbă se cunoştea profund, povestindu-se unul pe celălalt), „aristocrații 
simţirii“ din Bucovina îi trăiau triumful iluminărilor, mărturisindu-l şi 
mărturisindu-şi dragostea: 


„Mircea Streinul: „Drama casei Timoteu“, roman, Bucureşti, 
1941... „Drama Casei Timoteu“ e drama dureroasă a unei familii, unde 
ambiția trece peste toate povârnişurile sufleteşti, care, totuşi, duc 
inevitabil în marea prăpastie a vieţii, unde numai miracolele mai au o 
anumită decreptitudine morală, o anumită coloratură de toamnă adâncă. 
Dincolo de spaţiul unei lumi care pluteşte în afluxul transcendenței 
umane, apare necontenit acel inefabil simț al superiorității faţă de 
pământescul din noi. Mircea Streinul, cu stilul său clar ca dimineţile cu 
rouă, a dăruit literaturii noastre un episod plin de înţelesuri din viața 
Bucovinei, în care frământările sociale se prezintă cu multe caracteristici“ 
(N. Tcaciuc-Albu, în Revista Bucovinei, nr. 2/1942, pg. 61). 


„Mircea Streinul: „Prăvălia Diavolului“. Romanul domnului 
Streinul vine să răstoarne toate definițiile şi teoriile cunoscute asupra 
speciei. În acest roman, domnul Mircea Streinul nu pune nici probleme 
pe care să le rezolve, nu creează nici atmosferă, ci are, după cum spune 
în prefață, un singur personaj: Omul. „În faţa lui, spune mai departe 
autorul, se ridică realitatea cea mare: Cineva“. 

Autorul pare să urmărească o singură ţintă: să dea cât mai multe 
şi cât mai interesante evenimente. Este înlăturat cu grijă tot ce ar putea 
împiedica ajungerea acestei ţinte, ca analize minuţioase psihologice, 
descrieri lungi de natură etc. Romanul cuprinde o avalanşă de întâmplări, 
unele mai cunoscute decât altele, unele mai neaşteptate decât altele, am 
putea spune, unele mai senzaţionale decât altele. Toate aceste evenimente 
se scurg vioi, aproape fără legătură unele cu altele. Personajele care sunt 
în centrul acţiunii într-un capitol al romanului dispar cu totul în restul 
romanului, pentru ca să apară altele, urmărite de aceeaşi soartă. Cine 
caută în roman ceea ce se numeşte unitate de acţiune nu va găsi-o aici. 
Astfel, de pildă, primul capitol al romanului, „Viaţa în pădure“, apărut, 
pe vremuri, ca roman aparte, constituie „explicația“ cărții prezente, fără 

ca personajele de aici să mai revină în restul romanului. De asemenea, 
tulburătoarea aventură a profesorului Ipatie Hrisant, publicată, pe 
vremuri, ca nuvelă la sfârşitul romanului „lon Aluion“, constituie, aici, 
un alt capitol al romanului, fără legătură cu restul. 

Mediul romanului este foarte variat. Acţiunea se petrece când în 
Cernăuţi, când în alte oraşe şi sate din Bucovina. Personajele sunt luate 
din toată lumea românească: copii, elevi, ţărani, muncitori, directori de 
bancă, agenţi de poliţie etc. Pe cât de extravagante sunt evenimentele 
povestite, pe atât de curioşi sunt aceşti oameni. Lipsiţi de un ideal etic 
sau moral, dezbrăcaţi chiar de ceea ce am numi un caracter, aceşti oameni 
jonglează cu toate situaţiile sociale: sunt când directori de instituții 
financiare, când clowni de circ, trăiesc când în tot luxul civilizaţiei, când 
în simplitatea casei ţărăneşti, fără să încerce resentimente, fără să aibă 
scrupule. Întâlnim în acest roman copii romantici, care se duc să fure 
luna, mari financiari, care se fac călugări, elevi eliminaţi din liceu, care 
devin eroi naţionali, etc. 

Pe cât de variată şi interesantă este lumea bărbătească din acest 
roman, pe atât de uniforme şi lipsite de interes sunt cele câteva tipuri 
feminine. Incontestabil, autorul nu este un prieten al femeilor. Cele câteva 
tipuri de femei sunt anoste, fără temperament feminin şi, în genere, lipsite 
de orice ideal în viaţă. Ele nu împrăştie în jurul lor nici o căldură, nu 
atrag pe nimeni. 

Toată această lume bărbătească şi feminină a romanului este 
stăpânită de blestemul morţii. Toţi eroii acţionează sub imperiul fatalității, 
pe toţi îi paşte din urmă moartea. „Domnul cu haine cenuşii“ sau „Domnul 
Moarte“ apare destul de des în roman, fie în persoană, fie sub forma 
cutărei fete ademenitoare, care târăşte în ghearele morţii pe profesorul 
Ipatie Hrisant, fie sub forma văduvei Maria, bătrână de peste 100 de ani, 
care locuieşte în pădure, e neagră la faţă, gheboşată şi aduce cu dânsa 
nourii sau moartea, ori de câte ori apare în sat. Toţi aceşti eroi se duc 
senini în moarte, fără murmur, fără regrete, îndeplinind o tăinuită obligaţie 
a sorții. În genere, întregul roman tinde să ne redea lupta eternă între om 
şi moarte, între individ şi fatalitate. 

Lipsa dragostei pentru femeie, autorul caută să o recompenseze 
prin pasiunea exagerată a omului faţă de anumite animale. Copilul 

precoce de ţăran, Luca, se retrage în pădure, unde trăieşte, luni de zile, 
numai în tovărăşia unei lupoaice şi a fiului ei. Avem, mai ales, câteva 
rare exemple de câini şi pisici cu totul ataşate oamenilor. Câinele Mopi 
este tovarăşul nedespărțit al lui Stan Nimeni, Cuţulache devine câinele 
de circ al lui Filo Taină, iar cotoiul muzical Sbârligău stârneşte furori în 
America tuturor năzdrăvăniilor, pe când pisica Mâr-Mâr îl însoţeşte în 
moarte pe elevul erou Ion Bălaşa. Nu cunosc un alt scriitor român care 
să fi pus atâta căldură în redarea acestor animale. 

S-a făcut mult caz de bucovinismul domnului Mircea Streinul. 
Acţiunea se petrece în Cernăuţi, „cel mai frumos oraş din lume, cetatea 
dintre neguri, cântată de poeţi şi iubită de amanții nopţilor cu ploaie“, în 
comuna Cuciuru Mare, satul de origine al autorului, şi în alte câteva 
localităţi din Bucovina. Dar acţiunea se putea tot aşa de bine petrece în 
orice altă parte a ţării sau poate chiar a continentului, căci domnul Mircea 
Streinul nu caută s-o lege de Bucovina, redând o anumită atmosferă de 
acolo, zugrăvind anumite tipuri caracteristice bucovinene. Într-o singură 
parte a romanului a reuşit să redea un colţ de viaţă bucovineană, atunci 
când ne descrie, cu amănunte impresionante, groaznicele suferinţe ale 
bucovinenilor sub ocupaţia rusească. Cu o putere unică de plasticizare, 
ne-a perindat prin faţă ţărani robuşti bucovineni, care nu se tem de invazia 
rusească, tineri viguroşi care înfruntă, cu toată îndârjirea, teroarea 
bolşevică, ca şi tipuri scârboase de agenţi ai GPU. Din aceste capitole, 
Bucovina ne apare eroică şi mucenică. Încolo, doar cele câteva expresii 
pur bucovinene („duhăneşte furta-furt“) şi câteva explozii poetice despre 
Cernăuţi şi împrejurimile sale, ce sunt dovada mult cântatului bucovinism 
al domnului Mircea Streinul. 

În orice caz, nu pot fi caracteristic bucovinene cele câteva nume 
curioase, ca luridovi, Liubcic, Vaseli, Malena, Liopca, Hubca, Leonţiu 
etc., care stăruie şi în acest roman al domnului Mircea Streinul. 

Ceea ce constituie o calitate incontestabilă a acestui roman este 
limba. În acest roman, domnul Mircea Streinul se vădeşte mânuitorul 
aceleiaşi limbi plastice şi poetice, pe care o cunoaştem din poeziile sale. 
Sunt, aici, şi câteva descrieri de toamnă (pg. 537 sau 659), descrierea 
închisorii bolşevice (pg. 711), care constituie adevărate pagini de 
antologie. Păcat că, din cauza lipsei de spaţiu, nu le putem reproduce. 

Oricât de discutabile ar putea fi însuşirile de romancier ale 
domnului Mircea Streinul, un lucru este mai presus de orice discuţie: că 
domnia sa este un talent înnoitor şi original“ (Constantin Loghin, Revista 
Bucovinei, nr. 11/1942, pp. 443-444). 


„Tarot 


În cărţi sunt cavalerul pic, 
iar dama, coeur, e vis-a-vis; 
sub semnul lui Tarot indic 
viața cum M1-0 voi privi. 


În zodiac veghează Capricornul; 
regentul anului, defavorabil. 

Aici, oraşul — şi acest decor nul 
schițează-n van destinul execrabil. 


La miezul nopții, fur din constelații 
argintul viu al stelelor, să-l am 
cerneală liricelor divagații — 

ca toţi ce-s din poeticescul neam. 


Îmi spun aşa, cernit, 
domn înnebunit: 
iată ce oglindă 
nemernic te perindă. 


Măi haiduc de stea măruntă, 

tare-ți place muieretul fără nuntă; 

ştii că-n ele cerul cel mai dulce 

soare negru, fără nici un aur, au să culce. 


In mine putrezesc păduri cu ploi 
ce ţin pământul lângă dumnezeu; 

în suflet am o ladă de gunoi, 
ca fiecare, şi azurul meu, 
puţin, se spurcă fără semn, 
în lada scârnavă de lemn. 


S-a sfărâmat o stea de geam. 

Nu mă tem, 

nu gem: 

în palmă linia vieții spune că mai am 
un an sau doi 

pân“ la ziua de apoi. 


În lume se ştie 

atâta culoare, 

atâta poezie 

şi-atâta alb de soare. 


In suflet mai sânt 
cer şi pământ. 


Atunci, la ce hârtie şi creion? 
Ce otravă e asta? 

De ce scriu? 

Ce câmp trebuie arat? 

Ce copaci aşteaptă securea? 


şi cum vor putea să-mi ploaie nourii deasupra mormântului, când de- 
atâtea ori, am fost deasupra lor, eu, învățând cea mai minunată geografie 
celestă, cu litoral de argint îngheţat? 


Când spui „poezie“, parcă vorbeşti 
urât şi, totuşi, lucru frumos eşti. 
De fapt: cenuşă de lume, 

lucru spus pe nume, 

cu literă neagră, care, 

când o citeşti, te doare 

În sânge înfloresc stele albastre. 

Moartea a început să se-mplinească şi mă văd crescând în piatră. 
Pot face orice nebunie. 

Mi-am prins o stea la pălărie 

şi fac repetiții pentru moarte. 


O să fie cam aşa; 

se va sfârşi o noapte; 

e mai uşor să mori dimineaţa; 
lampa se va stinge-n lumină*) 
şi voi spune să-mi cheme 
musafirul din grădină. 


Vă aduc iz de spaţii interstelare 
şi va fi emoție mare 
printre vecini. 


Moartea, întâi, o să mă întrebe cum îmi merge. 

Apoi va aduce coasa şi tradiționala cucuvea. 

Am să deschid ochii şi moartea se va uita să vadă 
stelele dinnăuntru. 


Cu poezie, ori fără, — fie cât de frumoase, poeziile sunt plictisitoare, 
nu? — tot o să mor. 

În definitiv, au murit oameni mai deştepţi decât mine. Atunci, la 
ce atâta disperare. 


Acesta-i semnul zis Tarot, atât de — ostil. 
Înfăşurat orgolios în azureele melancolii, 

Îmi pastişez aici destinul şi schiţez atât de inutil 
Elogiul superbei mele nebunii. 


*) Aţi văzut cum intră lumina în lampă şi crepusculul în sate? 
Atunci, să-ţi lipeşti urechea de pământ, ca să-l auzi cum cântă. 


(Viaţa Bucovinei, nr. 3/1934, pp. 249, 250) 

Spuneri de moarte: 


Balada oşteanului 


Era în stepă, undeva, departe, 
în locuri despre cari nu ştie nici o carte. 


Venea spre toamnă şi spre dimineaţă; 
se deschideau în aer umed flori de ceaţă. 


Un armăsar în goană se zări; 
o stea de sânge pe-albu-i gât când înflori? 


În care plaur roua spală față 
de-oştean cu ochii stinşi şi spada cruce-n ceaţă? 


Balada serii înainte de moarte 


Frunză-n dungă de azur, 
creşte noaptea împrejur; 
frunzuliță dintre stele, 
moartea-i'n poarta casei mele. 
Pân” la miezul nopţii nu e 
mult şi-alege cărăruie 

pentru sufletu-mi un înger, 
cântec ultim hai să-nsânger. 


Voia mea-i ca tu să ai 
plumbul meu, că eu în rai 
de voi fi, nu voi avea 
cântece cui închina. 

Dacă dorul m-a cuprinde 
seara-n cer când s-a aprinde, 

crainicii iubirii tale 
ți-oi trimite-o stea la vale; 
iar spre iad de mi-a-nsemna 


cumpăna din zodii drumul, 
tu nu plânge, că mi-a da 
Domnul luminiţă-n fumul 
nopții ce m-a-nconjura. 


Şi te rog să-i spui livezii 
rugăciunea să mi-o spună 
pe la ore-n cari hurezii 
plâng sub stele şi sub lună. 


Frunză-n dungă de azur, 
noapte mare-i împrejur. 


Balada celor trei fârtați 


Trei fârtaţi treceau prin plaur, 
fiecare cu steaua lui de aur. 


Una însă se desprinse, 
ne-ncepută lumină i se-aprinse. 


Iar a doua, când căzu, 
pe-o năframă roşie floare fu. 


Şi al treilea, când muri, 
pâcla steaua-i spre zori acoperi. 


Umbrele lor se duseră-n lume; 
veghează pe plaur trei cruci fără nume. 


(Junimea literară, nr. 1-6/1932, pp. 202, 203). 

Solilocviu 


Odaia creşte floare-n seară; 
stăm trei la un pahar de vin, 
lumina parcă e amară 

şi în pahare doar venin. 


Trei frați stăm. Cine? Ce heralzi 
cu flamuri sdrenţuite-n noi 
tresar? De ce în ochii calzi 
lumini gerale de strigoi? 


Stăm doi, căci unul a murit 

din cauză — bietul! — c-a iubit. 

Al nopţii ceas de miez e-aproape. 
În jur, nelămurite ape. 


Doi, Doamne, numai doi mai sunt, 
pe frate l-a chemat 
o mână de pământ. 


Vezi? Stea de zori s-a luminat. 
Mi-i groază: singur am rămas. 


Din care vină semnul mi s-a dat 
ca trupul fratelui să-l las 
prefacerii în țţărnă de arat? 
(Junimea literară, nr. 1-3/1933, pg. 6) 


Exegeză 


Ce mult de suflet am grijit! 

În pajişti largi de cărţi l-am dus, 
în toate crunt l-am ispitit 

şi fruntea-i poate sta în sus. 

Dar ceasul ist” mi-a amintit 
de trup, pe care l-am lăsat 
să-ndure ploile trudit 

şi gerurile fără pat. 


Plângea de frigul stelelor, îngenunchiat 

pe pragul uşii trupul frânt şi plin de răni deschise, 
râvnind la gestul care niciodată nu-l poftise 

cu sufletul să guste din tacâmul azurat. 


Când largi amiezi desfăşurate-n vară semnalau 
că grânele s-or consuma-n incandescent fluid, 
sta trupul însetat şi bolnav, rezimat de zid — 

şi samariți pe lângă dânsul nu treceau. 


Era târziu 
(l-al câtelea cântat, nu ştiu; 
dar dintre plante, mică oră 
se prevestea sonoră) 
când trupul, care-atât de mult a vrut să fie 
în bună, drept, cu sufletul tovărăşie — 
pe piept cu lujer alb de stele a murit 
şi-a plâns atuncea sufletul, nedumerit”. 
(Junimea literară, nr. 4-6/1933, pg. 80). 


„Vacanţe 


„Colegul meu, Dumitru Şperlea, era îndrăgostit. O ştia toată clasa, 
deoarece bunul meu prieten nu se sfiise să comunice faptul în mod oficial, 
adică de la catedră, în timpul unei pauze. 

Numai că Dumitru era foarte nefericit în dragoste şi afecta în 
consecinţă tuberculoza, devorând cu o acidă pasiune zeci de lămâi. 

Acest lucru n-o impresionase însă pe Liuş — şi Dumitru trebui 
să-şi schimbe tactica, adaptând maniera sportivă. Suferind însă un nou 

eşec, se hotări să procedeze energic. Scrise o lungă scrisoare, înştiințând- 
o pe Liuş că se sinucide, dacă nu va voi să-l salveze ea însăşi de la 
funestul gest. 

În locul Liuşei apăru însă la „faţa locului” domnul Eustaţie Scorţea 
şi Grădina Publică înregistră un mic scandal, din fericire cu puţini martori, 
întrucât era ora mesei. Câţiva curioşi au văzut o umbrelă agitată, o pereche 
de ochelari căzuţi pe prundul aleei şi alte obiecte pitoreşti, cari 
protestaseră, pe rând, cu comprimată furie, împotriva neruşinării 
tineretului postbelic. 

Dumitru nu se resemnă. O urmărea pe Liuş, îi trimitea scrisori 
copiate din romane epistolare, se inspira din corespondenţa oamenilor 
celebri şi adapta pentru uz propriu poezii din antologii cu copertă roză. 
De sărbători, îi trimitea Liuşei ilustrate cari înfățișau o pereche 
îndrăgostită sub clar de lună. În vacanțe, se plimba înaintea ferestrelor 
de la casa domnului Eustaţie Scorţea şi, când o zărea pe Liuş, îşi scotea 
pălăria cu un gest larg de cavaler medieval... Însă nime nu-i arunca 
trandafiri de la fereastră... 

* 

Dumitru veni cu un aer foarte aferat. Schiţă un gest misterios, 
închise cu precauţie uşa şi, cu vocea scăzută, mă puse în curent cu 
proiectul său: voia să facă o serenadă Liuşei... E, losif Stareţu, Georgică 
Americanu şi Vlăduță Făget. Mai lipseam eu... 

- Ştii, trebuie să fim cât mai mulți... 

- Da” eu cânt ca un cotoi călcat pe coadă! 

- Eh! Asta nu importă... Trebuie să fim cel puţin cinci! 

- Da” dacă nu mă lasă ţaţa Lenţa? 

- Dă-o dracului de babă! 

De astă dată mă uitai eu dacă uşa e bine închisă. În salon era 
răcoare şi ştiam că ţața Lenţa putea să vină dintr-o clipă în alta ca să-şi 
facă somnulețul de după-amiază, ferită de căldura obositoare din 
dormitorul ei. 

- Dă-o naibei!, reluă Dumitru în şoaptă. Serenada o facem pe la 
miezul nopții. Vii la gară, unde te aşteptăm. Încă una — era să uit! — 
facem chef mare pe urmă, la moara dracilor... 

* 

După cină, tata se retrase în odaia sa. Țaţa Lenţa îi porunci 
Codolenei să strângă masa şi începu să citească o nouă fascicolă de 
roman. O muscă bâzâia somnolent, trezind atenţia pisicii, care se cuibărise 
pe un teanc de reviste ilustrate. 

Taţa Lenţa nu era rea. Deşi avea înfăţişare bărbătească, totuşi ochii 
ei luceau blând şi cine ştie câtă poveste tristă nu ascundea în suflet, deşi 
căuta să pară energică şi — cum îi plăcea să spună — antisentimentală. 

Odată — aveam vreo patrusprezece ani — a descoperit, între un 
manual de zoologie şi un atlas istoric, „Paul şi Virginia“. 

aţa Lenţa s-a-ncruntat şi mi-a dat sfatul: 

- Să nu mai citeşti de astea! Ai timp. Eu am citit istoria asta 
neserioasă la treizeci de ani. Pentru tine sunt „Cuore“, „Păţaniile lui 
Tăndărică“, „Robinson Crusoe“... Ai înţeles, Nicodime? Paul şi Virginia 
au fost doi desmăţaţi, de la cari nu trebuie să iei pildă! 

Totuşi, a doua zi, ţaţa Lenţa era cu ochii plânşi; recitise “Paul şi 
Virginia”... 

După moartea mamei, ţața Lenţa se stabili la noi. Tata era prea 
ocupat cu gospodăria ca să vadă şi de mine şi, de aceea, mă încredinţă în 
mâinile bătrânei mele mătuşe, care mă crescu cu dragoste, făcându-mă 
să iubesc atât de mult casa noastră... 

* 

Țaţa Lenţa nu mai citi însă mult. Vedeam că o apucă somnul. 
Înainte de a se culca, voia să facă obișnuita inspecţie prin odăi. Trecurăm 
întâi prin salon, unde era totul în ordine, apoi ne duserăm în bucătărie — 
şi acolo era totul la locul său; în odaia mea, ţaţa Lenţa descoperi urme de 
scrum pe covor. Dădui vina pe tata şi ne continuarăm drumul: țaţa Lenţa 
cu lumânarea în mână (îmi făcea impresia unei căpetenii de piei roşii în 
expediţie războinică), iar eu după dânsa. 

Deschise brusc uşa de la cămăruţa Codolenei, care simula un somn 
greu, cu sforăituri prea exagerate ca să pară verosimile. Țaţa Lenţa 
n-avea simțul nuanțelor, aşa că închise uşa. 

Apoi ieşirăm în pridvor. Mătuşa mea aruncă o privire cercetătoare 
în întunericul ogrăzii. Îşi încordă auzul, însă nu prinse nici un sgomot 
suspect, aşa că îmi spuse noapte-bună şi se duse să se culce. 

Erau orele zece. Mai aveam timp până să mă duc la gară. Deschisei 

fereastra şi stinsei lampa. Mă întinsei pe aşternut şi începui să gândesc 
lucruri absurde, imaginând întâmplări imposibile, unele de grandios 
eroism, pentru a înşela timpul până la miezul nopţii, când urma să-i 
întâlnesc pe trubaduri. 

Noaptea era destul de întunecată, căci luna nu răsărise încă. Din 
cauza asta, puteam zări prin fereastră că stelele erau mai clare, luminând 
mai intens printre crengile teilor, pe cari le înghirlăndau. 

Aerul proaspăt pătrundea în odaie, încărcat cu miresme de iarbă 
şi fructe coapte, puse ziua la soare ca să se usuce. 

Auzeam, în răstimpuri, paşii câinelui în ogradă, sub fereastră. Un 
greieruş îşi concretiza melodia în cri-cri-ul său agonizant. Vuietul 
nelămurit al nopţii stăruia: lătrat de câini, din când în când o căruță pe 
drum, nechezat de mânji lăsaţi în ţarcuri, câte un miau prelung de cotoi 
— totul se amesteca într-un fel de cântec straniu şi plin de neliniști. 

Şuierul trenului de douăsprezece fără un sfert mă grăbi la întâlnire. 

* 

Serenada decurse normal. Liuş aprinse trei chibrituri, în semn de 
mulțumire, şi ne-am cărat. Dumitru mă strângea fericit de braţ. 

Luna răsărise, acuma, şi drumul curgea domol printre garduri, 
ireal de alb, poticnindu-se din când în când pe câte un podeţ. 

Georgică Americanu, losif Stareţu şi Vlăduţă Făget o luară înainte, 
spe moara dracilor. Dumitru şi cu mine rămaserăm mai în urmă. Nu 
vorbeam: era noaptea aşa de frumoasă... 

Ajunserăm în dreptul gospodăriei de lângă ulița care duce la 
biserica unită. 

- Se-ntorc „ştudinţii“ de la cântat, ţâşni un glas de la portiţă. 

- Tu eşti, Malena?, zise Dumitru şi se apropie cu mine de fata pe 
care o interesau „studinţii“. 

- Eu, domnişorule Dumitru. Am ascultat cântecul vostru. S-a auzit 
până aici. Da” n-a fost tocmai frumos... 

- Mda?, se oţări prietenul meu. Nu l-ai auzit bine. 

- Se poate, admise fata şi ieşi în drum, astfel că-i putui vedea fața. 

Malena zâmbea: se bucura de lumina lunii. Arcui un gest cu mâna 
şi cuprinse castanul de la poartă. 

Şi am început s-o iubesc pe Malena. 

Pe la orele două, ieşeam din cârciuma poreclită, prin nu ştiu ce 
capriciu, „moara dracilor“. Vlăduţă, losif şi Georgică o luară spre casele 
lor. 

În dreptul bisericii unite, Dumitru mă opri: 

- Uite: banca asta aşteaptă pe cineva. 

Dumitru se apropie de banca de înaintea curţii bisericii, îşi scoase 
pălăria şi se închină: 

- Bună seara, domnişoară... sau doamnă bancă... 

Spuse cuvintele acestea cu atâta încredere şi seriozitate, de parcă 
s-ar fi aşteptat ca banca să răspundă salutului. Desiluzionat — banca se 
posomorâse (un nor acoperise pentru o clipă luna) — Dumitru îşi puse 
pălăria pe cap. 

- Să ne aşezăm, îi zisei. Mă dor picioarele. 

Îmi aprinsei o țigară. 

- Fumezi? 

- Da, Dumitre... Îmi place luna şi o reproduc miniatural în vârful 
țigării... 

- Tţţ! Mai du-te dracului cu comparaţiile astea! Vârf de țigară: 
luna... Parcă ar fi un spirit englez... Râzi de-abia a treia zi după ce l-ai 
auzit? 

Apoi, ca pentru sine: 

- Tare-o iubesc pe Liuş... 

- Şi eu iubesc... 

Dumitru sări de pe bancă: 

- Nu-ţi dau voie! Liuş e a mea. Asta-i trădare! Să-ţi fie ruşine! Te 
credeam prieten... 

- Stai, bre! Că n-o iubesc pe Liuş. Am spus „şi eu iubesc“, nu „şi 
eu o iubesc“... lubesc pe alta. Pe Malena... 

* 

Aveam vizită. Venise Mihnea, prietenul şi colegul meu Mihnea, 
poetul clasei. Fusese şi în vacanţele trecute la mine. Îi plăcea să doarmă 
în şură (mie nu-mi dădea voie țața Lenţa) şi să citească mult. 

Mihnea îmi aduse din Cernăuţi un întreg cufăr de cărți şi prima zi 
o petrecurăm răsfoind reviste vechi, pe cari le pogorâi — spre indignarea 

țaţei Lenţa, căci revistele erau pline de praf — din lada cea mare din pod. 

Spre seară, făcurăm o mică plimbare în grădină şi stăturăm la 
taifas, aşezaţi turceşte lângă un strat de garoafe. 

I-am confiat iubirea ce-o nutream pentru Malena, aducându-i la 
cunoştinţă că nu pot trăi fără ea. Mihnea mă supuse unui sever 
interogatoriu. Lipsea numai procesul-verbal, căci aş fi avut deplina 
impresie că mă aflu în fața unui comisar polițienesc sau a unui judecător 
de instrucție. 

- Vom vedea ce vom face, îşi încheie, la pluralul majestăţii, Mihnea 
interogatoriul. 

Seara cobora, acuma, de pe coline, insinuantă şi înstelată, ceea ce 
îl determină pe prietenul meu să exclame cât putu mai tare, deşi cred că 
grădina nu ştia franțuzeşte: 

- Tu reclamais le Soir; il descend; le voici... 

Apoi, Mihnea schimbă vorba şi-mi spuse că o revistă din Cernăuţi 
i-a publicat o poezie. L-am felicitat şi ne-am continuat plimbarea printre 
straturi, urmaţi de Dulău, câinele tatii, în timp ce se aprindeau tot mai 
multe stele în sat. 

După ce am cinat, am ieşit din nou în grădină. Cerul se înnorase şi 
mi se părea atât de jos, că l-aş fi putut atinge cu mâna. Nu era vânt şi 
văzduhul părea un lac liniştit. 

Vorbirăm multe Mihnea şi cu mine; nădejdi de oameni tineri, 
cărora le plăcea o carte frumoasă, o vorbă bună şi entusiasmul pentru 
muncă. 

Prietenul meu îmi recită poezii (cine nu ştie cât de frumos e să 
asculţi versuri sau poveşti prin întuneric) şi de-abia puturăm băga de 
seamă că începuse să plouă molcum — ca o revărsare de binecuvântări. 

leşirăm din grădină şi ne refugiarăm în podul şurii, unde Codoleana 
pregătise, de cu zi, culcuşul lui Mihnea. Stropii de ploaie băteau în şindrila 
acoperişului. Fânul răspândea miresme campestre. Ne lungirăm pe cergă 
şi ascultam cântecul pământului fericit de ploaia mănoasă. 

* 

Poate era s-adorm când mă chemă Mihnea. Tresării. Mă bucuram 
că venise la fereastră. Mă întrebă: 

- Vrei să mergi cu mine? 

Nu l-am întrebat încotro, ci i-am răspuns că da. Mă îmbrăcai 
repede, sării prin fereastra deschisă şi ne-am făcut vânt peste gard, căci 
portiţa scârțâia îngrozitor când o deschideai. 

Trecurăm tăpşanul şi o luai după Mihnea, spre podul covaciului. 
Podul acesta îşi avea povestea. O ascultasem de multe ori: se aţinea pe 
acolo diavolul; venea pe la miezul nopții şi-şi fuma în tihnă luleaua. Ca 
să nu sperie prea mult pe trecătorii nocturni, îşi lua înfăţişarea unui neamţ 
scund şi durduliu, având grijă să-şi transforme coada într-un elegant 
baston de bambus. Caii îl simțeau însă şi făceau zâmbre până să treacă 
podul... 

- Mihnea, tu nu te temi să treci singur podul covaciului? 

- Am optsprezece ani!, îmi replică tăios prietenul, deşi ştiam pre- 
cis că n-are decât şaptesprezece. 

În apropierea podului, o luarăm prin porumbişte. Luna răsărea. 
Pe vale se aşternea încet pâclă. Câteodată mă împiedicam de bostani şi 
răcoarea lor îmi săgeta plăcut picioarele goale. Sărirăm peste părăoaş şi, 
după puţin, ajunserăm iarăşi la drum, dincolo de podul covaciului. 

- În definitiv, îl întrebai pe Mihnea, încotro mergem adică? 

- La Malena. 

- La Malena? 

- Da, la Malena... Părinţii ei au plecat la Rădăuţi cu de vânzare... 
Malena e singură acasă sau aproape singură, căci mătuşa ei nu contează, 
deoarece desigur că doarme dusă... Ori poate nu vrei să mergem la 
Malena? 

- Cum să nu vreau, Mihnea? Cum să nu vreau? Dac-ai şti cât de 
fericit sunt! Mergem doar la Malena... 

Drumul până la poarta cu castan îl făcurăm cât ai fuma un sfert de 
țigară. 

- Du-te, Nicodime... 

- Un moment, Mihnea... De unde ştii că e singură acasă? 

- Las” că m-am interesat eu! 

Şi prietenul meu dispăru după încârnitura drumului. 

Intrai în ogradă şi-mi veni să mă închin în biserica vegetală (nucii 
se bolteau larg). Câinii lătrau. Lumina din casă se stinse. 

Scările văzduhului erau coborâte de razele stelelor risipite cu 

dărnicie pe mările cerului părut aproape. Nucii tămâiau cu mirozna lor 
tare şi jilavă. Pământul fremăta de viaţa nopții, uriaşă, calmă totuşi. Azurul 
scufunda uneori câte o fărâmă lucitoare. Nori alburii se alintau deasupra 
colinelor domoale ca un gest de om bătrân. Casa era albă în bătaia lunii; 
pridvorul adăpostea viţă sălbatică. Paşii mi se afundau în iarba ogrăzii, 
grea de rouă şi lucioasă. 

După un timp, ieşi Malena. Se duse lângă fântână. Privi cerul şi 
îşi coborî, apoi, privirea, urmărind căderea unei stele. 

Mă apropiai. Mă zări fără să tresară şi zâmbi: 

- Al venit? 

- Da, Malena... Malena”. 


A 3 


- Asta a fost povestea mea, prietene. 

Nicodim tăcu. Îşi netezi părul de la tâmple şi îşi aprinse o ţigară. 

Se întunecase acuma. Focul din sobă zugrăvea peretele cu înflorări 
luminoase. 

Aveam impresia că fereastra ademenea fluturi enormi, cenuşii, 
cari ar fi vrut să pătrundă în odaie. Desluşii, totuşi, că nu erau decât 
frunze, pe cari vântul le smulge din cireşul de la poartă. 

Ploua mărunt; ploaie de toamnă... 

- Şi, totuşi, — reluă Nicodim — dragostea mea n-a fost profundă, 
tumultoasă. Îmi aduc aminte cu seninătate de această iubire a mea, aşa 
cum îmi aduc aminte de lanurile de grâu, de teii de lângă fântână sau de 
norii de odinioară... Spun „norii de odinioară“ pentru că numai pe acei 
ai tinereţii mele îi cunosc. De câte ori nu priveam norii alburii de seară! 
Acuma n-am timp să-mi ridic ochii spre cer... Dosarele clienţilor mei şi, 
mai ales, ale clientelor mele — sunt doar specialist în divorțuri! — nu mă 
lasă în pace... 

Nicodim goli păhărelul de vin chilimbariu şi mai spuse: 

- Păcat că oamenii nu vreau să mai privească norii şi stelele... 
Poate că ar fi mai buni... 

Nicodim îşi aprinse altă țigară şi oftă uşor, aşa de uşor încât 
de-abia auzii. 


503 


lon DRĂGU2ANUL 





Afară ploua mereu, parcă de veacuri, ploaie nesfârşită. 

Era toamnă cu flori de apă pe geamuri, înroşite de jarul din sobă. 

Şi noi ascultam plânsul prelung al toamnei...” (Junimea literară, 
nr. 1-6/1932, pp. 85-91). 


Neculai Roşca (1912-1954) 


„Neculai Roşca. S-a născut în anul 1912 (30 
iunie — n.r.), în comuna Trestiana. A luat 
bacalaureatul la Liceul „Aron Pumnul” din 
Cernăuţi. A tradus versuri din Baudelaire, Rimbaud 
şi Verlaine. 

A debutat în revista „Junimea literară“, unde 
i s-au publicat numeroase versuri. A colaborat apoi 
la suplimentul de Duminică al ziarului „Tribuna“ 
(Cernăuţi), unde a semnat două schiţe în colaborare 
cu Mircea Streinul. A publicat şi în „Spectatorul“ (Cernăuţi). A scris şi 
la foiletonul ziarului „Glasul Bucovinei“, la care colaborează şi în prezent. 

Păstrează în manuscris un interesant studiu asupra poeziei lui lon 
Barbu. Lucrează la un ciclu de nuvele, care va fi intitulat „Necunoscuta 
de pe malul mării“. Studiază literele şi filosofia la Universitatea Cernăuţi" 
(Junimea literară, nr. 1-6/1932, pg. 210). 

Megieş de suflet cu Mircea Streinul, student strălucit al 
Universităţii din Cernăuţi şi un poet de o stranie modernitate, Neculai 
Roşca s-a risipit ca o pădure în octombrie, într-o explozie de lumină, 
egală pe pământ şi pe cerul amurgului („spre moarte şi spre viaţă privirea 
mi-e egală”). Din pricina istoriei, nu şi-a mai susținut niciodată doctoratul 
în litere şi filosofie, pe care-l pregătea, eşuând ca profesor la Cîmpulung 
Moldovenesc (,„pe-aicea timpul trece mai repede spre moarte / mă-nvăluie 
spre seară singurătatea vieţii”), unde a şi murit, în 31 martie 1954. Din 
pricina istoriei, nu s-a mai împlinit nici ca poet, deşi esenţializa ca nimeni 
altul până la Nichita Stănescu: „Nu trupul negator de moarte, ci o tristă 
/ schematică icoană a unicului eu / mă lămurea sporadic în voi şi-n 
Dumnezeu / din spaima adâncită, treptat, că nu există”. Dacă ar fi fost 

măcar contemporan cu Nichita şi cu poemul „Andru plângând”, Neculai 
Roşca ar fi fost etichetat, la bursa traficului de valori şi nonvalori literare, 
drept stănescian, dar, cum n-a fost, a trebuit să se mulțumească cu statutul 
de „barbian“, deşi el nu era decât un „iconar“ pentru care doar „durerea 
singură e importantă” pentru cunoaşterea de sine într-o dublă relaţionare, 
cu contemporaneitatea şi cu divinitatea. 

„Restrâns la înserarea prezentului destins / în cadrul evident al 
vieţii de oricând”, Neculai Roşca şi-a uitat opera risipită prin paginile 
literare ale revistelor vechi, şi nu s-a găsit nimeni, după aceea, într-o 
Bucovina din ce în ce mai nelocuită, care să adune între coperţile unei 
cărți cuprinsul acela de tezaur al spiritualităţii româneşti în Bucovina. 


„Drum întors 


Pe aicea am mai fost, îmi recunosc trecutul, 
în fine, nici nu ştiu de-am fost şi-n altă parte, 
pe-aicea timpul trece mai repede spre moarte: 
durerea-şi pierde rostul, tăcerea începutul. 


În nepăsarea ta şi-n dezolarea lumii 

mă-nvăluie spre seară singurătatea vieții. 

Planezi inaccesibil cu draperia ceții 

şi-mi strâng în buze plânsul ca țărmul dunga spumii. 


Aştept să treacă vremea amară şi banală; 

pe drumul stors de vise îmi voi sfârşi plimbarea? 
Îmi profilează umbra în grunzuri nemişcarea: 
spre moarte şi spre viaţă privirea mi-e egală. 


Oglindire-n scuturi 


Amurg împăunat cu aurite steme 
prin burguri medievale lunecă tăcut; 

legendele pornesc pe câmpuri să blesteme 
herzogii cu armurele brumate-n scut. 


Se-nnoadă în adâncuri mari de basme 
pridvoare cu-nserări şi călăreţi pribegi; 
iubirile cum înălbesc fantasme 

şi prăbuşirile cum se întorc la regi... 


Bunicul Grimm aduce-n fiecare seară 
prietenilor săi năframe cu poveşti. 

Şi hornul, tinda, cu balauri se presară 
ce-aşteaptă numai ceasul şi spada să-i loveşti. 


Înnebunesc furtunile pe Rhin, spre munți. 


Limanul unui schit pios ascunde-va 
copiilor toţi cavalerii blânzi, cărunţi, 
care-au plecat cu-o cruciadă-n goană, crunţi, 
încât şi-acuma, poate, se luptă undeva. 
(Junimea literară, nr. 1-3/1933, pg. 28). 


Instauraţie 


Restrâns la înserarea prezentului destins 

în cadrul evident al vieţii de oricând, 

tu nu-i găseşti măsura, ci luneci abdicând 
sub mâna crunt proptită în braţul tău învins. 


Dar când te-ai oferit inerţiei de plantă, 
din stânsa scânteiere se desfăcu încet 
gând inutil şi, totuşi, halucinant de net: 
durerea singură e importantă. 
(Junimea literară, nr. 1-3/1933, pg. 29). 

Sfârşit impropriu 


Cândva lumina sorții bătea atât de clar 

că spiţele cabrate tăiau în cruci zenitul. 
Surprinse-n angrenaj au şters din asfințitul 
nedefinitei ceţe un țărm imaginar. 


Nu trupul negator de moarte, ci o tristă 
schematică icoană a unicului eu 
mă lămurea sporadic în voi şi-n Dumnezeu 
din spaima adâncită, treptat, că nu există. 
(Revista Bucovinei, nr. 7/1943, pg. 325) 


Elegie 


Adusă-n vis şi-n moarte de zile fără număr, 
încrucişai făgaşul inimii de lemn, 

neliniştind amurugul c-un zâmbet, cu un semn 
ascuns al evadării trecutului în umăr. 


Tu singură-n tristeţea care mă îndreaptă 

şi astăzi spre un ciclu neterminat şi-nchis, 
mai stărui în lumina ta de nedescris 

alături de imensa înnoptare ce ne-aşteaptă! 


Dar seara cu peisajul vibrantelor nuanțe 
resuscita un plânset atât de uşurat 
că peste irosirea trecutului iertat 
a înflorit magia extaticei distanțe”. 
(Revista Bucovinei, nr. 9/1943, pg. 421) 

Traian Chelariu 
(1906-1966) 


În vara anului 1995, primarul Sucevei, 
ing. Gheorghe Toma, a amplasat bustul 
poetului, prozatorului, dramaturgului, 
filosofului, criticului literar şi universitarului 
Traian Chelariu în părculețul Universităţii 
„Ştefan cel Mare“. Curând după aceea, bustul 
a fost demontat de pe soclu şi dosit în beciurile 
noii temnițe a spiritului bucovinean. În câteva 
zile, a dispărut şi soclul, Traian Chelariu fiind şters din memoria locului. 
Şi, astfel, spiritul a fost învins de lut, precum în proza inconfundabilului 
„iconar“, iar sacrilegiul acesta, comis de suficiență, este mai umilitor 
pentru generaţiile noastre chiar şi decât întemnițarea lui lancu Nistor la 
Sighet. Măcar Nistor devenea martir, pe când Chelariu este doar victima 
imbecilității 

„Traian Chelariu. S-a născut în anul 1906 (21 iulie — n.r.), în 
comuna Dărmănești. A făcut bacalaureatul la liceul „Aron Pumnul“ din 
Cernăuţi. A luat licenţa în litere şi filosofie la Universitatea din Cernăuţi. 
Actualmente studiază la Paris. 

A desvoltat o frumoasă activitate literară fiind încă în liceu. S-a 
remarcat în paginile revistei „Junimea literară“, în care i s-a publicat — 
între multe altele — ciclul de poeme „Întoarcere în trecut“. A mai colaborat 
la revistele „Floarea Soarelui“ (Bucureşti), „Spectatorul“ (Cernăuţi), 
„Munca intelectuală“ (Cernăuţi), „Cronica românească la Cernăuţi“, 
„Îndrumarea“ etc. 

În coloanele ziarului „Glasul Bucovinei“ a publicat interesante 
note de călătorie, intitulate „Feţele Metropolei“. 

Puternica sa schiță „Sfârşitul şoimului“ (apărută în „Junimea 
literară“) a fost tradusă în limba italiană de domnişoara Nella Collini şi 
publicată în „La Voce di Mantova“, sub titlul „La fine del falco“. 

Lucrează la un roman şi la o piesă de teatru“ (Junimea literară, nr. 
1-6/1932, pg. 177). 

Până în 4 noiembrie 1966, când a fost definitiv învins de munte, 
Doctorul în filosofie al Universităţii din Cernăuţi (1937), format ca filosof 
la Cernăuţi, la Paris şi la Roma, dar „acceptat“, în ultimii ani ai vieţii, 
doar ca lector al Institutului pedagogic din Suceava, a publicat „Exod“ 
(versuri, Cernăuţi, 1933), „Aur vechi“ (versuri, Cernăuţi, 1936), „Zaruri“ 
(eseuri filosofice, Cernăuţi, 1936) şi „Versuri de după-amiază“ (Cernăuţi, 
1940). Celelalte cărți s-au publicat postum, graţie lui Eugen Barbu, 
Ecaterinei Chelariu sau graţie lui Mircea A. Diaconu (singurul universitar 
din Suceava fascinat de „iconari“, cu adevărat bucovinean, deşi s-a născut 
în ţinutul Neamţului). În uitarea de după trăirea unor decenii de uitare, 
lui Traian Chelariu i s-au publicat „Scrieri lirice“ (Ed. Eminescu, 1970), 
„Necunoscuta“ (nuvele, Ed. Minerva, 1972), „Scrieri lirice (sonete pentru 
tine)“ (Ed. Eminescu, 1973), „Teatru“ (Ed. Minerva, 1976), „Poezii în 
vers alb“ (Ed. Junimea, 1983), „În căutarea Atlantidei“ (eseuri, Ed. Dacia, 
1989), incredibilul său „Jurnal“, scos la lumină, fragmentar, de Ed. 
Junimea, în baza unor trudnice strădanii de arheolog spiritual ale aceluiaşi 
Mircea A. Diaconu.. 

„În ce anume rezidă fenomenul liric nu vom putea nicicând spune“, 
scria, în 1933, Traian Chelariu, îndemnănd la o regăsire prin opera 
eminesciană („Înapoi la Eminescu / Digresiuni neliterare în jurul unei 
teme literare“). „EI este inefabil precum sunt toate valorile estetice. Dar 
aceasta nu e definiţie, ci descriere a unei stări sufleteşti şi încă descriere 
care, în afară că e negativă, se poate aplica tuturor stărilor psihice, căci 
toate sunt inefabile. Cuvintele, câte le avem, fie vocalizări primitive, fie 
grai articulat în fraze logiceşte perfecte, nu sunt echivalenți verbali ai 
acestor stări, ele sunt numai semne pentru a le indica exploziile, cursul 
sau latenţa în sufletul nostru... Noi trăim aşa de complex sau, dacă ne e 
permis să întrebuinţăm un alt limbaj, radiaţiile vieţii noastre interioare, 
din care se nasc aceste vii „quante“ psihice, sunt un univers complicat în 
atâtea diferenţe, interferenţe şi refracţii, încât momentul sufletesc care 
ne interesează şi pe care încercăm a-l izola cumva din timbrul altor ecouri 
se refuză cu desăvărşire atenţiei noastre. Astfel, dându-ne seama că avem 
de a face cu corespondențe nu numai în acelaş plan psihic, ci şi cu renaşteri 
şi iluminări în straturi profund uitate, suntem nevoiţi a-l numi moment 
infinit de complex, infinit de profund, infinit de..., calificativul „infinit“, 

iarăşi negaţie, exprimă imposibilitatea noastră de a ne cunoaşte prin noi 
înşine, în sensul cel mai adânc al cuvintelor şi se referă la intelect şi nu 
la emoție. De aceea are importanță experienţa de infinit a sentimentelor 
noastre, cărora le putem da, voluntar sau involuntar, anumite direcţii sau 
o anumită dimensiune de aşteptate“ (Junimea literară, nr. 4-6/1933, pp. 
119-130). 

Cam de aici, de la indentificarea unei „anumite direcţii sau o 
anumită dimensiune de aşteptate“, cred eu că începe „lirismul pretutindeni 
insinuant“ al lui Traian Chelariu, de la „renaşteri şi iluminări în straturi 
profund uitate“ care exprimă „imposibilitatea noastră de a ne cunoaşte 
prin noi înşine“ şi obligă la „corespondențe“, la cunoaşterea prin 
relaționare, relaţionarea mitică, în care „geniul distinge, nu confundă şi 
crează, nu construieşte“ (pg. 121), fiind cea androgină, deci relaționarea 
cu cealaltă jumătate, cea rătăcită, a sferei care am fost cândva şi spre 
care, instinctual, tindem necontenit. „Poezia dă expresie verbală acestei 
mişcări“, în care „graiul nostru e şi el în mişcare, iar claritatea lui e 
viteză“(pg. 122), repetetând spirala drept trecere în sfericitate luminoasă, 
dar o sfericitate trăită dinspre miez înspre limitele cunoaşterii, înspre 
coajă, înspre cer („ascultă doar struna stranie-a luminii / ce mi te cântă 
ca pe o femeie / şi te-nveşmântă-n ceruri şi vecie”). Prin relaționare, 
cealaltă jumătate, mereu căutată şi râvnită, devine hologramă, aparență 
de formă materială, şi dor (un fel de hologramă născocită de trăirile care 
nu se reconstruiesc prin numire, prin folosirea cuvintelor). Şi, astfel, 
femeia dă „viaţă vie frumuseţii“ sau răneşte „cu cea mai dulce rană“, 
devine „ţel ne-atins al rătăcirii”, dar pe care îl „ocolesc corăbierii”, 
„întunecă, dărâmă“, dar şi limpezeşte contururile celorlalte relaţionări: 
„Deşertăciune toate-s, numai crinii / de foc şi nea şi aur ai iubirii / răsar 
etern în undele luminii”. 

Traian Chelariu modelează lumina până îi dă contur de femeie, 
punctul de sprijin cu care să mişte universul pentru a se afla pe sine. ŞI, 
astfel, „lirismul, pretutindeni insinuant, îl fură pe poet unde nici nu a 
vrut să ajungă. În acest fel de a se abandona al poetului constă inspiraţia”. 
Iar Traian Chelariu nu şi-a dorit „a face poezie lirică din elemente pur 
melodice”, pentru că „poezia, din momentul în care vrea să fie muzică, 
nu mai e poezie” (pg. 121), dar a izbutit poezii de o melodicitate 

fermecătoare, pentru a concluziona, dincolo de noi, într-un sfârşit al 
sfârşitului şi început al adevăratelor începuturi: „Și vis e femeia, - nu o 
anumită femeie“ (pg. 130). 

E posibil ca doar în trăirea visului pe care-l numim femeie să stea 
rațiunea cosmică a existenţei noastre. 


„Iubire, stemă "naltă-a tinereţii 


Iubire, stemă "naltă-a tinereţii, 

rai alb rămas pe culmi fără prihană, 
tu ce dai viaţă vie frumuseţii 

şi ne răneşti cu cea mai dulce rană, 


în ochii tăi ca-n ochii dimineţii 
nici o nădejde nu mai este vană, 
căci sufletului negrăită hrană 
aşezi dumbrăvi pe căile vieții. 


Nu-ţi calc viclean grădinile şi crinii 
cum nu râvnesc acele curcubeie 
ce te coboară una prin stihie, 


ascultă doar struna stranie-a luminii 
ce mi te cântă ca pe o femeie 
şi te-nveşmântă-n ceruri şi vecie. 


Sunt pulbere şi vânt acele glorii 


Sunt pulbere şi vânt acele glorii 
ce doar pe jaf au fost întemeiate, 
decât cetăţi şi tronuri şi palate 
mai trainice sunt apele şi norii! 

Degeaba-nving în veac biruitorii, 
zădarnic țin puterea să-şi arate 
şi-n darn muiaţi în fir şi nestemate 
se-asemuie cu munţii şi cu sorii! 


Nesăbuitele lor vreri şi doruri 
întunecă, dărâmă, dau pieirii 
oştiri şi ţări şi seamănă omoruri. 


Deşertăciune toate-s, numai crinii 
de foc şi nea şi aur ai iubirii 
răsar etern în undele luminii. 


Tu zori, tu zi, tu seară, tu noptare 


Tu zori, tu zi, tu seară, tu noptare, 
tu cer înalt cu lună şi cu stele, 

tu dar, în vis, tu dor, în alinare, 

tu ţel ne-atins al rătăcirii mele, 


tu foc, tu vânt, tu foame, tu-nsetare, 
tu îngerul meu feritor de rele, 

tu care-mi vii cum vine prin zăbrele 
celui închis promițătoarea zare, 


tu vin aprins, tu pâine, tu odihnă, 
tu unde limpezi când tot valu-i tină, 
tu una neumbrită isbăvire, 


tu fără de-ascunzişuri şi ispite 


vegheri, tu veci, tu ceasuri, tu clipite, 
tu-acum şi pururi gândul meu, iubire! 

Asemeni Circei, tu pe fiecare 


Asemeni Circei, tu pe fiecare 

îl schimbi în fel şi chip de dobitoace, 
cu ale farmecului tău mijloace 

îl faci să ia neascunsă-nfăţişare 


şi-l laşi să urle-adulmece, să joace, 
să-şi dea-n vileag întreaga tulburare 
şi rât şi bot şi colţ şi păr şi ghiare 

şi neruşinea ce-n priviri îi coace. 


Te ocolesc corăbierii, nime 
nu te-a văzut nepedepsit şi li se 
năzare numai marea ta cruzime. 


Dar, iată, unul, rătăcitul, vine 
adus de mări şi este el, Ulisse, 
Şi i te-arăţi: eşti ceruri prea senine. 


Dar cine eşti, tu vraja mea, şi cine 


Dar cine eşti, tu vraja mea, şi cine 
mi te-a trimis, târziu, pe fâlfâitul 
viclean al toamnei, mie, jinduitul 
de liniştiri şi de bucurii senine? 


Mă zbat şi gem, mă cain către tine 
ca Heracles, ca Nessus otrăvitul, 
Ca Marsias, de-Apollo jupuitul, 
şi disperării chinul meu vecin e. 


De m-ai tăia felie cu felie 
şi m-ai strivi cu-a roții muşcătură 


la fiecare os şi-ncheietură, 

durerea mai adâncă şi mai vie 
tot n-ai trezi în sufletu-mi, pierzării 
de-acum menit, ca jarul aşteptării. 
(Revista Bucovinei, nr. 1/1944, pp. 13-15) 


Rânduri deopotrivă 


Să ne-aşezăm aici aproape de trecut, 

Vreau să-ţi citesc sfinte rânduri deopotrivă 
Cu vorbele mele, cu sufletul meu prea tăcut, 
Cu totul ce simplu în piept am avut. 


Inima mea pot să ţi-o spun, 

Ce-a fost mai sincer şi ce-a fost mai bun 
Mi-am strâns din gânduri şi din depărtare 
Precum apusul când pe iazuri moare, 
Precum nespusul zvon de întristare. 


Şi-acolo unde-ncepe „Te iubesc“ 
Am încercat alt vers şi-am suferit 
Şi n-am aflat cuvânt mai nimerit 
Să-ţi spună pe deplin cât te iubesc. 


Sfârşitul însă căutat nu-ţi pară; 
Vag pâlpâit de albăstrie pară 
Aşa sfârşi orice durere mare, 
Chin umilit în vie destrămare, 
Gest ce-a voit să fie o chemare, 
Plâns rătăcit de necuprinsă mare...“. 
(Junimea literară, nr. 1-6/1932, pg. 178). 

„Lut 


Săptămâna de veghe îi ascuţise peste măsură simţurile. Culcat cu 
fața-n sus, stătea nemişcat şi răsufla aşa de încet că se îndoia că trăieşte. 
Gândul că s-ar putea înşela îl zguduia ca o mână ce vrea să te deştepte. 
Atunci se ascundea în sine însuşi şi-şi oprea plămânii. În aceste clipe 
tăcerea parcă era mai clară şi întunericul mai limpede. Putea să audă 
zgomotele de afară. Auzea până şi liniştea din sine şi auzea desluşit 
respirația nevestei şi a copiilor. Pe fiecare îndeosebi. loana răsufla cu 
grijă şi suspina din când în când, Nicu, feciorul lui, se grăbea parcă să 
ajungă mai curând ziua, — numai Fetica sugea aerul printre buze, lin ca o 
apă de care nu te saturi. Trebuia să asculți bine ca să ştii că e vie. Şi-i 
erau aşa de dragi fiinţele aceste, ale lui, cufundate-n liniştea somnului. 

Ar fi vrut să se ridice, să le audă mai de aproape, să întindă ocrotitor 
mâna peste ele, ar fi vrut să îndepărteze odată pentru totdeauna pericolul 
ce le ameninţa şi de care nu voiau şi nu puteau să ştie. Ar fi vrut să 
rămâie nebun în ochii loanei şi ai copiilor, numai să se oprească năvala 
muntelui. Ar fi vrut — şi câte n-a încercat el. Dar te poți măsura tu, om 
pitic, cu lutul nesfârşit? 

Zidăria, ridicată, ani de-a rândul, în drumul lui, a rămas jucărie 
împinsă la vale, cu tot cu bârnele de care se răzima şi cu şanţurile ce o 
încunjurau. Livada, sădită în anii trecuţi, ca la nevoie, îşi înfipse prea 
târziu rădăcinile în pământul mişcător. Dealul, grămădit numai din lut 
galben şi fără urmă de piatră, se întindea ca un trup de uriaş fără oase. 

Cinci ani se războise cu el, sperând că-l va opri sau îl va învinge 
cu vicleşug omenesc. 

La început muncea voios, apoi îndârjit şi cu duşmănie, în cele din 
urmă cu desnădejdea omului ce trebuie să cedeze din drepturile, din 
avutul şi din viaţa sa. 

Se sfătui, într-o seară, cu nevasta. Dar loana îl privi neîncrezătoare 
şi nu-i zise decât: 

- Măi omule, cât ai săpat şi zidit tu, puteai să-ți faci gospodărie 
nouă în loc neted şi bun. Şi n-ai vrut. lar aici au trăit părinții tăi şi nimic 
nu [i s-a întâmplat. Las” că nici ţie nu ţi-a fi nimic. 

Nu i-a mai cerut nici un sfat. Ştia că n-o să iasă la capăt. Femeia 

nu-l înțelegea. Gospodărie şi-ar fi putut face cu munca şi priceperea sa. 
Dar n-a vrut să-şi lase pământul. Şi cum să-l lase. Era al lui de când se 
pomenise. Şi, câtă vreme putea stăvili muntele, ar fi fost ruşinoasă munca 
pe bani sau loc străin. Bogăția nu-l chema, nici bunăstarea nu-l ţinea 
legat de brazda săracă ce o moştenise. Nevasta, însă, nu-l înţelegea. 

De-ar fi crezut în izbândă, se muta din loc nu el, ci muntele şi nu 
mai venea.Dar, pe cât de mult l-ar fi întărit cuvintele dânsei, ele nu-l 
îndepărtară de la cele ce şi le puse-n gând. 

Că a fost învins în lupta cu puterile firii nu e vina lui. Acum trebuie 
numai să privegheze să nu-l surprindă duşmanul. 

Şi, dacă va scăpa până-n primăvară şi la vreme uscată, îşi va încerca 
în altă parte norocul. Numai să înceteze ploaia. Căci, de ieri, dealul se 
apropiase mai mult ca oricând. Livada, strânsă din toate părțile, se unduise 
ca un iezer răsculat de furtună şi crăpase-n lung. Trei pruni din fund îşi 
făcură drum printre vecinii lor, căutând să fugă undeva. Dar zidul îi 
ținea. Până când? Zidul îi ținea fiindcă-l ridicase muncă de om, lutul, 
însă, nu se opreşte şi nime” nu-l poate opri. 

Îndrăzni să se ridice. Mai întâi, pe jumătate şi uşor, ca să nu 
troznească patul. Urechile, mereu în aşteptarea zgomotului vestitor, 
trupul, gata să nu se lase înghițit, îl ţineau într-o încordare dureroasă. 

Ploaia curgea mereu, mare şi deasă. Ca-n ajunul potopului. 
Ochii-i închişi căutară asemănare acelui sfârşit. Nu văzuse potop decât 
în cărți de şcoală, dar şi-l închipuia altfel. Înaintea apelor trebuia să vie 
o surpare a lutului. Surpare de sfârşit şi de nenumărate ori mai mare 
decât aceasta ce o să vie. 

Vedea munţi uriaşi lunecând şi topindu-se în apă tulbure. Auzea 
bubuit de tunete rostogolind prăpădul peste valuri. Simţea ce trebuia să 
fi cuprins lumea în ceasul din urmă. 

- Atunci fu altceva şi prea târziu. De astădată, dreptatea e a mea. 

Se ridică şi ieşi. Nevasta, trezită de zgomotul uşii, gemu. băiatul 
vorbi prin somn, Fetica parcă-şi curmă respiraţia. 

Trecu de prag şi ascultă bezna. Afară de şuierul necontenit al ploii 
şi plânsul prunilor nu se auzea nimic. Întunecată, umedă şi rece, noaptea 
de primăvară îl umplu de tristeţe şi părăsire. Se simţi neputincios ca o 
lighioaie izgonită din vizunie. Merse pe prispă, de la un unghi la altul al 

casei, şi o mângâie cu mâinile ca un locaş sfânt, de care trebuie să te 
desparţi. Varul, spălat de ploaie şi neted pe alocurea, se umflase cu 
tencuiala desprinsă de pe lemn şi ameninţa să cadă. ÎI lovi cu palma ca o 
podoabă fără preţ, ce poate fi cojită. Îi păru rău de cele făcute. Pălmuită 
de stăpân, casa menită surpării parcă suspina. 

Cobori scările, să meargă până la zid. Picioarele goale se cufundară 
peste glezne în noroi. Trecu nehotărât prin ogradă, cu mâinile întinse, 
până ce-l opriră bârnele şi zidul. Le cercetă cu vârful degetelor şi 
amănunţit. Două din proptelele de stejar nu mai erau la locul lor. Peste 
pietre, apa îşi făcuse drum, din livadă, şi cădea-n băltoaca din curte. 
Încolo, ploaie şi întuneric. Răzbit de umezeală, el nu-şi putu stăpâni 
izbucnirea de mânie împotriva vremii: 

- Nu plec de aici, să ştiu că voi răzima cu pieptul meu zidul ce 
lunecă sub apăsarea pieptului de dincolo. 

Dându-şi seama, însă, de zădărnicia spuselor, se întoarse amărât. 

- Zidul şi aşa nu e tare îndeajuns. Mai bine stai lângă ai tăi, în 
casă. 

Se avântă şi intră. 

Năcăjită, loana încercă să-l mustre: 

- Iar nu dormi? Măi omule, nu-i a bine ceea ce faci. 

- Nu mai e mult, nevastă, aşteaptă, îndată... 

Se îmbrăcă, se încălță ca de plecare şi se întinse pe laviţă, atent la 
fiecare pic de ploaie căzut pe geam, la fiecare tresărire de vânt. 

loana se încumetă să-i mai spună ceva, dar nu o auzi. Îi treceau 
prin cap fel de fel de gânduri. Se pregătea de fugă. 

- De va veni într-astă noapte şi dintr-odată, îmi scap copiii cu 
nevasta, — dacă întârzie, mâine mă mut. Aici nu-i chip de stat. Ploaia a 
umplut de apă vinele pământului şi lutul se frământă ca un aluat. 

- Şi dacă mă va surprinde? Fereastra-i prea îngustă ca să mă încapă. 
Trebuie să ies pe uşă. Zidul mă va păzi până fug. Stejaru-i gros şi tare. 

Se sculă iar şi căută, după grindă, legătura cu bani şi hârtii. O 
ascunse bine-n sân. Merse până-n grajd. Vaca mugi. O deslegă şi lăsă 
deschisă uşa grajdului. Trecu pe lângă căţea. Mirată de vizita stăpânului, 
ea scânci şi i se gudură la picioare. O deslegă şi pe dânsa. Javra lătră de 
câteva ori şi scoase un urlet a pustiu şi jale. 

- Eşti năzdrăvană, ai, ştii şi tu că m-a învins lutul. Du-te, fii slobodă 
să mergi unde-ţi place. 

Căţeaua 1 se gudură iar la picioare şi-l petrecu până-n prag. 

Când intră în casă, nevasta era sculată. 

- Ai deslegat căţeaua? 

- Da. 

Nu îndrăzni să-l mai întrebe ceva. Un zgomot adânc, ca din 
măruntaiele pământului, umplu tăcerea. Ascultară amândoi. EI ieşi iar şi 
merse, de-a dreptul, la zid. Încă nu se întâmplase nimic. Apa curgea de 
pretutindeni şi plângeau prunii bătuţi de vânt. 

Parcă se mai luminase. Prin perdeaua de ploaie ghiceai marginile 
zidului, ale grajdului şi pereţii umezi ai casei. În sus şi împrejur, numai 
ceața vremii urâte. 

- De-ar veni mai degrabă ziua!, se îmbărbătă el şi-şi căută de lucru 
prin casă. 

Neliniştită de purtarea soțului şi de zgomotul auzit, loana 
îngenunchiase într-un colţ şi şoptea rugăciuni. Se treziră şi copiii. 

Nicuşor ascultă cântecul ploii şi zise trist: 

- Afară plouă. 

Fetica ceru de mâncare. Mama se ridică şi căută o strachină-n 
blidar. Scoase oala cu lapte. 

- Nu vreu lapte rece, se împotrivi Fetica. 

- Atunci, rabdă până se face zi. 

- Fă foc, nevastă!, zise el. 

Ea îl ascultă, fără vorbă de împotrivire. leşi să aducă un braţ de 
uscături. 

Zgomotul din adânc se urni iar, prelung ca un îndemn. Aiurită, ea 
aruncă lemnele şi ascultă. 

El ieşise în ogradă, să se încredinţeze de tăria zidului. Îl găsi crăpat 
în două locuri şi înclinat să se dărâme. Prin spărturi curgea puhoiul 
murdar. Livada se grămădise şi ea pentru năvală. 

Le văzu toate cu sânge rece, se întoarse în casă şi-şi îmbrăcă băiatul 
şi fata. 

- Tată, unde mergem? 

- Fugim, puii mei, vine lutul. 

Zgomotul se trezi din nou şi se apropia. Trecu o veşnicie de 
aşteptare. 

- loană, unde eşti? 

Ea nu răspunse. EI îşi luă în braţe copiii şi ieşi. Mai era timp să 
fugă. Privi în grajd. Rujana umbla speriată de colo până colo. Căţeaua 
dispăruse. 

Deodată, se clătinară şi trosniră toate. Zidul se risipi ca lovit de 
un ciocan uriaş. Bârnele se rupseră. Prunii se mişcară, duşi de valuri. 

Nicuşor şi Fetica țipară speriați. E] îi strânse bine, fugi pe poartă 
şi strigă cât îl ţinu gura: 

- loană, loană, fugi! 

Lumea se învârti cu casă, cu grajd, cu el. Se clătină, dar nu se lăsă 
învins. Era tare-n picioare şi-şi purta copiii în braţe. 

Zgomotul de dărămături, mugetul sălbatec al Rujanei şi un strigăt 
omenesc îl răsturnară-n genunchi. lar pământul curgea sub el ca-n ziua 
de apoi. O putere nevăzută îl smunci şi-l aruncă înainte. Îşi ţinu, însă, 
bine copiii. 

Dar totul se potoli ca prin farmec. Când se văzu scăpat, se întoarse 
cătră răsărit, îngenunchiat cum se afla: 

- Tatăl nostru, carele eşti în ceruri, sfinţească-se numele Tău, fie 
voia Ta... 

Nicu şi Fetica plângeau speriaţi. 

EI se ruga tare şi răspicat. 

Lutul galben şi greu acoperise toate. 

De sus curgea ploaia, deasă şi rece” (Junimea literară, nr. 9-12/ 
1930, pp. 412-416). 


George Antonescu (1908-1993) 


„George Antonovici (Antonescu). S-a născut în 11 lunie 1908, în 
comuna Mănăstirea Horecii, judeţul Cernăuţi. Copilăria i-a fost tristă. 
Tată-său plecase în America, unde petrecu mai mulți ani, căutându-şi 
norocul. Când s-a întors, era război. În acel răstimp — zăvorâtă fiind uşa 
şcolii din pricina bejeniei — Gh. Antonovici n-a avut prieten mai bun 

decât pe tatăl său, care i-a deschis întâiul 
abecedarul, şi pe nemuritorul lon Creangă, care I- 
a învăţat să râdă. Liceul l-a urmat în Cernăuţi. În 
acelaş oraş studiază, în prezent, teologia. 

De timpuriu, l-au pasionat cărţile frumoase. 
În liceu a compus schițe romantice, cu eroi fără 
noroc în dragoste. Fiorii primelor rânduri tipărite 
i-a simțit la „Junimea literară“. A publicat, până 
acum, schiţe („Compromis primăvăratic“, „Poveste 
cu flori de omăt“, „Vecină“ ş.a.), fragmente dintr- 
o lucrare mai întinsă, intitulată „Popas negru“, şi E 
versuri. Colaborează la „Glasul Bucovinei“ şi „Răboj“. Actualmente 
lucrează la un mănunchi de stihuri cari vor purta o legătură scrisă, 
„Frângeri“.“ (Junimea literară, nr. 1-6/1932, pg. 204). 

Apoi, a fost preot la Mămăieştii Noi, secretar al secţiei culturale 
de pe lângă Mitropolia Bucovinei, şi iar preot, din 1944, dar la Cîmpulung 
Moldovenesc. S-a stins, într-un nedrept anonimat, la Suceava, în 1 iunie 
1993. În 1940, i-a apărut cartea de poezie „Frângeri“ şi romanul „Tabăra 
cu stângeni“, apoi s-a aşternut tăcerea, până în 1992, când a publicat, la 
Suceava, „Neuitatele plaiuri natale / vol. | / Poezii“, urmat, în 1993, de 
„Neuitatele plaiuri natale / vol. II / Proză“. 

„Umbră firavă de cruce”, cum singur şi-a zis, „vâslind un cântec” 
prin mult prea însângeratul secol XX, George Antonescu „ninge pe 
pleoape / poveşti de dincolo de ape“. Cuvintele lui pot zidi. Cuvintele 
lui nu sunt semne, ci alb, lumină, mirişte, „grădină proaspăt înfăţată“, 
prag, păsări, iarbă, drum, cuvintele lui au consisteța neprihănirii, care 
„păşeşte-n umbra unui mire“, şi tocmai de aceea se poate zidi cu ele. Se 
poate zidi un drum al întoarcerii acasă, se pot dura case, grădini, arbori, 
păsări şi oameni (prieteni). 

Există şi trăieşte în poezia lui George Antonescu ceva din sufletul 
satului, duhul ancestral binefăcător, care-l transformă pe poet în patriarh, 
în paznic al altarelor luminii, care săvârşeşte miracole sub ochii noştri. 
Poezia lui, spre deosebire de cea a lui Chelariu, care doar se împlineşte 
în melodicitate, şi-a propus să fie cântec, unul cu rădăcini arhaice, poate 
„stih al frunzelor de toamnă“, menit „să lumineze-n sunet alb cireşii”. 

Poezia lui doar pipăie carnația liricii moderne (,„Bocancii au obosit la 
postul de jandarmi / şi satul doarme: cremene pe clopot poţi să sfarmi” 
sau „norii: site din nimic prin care / Dumnezeu fărâmiţează o cântare / 
albă, în surdină / pentru pomii din grădină”), apoi se întoarce spre sine, 
spre neprihănirea care îi dă substanţă, „şi-i mătură pe nepoftiţi” de sub 
acel „noptatec arc bătut cu stele” al trăirilor sale profunde şi luminoase. 


„Scrie prietenului bolnav 


Îmi ninge pe pleoape 

poveşti de dincolo de ape. 
Belşug în alb neprihănire 
păşeşte-n urma unui mire 

(norii: site din nimic prin care 
Dumnezeu fărâmiţează o cântare 
albă, în surdină 

pentru pomii din grădină). 


Ninge larg şi felurit. 
Grădina, proaspăt înfățată, 
aşteaptă un oaspete dorit 
de altădată. 

Târâş se lăcomesc la prag 
vrăbii şi corbi, negru şirag. 


Un uriaş caută vesmânt, 

se supără şi crapă vânt 

şi-i mătură pe nepofiiți; 

nu pentru ei — papuci smoliţi, 
uitaţi de diavol pe omăt — 
este găteala din pomăt. 


Şi corbii 
guşile-şi topesc, ca orbii 

— în ger, pe gardul de nuiele — 
ciot de ciot. 


Dau, când voi avea, un zlot 
să aflu de la cineva: 

tăria nopții va serba 
primirea unui împărat, 

ori fi-va rostul de jucat 

la nunta unei iele? 


Stihul frunzelor de toamnă 


Foi arse, de pământ lipiţi-vă ca mine; 

vă caute-n rădăcină soarele-n zadar. 

Când ne-o cuprinde noaptea, muguri-vor iar 
bolnave zori, atâtea!, şi-or părea senine. 


În preajmă sângerați sutana dup-amiezii, 

din funigei să ştiţi cum gândul mi-l desprind; 
în calendar, tomnatice arămi v-aprind 
norocul unui an ce l-aţi purtat livezii. 


Căderea-nceată ca o stângere spre seară vi-i 
şi doare mângâierea ce-o-mpletiți în legănări, 
iubirea pentru semeni morți n-o ştiu, ci pentru vii. 
(Junimea literară, 1932, pg. 205) 


Vis de luptător 


De voi cădea în glie, la hotară, 
m-oi închina icoanei tale, Țară. 


M-or înălța la cer în melodii 
uşoare codrii noştri pururi vii. 

Lumina ultimă m-a lumina 
în unda vremii-oprită undeva. 


De-abia-atuncea trupul îmi vor duce 
Domnului meu umbră firavă de cruce. 


Când pentru mine n-or mai zori zorile, 
nici doinele n-or înflori, nici florile, 


inima-mi va suspina uşure 
în plânsul ploilor şi-n freamăt de pădure. 


Doar sufletu-mi — o pasăre obosită 
de ura celor răi şi prigonită — 


ca-n vis căuta-va pajişti şi fântâni 
şi odihni-l-va Maica Domnului pe mâini. 
(Revista Bucovinei, nr. 2/1942, pg. 40) 


Elegie 


Frate depărtat, spre tine pentru-atâta oară 
mirişti arse iar picioarele-mi însângerară... 
Ochii nu-i mâhni, că roasă-i haina ce-o îmbrac, 
nici Jilav colbul țarinei că-ți lepăd în iatac. 


Calde înnoptări în câmp au vrut să mă-ntârzie; 
fânul însă-n rouă se-ngrădi, la jitărie. 

Drum din lada serii paşii-ncoace mi-a vărsat: 
chipul tatei, mort, nostalgic mă mână spre sat. 


Va fi la început de zi când voi porni de-aici; 

mestecenii balade-or legăna şi rândunici. 

Trecutu-n seri aprinde-va unghere bătrâneşti 

şi-or bea păianjenii să-l joace pânză la fereşti. 
(Junimea literară, nr. 1-3/1933, pg. 24). 

Zgomote-n oracol 


Răcori de templu-n sat al serii fum când lasă, 
îndată ce lumina-n paneraşe au strâns albinele, să ieşi 
nomad, sub coviltir, în carul de cireş. 


Îngenunchiază-ţi drumul la iubita sasă, 

căci ochii ei demult n-au toastat tristeţi la masă. 
Cortul împletiţi-l pe noptatec arc bătut cu stele — 
(cele vechi cădea-vor mlădioase să le faci nuiele). 


Bocancii au obosit la postul de jandarmi 
şi satul doarme: cremene pe clopot poţi să sfarmi. 


Aşteaptă în livadă strugurii cu vinul teafăr, 
obrajii să vă aplecaţi, să beţi din cupă de luceafăr. 


Dar paşte a paznicului puşcă glonte ruginit pe-aproape; 
şi-atunci doar ielele-or nunti spre pomenire vouă, 
vâslind un cântec de cucoşi ca umbră de măslini în ape, 
iar zorile vor chiui că s-au îmbătat cu rouă. 
(Junimea literară, nr. 4-6/1933, pg. 82). 


Îngenunchiere-n leat valahic 


În primăvara asta berzele-şi întârziară şirul alb la sud, 

pe drumul Dunării balade-n limbi străine depănând; 

în deltă au-ncrestat pescari un sat natal cu slove mari pe dud 
de-or tremura cum sânii fetelor în țarini bulgări de pământ. 


Vor scrie-ntoarceri rândunelele cu negru strai de-acum o vară 

şi iarăşi triste vor grăi că le-a murit o stareță lăstună 

sub streaşină la un vecin ce sfărâma icoana şi dormea pe scară 
(Nici bună-ziua nu-i spun oamenii, că-i eretic şi suduie când tună). 

Ci gongul serii ştire îi va da vecinului că-i slujbă-n cer 

albinele când roua o aprind să lumineze-n sunet alb cireşii; 

şi-n vin de zumzet soarele când faţa şi-a iuți ca un pivnicer, 

de Domnul stânjeneii vor visa cum despre mări cipreşii”. 
(Junimea literară, nr. 4-6/1933, pg. 101). 


„Spre țărmul de lumină 


Sub lumina târzie a ultimului pătrar de lună, Radu îi adună pe toți 
băieții împrejurul său. Erau, acuma, împreună cu cei ce s-au adăugat pe 
drum, treizeci şi şase. De toate vârstele, de la copilandri de şcoală până 
la holtei buni de cătănie sau cu cătănia făcută, cum era Niculai a lui 
Cosma, lonică a lui Toader, Dumitru Vasian şi Pricochi Sumanari. 

Aceştia, după ce „instruiseră“ pe băieți în mânuirea armelor, 
procurându-le unora pistoale, veniră ei înşişi înarmaţi cu carabine 
sprintene şi încinşi cu bogate chimire cu cartuşe. 

Radu fusese de părere să nu-şi ia nimeni decât haina pe sine, sub 
care să poată ascunde un odor al credinței, o cruce, o iconiță ori un 
steguleţ tricolor. „Ne ajunge Sfânta Cruce“, spunea el. „Noi n-avem 
nevoie de nici o armă“. 

Până la urmă, însă, trebui să cedeze insistenţei celor patru flăcăi, 
care se arătau mai îngrijoraţi în faţa nebănuitelor primejdii ce-i aşteptau 
la această îndrăzneață încercare de trecere a frontierei. 

Admise, deci, ca băieţii să poartă arme, dar, înainte de a porni, îi 
mai reţinu, câteva clipe, în adăpostul tăinuit ca să le dea unele îndrumări. 
Le vorbi în şoaptă: 

- Pornim cu Dumnezeu... leşiţi de-aici, ne vom împrăştia ca să ne 
putem strecura mai uşor... Ne aşteaptă, poate, clipe grele... Căutaţi să nu 
dați greş cu nici un pas, cu nici o mişcare. Mergeţi cât se poate de liniştit, 
cu multă băgare de seamă... Adulmecaţi, întâi, ca dulăii, roată împrejur... 
Apoi vă repeziţi... Nici o vorbă, nici un gând fără rost... Dacă se întâmplă 
ceva, nu vă folosiți de arme, decât de chibzuială... Să ne apărăm mai 
mult cu crucea, decât cu arma. E mai sigur!... Pe urmă, dacă nu s-o putea 
şi nu s-o putea, faceţi cum vă va lumina bunul Dumnezeu!... Orice greutăți 

ni s-ar ivi în drum, noi trebuie să trecem! Vedeţi în depărtare, dincolo de 
apă şi luncă, plopul acela înălțându-se la marginea ogoarelor? Mâine, 
până la amiază, trebuie să fim acolo... Cine ajunge întâi urcă până în 
vârful copacului şi înfige tricolorul. Va fi un semn pe care îl vom înțelege 
numai noi... Fiecare va căuta să ajungă numaidecât, în timpul cel mai 
scurt. Cei sosiți mai degrabă vor aştepta lângă plop până ce vor veni toți 
camarazii... După trecerea primejdiei, trebuie să fim iarăşi la un loc, 
cum suntem acuma. Acolo, în pământul liber al țării noastre, primul 
lucru ce-l vom face va fi un popas la biserica cea mai apropiată, ca să ne 
rugăm pentru noi şi pentru părinții noştri, rămaşi în urmă... 

Băieţii îl ascultară într-o tăcere adâncă. La cuvintele mai grele ale 
camaradului lor, aprobau doar cu hotărâte înclinări de cap. Atunci, ochii 
tuturora scânteiau ciudat în lumina ştearsă a lunii ce se sfârşea îngânată 
de pâlpâirea stelelor, iar mâinile se strângeau puternic pe puşti şi pe 
pistoale. 

Împărţiţi în grupe de câte trei-patru, tineririi coborâră costişa, 
ocrotiți de întunericul cuibărit în frunzişul bogat al capătului de pădure 
tânără, care, în partea asta, prin tufanii umbroşi, face legătura cu lunca 
deasă a Prutului. 

Cei patru flăcăi primiră fiecare comanda unei grupe de băieți. Tot 
aşa şi elevii de liceu mai răsăriți, mai cu pricepere, aveau în grija lor 
câte trei-patru inşi din clasele inferioare. 

Porniră răsfirați, ca în linie de bătaie, pe distanță largă, depăr- 
tân-du-se o grupă de alta din ce în ce mai mult, toţi, însă, nelăsând din 
priviri coloana alburie a plopului bătut de lună, dincolo... 

Radu avea în echipa lui pe Iliuţă Grâu şi pe Nichifor Zare. 

Despărțit de grupurile celorlalți camarazi, stătu câteva clipe în 
loc şi ascultă. Auzi, un timp, paşii celor care se îndepărtau, apoi liniştea 
cuprinse iarăşi întreg ținutul. 

- Haidem! 

Mâine dimineaţă ori poate încă în zori, îi va vedea acolo... Doamne, 
de-ar avea norocul să-i vadă pe toţi!... Era convins că va merge bine. 
Băieţii erau toţi unul şi unul. Avea încredere în ei... 

Potecile acestea — se spunea — erau, acuma, aproape neumblate... 
Locul ales pentru trecere nu era atât de păzit. Mersese vestea despre 

adâncimea râului în partea aceea. lar văgăunile săpate de puhoaiele 
dezghețurilor şi ale ploilor, oricât de întortochiate, erau socotite 
inaccesibile fugarilor, căci acestea, pe lângă că duceau către partea cea 
mai adâncă a Prutului, erau toate îngrădite cu câteva rânduri de sârmă 
ghimpată, la înălțimea de două-trei staturi de om. 

Radu ştia că nu trebuie să deie acestor argumente prea multă 
crezare, totuşi, alese aici locul de trecere, după ce el însuşi se strecurase, 
cu o zi înainte, ca să-l cerceteze. 

Cât de stranie îi părea, acum, toată regiunea! 

Asta era pădurea copilăriei lui dragi? Asta era lunca hoinărelilor 
din vacanţele de vară?... Avea impresia că se află într-un ținut cu totul 
nou, nemaivăzut, străin... Copacii aceştia ursuzi ca nişte arătări 
iscoditoare, râpile acestea căscate ameninţător... Nimic nu mai era ca 
înainte. Zadarnic s-ar fi amăgit că schimbarea asta nu era decât o stare 
de surescitare a nervilor... Îl stăpânea tot mai mult convingerea că aspectul 
de pustiu, pe care îl aveau împrejurimile atât de pline de viață odinioară, 
era pustiu aievea. Duhul rău, adus de stăpânirea străină, se întindea 
pretutindeni, stigmatizând lucrurile, locurile, oamenii cu pecetea morții. 
O viziune de apocalips, de care nu scăpa decât visând la meleagurile cu 
soare ale copilăriei apropiate. Astfel, îi părea că se vede pe sine şi pe 
prietenii care îl însoțesc haiducind prin coclauri, cu sufletul fermecat de 
basmele vii ale codrului... 

În bătaia gândurilor, Radu nici nu băgă de seamă cât au mers. 

Vâzându-se, deodată, singur, chemă încet camarazii grupului, care 
îi răspunseră, unul din dreapta, altul din stânga. Erau pe aproape, în 
desiş. 

Cornul lunii făcuse şi el o bună bucată de drum, înălțându-se, 
acum, deasupra copacilor bătrâni. 

- Hai, Iliuţă, ce te-ai oprit? Hai încoa“!... 

Iliuţă îşi pipăia pieptul de jur împrejur: îi era grijă de steagul şcolii. 
Mult s-a rugat până ce Radu, comandantul, i l-a dat lui să-l ducă dincolo... 
Îl purta înfăşurat pe trup, pe sub cămaşă. În salturile peste pâraie, peste 
gropi, în frecuşul cu tufanii, se temea ca nu cumva să-i alunece din sân 
şi să-l piardă. 

- „Steagul nostru drag!“, gândea el, de câte ori îl revedea, în 

amintire, fluturând frumos în bătaia vântului ca un curcubeu de mătase. 
Era o cinste pe care domnul director o hotărâse numai pentru cel mai 
bun elev din toată şcoala. Numai acela avea dreptul să ridice tricolorul 
în faţa şcolii, la zile mari. Până ce se ivea altul, care să-l întreacă şi să-i 
ia locul. 

De doi ani, numai el l-a înălțat întruna. Îi era atât de drag, încât pe 
un coleg rău, care spusese, odată, nişte cuvinte urâte despre steagul şcolii, 
îl bătu până îi dădu sângele pe nas. lar când directorul, căruia i se aduse 
aceasta la cunoştinţă, hotărî să-l pedepsească, luându-i onoarea de-a mai 
ridica drapelul, Iliuţă plânse cu atâta durere încât se îmbolnăvi grav, 
trebuind să rămână acasă mai bine de o săptămână. Slăbise ca un schelet... 
Dureri de cap şi dureri de cap. Şi plângea întruna... Noaptea, vorbea şi 
țipa prin somn: „Lăsaţi-mi steagul! Nu dau tricolorul, fugiţi de aici, nu 
dau!...“. Până ce tatăl, neştiind ce să mai facă, lăsă drumul doctorilor şi 
se duse, foc de mânie, la şcoală. 

Când tata veni acasă, împreună cu directorul, care îl asigură că 
n-a pus pe nimeni în locul său, că tot el rămâne la drapel, Iliuţă se însenină 
deodată, ca prin minune. Se ridică vioi din pat şi merse drept la domnul 
director, de-i sărută mâna, zâmbind printre lacrimi mari de bucurie. 

Când au venit bolşevicii, era vacanță... Directorul şi învățătorii 
plecaseră. Primul gând al lui Iliuţă a fost: drapelul. 

Într-o seară, se furişă la şcoală şi-l rugă pe bădiţa Vasile, 
îngrijitorul, să-i descuie cancelaria. 

- Nu se poati!, îi strigă acela cu frică. Au pus aiştia peceți pe tăti 
uşile... O“ţ'că pe care l-or prinde că le-o rupt îl puşcă... 

- Lasă-mă numai să le văd!... 

În gândul său îşi spunea Iliuţă: „Nu mă duc eu, fără steagul şcolii, 
de-aici“... 

Cercetă de-aproape pecețile: fâşii de hârtie, late de două degete, 
lipite curmeziş peste închizătura uşilor, iar pe capetele hârtiilor câte un 
bumb de ceară roşie... Nu se putea intra, deci, fără să se rupă hârtia sau... 

Iliuţă se oprin în uşa cancelariei: 

- Bădiţă Vasile, stai colea, în prag, şi te uită să nu vină cineva... 
Îndată-s gata! 

Vasile făcu ochii mari de frică. Dădu să-l împingă în lături, dar 

Iliuţă stărui: 

- Vezi hârtia şi peceţile? Ai să le găseşti neatinse... 

Îngrijitorul se opuse mai mult de formă. La stăruința băietanului 
istuia („Bată-l norocul să-l bată, că drag mi-i urâtu” ista di stegari!”), se 
postă în prag, făcându-se că n-aude, n-a vede. Îi erau ochii şi urechile 
numai la drum... 

Iliuţă udă puţin hârtia cu salivă, până se muie cleiul. Desprinse 
uşor un capăt al hârtiei, cu tot cu pecetea de ceară, şi descuie uşa. Intră 
țintă la drapel, pe care îl zări în colţ. Cât a-i clipi, îl desprinse de pe lemn 
şi-l pături la sân. Apoi, o zbughi afară, lipind frumos sigiliul, cum a fost. 
Îl îmbrățişă pe bădiţa Vasile şi „te duci, băiete!”. 

Departe, în drum, i-a părut rău că n-a mai luat ceva din lucrurile 
scumpe ce erau acolo: icoana Domnului Hristos, chipul Regelui, o 
fotografie mărită cu copiii şcolii, în care e şi el, în mijloc, lângă domnul 
director... Dar nu avuse timp pentru toate... Inima îi era mai mult la 
steagul lui!... 

- Sst, sst! Nichifor, Iliuţă! Haideţi pe-aici! 

Gândurile încurcau paşii băieţilor. Însă Radu nu-i lăsa să se 
rătăcească. 

La chemările şoptite ale comandanților, care îşi controlau, din 
când în când, „efectivul“ grupelor, băieții îşi reveneau din visările lor, 
din gândurile plimbate, o clipă, prin meleagurile copilăriei, din planurile 
de viitor ce se făceau pe măsură ce coloana de lumină a plopului bătut 
de lună, dincolo, părea tot mai aproape“ (Revista Bucovinei, nr. 4/1943, 
pp. 192-196). 


George Drumur (1911-1992) 


„George Drumur. Născut în Mănăstirea-Horecii, în anul 1911, luna 
Martie, 14. Nodul buchiilor a început să i se deslege în şcoala primară, 
cu un singur învăţător, din locul natal. A urmat, apoi, cursurile şcoalei 
normale din Cernăuţi. Neîndestulat ca alții, a păşit să-şi completeze 
studiile la Conservatorul de muzică din Cernăuţi, îmbrăţişând astfel arta 
muzicei. 

Gustul pentru literatură 1 s-a infiltrat în 
suflet, încă de pe băncile şcoalei normale, de 
un profesor, astăzi personalitate însemnată. 
Emoţia debutului a simţit-o, cu bunăvoința d- 
lui prof.univ. Dr. lon I. Nistor, la „Junimea 
literară”. 

În preparaţie are câteva eseuri şi schiţe 
critice asupra literaturii şi artelor” (Junimea 
literară, nr. 1-6/1932, pg. 228). 

Pe „oaspetele din urmă”, George 


ss A 





(în care) totul se întunecă“, unde oficiază cu ritmicități păgâne pentru 
sufletul neamului. Prima lui carte de poezie, „Solstiţii“, s-a tipărit la 
Cernăuţi, în 1936. A doua carte, „Suflete în azur“ (Bucureşti, 1940), am 
aflat-o comentată (de fapt, trăită) în presa literară bucovineană a vremii, 
iar trăirile de atunci nu pot fi contaminate de ifosele critice de mai târziu: 


„George Drumur: „Suflete în azur“, Bucureşti, Editura 
„Bucovina“, 1940... „Suflete în azur“ e o culegere de poeme care cuprinde 
nuanţe subtile de adâncuri metafizice, conturate în cadrul natural, neliniște 
rigidă, vagă, calmă, către transcedental. 

Ca tehnică a versului, domnul George Drumur are unele afinități 
cu poeţii Rainer Maria Rilke şi Georg Trakl, ca de altfel mulți dintre 
tinerii poeți arboroseni. 

Utilizând elementul de folclor bucovinean, domnul Drumur ne-a 
dat poeme pline de prospeţime, de suavitate şi de-o rară frumuseţe ca 
„Întoarcerea spre lume“: 


„Apropiaţi-vă de anii copilăriei, 
de satul lunatec din colindă, 
de primii paşi nesiguri şi timizi, 


porniţi cu-ntâiul basm din tindă“, 


sau, în „Sfârşit nelămurit“: 

„Aplecați-vă spre umilinţa porumbului 
să-l auziți în nopți cum pocneşte 

dintre bălegar de singurătate, spre temelii 
de întuneric şi cu ce chiot creşte“. 


Ele dispun de nesfârşite imagini, de subtile metafore şi cântă 
lanurile, cerbii, înserarea, cadrul exotic şi plastic al munţilor pe care: 


„Au întârziat brânduşele în zăpadă 
cu domnițele-ndreptate spre baladă, 
undeva-n iubirile fără steme 

când copilăria nu li se mai teme 


nici de-o înceată bunăvestire 
nici de trecerea sub înstelate coviltire“ 
(„Rarăul“). 


„Pentru paloarea fratelui din legendă“, poetul se urcă: 


„... uneori la miorița de imagini 
ca un voievod tăcut în istorie“ 


şi continuă: 


„ŞI parcă n-aş vrea altă glorie 
decât să stai lângă aceste pagini, 


unde mă-nconjoară copilăria 

cu izvoarele ascunse bucuria 
azurului, înalt din anotimp 
şi-unde mă voi sui şi eu la timp“. 


Modest, domnul George Drumur trăieşte integral şi lucrează efectiv 


pentru sublimul artei, urcând pe orizontul destinului său poetic. 
Versurile domnului George Drumur închid în frăgezimea lor o 

întreagă gamă de simțţiri şi, cristalizate temeinic, adâncimea viziunilor 
şi meditațiilor sale pure“ (George Pivin Leandru, Revista Bucovinei, nr. 
5/1943, pp. 249-250). 


A treia carte de poezie, „Vatră cu stele“ (Cernăuţi, 1942), apărută 
„când căzură ploi subțiri şi reci din munţi“ şi când „în nămiez de zi / au 
plecat oştenii / prin toamna poienii / fără a trezi // din grădini de stele / 
dorul trist, tăcut. / Nimeni n-a zăcut / cu arma-n răstele”, avea să fie 
urmată, abia peste trei decenii, de „Însemnele anilor“ (1973) şi de 
„Neodihna cuvintelor“ (1986), în vreme ce romanele, nuvelele şi prozele 
sale încă mai aşteaptă în uitare. 

Specializat, prin studii universitare cernăuţene şi timişorene, în 
artă muzicală şi dramatică, apoi, prin studii universitare bucureştene, în 
matematică-fizică şi drept (17), George Drumur a fost de folos patriei 
postbelice ca secretar literar-muzical al Operei din Timişoara şi ca 
profesor discret, anonimizat. „Da“ cum poate să fie păcat, bre, că doar 
nu ne vede nimene şi nici n-are să ştie cineva“, mă grăbesc să contracarez 
eventuala nedumerire a cuiva, cu replica unui personaj al povestirilor 
sale. 

A murit la Timişoara, în 7 iunie 1992. 


„Balada oştenilor plecaţi 


În nămiez de zi 

au plecat oştenii 
prin toamna poienii 
fără a trezi 


din grădini de stele 
dorul trist, tăcut. 
Nimeni n-a zăcut 
cu arma-n răstele. 


Drumul se lărgea 
ca-n păduri cuvântul 

îi chema pământul 
şi îi amăgea. 


Codrii s-au ascuns 
şi-au rămas ponoare. 
Unde-au fost izvoare 
ploile-au pătruns. 


De-au cătat spre sate 
satele-amurgeau 
drumul ce-şi croiau 
se surpa în spate. 


De stăteau pe ape 
apele secau. 

Câţi se-ncumetau 

nu puteau să-i scape. 


Şi-au cătat hotarul 
şi l-au tot cătat 

pân” ce-au înnoptat 
ca-n cireşi amarul. 


De când au plecat 
norii albi — zăpadă — 
cresc fără să-i vadă 
prin colinzi, în sat. 
(Revista Bucovinei, nr. 2/1942, pg. 39) 


Înaltele păduri... 


Înaltele păduri, agreste, 

se pierd ca zările în ceaţă. 
De-am şti că-n fiecare dimineaţă 
pălesc aceleaşi zori pe creste 

şi-aceleaşi calme cărărui 
lumina şi-o întind spre cer 
ca-n visul pur, tăcut, sever 
ispita clipei amărui 


ne-am ridica de sub blestem, 
ca norii albi peste hotare 
spre a ne pierde fiecare 
în umbra unui crud totem. 
(Revista Bucovinei, nr. 4/1942, pg. 116) 


Intomnări bucovinene 


Au întomnat miresmele în Bucovina 
şi cheruvimii Dragomirnei şi gorunii; 
fântânile coboară, ocolind colina, 
fuioarele de ceaţă-n streşinile prunii... 


De lângă strune s-au desprins în vagi stihii 
tristeţile acelor oameni, de atunci, 

alăturea de inimă şi lângă prunci 

pe care foamea albă i-a făcut stafii. 


Lângă tulpini de stele nimeni nu-i la pândă, 
toţi arborii au căzut în cețuri de furtună, 
nici coarnele de cerb nu are cin“ să vândă 
şi stau aşa, ca anii; nimeni nu-i adună. 


În Bucovina totul se întunecă, 
dumbrăvile culorilor rodesc încet, 
numai Voievodul de la Putna spune că 
arzândele dureri au gură de profet... 
(Revista Bucovinei, nr. 9-10/1944, pg. 297) 

Oaspetele din urmă 


În cetatea cu oaspeţi domneşti 
cerul nopţilor se-mparte tuturor, 
chipul domnitorului aprins de dor 
nu se mai întunecă pe sub fereşti. 


Altădată, era forfotă şi zor. 

Când intrase moartea-n haine omeneşti, 
fiecare i-a-nchinat rachiu în ceşti 

ca să aibă pretutindeni mare spor. 


Au pofiit-o pe la praznice şi nunți, 
cum se cade unui oaspete rar, 
chiuiau moşnegii cu-asudate frunți 
Şi jucau cu tâlc ca limbile pe jar. 


Când căzură ploi subțiri şi reci din munți, 


din cetate numai moartea zâmbea vag, amar... 
(Revista Bucovinei, nr. 1-2/1945, pg. 33) 


„Minunea 


Dimineaţă timpurie... O ceaţă geroasă închidea ca într-o carapace 
satul, pe care-l ghiceai parcă împrăştiat pe deal şi pe vale. 

Sătenii — bărbaţi, femei şi copii — se pregăteau pentru a merge la 
biserică. Tăcerea ulițelor încă umede de noapte începu să fie fărâmițată 
de râsul fetelor cu busuioc în mână şi de înțelepciunea sfătoasă a 


Pe o uliţă tocmai din cealaltă parte a comunei, doi drumeţi porniră 
de departe spre biserică. După un timp, o apucară pe malul Prutului, ca 
să mai scurteze calea. 

- Măi, ne-am pornit prea dimineaţă, zice unul. 

- Înî!, făcu celălalt. Parcă noi ar trebui să fim cei dintâi în biserică. 

Opincile lor culegeau roua ne-ncepută. Dădură de-o pantă ce se 
prăvălea grăbit, sporindu-le mersul. Se apropiară de apa Prutului. Adâncul 
albastru se rostogolea clar şi rece. Ceaţa se îmbrăţişa şi se mistuia între 
răchite. 

Sandu Tulea mută lumânarea de ceară curată din mâna stângă 
spre a-şi şterge fruntea mai liber. Stan Ciubotă îşi şterse mustăţile cu 
mâneca sumanului. 

- Într“aiest an, reflectă Stan Ciubotă, n-om avea holdă bogată; 
pânea albă are să fie mult mai săracă decât anul trecut. 

- Da“ eu cred, bade Stane, că tot n-are să fie aşa de rău. Ceţurile — 
scrie la calendar — n-or ţinea mai mult decât o săptămână şi, după aceea, 
iar va fi căldură mare. 

- Eh! Eu nu mă uit la calendar, replică Stan. De unde ştie calendarul 
cum va fi vremea? 

Tăcură. Drumul se ţinea mereu de malul Prutului. Desluşiră 
înaintea lor şirul de plopi în dreptul vadului lui Petrea. Se apropiară de 
vad. Mirosul de apă proaspătă îi învioră. 

În departe, poate dincolo de Prut, o talangă îi făcu pe cei doi 
drumeţi să ghicească o turmă de oi sau poate o cireadă de vite. Parcă tot 
dincolo de Prut auziră: 

- Măi Neculai, măăă!... Întoarce-le şi pe ale mele în huci, măi!... 

Ajunseseră la moara lui Simeon. Linişte... Cotiră, pe urmă, 
printr-o ulicioară, în capătul căreia se afla cârciuma lui Berl. 

Ajunseră lângă cârciumă: nimeni. Dar Berl, desigur, era acuma 
sculat, căci fumul se înălța prin horn drept în sus, răspândindu-se, apoi, 
în jocuri unduite peste grădină. 

Cei doi drumeţi se priviră. 

- Măi Sandule, oare ce-ar fi dacă-am intra la Berl să bem câte un 
păhăruț? Şi-aşa-i încă prea devreme să ne ducem la biserică. 

- Tîî! Da“ cum, bade Stane? Doar mergem la biserică şi vrei să 
intrăm întâi la cârciumă? Apoi se şade asta? 

- Măi Sandule, nu fi sucit! Da“ cine ne vede? Și, mai cu samă, mă 
doare nu ştiu ce înăuntru... 

În sufletul lui Sandu se oglindi biserica albă, curată şi plină de 
lumină. l se păru chiar că simte mirosul de tămâie. 

- Da“ oare nu-i păcat, bade Stane? 

- Da“ cum poate să fie păcat, bre, că doar nu ne vede nimene şi 
nici n-are să ştie cineva! 

Se apropiară, nesiguri parcă, de portiță. Stan Ciubotă înaintă. Sandu 
Tulea îl urmă. Stan întinse mâna stângă să deschidă portiţa ce da în 
ograda cârciumei. 

Scârţâitul enervant de fier vechi pătrunse bizar în sufletul lui 
Sandu. 

După ce amândoi drumeţii intrară în ogradă, unul din ei, Sandu, 
voi să închidă portiţa. Întinse mâna dreaptă ca să apase clanța: lumânarea 
de ceară, însă, pe care o ţinea strâns cu degetele şi care avea să-i împace 
sufletul, arzând la icoana Mântuitorului sau poate a Maicei Domnului, îi 
apăru ca o rugă. 

- Bade Stane, bade Stane, răcni el, lumânările... lumânările... că 
doar nu putem intra cu ele în cârciumă. Să lăsăm dracului cârciuma! Ce 
vor zice oamenii când au să audă? 

Stan se opri, ridicându-şi perplex braţul drept: uitase că avea 
lumânarea la dânsul. Se înfioră: 

- Bre, ştiu eu ce facem?! 

- Bade Stane, eu zic să mergem de-a dreptul la biserică şi pace 
bună! Ce să mai facem păcate disdedimineată, zise Sandu, chinuit de 
păcatul ce era să-l comită, şi se îndreptă spre ieşire. 

Stan, parcă învins, îl urmă. În drum, zise: 

- Tare mă doare nu ştiu ce lângă inimă. 

Sandu simţi şi el o durere închipuită: 

- Da“ ce facem cu lumânările, că nu putem intra cu ele în cârciumă? 

Stan privi gardul de nuiele de peste drum şi isbucni subit: 

- Mă Sandule, ce proşti mai suntem! Uite, lăsăm lumânările în 
gard şi gata! Chiar dacă ar trece cineva, nu le-ar putea zări pe o ceaţă ca 
asta... 

Sandu se codi, dar, în urmă, se supuse sfatului. Vârâră lumânările 
în gard şi intrară în cârciumă pe din dos, pe din față neputând intra, 
fiindcă uşa, întrucât era zi de Duminecă, rămânea închisă până la amiază. 
Aşa scrie la lege şi Berl aşa făcea. 

Domnul Berl îi conduse pe drumeţi în odaia cea mare, unde erau 

felurite băuturi în rafturi. Mirosul acriu al vinului şi al celorlalte băuturi 
le pătrunse în nări. 

- Domnule Berl, dă-ne câte o măsurică de rachiu, zise Sandu. Da“ 
ştii... aşa, ceva ca pentru noi... 

- Câte ceasuri să fie, domnule Berl?, întrebă parcă timid Sandu, 
îndreptând privirea spre fereastră şi poate dincolo de geamurile pătate 
de muşte. 

- Şase şi jumătate, zise Berl, turnându-le rachiu în pahare. Mai 
aveți încă timp. 

- Hai! Să trăieşti, Sandule! 

- Să dea Dumnezeu bine, bade Stane... 

Şi băură cele două păhăruţe de rachiu. 

- Mai toarnă-ne, domnule Berl, zise Stan, ştergându-şi mustăţile 
cu mâneca sumanului. Şi mai dă-ne ceva de gustare; nişte covrigi, dacă 
al... 

- Da“ cum, bade Stane?!, protestă Sandu. Eu n-am mâncat nimic 
fiindcă m-am pornit la biserică, gândind să iau şi anafură... Şi acuma... 
- Ei, lasă, măi Sandule; nu-i fi fiind şi tu aşa de bisericos... 

- Nu... da“... 

- Ei, lasă, lasă!, întrerupse Sandu din nou. Cinstim câteva păhăruţe, 
gustăm ceva şi ne ducem... Uite, parcă m-a mai lăsat şi durerea dinăuntru... 

Şi se pipăi la pântec. 

Berl le aduse rachiul comandat şi câţiva covrigi. Le zise: 

- Cinstiţi gospodari, fiindcă vă ştiu oameni cumsecade, vă las 
singuri, pentru că vreau să mai trag un pui de somn. Dacă veţi mai pofii 
ceva, Costachi are să vă dea. Rămâneţi cu bine. 

Berl căscă şi se duse. Înainte de a intra în odaia sa, unde-l aştepta 
patul cald încă, îl înştiinţă pe Costachi, un flăcău bătrân şi om de mare 
încredere al lui Berl, să supravegheze pe cei doi gospodari, lucru la care 
Costachi se pricepea cu dibăcie. 

- Bade Stane, făcu Sandu, mişcându-se din loc, hai să ne ducem, 
că mi se pare că a cam trecut mult timp de când am intrat... 

Şi i se năzări lumânarea înfiptă în gard şi, apoi, potopul de lumină 
de la altarul bisericii, când începe slujba. 

- Las-o mai domol, Sandule! Ce te-a apucat? 

Tăcură şi ronțăiră fărâme de covrigi. 

Pe când goleau cu încetineală rămăşiţa rachiului, le pătrunse în 
suflet glasul clopotelor, unduind seninul albastru deasupra bisericii din 
deal şi fluturând melodios chemarea spre mântuire şi împăcare. 

Stan şi Sandu tresăriră şi se priviră ca doi străini. 

Apoi, brusc, trântiră paharele pe masă şi se repeziră spre intrarea 
obişnuită. Dar uşa era închisă şi oblonită pe dinafară. Costachi, crezând 
că gospodarii fac cine ştie ce blăstămăţie, deschise uşa dinspre bucătărie 
Şi intră în odaia din care Stan şi Sandu nu ştiau cum să iasă mai repede, 
îngroziți fiind de sunetele clopotelor, ce le aduseră aminte de faptul că 
porniseră de acasă cu gândul să meargă la biserică. 

Văzând uşa dinspre bucătărie deschisă, cei doi gospodari dădură 
busna spre ea. 

- Ce-i cu voi, bade Stane?, întrebă Costachi uimit. 

Stan, deşi era acuma în bucătărie, avu totuşi vreme să strige: 

- Măi Costachi, să-i spui lui Berl că am să-i plătesc altădată pentru 
rachiu, poate chiar deseară... 

Costachi, care-l cunoştea pe Stan ca pe un gospodar chivernisitor 
şi care dădea des pe la Berl, se întrebă: 

- Ce l-o fi apucat? 

Apoi aranjă paharele în rafturi, mâncă fărâmele de covrigi rămase 
de la cei doi gospodari şi închise uşile larg deschise. 

* 

Sandu şi Stan ieşiră în goană din cârciumă. În ogradă, învioraţi de 
răcoare, îşi mai domoliră paşii. 

Un val de ceaţă, venit dinspre Prut, se întinse pe ulițele satului, 
astfel că lumina era neclară şi tulburătoare. 

Când fură în drum, Stan exclamă uşurat, însă cu o voce nesigură: 

- Uf! Bine că nu ne-a văzut nimene! 

Sandu tăcea, cu o răbdare care-l enerva pe Stan. 

Se apropiară de gard, să-şi scoată lumânările înfipte acolo. Cu cât 
se apropiau, parcă [i se părea că văd două lumânări aprinse... 

Sandu, când fu aproape de gard, se opri uluit: 

- Bade Stane... Lumânările... sunt aprinse, bade Stane... 

- Ce spui? 

Şi se cutremură înspăimântat. 

Lumânările ardeau liniştit, cu o flacără albastră-violetă, 
ramificându-se în raze ce se apropiau, neputând străbate prea mult prin 
ceaţă. 

Sandu spuse: 

- Vezi, bade Stane, Dumnezeu le-a aprins pentru păcatele noastre... 

- Taci!, şopti abia perceptibil Stan; deschise larg gura să spună un 
cuvânt mare sau, poate, să se blasteme singur, dar rămase cu faţa rânjită, 
fără să zică o vorbă. 

Apoi căzu, parcă 1 s-ar fi tăiat picioarele, cu genunchii în pietrişul 
ascuţit din marginea drumului, iar pălăria îi sbură în şanţ. Nu simți nici 
o durere. Împreună mâinile a rugă, aţinti privirea spre lumânările aprinse 
şi rămase aşa. 

Sandu se trezi şi el, fără să-şi dea seama cum, îngenunchiat pe 
acelaşi pietriş colţuros, cu mâinile împreunate spre Dumnezeu. 

Lumina vie de deasupra gardului se mări fantastic în ochii blânzi 
ai lui Sandu, care era plin de speranţa iertării. | se năzări parcă biserica 
albă, sfeşnicele aprinse, clopotele cari se legănau izvorând sunete 
vijelioase... 

Cei doi drumeţi nu ştiură cât au stat aşa. 

Ceaţa se împrăştie pe nesimţite şi se mistui în azur. Soarele risipi 
strălucirea sa peste găteala dimineții şi a livezilor. 

De-abia într-un târziu îndrăzni Sandu să privească în jurul său. Se 
uită înspre partea unde îngenunchiase Stan. Nimeni. Se uită înspre stânga: 
Nimeni. Zări în şanţ două pălării: a lui Stan şi a sa. În gard mai era un 
capăt de lumânare, unul singur însă. 

Încercă să se scoale; nu putu. Mai încercă o dată; reuşi, cu mare 
greu, să se ridice în picioare. Câteva pietricele, prinse de genunchii săi, 
căzură în şanţ. Lumânarea ardea încă liniştit, dar aproape că nu se zărea, 
mâncată fiind de razele dogoritoare ale soarelui. Luă în mână lumânarea 
aprinsă, cum ai culege o creangă de liliac alb. Ferindu-se să nu stingă 
flacăra, porni încet spre biserică. Drumul era drept, fără cotituri, ca un 
fluviu între diguri. 

Dogoarea soarelui îl pătrunse pe Sandu. Simţi răceală în gură şi 
uscăciune în gâtlej. Privi, de-a lungul drumului, şi-l zări parcă pe Stan. 

Da, el era. Îl cunoscu, fiindcă şi cel de dinaintea sa mergea cu capul gol, 
cu fruntea spre pământ; poate că şi dânsul ducea lumânarea şi se ferea să 
nu-i stingă vreo boare flacăra. 

Sunetele clopotelor gâlgâiră din nou; şi Sandu, care mergea încet, 
cu flacăra lumânării ferită de palmă, fu trist de parc-ar fi mers în urma 
unui mort nevăzut. Apoi, i se păru că asistă la prohodul sufletului său. 

Pe tolocuţă se întâlni cu câţiva oameni, cari ieşeau din biserică. 
Ei vorbeau, însă, foarte aprins despre ceva, aşa că nu-l zăriră. 

Sandu intră în biserică şi era bucuros că găsise uşa încă deschisă. 

Se duse de-a dreptul la icoana Mântuitorului. Lipi lumânarea în 
sfeşnicul din dreptul icoanei. 

Pe celelalte lumânări le stinsese, acuma, palamarul. 

Sandu privi spre stânga. Îl zări pe Stan înaintea icoanei Maicei 
Domnului. 

Stan mai făcu o cruce şi ieşi, fără să-l vadă pe celălalt. 

Sandu făcu şi el o cruce şi se duse, după aceea, afară, bucuros că 
nu-l zărise palamarul şi mulțumit că lumânarea sa va fi ca o veghe în 
tăcerea bisericii. 

În ogradă, se mai întoarse, o dată, cu faţa spre biserică, se închină 
— şi se pierdu între răchite, pe uliţa plină de praf a satului...“ (Junimea 
literară, nr. 1-6/1932, pp. 98-103). 


E. Ar. Zaharia (1911-2005) 


În 1932, când Iancu Nistor le-a cerut tinerilor 
poeţi de talent ai Bucovinei câte o scurtă prezentare 
şi câteva poezii, proaspătul profesor Zaharia 
Macovei, care-şi semna poemele şi prozele 
(„Recolta nu-i satisfăcătoare“) cu pseudonimul E. 
Ar. Zaharia, iar polemicile şi textele critice cu 
pseudonimul Mălin Bucur („Păi, acela sunt eu!“), 
i-a trimis „patriarhului“ un auto-interviu spumos 
(Din „Caetul Literar. No. 2“), cică luat la o crâşmă („Chelnerul se 
îndepărtase. Continuăm.): 

„- Războiul m-a găsit de câţiva ani în Horodnicul lui Grigorovitza, 
M-am născut în (19)11, la 24 Călindariu (ianuarie — n.r.), pe un ger 
straşnic, aşa mi s-a spus. Din vremea ceea nu ştiu nimic. Îmi plăcea să 
nu mă supun: fugeam de la şcoală şi de acasă. Citeam cu plăcere... 

- Carte unde ai învăţat? 

- În sat (1918-1923), liceul la Cozmeni (1923-1930), după ce tot 
încercasem să ajung ofiţer şi, pe urmă, cum ştii... 

- Universitatea şi... profesor“. 


Şi continuă auto-interviul cu precizarea că „Domnul I.I. Nistor e 
ca Mecena cu tineretul““, apoi numeşte „foile“ în care a publicat („Junimea 
literară“, „Glasul Bucovinei“, „Luptătorul“, „Sentinela“, „Primăvara 
Banatului“, face haz de pseudonimele sale (Cine nu pseudonimizează? 
Chiar domnul Streinul, care-i împotriva lor. „Odată, la „Îndrumarea“, 
am iscălit „Stupid“!, zicea romancierul nostru, viitor director de „Iconar') 
şi menţionează, discret, două nume care îi înfierbântau tinereţea: Adela 
şi Amelia. 

„Jongleor în arta cuvântului“, E.Ar Zaharia a publicat mult (cărțile 
de versuri „Rostiri tari“, „Apoteoz“, „Trandafirii negri“, „Minois“, 
„Marathon“, „Acteon“, „Nerv“, „Mim“, „Sânge şi crini“), dar a şi trudit 
pentru memoria generaţiei sale (ca „oblăduitor“), generaţie care l-a 
„răsplătit“, primindu-i cărțile şi privindu-le cu sincer entuziasm: 


„E. Ar. Zaharia: „Sânge şi Crini“. Domnul E. Ar. Zaharia face 
parte din scutierii unui lirism delrant şi năvalnic, ce-şi mână neastâmpărul 
interior de pe frunțile încoronate de cetină ale Carpaţilor şi de pe țărmurile 
şerpuite ale râurilor de graniţă, în epocile îndepărtate ale istoriei naționale, 
hotărnicite, pe de o parte, de contemporani de-ai lui Herodot, pe de altă 
parte, de voievozi purtători de spade şi destin, pentru ca, mai târziu, 
obosit de efluviile glorificatoare cheltuite pentru ei, să se reîntoarcă acasă, 
la anii amintirilor şi să toarcă, potolit, caerul sentimentelor proprii. 

Jongleor în arta cuvântului, nu cunoaşte stavile lexicate, 
amalgamând neologisme cu termeni uitaţi şi rătăciţi prin cine ştie ce 
coclauri, pentru ca, de pe urma lor, să scoată efecte aparte, ce nu pot fi 
savurate decât de oameni cu gust rafinat, trecuţi de marginea estetismului 

tradiționalist. 

Din motivele menţionate, poeziile domnului E. Ar. Zaharia vor 
găsi un ecou mai puţin puternic în opinia lectorilor, căci, lăsându-se 
furaţi de muzicalitatea verbului, trec, aparent, peste sesizarea imediată a 
cuprinsului, lăsând ca acesta să fie căutat în vegetaţia abundentă a figurilor 
de stil, care, uneori, se bazează numai pe un singur element comun între 
cele două părți componente ale comparaţiei. Exemple ca „somnul scurt 
ca un pumnal“, „tragem pintenii de chiot““ dovedesc, îndeajuns, că poetul 
a părăsit obişnuința literară a trecutului, achiziţionând sisteme noi, cu 
forță de intuiţie mai redusă şi mai ştearsă. 

Datorită lor, ecourile versurilor domniei sale au sonoritate de lemn, 
încântând sfere restrânse de auz. E o caracteristică a domnului E. Ar. 
Zaharia, care preferă să meargă pe linia modernismului, decât să 
bătătorească o cărare cunoscută de atâtea generaţii. De aceea, nu ne va 
surprinde câtuşi de puţin când, în versurile domniei sale, în loc să miroase 
busuioc şi levănţică, va înflori „liniştea pudrată de poezie“, iar „merii se 
vor undui în doine de lene“, pentru ca, mai târziu, această notă de salon 
aristocratic să se lase decoltată în budoarul gândurilor poetului până la 
forma: „Mă frământ ca o ispită într-un pântec de femeie“. 

Pentru a nu fi în discordanţă cu afirmaţia făcută, domnul E. Ar. 
Zaharia schimbă mereu ritmul versurilor, indiferent dacă a ajuns sau nu 
la capătul poeziei. Încercând, apoi, întreaga claviatură a rimei, de la cea 
albă, până la cea amestecată, refuză orice predilecție şi stabilitate, căci 
posibilitățile de creaţie ale autorului plachetei „Sânge şi Crini“ încă nu 
cunosc oboseala ascensiunilor. Proaspete şi viguroase, ele se aseamănă 
cu plantațiile aliniate dintr-o grădină tânără, în care seva pământului 
lucrează asiduu ca să ridice tulpinile încredințate cât mai sus spre azurul 
cerului“ (Traian Cantemir, Revista Bucovinei, nr. 8/1942, pg. 342). 


„E. Ar. Zaharia: „Antologia rădăuțeană“, Cernăuţi, 1943. Apariţia 
„Antologiei rădăuțene“ a lui E.Ar. Zaharia şi prinosul de aducere-aminte 
şi definire ce-l închină periodicele literare ale Bucovinei poetului lon 
Roşca răscolesc, cu îndemnurile şi nostalgia anilor de vis, amintirile 
celor ce au trecut prin lumea „Mugurilor“. 

Apariţia acestei reviste, în Februarie 1924, a însemnat primii paşi 

ai tinerei literaturi bucovinene dintre cele două războaie. 

Despre dâra de lumină ce-au lăsat-o „Mugurii“ în eflorescența 
scrisului tânăr bucovinean au vorbit, nu o dată, Mircea Streinul, Iulian 
Vesper sau alţii. Studiul, scris încă din 1938, cu care se deschide 
„Antologia“ lui E.Ar. Zaharia trece, însă, limitele unei însemnări fugare 
şi ocazionale de uşoare năzuinți şi promițătoare încercări literare ale 
unei tinerimi şcolăreşti... Deşi acest studiu introductiv nu se rezumă la 
anii de viață ai „Mugurilor“, cum nici antologia nu se reduce la spicuiri 
din realizările poetice ale celor ce s-au definit sau au început în această 
vreme (domnul Zaharia face loc, de pildă, şi lui Liviu Marian, Vasile 
Gherasim sau N. Tcaciuc-Albu, punctul de plecare este, deci, judeţul de 
origine şi nu locul de afirmare), totuşi, pentru prima dată, lumea 
„Mugurilor“ ni se înfăţişează în mod cuprinzător, în geneza ei şi în 
„avântul de tinereţe, de sacrificiu şi poezie“, situată, deodată, în mediu 
Şi epocă... 

Profesorii tineri, anume binecunoscuţii Ilie Vişan, George 
Cârsteanu, Nicodim Iţcuş, lon Dan chemau la viață Asociaţia profesorilor, 
care întreținea serioase preocupări culturale şi la ale căror şezători 
săptămânale conferenţiau profesorii Universităţii cernăuţene... 

Formal, revista însemna concretizarea unor încercări, ce porniseră 
de câteva luni, în cercul câtorva elevi ai cursului superior şi se limitaseră 
la o circulaţie în acest cerc. „Mugurii“ apăreau cu oblăduirea conducerii 
liceului şi cu înţelegerea şi încurajarea profesorilor. Pe bună dreptate 
domnul Zaharia remarcă figura directorului Emanuil Isopescu şi cea a 
adevăratului nostru părinte sufletesc, profesorul Ilie Vişan... 

Cu câtă mândrie tinerească, în acea Duminică însorită de sfârşit 
de iarnă, am pus sub braţ, cu Mihai Horodnic, caietele litografiate din 
primul număr al revistei, pentru chioşcuri, colegi şi atâția oameni de 
bine, ce ne priveau cu încredere sau măcar cu bunăvoință, căci, desigur, 
erau şi semne de tânără naivitate în modestele începuturi! Fericită 
îmbinare a unei firi de mare visător cu un robust temperament dinamic, 
Mihai Horodnic a însuflețit şi a dominat toate revărsările de suflet ale 
celor din jurul său. De aceea este de înțeles cât de puternic am simțit 
lovitura pricinuită de moartea sa atât de fulgerătoare. Tipărirea, după 
moartea lui, a celor două caiete (primul, în Noiembrie 1926, într-o 

tipografie din Rădăuţi, al doilea la Botoşani, în Aprilie 1927), pe care 
le-am redactat cu contribuţia lui lulian Vesper, lon Roşca (E. Valerian), 
C. Rotariu (Mircea Ciobanul) şi alții a însemnat, pentru cei ce eram 
colegi (Vesper, Eugen Prelipceanu şi eu), o ultimă încercare, căci ne 
găseam în cel din urmă an de liceu. Era şi un gând scump al lui Mihai, 
tipărirea revistei. 

Mihai Horodnic locuia pe strada Cornelson, împreună cu Eugen 
Prelipceanu, autorul ilustraţiilor din timpul cât revista a apărut litografiată, 
cu Traian Galan şi încă vreo câţiva. Acolo ne strângeam, după-amiaza, 
şi ceilalți, pentru a prepara lecțiile sau, pur şi simplu, pentru preocupări 
mugureşti. 

Acolo l-am văzut, întâia oară, pe lon Roşca, modest şi tăcut... 
Tăcut şi îngândurat, figura sa vădea, încă de pe atunci, sufletul poetului 
„împlinirii neajunse“ şi al „suliţelor frânte“, deşi îndârjirea chipului în 
mica sa statură îi puteau trăda pornirile spre „neohaiducească“. 

Deşi temperamente deosebite, între Mihai Horodnic şi lon Roşca 
s-a stabilit, de la început, o caldă apropiere. Cine ştie dacă acesta n-a 
fost tainicul semn al ursitei care i-a răpit pe amândoi aşa de timpuriu de 
pe această lume? 

Neîndurătoare lege a firii, care porunceşte jertfă pentru temelia 
înfăptuirii omeneşti, a cerut tributul şi de la generația „Muegurilor“. Jertfa 
ei au fost doi dintre cei mai buni: Mihai Horodnic şi lon Roşca“ (lon 
Negură, Revista Bucovinei, nr. 19/1943, pp. 502-504). 


Profesor prin Basarabia, prin Moldova şi prin Bucovina, în 
perioada interbelică, dar şi editor de reviste literare („Orion“, împreună 
cu Aurel Putneanu, „Argonaut“, împreună cu Mircea Streinul, „Fişier“, 
„Nord“), E.Ar. Zaharia pribegeşte, în anii comunismului, prin propria-i 
țară (Oradea, Bucureşti, Sibiu), sfârşind, în 2005, uitat de toată lumea, 
cu excepţia unui foarte tânăr poet bucovinean, Romeo Petraşciuc, 
care-l vizita şi care-i mai vehicula numele prin presă, într-un cămin de 
bătrâni de lângă Sibiu. 


545 


lon DRĂGU2ANUL 





„Pleure 


Nopțile în haină albastră 
Intră-n piept de la fereastră. 
Tusa-ngheboşată umblă 

Pe mătasea lor de umbră. 


Mama sufletului i-aude 
Ca un vânt de ierburi ude. 
Undeva, pe-o frunză nouă 
Cade-o lacrimă de rouă. 


Genele de somn s-anină. 
Spasmele se fac hodină. 
Cineva, nu s-ar mai spune, 
Mâinile pe ochi îi pune. 


Pasărea de fum albastră 
Sboară anii prin fereastră. 
Orele ca de mătasă 
Bat tăcerile pe masă. 
(Revista Bucovinei, nr. 4/1942, pg. 124) 


Frate 


Frate mezin, 

Ţie mă plec, spre tine vin, 

Şi cuvântul nerostit mă doare 
Că nu-i pot da puteri să sboare. 


Trenuri, zăpadă, toamne, primăveri... 
Erau astăzi luptele sau ieri? 
Nemurirea străluceşte avid în priviri 
Povesteşti şi singur de miracol te miri. 

Frate soldat din timpul divin, 

Imaginile tale le beau ca un vin. 

Vii cu trecutul, cu straniul tău cuvânt, 

Din lupte de titani, de dincolo de mormânt, 


Şi-n toate cuvintele 

Îţi revezi camarazii şi sfintele 
Trupuri de îngeri cu ochii căzuți. 
O ultimă dată te apleci, îi săruţi, 


Şi treci cu victoria 

Tot înainte, mai adânc, în istoria 
Neamului. Oamenii se fac semizei. 
Dumnezeu se alătură în luptă cu ei. 


„ŞI seară de seară 

Galbenă, amară, 

Seară de război, 

Împuşcă ei, învingem noi”... 


Frate mezin, frate 

Cu zilele trecutului pietre nestemate, 
E seară de-amintiri. Peste voi, 
Departe, mai trec nouri înapol... 


Frângând pământul, 

Li se usucă în inimă cuvântul! 

Eşti departe, departe, departe, 

Între exaltări de foc şi nimburi reci de moarte! 


O, parfumul aducerii aminte! 

Spune-mi, spirite al lui, în vis cuvinte 

Să-l aud aievea, să-l văd, să-l regăsesc, 

Să-i cuprind obrajii şi să mă-nchin fierbinte 
Pentru el şi tot neamul românesc. 

Frate mezin, 
Nevrednic de gloria ta, mă închin 
Ție şi Neamului nostru... Amin! 
(Revista Bucovinei, nr. 11/1942, pp. 428-429) 


lar către Emirel 


Plecăm spre scânteierea albastră-a nemuririi 
maree cu ostroave şi istmuri corintene, 

pe unde-s verzi hulubii şi negri tradafirii 

şi soarele se culcă în ape ca-n poiene. 


Dezbracă-te de haina plăcerilor burgheze, 
să ne-mbrăcăm cu chiot spre lirica Egee, 
despovăraţi de patimi — atolii să danseze 
eşarfele sublimelor cărări de curcubeie. 


Celebri-asteroizi de aur şi safire 

se scaldă-n cupa roză a apelor de zori, 
acolo unde nu-i trecut, nici amintire, 

nici mâini ispititoare, nici ochi evocatori. 


Te-mbrăţişezi cu soarele precum aici cu fraţii 
şi raza lunii lină te leagănă-n azur 

având pe umeri braţe de-albastre constelații 
şi veacuri de uitare de dragoste-mprejur. 


Vin nimfele-n splendoarea amurgurilor calde, 
curate ca şi pruncii cu gura de nectar 

şi nopţile se scutură de umbră şi smaralde, 
iar ziua-i minunată de limpede pahar. 


Acolo frunza vremii nu-şi clatină de vânt 
nervurile albastre — acolo vreau să mori 

pe apele Egeei, departe de pământ 
pe legănări de alge sub cer de meteori. 
(Junimea literară, nr. 7-9/1933, pg. 166). 


Semn 


Toamna văd că rupe frunza zi cu zi 
cocoarele se duc în unghi spre miazăzi, 
seara stăm tăcuțţi ca la liturghie; 
vântul ne aşterne palme de rugină 
pe cărarea-ngustă pe care-o să vină 
iarna ca o helge-n blană colilie. 
(Junimea literară, nr. 1-6/1932, pg. 215). 


Cimitir 


Sub plin inel de lună, culcuşit pe câmp 
elegie cu nuci şi cruci strâmbate. 
Noaptea spicelor vieţii, în sicriu, 

de vântul morţii, tare, scuturate. 


Grădină, umbra stelelor topite, 
strat de morminte-nfrăţite-n argilă. 
Cruci — semne şterse şi chirilice 
pe o umedă, mucedă filă”. 
(Junimea literară, nr. 1-6/1932, pg. 216). 

Teofil Lianu (1908-1997) 


L-am cunoscut, în vara anului 1985, când 
am fost trimis să-l invit, neoficial, la manifestările 
dedicate lui Nicolae Labiş, dar fără să ştiu că 
l-am cunoscut. Mi s-a dat o adresă suceveană, 
pe str. Veronica Micle, unde urma să-l aflu pe 
Teofil Dumbrăveanu. Mi-a deschis un bărbat 
înalt, suplu, cu plete albe, cumva bucuros şi 
cumva întristat (el ştia că, începând din acea zi, 
aveam să mă procopsesc cu un dosar la securitate). Am discutat aproape 
o oră, dar numai despre Labiş. Nu ştiam că Teofil Dumbrăveanu, născut, 
în 12 decembrie 1908, la Capu Cîmpului, drept Teofil Coştiug, urmaş al 
Coşciugilor din Soroca, fusese, cândva, Teofil Lianu. lar dacă aş fi ştiut, 
tot n-ar fi însemnat nimic, pentru că generaţiei mele îi fusese blocat, 
până de curând, accesul spre „iconari“. Abia peste vreo câţiva ani, 
regretatul Constantin Ştefuriuc avea să-mi deschidă o fereastră, prin care 
tot privesc, ştiind că nu voi osteni niciodată. 

Pe Teofil Lianu (Dumbrăveanu, Coştiug) nu l-am mai întâlnit, 
deşi poetul a murit în 15 septembrie 1997 şi aş fi avut vreme să-l întâlnesc 
în libertate. Nu ştiu cum s-a întâmplat, dar, de câte ori mă pregăteam 
să-l caut, îmi aducea ba Ştefuriuc, ba tovarăşii de martiriu prin temniţele 
comuniste câte un interviu sau câte o rememorare de oameni şi vremi, 
pe care să le public în vremelnicele ziare pe care le-am tot făcut, şi n-am 
mai ajuns la Lianu. 

„Un mare poet original“, „un uluitor fenomen liric“, cum îl numea 
Mircea Streinul, avertizând că „Teofil Lianu i-ar încânta pe Paul Valery 
şi pe umilul ţăran din Bretagne“, surprinde prin construcții lirice aparent 
simple, în care „Sufletul se aşterne în carte / Viers auriu ca romaniţa, / 
Fluier de fag, să-l ştie mioriţa, / Viers ars de dor şi de moarte”. Iar în 
aparenţa aceasta, de recurs la folclor, stă vocaţia de miniaturist, 
capacitatea de a adăposti un întreg univers într-un singur sâmbure. lar 
poetul ţine la această aparenţă pentru că are sfiala înfățişării de sine şi 
îşi şi disimulează universul sub etichete (nu titluri, ci etichete) precum 
„Rod“, „Stampe în lumină“, „Cer valah“, „Curcubeu peste ţară“, 

„Cântecele s-au scuturat peste file“, „Cartea Stihurilor“ sau „Carte de 
cruciat“: 


„Teofil Lianu: „Cartea Stihurilor“. Autorul „Curcubeului peste 
țară“ nu-şi dezminte, nici cu placheta de versuri din urmă, nota 
autohtonismului cunoscut. Îndrăgostit de plaiurile bucovinene şi de 
vechile ctitorii voievodale, îşi răsfrânge ataşarea față de ele în versuri de 
factură lirică duioasă, căutând să se identifice, în toate, ca adevărat vlăstar 
al acestor ținuturi, cu orizontul îngrădit de munți şi prăvălit în pajişti 
înflorite. leşit din mediul rustic al provinciei, îşi încadrează întregul său 
buchet de sentimente în conturări de natură, preferându-le, în special, pe 
acelea care evocă splendorile verii, cu minunata-i orchestrație de culori 
şi parfumuri. 

Fără să dea preferință unor anumite regiuni, paleta domnului Teofil 
Lianu prinde-n nuanțări bogate întregul peisaj al Ţării Fagilor, cu toată 
flora-i bogată şi cu tot farmecul acaparant ce încătuşează pe oricine a 
cunoscut Bucovina. Creionările îi sunt simple şi lapidare, fără 
artificialități şi fără dezlegări în subsoluri: 


„În Iunie, Semănătura mare, 

Lumina zilei clară, fără nori. 

Pe sape se apleacă prăşitorii, 

Pelinul nalt şi socul greu de floare.“ 
sau: 

„S-apleacă pomii de atât troian, 

O stea s-aprinde-n slavă cât un ban 

Şi altele mai mici şi încă una, 

De către câmp albeşte cerul luna“. 


Acelaşi cadru se menţine şi mai târziu, când autorul trece de pragul 
pastelurilor sau al „zugrăvirilor“, cum le spune domnia sa, evocând 
trecutul istoric, pe motiv de cântec popular: 


„Dinspre miază-noapte vin 
Dobitoacele pădurii, 

Iarba şi ciorchinii murii 
Peste tot s-apleacă lin“. 

Din mostrele de până acum, concluzia ce se degajă este că sufletul 
poetului vibrează la orice atingere cu natura şi că, în consecință, partea 
cea mai bună a plachetei trebuie căutată în strofe de asemenea gen, unde 
predilecţia autorului s-a împlinit cu ritmica populară, dându-ne poezii, 
ca, de pildă, „Cântecul Fagului“, clare şi sprintene“ (Traian Cantemir, 
Revista Bucovinei, nr. 8/1942, pp. 342-343). 


„Teofil Lianu: „Carte de cruciat“, Colecţia „Gruparea de Nord“, 
1943. Ultima plachetă de versuri a domnului Teofil Lianu îşi trage seva 
inspiraţiei din avântul eroic al celor ce-au plecat ca să se dăruiască zărilor 
răscolite ale Răsăritului, în buchete primăvăratece de ani abia îmbobociţi. 
Dinamice şi mereu împrospătate de alternanţa peisajului cu tresăririle 
sufleteşti, poeziile „Cărţii de cruciat“ urcă spre lirism diafan, fără oprelişti 
şi fără încrâncenări de formă. Spontane şi muzicale, ele se alătură sau 
ritmului zbuciumat al încleştărilor de pe câmpul de bătaie, sau 
amurgurilor însângerate de reflexul rănilor deschise. 

Cu toate acestea, lirica domnului Teofil Lianu nu cunoaşte nota 
dezagregării sufleteşti şi nici cea a eroismului răsfăţat în cuvinte umflate. 
Păstrând atitudine medie, îşi umezeşte versurile în argintul melancoliei 
doar la amintirea plaiurilor natale. Pe acestea le vede nimbate în curcubeie 
de lumină şi gândul i se îndreaptă spre dânsele ca spre singurele ostroave 
de odihnă meritată. Nu le râvneşte din lipsă de solidaritate națională, ci 
din motive de epuizare fizică. Discret, el nu-şi reliefează persoana proprie 
decât în psalmii calzi de la începutul plachetei. În celelalte poezii devine 
aproape disparent, lăsând loc larg colectivităţii. Din cauza menţionată, 
lirica domnului Teofil Lianu se încadrează în vibrarea generală a nației, 
constituind procesul de nouă creaţie românească, la care colaborează 
atât etnicul, cât şi întreaga experienţă literară de până acum. 

Placheta din urmă a domnului Teofil Lianu apare, în consecință, 
ca un tot bine închegat, verificând, încă o dată, talentul de care dispune 
autorul. Purificându-se de micile scăderi din „Cartea stihurilor“, „Cartea 
de cruciat“ ridică creaţiile proaspete la înălțimi de lirism fără prihană“ 
(Constantin Loghin, Revista Bucovinei, nr. 4/1943, pp. 204-205). 

După război, după îndelungaţii ani în care sângerase pentru Neam 
şi Țară de la un capăt la celălalt al frontului, Teofil Lianu se stabileşte la 
Suceava şi încearcă să supraviețuiască, beneficiind de discreta protecţie 
a lui Ilie Grămadă şi a lui Dragoş Vicol. În „şantierul literar“ al gazetei 
comuniste „Lupta poporului“ se tot anunţă un volum de versuri, „Flamuri 
în zori“, la care lucrează Teofil Lianu şi „în care cântă marile transformări 
ce au loc în ţara noastră şi munca şi lupta poporului de la sate“ (27 
septembrie 1948). În vară, pe 30 august, publicase „Cântecul ovăsului“, 
un superb poem de dragoste, dar cu titlu înşelător. Încet, discret, Teofil 
Lianu dispare din viaţa culturală a Sucevei, apoi este încarcerat. În două 
rânduri, ultima dată prin anii '70, face Teofil Lianu închisoare politică, 
apoi, pentru că fiul său era dirijorul unei orchestre simfonice din nu mai 
ştiu ce capitală europeană şi, din această poziţie, ar fi putut vorbi credibil 
despre încălcarea drepturilor omului în România, lui Teofil Lianu i-a 
fost repartizat, la propunerea securității, un apartament splendid, într-un 
cochet bloc al Sucevei, astfel ca fiul său să-l poată afla ca beneficiind de 
un confort urban demn de invidiat. Numai că şi el, şi mai tânărul Vasile 
Pânzariu, erau în permanenţă urmăriţi, delaţiunile cele mai dezgustătoare 
venind, după mărturia ultimului (Vasile Pânzariu şi-a scos dosarul de la 
securitate) de la mai toţi poeţii vremii, cu excepția lui George Damian, 
care apăra în poezia bună „valori profund comuniste, profund patriotice 
şi profund naţionale“. 

Datorită fiului muzician, Teofil Lianu a supraviețuit şi a mai putut 
publica, uneori, câte un grupaj de poeme sau câte o carte de poezie, şi 
mai ales versuri destinate copiilor, cu uzul pseudonimului 
„Dumbrăveanu“, „Lianu“ rămânând interzis. Nu făcuse nici un 
compromis, rămăsese „iconar“ până la capăt („Pe drumul cerului cresc 
flori de lapte / şi vorbe noi înmuguresc în pagini”), şi tocmai de asta 
„Ascultaţi ce spune vântul“ (Bucureşti, 1958), „Cântăreţii nopţii“ 
(Bucureşti, 1961) şi „La poartă la Ştefan cel Mare“ (laşi, 1985) înseamnă 
trei biruinţe ale „iconarului“ în confruntarea cu Istoria. „Şi-era Domnița 
straşnic de frumoasă!”. 

„În Tara Fagilor 
I. 


Turn înalt, cetate naltă, 
Mici creneluri, porţi de fier. 
Luna urcă-ncet pe cer 

De pe lumea ceealaltă. 


Somnul din chenar desprinde 
Vremuri mari şi chipuri vechi... 
Toate sună prin urechi: 

Arme, care cu merinde, 


Tropote de cai în goană, 
Suliţi, flamuri, cum stă scris... 
Domnul le priveşte-n vis 
Şi se-ncruntă din icoană. 


II. 


Zile trec şi nici o ştire 

Nu s-arată din război. 
Psalmi ca fagurii de moi 
Doamna murmură-n psaltire. 


De sub candela uşoară 
Pe covorul somnului, 
Umbra Maicii Domnului 
În odaie se coboară 


Clopot lin în dungă bate 
Sub un vânăt minutar 
Şi frunzişul toamnei, rar, 
Sună-n crengi singurătate. 
(Revista Bucovinei, nr. 2/1942, pg. 41) 

Munţi de iarnă 


Munţi de iarnă, singuri munți, 
Sub zăpezi par regi cărunți, 
Codrul, aprigă armie 

Prin baladă fumurie. 


Sară aspră de cristal, 
Fiecare creangă, şal. 
Liniştea s-arată peste 
Culmi şi ascuţite creste. 


Cerb de ceaţă a trecut 
Ca săgeata, neştiut, 
Peste râpă, peste vale 
Fără urmă, fără cale. 
(Revista Bucovinei, nr. 4/1943, pg. 184) 


Moartea gravorului iconar 


Sufletul se aşterne în carte 
Viers auriu ca romanița, 
Fluier de fag, să-l ştie mioriţa, 
Viers ars de dor şi de moarte. 


Liniştea gândurilor se destramă 
Printre fagi, printre uluci şi mesteceni; 
Sângele din inimă trece-n 

Lutul cald ca-ntr-o vamă. 


Iarba se leagănă, se leagănă, 
Freamătul e mulcom, e moale; 
Crengile se lasă mai pe poale, 
Luna trece prin vis galbenă. 
(Revista Bucovinei, nr. 9/1943, pg. 422) 

In mănăstirea Suceviţa 


În mănăstirea de la Suceviţa, 
Precum şi spune-ngălbenita filă, 
Domnița Voevodului Movilă 
Spre pomenire şi-a lăsat şuviţa. 


Şi urma gândurilor de mătasă 
Şi-a degetelor albe şi trudite 
Rămas-au pe ştergarele-nflorite. 


Şi-era Domnița straşnic de frumoasă! 
(Junimea literară, nr. 1-3/1933, pg. 27). 


Heleşteie albe 


Oglinzi de apă, desvelite-n lună — 
încremeniri de stele în hodină. 
Buratecii cu ochii de lumină 
descântă pentru povestire bună. 


Scriu trestii semne şi imagini 
în adierea despletită-n noapte. 
Pe drumul cerului cresc flori de lapte 
şi vorbe noi înmuguresc în pagini”. 
(Junimea literară, nr. 4-6/1933, pg. 83). 

Ghedeon Coca (1908-1976) 


| „Ghedeon Coca. S-a născut în luna 
| Septembrie (26 — nr.) 1908, în comuna Volovăţ 
(jud. Rădăuţi). Cele dintâi şase clase de liceu le-a 
făcut la Rădăuţi. A terminat liceul la Cluj 
(„Gheorghe Barițiu“). Tot acolo şi-a luat 
bacalaureatul în anul 1928. A făcut un an la 
Academia de înalte studii comerciale din 
Bucureşti. Studiază dreptul la laşi (unde şi-a luat 
licenţa în 1936 —n.r.). 

A debutat la revista „Muguri“ din Rădăuţi. Prima sa poezie apărută 
în „Junimea literară“ a fost „Popas“. I s-au publicat numeroase poeme în 


1606 A 


foiletonul ziarului „Glasul Bucovinei“, în „Răboj“ (Bucureşti) şi în „Ecoul“ 
(Bucureşti). Pregăteşte un ciclu de poeme, „Peisagii rustice“. (Junimea 
literară, nr. 1-6/1932, pg. 236). 

Ghedeon Coca, „sufletul îngenunchiat de drum”, a fost funcţionar, 
cariera lui începând la Storojineţ şi încheindu-se, după ce funcţionarul 
„îmbătrâneşte tăcere”, la Rădăuţi, în 1976. A publicat cărțile de poezie 
„Confesiuni adolescentine“ (Cernăuţi, 1937) şi „Alge“ (Cernăuţi, 1938), 
într-o „tăcere de moarte”, apoi, când „deasupra un vaer s-a frânt”, a preferat 
tăcerea şi anonimatul, deşi „îşi scrie poemul / pe hârtii de pământ”. 

Marcată de nostalgia depărtării („şi năvălesc ca şerpii la vale străzi 
lucioase, / şi iar se-ntorc spre mine, şi plec cu ele. Unde?” sau „spre undeva 
departe duc drumuri lungi, duioase”), poezia lui Ghedeon Coca, frumoasă, 
delicată şi aproape vizualizantă, „şi depănând din urmă lăuntrică durere”, 
are o cuminţenie a spiritului şi o disciplină a cuvântului care subjugă. 





„Copilăria 


Copilăria dură ca nordicul ţinut, 

măcar atât de mică, dar făr” nici o bucurie, 
se duse ca o seară pe drumul nebătut 

ca niciodată iară în viaţa-mi să revie. 

Şi-n mina asta din zi în zi mai mare, 
şi depănând din urmă lăuntrică durere, 
păşind pe aspră stradă, îmbătrânesc tăcere, 
îmi văd pe ziduri umbra: macabră-nfățişare. 
(Junimea literară, nr. 1-6/1932, pg. 236). 


Rămas bun 


Rămas bun, casă cu prispele de lut, 

pe care am dormit noaptea de atâtea ori, 
când ardeau luminile stelelor — surori — 
pe streşina cu fruntea lăsată spre trecut! 


Eu plec, de-acum, departe, într-un oraş 
să-mi caut o slujbă la stat sau la comună 
şi singură te las să fii — sub lună 

şi sub cerul rotund şi alb ca un răvaş. 


Voi avea bani şi haine frumoase 

şi mă voi plimba prin parcuri splendide; 

hai, poartă săracă, te deschide 

să mă cuprindă vitrinele cu lumini de mătase. 


Ogradă cu bălării, rămâi cu bine 

şi tu, fântână cu ciutura plină de ani 
învălită în licheni gălbui ca nişte bani 

şi care pândeşti răsăritul soarelui pe coline, 


dimineaţa, când s-aprinde pădurea 

şi fumegă spre cer de parcă-ar fi o jertfă sfântă 
a pământului umed care suferă şi cântă 

când îi taie fructul coasa şi securea. 

Rămas bun, viaţă săracă şi sat bătrân 

în care mi-am îngropat copilăria blajină, 

şi tu, răscolită de toamne grădină, 

că eu mă duc în oraş cum a-i merge la stăpân: 


să fiu slujbaş, să lucrez pentru ţară, 
să-mi zică oamenii domn şi să fiu 
un scriitor de dosare cu gândul pustiu 
de dimineaţă şi până în târziu de seară. 
(Revista Bucovinei, nr. 8/1943, pg. 384) 


Linişte pe gând 


Privind în urmă, în al lumii fund 
rămân ades cu gândul atârnat 

în golul cu-un ocean nemăsurat, 
departe mult de globul meu rotund. 


Străbat mereu genuni după genuni 
şi tot în altă noapte grea ajung; 
mi-l strigătul zadarnic mai prelung 
şi mult lăsat în urmă de furtuni. 


Nu-i nici corabie şi nici catarg, 

nici Carul Mare să se lase-n mări, 

nici cruci, nici morţi, să ardă lumânări, 
nu-i şes să i se poată spune larg. 


De-a pururi să se nască doar osânde 

pe care să le ducă rob cu rob — 

Trudit, din mii de globuri prind un glob 
şi-arunc cu el în goluri fumegânde. 


559 


lon DRĂGU2ANUL 





Dar iată, mă prăvăl şi eu în rând 
cu toată goana lumilor din Jur; 
şi cât n-aş da pentr-o boccea de-azur 
şi pentr-o streaşină de linişte pe gând. 
(Revista Bucovinei, nr. 9/1943, pg. 414) 


Preumblare nocturnă 


Zbor negru peste lume în trecere de ore... 
Secundele rămase să-mi bată surd în tâmple, 
le ştiu, ci vin din turnuri înalte, solitare, 

şi parcă-aştept ceva acum să se întâmple 


Pe treptele dărâmate de-atâta umbră neagră, 
în alte vremuri parcă stă gândul meu să plece. 
În zarea ca şi fumul abia se vede, mică, 

o stea, doar numai una, tremurătoare, rece. 


Mă înconjură umbre ascunse în unghere 
şi năvălesc ca şerpii la vale străzi lucioase, 
şi iar se-ntorc spre mine, şi plec cu ele. Unde? 


Spre undeva departe duc drumuri lungi, duioase. 
(Junimea literară, nr. 1-3/1933, pg. 32) 


Confesiuni adolescente (IX) 


Mi-i sufletul îngenunchiat de drum 
de când îmi cunoscură paşii bezne; 
prin râul vremii mele mă strecor 

şi pietrele din fundul lui mă dor 
cum am însângerate gânduri şi 
însângerate glezne. 

Port zarea grea pe umeri şi nu pot 
să beau azurul apelor din ea 

în care au căzut luceferi obosiţi 
şi dorm îmbrățişați cu veşnicia. 


Confesiuni adolescente (X) 


Fântâna în gol a zăcut 

şi lângă vârsta de foc; 

un om adormit lângă lut 
îşi creşte blestem şi noroc. 


E-o tăcere de moarte; 
deasupra un vaer s-a frânt; 
cineva îşi scrie poemul 
pe hârtii de pământ.“ 
(Junimea literară, nr. 4-6/1933, pg. 84). 


Vasile Posteucă (1912-1972) 





„Vasile I. Posteucă. Născut în 10 Septembrie 
1912, în comuna Stăneştii de Jos, judeţul Rădăuţi. A 
făcut liceul la Siret. Actualmente studiază literele la 
Universitatea din Cernăuţi. A colaborat la revistele 
„Moldova literară“ şi „Răboj“ şi la ziarul „Glasul 
Bucovinei“. Are în manuscris un ciclu de „Cântece 


ce ce 


de drum şi popas“.“ (Junimea literară, nr. 1-6/1932, 
pg. 238). 

Vasile Posteucă n-a mai avut vreme, în „veac de noapte şi tăcere“, 
să-şi publice cărţile în ţară, o ţară pe care a iubit-o până la vinovăţie/ 
nevinovăție, până la „plânge fagu-n rădăcină“. 

„Înger blând”, dar care a uitat să se-nchine, devenind „poetul tragic 
al Bucovinei“ (loan D. Popescu), Vasile Posteucă a trăit mistic realitatea, 


d 


„” 

plecând „pe căi necunoscute spre lumile noi”, dar fără să poată „deslega 
enigma sfinxului din cale”. Credea în datoria unei generaţii care să nu-şi 
irosească energiile tinereții („am simţit grijile cum mă prind şi mă 
leagă-n / mrejele lor şi mă duc ca pe-un rob, / gândul pierzării mă apasă 
ca un sdrob / uriaş, desfăcut dintr-o stâncă — / merg şi n-am ajuns încă, / 
drumul întors l-am pierdut”) şi, pentru că avea un crez într-o lume pustiită 
de sine, care agoniza violent pe câmpurile însângerate ale veacului 
(„şi-am cerşit pace — sărac la uşa bogatului — / şi n-am putut vedea nici 
zestrea rămasă”). Misticismul exagerat l-a împins spre mişcarea de 
dreapta, o mişcare care nu va fi judecată niciodată cu obiectivitate, fie şi 
pentru faptul că ne lipsesc şi memoria, şi disperarea de a ne apăra 
moştenirile (curaj n-am avut niciodată şi numai disperările noastre au 
mai clătinat, arar, istoria). Un bucovinean, loan D. Popescu, pentru o 
scurtă perioadă şeful închisorii „Malmaison“, în care fuseseră încarceraţi 
legionarii, după rebeliunea din 21 ianuarie 1941, povesteşte, în „Dosarele 
suferinţei“ (pp. 100-102), cum l-a căutat „Vasile Posteucă, tragicul poet 
bucovinean“, pe care îl cunoştea din vremurile uceniciei comune la 
„Arboroasa“, pentru a-i cere să-l pună „în libertate pe generalul 
Petrovicescu... Nu ţi-l cerem pe Creţeanu, ambasadorul de la Berlin, nu 
ţi-l cerem pe baronul von Randa. Ți-l cerem pe general, şi ştii de ce? 
Bandiţii au pus la cale asasinarea lui“. Ofiţerul a refuzat („Şcoala militară 
şi banditul de Antonescu au făcut din voi, sub masca disciplinei, nişte 
unelte oarbe!“ avea să-l mustre poetul), şi-atunci autorul „Cântecelor 
de ţară“, care aveau să vadă lumina tiparului în exil, a dat o probă de 
„iconarism“ autentic: „M-am lămurit. Mitul lui Antonescu ţi-a întunecat 
minţile. Dacă era altul în locul tău, găseam noi mijloace de a-l convinge, 
dar faţă de tine mă leagă amintiri din trecut. Amintirile nu mă lasă să-ţi 
fac rău. Dar, odată şi odată, o să-ţi reamintesc de această seară“. 

O întreagă superbă morală clocoteşte în propoziţia asta scurtă: 
„Amintirile nu mă lasă să-ţi fac rău“. Morala unui om cu memorie vie, 
memoria unui idealist, într-o lume din ce în ce mai puţin populată cu 
astfel de oameni, atinşi de dumnezeire. Nu iau în discuţie idealul, ci 
hăruirea care l-a copleşit cu nefericire („Pribeag de-atunci am rămas / şi 
scriu cu tălpile-n lut / un cântec de drum şi popas”). 

Vasile Posteucă a apucat calea pribegiei încă din 1944. În 1962, 
şi-a luat doctoratul în filosofie la Universitatea din Toronto (Canada), 
angajându-se, apoi, suplinitor al catedrei de filologie romano-germanică 
a Universităţii din Mankato (Minnesota, SUA), oraş în care a şi murit, 

în 6 decembrie 1972. 

Departe de ţară, poetul baladisto-psalmic Vasile Posteucă a 
publicat o „Carte de cântece româneşti“ (Madrid, 1953), „Poeme fără 
țară“ (Madrid, 1954), „Cântece din fluier“ (Cleveland, 1960), 
„Catapeteazmă bucovineană“ (Mehico, 1963), celelalte cărţi urmând să 
apară, odată şi odată, dacă există şi un destin al cărţilor, aşa cum susținea 
Mircea Streinul. Îi suntem datori cu o întoarcere acasă („Drumul pe 
care-am plecat m-a-ntors înapoi — / şi plânsul m-a târât ca un torent în 
vale”) pentru a-i asculta sufletul clocotind de bucovinism: „Am adus în 
noapte căința fiului risipitor / şi n-am vrut vițel înjunghiat şi masă bogată; 
/mă mulțumea un loc umil în casa noastr"uitată — / dar m-am întors din 
nou în noapte călător”. 


„Cântec de drum şi popas 


Eu port în suflet mirosul reavăn 

de brazdă neagră, de fân cosit. 

La drum m-am pornit tânăr şi sdravăn 
şi merg de mult, dar n-am sosit. 


De-atâta drum visul îmi pare de iască 

şi câteodată plâng ca un copil de leagăn, 
durerea mi-a frânt sufletul ca miezul de pască, 
am simțit grijile cum mă prind şi mă leagă-n 
mrejele lor şi mă duc ca pe-un rob, 

gândul pierzării mă apasă ca un sdrob 

uriaş, desfăcut dintr-o stâncă — 

merg şi n-am ajuns încă, 

drumul întors l-am pierdut. 


Pribeag de-atunci am rămas 
şi scriu cu tălpile-n lut 
un cântec de drum şi popas... 
(Junimea literară, nr. 1-6/1932, pg. 238). 

Străin 


Pe căi necunoscute spre lumile noi, 

n-am putut deslega enigma sfinxului din cale. 
Drumul pe care-am plecat m-a-ntors înapoi — 
şi plânsul m-a târât ca un torent în vale. 


Când m-am întors cu gându-n nopți târzii acasă, 
erau zăvorâte porţile satului 

şi-am cerşit pace — sărac la uşa bogatului — 

şi n-am putut vedea nici zestrea rămasă. 


Am adus în noapte căinţa fiului risipitor 
şi n-am vrut vițel înjunghiat şi masă bogată; 
mă mulțumea un loc umil în casa noastr'uitată — 
dar m-am întors din nou în noapte călător. 
(Junimea literară, nr. 1-6/1932, pg. 239). 


Baladă 


Eu cânt pe înserate o baladă 

Din geam şi lumea râde-n stradă, 
O ştii şi tu, iubito, cum e 

Şi-o ştie azi atâta lume. 


Un cântec molcom ca din harfă, 

Un cântec vechi şi monoton 

Cum plânge disperat un tren de marfă 
În noapte lângă un canton. 


Te caută printre trecători 
Privirile-mi pribege 

Şi trec atâţia trecători 

Şi nimeni nu-nţelege 

Balada ce-o repet mereu 
— O floare moartă-ntr-o livadă — 
Aş vrea să n-o-nțeleg nici eul... 


Şi cânt în noapte o baladă. 


Gând de răsbunare 


Plânge toamna pe câmp în pănuşă 

ŞI vântul îmi cântă ultimul cântec la geam... 
Duşmani, mi-aţi furat norocul. Sunt criminal. 
Din sângele vostru aş bea ca la hram. 

E ora răzbunării. Târziu. Numai braţ şi pumnal. 
Cine m-a oprit la uşă? 


Înger blând! Unde s-a scurs atâta venin? 
Doamne! lartă-mă! Am uitat să mă-nchin...“ 
(Junimea literară, nr. 1-3/1933, pg. 29). 


Cezar Flamură (1913-2006) 


S-a născut la Cîmpulung Moldovenesc, în 6 februarie 1913. Se 
numea Vasile Blănaru, dar urma să-şi semneze restrânsa operă poetică 
cu pseudonimul Cezar Flamură. 

A studiat, ca şi viitorul lider comunist Emil Bodnăraş, la liceul 
„Dragoş Vodă“ din Cîmpulung Moldovenesc, dar, înființând, în 1933, o 
„Frăţie de cruce“ a liceenilor, a fost exmatriculat şi, în consecinţă, obligat 
să-şi continue studiile departe de casă, la Lipcani, în Basarabia. A urmat, 
apoi, Academia de Artă Dramatică şi Cinematografică din Iaşi, iar în 
paralel şi Facultatea de Istorie. 

În 1939, a publicat o foarte singură carte de poezie, „Talazuri“, 
care avea să fie arsă prin curțile interioare ale închisorilor patriei. 

Cât a durat războiul, Vasile Blănaru, fost asistent de regie la Teatrul 
Naţional din Bucureşti, din 1937, sub direcţiunea lui Liviu Rebreanu, a 
fost reporter de frontul de răsărit, ca şi Virgil Gheorghiu, corespondenţele 
lui din prima linie fiind publicate în „Curentul“, în „Universul“ şi în 
„Timpul“. Când mai avea vreme, scria şi poezie, şi publicistică de dreapta, 
colaborând la „Pământul Strămoşesc“, la „Libertatea“ şi la „Buna 
Vestire“. 

A fost arestat în 1949, eliberat în 1954, apoi rearestat, împreună 
cu cei doi frați ai săi, Gheorghe şi Grigore I. Blănaru şi de alți câţiva 
câmpulungeni (din inventata „bandă a lui Blănaru“), în cumplita noapte 
de 13/14 martie 1958 a încarcerării întregii intelectualități româneşti, 
schingiuit şi umilit prin închisorile din Botoşani şi Suceava, condamnat, 
în cele din urmă, la moarte şi dus pentru a aştepta executarea sentinţei la 
Jilava. 

A zăcut „804 zile şi nopți în lanţurile morții“, cum avea să-şi 
intituleze cartea apărută în 1996, apoi condamnarea la moarte i-a fost 
schimbată în muncă forțată pe viaţă, la intervenția lui Manole Bodnăraş, 
fratele fostului lui coleg de la „Dragoş Vodă“, Emil Bodnăraş. 

A mai publicat, abia după Revoluţia Română, „Generalul 
Antonescu în cămaşă verde legionară“ (2 volume, în 1996 şi 1998), 
„Mercenarii infernului“ (1999), „Apocalipsa ucigaşă / Înfricoşătorul 
asasinat din noaptea de 29/30 noiembrie 1938“ (2002), adică mărturisiri 
trăite lăuntric vreme de o viaţă, dar puse în pagini târziu pentru a se 
alătura unei cărţi anterioare, „Blăstămul lui Iorga — adevărul în moartea 
savantului“. 

A murit, la începutul primăverii anului 2006, la Bucureşti. În 
Bucovina, în memorialele durerii, în presa literară de dreapta din ţară, 
poeziile lui Cezar Flamură nu mai pot fi aflate. Cartea lui de poeme se 
pare că a devenit cenuşă pentru totdeauna. 

Din poezia lui Cezar Viorel Flamură, cum semna, de fapt, poetul 
câmpulungean Vasile Blănaru, nu-ţi poţi permite luxul de a alege, până 
ce urmaşii săi sau cei care i-au fost apropiaţi nu-l vor reînvia şi printr-o 
carte de poezie, dacă omul cu o întreagă viață de martiriu şi-o fi adunat 
poemele tinereţii, aşa cum le păstrase memorii, într-un caiet oarecare. 

Din singurul text poetic pe care l-am putut găsi, „Popas”, Cezar 

Flamură, un fel de frate liric al lui George Sidorovici, ni se înfăţişează 
aidoma unei primăveri bucovinene, care se dărâmă, incredibil de încet, 
dinspre cer, înspre poalele munţilor. lar cerul acela, veşnicul cer al 
străbunilor, încărcat de sfinţenie şi obligând la reculegere, solidarizează 
până la încleştarea pumnului înspre cei care, substituindu-se lui 
Dumnezeu, ne spulberă prin vremuri cu cinică ipocrizie, singura şansă 
de salvare a făpturilor umane fiind nu misticismul, aşa cum s-ar părea la 
o lectură superficială a textului liric, ci metafizicul, starea aceea de unire 
cu cerul, din ce în ce mai depreciată în favoarea făloşeniei numită 
civilizaţie. 

Cezar Flamură, trăitor disperat de poezie, a purtat mult prea multă 
vreme cununa de spini şi nimeni nu are dreptul să-l mai împovăreze cu 
suferință şi „în preajmă de odihnă”, acolo unde spiritul e numai libertate, 
libertatea dintre iarbă şi cer. 


Popas 


Ni s-a oprit elanul în preajmă de hodină 
să poposim în post şi-n rugăciuni 
şi s-aşteptăm, cucernic, prohodul de minuni, să vină... 


Şi-n dezmierdări de patriarh să adormim 
trudiţi, cu ochii încă tineri, 

şi să rugăm, plângând, pe Sfânta-Vineri 
să facă din triod şi ţintirim 


o Ţară pentru care să-nsemnăm izvoduri, 
cu morţii din trecut să ne-nfrățim 
şi-n freamătul varvaric s-aşteptăm 
stihoavne de-nviere şi prohoduri. 
(Iconar, II, nr. 10/1937, pg. 2). 

Barbu Sluşanschi 
(1908-1993) 


„Barbu Sluşanschi. Născut la 13 Martie 1908 
în Vijniţa, Bucovina. Împreună cu Traian Chelariu 
fondează o societate literară în scop de studii şi 
perfecționare artistică (1925). Debutează, în anul 
1927, la „Junimea literară“, cu poemul „Făt-Frumos 
Ciobanul“, în cinci părți, parte publicat şi în revista 
„Făt-Frumos“ de la Suceava. Forma definitivă 
ulterioară a poemului e inedită. 

Multă vreme lipseşte din viața literară bucovineană, fiind plecat 
pentru studii (Universitatea „Regele Ferdinand I“ din Cluj, Universitatea 
din Strasbourg şi Școala română de la Fontenay-aux-Roses-— n.r.). Revine 
colaborator la „Junimea literară“, în 1931, cu bucata „Viaţă omenească“ 
(versuri). A desvoltat activitate ziaristică la Cluj şi la Cernăuţi. Are lucrări 
inedite şi în preparație“ (Junimea literară, nr. 1-6/1932, pg. 217). 

Fiul iredentistului român din Bucovina Emilian Sluşanschi, 
doctorul în drept cu studii vieneze, care-i însoţise pe lon Grămadă, 
Dimitrie Marmeliuc şi Aurel Morariu în exilul românesc pentru a îmbrăca 
„tunica ţării“, Barbu Sluşanschi, profesor de limba franceză la Cernăuţi 
şi Bucureşti, publicist, eseist şi poet, a fost, în vremurile zvârcolite ale 
perioadei interbelice, un adevărat teoretician de dreapta, dar nu în sensul 
îndeobşte popularizat, ci în cel al conflictului dintre generaţii, care nu-şi 
putea găsi rezolvarea decât prin o „revoltă“ a tinerilor împotriva 
„destinului mioritic“. 

Ca poet, deşi versifică îndemânatec, fluid, aproape baladesc, Barbu 
Sluşanschi n-a izbutit lucrări de excepţie. Poezia lui e pe atât de discretă 
şi de cuminte, pe cât i-a fost de explozivă activitatea social-politică, 
soldată cu încarcerări de scurtă durată în cele două dictaturi, cea 
antonesciană şi cea comunistă, până prin anii '60, când, parțial reabilitat, 
este angajat la Institutul de Cercetări Agronomice din Bucureşti, oraş în 
care „zadarnic se luptă un înger căzut“ în aşteptarea odihnei veşnice, de 
care va avea parte din 1993. 

„Amândoi 


Când între noi mereu ne-nvinuim 
Şi-aducem chin în loc de-mpărtăşire, 
E drept aşa de mult să suferim, 

Deşi în noi vedem numai iubire. 


Nici unul dintre noi n-o-mpărtăşeşte, 
Ci-aşteaptă de la celălalt să vină, 
Dar ştim că numai cel ce-o dăruieşte 
Trăieşte dragostea deplină. 
Junimea literară, nr. 1-6/1932, pg. 220). 


Apol... 


Apoi, ursita dragă-am întâlnit-o 
Şi împreună bună dimineața 

Am zis vieţii pe care am dorit-o, 
lar ea-şi descoperi cu-ncetul faţa. 


„„„ Au fost lacrimi, nu lăcrămioare, 
Ci mult amare şi grele ca plumbul, 
Rupte din inimă, aşa cum doare 
Adânc sfâşiat de ghiară porumbul... 


Şi-acum pe noi mai strâns ne leagă ele, 
Când sub umbrarul lor de negre cetini 
Stăm amândoi, şi pentru toate cele 

Ne ogoim uşor, ca doi prieteni. 


Vis 


„O, stea luminoasă ivită pe cer, 
Azi mai orbitor îţi e focul! 

Puterile toate la tine mă cer 
Şi simt că acolo mi-i locul“. 


Dar steaua luceşte neştiut 
Cu-atât de firească lumină! 
Zadarnic se luptă un înger căzut 
Pe alte tărâmuri să vină. 


Doar două mâini tăiate ciung 
Rămân încleştate pe cale 

Iar trupul porneşte în gemet prelung 
În negru şuvoi către vale. 


Fusese un demon semeţ şi rău 

Când ceru-nfrunta cu mândrie 
Şi-acum limpezindu-se trece prin hău 
Revine senin din tărie. 


„Din încumetarea spre tine-n sublim 
Creşteau semeţia şi răul, 
Dar unde ni-i locul spre bine trăim, 
Chiar dacă-ntre noi este hăul“. 
(Junimea literară, nr. 1-3/1933, pg. 15) 


Cristofor Vitencu (1907-1970) 


Inclus de Mircea Streinul printre „iconari“, în antologia „Poeți 
tineri bucovineni“ (Cernăuţi, 1938), poetul şi publicistul care a văzut 
lumina zilei la Broscăuţii Vechi, în 17 august 1907, Cristofor Vitencu, 
„e-n rugă pentru primăvară“, „hoinărind“ nopţile, la vremea în care „ning 
stele albe“, pentru a culege miresmele rătăcitoare „pe invizibile cărări“. 
Suprarealist sau nu în poezie, Cristofor Vitencu, absolvent al 
Conservatorului din Cernăuţi (1932), şi-a dedicat viaţa artei spectacolului, 
sfârşind la Bacău, în 28 iulie 1970. N-a lăsat în urmă cărţi, stihurile sale, 

adesea şubrede şi aproape naive, însemnând un fel de „tăcere- 
ngenunchiată“, dar fără consistenţa lirică pe care o aflau în tăcere ceilalți 
„iconari“ bucovineni. 


„Pastel 


Sclipiri de-argint pe lac de seară 
ning stele albe din văzduh; 
tăcerea-ngenunchiată-n stuh 

e-n rugă pentru primăvară. 


Miresme moi de flori din jur 
se risipesc în alintări 
pe invizibile cărări 
ce urcă leneş spre azur. 
(Junimea literară, nr. 7-9/1933, pg. 180). 


Dorul 


Dorul — dinte de balaur — 
Roade inima-mi întruna 
De ezit să merg la tine 
Seara, când răsare luna. 


Chiar şi când sunt lângă tine 
El mă roade ne-ncetat 

Tot şoptindu-mi la ureche: 
„Mai sunt ş-alte fete-n sat“. 


Când abia ajung la alta, 
lar mă-ndeamnă ca să plec... 
Şi-aşa, nopți întregi, de-a rândul, 
Hoinărind eu le petrec” 
(Junimea literară, nr. 1-6/1932, pg. 150) 

Dragoş Vitencu 
(1908-1981) 


Poet al unei singure cărţi, „Caiet de 
duminică“ (Cernăuţi, 1943), născut la Cernăuţi, 
în 15 octombrie 1908, Dragoş Vitencu, „e-atât 
belşug de linişti” încât „citeşte ca vracii-n stele”, 
identificând semnele scrierilor cosmice „şi se 
aține-n calea drumeţilor târzii“ pentru a se plânge 
de singurătate: „În jurul meu e-aşa de mult pustiu 
/ Că-n lume parcă numai eu sunt viu. / Şi-n 
fiecare zi pe drumuri fără rost îmi port / Povara nesfârşit de grea a 
sufletului mort“. Numai că poemele sale „de duminică“, care 
impresionează prin cursivitate „de o impunătoare corectitudine stilistică“ 
(Grigore C. Bostan) absorb lumină şi iradiază lumină, îndemnând „să 
trecem câmpul şi pădurea / tot mai departe, tot aiurea”, înspre „amurg 
târziu de toamnă timpurie“, în care trecerea inventariază şi retrăieşte 
„hârjoana, iarba, sturzii şi tot ce astăzi nu e“. 

După război şi după ispăşirea nevinovăţiei „iconariste““, Dragoş 
Vitencu, ultimul aprig căutător de vechi documente vechi româneşti, se 
recuperează parțial pe sine şi izbuteşte să publice o biografie romanţată 
despre „Viaţa pasionată a lui Ciprian Porumbescu“ (Bucureşti, 1974). A 
murit în 28 iunie 1981, la Bucureşti, lăsând în manuscris un al doilea 
„caiet de duminică“, pe coperta căruia a scris „Cronica romanţată a 
târgului meu“, dar şi o mulțime de manuscrise, care-şi aşteaptă, 
răbdătoare, împlinirea destinului. 





„Pădure tăiată 


Pe trunchiuri retezate dorm vipere în soare. 
Pe unde-a fost izvorul o căprioară moare; 

E cea din urmă, poate, nici lupii n-o mai ştiu. 
Dar unde-s lupii oare? Sărman pământ pustiu, 
Cu umbrele pădurii s-au dus şi lupi şi zâne. 

Din văgăuni deschise caşti a urât, bătrâne, 
Dar, când se lasă noaptea, citeşti ca vracii-n stele 
ŞI simţi cum vin spre tine iar vremuri dintr-acele, 
Când codrii nasc din sânge, aşa cum la Cozmin... 
Atunci tu te cutremuri, iar eu tăcut mă-nchin. 
(Revista Bucovinei, nr. 2/1942, pg. 41) 


Tristeţe 


În jurul meu e-aşa de mult pustiu 
Că-n lume parcă numai eu sunt viu. 
Şi-n fiecare zi pe drumuri fără rost îmi port 
Povara nesfârşit de grea a sufletului mort. 
(Revista Bucovinei, nr. 4/1942, pg. 116) 


Uliţa dintre pomete 


Pe-atuncea îi spuneam doar ulița dintre pomete 
ŞI-o căutam prin iarbă cum se pitea — omidă; 
Acum, neruşinata se-mbracă-n cărămidă 

Şi poartă nume public, cum stă urât la fete. 


Când se arată-n noapte şi-aprinde felinare 

ŞI se aţine-n calea drumeţilor târzii 

Şi-am auzit c-a prins-o, deunăzi, ziua mare 
Dormind în şanţ c-un gârbov întors de la beții. 


Într-un amurg târziu de toamnă timpurie 

M-am dus s-o cert. Făţarnic, ea mi-a zâmbit: „Bădie, 
De ce te-ncrunţi la mine? Eu tocmai te visam 

În chipul tău de-atuncea — şi-ntregul nostru neam: 
Hârjoana, iarba, sturzii şi tot ce astăzi nu e. 

M-am dezbrăcat de ziduri şi sunt iar cărăruie 
Cotind printre pomete. — Haidem peste uluci; 
Nu-i nimeni în grădină şi tocmai, pare-mi-se, 
În fund, lângă stupină, au mai rămas caise... 
Dar ce-ai păţit, bădie, că ochii ţi-i usuci?. 
(Revista Bucovinei, nr. 5/1943, pg. 230) 


Basm vesperal 


Cânt de greier, cânt de stele, 
Zvon adus de raza lunii 

Ori frământă-aprins faunii 
Trup înfiorat de iele? 
Umbre vii alunecă. 

Cine poate spune că 

Fiecare basm nu-i viaţă? 
Poate, mâine dimineaţă, 


N-am să cred 
Astă-seară n-a apus: 
După deal încet s-a dus 
Şi-a trimis mioarele 
(Nouri, puf de pălărie) 
Soli de lună, ca să ştie 
Ce-o aşteaptă mai târziu, 
Când va fi târgul pustiu, 
Slobozite-obloanele 
Şi-ascunse cucoanele. 
(Junimea literară, nr. 7-9/1933, pg. 181). 

Amiază-zi 


Un lanţ de tei întins pe-o margine de stradă 

Se lasă frânt în două de-un murmur de izvor; 

O umbră de podeţ cu-un reazem care stă să-i cadă; 
Un colţ de cer albastru; icoana unui nor. 


O salcie mlădie-şi resfiră păru-n apă, 
În plete i se-nşiră smaragde — frunze verzi — 
Un val zglobiu în ele sărutul îşi adapă, 
E-atât belşug de linişti... şi gândurile-ţi pierzi. 
(Junimea literară, nr. 1-6/1932, pg. 119). 


Romanţa pribegiei 


Aşa, cum ne-am luat de mână 
şi ne-am pornit până-n vecini 
cu pas uşor şi ochi senini, 

aş rătăci o săptămână 

cu tine-alături, mână-n mână, 
în lumea largă doi străini. 


Să trecem câmpul şi pădurea 
tot mai departe, tot aiurea... 


Cu neastâmpărul în vine, 

să nu gândim ce drum ne vine; 
iar de-o fi vreme de popas, 

să nu-ntrebăm de-i loc de mas, 


Apoi, deodată, tu, cuminte, 
de-acasă să-ți aduci aminte; 
să-ntoarcem drumul şi la noi 
toți să ne-aştepte cu război, 
iar noi cu pace să-i privim 
şi, mână-n mână, să zâmbim...”. 
(Junimea literară, nr. 1-6/1932, pg. 188). 

S-a născut la Tereblecea, în 24 mai 1909, cu ursita de a ajunge un 
savant de talie mondială, cu remarcabile lucrări ştiinţifice în domeniul 
geografiei. A făcut studii gimnaziale la Siret şi la Cozmeni şi studii 
universitare la Cernăuți. În tinereţe, a cochetat cu poezia, pregătind, prin 
anii 1930-1940, o plachetă de versuri, „Icoane“, şi o carte de schiţe şi 
nuvele, „De pe Moina“, dar fără să răzbată cu ele spre lumina tiparului. 
În poezia lui stihuitoare, „la răscruci de drumul mare / stă o troiță din 
bătrâni, / troienit e până-n umeri / un lisus bătut cu spini“, chipul cioplit 
nu iradiază nici suferinţă, şi nici mântuire, ci doar se integrează frumos 
într-un peisaj sugerat. Poetul e subţire şi fragil, copleşit de timiditate în 
compania impozantului savant, cu care împarte acelaşi trup. 


„Duminică 


Sună clopotul prelung 
peste-a satului răcoare, 
toaca bate în răstimpuri 
peste zările de soare. 


De bătăile de vânt, 

ramuri lungi de fag se joacă 
pică-ncetu“ la pământ 
chindii mari de promoroacă. 


La răscruci de drumul mare 
stă o troiță din bătrâni, 
troienit e până-n umeri 
un lisus bătut cu spini. 


Dune mari de nea se văd 
până-n zări îndepărtate... 
Pe a satului cărare 
un sărman de-abia străbate“. 
(Junimea literară, nr. 1-3/1933, pg. 26) 

Traian Cantemir 
(1907-1998) 


Traian Cantemir, personalitate a culturii 
româneşti în Bucovina, regăsibilă portretistic 
într-un vers al lui Vasile Gherasim, care i-a şi 

_ fost profesor („Un zeu eram, căci totul eram 
Eu“), s-a născut în vecinătatea Sucevei, la 
Pătrăuți, în 20 noiembrie 1907. A făcut liceul la 
Suceava, studii universitare la Cernăuţi şi la 
„Academia di Romania“ din Roma. A fost 
discipolul plin de vrednicie al lui Iancu Nistor, Vasile Gherasim, Leca 
Morariu şi Victor Morariu, apoi profesor la Hotin şi asistent la Catedra 
de literatură modernă şi folclor a Universităţii din Cernăuţi. În 1944, 
s-a refugiat, împreună cu Leca Morariu, la Râmnicu Vâlcea, revenind în 
Moldova târziu, în 1964, după potolirea prigoanei comuniste, stabilin- 
du-se, mai întâi, la Bacău (ca şef de catedră la Institutul Pedagogic) şi, 
apoi, la laşi, în 1974, unde a şi murit după vreo două decenii, în 7 august 
1998. 

Critic şi istoric literar cu activitate spornică în revistele vremii 
(„Junimea literară“, „Revista Bucovinei“, „Bucovina literară“, „Făt- 
Frumos“ etc.), folclorist, lingvist şi prozator de mare rafinament, Traian 
Cantemir şi-a lăsat ochii „să hoinărească pe fusta cu volane a mării, 
până departe, în zare, unde mă chemau glasuri ademenitoare de sirenă în 
unduirea ritmică a talazurilor înspumate“, imaginându-şi lumi paralele, 
pe care le-a şi clădit între coperţile unor cărți cu destin neîmplinit, precum 
romanele „Fata Gazdei“ şi „Lumini şi umbre“ sau nuvelele abandonate 
prin cuprinsul vechilor reviste literare. Au rămas, ici-colo, supraviețuind 
rugurilor cu cărţi din curţile interioare ale închisorilor politice româneşti, 
câte un exemplar din romanul „Mensa Academică“ (Cernăuţi, 1938). 

Traian Cantemir a şi stihuit, uneori, cu îndemânare, cu ştiinţă, dar 
fără risipă de har, lumina lui lăuntrică pulsând viguros doar în prozele 
pe care le-a scris. 

„Sub seară 


Pământu-i bandajat cu vată, 
Parcă-ar fi bătut duel. 

Un mesteacăn stă şi el 
Melancolic ca o fată. 


Crengile-i de cer sunt prinse 
În spoială de polei. 

Brazii liniştiţi şi grei 

Îşi ţin braţele întinse. 


Soarele aprins la față 

E — cum stă la apus din nou — 
Gălbenuşul unui ou 
Suspendat pe-un fir de aţă. 


Plânsul streşinei de casă 

A făcut din țurțuri salbă 
Sau dantelă lungă, albă 
Pentru-o rochie de mireasă, 


Şi în liniştea de seară 
De sub cerul de catran 
Doar ogeagul de la han 


Trage fumuri de ţigară”. 
(Junimea literară, nr. 5-8/1930, pg. 270). 


„Scadenţă prelungită 


Scrisoarea mi-a căzut în mână grea ca o pasăre moartă. Eram atât 
de tulburat în urma lecturii ei, încât nici nu mi-am dat seama când a 
alunecat în pluşul peluzei. 

Ariadna iar îmi scria că mă aşteaptă cu braţe dornice şi buze 

însetate şi eu iar nu ştiam ce trebuie să cred. De câte ori am încercat să 
descifrez ființa aceasta zăvorâtă, de atâtea ori m-am întors din faţa ei 
năuc, fără răspuns. De aceea, acum, ca să nu-mi mai pun spre dezlegare 
eterna problemă încurcată, mi-am ridicat ochii din prundişul scrâşnitor 
al aleii şi i-am lăsat să hoinărească pe fusta cu volane a mării, până 
departe, în zare. Pentru că vroiam, cu orice preţ, să evit întrebarea ce mă 
chinuia din nou ca spinul intrat în carne, am urmărit, la orizont, alunecarea 
imaterială a unui vapor alb ca o nălucă, până ce distanţa dintre cei doi 
pini argintii a rămas iar goală. 

Pe urmă, amintirile au curs multe, fără control. 

Era toamnă. O toamnă galbenă, de tutun, cu tristeți de muribund. 
Mă întorceam de la un curs indigest de chimie şi, cum în geamuri apunea 
soarele, sufletul mi-l simțeam gol ca o coajă de nucă. Pe străzi nu mai 
gâlgâia viaţa exuberantă de altădată, cu întreceri de cai lustruiţi şi mese 
întinse la capăt de trotuare. Trecătorii se strecurau, pe sub procesiunile 
dezlănţuite de castani gârbovi, ca sub povara unei greutăţi nevăzute. În 
aer, ciori negre şi multe chemau, pe aripile-ntinse, noaptea, din pădurile 
de pe creste. Umbrele serii se lăsau tot mai grele şi opace, iar în îndolierea 
aceasta oraşul părea că regretă vremurile calde, cu cer azuriu şi pajiştea 
verde. În amintirea lor, vara îşi mai prelungise, o dată, râsul argintat în 
grupul unor tinere fete, care, din colţul Palatului Cultural, fluturau, festiv, 
mâini albe unei maşini în trecere. 

Una m-a lovit uşor peste borul pălărie: şi mi-a cerut, zâmbind, 
scuze. Avea sâni ţepoşi şi ochi cu încondeieri de migdală. Mi-a plăcut. 
Eram, atunci, în doliu după mama, ultimul meu sprijin sufletesc şi, cum 
colegii nu-mi puteau înţelege durerea singurătăţii, braţul întins m-a ispitit. 
„Femeile au sensibilitatea mai pronunţată decât bărbaţii”, mi-am zis, 
gândindu-mă la alintări ulterioare. „Ele înţeleg durerea mai lesne şi-o 
împart întotdeauna“. 

Ataşarea n-a fost uşoară. A rezistat îndârjit multă vreme, deşi ştia 
că preţuieşte pentru mine viaţa. Când, deznădăjduit, am vrut să-mi scot 
mrejele din valuri şi să mă arunc eu în locul lor, a deschis fereastra şi-a 
ieşit la geam. Apoi a râs de mine cu întreaga-i dantură sănătoasă şi albă 
ca mărgăritarul, iar eu, umilit de propriu-mi gest, m-am tras ruşinat în 
umbră, sub perete. De acolo, am căutat să-mi confirm constatarea, 

enunțată de experienţe străine, că cetăţile de acest fel, cu cât se cuceresc 
mai greu, cu atât sunt mai trainice şi mai devotate pe urmă. 

N-aş putea spune că Ariadna a făcut abatere de la această regulă. 
Totuşi, în întreaga noastră căsnicie de mai târziu a fost ceva putred, ceva 
spart, care m-a nemulțumit tot timpul, căci, ori de câte ori vroiam să mă 
apropii de ea sufleteşte mai tare, se distanţa dintr-odată, lăsându-mă străin 
şi abătut afară, sub uşă. 

Din pricina aceasta, am suferit de insomnii amare nopți de-a rândul 
şi, răscolit de gânduri negre, m-am întrebat ades: mâna ei trandafirie 
mi-a întins-o din sentimente devotate sau m-a remarcat, în fundul 
prăpastiei, dintr-un imperativ moral? La supoziţia răspunsului din urmă, 
eram gata să-mi fac bagajele în orice clipă, căci nu înțelegeam gesturi de 
asemenea talie pentru epave omeneşti ca mine. Dânsa, însă, m-a 
împiedicat să plec întotdeauna. De ce? N-aş putea spune. Poate pentru 
că mă credea dezarmat în faţa vieții şi era sigură că voi cădea la prima 
lovitură a necunoscutului sau, poate, dintr-un orgoliu personal: ca să-mi 
arate că-i capabilă de gesturi mari şi nobile? 

De aceea, ca să ajung odată în posesia adevărului şi să nu mai 
balansez între presupuneri chinuitoare, i-am cerut dovezi că nu-i sunt 
indiferent. Dacă mi le dădea, puteam rămâne, liniştit, mai departe. Dacă 
nu, ştiam ce trebuie să fac. Ea n-a refuzat niciodată să mi le ofere, dar 
le-a amânat mereu pentru vremuri viitoare, iar vremurile acelea au tot 
întârziat să vină, deşi nu-i pretindeam decât nevinovate plimbări pe sub 
cireşii ninşi de floare, seara, când luna-i roşie ca un gălbenuş de ou şi 
apele şuşotesc îngândurate. După munca extenuantă din laborator, 
simţeam nevoia să fiu, măcar o oră, în tovărăşia cuiva apropiat, să-i 
spun cel puţin un sfert din nimicurile înmagazinate în rostogolul clipelor 
insipide, să aud şi eu o vorbă alinătoare şi caldă, dar nu mi le îngăduia. 
Întrucât ieşeam de la cursuri târziu, seara, luam cina împreună şi apoi 
păşeam alături de dânsa numai de la cantină până la căminul studentelor, 
câteva sute de metri orizontali, iar acolo, în faţa porții, mă detaşa de la 
braţul ei, dur ca pe mărul dat în pârgă, întinzându-mi grăbită degetele. 

- Noapte bună. 

- Mai stai puţin, o imploram cu tot sufletul adunat pe buze. 

Se uita lung la mine şi, strângându-mă de mână, motiva: 

- E târziu. Se-nchide poarta... 

- Numai puţin, insistam, cerşindu-i clipele. 

Pentru că mă răscolea cu pupilele-i fixe până-n adâncul sufletului, 
voind parcă să mă întrebe „De ce?“, îngânam: 

- Aş vrea să-ţi spun atâtea... 

- Spune-mi acum! 

De vreme ce nu puteam confecționa fraze la comandă, plecam 
supărat, cu şlepurile din mine mai grele şi încărcate. Mă duceam să mă 
plimb singur pe unde ar fi trebuit să trec cu ea, pe unde se prelingeau 
atâtea alte umbre, contopite de la umăr până la şold. Serile erau senine, 
cerul pistruiat cu stele, iar aerul numai buchet de floare. Mă cuprindea, 
atunci, o sfredelitoare nostalgie după alte vremuri, după alţi oameni şi, 
ca să mi-o potolesc măcar în parte, îmi fugăream neastâmpărul până-n 
parcul „Dominic“. De acolo ascultam, în noapte, cum lumea zbârnâie în 
automobile onctuoase prin faţa gării, cum săgetau, în întuneric, trenuri 
lungi, cu nările roşii şi cum, colo-n depărtări, clipoceau boabe de lumină 
pentru oameni care se aşteptau dornici şi nerăbdători. 

Acasă mă întorceam târziu, cu sufletul străin şi dezlânat, şi 
adormeam chinuit ca să visez că Ariadna are legături furişe cu alţii şi 
că-şi bate Joc de mine în fel de fel de chipuri. A doua zi, o aşteptam din 
nou la cantină, gata să uit supărarea de ieri, numai s-o văd că mă lasă să 
trec până-n iatacurile din adânc ale sufletului ca să constat, odată, care-i 
adevărul. Pentru aceasta, dacă se întâmpla să vină puţin mai târziu, îi 
rezervam cel mai bun loc din sală, îi ştergeam tacâmurile cu miez de 
pâine proaspătă şi-i alegeam porția cea mai grasă. 

Intra sprintenă ca iezii primăverii, se aşeza indiferentă la atențiile 
mele dintotdeauna şi discuta cu vecinele de masă lucruri străine, încât 
rămâneam din nou în umbră, supus şi inoportun. 

Cu mici variaţii de program, zilele se scurgeau aşa, monotone şi 
seci, fără străluciri de bucurii, fără speranţe de mai bine. 

Apoi, soseau vacanţele în trenuri lungi şi grele. Ariadna era cea 
dintâi care părăsea Cernăuţii. De la fereastra compartimentului, îmi 
trimitea sărutări imaginare pe vârful degetelor trandafirii şi, apoi, rămânea 
la geam până o-nghiţeau depărtările. Îmi compensa, în felul acesta ieftin, 
întreaga-i atitudine bosumflată din ultimele luni şi-mi asigura, aşa, liniştea 

vacanţelor. Răscolit din adâncuri nebănuite, o sorbeam, fără vorbe, atât 
timp până când, în locul ochilor ei mari, cu încondeieri de migdală, se 
aşezau cele două mamele ale ultimului vagon. Pe urmă, dădeam drumul 
gândului s-o urmărească pe coardele de ghitară ale şinelor, până-n orăşelul 
de provincie, unde presupuneam că-o aşteaptă părinţii, în trăsură largă, 
cu cai sirepi. 

Reîntors în camera de la cămin, îmi cheltuiam, apoi, zilele cele 
mai frumoase ale studenției, aşteptând factorul poştal, ca să-mi întindă 
plicuri lungi cu hârtie pânzată. Când se întâmpla ca scrisorile să mă 
ocolească multă vreme şi răbdarea să-mi ajungă marginea deznădejdii, 
mă hotăram să mă fac şi eu canalie ca alții, să profit şi eu de viaţă ca 
dânşii, să-mi înec şi eu amarul în paharul de vin al unui local de noapte. 
Însă, în clipele renunţării la ascetismul impus prin proprie voință, venea 
de dincolo, din depărtări, scrisoarea cu grafia cunoscută şi scrisul mărunt, 
şi atunci planurile făcute mai-nainte se destrămau toate cum se 
destramă-n vânt bereta păpădiei. 

Locul lor îl luau, imediat, altele, cu conturări mai moi şi nuanţe 
mai deschise, căci Ariadnei, fiind singură în orăşelul din provincie, îi 
era urât fără mine. Lipsa mi-o simţea ca unei piese anatomice, demontată 
de propriul ei corp, şi nu dorea decât să mă vadă şi să mă sărute lung şi 
apăsat. 

Asta, bineînțeles, atâta timp cât era departe de mine, pentru că, 
odată ce-o întâmpinam înfrigurat la aceeaşi uşă de vagon, se mulțumea 
cu aceeaşi strângere discretă de mână, lăsându-mă zăpăcit sub acelaşi 
portal de cămin. 

Într-o seară, n-am mai putut suporta atâta enigmatism din partea 
adversă şi i-am zvârlit o jerbă de reproşuri aspre şi neîndurate. Eram 
pregătit mereu pentru deznodăminte din cele mai tragice, căci nu mai 
puteam suporta această orbecăire în necunoscut. Vroiam să fiu clar odată. 
Îmi trebuiau dovezi sigure, nu vorbe, pentru că vorbele zboară şi mint. 

S-a uitat lung la mine şi a început a plânge cu lacrimi mari cât 
sâmburii de cireaşă. În faţa căminului nu ne-am mai oprit, ca-n alte dăţi, 
la ore fixe, ci ne-am continuat drumul prin locuri tainice şi depărtate, 
unde, de atâtea ori, îmi fugărisem nostalgia singur. Sub teii înfrunziți 
din nou de primăvară, mi-a ştampilat, înfometată, gura, ca în scrisorile 

pânzate din provincie, şoptindu-mi vorbe dulci ca mierea. 

Am înţeles din ele că sentimentele ei pentru mine au fost, 
întotdeauna, catifelate şi pure, dar că-a refuzat să le expună conținutul 
în stradă, căci legătura noastră era sfântă şi nu trebuia murdărită de 
privirile indiscrete ale trecătorilor. 

- Când vom fi la cuibul nostru, vei avea dovezi zilnice că sunt 
numai a ta, mi-a zis cu vocea alterată de lacrimi. Acolo mă voi manifesta 
aşa cum mi-o cere întreaga mea ființă. Aici, însă, de câte ori simt nevoia 
să fiu altfel faţă de tine, o frână automată îmi înăbuşe elanul, amânân- 
du-mi-l mereu pentru mai târziu. Crezi că eu n-aş vrea să fiu altfel? 
Crezi că-mi place să ne despărțim în fața uşii ca doi străini? Dar, dacă 
momentan nu se poate altfel... 

Avea dreptate. Cât de îngustă îmi fusese judecata şi ce ingrat mă 
purtasem cu dânsa! Când am ajuns iar la poarta căminului, uşa era, acum, 
încuiată. Ne spovediserăm mai bine de două ore şi mie mi se părea că 
abia am început. Deşi regretam că am făcut-o să sufere şi că 1 s-ar putea 
obiecta, din partea directoarei, venirea după ora legală, sufletul mi-era 
uşor ca un fulg. Până acasă n-am mai mers îngândurat şi abătut ca 
mai-nainte, ci am zburat ca mânjii cu panglici în coadă şi zurgălăi la gât. 

Pe urmă, am aşteptat cuminte timpurile promițătoare de legendă, 
când Ariadna îmi va deschide larg braţele ca să intru definitiv în împărăţia 
fericirii. Căsnicia era, după mine, ultimul refugiu al acestei vieți ticăloase 
şi, deci, trebuia parcursă în armonii siderale. De aceea, ultima vacanţă, 
înainte de căsătorie, când, în sârşit, mi-a fost dat să trec pragul Ariadnei, 
să calc pe covoare moi ca muşchiul de pădure şi să simt parfumul fetei 
la fiecare pas, îmi părea că visez. Mă pipăiam zilnic, în plină lumină, să 
mă conving că trăiesc realitatea, căci nu-mi venea a crede că mi-au fost 
accesibile asemenea culmi. 

S-a întâmplat, în plus, că, tot pe atunci, unul din demnitarii ţării a 
poposit sub acelaşi acoperiş cu mine şi, cum părinţii Ariadnei erau cam 
stângaci în fața şefului ierarhic, l-am întreținut eu cu vorbe ajustate şi 
tămâieri de ocazie. Aveam, din întâmplare, stofă de discuţie în ziua aceea, 
încât, la plecare, înaltul personaj s-a înclinat de-a sărutat chiar mâna 
doamnei Condrea, iar domnului i-a făcut, prieteneşte, „pa“ până la colțul 
străzii. Părinţii Ariadnei nu mai puteau de bucurie. Fata mi-a sărit de gât 

ca o leoaică scăpată din cuşcă, m-a răsturnat pe divan, între pernele cu 
canafuri, şi m-a sărutat apăsat lângă ureche, de-am tresărit ca înțepat cu 
ace. 

- De n-ar fi nimeni acasă, ce-aş mai face cu tine!, s-a căinat cu 
înțelesuri şi-a închis ochii ca să vadă, după ei, scene de tandreţi străine. 

- Ce-ai face?, am întrebat-o curios. 

- Ai să vezi altădată, mi-a promis, cu obrajii roşii ca bujorul, şi-a 
ieşit din odaie, să nu bănuiască părinţii că-ar pofti bucurii nepermise. 

Pe urmă, ne-am căsătorit şi ne-am apucat să înjghebăm cuib cald, 
numai din pene şi puf. Lucrul a fost cam greu, căci, cu comandarea 
mobilei şi aranjarea apartamentului, săptămânile s-au multiplicat 
plictisitor pe nevrute. În tot acest răstimp, Ariadna a umblat, suflecată, 
dintr-o cameră în alta, a dat mereu ordine la bucătărie şi-a alergat în oraş 
să se convingă, în persoană, de trăinicia obiectelor comandate. 

- Dacă nu te duci singur să vezi, îți lucrează în batjocură, îmi 
spunea, venind obosită. 

La alintările ei încă nu îndrăzneam să râvnesc pe față, pentru că 
ea ar fi considerat pierderea aceasta de timp o pură impietate. În 
consecinţă, m-am resemnat să aştept vremuri mai bune, cu cer mai senin. 
Dar zilele depănate între casă şi birou se scurgeau anevoie, cum se scurg 
picurii de lichior prin filtrul de pânză. De eram la datorie, îmi părea un 
secol până suna ora unu. De stăteam acasă şi Ariadna trecea pe lângă 
mine preocupată de alte griji şi alte treburi, abia aşteptam să ies iar în 
oraş. Totuşi, mă întorceam, din nou, cu regularitate matematică, pentru 
că nu voiam să întârzii în altă parte un singur minut. Poate Ariadna va 
găsi timpul necesar să-şi treacă mâna peste obrazul meu, cum şi-o trece, 
mulțumită, pe mobilă... 

Dar Ariadna rămase, mai departe, vechea Ariadnă! 

La masă, mă servea cu tot ce-avea mai bun şi mai cald în bucătărie, 
hainele mi le călca, întotdeauna, cu cea mai mare grijă, batistele mi le 
împrospăta, de fiecare dată, în colonie discretă, dar, în schimb, nu ieşea 
în prag să mă conducă ataşată, nu mă săruta, ritualic, pe liziera frunţii, 
nu-mi spunea nume dezmierdătoare ca să mă simt aproape, şi asta mă 
durea. Mă simţeam, în faţa ei, străin, ca un copil cules de pe drumuri, pe 
care-l îngrijeşti distant, din simplă datorie. Şi nu vroiam aşa. Doream să 

fiu liber de povara semnelor de întrebare, să ştiu şi eu că am un sprijin 
solid, de care să mă reazăm în vreme de furtună, să fiu şi eu părtaş la 
aceleaşi dureri şi aceleaşi bucurii, odată cu dânsa. 

Pentru că socoteam că e timpul suprem ca să ajung, odată, în 
posesia acelor calități, m-am hotărât, din nou, să-mi cer drepturile lipsă. 

Ariadna a prevenit furtuna, căci m-a întâmpinat, într-o seară, în 
halat de mătase, cu părul ondulat şi ochii mari. Înflorită de surâs, m-a 
condus prin toate odăile îmbălsămate de miresme, mi-a arăta nimicurile 
achiziţionate în ultima vreme, m-a consultat asupra recentelor schimbări 
de tablouri şi şi-a plecat capul pe umărul meu, ca să-mi asculte cuvântul. 
Am aprobat-o în toate, căci peste tot era numai gust şi fantezie. Lumina 
se filtra discret prin cristaluri mate, luciul oglinzilor reflecta colţuri 
nebănuite de încăperi, plante exotice străjuiau pereții în culori palide, 
iar colo, în fund, din cutia de radio se auzea muzică stinsă din nu ştiu ce 
operă de Weber. 

Am prins-o-n braţe şi-am învârtit-o de-a amețit. 

- Ada, eşti un înger! 

Mi-a luat capul în mâini şi m-a sărutat lung, să-mi curme răsuflarea. 
Apoi şi-a încolăcit braţele în jurul gâtului meu subţire ca vrejul şi m-a 
tras după dânsa. 

- De acum sunt a ta, toată a ta, oricum şi oricând. Vino mai aproape, 
să te simt întreg, din cap până-n picioare. De atâta timp aştept clipele 
astea... 

- Dar eul... 

Mai aproape n-am putut veni, pentru că tocmai atunci s-a deschis 
uşa de la bucătărie şi-a intrat servitoarea. 

- Cuconiţi, Vasili o gatit di crapat liemnili. De-amu s-a poati duci 
acasi? 

- Fire-ai tu al dracului de proastă şi necioplită!, am izbucnit cu 
toată revolta. Acum te-ai găsit să intri?! N-ai mai putut aştepta? 

- Ce-i de vină dânsa?, a sărit, împăciuitoare, Ariadna şi-a ieşit 
să-i plătească ziua lui Vasile. 

La reîntoarcere, n-am mai putut restabili aceleaşi punți de mai 
înainte. Lipsea fluidul care să ne apropie iarăşi, iar la artificialități n-am 
vrut să recurg. E drept, supărarea îmi trecuse dintr-odată, dar o senzaţie 

stranie de neîmplinire a stăruit în mine multă vreme. Ca să mi-o satisfac, 
am hotărât să iau o lună de concediu şi, stând acasă, lângă Ariadna, să 
mă îmbib de întreaga-i ființă până la refuz. Mă gândeam că poate în 
felul acesta voi deveni şi eu om în toată firea, cu gândul scuturat de 
obsesie. Ariadna, însă, nu mi-a aprobat intenţiile. M-a trimis la poştă să 
telegrafiez celor din oraşul de provincie să vină să ne vadă instalați. 

Au răspuns, la comandă, milităreşte, şi sărutările au curs gârlă pe 
nas şi pe gură. Cu toată piramida de cadouri depozitate la intrare, eu am 
rămas indispus şi amărât. Siguranţa după care râvnisem atâta o vedeam, 
iar, amânată fără termen. Din pricina aceasta, devenisem indiferent, de 
parcă nu eram la mine acasă, mâncam din simplă obligaţie, iar datoriile 
mi le făceam mecanic, ca o maşină de rechiziție. 

- Ce ai? Ce-i cu tine?, m-a întrebat, intrigată, soacra, observân- 
du-mi rezerva. Eşti bolnav? Vă lipseşte ceva? Eşti nemulțumit? 

- Nemulțumit? De ce? Dimpotrivă! 

Adevărul l-am ascuns. Mi-era teamă să nu mă râdă cumva, căci 
nu toţi oamenii preţuiesc ceea ce se cheamă suflet. Totuşi, între mamă şi 
fiică au avut loc oarecari discuţii, referitoare la mutra-mi plouată, căci 
Ariadna veni să mă întrebe: 

- Ce te doare de eşti supărat? 

- Nu mă doare nimic, Ada! 

- Atunci, de ce-i bosumflarea asta? 

Cuvintele din urmă m-au distanțat, dintr-odată, de parcă m-ar fi 
aruncat un resort înapoi la zece metri. Dacă spunea „indispoziţie““, poate 
i-aş fi mărturisit şi acum eternul vierme ce mă rodea la rădăcină. Dar, 
aşa, mi-am dat seama că e străină față de mine şi că poate nu mă va 
pricepe niciodată. De aceea, am rămas cu porţile sufletului închise şi- 
am ridicat din umeri: 

- Nu ştiu de ce-i bosumflarea asta! Desigur, fără motiv. 

- Hai, spune-mi!, m-a rugat cu voce domoală, de cadână. Suferi 
de ceva şi nu vrei să-mi spui... 

- Cum îţi închipui una ca asta!, am râs ironic şi-am lovit-o pe 
coapse în semn de reproş. 

- Va să zică nu vrei?!... 

9! 

A plecat supărată, am rămas supărat. Ore întregi, zile de-a rândul. 
De atunci, mă purtam cu ea cavalereşte, dar fără apropierea comunicativă 
şi prietenească de altădată. Mi-am zis că, în definitiv, de ce să-i aştern la 
picioare numai eu ființţa-mi devotată şi ea să calce pe lângă mine dârză 
şi ţanţoşă ca pe lângă un sclav cumpărat. la să-i plătesc cu aceeaşi monedă, 
să vadă ce nedreaptă e! 

Mi-a observat atitudinea şi m-a dojenit. 

- Tare eşti copil, Sandule! Vezi că, acum, sunt părinţii la noi şi nu 
se poate să fiu altfel cu tine. Lasă, mai pe urmă... 

- De ce mi le spui astea?, m-am prefăcut că nu-i pricep tânguirea. 

- Pentru că te văd schimbat față de mine, a lăsat ochii în jos, cu o 
uşoară umbră de durere. 

- Schimbat? Eu? 

- Da, tu! Nu mă mai acoperi cu pledul, înainte de stinsul luminii 
nu mă mai opeşti din lucru, când fac exces de hărnicie, nu-mi mai 
comunici nimic de la birou, iar când pleci în oraş mă săruţi scurt, cu 
buzele strânse, de parcă aş fi o mătuşă cu obraz pământiu şi pielea 
zbârcită. 

- Tare eşti copil, Ada! Vezi că, acum, sunt părinţii tăi la noi şi nu 
se poate să fiu altfel cu tine. Lasă, mai pe urmă... 

A făcut ochii mari şi, dezarmată, a-nceput a plânge: 

- Eşti rău, Sandule! Nu vrei să mă-nţelegi. 

- Ba te-nţeleg prea bine, am răspuns cu toată sinceritatea. Te-nţeleg 
atât de bine încât încep să regret ce-am făcut... 

Mă gândeam că poate la braţul altuia ar fi urcat cărarea vieții mai 
uşor, cu pasul mai liber. Nu odată am văzut-o, în societatea prietenilor, 
zglobie şi sprinţară ca o libelulă. Cu mine, însă, e întotdeauna posomorâtă 
şi tăcută ca un delicvent când îl escortează jandarmii. Se vede că prea îi 
cad povară grea, căci prea am multe pretenţii. De aceea, ca să nu-i mai 
adumbresc şi restul zilelor însorite, m-am hotărât să-mi menţin 
propunerea şi să ne desfacem firele. 

- Cât mă va costa despărţirea nu interesează. Lucrul principal e să 
te simţi tu bine. 

- Vai, ce gânduri urâte ai, Sandule!, s-a căinat Ariadna, cu lacrimile 
prelinse pe epidermă. Cu ele îmi jigneşti tot ce am mai sfânt şi mai curat 

în întreaga mea ființă. Fii cuminte, te rog. Să nu te mai aud aşa, că mă 
doare. 

I-am şters plânsul cu batista şi-am căutat să fiu iar „cuminte“. 
N-aveam dreptul să mă port astfel cu ea, căci ea doar îmi dăruise situație, 
leafă, adăpost şi mobilier. În schimbul lor, eu n-am depus decât o simplă 
hârtie ştampilată violet şi iscălită de trei ori indescifrabil. Prin urmare, 
trebuia să tac şi să aştept. Să aştept până la capătul răbdării. 

Şi am aşteptat cu întreaga mea putere de voinţă, până când în 
mijlocul nostru a răsărit o momâie mică şi neagră, cu nasul mare cât un 
bob de soia. Când a venit fiinţa aceea scurtă, cu ochi albaştri ca marea 
tireniană şi părul blond ca nisipul plajelor fierbinţi, eram în inspecție. 
Reîntorcându-mă acasă, am găsit-o instalată pe perina Ariadnei, în 
broderii albe şi panglici, şi-am rămas înmărmurit. Ariadna o privea cu 
ochii mari, numai devotament şi admiraţie, cum îşi privesc sculptorii 
operele lor de artă. 

- Moştenitorul!, mi-a şoptit palidă şi obosită. Îţi place? 

Am înţeles din zâmbetul ei că o bună parte din ceea ce mi se 
cuvenea mie a luat, definitiv, alt drum şi că persoanei mele nu 1 se va 
rezerva, de acum înainte, decât un rest neglijabil, pe care cine ştie când 
îmi va fi dat să-l mai văd. Cu toate acestea, n-am abandonat nici mai 
târziu speranța. Nici chiar atunci când, din cealaltă parte a perinei de 
suferință şi triumf, a apărut o altă momâie, de aceeaşi factură. Credincios 
promisiunilor date, am aşteptat, mai departe, vremurile bune, cu cerul 
adânc şi senin. 

Dar distanţa dintre mine şi Ariadna a rămas aceeaşi şi mai târziu, 
când copiii au crescut şi-au căpătat aripi de joacă. Faptul nu m-a putut 
lăsa indiferent, ci m-a consumat mereu, până am ajuns, la un moment 
dat, într-un hal de nervi de eram de nerecunoscut. Ca să mi-i destind în 
voie şi să uit de necazul ce-mi caria sufletul în fărâme, am luat calea 
spre mare şi m-am instalat pe țărm. 

Aici, însă, s-a repetat aceeaşi poveste de acasă, căci, imediat 
ce-am început să respir mai liber şi să mă debarasez de obsesia cunoscută, 
am primit plic lung cu hârtie pânzată. Ariadna îmi scria că mă aşteaptă 
cu braţe dornice şi buze însetate şi eu iar nu mai ştiam ce trebuie să cred. 
Şi, atunci, ca să-mi mai pun, din nou, spre dezlegare eterna problemă 

încurcată, mi-am ridicat ochii din prundişul scrâşnitor al aleii şi i-am 
lăsat să hoinărească pe fusta cu volane a mării, până departe, în zare, 
unde mă chemau glasuri ademenitoare de sirenă în unduirea ritmică a 
talazurilor înspumate...“ (Revista Bucovinei, nr. 8/1942, pp. 323-331). 

„Picături de minte“ 


În 1912, când Cincinat Pavelescu publică, în „Junimea literară“, 
primele sale epigrame (urmat, curând, şi de A.C. Cuza), genul acesta 
literar „minor“ place atât de mult încât încep să-l practice şi personalități 
ale scrisului bucovinean precum George Voevidca, Nicolae Tcaciuc-Albu, 
Dragoş Vitencu, Vasile Posteucă sau savantul Vasile Bogrea, fiul unor 
vlahi balcanici, stabiliţi la Dorohoi, care, ca şi Sextil Puşcariu, a însemnat 
mult pentru Bucovina. 

Poetul George Voevidca avea să plătească pentru satira 
epigramistică din finalul ultimei lui cărți de poezie, satiră pe care am 
reprodus-o în capitolul care-i este dedicat şi care „construia“ din epigrame 
aparent disparate un pamflet împotriva bolşevismului. Ca epigramist, 
Voevidca era un „bijutier“: 


„Senatorul la o sindrofie 


EI tace şi întruna cască. 
Manifestarea e firească, 
Dar nu-i exemplu de urmat: 
Nu suntem la... Senat. 


Medicul 


EI are calităţi alese: 
fumează pipă, bea şi-i chel. 
E prisoselnic însă-adese 
bolnavii mor şi fără el! 

Unui amic 


Puţini sunt de părerea ta, 

cum că urechi ai mititele — 

În schimb, cred mulţi precum cred eu: 
că-i mare... golul dintre ele.“ 


George Voevidca profesionalizase epigrama, aşa că şi discipolii 
săi aveau să se ivească în curând, alegându-se, fireşte, din rândul poeților. 
Alţi poeţi au scris doar ocazional epigramă, înlocuind, încetul cu încetul, 
în cuprinsul revistelor bucovinene umorul tradiţional, snoava. 

Printre primii epigramişti bucovineni „de ocazie“, îl aflăm pe 
distinsul profesor cernăuţean N. Tcaciuc-Albu, care se amuză pe seama: 


„Unei domnişoare mai în vârstă 


Că-s ştrengari, te iau de guşă, 
Ne vorbeşti despre băieți. 
Dacă stai mereu la uşă, 

Cum să fugă, prin păreți? 


Unui politician debutant 


Eşti, la tânără etate, 
„Tare“ în duplicitate; 
Dar de-i mai îmbătrâni 
Firea ţi-o vei împătri?* 
(Junimea literară, nr. 7-9/1933, pg. 25). 


Un alt poet, „iconarul“ Vasile 1. Posteucă, foloseşte epigrama 


pentru a şarja amical în favoarea izbânzilor poetice ale generaţiei sale, a 
„neamului poeticesc“, cum formula, în „Tarot“, Mircea Streinul: 

„Lui E.Ar. Zaharia, autorul poeziei „Moment“ 


E răzvrătire-n firmament 
şi fulgere aprind tăria: 
i-a pastişat, pesemne, un moment 
E. Ar. Zaharia.“ 
(Junimea literară, nr. 1-6/1932, pg. 239). 


Dragoş Vitencu, ocupându-se de „poşta redacţiei“ la „Revista 
Bucovinei“, nu ratează ocazia de a se amuza şi pe seama sa, şi pe seama 
versificatorilor fără talent: 


„În loc de autobiografie 


Biografia mea-i o carte 
Pe care-o scrie Dumnezeu, 
Când va fi gata, rog să-i cereți 
Un exemplar în contul meu. 
(Junimea literară, nr. 1-6/1932, pg. 187). 


Colaboratorului X 


Ai scris versuri „cu picioare“ 
Într-o cantitate mare; 

Dar se-ntreabă-ntreg poporul: 
Le-ai gândit tot cu piciorul? 


Aceluiaşi 


Face versuri cu picioare 
Şi-n revistă nu încap; 
Vina noastră este oare 
Că n-au cap?“ 
(Junimea literară, nr. 1-6/1932, pg. 34). 

Istoria literară l-a „statutat“ pe George Voevidca drept „cel mai 
mare epigramist bucovinean“, deşi Voevidca a fost doar primul mare 
epigramist, el având în ostriţeanul Eusebie Hotinceanu un discipol vrednic 
şi care, tocmai de asta, şi-a depăşit maestrul. 


Eusebiu Hotinceanu (1883-1940) 


Eusebiu Hotinceanu s-a născut la Ostriţa, lângă Cernăuţi, în 21 
mai 1883. Jurist de marcă al Bucovinei şi politician atipic (plin de duh, 
vertical şi energic), Eusebiu Hotinceanu a practicat satira acidă, dar şi 
mărturisitoare. În 1927, a publicat volumul „Mustul fiert“ pentru ca, în 
anul următor, 1928, să înființeze superba revistă „Satirul““, care avea să 
apară doarpână în 1931. În anii săi de activitate parlamentară, Hotinceanu 
a mai publicat două cărți de satiră şi epigramă, „Picături de minte“ (1937) 
şi „La punct“ (1939), ambele, ca şi prima lui carte, la Cernăuţi, apoi, în 
1940, pe vremea devastatorului cutremur, a avut neşansa de a se afla la 
Bucureşti şi de a se număra printre victime. 

Eusebiu Hotinceanu a fost un om de mare curaj, care nu ezita 
să-i atace, când se aflau în plină glorie, pe Hitler sau pe Musolini, dar şi 
pe fruntaşii politicii româneşti. În 1927, când publica „Mustul fiert“ şi 
când în Europa se căutau soluţii pentru ţinerea în frâu a Germaniei, 
Hotinceanu sfătuia, în finalul satirei „Deslegarea“, cu aptitudini de mare 
epigramist: „Vreţi Germania să fie / chiar distrusă pân la anu? / Trebuie 
s-o guverneze / doar familia Brătianu!“. 

Lumea politică românească a avut, mereu, în Eusebiu Hotinceanu 
un „iconar“ acid: 


Muntenilor, în vremea crizei de sare 
Voi duceţi lipsă şi de sare, 
Când ţara-atâtea ocne are 


Şi deputaţi avem o gloată 
Ce-s buni doar sare ca să scoată. 

Chestiunea a rămas, desigur, de strictă actualitate, ca şi cea a 
iredentismului, căreia Hotinceanu îi găseşte o la fel de insolită rezolvare 
ca şi în cazul „crizei de sare“: 


Maghiarilor care cer revizuirea tratatelor de pace 


Barbari hapsâni şi hrăpăreți, 
Pământul nostru sfânt îl vreţi! 
Vi-l dăm cu drag, vi se cuvine, 
Dar la... doi metri adâncime. 


La fel de tăios zugrăveşte Eusebiu Hotinceanu şi corupţia, care 
macină ţara dinspre politică, dinspre Justiţie, dar şi dinspre biserică 
(celebrele jafuri asupra Fondului religionar): 


Unor magistrați 


Mârzescu, dac-ar învia 

Şi ar citi sentinţa voastră, 

De bună seamă-ar exclama: 

„Ce? Legea mea-i atât de proastă?!“. 


Unui avocat care poartă lanţ de aur la mână 
La mână lanţ de aur are 
Şi toată lumea se întreabă: 
De ce un om aşa detreabă 


nu are lanţ şi la... picioare? 


Mitropolitul Visarion a destituit 
pe funcţionarii incorecţi 


Şi la Fond, şi-n Eparhie, 
Mulţi tâlhari sunt şi mişei! 

Deşi-i sfântă, Prea Sfinţite, 
la mai dă cu cârja-n ei! 


Jandarmilor, la alegerile din iulie 1927 


De v-aţi purta voi totdeauna 
Cum la alegeri vă purtaţi, 
Toţi cei cinstiți ar fi la ocnă 
şi toţi ocnaşii... deputați. 


Personalităţile politice extremiste ale Europei anului 1937, dar şi 
războiul din Spania, au parte de riposte epigramistice extrem de... 


raționale: 


Beligeranţilor din Spania 


Castelelor din Spania, 
La voi eu mă gândesc: 
Nebunii vă visează, 
Nebunii vă zdrobesc! 


Lui Musolini, care împinge Italia în război 


ara ta întreagă 

E-n cămaşă neagră, 

Dar al tău orgoliu 

Să n-o-mbrace-n doliu!... 


Lui Hitler, care vrea război 


În cămaşa ta cea brună, 
Ai salvat ţara străbună! 
Faci război, ai tăi te pun 
În cămaşă de nebun!... 

Sunt multe şi minunate, dar din păcate şi uitate, epigramele şi 
satirele lui Eusebiu Hotinceanu, deşi nu toate direct acide, păcatele 
neamului, de pildă, fiind discret sugerate/mustrate prin elogierea unor 
personalităţi: 


Lui Iorga, marele român 


În țara asta ca să fii 

Tu prim-ministru nu răzbeşti, 
Cu toate că tu Rege eşti 

Al vieţii noastre româneşti! 


Maniu, marele om de stat, nu are nici o decorație 


Maghiarii chiar te-au decorat 
Că te-au lăsat... nespânzurat; 
La noi, onoruri ţi s-au dat 

Că te-au lăsat... nedecorat! 


Lui Pan Halipa, unionist basarabean. 
bătut şi arestat la Soroca 


Unionist şi fost ministru, 
Mănânci bătăi şi închisoare! 
Vedea-vei, între Prut şi Nistru, 
Sub liberali, „minunea“ oare? 


În lirica românească, epigrama rămâne un gen minor precum 
proverbialii „struguri acri“, la care vulpea n-a putut ajunge. Eusebiu 
Hotinceanu a transformat-o în artă, dovedindu-se a fi un poet adevărat. 
Satiric, deci dotat şi cu spirit, dar poet. 

Alexandru Bolohan (1914-1977) 


Alexandru Bolohan, un virtuoz al poeziei în formă fixă (sonet, 
rondel, epigramă), s-a născut la Stanislav, în Polonia. A făcut studii 
gimnaziale la Suceava şi Cernăuţi, până în 19311, tot la Cernăuţi absolvind 
Facultatea de Litere şi Filosofie, în 1938. A funcţionat ca profesor în 
învățământul secundar din Bucovina, iar din 1954 s-a stabilit la Braşov, 
unde a lucrat ca bibliotecar şi, apoi, ca traducător la Institutul forestier. 

Alexandru Bolohan a publicat două cărţi de epigramă, „Catrenele 
mele“ (1937) şi „Epigrame“ (1942), aceasta din urmă salutată „în fugă“ 
de Dragoş Vitencu, precum şi un volum de sonete, „Viorile auzului“ 
(1943), cartea scufundându-se, ulterior, în anonimat, odată cu autorul 
ei, în ciuda faptului că, în 1971, mai publică o carte de epigrame, „Surâs 
tangent“. Poate că nu e drept să-l destinăm definitivei uitări, privindu-l 
cum „trece ca un nor pe ape”, din moment ce scrierile sale şi ale tuturor 
uitaţilor fac parte din zestrea noastră. De fapt, din zestrea pe care trebuie 
să o încredințăm viitorimii. Atâta cât este şi aşa cum este. 


„A. Bolohan: „Epigrame“. Genul filigran al epigramei, pe care 
generaţia lui Cincinat Pavelescu I-a ridicat la culmile perfecțiunii, nu 
prea are la contemporani cultivatori de succes. În afară de descendența 
Pavelescu, Nicolae Crevedia şi încă puţini, nu cunoaştem epigramişti 
români tineri care s-au afirmat. În Bucovina, epigrama de rafinament îl 
are pe George Voevidca, iar cea de circulație cotidiană pe Eusebie 
Hotinceanu. Domnul Bolohan a sărit în arenă aruncând ţepuşuri ca cea 
care urmează: lconomului Raz // Are-o fire curioasă / Iconomul T.H. 
Raz / Căci, cu toate că nu doarme, / Niciodată nu e treaz“ (Dragoş Vitencu, 
Revista Bucovinei, nr. 8/1942, pg. 344). 


„Reverie 


Aştept năvalnic serenada serii 

să-mi spună de venirea ta fugară, 
s-ascult iubirea ca pe o vioară, 

când în grădini de-argint se culcă merii. 

Aştept privirea ta, doinire rară, 
să-mi spună-n zâmbet tainele durerii; 
şi buclele-ți s-alinte proza vrerii 
ce-mi svâcne-n suflet aprigă, amară. 


Şi de vei trece ca un nor pe ape 
şi mâna-ţi va tresare-n ale mele 
ca inima de rândunea — să scape, 


iar gându-ţi se va pierde în mărgele 
— sărutul cel de freamăt să-l adape — 
cununi de vis voi împleti din ele”. 
(Revista Bucovinei, nr. 9/1943, pg. 440) 

„Bucovina eroică şi mucenică“ 


Începuse războiul iar viitorul, vorba lui Theodor Mazilu, nu mai 
era ce-a fost. Mulţi dintre poeţii Bucovinei zăceau prin puşcăriile sau 
lagărele de concentrare ale epocii antonesciene ca simpatizanți sau ca 
membri activi ai mişcării de dreapta. La orizont, soarele sângera. Se 
arătau semne că, în curând, toate se vor dovedi deşertăciuni ale 
deşertăciunii, inclusiv literatura, inclusiv sufletul, simţirea. Urma să se 
împlinească sortirea muţeniei, cu cărți şi reviste arse, cu luminători ai 
neamului schingiuţi sau ucişi prin puşcării, cu cărturari care vor curăța 
canalele oraşelor sau vor presta munci necalificate prin întreprinderi 
obscure. 

Bucovina reală, cea conştientă de viitor, deja pribegea sau doar se 
pregătea de pribegire, de umilinţă, dar fără a renunţa la trăire. În vremea 
aceea, a dictaturilor (regală, antonesciană) care, indirect, pregăteau cea 
mai sângeroasă dictatură, se scria cu disperare, de parcă oamenii ar fi 
vrut să-şi adăpostească sufletul, să-l ferească din calea urgiilor. Deja nu 
mai aveau altă identitate decât cea a operei, decât „un nume încrustat 
pe-o carte“, un nume mai enigmatic pentru viitorime decât cel al celui 
mai vechi truditor al „neamului scriitor“, despre viaţa căruia putem afla 
aproape totul, pentru că există mărturii. Doar despre scriitorii „Bucovinei 
eroice şi martire“ nu putem afla mare lucru, cu excepţia celor ai căror 
urmaşi au supraviețuit. Tocmai de aceea, în perioada asta din pragul 
contemporaneităţii nu prea întâlnim contururi, ci numai lumini. Adică 
opere mai mult sau mai puțin importante, la auzul cărora docţii pot 
strâmba din nas, dar faţă de care noi avem datoria tezaurizării şi pentru 
că în textele acelea, abandonate prin publicaţiile vechi, încă pulsează 
visele şi neliniştile bunicilor şi părinţilor. În textele acelea trăim şi noi, 
iar dacă vom căuta cu luare aminte, probabil că ne vom şi găsi. 

Am îndoieli că Aurel Vasiliu ar fi una şi aceeaşi persoană cu Aurel 
V. Sânger, cel născut la Huşi, în 19 iunie 1889, mort la Cluj-Napoca, în 
27 aprilie 1976. Am îndoieli pentru că poezia lui Aurel V. Sânger este de 
un rudimentar tradiționalism, în vreme ce poezia semnată cu numele lui 
Aurel Vasiliu, doar vag tradiționalistă, impresionează prin imagini 
baladeşti insolite şi prim metafore largi, încăpătoare. La Aurel Vasiliu 
„trec oamenii şi anii / Cum trec de-a pururea ţiganii“, în vreme ce la casa 
lui „din lumea ceialaltă / Vor străjui doi plopi la poartă, / Când viaţa 
pământească va fi moartă”, schimbările acestea de planuri mit/realitate, 
realitate/mit regăsindu-se aidoma şi în prozele lui Aurel Vasiliu, inclusiv 
în cea pe care o voi reproduce ca mărturia, nuvela „Pan Lazăr“. 

Aurel Vasiliu, membru al Societăţii Scriitorilor Bucovineni, critic 
literar „de serviciu“, dar responsabil, de ținută şi plin de nobleţe, a fost 
un poet şi, mai ales, un prozator temeinic, un adevărat „iconar“, care 
exploatează, cu imaginaţie şi cu dibăcie, cele trei relaţionări: credință, 
dragoste, lut. Tocmai de asta am îndoieli că tot el ar fi, şi încă în 1943, 
autorul unor versificări fără miez (Aurel V. Sânger) precum: „Păduri de 
brad... miresme de răşină... / Tăcere împietrită-n care sapă, / Cu ciocănaşe 
de argint şi apă, / Şoapta pârâului cu unda lină. // Prin codri zimţuiţi pe 
creste, / - Frunte de foc — luna răsare: / O Cosânzeană din poveste... / 
Brâu de lumină lunecă pe zare. // Înăbuşite-n brazi şi prund, / Trec unde 
repezi, şerpuind sub lună: / Şopârle, scânteind, s-ascund / În fund de 
codru şi genună. // Sub scânteierea blândă, caldă / A stelelor, în apa rece, 
/ Trup tremurat şi luminos se scaldă, / Când, peste valuri, luna leneş 
trece.“ (Emil Satco, Antologia poeţilor români din Bucovina, pg. 53). 

Punând astfel de texte față în faţă, precum şi celelalte, publicate 
cu semnătura „Aurel V. Sânger“ în „Revista Bucovinei“, acolo unde 
Aurel Vasiliu semna şi cu acest nume, mă îndoiesc asupra identităţii 
celor doi. Poate că mă înşel (mărturiile, totuşi, lipsesc), dar, şi în cazul 
în care cele două nume ar desemna o aceeaşi persoană, rămâne o datorie, 
cea faţă de prozatorul Aurel Vasiliu, învrednicit la memorie prin detaliile 
de viață bucovineană şi prin chipurile pe care le-a zugrăvit cu un 
remarcabi har scriitoricesc. 

„Generaţii 


Pe la fereastra mea trec oamenii şi anii 
Cum trec de-a pururea pribegi ţiganii 

Sub coviltire, duşi de vânturi şi de soartă, 
Aşa şi vremea trece funză moartă, 

Aşa trec zilele spre nicăiurea 

Ca să ne poarte tot mereu aiurea, 

Ca să acopere morminte şi cărări, 

Să rătăcim la întâmplare peste zări, 

Să ne-afundăm în veacuri de uitare 
Pâraie ce se pierd în fund de mare. 


Pe la fereastra mea trec oamenii şi anii 
Cum trec în fiecare dimineaţă spre ogor țăranii 
Să zvârlă-n brazde noi semințe, 
Vin zilele cu-avânturi şi cu biruinţe 
Pe care să le samene în alte generaţii 
Ce se înghesuie din urmă-nlănţuiţi ca frații 
Ca să răstoarne în morminte-naintaşii. 
Îi simt în urma mea cum bat haitaşii 
Şi încolţesc un cerb slab şi bătrân; 
lar moartea stă în coastă, cu chip spân, 
Rânjind de ultima sforţare 
A cerbului căzut lângă hotare. 
(Junimea literară, 1932, pg. 200). 


În altă lume 


La casa mea din lumea ceialaltă, 

De sub cupola limpede şi-naltă 

A cerului fără sfârşit 

(Nu dinspre ziduri afumate, de granit), 
La casa mea din lumea ceialaltă 

Vor străjui doi plopi la poartă, 

Când viața pământească va fi moartă 
ŞI eu voi fi scăpat de chin 

Sburând în nesfârşit senin. 


La casa mea din lumea ceialaltă, 

Voi asculta izvoarele cum saltă 

Printre prundişul de argint 

(N-am să ascult pe oamenii ce mint 

Şi certurile aprige, cotidiane), 

Cu umbre delicate, diafane 

Voi discuta-n câmpia Elisee, 

Pe când o blândă melopee 

Ne va-ntovărăşi printre boschete. 

Prin ierburi şi în aer ca rachete 

Vor împroşca lumină licuricii; 

Cu glasul ciripit al pitulicii 

Mă va chema o umbră mlădioasă şi înaltă 

În casa mea din lumea ceialaltă.“ 
(Junimea literară, 1932, pg. 227). 


„Pan Lazăr 


De la parter şi până la etajul trei, în tot blocul de la Nr. 75 A, 
nimeni nu-i ştia alt nume decât pe acela de Lazăr, după cum pisica 
proprietăresei se chema Miţi, iar jăvrica cuconiţei nostime de la etajul 
întâi era Zizi. Dar, fiindcă toată lumea ştia că Lazăr era tare măgulit 
dacă îi mai adăugai şi titulatura de „Pan“ şi fiindcă nimeni nu avea ceva 
de pierdut şi, mai ales, fiindcă toți locatarii cunoştea versul lui Lafontaine 
„On a souvent besoin d“un plus petit que sol“, de aceea numele lui obişnuit 
era Pan Lazăr, deşi era numai portarul blocului. Locuia, însă, la mansardă 
şi nu la subsol, ceea ce impunea şi mai mult, cu toate că îmbrăcămintea 
lui din zilele de lucru avea un lustru suspect şi aducea cu o carapace de 
broască. De altfel, şi capul lui ras, şi faţa spână, scofâlcită, şi gura ştirbă, 

şi gâtul lung îi completau această asemănare. 

„Broasca ţestoasă“ trebăluia toată săptămâna, din pivniță până în 
pod, şi mai avea vreme să povestească şi câte o întâmplare misterioasă 
din locuri şi timpuri neprecise, existente poate numai în închipuirea lui. 
Probabil că în apa tulbure a aceleiaşi fantezii se înecase şi amintirea 
copilăriei şi tinereţii lui. Nu-i de mirare, dar, că Pan Lazăr nu-şi cunoştea 
nici vârsta, nici locurile copilăriei. Şi nici din zbârciturile feţii lui 
spânatice nu ai fi putut să deduci mare lucru. Graiul lui Pan Lazăr era tot 
atât de puţin edificator asupra originii sale: împiestrițat cu tot felul de 
elemente disparate; era peticit, ca şi costumul de pe dânsul, cu vorbe 
huţule, rutene, germane, române, polone, printre care se mai amestecaseră 
şi unele elemente greco-latine, de la un fost stăpân, profesor de limbi 
clasice, cum şi unele franțuzisme, de la o stăpână cu ifose franțuzomane. 

Dacă toată săptămâna Pan Lazăr robotea, cărând lemne sau 
măturând, în schimb sâmbăta, seara, începeau pregătirile pentru cea mai 
solemnă zi: îşi spăla cu peria şi săpunul pantalonii şi pălăria, se bărbierea 
(fără oglindă), îşi lustruia ghetele peticite. Duminica, dimineaţa, se ducea 
la biserică, îngenunchia în cel mai ascuns colț şi se ruga adânc, cu 
umilință, pentru toate păcatele săptămânii, până ce simţea deasupra 
cheliei adierea mângâietoare a blagosloveniei Tatălui ceresc. 

* 

E o după-amiază de Duminică. Soarele de început de primăvară a 
scos cârduri roşii de „vacile Domnului“ pe garduri şi pe ziduri; zvârle 
din belşug aur şi argint topit în bălțile din mijlocul străzii. Pan Lazăr 
merge, gândindu-se câte săptămâni în şir ar putea bea cu atâta aur risipit 
cu dărnicie de sfântul soare pe toate drumurile. Ca nişte ghiocei cu bucle 
blonde, au ieşit la fereastra internatului de orfane nenumărate feţe palide, 
cu ochi neastâmpărați. 

Una din fetiţe strigă lui Pan Lazăr în glumă: 

- Sărbători zăpăcite! 

Apoi, toate, în cor, repetă râzând: 

- Sărbători zăpăcite, sărbători zăpăcite... 

Pan Lazăr se opreşte şi râde, fără să ştie de ce. Îşi aduce aminte 
că, peste două săptămâni, e Paştele şi răspunde: 

- Sărbători fericite!, şi-şi scoase, cât mai ceremonios, pălăria 

verzuie, strălucitoare. 

Deodată, un nour a acoperit soarele. O supraveghetoare a apărut 
în spatele fetiţelor, care dispar ca un stol de vrăbii. O tăcere şi o singurătate 
s-au lăsat peste oraş şi în sufletul lui Pan Lazăr, care-şi târăşte paşii în 
lungul străzii... De când s-a trezit pe lume, tot singur a fost. În jurul lui, 
numai pustiu. Copiii râd de dânsul şi fug. 

Soarele râde, iarăşi, scăpând de după nour şi casele zâmbesc de 
strălucire. Un fluture portocaliu flutură înaintea lui Pan Lazăr, care-l 
urmăreşte cum se aşează când ici, când dincolo, cotind pe străzi tot mai 
mărginaşe, până ce au ajuns în câmp. Aici, cerul e mai larg, mai străveziu 
— cupola înclinată departe, pe coline fumurii. Iarba de-abia a încolţit de 
un verde proaspăt, împestriţată de zăpada ghioceilor. 

Pan Lazăr s-a lungit cu faţa în sus, invăluit de mireazma pământului 
reavăn şi în zumzet molcom de gâze dezmorţite în soare. Fluturele zboară 
cuminte, când pe o floare, când pe alta, până ce şi-a găsit un tovarăş, cu 
care să se ia la întrecere. Pan Lazăr vorbeşte cu glas tare: 

- Hm, aţi fugit şi voi, derbedeilor! Acu-i vremea îndrăgostiților... 

Îşi aduse aminte de tânărul de la etajul trei, care mâzgăleşte şi 
scrie zi şi noapte. „Mâzgâlici“, cum i-a zis Pan Lazăr, ale cărui scrisorele 
i le-a strecurat el, toată iarna, duduicii Lili, de la etajul doi. Între cele 
două etaje sunt înţelegeri discrete şi sfioase, care, acum, în primăvară, 
trebuie să înflorească ameţitor. 

- Oare pe unde or fi hoinărind, acum, hulubaşii mei? 

Dintr-odată, amintirea lui Pan Lazăr se deschide ca o poartă de 
aur, prin care se vede pe dânsul trecând, demult, într-o tinereţe 
primăvăratică, ducând de mână o fată zburdalnică şi albă ca o floare de 
măr... 

„„. A fost odată, pe când lumea basmelor era aievea pe pământ... a 
fost un împărat şi o domniţă. Şi domniţa avea o căpriță aşa de 
neastâmpărată, că nimeni nu o putea păzi. Şi căpriţa avea lâna cu totul şi 
cu totul de aur. lar împăratul a dat sfoară-n ţară: Cine va păzi căpriţa trei 
zile are-mpărăţia şi domnița. lar de nu, unde-i stau picioarele îi va sta şi 
capul. Şi s-au perindat prinți din toată lumea, dar n-au putut-o stăpâni. 

Într-o zi, iată că sosi la castel şi un pribeag din toată lumea. Ducea 
în dar domniţei un crin roşu, ce-şi împrumutase carminul din seva sângelui 

rătăcitorului necunoscut. Şi crinul pâlpâia ca o flacără, căci era crinul 
dragostei. 

- Ce vrei?, l-a întrebat împăratul. 

- Vreau să păzesc şi eu căpriţa cu lână de aur. 

- Bine. Trebuie s-o duci, trei zile, la păscut în pajiştea romaniţelor, 
a brânduşelor şi a crinilor. Dar nu cumva să dispară, c-apoi... 

A stat o zi întreagă în pajiştea romaniţelor, unde mireazma era aşa 
de ameţitoare că tânărul adormi. Dar căpriţa nu mai dispăru ca altădată, 
căci crinul roşu al dragostei strălucea atât de atrăgător, încât nici o 
viețuitoare nu mai putea să se îndepărteze. La fel s-a întâmplat şi în ziua 
a doua, în pajiştea brânduşelor. În ziua a treia, în pajiştea albă de crini, 
parfumul era aşa de pătrunzător că flăcăul adormi numaidecât, adânc. 
Domnița, curioasă, vru să afle de ce nu mai fuge ca altădată căprița. 
Când ajunse în câmpul crinilor de zăpadă, zări, de departe, crinul roşu, 
care-şi împrăştia lumina fascinantă. O putere nevăzută o atrăgea spre 
flăcăul adormit cu crinul între degete. Lângă el, veghea supusă căpriţa. 
O curiozitate nestăpânită o făcu să rupă floarea de foc, să-i smulgă petală 
cu petală. Un vânt neaşteptat izbucni şi împăştie ca pe nişte scântei, în 
toată pajiştea, petalele. Toţi crinii s-au înroşit, prefăcându-se în bujori. 
Trupul domniţei se subție în lujer mlădios, iar faţa împrumută albeața 
crinului... 

Voinicul s-a trezit cu o mare durere în inimă. Din rana sufletului 
se strecurau picături de sânge şi tristețe. Se sculă în picioare: căprița, 
nicăieri. Rămase mirat de schimbarea pajiştei. Se îndreptă spre crinul 
alb, pe care îl sărută. Apoi simţi o mare dorință de a pleca cât mai repede, 
cât mai departe. De atunci, s-a rătăcit în lume şi umblă hai-hui. lar dacă 
n-o fi murit, apoi umblă şi astăzi, singur şi fără nici un rost... 

* 

Pan Lazăr cască, trezindu-se, şi, când se întinse, simţi un junghi 
în coastă; se înserase şi un vânticel răcoros adia printre brânduşe. 
Mireazma era şi mai ameţitoare. 

- Tii! am adormit ca în basm... 

Puzderii de stele mărunţele scăpărau scântei, sus, în adâncul 
cerului. Pe coasta dealului, urcau spre Dumnezeu nenumărați licurici. 
Pan Lazăr se îndreptă încet spre oraş. Simţea în inimă o adâncă durere şi 

parcă picături calde de sânge se scurgeau în tot trupul. În cap îi zvâcneau 
şopârlele arterelor şi vinelor tot mai tare, tot mai repede, ca nişte ciocănaşe 
care băteau toaca. 

Pan Lazăr a ajuns în dreptul crâşmei „La izvorul fericirii”. 
Luminile din lăuntru se răsfrângeau în sticlele colorate, aşezate în geam, 
proiectând pe trotuar pete galbene, verzi, albastre... 

Haide, va bea numai un pahar, să-i treacă junghiul, să alunge 
singurătatea. Scobori trei trepte în subsolul cu mirosuri tari de spirt şi 
mucegai. Dădu pe duşcă paharul, fără să se uite nici la crâşmar, nici la 
cei din jur. Se simțea tot singur şi părăsit. Mai bău câteva pahare, unul 
după altul. Auzea numai ciocănaşele care băteau repede în tâmple. Apoi 
o căldură plăcută îl moleşi pe scaun. 

Un grup gălăgios intră: 

- Hei, uite şi pe Pan Lazăr! 

- Dacă s-o îmbăta, iarăşi are să ne spună povestea cu căpriţa... 

Pan Lazăr se ridică de pe scaun, parcă i-ar fi turnat cineva un duş 
cu apă rece. Plăti şi plecă, fără să zică nimic. Când ieşi afară, îi păru că 
era un fulg dus în toate părțile de vânt. Cu cât se apropia de casă, însă, 
picioarele i se făceau mai grele, capul i se învârtea şi în tâmple nu se mai 
astâmpărau ciocănaşele: ţăcăneau ca de utrenie. 

Nu se ştie când a ajuns să urce, bâjbâind pe scară spre mansardă; 
răsufla din greu. Când i se părea că urcă pe munte şi alunecă pe stânci în 
hăuri fără fund; când parcă se cațără pe o scară îngustă, printre nouri şi 
stele, la Dumnezeu. Când se uită în jos, o ameţeală ca un vârtej îl trage 
şi-l răstoarnă pe spate. S-a rostogolit pe trepte, în întuneric, apoi a rămas 
nemişcat, cu faţa în sus... 

O domniţă diafană s-a aplecat deasupra lui şi i-a smuls din inimă 
un crin roşu; i-a risipit petalele şi a plecat, apoi, indiferentă, cu paşi 
nesimţiți...” (Revista Bucovinei, nr. 9/1943, pp. 423-426). 


Aspazia Munte (1885-1944) 


Aspazia Munte (Munteanu), prima poetesă din Bucovina care 
contează, s-a născut la Tereblecea Veche, în 7 octombrie 1885. O 

inconfundabilă tinereţe a spiritului i-a permis accesul în gruparea 
„Iconar“, deşi fiecare dintre poeţii generației lui Mircea Streinul i-ar fi 
putut fi copil, poetesa având „purcesul alb din negrele poteci” al 
„izvorului de lumină nouă” care să înflorească în „imagini cântec fără 
nume”. Fără să aibă, totuşi, vigoarea poeziei iconariste, lirica Aspaziei 
Munte a conturat cărţi de poezie adevărată, unele publicate 
(„Învolburări“, „Luminişuri“), altele rămase în manuscris („Diamante 
albe şi diamante negre“, „Cântece pentru vremuri noi“, „Pe urme 
cosânzene“). A mai publicat şi o nuvelă, „Mia“, apoi a plecat în pribegie 
în proprie ţară, ajungând la Focşani, unde, în 1944, „pe aripi negre cel 
din urmă cânt / cărările târzii şi le-a deschis”. 


„Poem 


De-o fi menit izvorul de lumină nouă 
— din depărtări — lucirea lui întreagă 
se va răsfrânge-n boabele de rouă. 


Îndureraţi vom aştepta pe vânturi 
purcesul alb din negrele poteci să-ndrume 
şi — încălziţi din zări de albe cânturi — 
vom înflori-n imagini cântec fără nume. 
(Junimea literară, nr. 4-6/1933, pg. 87). 


Final 


Cu albul mâinii umbrele alungi 

în rondul violetului obscur, 
anemicul final întinde negre dungi 
pe un crepuscul amorţit şi dur. 


In zborul adormit avântul frânt 
îşi tremură candoarea unui vis, 

pe aripi negre cel din urmă cânt 
cărările târzii şi le-a deschis”. 
(Junimea literară, nr. 7-9/1933, pg. 180). 


Teodor Balan (1885 - 1972) 


Teodor Balan a fost înțeleptul discret şi 
modest al Bucovinei, pasionat de mărturiile vechi, 
pe care le-a adunat şi tradus cu migală, publicân- 
du-le ca atare în vreo şase volume, alte două păstrân- 
du-se în manuscris („Documente bucovinene“), sau 
folosindu-le în elaborarea unor cercetări istorice, 
publicate fie în „Codrul Cosminului“, fie de sine 
stătător, precum „Suprimarea miScărilor Naţionale 
din Bucovina / 1914-1918“ sau „Refugiații 
moldoveni în Bucovina 1821-1848“. S-ar părea că, în demersurile sale 
ştiinţifice, Teodor Balan ar fi beneficiat, asemeni lui lon Nistor, de 
sprijinul soţiei sale, Silvia T. Balan, ea însăşi cercetător al spiritualităţii 
româneşti, care avea să publice, în 1943, pe baza unor lecturi din presa 
germană, cartea „Groza lui Alecsandri, figură legendară sau personagiu 
istoric?. 

Fost director al bibliotecii universitare din Cernăuţi şi al Arhivelor 
Statului, Teodor Balan a fost un fel de paznic al altarelor, supus caznelor 
„obsedantului deceniu“, apoi abandonat în râpa cu bălării a anonimatului 
colectivist. Despre ultimele cărţi în libertate ale soţilor Teodor şi Silvia 
Balan au scris, în chiar anul apariţiei lor, cei doi critici bucovineni de 
prin preajma lui Constantin Loghin, Traian Cantemir şi Aurel Vasiliu: 





„T. Balan: „Activitatea refugiaților moldoveni în Bucovina / 1848, 
Sibiu, 1944. Domnul Teodor Balan este un fericit descoperitor de 
documente care aduc date noi asupra istoriei şi culturii Bucovinei. Despre 
refugiații moldoveni şi activitatea lor la Cernăuţi şi Cernauca, domnul 
Balan a mai publicat un volum, în 1929, iar acuma reia problema „pentru 
a prezenta activitatea desfăşurată de expatriații moldoveni în Bucovina 

într-o lumină nouă, sub un aspect nou“ (pg. 1). Într-adevăr, sunt trecuți 
în revistă fraţii Petrache şi Costache Cazimir, Gheorghe Radu, Nicolae 
Pisoţchi, Episcopul Iustin Edessis sau Crivăţ, Mihail Kogălniceanu, 
Vasile Alecsandri şi lancu Alecsandri, Lascăr şi Radu Rosetti, Vasile 
Mălinescu, Vasile Canta, Gheorghe Cantacuzino, Nicolae Ionescu, se 
pare şi Dumitru Ralet, Grigore Balş, I.A. Cantacuzino, V.N. Cantacuzino, 
I. Curius, Alexandru Cuza, N. Dimitrescu, G. Dulcescu, Manolache C. 
Epureanu, V. Ghica, Zaharie Moldovanu, Al. Moruzi, Costache Negri — 
cu două surori călugărițe, An. Panu, Smărăndiţa Ralet, Alecu Russo, 
Gheorghe şi Toader Sion. Era o numeroasă şi plăcută societate de tineri 
intelectuali, fără să mai numărăm pe Hurmuzăcheşti de gazdă, care 
invadaseră cu exuberanta lor veselie şi cu aprinsele discuții politico- 
literare străzile Cernăuţilor şi casele ospitaliere ale moşierilor 
Hurmuzachi. 

Aceşti tineri refugiați au format un „Comitet revoluționar dela 
Cernoviţ'“, despre a cărui activitate, în legătură cu cei rămaşi în Moldova, 
domnul Balan aduce date noi, după unele rapoarte şi scrisori din arhiva 
lui Sever Zotta. S-au păstrat şi trei procese verbale ale „seanțelor“ plenare 
ale societăţii refugiaților moldoveni. S-a păstrat şi ceva corespondenţă, 
purtată cu comitetul celor rămaşi în laşi, de unde reiese starea precară a 
Moldovei sub ocupaţii şi sub teroarea lui Mihai Sturza. De exemplu, 
scrisoarea lui Dimitrie Cantacuzino către Lascăr Rosetti, care se termină 
cu dezideratul: „Să trăiască Daco-România! Să dea Dumnezeu ca şi, 
după puţin timp, Bucovina, Basarabia şi Ardealul să se unească cu noi“ 
(pg. 98). 

Cartea domnului Balan proiectează o lumină vie asupra unei epoci 
zbuciumate a ţărilor noastre“ (Aurel Vasiliu, Revista Politică, nr. 1-2/ 
1945, pp. 45-46). 


„Silvia T. Balan: „Groza lui Alecsandri, figură legendară sau 
personagiu istoric?*, Institutul „Cernăuţi“, No. 23. Sub egida Institutului 
„Cernăuţi“, a apărut lucrarea doamnei Silvia T. Balan, „Groza lui 
Alecsandri“, în care autoarea, după ce traduce, din limba germană, un 
reportaj judiciar, făcut de un anonim în „Das Ausland“, cu ocazia 
impresionantului proces al haiducului Grozea, dezbătut, în 1838, la 

Bucureşti, demonstrează că balada bardului de la Mirceşti s-a inspirat, 
în toată structura sa, din însăşi existența acestui haiduc, ce n-a rămas 
cunoscut numai în fruntariile Principatelor, trecând până şi-n revistele 
germane şi franceze. 

Cât priveşte izvorul de la care a pornit Alecsandri ca să-şi 
alcătuiască balada, doamna Silvia T. Balan e de părere că el nu-l constituie 
reportajul menționat, ci tradiția populară, căci amintirea procesului din 
1838 şi faptele haiducului au fost reţinute de toate păturile populare“ 
(Traian Cantemir, Revista Bucovinei, nr. 2/1943, pg. 94) 


Alexandru Bocăneţu (1889-1972) 


Cărturar bucovinean tipic, născut la Stupca, în 11/24 august 1889, 
absolvent al gimnaziului greco-ortodox din Suceava (1909) şi al Facultăţii 
de Filosofie şi Litere din Cernăuţi (1913), cu doctorat în filosofie luat în 
1921, Alexandru Bocăneţu a fost şi istoric, şi filolog, şi filosof, dar şi 
combatant pe frontul Reîntregirii Neamului, din postura de refugiat 
bucovinean care a venit în România, alături de lon Grămadă şi Dimitrie 
Marmeliuc, să moară pentru ţară. 

Supravieţuind războiului, Alexandru Bocăneţu şi-a trecut în 
anonimat, cu delicateţe, eroismul unionist, manifestat cu arma în mână 
şi sfințit cu sânge în tranşeele viitoarei Românii Mari, aşa că, după o 
scurtă perioadă de profesorat la gimnaziul din Fălticeni, poate reveni, 
fără a provoca invidii, la Cernăuţi (1921) şi ocupa, din 1921 până în 
1940, Catedra de Istorie sud-est europeană, în tandem cu Iancu Nistor, 
precum şi postul de profesor suplinitor la Facultatea de Filosofie şi Litere, 
al cărei student fusese. 

În dicționarele şi enciclopediile bucovinene, Alexandru Bocănețu 
este recunoscut prin studiile care ţin de istoria sud-est europeană, 
respectiv: „Relaţiile româno-cehe de la origini până azi“, „Relaţiile 
româno-polone de la origini până azi“, „Relaţiile româno-ruse de la origini 
până azi“ şi „Relațiile româno-bulgare de la origini şi până azi“, precum 
şi printr-un studiu monografic, publicat în 1933, despre „Mănăstirea 
Moldoviţa“. Se uită impresionanta monografie a Cernăuţilor, o lucrare 

completă şi onestă, în care sunt prezentate chiar şi vânzările de case pe 
care le fac, pe la 1800, românii, ademeniţi de un preţ bun, dar vremelnic, 
în favoarea străinilor, abandonând, astfel, pentru totdeauna, Cernăuţii 
unei vieţi cosmopolite, aidoma celei descrise de Constantin Berariu în 
poezia „Oraşele“. 

Şi, totuşi, cea mai importantă operă a lui Alexandru Bocăneţu, 
„Terminologia agrară în limba română“, a rămas definitiv uitată în 
paginile (119-274) buletinului „Codrul Cosminului“ pe anii 1925-1928. 

Alexandru Bocăneţu a pus la dispoziţia istoricilor, prin studiul 
menţionat, o „fântână“ doldora de dovezi ale succesiunilor de populații 
pe teritoriul românesc, pornind de la studierea terminologiilor şi 
constatând că terminologia agrară provine, în totalitate, din limba latină, 
în veme ce terminologiile religioase, meşteşugăreşti, administrative etc., 
toate ulterioare autohtonismului agrar, provin din limbi de migraţie 
ulterioară, slavă, maghiară, greacă, germană etc. Desigur că ideea fusese 
formulată de Arune Pumnul, dar Alexandru Bocăneţu este singurul 
cărturar român care fundamentează ştiinţific teoria lui Pumnul, 
transformând-o în dovadă istorică. 

După ocuparea Bucovinei, în 1940, Alexandru Bocăneţu se 
refugiază la Stupca, iar târziu, când fiul său, viitorul regizor al Televiziunii 
Române, Alexandru Bocăneţ, pleacă la Bucureşti pentru studii, îl urmează 
întreaga familie, părintele murind în 12 august 1972, cu cinci ani înainte 
ca devastatorul cutremur din 1977 să-i fi răpit feciorul. 


Atanasie Mitric (1901-1944) 


Atanasie Mitric, cunoscut din paginile revistelor bucovinene şi 
sub numele de Ramură sau Mitric-Ramură, s-a născut la Crasna Putnii, 
în 1901. După studii cernăuţene, s-a angajat actor la Teatrul Naţional 
din Cernăuţi. În 1936, a plecat la Bucureşti, unde s-a angajat la Teatrul 
Municipal, slujind, în paralel, şi nou lansatul „teatru radiofonic”. 

Activitatea lui literară ţine mai mult de arta spectacolului, Atanasie 
Mitric dramatizând texte literare („lon” şi „Pădurea spânzuraților”, de 
Liviu Rebreanu, „Mioriţa” etc.) şi adaptând pentru teatrul radiofonic 

diverse texte dramatice. A scris şi o piesă de teatru originală, drama în 3 
acte „Arcaşii lui Ştefan cel Mare”, publicată la Cernăuţi în 1924. 

Atanasie „Mitric a fost unul dintre puţinii bucovineni care s-au 
încetățenit în ţara culiselor. Mai mult poet, decât actor, a ales dintre 
cărările scenei, după ce le-a încercat pe toate, pe aceea la capătul căreia 
vremelnicia roade mai puţin: scrisul dramatic. 

A debutat cu poezii în „Junimea literară“. Câteva scurte şi pline 
de harțag povestiri dialogate l-au miruit dramaturg. Dar partea leului în 
scrisul lui Atanasie Mitric se cuvine dramatizării câtorva romane cele- 
bre ale literaturii universale şi a celor mai reprezentative scrieri ale lui 
Rebreanu. 

După desfiinţarea Teatrului Naţional din Cernăuţi, a fost angajat 
de societatea de radiodifuziune şi, în ultimii ani, a fost regizorul artistic 
al acesteia. Scenariile lui radiofonice erau dintre cele mai apreciate. 
Activitatea lui la radio a fost bogată, multiplă şi anonimă“ (Dragoş 
Vitencu, Revista Bucovinei, nr. 6/1944, pg. 229). 


Procopie Jitariu (1886-1968) 


Procopie Jitariu, prefect al Câmpulungului în 1926, un prozator 
cu viguroase rădăcini folclorice, care a publicat în „Revista Bucovinei”, 
„Calendarul poporului Bucovinea”, „Almanahul Societăţii pentru 
Bucovina” etc., a lăsat după sine probabil cea mai bună monografie 
bucovineană, „Monografia folclorică a satului Berchişeşti, județul 
Suceava”, publicată în 1973, la Editura Litera, dar cu prefaţă scrisă şi 
datată de autor în „august 1964”. Din prefața aceasta se pot afla foarte 
puţine date despre autor: „Născut şi crescut în Berchişeşti, am fost 
necontenit alăturea de săteni” şi „ca student, am început să notez frânturi 
din această comoară a sufletului popular. Mai târziu, prin anii 1928- 
1940, o seamă din lucrările însăilate în tinereţe le-am tipărit în publicațiile 
literare din Bucovina”. 

„Lucrările însăilate în tinereţe” de Procopie Jitariu pornesc de la 
tema unei snoave sau a unui basm, dar se înrădăcinează în pământul 
Berchişeştilor de parcă fiecare generaţie ar fi sortită să retrăiască o 

anumită întâmplare cu tâlc. Procopie Jitariu, trăitor al limbajului netrucat 
al satului bucovinean, respectă, în fond, relaționările iconariste, reînviind 
mitul şi revărsându-l pe ulițele satului natal, prin luncile şi prin obcinile 
din apropiere: „O ia de-a dreptul prin țarină, trece Moldova pe-o ţurană, 
urcă-n pădure pe un drum priporos şi hotropos, de s-au făcut şi el, şi 
juncanii pic de apă”, „Pe sub frunzele ca de catifea roşă de pe creanga 
unui făgan gros cât un ştiubei, îşi vede, departe, pe coastă, în faţa soarelui, 
satul înhobotat într-o păioară subţire de ceaţă albăstrie. În mijlocul 
comunei, rândul întunecat de brazi. La poala lor, mică şi vânătă ca o 
broască, biserica. Mai la margine, un ciob strălucitor de oglindă, haizaşul 
casei părintești”, „Dup-o bucată de vreme, iată şi Bâlcoaia; pârâul săltăreţ 
rătează drumul de-a curmezişul” etc. 

Un sat adevărat, un povestitor înnăscut, iată cum şi prin ce veşnicia 
poate renaşte la sat. 


„Nevoia 


Haizaşul de tinichea de pe casă şi hambare, bălți de argint în bătaia 
soarelui. Stogurile de fân de după şură, câte două-trei la un loc, babe 
groase, pântecoase, adunate la sfat, iar pocliturile ticsite până sus cu 
snopi de pâne albă, turnuri de aur. Dintre frunzele ruginite ale păduretului 
de must de la portă, cumpăna fântânii, cu prăjina găleții aninată de vârf, 
deget ridicat pieziş spre cer, spune că belşug, fără voia Celui de Sus, nu 
se pomeneşte. Gardul grădinii şi al curții, împletit din cununi de cepuri 
de brad lungi, subțiri, dar vânjoase, streşenit cu draniţă scurtă, e fără 
pereche în tot satul. 

Până şi copiii ştiu că aici locuieşte Dumitru, chiaburul. Şi străinii, 
oricât de departe ar fi ei, ghicesc numaidecât că în acareturile acestea îşi 
are sălaşul un bogătaş. 

Sătenii, desculți şi histrioni de li se văd oasele prin cămeşă, când 
le sar în ochi stropii de lumină de pe acoperişurile lui Dumitru, apasă 
mai îndesat talpa goală pe prundul ascuţit al uliţii şi ţâşnesc cât colo, a 
ciudă, scuipatul printre dinţi. Femeile, cu traista pusă-n umăr ca-ntr-un 
cui şi cu secera sau coşărcuţa de merinde în cotul brațului, aruncă ochii 

ca nişte sulițe înveninate printre leaţurile porții şi cotrobăiesc la repezeală 
ograda plină de galiţe a lui Dumitru. 

- Aista, drept să-ți spun, are ce-ndopa; poate trăi cât Hâga!, îşi 
descarcă una dintre ele năduful. 

- Nu purta grijă, fată hăi, că dumnealui ţine post negru; de zgârcit 
ce-i, îşi mănâncă şi untul de pe pieptene!, se răcoreşte alta. 

- Lasă, măi femeie, că bun îi Dumnezeu!, oftează vecina, ridicân- 
du-şi ochii de oaie gălbăgită spre cer. S-a răsturna şi el într-o zi mare şi 
devreme ca o răchită scorburoasă! 

- Bine zici!, întăreşte alta. Că Ioniţă, fecioraşul lui, e un târâie- 
brâu şi-un pierde vreme cum nu se mai găseşte altul în şepte sate... 

- Dumnezeu tot face el, într-un fel, dreptate; nu dă toate bunătăţile 
unui singur om!, dondăneşte cumătra. 

- Adevărat vorbeşti, că Dumitru de prăşit, de cosit plăteşte. De 
dus la moară, servitor, de dus lemne din pădure, hargat; doar comanda 
de-o ţine-n capul lui, încolo tot cu străini se-nconjură. 

- Un sfânt ţi-a ieşit din gură!, adevereşte, ascuţit, vecina. Că Ioniţă, 
un fluşturatic, numai de cheltuit şi de irosit îi bun. 

- Banii strângătorului, în mâna cheltuitorului, de cându-i lumea şi 
pace bună!, încheie vorba femeile. 

Şi multe alte răutăţi zboară cu plăcere din gura oamenilor necăjiţi 
peste poarta lui Dumitru. Uită, însă, unii oameni că averea n-o aduce 
niciodată apa şi nu voiesc să priceapă, nici în ruptul capului, că munca 
braţelor, fără conducerea minţii, de cele mai multe ori e stearpă, lipsită 
de roade, pentru că unde nu-i cap e vai de picioare. 

C-un cuvânt, casa omului, casa melcului. Melc de soi, scoică 
minunată; om netrebnic, vorba cântecului: nu-i nimică la bordei, numai 
putregai de tei. 

Dumitru-şi poartă toată avuţia-n suflet. O are-naintea ochilor 
întreagă, în orice clipă. Îi stă-n faţă limpede ca o jucărie-ntinsă pe masă. 
Îi vede clar lipsurile, îi simte cu durere trebuinţele, îi împlineşte imediat 
neajunsurile, nu numai cu braţele lui, ci, foarte adesea, cu mâini străine, 
conduse, însă, şi supravegheate de capul său de gospodar, prea bine ştiind 
că-n nădejdea slugii dai de fundul pungii. 

Sărăntocii care-l pizmuiesc, trântorii care-i poartă sâmbetele, 

desculții şi dezbrăcaţii care păzesc pomenile şi praznicele, fluşcarii care 
rod pragul crâşmei nici nu bănuiesc ce bătălie crâncenă duce Dumitru 
cu vrăjmaşii văzuţi şi nevăzuţi ai gospodăriei. Vara, seceta nu-l lasă să 
doarmă. larna, gerurile uscate, care-i ucid semănăturile, îi toarnă fiere-n 
bucate. Toamna, boliştea-n vite îi întunecă zilele; ploile, care-i putrezesc 
holdele secerate, îi acresc viața. Prăşitul şi cositul la vreme nu-i îngăduie 
să se-mbrace ca lumea; doar cu mare greu de se fură şi el, din când în 
când, la o sfântă biserică, unde-şi are strana între cei dintâi epitropi. 

Şi vânzoleala aceasta îl fierbe pe Dumitru încă din tinereţile sale. 
Câmpurile, casa, acareturile, livada şi vitele de rasă sunt semnul şi pecetea 
răsărite din trânta sângeroasă cu necazurile fără sfârşit, pe care acuma 
le-a îmblânzit şi le-a-nhămat la gospodăria sa. Din luptă, Dumitru s-a 
ales nu numai cu sălaşul său de om înstărit, dar şi cu dorința aprigă, 
ascun-să-n miezul inimii, ca unicul său fiu, Ioniţă, să fie scutit, pentru 
totdeauna, de războiul ce se cere dus zilnic cu duşmanii de moarte ai 
oricărui lucru omenesc frumos şi de folos. 

De aceea, băiatul chiaburului a crescut ca un miel care suge la 
două oi. S-a ridicat ca o floare-n fereastră, nu l-a atins nici măcar vântul. 
S-a-nzdrăvenit ca un mânz de sămânță. Zburdălnicia şi jucăriile au fost 
pâinea lui cea de-a pururea. Pentru părintele său, însă, rămas de timpuriu 
văduv, fiecare cuvinţel al băiatului a fost poruncă dumnezeiască, fiecare 
scâncet, alarmă, fiecare mişcare, primejdie. 

Ioniţă acuma-i băietănaş. Sub nas îi încreţeşte puful. Îşi pune 
magheran la pălărie şi-şi încinge mijlocul cu brâu ales. De sărbători, 
se-ncalţă cu ciubote crețe. Viaţa lui are două aripi: una, mâncarea bună 
şi la orice timp; alta, scripcari şi joc cu fete şi băieți de seama lui. Livada 
părintească, drumul împărătesc, cărările-n luncă, la scăldat, plaiul în 
pădure, după mure, uliţa şi sala de joc din sat, lui i se par toate totuna: 
locuri foarte frumoase, făcute de Dumnezeu anume pentru ca să se bucure 
şi să se veselească. 

Tatăl său îl mai îndeamnă la sapă, la plug, la pădure, dar Ioniţă îşi 
plăteşte urechea, zicând că nu ştie, că nu se pricepe şi că n-a făcut, încă, 
aşa-ceva. 

Chiaburul, simțind cam încotro merg treburile şi înspăimântat de 
norocul gospodăriei, şi-a luat, într-o dimineaţă de toamnă, băiatul din 

scurt şi, mai în şagă, mai într-adins, îi zice: 

- Dragul meu fecioraş! Oaia care nu dă nici lapte, nici lână, vine 
tăiată. Mărul care nu face decât umbră vine aruncat în foc. Dar omul 
care umblă tot timpul handra, de ici, colo, şi din mânile căruia nu iese 
nici un lucru de hasnă, oare cu el ce se-ntâmplă? 

Băiatul, om de viţă, n-a întors vorba. A înţeles cuvântul părintesc 
şi a rămas smerit pe scaun. 

- Vezi, dragul tatii, lungeşte Dumitru vorba, hargaţii, doi, la cules 
păpuşoi; doi, la strâns barabule, iar cel mai mic e cu vitele în țarină, şi 
noi, pe lângă vatră: la trunchi, nici un lemn, ca la casă pustie... 

Fecioraşul, molcom, cu ochii-n pământ, ca un nevinovat. 

- De aceea, zice tatăl mai departe, înjugă boii la car, treci apa şi 
du-te peste Vale şi adă un car de lemne! 

- Cunosc drumul în pădure, sare băiatul ca slobozit din cătuşi, 
c-am fost, ast-vară, cu nişte prieteni după fragi, şi m-aş duce bucuros 
după lemne, dar nu prea ştiu să-ncarc şi mă tem că n-oi putea cobori 
carul la vale. 

- N-ai nici o grijă, îl încurajează bătrânul. Dacă ţi s-ar întâmpla 
ceva, Doamne fereşte, strigă Nevoia să-ţi ajute, pentru că, s-o ştii de la 
mine: Nevoia-şi are casa lângă hârtoapele din pădure. 

Băietanul, nici una, nici două, înjugă sprinten boii, îşi pune pălăria 
cu magheran pe-o ureche şi, hăis Brezilă, cea Rotilă, cu carul, după lemne 
în pădure. 

O ia de-a dreptul prin țarină, trece Moldova pe-o ţurană, urcă-n 
pădure pe un drum priporos şi hotropos, de s-au făcut şi el, şi juncanii 
pic de apă. 1 se bătea inima-n piept de să zboare afară, nu alta. Îşi şterge 
fruntea cu poala cămeşii, desjugă boii, le pune dinainte un braţ de otavă 
să mai turiştească, şi el s-apucă să încarce zdravăn un car de lobde una şi 
una. larăşi îşi zbiceşte obrazul cu mâneca şi, apoi, îşi aruncă privirea 
peste copaci, peste ţarini, peste apă, peste lunci. Pe sub frunzele ca de 
catifea roşă de pe creanga unui făgan gros cât un ştiubei, îşi vede, departe, 
pe coastă, în faţa soarelui, satul înhobotat într-o păioară subţire de ceață 
albăstrie. În mijlocul comunei, rândul întunecat de brazi. La poala lor, 
mică şi vânătă ca o broască, biserica. Mai la margine, un ciob strălucitor 
de oglindă, haizaşul casei părinteşti. 

- De m-aş vedea mai degrabă-acasă!, oftează băiatul. 

Îşi dă, apoi, pălăria pe ceafă, înjugă boulenii şi-o porneşte cu carul 
încetişor la vale. Drumul, ca drumul de pădure: dintr-un iezăr ies roţile 
şi-n altul se bagă. Numai bine trec roţile de dinainte peste un pietroi, şi 
cele din urmă se şi-ncurcă-n nişte rădăcini cu mii de mustăţi. Şi carul se 
hurducă din toate-ncheieturile, parcă clocoteşte. Lemnele năzuiesc să 
sară din coş şi s-o ieie la fugă pe coastă, unul după altul, ca micii, 
primăvara. Fecioraşul nu prea ştie mâna boii şi, de sfială, îi curg sudorile 
gârlă. Dup-o bucată de vreme, iată şi Bâlcoaia; pârâul săltăreţ rătează 
drumul de-a curmezişul. Malurile lui de piatră ascuţită fac o văgăună 
adâncă şi-ngustă numai de-un pas voinicesc. Roţile de dinante coboară 
cu băgare de seamă în albia apei şi, opintindu-se boii să scoată carul din 
părâu, ies repede pe malul dimpotrivă, dar, în acelaşi timp, cele de dinapoi 
cad cu greutate, ca de pe prag, în groapă. O pârâitură aspră, de parcă 
cineva ar fi frânt în genunchi un mănunchi de vreascuri uscate, scapără, 
pe neaşteptate, în urechea băiatului. Boii opresc scurt, ca din bici. Feciorul 
se uită speriat la carul lăsat, tam-nesam, într-o parte: roata din stânga, 
grămadă-n baltă. Spiţele şi ciolanii, un braţ de vergele zdrelite; butucul, 
crăpat în trei; şina şi bucşa, turtite, mai la o parte. Băietanului i se face 
negru-naintea ochilor. Se apropie de car, pune mâna pe drăghinar. Vrea 
să ridice coşul. Carul, greu, lut, nu alta. 

- Am pus-o de mămăligă!, gândeşte omul şi se scarpină în cap. 

Dup-o clipă, însă, băietanul se-mbărbătează, îşi pune mâinile-n 
şold şi se uită-n dreapta, în stânga, în toate părțile: tulpini de fag, netede 
ca obrazul, tulpini de brad, zgrunzuroase şi roşcate, de mesteacăn, albe 
şi drepte ca nişte lumânări. Printre ele, jos, ferigi, cozi de cucoş, pipirig, 
smeuriş; ba-ntr-o poieniţă, o ciurdă de bureţi, toţi într-un picior, cafenii, 
roşi, vineţi, curat umbreluţe de domnişoară. Sus, deasupra, vântul 
amesteca domol frunzişul cum e mura al fagilor cu cel de aur al 
mestecenilor şi cu buratecul cetinelor. 

- Frumos!, îşi spuse flăcăul. Dar ce-mi ajută mie, acuma, podoaba 
pădurii, că soarele cumpeneşte spre sfinţit şi eu poposesc de sufletul lui 
Scaraoţchi, aici, pe malul blestemat al Bâlcoii. 

Deodată-i fulgeră prin minte vorbele tătâne-său. Se urcă fuguța 
pe un deluşor, mai în lumină. Boii rumegă. Şi-au luat nădejdea de a mai 

scoate carul din hop. Băiatul, înciudat, îşi umple pieptul cu aer şi începe 
a striga cât îl ţine gura: 

- Nevoieee|... 

Nevoia, însă, în loc să răsară din rămurişul sehelbei şi să se 
înfățişeze poponeţ înaintea feciorului, voinică şi frumoasă, ca să-l 
povățuiască şi să-i dea o mână de ajutor la necaz, îşi cântă numele, 
nepăsătoare ca un cuc, o dată chiar din pietrele de pe coasta de alături, a 
doua oară, după câteva clipite, din Părăul cu ciungi şi, a treia oară, mai 
slab, tocmai din vârful muntelui, din Poiana Ivalănii. 

Băiatul nu se dă bătut, îşi strânge puterile şi mai strigă, o dată, din 
baierele inimii, cu toată nădejdea: 

- Nevoieee!... Nevoieee!... 

Dealurile, stâncile, luminişurile îl îngână, şi acuma, curat în acelaşi 
chip ca şi mai înainte. 

Feciorul, simțindu-se batjocorit şi mânios criță pe Nevoie, înşfacă 
toporul şi taie un carpenaş de lângă drum. Îl curăţă de crengi şi-l aşează 
alăturea de car. Descarcă, apoi, lemnele din coş şi s-apucă de lucru. Mai 
întâi, partea mai goasă a drucului, jos, o teşeşte, iar deasupra, la vreo trei 
coţi mai sus, îi face o crestătură. Drucul, meşterit astfel, îl vâră sub capătul 
osiei stingher de roată, pe care-l culcă-n crestătură şi-l leagă, apoi, strâns 
de druc cu lanţul. Lucru sleit. Drucul s-a făcut, acuma, un fel de talpă de 
sanie şi ţine locul roții celei adormite-n părâu. Partea mai subţire a rudei 
o aşază după leuca de dinante, pe draghinar şi, cu funia luată din coarnele 
boilor, o îngemănează c-o spetează a trăsurii. Carul, ferecat cum nu se 
poate mai bine, se scoală, cum s-ar zice, în picioare. Băietul încarcă 
repede lemnele la loc în coş, le cetluieşte-n lege ca să nu fugă din car, 
pune peste ele rămăşiţele de surcele şi de fier vechi ale roții şi porneşte 
încetinel spre sat. 

Într-un târziu, noaptea, pe-o lună ca ziua, băietul cu carul în trei 
roți deschide poarta ogrăzii, acasă. Tatăl său, când aude scârțăitul porții, 
sare fript de pe laiţă şi iese afară să-şi întâmpine odorul, pentru că acuma 
credea că nu se mai întoarce teafăr din pădure şi-şi făcea fel de fel de 
mustrări că l-a trimis singur după lemne. Când colo, să nu-l cunoască. 
Cămeşa numai glod, numai dohot. Faţa mânjită cu lut, cu răşină. Părul, 
ciufulit de parcă s-a bătut cu cineva, îi curge-n ochi. 

Băietanul, cum îl vede pe bătrân, foc la el cu gura: 

- Tătucă, drumul la lemne, tot un sorb, tot o stâncă. Când să trec 
Bâlcoaia, s-a sfărâmat o roată ca din trăsnet. Mai mare mi-a fost spaima. 
Am rămas ca un pui de bogdaproste. Mi-a venit în minte sfatul dumitale. 
Am strigat Nevoia până am răguşit. Din toate dealurile, din toate pietrele, 
m-a-ngânat afurisita; da” de venit să-mi ajute, nici vorbă! Ca să nu rămân 
de ruşine, m-am apucat singur de-am tăiat un drug de carpen. L-am băgat 
de sub capătul osiei rămas văduvoi şi l-am priponit straşnic cu lanțul; 
apoi, l-am silit să care capătul în spinare, în locul roții becisnice, care 
mi-a pricinuit atâta bătaie de cap. Şi aşa, încet şi pe hodină ca dracul pe 
rădăcină, am sosit cu lemnele acasă. 

- Da” cine te-a învăţat pe tine să faci una ca asta?, îl întreabă, plin 
de mândrie şi voie bună, tatăl său. 

- Eu, din capul meu, da” cine să mă-nveţe!, răspunse băiatul 
bosumflat peste măsură. 

- Ei, bată-te să te bată! Vină-ncoace să te pup!, zise Dumitru, 
îmbrăţişându-şi copilul. Şi-l sărută cu lacrimi de fericire pe amândoi 
obrajii, mânjiți, aşa cum erau, cu glod şi cu răşină. 

Apoi hotărăşte cu glas mare: 

- Asta-i Nevoia, bre! Ea-i cel mai desăvârşit învăţător. Dacă nici 
ea nu te-nvaţă minte, apoi să ştii că-n viaţă niciodată n-ai ce vinde! 

Şi, din sara asta, Dumitru a-nceput să doarmă mai cu hodină, să 
mănânce mai cu nădejde...” (Revista Bucovinei, nr. 2/1944, pp. 85-90). 


Aurel Putneanu (1913-1970) 


Aurel Belibău s-a născut la Putna, în 20 aprilie 1913. A urmat 
studii gimnaziale la Coţmani şi la Rădăuţi, apoi a plecat la Bucureşti 
pentru a face studii universitare la Facultatea de litere şi filosofie, care 
să-i asigure „necalificarea” ocupării ulterioare a unui post la o fabrică 
de cauciuc naționalizată de poporul comunist. 

Aurel Putneanu a debut la „Răboj”, în 1932 şi a rămas fidel 
colaborator al revistelor bucovinene („Junimea literară”, „Iconar”, 
„Glasul Bucovinei” etc.). Lirica lui nu e spectaculoasă, „dar rugul 


flăcărilor incandescente / ce inundau cărările latente / s-a stins” şi în 

nopțile sale de nesomn, Aurel Putneanu a trăit „setos de adevăruri şi 
lumină / (ca de nectar şi ceară o albină)” şi încercând „drum prin piatra 
necunoscutului să sape”. 

A murit („îngeri au căzut înfrânte aripi”), departe de Bucovina şi 
de poezie, în anonimatul sufocant al Bucureştilor, în 20 septembrie 1970. 


„Destin 


Stea strălucitoare 

Din creştetul capului meu, 
Spune-mi cărui Dumnezeu 
Te-nchini de eşti nemuritoare? 


Eşti din pământ ca şi mine, 

Acelaşi foc ne clocoteşte-n vine, 
Atunci de ce nu-mi este-ngăduit 

Să strălucesc şi eu o clipă-n infinit? 


Cu tristeţi, înfrângeri şi tăceri 
Trăiesc mereu sub semnul ieri 
Şi rătăcit de părinteasca turmă 
Urc singur crucea timpului din urmă. 
(Revista Bucovinei, nr. 7/1943, pg. 326) 


Autobiografie 


Mă simt atât de mic şi slab ca o furnică 
ce aleargă toată ziua după rod; 
de-ntâlnesc o apă fără pod, 

mă-ntorc la vatră cu nimică. 


Ochii mi se par prea mari, 
dar văd lucrurile ca prin sită; 

orişicând şi oriunde pot fi dus în ispită 
şi distrus de pumnul celor tari. 


Dar sufletu-mi aleargă pe țărmuri şi pe ape 

setos de adevăruri şi lumină 

(ca de nectar şi ceară o albină) 

încearcă drum prin piatra necunoscutului să sape! 
(Junimea literară, nr. 1-3/1933, pg. 33). 


Cantilenă 


Aceeaşi strălucire-ţi tremură-n priviri, 
pe faţă îţi citesc acelaşi dor aprins... 
Dar rugul flăcărilor incandescente 

ce inundau cărările latente 

s-a stins. 


Ne-au despărţit amurguri crude, ninse 
cu praf de întuneric şi argint de stele; 
îngeri au căzut înfrânte 
aripi de vis sângerânde: 
speranţele mele?”. 
(Junimea literară, nr. 4-6/1933, pg. 117) 


RR. 





Tudor Ulmanu (1909-?) p» 


„Tudor Ulmanu. E pseudonimul tânărului 
scriitor Teodor Plop, originar din judeţul Hotin | 
(Mămăliga — n.r.). A publicat în suplimentul de 
Duminică al ziarului „Tribuna“ (Cernăuţi). 

I s-au publicat poezii în revista „Junimea 


literară“, în foiletonul ziarului „Glasul Bucovinei“, 
în „Îndrumarea“, „Răboj“, „Spectatorul“ şi în 

„Cronica românească în Cernăuţi“. Lucrează la un ciclu de poezii. 
Studiază dreptul la Universitatea Cernăuţi“ (Junimea literară, nr. 1-6/ 
1932, pg. 240). 

Iconar incontestabil, şi încă dintre cei salutaţi de Iancu Nistor cu 
dreptul de auto-prezentare în coloanele „Junimii literare”, Tudor Ulmanu 
„aprinde-n vatră şi în ceţuri lumină sclipindă / şi trage grele zăvoare la 
tindă”, „şterge praful de pe icoane, / fluieră, citeşte zacoane / şi scrie pe 
pereţi cu cărbune”, în vreme ce „cântă melodii de îngeri neştiute”. 
Universul său, învăluit de „rochia de zăpezi cu cercuri albastre”, peste 
care „nopţile cresc câteodată vrăjmaş ca din tăciune”, este cel al 
„neamului poeticesc” bucovinean, plin de aleanuri şi de năzuinţi, de lut 
şi de cosmicitate, în care poetul, încercând să se cunoască prin 
dimensiunile sale umane, ridică ochii spre cer „şi scrie pe pereţi cu 
cărbune”. 


„larna 


Plângi cu pământul 
sau cu pomul din care rupe vântul. 
Aprinde-n vatră şi în cețuri lumină sclipindă 
şi trage grele zăvoare la tindă. 
Lungi, albe viscole bat, 
ochiul prin care vedeai cum trece soarele 
devine mat. 
Nopțile cresc câteodată vrăjmaş ca din tăciune; 
dar tu şterge praful de pe icoane, 
fluieră, citeşte zacoane 
şi scrie pe pereți cu cărbune. 
(Junimea literară, nr. 1-6/1932, pg. 241). 

Rochia de zăpezi cu cercuri albastre 
nu mai vine printre glastre, 
mâna ei cu stele 
în pletele mele 
nu-i acum. 
Urcă fum, 
coarda de aur nu sună 
am murit împreună. 
(Junimea literară, nr. 1-3/1933, pg. 46). 


Amar 


Din florile albe-ale visului am împletit cununi 
pentru tâmplele tale, morţile mele şi pentru minuni. 
Tăcerea naltă din flaute nevăzute 
îmi cântă melodii de îngeri neştiute, 
dar m-am ales la tine cu gesturi în gol 
şi păru-mprăştiat, în râs, de Aeol. 
(Junimea literară, nr. 4-6/1933, pg. 84). 


Leon Şandru Humoreanu 


Leon Şandru din Gura Humorului, cum o sugerează şi adaosul la 
nume, dar şi tematica poemelor sale, a publicat, în 1943, la Cernăuţi, 
placheta „În umbra anilor”. Cu o lirică evocatoare (chiar şi „norii cu 
umbre fugare / Sărută țărâna pe frunte”) şi de un tradiționalism temperat 
(„Trecutul din bulgăre l-am ascultat / Şi stelele serii m-au prins pe cărări. 
/ Stăpânii pământului scutură zări / Din vremuri bătrâne pe drumul uitat”), 
Leon Şandru Humoreanu simte „veacurile lângă trupul” său şi îşi 
mărturiseşte cu cuminţenie, cu mult prea multă cuminţenie, trăirile. 
Enciclopediile, dicționarele şi antologiile bucovinene nu-l menționează 

şi îi omit chiar şi cartea cernăuţeană, cea prin care „rămân doar în cântecul 
serii / Trudiții mei paşi, obosiții”. 


„Am ascultat... 


La marginea-ngustă a unui ogor 

O mână de iarbă sub tâmplă mi-am pus. 
Pe-aicea stăpânii țărânii şi-au dus 
Urmaşii averii din drum în răzor. 


Şi anii topiţi în viaţă de mult 

Se-ntreabă patetic în bulgăr curat: 

Pe câți am hrănit noi din plug, din arat 
Prin veacuri de-a rândul în cântec de cult? 


Trecutul din bulgăre l-am ascultat 
Şi stelele serii m-au prins pe cărări. 
Stăpânii pământului scutură zări 
Din vremuri bătrâne pe drumul uitat. 
(Revista Bucovinei, nr. 4/1943, pg. 184) 


La Voroneţ 


Prin luminişuri de brădet înalt 

Simt veacurile lângă trupul meu 
Precum un cruciat pe Dumnezeu 
Când şi-a crestat simbolul în bazalt. 


La rădăcina anilor ascult 

Culcat o clipă-n cetină de brad 

Cum cântă heruvimii peste vad, 

La deal de mănăstire un imn de demult. 

În leagănul frunzelor tresar, 
Cenuşa spadelor îmi stă sub cap. 
De taina ceasului nu pot să scap. 
Îngenunchez cu faţa la altar. 


Fiorii liniştii de la isvor 
Strâng sufletul în crustă de oţel. 
Nu-ncape toată rugăciunea-n el. 
Trecutul stă-ntr-o carte în pridvor. 
(Revista Bucovinei, nr. 8/1943, pg. 402) 


Evocare tristă 


Pe pajiştea verilor, anii 

Se sting în amurguri de lună; 
Pe masa pământului sună 
Şi-şi număr avarii toţi banii. 


Când norii cu umbre fugare 
Sărută țărâna pe frunte 
Tristeţea alunecă punte 
Să-şi curme durerea în zare. 


Prin iarba-nflorită, orbiții 
Se-ndeamnă la praznicul verii; 
Rămân doar în cântecul serii 
Trudiții mei paşi, obosiţii. 
(Revista Bucovinei, nr. 2/1944, pg. 91) 


Seara în munţi 


Coboară ţapinarii în amurg 
Spre case scunde cu pădurea-n prag. 

Prin văgăună cântecele curg 
Se scurg apoi prin rariştea de fag. 


În urma lor stau stivele de brad 
Ca gândul împăcat la masa verii, 
De nu ştiu unde negurile cad 
Perdea peste-nceputurile serii. 


Curând şi noaptea se strecoară-n sat 
Cu sunetul tălăngilor din deal. 

Să-şi ducă pasul viu şi tremurat 
Rămân doar apele din mal în mal. 


Ca un stăpân pe plai bucovinean 
Rarăul se ridică înspre cer. 
Moldova-i cântă vremea an cu an 
Şi noaptea tot mai cade în mister 


Când focurile stânilor se stâng 
Un baci bătrân mai suflă în tăciune 
Şi la lumina lunii peste crâng 
Îngână pentru ani o rugăciune”. 
(Revista Bucovinei, nr. 1-2/1945, pg. 38) 


S. Anton (1917-1969) 


Poate cea mai mare nedreptate făcută istoriei noastre de către 
comunism este cea a îmbrâncirii în uitare. Bine, n-om fi noi un neam din 
cale-afară de conştient de sine şi cu responsabilitatea asumării de 
memorie, dar comunismul, prin schimbările dure pe care le-a produs, a 
ucis civic poeţi de talia acestui enigmatic S. Anton, „lăncierul“ care 
„Şi-a uitat chipul alb pe zid“, omul sau doar poetul care „s-a scoborât din 
turn tăcut / Şi ca altădată a furat icoana unui frate / Pentru mâinile lui 
aspre de lut”, pe când a fost „ultima noapte, cea mai “naltă în singurătate”. 

S. Anton, în ciuda faptului că a fost izgonit din memorie (şi de 
istorie, şi de superficialitatea memoriei noastre obşteşti) înseamnă poetul 
cu mai multe vieţi, cel despre care „hronicele spun că se va-ntoarce iar / 
să veşnicească Ţării împărătesc hotar”, atunci când „în cetate se vor 
aprinde focuri pentru Crist”, pentru reînviere întru dragoste, întru lumină, 
întru perfecțiune. 

Frumos om şi durabil poet a fost acest enigamatic S. Anton, care 
merită regăsit şi înălțat în lumina zilei şi pentru că poezia lui tulburătoare 
„a Tâs, şi a plâns lângă ea o noapte / Pe lespezile ude de calcar, / Dincolo 
de ziduri cădeau stele coapte / Şi creştea minunea albă la hotar”. 

Judecând după componenţa Societăţii Scriitorilor Bucovineni, în 
membrii breslei scriitoriceşti, e posibil ca „S” să însemne „Ș“, de la 
Şesan Anton, născut la Carapciu, în 8 ianuarie 1917, viitorul specialist 
în construcţii şi universitar ieşean, mort la laşi, în 16 august 1969. Eu 
înclin să cred că S. Anton ar desemna tinereţea poetică a lui Anton Şesan. 


„Implinire 


Dincolo de porţile înalte ce se închid, 
lăncierul şi-a uitat chipul alb pe zid, 
iar visul lui a rămas numai rană 

în ochii mucenicilor din strană... 


A îngenunchiat pe drum de cremene şi vis 
Să crească mut în mit, legendă şi în scris, 
dar hronicele spun că se va-ntoarce iar 
să veşnicească Ţării împărătesc hotar. 
(Revista Bucovinei, nr. 10/1943, pg. 497). 

Ultima noapte 


Ultima noapte va fi cea mai “naltă în singurătate; 
Orele, orele clarului lunar 

Vor sparge oglinzile reci în viforniţe de jar, 

Va fi ultima noapte, cea mai “naltă în singurătate... 


Căile se vor desprinde vinete, polare, 

Ceva din sufletul celor învinşi se va furişa în noi, 
Toate duminicile tristeţilor ne-or aduce-napoi 
Spre orele, orele clarului lunar amare... 


Va fi ultima noapte, cea mai “naltă-n singurătate, 
Clavirul va amuţi-n lumini de ametist, 
În cetate se vor aprinde focuri pentru Crist, 
Va fi ultima noapte, cea mai “naltă în singurătate. 
(Revista Bucovinei, nr. 6/1944, pg. 209) 


Ieşire din cetate 


S-au deschis porţile albe de cetate, 
Omul s-a scoborât din turn tăcut 

Şi ca altădată a furat icoana unui frate 
Pentru mâinile lui aspre de lut. 


Şi a râs, şi a plâns lângă ea o noapte 
Pe lespezile ude de calcar, 

Dincolo de ziduri cădeau stele coapte 
Şi creştea minunea albă la hotar. 


Numai el, numai el plângea sub bolți de vis 
Peste oglindirea chipului pierdut, 
Apoi porţile cetăţii s-au închis 
Şi-nmugurea minunea-n mâinile de lut.“ 
(Revista Bucovinei, nr. 7/1944, pg. 240) 

Gheorghe Noveanu 


În epocă, fiecare scriitor bucovinean a fost trăit într-un anume fel. 
Trăit, nu receptat, pentru că receptarea nu mai era posibilă în anii în care 
ostaşii roşii se apropiau deja de graniţele țării pentru a reduce sufletele 
la tăcere. Cărturarii români se pregăteau de moarte, iar cântecul lor vibra, 
atunci, cu o profunzime care nu mai poate fi înțeleasă astăzi. Tocmai de 
asta, o carte de debut, precum „Laude“ a lui Gheorghe Noveanu, are 
parte, atunci, de o prezentare care nouă ni se poate părea de prisos. Dar 
cronicile, ca şi cărțile vremii, înseamnă identitatea generațiilor, înseamnă 
împotrivire în calea unui destin umilitor, cum vom şi pricepe atunci când 
vom trece prin unul dintre ultimele texte publicate de Aurel Vasiliu. 


„Gheorghe Noveanu: „Laude“, Cernăuţi, 1943, Colecţia SSB. 
Domnul Gheorghe Noveanu este un abil mânuitor al cuvântului, adică 
un bun orator; tot domnia sa este şi un ager mânuitor al ideilor, fiind un 
filosof şi un teolog. 

Aceste preocupări intelectuale şi înclinări temperamentale se pot 
identifica şi în manifestările dumisale poetice. Astfel se explică, pe de o 
parte, desele abstracţiuni, iar, pe de alta, şi mai desele înterogaţii retorice. 
E drept că poeţii modernişti spun „să prinzi retorica şi să-i rupi gâtul“, 
după cum tot ei susțin purificarea poeziei de orice ideologie. Dar noi 
preferăm o poezie frumoasă, aşa ca în poezia domnului Noveanu 
„M-am întors şi am zis“ (pe care regretăm că nu o putem cita în întregime), 
decât poezia purificată până într-atât de elementele retorico-ideologice 
încât textele devin numai nişte vorbe goale „ce din coadă au să sune“. 

Ceea ce este de remarcat în acest volum al domnului Noveanu 
este vigoarea tinerească, pe care o afirmă, de exemplu, în „Lauda 
tinereţii“: 


„Sunt tânăr! 

Simt cum înfloresc din mine florile de măr, 
Cum jinduiesc pe ramuri mugurii după lumină, 
Cum se înalță iedera vieţii către cer şi se anină 
De trunchiuri vechi, de lujeri noi, 

Trăiesc cu fiecare dintre voi, 
Sunt tânăr!““. 


Această tinerească exuberanţă, care uneori ajunge la unele accente 
senzuale, ca în „Sunt cel mai bun sculptor“, o găsim destul de rar în 
lirica românească, înclinată mai mult spre melancolie deprimantă. Ar fi 
de evitat, însă, unele excese de rime uşoare, ca în strofa: 


„Cu venin curat, turnat 

În trupul şi-n sângele meu, 
M-ai înviat şi m-ai învăţat 

Să fiu, să scriu 

Cu ochii tăi văzutele“ (pg. 15). 


După cum ar fi de evitat şi unele excese de asonanţe. Totuşi, găsim 
multe versuri pline de armonii neaşteptate: 


„Vântul n-are stat, suflă fără suflet... 
Aduce miresme, duce miasme. 

Ceru-i nouri şi fantasme, 

Apele: întinsuri, valuri, muget“ (pg. 82). 


lar alteori atât de plastice în simplitatea lor: 


„“Nalt se suie luna 

Peste colb de stele 

Şi mai “nalt rugarea 
Dorurilor mele“ (pg. 84). 


Culminaţia o găsim în poezia „Cine-a numărat ghioceii?“ (pg. 
86), plină de oarecare melancolie, în discordanţă cu vitalitatea întregului 


volum: 


„Cine-a numărat ghioceii, 
Câţi au fost ieri, câţi au rămas azi? 

Cine-o să ne-ntrebe de tine, prietene poet, 
Dacă-o să te înalți sau o să cazi 

De prea multă lumină sau omenesc necaz 
Ca fraţii tăi, ghioceii?“. 


Trecând peste câteva restricţiuni, cartea de debut a domnului 
Gheorghe Noveanu este o promisiune frumoasă pentru un viitor pe 
care-l dorim, cât mai apropiat, într-o deplină perfecţiune“ (Aurel Vasiliu, 
Revista Bucovinei, nr. 83/1943, pp. 404-405). 


George Pătrăuceanu 


În poezia lui George Pătrăuceanu, el însuşi un „înger căzut“ sub şenilele 
nimicitoare ale istoriei, „îngerul uitase de moarte şi minciuni / Şi-şi luneca 
prin vis divinele sandale / Din umeri cădeau grele aripile fatale / Şi-l fascinau 
de moarte lumeştile minuni”, ademenirea în omenesc, deci relaționarea prin 
dragoste, ţinând de acele „bucurii ucise şi îngropa-te-n timp”, de relaționarea 
cu miticul, condiţii iconariste ale poeziei, menite „să lumineze calea spre marele 
repaos”, într-o firească relaționare şi cu cosmicitatea. Prin aceste relaţionări, 
de fapt dimensionări ale lirismului, poetul este „un clopot” care „prelungeşte 
spiralele sonore” sau poate că este doar „sângele” care „svâcneşte invers spre 
rădăcini”, „pân-ce ne surpă moartea sub cruci de cimitire”. 

Ca şi enigmaticul S. Anton, George Pătrăuceanu pare să fi existat doar 
în paginile revistelor bucovinene (datorită lui Constantin Loghin ştim că, în 
1944, George Pătrăuceanu se refugiase la Alba Iulia, str. Reg. Ferdinand 11), 
departe de memoria obştească şi de stupidele ierarhizări de spiritualitate. În 
primele decenii ale comunismului, bărbaţii din neamul Pătrăuceanu pot fi 
regăsiți printre cei care continuă rezistența armată în munții Bucovinei, dar nu 
şi George Pătrăuceanu, pe care nici în rândurile deţinuţilor politici nu-l aflăm. 
Probabil că poetul a izbutit să fugă peste graniță pentru a se stinge în uitare. 

George Pătrăuceanu a fost poet, dar peste cuvintele lui deja au ruginit 
gratiile românismului nivelator, cel al unor contemporaneități care nu lasă 
urme în istorie. 

„Lubirile trecute 


Iubirile trecute ca stelele pe iazuri 

Ne ard mocnit în suflet tăcute mirodenii, 
Zadarnic alungăm trecutele vedenii, 
Sărutul lor de gheaţă ne doare pe obrazuri. 


lubirile trecute ca ceața peste munţi 

Ne scriu în fiecare neşterse monograme, 

Trec anii — fluturări albastre de năframe — 
Zadarnic le mai ştergem amprentele pe frunţi! 


Ca nişte păsări albe vâslind în neştire 
Peste tăceri de ape, aproape de catarguri, 
Ne urmăreşte dorul şi patimile-n larguri 
Pân-ce ne surpă moartea sub cruci de cimitire. 
(Revista Bucovinei, nr. 9/1942, pg. 364). 


O umbră rămâne pe culmi mai departe 


Nu creşte nici un semn din biblicul Emaos 
Să lumineze calea spre marele repaos, 

Pe drumul vieţii fumuriu şi lung 

Trei umbre rătăcesc, fugite de Sodoma. 
Iuda, lisus şi Toma, 

Frunțile-ncet spre stele ajung. 


Prin munţi s-aude plânsul monahilor prin schituri 
Ce-aşteaptă dezlegare de necuprinse mituri. 

Jos, cântecele lumii — vrăjite violine — 
Ademenesc lumina şi tainele divine. 

Maria din Magdala cu braţe de zăpadă 

Opreşte călătorii cu legănări lascive. 

Iuda uimit priveşte iar pământul. 
In ştreangul liberat se balansează vântul. 


lisus stingher, cu chipul ca de var, 
Ascunde urma cuielor din palme 
Ce-au sângerat Golgota în zadar. 


Pământul îşi strigă din neguri stăpânii, 
Pe culmi s-au uscat şi paşii, şi spinii! 


O umbră porneşte pe culmi mai departe 
Cu braţele-ntinse profetic spre lume: 
Toma — balanţă albă între viaţă şi moarte. 
(Revista Bucovinei, nr. 9/1943, pg. 415) 


Înger căzut 


Îngerul uitase de moarte şi minciuni 
Şi-şi luneca prin vis divinele sandale 
Din umeri cădeau grele aripile fatale 
Şi-l fascinau de moarte lumeştile minuni. 


Când frunțile cădeau umbrite spre pocale 
Şi deschidea vioara în suflete genuni, 
Simţeam ce sterpe sunt lumeştile cununi 
Şi sângele lui Cain cum urcă în spirale. 


Dar îngerul uimit, din zboru-i sideral 
Vedea în fund morganele luminii 
Şi iezerele lumii ce-l oglindeau pe rând. 


Şi cobori în taină, tremurând, 
De zborul îi părea un sunet de cristal, 
Dar jos, în aşteptare, se înălţară spinii. 
(Revista Bucovinei, nr. 5/1944, pg. 194) 

Primăvară 


Trâmbele de floare ce urcă-n anotimp 

— Libaţii uriaşe enigmelor cereşti — 

Sunt bucurii ucise şi îngropate-n timp 

Ale fantomelor ce noaptea ne plâng pe la fereşti. 


lar iezerele-nalte deschise clar în spații 
— Extatice oglinzi pământului în floare — 
Înalţă către ceruri domoale exalaţii 

Din somnul subacvatic al algelor amare. 


Un clopot prelungeşte spiralele sonore 
Până spre codrii mari ce stau ca nişte harpe 
Şi sunetul pătrunde în seve ca un şarpe 
Vestind celor din fund albastre aurore. 


E un chiot larg pe-a cerului arcadă 
Şi sângele svâcneşte invers spre rădăcini, 
lar Sfântul Duh, lucios ca de zăpadă, 
Îşi poartă trena albă prin marile grădini.” 
(Revista Bucovinei, nr. 8/1944, pg. 269) 


Vasile Ţigănescu (1898-1971) pe | 





Vasile Ţigănescu s-a născut la Horodnicu 
de Jos, în cătunul Călugăriţa, în 13 ianuarie 
1898 (conform altor surse, în 10 ianuarie 1899). 
A urmat studii gimnaziale la Rădăuţi, între 
1911-1917, când a fost încorporat şi trimis să 
lupte pe frontul italian. Revine în Bucovina abia 
în 1919, când îşi termină studiile gimnaziale şi 
se înscrie la Facultatea de georgrafie a 
Universităţii din Cernăuţi. Până în 1942, când 

a fost concentrat şi trimis pe Frontul de Răsărit, Vasile Țigănescu a fost 
profesor suplinitor la Coţmani, Bârlad, Storojineţ, Sofia, Şendriceni, 
Lugoj şi Rădăuți. 

În 1941, i-a apărut volumul de nuvele „Brădetul“, iar în 1942, 
volumul „Ce vrea muntele“. Numai că, pe vremea acestei cărți, căpitanul 
român Vasile Țigănescu îşi vărsa sângele pentru Neam şi Țară, fiind 
decorat cu „Coroana României cu panglică de virtute militară în grad de 
cavaler“ şi cu „Crucea de fier“. 

Vasile Țigănescu se căsătorise, în perioada interbelică, cu prima 
româncă cu brevet de planorism (obţinut în vremea studenţiei cernăuţene, 
în 1934), Felicia Ţigănescu (1910-2003), licenţiată în drept la Cernăuţi. 

Felicia Ţigănescu a fost arestată în 1946, pentru că organizase o 
serbare în cinstea americanilor la Rădăuţi, şi dusă la Gherla. În 1952, 
Felicia Țigănescu a fost adusă la Suceava şi supusă torturilor pentru a-şi 
asuma „rolul“ de țărănistă. Eliberată în 1961, a fost admisă cu greu în 
învățământ, ca profesor suplinitor la Dorneşti. A murit în 2003 şi a fost 
înmormântată lângă soţul ei, la Rădăuţi. 

Despre martiriul lui Vasile Țigănescu n-am găsit mărturii, deşi, 
cu siguranţă, şi scriitorul şi-a irosit anii, sleindu-se de operă, prin 
puşcăriile ţării. Oricum, acest zugrav teribil al satului bucovinean, Vasile 
Țigănescu, a fost împiedicat de „Neam şi Țară“ să-şi slujească Neamul 
şi Tara cu incontestabilul său talent. A murit la Rădăuţi, în 18 august 
1971. În 1996, i-a fost publicat romanul „Gaudeamus“, iar în 1998, 
romanul „Refugiaţi“, celelalte cărți fiind păstrate încă în manuscris. 


„Crucea lui Bângău 


- Se vede că nu eşti în toată firea. Nu-i destul că le aduci cu căruţa 
ta de brânză din creierii munților, le mai dai şi peste ceea ce li se cuvine. 
Atâtea oi, atâta brânză!... Sau asta ţi-e partea ta de brânză şi asta partea 
mea, aşa cum ţi-a spus baciul, şi, cu asta, gata! Nici mânie, nici supărare, 
nici pagubă la nimeni. Doamne, de ce n-am fost eu de faţă la împărțeală? 

Ileana se învârtea prin casă mai mult fără treabă şi-şi descărca 
sufletul, aruncând spre Gheorghe, bărbatul ei, priviri pline de ciudă. 


635 


lon DRĂGU2ANUL 





Acesta, în picioare lângă o laiță, frământa într-o covată cu caş. Trei caşuri 
cu coajă gălbuie, pe alocuri cu urme de la strecurătoare, înşiruiţi pe o 
măsuţă veche, aşteptau parcă să le vină şi lor rândul. Gheorghe tăcea. 
Avea sufletul îngreunat de ceva nedesluşit. 

- Of, of,—ţinu să mai spună Ileana — cum de n-ai avut atâta glagorie 
în cap să judeci că, dând o ţâră celuia mai mult, o ţâră celuilalt, vom 
rămâne cu mai puţine maligi de caş din câte ni se cuvin!... 

- De, i-am omenit şi eu... 

- Măăi!... Omenit!... Aşa, de haram? Cu brânza oiţelor mele! Un 
cut întreg, care niciodată nu te-a băgat în seamă! Da, da, niciodată, s-o 
ştii! 

După un mic răgaz, adăugă: 

- Bângău, tot Bângău!... Bun ai mai fi de slugă, n-am ce zice! 

Gheorghe se opri din lucru. Nu-i curmase mişcările mâinilor acea 
poreclă, aruncată pentru întâiaşi dată de nevastă-sa şi pe care i-o dăduse 
cătunul, ci faptul că tocmai Ileana, tovarăşa lui de viaţă de numai jumătate 
de an şi care nu-i spusese până atunci nimic supărător, scoase la lumină, 
şi încă destul de limpede, ceea ce el numai bănuise în decursul anilor, 
ceea ce credea că e o taină a lui. Cuvintele Ilenei, că n-a fost niciodată 
băgat în seamă, îl înghimpau ca una din acele jigniri ce produc necaz, 
fiindcă împotriva ei nu putea face nimic. Mic de statură cum era, acea 
descoperire a tainei sale i se părea că-l face şi mai mic, acolo, în fața 
coveţii şi a femeii. Un zâmbet amar i se ivi în jurul gurii. E adevărat că 
Ileana ieşi din casă trântind uşa, dar aceasta nu-i pricinui decât o slabă 
uşurare. Continuă să frământe caşul, dar unele gânduri, ca nişte umbre 
triste, îi răscoliră crâmpeie de amintiri. Se ţinu de ele, curios şi dornic 
parcă de o adeverire, de care, alte dăţi, sufletul său se ferea. Silindu-se 
să alunge închipuirile greşite, căuta să ajungă, prin asemănări cu alţii, la 
încredințarea dacă a fost aşa cum bănuise, cum se ştia şi cum mărturisi 
şi Ileana. Şi gândurile îi alunecau îndemânatec printre întâmplări 
cunoscute până la cele dintâi aduceri aminte, în care, alte dăţi, se regăsea 
cu alte simţiri. Desprinse uşor unele din ele. 

În jocurile copiilor cu care crescuse, mai mult împiedica. 

Ca flăcău, oriunde s-ar fi aşezat la clăci, hore, nunţi sau în biserică, 
se trezea la spatele altora, la o margine, la o parte. Răsufla uneori adânc, 

dar nu se înciuda niciodată şi pe nimeni. Era prea bun la inimă. La hore 
nu cuteza să impună scripcarilor ce să-i cânte, ca să ajungă şi el în fruntea 
jocului. A încercat o singură dată, la începutul unei astfel de petreceri, 
când erau flăcăi mai puţini. Țiganii, parcă i-ar fi citit din ochi nerăbdarea, 
se codeau, se prefăceau că-şi acordează scripcele şi, când erau gata să 
înceapă a-i „zice“ şi lui un cântec, apăru în faţa lor un alt flăcău, cu altă 
înfăţişare şi altă dorință. Juca rar. Juca numai cu fetele cele mai puțin 
chemate la joc şi în coada şirului de perechi. 

Şi căsătoria lui... Nici Ileana n-ar fi mers după el, dacă nu era 
urâtă şi trecută. Dar mama lui, aşa, vadană cum era, i-a făcut nuntă cu 
scripcari, cum fac gospodarii. 

- Oare de ce au întârziat ţiganii? Şi de ce cântau puţin şi rar? Doar 
mamuca le-a plătit înainte şi cât au cerul. 

Nu s-a dumirit asupra acestui lucru, până când nu i-a spus 
mătuşă-sa: 

- Trebuia să le dați numai arvună... 

Înfoiat puţin, mândru că e şi el om la casa lui, merse la biserică în 
cea dintâi sărbătoare după căsătorie. În urma lui, după obicei, mergea 
Ileana. Era întâiaşi dată când avea să stea în biserică între gospodari, nu 
între flăcăi. Îşi închipuia că locuşorul de cinste, oriunde ar fi, îi este 
hotărât printr-o tăcută îngăduință a oamenilor, iar dacă nu, aceştia îi vor 
face loc, zâmbindu-i, bucuroşi că mai primesc încă un tovarăş în rândurile 
lor. Biserică mică, lume destulă. Sărută icoanele şi făcu gospodarilor 
fruntaşi din faţă o plecăciune în dreapta şi una în stânga. Dar îşi făcu loc 
printre oameni cu umărul şi — datorită unui simţ de cuviinţă care-l îndemna 
să nu se oprească în faţa vreunui gospodar mai vechi — se strecură până 
ajunse la spatele lor. Întinse mâna unuia ce era alături; altuia, ca să-i 
atragă muţeşte atenţia că vrea să-i dea mâna, îi apăsă pieptarul cu dosul 
palmei; pe al treilea îl trase puţin de o mânecă. Cu alţi vecini de ocazie 
n-a mai încercat. Roşi. Se uită înapoi, unde erau femeile. Se temea să 
nu-l fi văzut nevastă-sa. Cu desamăgirile era obişnuit. Dispăreau pe 
acelaşi drum pe care au venit. Aveau drumul lor de atâtea ori bătut: prin 
ochi treceau repede, întârziau ceva mai mult în obraji, încălzindu-i pielea, 
şi în gât, unde se prefăceau într-un mic ciot. Ca să-şi desfacă ciotul, 
lucra ceva sau se silea să-şi abată gândurile în altă parte. Îşi făcu trei 


637 


lon DRĂGU2ANUL 





cruci mari. Se uită, apoi, la sfinţii de pe icoanele atârnate pe pereţi, singurii 
care păreau să-l ia în seamă aşa cum ar fi dorit. Desamăgirea i se şterse 
din suflet şi datorită bunătăţii sale, care se împăca atât de bine cu aerul 
îmbălsămat de tămâie şi plin de evlavie. De aceea, biserica, pe care o 
cerceta des, era singurul loc unde sufletul său gusta un fel de tihnă 
întremătoare. Îi plăcea mult s-asculte „Apostolul“. Nu înţelegea tot ce 
citea dascălul, dar cuvântul „fraților!“, rostit tare şi cântat răspicat, îi 
plăcea cel mai mult. Numai acolo se socotea asemeni cu alții. 

Ca un om cu un beteşug nevăzut şi supărător, se retrase în sine ca 
într-un azil de împăciuire duioasă. Nu-l părăsiră, însă, acele nădejdi 
nelămurite, care înfrumuseţează viața oricărui muritor. Ar fi dorit să aibă 
şi el acea fire care face pe unii să se arate, să iasă la iveală într-un mod 
oarecare: prin glume sau bătăi, prin cuminţenie sau asprime, prin 
limbuţenie, curaj sau chiar beţie. Îşi închipuia mulţumirea ce trebuie s-o 
simtă astfel de oameni atunci când observau că pot stârni mirarea sinceră 
sau prefăcută a altora sau când auzeau că se vorbeşte despre ei cu 
precauţie, cu admiraţie, cu pismă sau cu ură. Credinţa că-i mai prejos 
decât alții îi dădeau feţei şi ochilor săi blânzi o nedeslipită umbră de 
tristeță. Din tainice colţuri ale sufletului său, îi răsărea des nevoia unei 
mângâieri. Aceasta se trăda prin cântec. Cânta cu modulații uşoare şi 
numai când se ştia singur pe drumuri şi cărări, la ducere şi la întoarcere 
acasă. Din cântecele cunoscute în sat, alegea pe cele mai duioase. 
Cântarea îi ieşea pe buze ca o oftare blândă şi fără ecou. Cânta abia 
auzit, numai pentru dânsul. Nu dorea să-l audă alţii. Chiar şi noaptea, 
când era mai greu de recunoscut, dacă simţea apropierea cuiva, tăcea 
până ce credea că e din nou singur. 

Ileana intră în casă ca o răbufnire de vânt. Aducea bărbânţa în 
care aveau să ţină brânza pentru iarnă. Fără să spună un cuvânt sau să se 
uite la bărbatul ei, trânti bărbânţa lângă masă şi ieşi, închizând uşa cu 
putere. Intrarea şi ieşirea zgomotoasă a femeii îi abătuse puţin gândurile. 
Se uită prin fereastră afară, în grădinița din faţa casei: casă părintească 
mică, veche, aşezată pe o limbă de coastă; apoi îşi aruncă privirea peste 
valea cutului, de-a dreptul asupra munţilor înşiruiți în valuri nemişcate 
şi albăstrii, ce se pierdeau departe, în zare, spre Solca. După câteva clipe, 
îşi opri ochii ceva mai mult asupra pometelor ce împodobeau gospodăriile 

din valea peste care se întindea o bună parte a cătunului Călugărița. De 
acolo, din valea cu gospodării frumoase, cu pomete mari şi ogoare mai 
pline de belşug, cu oameni bogaţi şi cu flăcăi îngâmfaţi, i se trăgea acea 
parte din trecut ce-i zăhăia sufletul acum mai mult ca oricând. De acolo 
îi venise şi porecla, prinsă repede de limba tuturor. Dar porecla nu-l 
supăra. „Gheorghe-s mulţi, Bângău e numai unul!”, îşi spuse în sinea 
lui, de atâtea ori. 

Deodată, se văzu la primărie, venit după o autorizaţie de vânzare. 
Deşi venise degrabă, a aşteptat două ceasuri. Secretarul părea ocupat 
şi-i citea pe faţă o plictiseală liniştită. Nu îndrăzni să-l stingherească. În 
curând, au venit alţii şi... n-a voit să se înghesuie. 

Gândurile îi răscoliră şi alte întâmplări ce nu se lăsau uitate. Până 
şi întâmplarea din urmă, care-l măgulise, se adeveri ca o bucurie falsă. 
Parcă-i vedea pe unul şi pe altul intrându-i în ogradă şi parcă-i auzea pe 
toți glăsuindu-i cam pe aceeaşi strună: 

- ... c-am auzit c-ai vrea să mergi după brânză, la muntele Tomnatic, 
adă-ne încaltea şi partea de pe oile noastre. Tare suntem încolțiți de lucru 
şi, dac-ai vrea “neata, bădică Gheorghe, să ne faci binele ista, n-am mai 
bate şi noi atâta drum. Pentru osteneală ne-om împăca noi, că doar... 

Şi, la împărțeală, dase fiecăruia câte o „ţârucă“ mai mult, pentru a 
le arăta că i-a servit bine, că ţâruca scoasă din bunătatea lui era şi un 
tribut al recunoştinței sale pentru cinstea ce credea că i-o făcuseră 
oamenii, călcându-i pragul pentru a-l ruga ceva. 

- Are dreptate femeia! Hm!... da“ nu trebuia să-mi spună că-s... 

Repetă cuvintele din urmă ce le rostise Ileana. Căută să alunge 
înțelesul lor şi nu putea. Se încruntă. Mişcările mâinilor sale deveniră 
mai repezi. Cu obrazul mai încrețit, căuta cu amărăciune un corectiv 
pentru amorul său propriu, un leac împotriva umilirii care-l sfredelea; 
dar gândurile-i sfârşiră a se strânge într-un mănunchi de îndârjiri mai 
mult faţă de nevastă, decât faţă de lume. 

- Trebuie să mă schimb! Am să-i arăt eu muierii dacă-s bun de 
slugă! 

* 

Târgul se spărgea pe nesimţite. Mai era încă mult până ce avea să 

reintre în mocneala lui de toate zilele. 

În piaţa de lemne, cu căruța trasă lângă apa Topliţei, Bângău aştepta 
„să mai coboare soarele“. Aşteptarea îşi avea tâlcul ei. Cei cu marfa 
nevândută mai lăsau din preţ. În picioare şi răzimat de coşul căruței, se 
uita, din când în când, la movila de draniţă a unui Vicovean, pe care 
pusese ochiul şi o neguțase înainte de amiazi. Se bucura că nici 
Vicoveanul, nici cei câțiva Mărgineni cu aceeaşi marfă nu prea aveau 
muşterii. 

- Nu mă tem eu că nu i-oi rupe o coroană din cât mi-au cerut!, 
gândi, uitându-se la un căluţ ce se opintea să scoată o căruță încărcată cu 
lodve, ale cărei roţi se înfigeau adânc în hleiul înnegrit de must şi baligă 
şi frământat de copite, aşa cum era pretutindeni întinsa şi neteda piață a 
Rădăuţilor. 

Scuipa, în răstimpuri, spre Topliţa, de unde-i veneau la nas miasme 
neplăcute. Albia acesteia, dreaptă, puţin adâncă, îndiguită de scânduri 
putrezite de vreme, cu apă puţină, murdară şi stătută, lipsită, atunci, de o 
prelingere fie şi monotonă, părea un mic canal în care s-au strâns doar 
zoaiele magherniţelor jidoveşti. În aşteptare, Bângău luneca privirea încet, 
plictisit, peste forfota mulţimii, de unde străbătea uneori câte un muget 
adânc şi trist de vită, sau pe zidurile mute, decorate de ploi şi soare, ale 
caselor ce împrejmuiau piaţa. Cu o naivă bucurie mai trăgea cu ochiul 
spre „prepanaţia“, de unde maică-sa îi cumpărase „holercă“ pentru nuntă 
şi a cărei firmă, scrisă cu litere mari, într-o limbă necunoscută, arăta un 
chip de grăsun cu o halbă spumoasă la gură. Şi bucuria o avea de când 
luase tainic hotărârea de a călca şi el pragul unor astfel de locaşuri, „aşa, 
ca să-i facă femeii în ciudă“, şi-apoi „să văd ce-a spune şi, de-a crâcni, 
i-arăt eul... 

Cel dintâi pas voia să-l facă în acea zi de târg. Hotărârea îl învăluia 
plăcut ca o pânză nevăzută şi răcoritoare. Îi da presimţirea că viaţa i se 
va urzi altfel. Se încăpăţâna a crede că altfel nu se va sparge în favoarea 
sa buboiul ce conţinea muta duşmănie dintre el şi Ileana. 

- Încă nu-mi plâng copchiii, îşi spunea el, aruncând privirea şi pe 
alte firme cu chipuri de grăsuni cu halba la gură. 

Reuşi „să rupă coroana“. Trecu dranița pe căruţa sa, pe care o 
trase în apropierea „prepanaţiei“, ca s-o poată avea sub ochi. Scoase 
punga de sub brâu şi-şi numără încet banii rămaşi. Cu o privire de bun 

gospodar mai cuprinse, o dată, calul şi căruţa, apoi se îndreptă spre 
cârciumă. Păşea încet, cu capul sus, furişând priviri în lături, în dorinţa 
de a fi văzut încotro merge. În pragul cârciumei, se opri. Se uită sfios 
înlăuntru. O clipă, ar fi dorit să nu fie primit. Îi bătu în surdină pornirea 
spre harţag cu Ileana. Îşi frânse şovăirea şi intră. 

Când ieşi, licăreau cele dintâi stele. Târgul intrase în liniştea lui 
mocnită, plicticoasă. Pe drumul cel mare, în urma şi înaintea lui Bângău, 
duruiau căruţe singuratece şi ale altor întârziaţi din satul său şi din satele 
de pe valea de sus a Sucevii. Glasuri răstite, câte un cântec sau chiote de 
flăcăi cu chef străbăteau aerul şi se stingeau repede şi pe aproape. Zidurile 
nu le primeau, de parcă nu le-ar fi înțeles. Flăcăii n-aveau răbdare să 
aştepte a-şi arăta „ohota“ (voia bună) colo, mai departe, în văzduhul 
curat şi larg ce acoperea lumea lor cu vâlcele şi păduri, cu ogoare şi 
gospodării, cu ulicioare şi şiruri fumurii de răchiţi, cu bucurii şi necazuri. 

Bângău ajunse la câmp. Îi vâjâia puţin capul. Totuşi, simţea o 
tainică mulțumire că face şi el parte din acel convoi cu căruţe răzleţite — 
unele pline de tineret cu chef-— ce se pierdeau în lungul drumului, odată 
cu lăsarea nopţii. Tăcea şi asculta glasuri şi cântece, în acea tovărăşie 
plăcută, ce părea închegată din zgomotul atâtor roţi. Rănile nevăzute ale 
sufletului său i se molcomiră în sunarea de bucşe a roţilor şi în 
scuturăturile monotone ale căruței sale, pe a cărei povară era cățărat. 

Se înnoptase de-a binelea când cârmi pe drumul satului. Abia pe 
drumuşorul de pe spinarea Colnicului rămase singur în liniştea nopţii. 

Bolta cerească se umpluse de stele. În zarea nevăzută, peste 
pădurea Frătăuțului, apăreau şi dispăreau lumini de fulgere îndepărtate. 
Între Ursoiul şi Dealul Crucii, se vedea zarea târgului ca o pâclă 
luminoasă, joasă şi nemişcată. 

Bângău ajunse în marginea cătunului. Cânta. De data asta, cu glas 
tare. Unde începea coborâşul pripuriu, ce sfârşea în valea Călugăriţei, 
întâlni o femeie, care-i dădu bineţe. Îşi întrerupse cântecul, ca să-i 
răspundă. 

- Nu te temi să îmbli noaptea, fată hăi? 

- Nu-s fată, sunt nevasta lui Dumitraş. Am fost pân-la mătuşa Aniţa, 
după iruri şi pân-ce le-a făcut... 

- Naiba mai vede pe întuneric? Eu-s... Bângău. 

- Da nu împiedici căruţa la vale? 

- Ce-s eu, vadană, ca să împiedic? Sau... 

- Aaa... N-aş fi crezut să fii şi “neata cu chef. Se vede că ţi-a mers 
bine la târg, mai spuse femeia, din mers. 

- Bine! Foarte bine! Mama lui de târg!... dee, haram! 

Şi, dintr-odată, îi veni să înceapă alt cântec: 

- Drag mi-e mie-n crâşm-a bere 

Da“ departe de muiere... 

Îşi da silința să cânte cât mai tare, ca să-l audă până şi Ileana. 

Drumul, săpat în coasta dealului, era întovărăşit, până în vale, de 
o adâncă mâncătură de puhoi. 

Aici, într-o hârtoapă, îl găsiră oamenii, a doua zi, dimineaţa, mort 
sub căruţa ce se răsturnase peste el. 

La marginea drumului i se puse o cruce de stejar. Cu vremea, 
crucea putrezi, apoi dispăru cu totul. 

* 

Locul se cheamă şi azi „Crucea lui Bângău“, deşi de multă vreme 
nu se mai vede acolo nici o cruce. Şi numele locului n-ar avea nici o 
noimă, dacă oamenii n-ar fi pus acolo, cu sufletul lor, pecetea unei 
pomeniri pe care soarta o făcuse să stăruie peste ani. 

Cei cu închipuiri alese vor fi având credinţa că sufletul lui Bângău 
străbate văzduhurile, mulțumit că măcar în acest fel — necăutat de el — şi 
măcar după moarte, oamenii l-au băgat în seamă. De o veşnică pomenire 
a avut parte, mai mult decât acei care, ca ființe lărmuitoare în viață, au 
intrat pentru totdeauna în întunericul uitării. Poate unde lumea capătă, 
la un moment dat, o isteţime de apreciere, poate unde Atotputernicia 
voieşte aşa, poate au şi morții puterea lor...“ (Revista Bucovinei, nr. 8/ 
1944, pp. 278-283) 


Areta Bâcu 


Areta Bâcu, această primă prozatoare a Bucovinei, se afla, în 1944, 
împreună cu universitarul cernăuţean Radu Bâcu, în refugiu la Buziaş- 
băi, str. Eroilor 1, experienţa refugiului mărturisind-o în povestirea 

„Episod banal“, o povestire care, prin eroii săi, scoate din amorţeală un 
târg provincial transilvan, un muşuroi de vietăţi ciudate, încrețit pe 
suprafața pământie a altui veac. 

Areta Bâcu, narator viguros al lumii elitelor cernăuţene, descoperă, 
uşor amuzată, un târg oarecare, megieş al satului ardelenesc tradiţional, 
şi se pregăteşte să înfrunte istoria de pe o nouă poziție şi cu un alt statut 
social, fără ca erudiţia care o caracterizează să altereze discursul epic 
sau imaginea lumii pe care o descoperă şi încredinţează vremurilor. 


„Episod banal 


Se pare că după-amiaza aceasta de duminică va pune capăt bejeniei 
noastre: vom găsi o casă. De trei zile, bătătorim ulițele acestui patriarhal 
orăşel de provincie, strângem afectuos mâini prieteneşti, zâmbim 
persoanelor abia cunoscute, deschidem uşi la prăvălii (vânzătorii, în 
perspectiva unor cumpărături princiare, se frâng de şale în ploconeli!), 
oprim trecători grăbiţi, toate numai ca să deslegăm marea taină a unei 
case de închiriat. Am epuizat, zadarnic, toate rafinamentele de 
ingeniozitate feminină, dar ne-a rămas o ultimă rezervă: „Agenţia de 
vânzări, cumpărări şi închirieri, director Amfilochie Fasulă”. 

În strada principală a urbei, în pragul unui modest birou, stă veşnic 
„directorul“ agenţiei, mărunt, chel şi ştirb. Nasul său coroiat e adus 
puţintel cu vârful spre dreapta, iar bărbia ascuţită, aruncată în sus, se 
sileşte atât să ajungă la vârful nasului, încât tremură neîncetat de necaz 
că nu reuşeşte. Ținuta domnului director e demnă de situaţia sa socială: 
caftanul negru, îngust în spate şi scurt în mâneci, permite de-abia să se 
vadă pantalonii cenuşii, cadrilaţi, suflecaţi peste glezne, căci vremea e 
cam ploioasă. 

Intrăm în biroul agenţiei, întâmpinate călduros de domnul direc- 
tor; îi facem cunoscută dorința noastră de-a găsi o casă convenabilă în 
orăşel, amintindu-i, în treacăt, că nu vom ezita să plătim orice misitie ni 
s-ar cere. Dumnealui ne asigură că e singura persoană în măsură să 
cunoască toate casele din localitate; şi-n timp ce-şi perorează emfatic 
reclama agenţiei sale, îmi plimb, absentă, privirea pe pereți. Vechi liste 

oficiale ale loteriei, cadre cu titlurile sociatăţilor de asigurare, reclame 
pentru hârtii de muşte, peste care generaţii de muşte au lăsat, sfidător, 
puncte negre, iar la colţuri, poetice imperii de păienjeniş, legănând uşor 
greutatea prafului obosit. Zâmbesc eteric acestui neaşteptat interior, iar 
domnul director, convins că zâmbetul meu e prețul strădaniei sale 
oratorice, se opreşte satisfăcut din poliloghia sa. Ne promite, apoi, 
grabnică rezolvare a cerinţei noastre, ceea ce se şi împlineşte a doua zi, 
când ne înştiințează că a găsit ceva potrivit nouă — fiindcă se vde că 
suntem „doamne din domnie“. Ziua fericită de vedere e duminică, după 
prânz, când însuşi domnul director ne va însoţi la casa cu pricina. 

Precis la ora 16, o ciocănitură discretă la uşa noastră ne pune pe 
resort din moliciunea interiorului. Întreb grăbită cine e, iar de afară, 
precis: 

- Eu mi-s, agentul Fasulă! 

Oltica, jubilând victoria casei găsite, sare pe divan, agitând în aer 
stindardul biruinţei: mătasea unei cămăşi „Bemberg“ şi fredonând: 

- Ich bin mir, die Fisole! 

Profesoară de germană, Oltica vrea să-şi reverse, în această siluire 
a limbii germane, tot hohotul de voie bună. 

În această atmosferă burlească, ne tratăm reciproc cu o porţie de 
veselie, fericite că strădania atâtor zile n-a rămas zadarnică. 

leşim în stradă. Picături rare şi reci ne lovesc în faţă. Domnul 
director e de părere să luăm o trăsură. Nu găsim decât un Ungur cu o 
mârţoagă cenuşie. Totul e cenuşiu, în după-masa aceasta: asfaltul zburlit 
de picături aspre, casele triste şi posomorâte, pomii vlăguiţi de frăgezimea 
verii. Dar domnul director nu dă răgaz spleen-ului să ni se furişeze în 
suflete; dumnealui face optimiste aprecieri asupra traiului pe care îl vom 
duce în noua noastră locuinţă. În sfârşit, după diverse întortocheri şi 
cotituri, ajungem la malul unei gârle, într-un cartier sărăcăcios. În faţa 
unei case modeste, domnul director ordonă oprirea. Şi, cum dumnealui 
nu se mai întoarce în oraş, e de părere să achit trăsura. Birjarul îmi face 
un preţ exagerat: protestez, sub pretext că trăsura n-are decât un cal. Dar 
insul de pe capră ripostează, indignat, că acesta nu-i cal, ci-i iapă şi 
încă-i... sură. Găsesc argumentul extrem de convingător şi achit fără 
discuţie suma cerută. 

În fața porții, care şi ea-i cenuşie, în această sumbră după-amiază, 
domnul director, salvatorul nostru, în timp ce se chinuieşte cu o cheie 
ruginită, ne pune-n vedere, de la-nceput, că ne-a adus la casa sa, unde 
are o cameră de-nchiriat, dar că dumnealui îi plac numai chiriaşii 
„inteligenţi“, de aceea ne-a adus să-i fim chiriaşe. 

- După cum vegeți, mă rog frumos, doamnelor, casa mea nu-i 
dăpareie; să auge când suflă duda de alarmă! 

Dând poarta de perete, ne arată, în semiîntunericul curţii, un 
colţişor, unde-i soţia dumnealui. Amfitrionul ne informează că doamna 
e o femeie foarte delicată şi cultă, dar, cum azi e duminică şi n-are ce 
face, s-a apucat de împuiat gâştele spre vânzare. Un strigăt strident de 
paseri chinuite confirmă spusele agentului nostru. 

Vine, în sfârşit, cu tot ritualul cuvenit unui astfel de eveniment, 
intrarea noastră victorioasă în noul apartament. Din gangul îngust şi 
întunecos, dăm în camera tuturor străduinţelor noastre. De la intrare ne 
loveşte miros înnecăcios de interior părăsit, muced, igrasios. Un divan 
şi-o noptieră ne întâmpină, stinghere în mijlocul camerei lipsită de lumină. 
Instinctiv, îndrept mănunchiul de raze, ţâşnite din bateria mea automată, 
înspre colţuri: apocaliptice pete de umezeală mă înfioară. Încerc, cu vocea 
slabă, un uşor reproş camerei, care-i igrasioasă. Dar stăpânul casei — 
competent în materie — mă informează, pe ton pedant, că aceasta nu-i 
igrasie (Doamne, fereşte!), aceasta-i... salitră. 

- Şi, până să veniţi Dumneavoastră, să uscă ea! 

leşim la lumina difuză de afară, cu sufletele dospite de amărăciunea 
cavoului. În stradă e rece şi vânt. Mă simt o cabotină care şi-a jucat 
greşit rolul în operetă. Alături de mine, păşind măsurat şi elegant, Oltica 
are în privire dezolarea unei suverane detronate. În față ne apare, nesfârşit 
şi misterios, cimitirul. Ramurile toamnei se biciuiesc nebuneşte, cu 
stridenţa aspră a cioburilor sparte. Departe, la apus, o slabă suliță sângerie 
străbate, în treacăt, frunzişul. Ace de lichid rece ne înfioară spatele...“ 
(Revista Bucovinei, nr. 35/1944, pp. 191-193). 

Gruia Bodnărescu 


Poetul pe care îl „doare atâta amar de aşteptare” (superbă metaforă 
pentru „lutul“ iconarist), Gruia Bodnărescu, se afla, în 1944, la 
Sânnicolaul Mare, str. Regele Ferdinand 16, hotărât să ia „flinta hotare 
nedrepte“ să şteargă („Pe drum aspru, dar trist, / trebuie să sânger pe 
urme de Crist, / mâine, poimâine, când merg / hotare nedrepte să şterg!”). 
Poemul lui, aspru aidoma unui stâlp de casă ţărănească cioplit din bardă, 
poate fi considerat şi „cântecul de lebădă“ al unei întregi generații („Voi 
sângera, dar n-oi muri — o ştiu prea bine — / căci cel ce luptă nu se teme 
de nime... / Pornit mâine, poimâine, pe drumul cel mare, / dincolo de 
casa noastră muta-voi hotare”). 


„Rămas bun 
Pentru Doina 


S-au tulburat vremile, năpădind ceață 
peste tot ce în noi se numeşte viaţă. 
În mine simt azi 

că viaţa mi-e-n creştet de-amiazi 

şi că răsăritul vieții nu l-am pipăit, 

ci doar spre-un apus am de pornit... 


Mâine, poimâine, merg 
să iau flinta hotare nedrepte să şterg... 


Mă doare atâta amar de aşteptare! 

Cu sânge, din temelie, o să clădesc hotare, 

voi pleca la luptă de răzbunare încins 

hotare clădind pe aspre drumuri spre soarele aprins. 
Voi sângera, dar n-oi muri — o ştiu prea bine — 

căci cel ce luptă nu se teme de nime... 

Pornit mâine, poimâine, pe drumul cel mare, 

dincolo de casa noastră muta-voi hotare. 

Voi trece pe-acasă, pe glodosul drum, 
s-adulmec copilăria prin fum, 

să plâng o clipă lângă-un morman de scrum!... 


Rămas bun, copilărie trecută, 

Şi voi, idealuri cu vreme pierdută; 
rămas bun, visuri neîmplinite, 
năzuinţi astăzi zdrobite!... 


Rămas bun, mamă, tată şi fraților mei, 
rămas bun, plopilor gingaşi şi-nalţilor tei! 
Rămas bun, lume banală, 

chinuită în hăul cu smoală! 

Rămas bun, copilă mică şi albă 

ce-ţi strângi iubirea în salbă, 

şi să m-aştepţi, căci voi veni odată 

când ţara va fi de alt soare scăldată!... 


Vor creşte viețile din apă, cer şi moină... 

Numai fata albă mă va aştepta cu cânt de doină, 
cu aceiaşi ochi verzi-căprui 

ca ai nimănui... 


Rămas bun!... Pe drum aspru, dar trist, 
trebuie să sânger pe urme de Crist, 
mâine, poimâine, când merg 

> 


hotare nedrepte să şterg]...”. 
August 1944 (Revista Bucovinei, nr. 1-2/1945, pp. 21-22) 

Dumitru Vătămanu 


Poezia refugiului românesc în România („Frate ce rătăceşti singur 
şi departe, / Pe drumul ţării fără fagi, cu poienile deşarte, / Cândva palmele 
şi ochii tăi vor mângâia spicul din ogor / Căci toamnele tale trebuie să 
rodească aşteptat belşug” sau „Plecăm în pribegie şi lăsăm stăpân pe 
Dumnezeu! / Lacrimile mi-au căzut în aşchie de lemn mustrare. // În 
poarta de la drum, tata a dăltuit o cruce mare”) pare să aibă un singur 
autor, şi acela uitat, Dumitru Vătămanu. După refugiu, pentru mai toți 
scriitorii bucovineni a urmat „experienţa“ închisorilor politice, cu altfel 
de litanii, cumva mai străfulgerate, dar cu o aceeaşi încărcătură de dor şi 
de vindecare. Dorul şi vindecarea înseamnă, de fapt, dragoste şi credinţă, 
deci relaţionările iconariste târzii („Fiecare vis îmi pare-o umbră din 
altă lume / Şi-ncerc în şoaptă să-l chem pe nume“), şoptite întru 
încredințare pe treptele veşniciei (toamnele „mele mă lasă la marginea 
vieţii ca pe-un răzor / Şi mâine, cu caietele scrise, îmi voi arde sufletul 


pe rug”). 


„Scrisoare 


Frate, 

Îmi spui că parcă mă vezi bătând cărările pădurii 
Singur, cu sumanul aninat pe umeri duri, 
Cu-acelaşi zâmbet trist ce-mi moare-n colţul gurii. 
O, de-ai şti cum mi s-au sfărâmat atâtea visuri 

Şi cum în cupa sufletului ca într-un potir de crin 
Am adunat în străine drumuiri numai rod de chin, 
Nu ţi-ai fi-nsemnat nicicând aceste rânduri. 

Tu în primăvara asta duci de coarne un plug străin 
Şi-odată cu sămânţa ce cade-n grindină pe-ogor 
Îţi îngropi în lutul negru şi vreri, şi gânduri, 

Şi, totuşi, dacă-n trupul slab se cuibăreşte-un dor 
Şi-ai vrea să-l spui ca nimeni să nu te-audă, 
Te-ndoseşti sub sălcii cu licuricii-n iarba udă 

Şi ţi-l spui, ca pe prag, cu durere ascunsă, mamei, 

Iar lacrima fierbinte ţi-o poartă valul apei... 

Eu stau cu obrajii-ngropaţi adânc în palme 

Pe-un trunchi de brad lungit peste cărare 

Şi buzele mele nu-mproaşcă cerului sudalme, 

Deşi sub frunte fiecare gând i-o destrămare. 

Fiecare vis îmi pare-o umbră din altă lume 

Şi-ncerc în şoaptă să-l chem pe nume, 

Îmi răspunde pădurea rar la fiecare vorbă, 

Mă priveşte ca pe-un pribeag, mă-ntreabă. 

O, lacrima mea n-o poartă valuri spre şesuri însorite 

Căci e cerneala cu care-nsemn rânduri otrăvite. 

„.. Frate ce rătăceşti singur şi departe, 

Pe drumul ţării fără fagi, cu poienile deşarte, 

Cândva palmele şi ochii tăi vor mângâia spicul din ogor 

Căci toamnele tale trebuie să rodească aşteptat belşug, 

Pe când ale mele mă lasă la marginea vieţii ca pe-un răzor 

Şi mâine, cu caietele scrise, îmi voi arde sufletul pe rug. 
(Revista Bucovinei, nr. 7/1944, pg. 250) 


În poarta de la drum 


În poarta de la drum, tata a dăltuit o cruce mare 
Şi palmele aspre i-au sângerat adânc şi greu 
Purta sub pleoape ude şi-amorțite destrămare. 
Plângea. Îşi întorcea ochii să nu-l văd şi eu. 


] se-mpietriseră în colțul gurii desnădejdi amare, 
lar obrajii i se scăldau în ape tulburi de curcubeu. 
În poarta de la drum, tata a dăltuit o cruce mare 

Şi palmele aspre i-au sângerat adânc şi greu. 

Dus pe gânduri, am stat lângă el privind mereu: 

- De ce faci, tată, crucea asta când ne urci în care? 
- Plecăm în pribegie şi lăsăm stăpân pe Dumnezeu! 
Lacrimile mi-au căzut în aşchie de lemn mustrare. 

În poarta de la drum, tata a dăltuit o cruce mare”. 
(Revista Bucovinei, nr. 1-2/1945, pg. 29) 


George Toderaş (1916-1944) 


„Un poet de rezonanţă delicată şi de fond adânc şi sincer... Fiu de 
țărani din Voloca pe Derelui, judeţul Cernăuţi, George Toderaş, pe numele 
adevărat Chlopina, a frecventat Liceul „Aron Pumnul“ din Cernăuţi şi a 
terminat Facultatea de litere şi filosofie din acelaşi oraş (1935-1940). A 
fost, câtăva vreme, profesor suplinitor de filosofie la Liceul „Aron 
Pumnul“, apoi şef de serviciu în Transnistria... Sfârşitul i-a fost tot atât 
de tragic ca şi viaţa. Chinuit de boala necruțătoare a fizici, când i-a 
venit sorocul, s-a retras în comuna sa natală, unde moare în chiar ultima 
zi de stăpânire românească. În ziua de 26 Martie 1944, când George 
Toderaş era dus la mormânt fără preot, care se refugiase, în depărtare se 
auzeau tunurile, iar din celălalt capăt al comunei intrau trupele sovietice“ 
(Constantin Loghin, Revista Bucovinei, nr. 6/1944, pg. 230) 


„Logodnă 


Târziu, în noapte, sunt şcolar; 

citesc frumos în carte - cerul - 

şi (literă de aur!) culeg din pagini stele 
ca să le vărs în suflet ca roua-ntr-un pahar. 


În ierburi cântă-un greier; plăcută sonerie 
dar doarme dus şi n'o aude somnul... 

În noaptea asta, poate, Domnul 

a semănat un sâmbure de bucurie. 


Muri un om: căzu o stea; 

blând Domnul îl va binecuvânta, 
ori dracii-n iad îl vor conduce 

şi totul țărnă fi-va doar şi cruce. 

Aşa e moartea, simplă: 
cade-o stea şi sună prundişul a os; 
atuncea-ţi serbezi logodna 
(bine-nţeles cu moartea) şi totu-i frumos“. 
(Revista Iconar, 1937) 


Aurel Tudor (?-1944) 


Spre deosebire de Teofil Lianu, care a luptat, în uniformă de 
locotenent român, pe Frontul de Est, plătind, după aceea, sacrificiul şi 
Jertfa cu ani grei de temniţă politică şi cu anonimizarea, Aurel Tudor a 
avut noroc, fiind răpus de „glonţul patriei”, cel „dulce ca mierea“, şi 
scăpat, astfel, de suferinţele şi umilinţele de mai târziu. 


„Aurel Tudor. Un ecou întârziat ne-a adus vestea despre moartea 
eroică a tânărului poet bucovinean, sergent TR, Aurel Tudor. 

Originar din suburbia Clocucica, fiu de țărani muncitori, Aurel 
Tudor şi-a făcut ucenicia spirituală între colinele clocuciane şi atmosfera 
învățăturilor Liceului „Aron Pumnul“. Încă de timpuriu, temperamentul 
său poetic prinde să se manifeste cu o putere crescândă, fapt care 1-a 
adus admirația tuturor acelora care veneau în legătură cu el. Simplist la 
gesturi, deschis la vorbă şi plin de entuziasm, Aurel Tudor era gata de 
orice jertfe materiale, când era vorba de poezie. 

Trăia prin ea şi pentru ea. 

A fost cel dintâi poet, care a dat primului refugiu bucovinean, 
trăit de el cu toată intensitatea, o interpretare lirică de mare profunzime 
artistică. 

Numai lipsa de material documentar — întrucât nici o carte din 
biblioteca noastră, nici un manuscris n-a putut fi salvat — ne împiedică 
să putem sprijini afirmaţiile noastre cu citate din opera sa. 

A intrat, apoi, în gazetărie, pe care a slujit-o cu acelaş entuziasm 
viu de totdeauna, preocupându-se, în articolele sale, de problema ridicării 
standardului de viață a suburbiilor, din mijlocul cărora făcea parte. Nervul 
poetic, însă, a fost mai puternic, copleşind activitatea ziaristică a lui 

Aurel Tudor şi l-a îndemnat să continue activitatea literară, mai 
prodigioasă, de altfel, şi mai de preţ. 

Era membru al „Societăţii scriitorilor bucovineni“, la şedinţele 
căreia era prezent mai totdeauna, şi al cercului „Bucovina literară“, la 
manifestările căruia lua, de asemenea, parte. 

A colaborat la aproape toate revistele literare bucovinene şi la 
multe altele, care apăreau în restul ţării, bucurându-se de aprecierea 
unanimă a acelora ce preţuiau, aşa cum se cuvine, arta sa poetică. Avea 
în pregătire un roman, două volume de nuvele şi două de poezii. 

Dar destinul a vrut altfel de cum a sperat Aurel Tudor. 

Pe la sfârşitul zbuciumatei primăveri a acestui an (4 Mai 1944), 
Aurel Tudor a căzut eroic pe câmpul de luptă, sărutând, cu gândul la 
Bucovina, pământul drag al Moldovei. În acea zi, ochii săi albaştri s-au 
întunecat de povara azurului, înecând în adâncul lor toate ceţurile 
cernăuţene şi toate înserările de pe Ţeţin. 

Cu Aurel Tudor literatura bucovineană a pierdut o forță de mare 
viitor, înainte ca această forță lirică să-şi fi putut da măsura întregului 
său talent” (George Drumur, Revista Bucovinei, nr. 8/1944, pg. 294). 


George Todoran 


Ultima veste pe care o avem despre acest mare poet bucovinean 
(„Povestea asta banală pe unii-i sfințeşte. / Îngenunchează, frate — vin 
din rugăciune, / Fiecare vers, inima mea, cu sânge-l hrăneşte”), George 
Todoran, este cea referitoare la adresa din refugiul bănăţean (Timişoara, 
str. Regina Maria 15). „Vagabond la poarta din oraşul de hârtie”, conştient 
că doar „cuvântul îţi ciopleşte troiță, / Frate şi duhovnic în tristeţi şi 
evlavii, / Şi străjuie-n preajmă-i poema domniță”, George Todoran spune 
ceea ce „spune-se-ntr-o carte, / Că şi poeţii câteodată ştiu ce-aduce anul”, 
iar poemele sale, când psalmice, când zvâcnete de lumină jucăuşă, 
adeveresc un poet smuls din moştenirea care i se cuvine viitorimii. Nu 
nouă, celor care, direct sau indirect, l-am condamnat la tăcere „călcând 
pe plaiuri galbene de gând, / Cu morţii-n şi în giulgiuri cenuşii”, ci 
viitorimii, pentru că „au apele destinul lor crestat în an”, care garantează 

că opera lui George Todoran, aşa împuţinată cum este, „va răsări 
cândva-ntr-o carte de lumină / Ca steaua slovei, rană tăvălită-n mare”. 


„Spovedanie 


Povestea asta banală pe unii-i sfințeşte. 
Ingenunchează, frate — vin din rugăciune, 
Fiecare vers inima mea cu sânge-l hrăneşte. 


De dimineaţă, soră — rimă sdrenţuită, 
Pluguri de argint îţi ară fruntea 
Cu graiul sfinților în strofa hulită. 


Cresc furtunile flămânde la amiază, 
Cântec tânăr — aur peste veac, 
Prietenia verbelor aici te aşează. 


Sub seară, cuvântul îţi ciopleşte troiță, 
Frate şi duhovnic în tristeţi şi evlavii, 
Şi străjuie-n preajmă-i poema domniţă. 
(Revista Bucovinei, nr. 2/1944, pg. 91) 


Apele 
Elogiul frunții tale vis rănit de brume 
Numărând în taină trişti luceferi tineri, 
Peste ape, cu poeţii se adună-n sume. 
Ci drumul printre oameni beat de zare 


Va răsări cândva-ntr-o carte de lumină 
Ca steaua slovei, rană tăvălită-n mare. 

Apusul când petalele şi-o strânge, 
Călugăriţe albe împrejurul crucii 
Veni-vor să sărute pana care-a ştiut plânge. 


Au apele destinul lor crestat în an 

Şi fiecare lacrimă e un arcuş pe melodie, 

De-aceea, suflete, adesea găzduieşti lângă ocean? 
(Revista Bucovinei, nr. 6/1944, pg. 216) 


Noemvrie 


Pe străzi şi-n suflet curg melancolii 
Călcând pe plaiuri galbene de gând, 
Cu morţii-n şi în giulgiuri cenușii. 


Noemvrie cu sânge de poet coboară iară 
In glasuri de ţigănci firave, blonde, 
Treci înainte, ho, nu vezi că plouă ceară? 


Oameni, plante, cine cere-ngenuncheri, cuvinte, 
Noemvrie, Noemvrie, Noemvrie, fie 
Spre steaua nordului — povestea înainte. 


Tu, vagabond la poarta din oraşul de hârtie, 
Ascultă, ascultă sfârşitul din toamne cum latră 
Mâna mică, mâna tremurândă, mâna care scrie. 
(Revista Bucovinei, nr. 1-2/1945, pg. 27) 


Decemvrie 


Au nins pe file-n noaptea ceea mult albastră anii 
Cântau cocoşii-n taină mare fără seamă, 
In timp ce visul visurilor îl vesteau ciobanii. 

Şi decuseară tremura-n colinzi şi în săgeți 
Tăcerea, cuvântul, minunea pe care 
O păzeau oştenii la răspântii în pieți. 


Şi cald tristeţile iernii au nins bând cer 
Cer albastru din îmbelşugata lună, 
Cu îngeri mulți, şi vişini înfloriți de ger. 


A poposit o clipă apoi, cu lacrimile — mărgele 
Maria, sărutând pe rând veşnicia din prunci 
Şi sângele ce înflorea lumină-n stele. 
(Revista Bucovinei, nr. 1-2/1945, pg. 28) 


Ianuarie 


Tic-Tac! Pe mine mă ai singur domn şi cruce, 
Indreaptă-ți pasul vechi, străine, pe drumul 
Spre care-acum şoimii limpezimilor te-or duce. 


Opreşte, slugă, steaua maşteră, vicleană, 
Lumina intră-n leat pe căi de culmi, 
O 1a pieptiş spre zarea transilvană. 


Şi vezi tu, măre, spune-se-ntr-o carte, 
Că şi poeţii câteodată ştiu ce-aduce anul 
Când cu dreapta, inimoasă, visu-mparte. 


Tic-Tac! Tictacul timpului loveşte ceasul 
Spre crucea gândului sgribulită în zare, 
Ascultă, ascultă-n genunchi ce tace plaivasul!” 
(Revista Bucovinei, nr. 1-2/1945, pg. 28). 

„Din „vesela grădină“ 
n-au rămas decât nişte ruine“ 


Societatea Scriitorilor Bucovineni, înființată în 12 noiembrie 1938, 
a însemnat un organism viu, dinamic, o adevărată regrupare a „iconarilor“ 
într-un spaţiu nepolitic, ci doar bucovinean, un mod de viață al „acelei 
pleiade de oameni politici, bărbaţi de ştiinţă, scriitori şi ziarişti care au 
trăit şi au pătimit pentru Bucovina noastră“ (Constantin Loghin). Primul 
ei preşedinte, profesorul cernăuțean Constantin Loghin, recupera, prin 
înființarea noii societăţi, temelia pusă de Mircea Streinul şi de „iconarii“ 
săi pentru durarea unui templu al culturii şi literaturii române în Bucovina, 
după „schiţele“ făcute, în 1862, de Hurmuzăcheşti. „Iconarii“, care au 
văzut în noua asociere o purificare de influenţele şi devierile politice ale 
vremii, au aderat la noua mişcare, pentru că, până în 1947, când 
Constantin Loghin şi George Antonescu au încercat, fără succes, să 
înfiinţeze o nouă revistă literară, Societatea Scriitorilor Bucovineni (SSB) 
a însemnat o mişcare, una complexă, profundă şi irepetabilă. SSB 
funcţiona ca o şcoală de literatură, cu şedinţe săptămânale, în care se 
discutau texte şi se coordona un asalt mediatic, cu o strategie de 
relaţionare cu literatura naţională, dar şi de recuperare a tradiţiilor 
culturale bucovinene. Datorită sprijinului primit din partea Societății 
pentru cultura şi literatura română în Bucovina, asociere străveche, pe 
care bucovinenii o considerau unică în reprezentativitate, SSB a înființat 
reviste literare, a editat şi tipărit cărți, dar şi numeroase broşuri, cu ajutorul 
cărora să spargă barierele culturale existente în spaţiul social. Din SSB 
făceau parte, printre alţii, Constantin Loghin, N. Teaciuc-Albu, George 
Voevidca, Leca Morariu, Liviu Marian, Traian Chelariu, George Drumur, 
Traian Cantemir, E. Ar. Zaharia, Dragoş Vitencu, Cristofor Vitencu, Aurel 
Vasiliu, Grigore Raţiu, Gruia Bodnărescu, Radu Bâcu, Aspazia Bâcu, 

Adelina Cârdei, lon Cârdei, Melania Livadă, George Noveanu, Sebastian 
Popovici, George Pătrăuceanu, George Todoran, Dragoş Vicol, Ilie 
Mandiuc, lonel Negură, Procopie Jitariu, Ştefan Piersic, Augustin Z.N. 
Pop, Emil Chindriş-Codrescu, Dimitrie Loghin, George Putneanu, Viorel 
Suluțiu, Nicolae Tăutu, Vasile Ţigănescu, Emil Zegreanu, Ben Mihăescu 
(Bândea Mihai, care va semna, ulterior, Arcadie Arbore), iar cultul 
înaintaşilor înlesnea contemporaneizări literare, fie prin şezători 
organizate în oraşele natale ale marilor dispăruţi, fie prin studii şi 
republicări de texte în revistele literare şi, în primul rând, în „Revista 
Bucovinei“, în care Constantin Loghin, Leca Morariu şi Dragoş Vitencu 
omagiază, număr de număr, câte o personalitate a culturii bucovinene (0 
bună parte din acele texte prin care se retrăieşte spiritualitatea deja le- 
am reprodus în această carte). 

Despre Societatea Scriitorilor Bucovineni s-a scris puţin, sigla 
SSB fiind preluată, fălos, după 1990 de indivizi cu memoria obturată pe 
post de herb nobiliar. Deci, fără responsabilităţi față de un trecut de 
excepție, fără tradiţie, ci doar ca spoială de autoritate istoricizată. Cică 
ar lipsi „documentele“ care să ajute la întocmirea unei lucrări 
monografice, de parcă revistele acelea vii, fremătătoare şi cărțile pe care 
le-au premers şi, apoi, afirmat, n-ar însemna documente, dar şi modele 
de viaţă şi conduită literară: 


„Activitatea Societăţii scriitorilor bucovineni s-a desfăşurat în 
cadrul şedinţelor literare săptămânale. Aceste şedinţe au continuat regulat 
şi în ultimii doi ani (ani de război —n.r.), când am ținut 74 şedinţe literare. 
Programul acestora s-a alcătuit din citiri de opere proprii, din discuţii 
asupra acestor citiri şi din alte discuţii asupra problemelor literare. 

Unele şedinţe au avut un program special ca, de pildă, 
comemorarea unui scriitor (Liviu Marian, 28 Noiembrie 1942) sau 
recepţia de scriitori în vizită la Cernăuţi: 12 Decembrie 1942, recepţia 
scriitorilor Alexandru Philipide, Matei Alexandrescu, George Cărare şi 
V.G. Dumitrescu; 10 Aprilie 1943: Pan Halipa; 12 lunie 1943: Ionel 
Teodoreanu. 

Roadele acestor şedinţe s-au evidenţiat în publicaţiile şi 
manifestările externe ale Societăţii. Din colaborarea aproape exclusivă 

a membrilor Sociatăţii scriitorilor bucovineni au trăit şi trăiesc două 
publicaţii periodice locale: „Revista Bucovinei“ şi „Bucovina literară“... 

Urmând un plan unitar de organizare, fiecare şezătoare (literară 
organizată în localitățile provinciei — n.r.) a fost închinată unui bărbat 
dispărut originar din acea localitate. Astfel, şezătoarea din Storojineţ a 
fost închinată scriitorului Em. Grigorovitza şi s-a făcut un pelerinaj la 
mormântul lui lancu Flondor, şezătoarea din Rădăuţi, lui Samson 
Bodnărescu, şezătoarea din Suceava, lui lon Grămadă şi cea din Cernăuţi, 
lui T. Robeanu... 

Continuând seria publicaţiilor proprii, în „Colecţia Societăţii 
scriitorilor bucovineni“, serie începută încă înainte de ocupaţia rusească, 
au apărut, cu începere din Martie 1943, broşuri noi: 

Proză: Aurel Vasiliu: „Bucovina în viaţa şi opera lui Eminescu“, 
Augustin Z.N. Pop: „Aglaia, sora lui Eminescu“, Constantin Loghin: 
„M. Eminescu şi A. Pumnul“, E. Ar. Zaharia: „Antologie rădăuțeană“; 

Poezie: Dragoş Vitencu: „Caiet de Duminică“, George Noveanu: 
„Laude“, George Voevidca: „Pro Patria“, N. Tcaciuc-Albu: „Poezii 
chinezeşti“; (Revista Bucovinei, nr. 10/1943, pp. 505-506). 


Noi membri SSB: „Adunarea generală din 2 Octombrie 1943 a 
Societăţii scriitorilor bucovineni a ales următorii noi membri: Adelina 
Cârdei, lon Cârdei, Emil Chindriş-Codrescu, Melania Livadă, Dimitrie 
Loghin, George Noveanu, Augustin Z.N. Pop, George Putneanu, Viorel 
Suluţiu, Nicolae Tăutu, Dragoş Vicol, George Todoran şi Emil Zegreanu“ 


„Biata Bucovină! Din Bucovina de Sud ne vin ştiri din ce în ce 
mai dureroase. În curs de doi ani, teritoriul Bucovinei a fost bântuit, de 
două ori, de furiile celui mai crâncen şi sălbatec război ce l-a purtat, 
undeva, în istorie, omenirea. Din „vesela grădină“ a poetului n-au rămas, 
în mare parte, decât nişte ruine. Sate întregi stau părăsite, ogoarele 
nelucrate, case arse până în temelie, oameni bejenari pe pustii locuri. 

Fără mijloace proprii de transport şi tăiată de orice legătură de 
poştă şi cale ferată de restul țării, Bucovina de Sud, ca şi o bună parte a 
Moldovei, este prada foametei şi a epidemiilor. Mândrii plăieşi ai 
Bucovinei cad neputincioşi de boli, se stâng sate întregi de mizerie. Cât 

de groaznică trebuie să fie această pacoste abătută asupra Bucovinei se 
poate deduce din amănuntul că strigătul de alarmă, cu toată lipsa 
legăturilor de comunicaţie, a pătruns până la fraţii de dincoace... 

Şi noi, cei plecați din Bucovina, încercăm o durere care nu se 
poate exprima în cuvinte. Săraci ca niciodată în existenţa noastră, hăituiți 
şi hărţuiţi de oameni şi împrejurări, aproape am împietrit în durere şi nu 
mai simțim că ne-am lăsat acolo, în bătaia nevoilor, părinţi care se stâng 
în neputinţă, fraţi şi surori care strigă după ajutor, oameni care se sbat în 
ghiarele mizeriei şi ale bolilor. 

Cu inima sfâşiată de durere proprie şi a Bucovinei sângerânde din 
toate rănile, nu putem decât să ridicăm spre cer ochii înlăcrimaţi, într-un 
oftat prelung: „Până când, Doamne, ne mai încerci? Când se va umplea 
şi paharul pătimirii noastre?“. 

Biata Bucovină! Cât de nenorocită este şi cât de neputincioşi 
suntem!“ (Constantin Loghin, Revista Bucovinei, nr. 11-12/1944, pp. 
388-389). 


„Adrese de scriitori bucovineni: 

Constantin Loghin, Timişoara III, str. Roentgen 3; 

N. Tcaciuc-Albu, în Brad, str. Vânătorilor 20; 

Leca Morariu, Râmnicu Vâlcea, str. Ap. Dumitrescu 18; 

Grigore Raţiu, Turda, str. Regina Maria 1; 

Gruia Bodnărescu, Sânnicolaul Mare, str. Regele Ferdinand 16; 

Ben Mihăescu (Bândea Mihai), Sînnicolaul Mare, str. Regina 
Maria 12; 

Radu Bâcu, Buziaş-băi, str. Eroilor 1 

Traian Chelariu, Bucureşti IV, str. lonescu Baican 7; 

Traian Cantemir, com. Strejeşti, jud. Romanați; 

Adelina Cârdei, Timişoara, str. Mihai Viteazul 16; 

George Drumur, com. Brezoiu, jud. Râmnicu Vâlcea; 

Melania Livadă, Brad, liceul de fete; 

George Noveanu, Sibiu, Inspectoratul Muncii; 

Sebastian Popovici, Bucureşti V, Rozelor 3; 

George Pătrăuceanu, Alba Iulia, str. Reg. Ferdinand 11; 

George Todoran, Timişoara, str. Regina Maria 15; 

Dragoş Vicol, com. Mihăileşti, jud. Vlaşca; 
E. Ar. Zaharia, Abrud 
Dragoş Vitencu, Buziaş-băi, jud. Timiş; 
Ilie Mandiuc, Brad, str. lazului 6; 
Procopie Jitariu, Timişoara, Reg. Maria 13; 
Ştefan Piersic, Selişte, jud. Sibiu“ 
(Revista Bucovinei, nr. 5/1944, pg. 197) 


Exista o solidaritate de breaslă a „neamului poeticesc“ durabilă 
în timp, începută de „Junimea literară“, continuată de Colecţia „Iconar“ 
şi desăvârşită de Societatea Scriitorilor Bucovineni, o solidaritate care 
se manifesta şi prin implicarea în împlinirea „destinului cărților“ (Mircea 
Streinul), dar şi prin grija față de soarta fiecărui scriitor în parte, toate 
acestea fiind clădite pe responsabilitatea faţă de moştenirea trecutului, 
deci pe memorie. Exista o solidaritate de breaslă care conştientiza 
responsabilităţi, care determina slujirea şi nu gomoasa afişare de titluri 
şi poziţii, această molimă comunistă fără de vindecare până în ziua de 
astăzi. 


Rudolf Gassauer 
(1885-1952) 


Deşi Bucovina poartă nobilul titlu de 
„Europă în miniatură“, în plan spiritual nu a 
prea funcționat principiul multiculturalităţii, 
culturile ignorându-se reciproc, drept 
consecință a vrăjmăşiei neostenite dintre elitele 
naționalităților din Bucovina. Datorită acestui 
izolaționism cultural, în Bucovina spiritualității 
româneşti n-au existat nici marii scriitori de 
limbă germană din Bucovina, nici cei de limbi slave. În spiritualitatea 
românească au fost întâmpinați doar cei contaminaţi de dragoste, cum a 
fost şi Rudol Gassauer, neamţul născut la Suceava, în 12 septembrie 
1885, viitor profesor de istorie-geografie la „Gr.-Or. Ober Gymnasiums“, 

deci la viitorul Liceu „Ştefan cel Mare“ din Suceava. Doctor în istorie şi 
custode al muzeului din Suceava, lui Rudolf Gassauer i-au fost atribuite, 
prin presiunile exercitate de Leca Morariu, chiar şi meritele lui Karl A. 
Romstorfer, care a fost trecut în uitare. Neamţul nostru, Rudolf Gassauer, 
membru al Societăţii Numismatice Române, cercetător al istoriei 
românilor, al tradiţiilor şi al modului lor de viață, cu lucrări publicate şi 
în România, şi în Germania, s-a bucurat de dragoste şi de memorie, 
plecarea sa în Germania, ca urmare a ordinului de repatriere emis de 
Hitler, prilejuind, în 1940, o duioasă despărţire, cu pelerinaj gen „ultimul 
salut“ pe la mănăstiri, deşi Rudolf Gassauer avea să trăiască până în 16 
ianuarie 1952, mai întâi în Weimar (1941-1942), apoi în Fisenstadt (Aus- 
tria), murind la Sigmaringen, la câteva zile după reîntoarcerea în 
Germania. 


„Rudolf Gassauer: „Contribuţii la istoria culturală a Bucovinei“ 
(„Beitrage zur Kulturgeschichte der Bukowina“, Munchen, 1941). Sub 
acest titlu a apărut în vitrine, ca extras din publicația periodică „Sud-Ost 
Forschungen“ din Munchen, studiul în limba germană a domnului Rudolf 
Gassauer, actualmente profesor la Weimar. 

Numele domnului profesor Rudolf Gassauer este strâns legat de 
arheologia şi numismatica bucovineană. Zeci de ani, domnia sa a muncit 
cu osârdie printre ruinele vechii cetăţi de scaun a Sucevei şi a cules 
urme ale trecutului voievodal, răspândite prin Suceava, descifrând părți 
tăinuite ale istoriei moldovene şi îmbogăţind colecțiile muzeului sucevean 
şi studiile de specialitate cu lucrări despre monetăria din Suceava sau 
despre teracote sucevene. lubit de cei ce l-au cunoscut, domnul Gassauer 
era o personalitate culturală stimată în oraşul de reşedinţă a Marelui 
Ştefan. Descendent dintr-o familie germană, domnia sa a urmat glasul 
sângelui şi, la chemarea Fuhrerului, a plecat, în Noiembrie 1940, 
împreună cu conaționalii săi, în Reich ca repatriat german. Dar cel din 
urmă drum al său prin Bucovina a fost o nouă mărturisire de dragoste 
pentru trecutul cultural al Moldovei. În preziua plecării sale din ţară, 
m-a întovărăşit la Mănăstirile Voroneţului şi Moldoviței, unde l-am 
condus pe unul dintre şefii misiunii germane, sosită la noi pentru acţiunea 
repatrierii germane. 

Sunt indicii că studiul la care ne referim datează încă din Suceava. 
Apariţia lui, posterioară repatrierii, în librăriile din țară ne reaminteşte 
de un bun prieten al nostru, care, în cetatea spiritualității germane, unde 
dorm somnul de veci Goethe şi Schiller, unde a suferit Nietzche şi unde 
a compus Liszt, va fi cu siguranță un mărturisitor drept pentru vrednicia 
românească. 

„Contribuțiile“ acestea cuprind un studiu asupra coloniei germane 
de olari din sec. XV, de lângă comuna Costâna, informaţii despre 
sculpturile în lemn din interioarele locuinţelor vechi sucevene şi despre 
sculpturile în marmură din palatul voievodal, precum şi un nou studiu 
despre reproducerea modelelor brandenburgo-prusiene în monetăria de 
la Suceava. 

Domnul profesor Gassauer epuizează izvoarele pentru a 
documenta că, în a doua jumătate a sec. XV, s-a înființat, pe moşia 
mănăstirii Moldoviţa de lângă Costâna, judeţul Suceava, o colonie de 
saşi olari, care s-a numit Săsciori, iar, mai târziu, Saşii pe Costâna, colonie 
care, apoi, s-a stins, odată cu mutarea scaunului de domnie la laşi. 

În ultima parte a lucrării sale, autorul caută să dezlege problema 
baterii monezilor de către Domnii Moldovei, examinând, mai ales, câteva 
exemplare de pe vremea lui Dabija Vodă şi stăruind, din nou, asupra 
falsificării monedelor prusiene, polone şi suedeze, chestiune ce o 
examinase într-un studiu publicat în „Buletinul Societății numismatice 
române“, din 1933. 

Din capitolul referitor la sculpturilor în lemn din casele sucevene, 
reținem această însemnare: „Totuşi, au dispărut şi dispar, an de an, vechile 
case de lemn, clădite în frumosul stil moldovean, pentru a face loc unor 
construcții noi, fără stil şi fără gust“. 

Studiul este însoţit de patru planşe, în afară de text, care reproduc 
19 teracote, o bucată de lemn sculptat (o minune de artă) şi 3 bucăţi de 
marmoră sculptată, toate acestea găsite de autor în Suceava, cu excepţia 
câtorva teracote, aflate în împrejurimi“ (lonel Negură, Revista Bucovinei, 
nr. 9/1943, pp. 441-442). 

Lucian Costin (1887-1951) 


loan G. Costeniuc (şi nu Costinescu, cum îi spune N. Teaciuc- 
Albu) s-a născut la Lisaura, în 11 septembrie 1887. Judecând după 
„condiţiile-cadru“ ale lui George Tofan, cel care avea să semneze cu 
pseudonimul Lucian Costin n-ar trebui revendicat pentru literatura 
bucovineană. Numai că, în epoca solidarităţii scriitoriceşti bucovinene 
(de fapt cam aşa s-ar traduce inițialele SSB de atunci), N. Teaciuc-Albu 
îl revendică cu duioşie, chiar dacă lisăureanul stabilit în Banat (a murit 
la Caransebeş, în 10 septembrie 1951) nu prea este bucovinean prin operă, 
versificările sale ţinând de tradiţie şi nicidecum de identitatea iconaristă 
novatoare. 


„Lucian Costin: „Din viaţa scriitorilor”, foiletoane, eseuri, volumul 
II, Craiova, fără dată, 170 pagini. Scriitorul Lucian Costin (lon 
Costinescu), care s-a născut în Lisaura din Bucovina (1888?), s-a format 
sufleteşte în atmosfera liceului din Suceava şi trăieşte de mulţi ani în 
Caransebeş, ca profesor de geografie, dezvoltă o activitate literară bogată. 
A publicat versuri originale (şase volume!), poezii traduse din limba 
germană, colecţii de folklor bănăţean, revista „Banatul literar“ etc. Cu 
toată vârsta sa mai înaintată, este stăpânit de un entuziasm juvenil şi de 
încredere în sine. Domnul Lucian Costin poate fi numit un temperament 
fericit, pentru că nimic nu-l abate din drum, nici criticile, nici greutăţile 
materiale pe care le întâmpină. 

Ultimul volum, apărut de curând, conţine foiletoane, eseuri, 
biografii, recenzii, traduceri din liricii germani etc. Ceea ce trebuie să 
relevăm ca un merit, din puctul nostru de vedere, este că nu uită de 
Bucovina, răspândind în apusul ţării cunoştinţe despre Simion Florea 
Marian, Eusebie Popovici şi despre alţi scriitori bucovineni. Volumul îl 
dedică domnului Victor Morariu, care i-a fost profesor” (N. Tcaciuc- 
Albu, Revista Bucovinei, nr. 7/1944, pg. 264) 

„Primăvara în codru 


Văzut-am trecând primăvara zâmbind 
Prin valea voioasă cu flori presărată, 
În haine festive în codru ea intră 

La viața de farmec acum reînviată. 


Salutul de paseri în atâtea concerte 
Prin tinere frunze acuma răsună. 
În leagăn e totul, în visul ferice, 
Plăcerile toate aicea s-adună. 


lar brazii şi fagii în haina lor verde 
Privind primăvara pe lunga cărare 
Serbează triumful în noua lor viață 
„„„. Şi codrul surâde şi-n fală tresare”. 
(Ramuri, Craiova, 1935, apud Emil Satco, Antologia poeţilor 
români din Bucovina / 1775-2002, pp. 71, 72) 


Lucia Mihnea 


„Lucia Mihnea: „Strune de argint“, Colecţia „Convorbiri literare“, 
Bucureşti, 1942. „Strunele de argint“ au fost, pentru bucovineni, 
adevărată surpriză, pentru că cei ce-au copilărit alături de Lucia Mihnea, 
împărtăşindu-şi, reciproc, bucuriile şi gândurile, nu i-au cunoscut 
predispoziţiile poetice. Tăinuite în adânc de suflet, ele au încolțit abia 
mai târziu, când anii s-au rotunjit în decade şi viața a luat curs liniştit. 
Atunci eflorescenţa de sentimente refulate a rupt zăgazul tăcerii şi-a 
atins strunele de argint ale cuvântului în versuri despovărătoare şi lirice. 

Din înmănunchierea lor a rezultat un volum de mai bine de 160 
de pagini, în care majoritatea creațiilor sunt poezii închinate iubirii. 
Iubirea doamnei Lucia Mihnea, însă, nu face parte din acele cu caracter 
tumultos şi năvalnic, plină de avânt tineresc şi gata de jertfă. Necunoscând 
accente puternice, care să urce până la clocot şi ură sau să scoboare la 

tânguiri şi îngenunchieri, autoarea şi-o filtrează în rânduri potolite şi 
feminine, de-o discreție oprimantă. 

Din cauza aceasta, gama erotică a doamnei Lucia Mihnea n-are 
bogăţia de nuanţe aşteptată şi nici gradaţia necesară susţinerii unui sen- 
timent integral. Repetându-şi motivele abordate la intervale scurte, îşi 
sleieşte poezia prin procedee tehnice ce scaldă ideea iniţială în toate 
strofele următoare, fără a-i da posibilitatea să evolueze normal. Statică 
şi palidă, poezia „Strunelor de argint“ nu impresionează prin masivita- 
tea-i numerică, pentru motivul că autoarea evită să scoată în evidență 
întregu-i conţinut sufletesc... 

Urmărind evoluţia poeziilor din volum, se poate constata că, 
începând cu anul 1938 şi până în 1941, lucrările cu relief sunt tocmai 
acele ce se brodează pe canavaua cântecelor populare. De aceea, cum 
doamna Lucia Mihnea e abia la debut, amalgamarea începută n-o poate 
duce decât la rezultate fericite. Chezăşie pentru ele stă talentul ce se 
desprinde din cele 160 pagini ale volumului, căci, pe lângă penumbrele 
primelor dibuiri, „Strunele de argint“ conţin şi poezii de factură 
definitivă“ (Traian Cantemir, Revista Bucovinei, nr. 4/1943, pp. 205- 
206) 


Ion Cârdei (1906-1970) 


Urmaş al unor bejenari ardeleni, stabiliți 
în Bucovina, la Frătăuţii Noi, lon Cârdei a văzut 
lumina zilei dincolo de graniţa imperiului, în 
Regat, la Smârdan-Dorohoi, în 12 noiembrie 
1906. A făcut liceul la Dorohoi, apoi a studiat 
la Academiile de Arte Frumoase din Iaşi (1925- 
1927) şi Bucureşti (1927-1930). A fost profesor 
de desen la Liceul „Ştefan cel Mare“ din 
Suceava, între anii 1930-1936, câştigând, în 
1933, şi concursul pentru realizarea bustului lui Ciprian Porumbescu, 
amplasat, în vara aceluiaşi an, în parcul central al oraşului, cu mare 
pompă, în prezenţa lui Iancu Nistor şi a tuturor fruntaşilor bucovineni. 

Ion Cârdei a fost, apoi, profesor de desen la Cernăuţi, iar din 1937, până 
în 1962, lector universitar la Institutul Pedagogic Bucureşti. A murit la 
Bucureşti, în 10 ianuarie 1970. 

Poezia lui lon Cârdei este pe atât de picturală, pe cât de poetică 
i-a fost opera plastică (desenele sale au rămas la Suceava, iar bustul lui 
Mihai Eminescu, amplasat în vecinătatea bisericii „Sf. Nicolae“, îl are 
ca autor). Ca şi opera plastică, poezia aceasta transpune, învăluie într-o 
stare şi te urcă „pe mâini divine“ spre „corabie de nouri“, spre vecinătatea 
lunii („măr de aur“), acolo unde e linişte de câmp abia secerat. 


„Extaz 


Când crestele pe umeri duc jarul lunii pline 
lar pânzele de neguri se-ntind din vale-n vale, 
Mă rup din lutul zilei şi urc pe mâini divine — 
Un fulg de păpădie pe căile astrale. 
(Revista Bucovinei, nr. 5/1943, pg. 227). 


Clăi de fân 


Făt-frumos cu ceata de voinici 

Poposit-a, undeva, pe-aici; 

Le-a văzut izvorul feţele, 

Cuşmele-mpânzesc fânețele... 

Caii pasc în voie pe cosire. 

Pitpalacu-ncearcă-a da de ştire, 

Cocoţat pe cuşma lui Rădoi, 

Că, în vale, car cu patru boi 

S-a oprit la cuşma lui Gerilă 

Şi, cu furca, Statu-Barbă-Cot 

Vrea s-o urce-n car cu fân cu tot... 
(Revista Bucovinei, nr. 7/1943, pg. 326) 

Clăi de grâu 


Dorm pe mirişti tuşinate 
Ca o tigvă de recrut 
Snopii — mâini încrucişate 
Peste-o inimă de lut. 
(Revista Bucovinei, nr. 8/1943, pg. 377) 


Octombrie 


Peste dealurile sterpe cerne cerul foi de laur... 
Funigei — beteală albă — pasul ţi-l opresc în glumă. 
Din corabie de nouri, râde luna — măr de aur — 
Şi pe toate-aşterne noaptea nupţialul voal de brumă. 
(Revista Bucovinei, nr. 9/1943, pg. 412) 


Fragment 


În albe convoiuri trec nouri nomazi, 

Se scutură neaua din vârfuri de brazi. 

Prin desele cetini furtuna dă raite, 

Auzul mi-l muşcă ale vântului haite; 

Din negrele hăuri la crestele sure 

Un murmur încinge întreaga pădure. 

În scorburi 'negrite, pe margini de prund 

Ca-n scoica de mare auzul mi-afund 

Şi-n basme cutreier cu-al codrilor crai 

Să prind înţelesul bătrânului grai...”. 
(Revista Bucovinei, nr. 1-2/1945, pg. 38) 

Adelina I. Cârdei (1901-1987) 





Membră a Societăţii Scriitorilor Bucovineni din 2 Octombrie 1943, 
Adelina Laerte Cârdei (semna şi Adelina Laerte) s-a născut la laşi, în 21 
februarie 1901 şi a murit la Bucureşti, în octombrie 1987. A scris pentru 
„Revista Bucovinei“ până la cel din urmă număr, dovedindu-se a fi o 
incorigibilă bucovineancă. 

Adelina Cârdei, autoare a unor superbe cântece de leagăn, „sub 
scutul vremii aspre îşi scutură hodina“ şi „cu palmele-nspre stele ca să 
culeagă şoapte / Pe vârfuri se înalță“, geloasă doar pe şoimii liberi din 
văzduh, care o fac să se conştientizeze „de lut aproape, zenitul prea e 


ce 


sus . 


„Cântec de leagăn 


Nani, nani, Vladi, nani, 
Licură lumini castanii, 
Trec uşoare peste frunte 
Adieri de brad din munte, 
Luna cât o răsărită 

Stă în faţa ta uimită. 

Cu obraz pudrat de rază 
Câte-o stea se furişează 
Prin fereastră să îţi vadă 
Somnul calm ca o livadă... 


Nani, nani, Vladi, nani, 
Ce uşor or trece anii 
Ca un vis din care bei 
Smirna florilor de tei, 
Zilele te-or lua de mână 
Peste bulgări de țărână 
Şi te-or trece peste țară 
Muegure de primăvară, 

Peste zodie şi zare, 

Peste crânguri de visare 
Şi te-or trece peste lacuri, 
Peste filele de veacuri... 


Somnu-i lin pe gene moi. 
În odaie, numai noi. 
Luna prin fereastră lasă 
Dâră albă de mătasă, 
Inima mi-i plină-acum 
Ca o cupă — de parfum. 


Linişte-i şi vis şi pace, 
Doar tic-tac-ul nu mai tace, 
EI adună clipele 
Şi le rupe-aripile 
Şi le-aruncă în genună, 
Noapte bună, noapte bună! 
(Revista Bucovinei, nr. 4/1942, pg. 128) 


Când toamna... 


Când toamna grea va pogorî-n priviri 
Să-ntunece seninul de-altădată, 
Ne-om afunda în codrii de-amintiri 
Ca inima mai cald, mai viu să bată. 


Însinguraţi vom răsfoi albumul 

Cu basme, zmei şi raiul primăverii 
Şi vom sorbi mai limpede parfumul 
Cernut domol prin sitele tăcerii. 


(Revista Bucovinei, nr. 8/1942, pg. 316) 

La Putna 


Sub scutul vremii aspre îşi scutură hodina 
Îngândurate slove din file de hrisov, 

Se plimbă fără urme, melodică, lumina 
De-amuguri sângerate şi infinituri mov. 


Prin ierburi adormite în smirnele de munte 
Pornesc molcom colindul şi greierii boemi, 
În zare munții paşnici cu crestele cărunte 
Şi luna, luna plină ce-alunecă prin vremi. 


Cu palmele-nspre stele ca să culeagă şoapte 
Pe vârfuri se înalță copacii trubaduri. 
Adie dinspre coastă parfum de mure coapte 
Şi rătăcesc balade sub streşini de păduri. 
(Revista Bucovinei, nr. 9/1943, pg. 421) 


Plecare în munți 


Cu suflet trist de şesul prea vast azi mă dezleg; 
Prea sunt de lut aproape, zenitul prea e sus. 
Din lanul alb de zile porni-voi să culeg 
Neghina, aruncând-o în agonii de Apus... 


Pe piscul nins de glorii mi-oi primeni privirea; 
Un vis se rotunjeşte din ceață tot mai clar. 
Şi, în colind cu şoimii, să fur nemărginirea 
M-oi scutura de zgură, cenuşă şi amar...“ 
(Revista Bucovinei, nr. 1-2/1945, pg. 36) 

Neculai Tăutu 


Membru al Societăţii Scriitorilor Bucovineni, din 2 octombrie 
1943, colaborator asiduu al publicațiilor literare bucovinene şi un 
împătimit de Cernăuţi, acest Neculai Tăutu nu pare să fie acelaşi cu 
celebrul prieten al lui Eusebie Camilar, născut în 24 noiembrie 1919 şi 
mort în 1972. Poezia bucovineanului (statutul de membrul al SSB îl 
învredniceşte la a fi recunoscut drept bucovinean, chiar dacă s-ar fi născut 
şi la capătul lumii) Neculai Tăutu, „un poet uitat la răscruci de drumuri 
şi stele“, „s-a dezgolit... din laptele hârtiei“ uşor superficială, ba chiar 
şturlubatică (cumva în ton esenian), ca o trăire sinceră şi netrucată („„Eram 
flămând, dar tu n-aveai decât vânt, ceaţă şi ploaie”), chiar şi în relaţia cu 
Dumnezeu („Doamne, câte nu mi-ai dat în viaţă mie, / dar câte nu mi-ai 
dat ca să le iei”). 


„Pleci 


Pleci. Din prag numele tău s-a întors 
cu toată beteala lunii, 

numele tău, ce grav l-au tors 

pe frunze, ca pe inimi, alunii. 


Pleci. Ce amară e ploaia 

ce ne desparte gândul afară 
şi-l sună pe tabla casei 

ca pe-o monedă veche şi rară. 


Pleci. Amăgitoare, vechi cuvinte 
au încercat să ne cuprindă în ele 
atâta cer, ce străin le scutur 
de prea mult vis şi de prea multe stele. 
(Revista Bucovinei, nr. 10/1943, pg. 497) 

Inălţare-n dimineață 


Soare, câmp albastru, dimineaţă, 
din laptele hârtiei ochii îmi ridic: 
câte nu mi-ai dat, Doamne, în viață 
şi eu n-am putut să-ţi dau nimic. 


S-a dezgolit ziua alb ca o femeie 

de s-au oprit pe cer cocorii miraţi, 
i-am rugat o clipă-n inimă să-mi steie 
să nu uite mâine că am fost şi frați. 


Dă-mi mâna, Doamne, să mă urc la cer, 
azi vreau să mor pentru toți oamenii răi, 
căci am avut prieten doar un plop stingher 
şi-am iubit în lume doar câinii buni ai Tăi. 


Fata ceea blondă cum nimeni nu mai ştie, 
am rămas să-i strâng doar paşii albi ai ei; 
Doamne, câte nu mi-ai dat în viață mie, 
dar câte nu mi-ai dat ca să le ici... 
(Revista Bucovinei, nr. 2/1944, pg. 55) 


Prietene Cernăuţi 


Un poet uitat la răscruci de drumuri şi stele, 
Cernăuţi, prietene vechi al nopţilor mele, 
Trupul tău de piatră l-am sărutat de-atâtea ori 
Când ne uitase pe rând aici cârdurile de cocori. 


Eram după prima iubire într-o noapte cu vânt, ceaţă şi ploaie 
Miroseam a vânt când l-ai cunoscut pe Tăutu Nicolae, 

M-ai invitat în grădina ta amiră ca-ntr-o odaie. 

Eram flămând, dar tu n-aveai decât vânt, ceaţă şi ploaie. 

Oamenii nu mai aveau pentru mine nici un cuvânt; 
Tu mi-ai dat tot ce aveai: ploaie, ceaţă şi vânt, 

Eu ţi-am întins, prieten, ultimul pahar cu vin 

Şi de-atunci ştiu că nu mai sunt atât de străin. 


Ți-aduci aminte de-o noapte de iarnă pustie 
Când albele tale case lunecau în sicrie 

De nunţi am adus vinul cel tare să-nşele 
Şi-am băut pentru fiecare mort din ele, 


Mâine vei fi singur să bei mai departe, 
Eu voi fi uitat, un nume vechi pe-o carte, 
Dar când va fi o altă toamnă cu vânt, ceaţă şi ploaie 
Să-ţi mai aduci aminte de Tăutu Nicolae”. 
(Revista Bucovinei, nr. 7/1944, pg. 251) 


Dimitrie Loghin 
(1910-1982) 


Regretatul profesor, pictor şi 
Că | poet bucovinean s-a născut pe graniţa 
Bucovinei, la Boteşti-Horodniceni, în 
13 octombrie 1910. A urmat studii 
gimnaziale la Şcoala Normală din 
Fălticeni, iar din 1929 a fost studentul 
maeştrilor Ştefan Dimitrescu şi Nicolae 
N. Tonitza la Academia de Arte 
Frumoase din laşi. A fost profesor de desen la Botoşani (1935), apoi la 
Liceul „Ştefan cel Mare“ din Suceava, unde i-a urmat la catedră, din 
1936, lui lon Cârdei. Ca şi în cazul poeziei lui Cârdei, lirica lui Dimitrie 
Loghin schiţează pe cer, în cea mai bună tradiţie iconaristă, „moluz cu 
stropi de sânge muiat în veac trecut”, deschizând „zarea înaltă versurilor 
ce se desprind” când „din stele plouă aur” şi „nu-i nimeni sub amurguri 
— doar Pan mai întristat”. Dimitrie Loghin doar schiţa, doar contura cu o 

rază de lumină clipele care întregesc o viaţă sau alta („ca aripile ziua se 
sbate în năvod”). Lirica lui, disimulată în culoarea pânzelor de după 
tăcere („şi şoimul de sub frunte în vise de-l mai scap / În ochi o lumânare 
de viziuni aprinde”), a rămas în paginile de dincolo de sine: „Încet, încet, 
tămâie-mă luceafăr duh etern, / Îmbracă-mă cu veghe cânt de greier — 
câmpeneşte, / În pulberea de rouă pat trupului aştern / Şi-o punte dimineţii 
care înmugureşte”. 

După război, când poeţii Bucovinei ispăşeau pentru nevinovăția 
metaforelor, Dimitrie Loghin n-a mai publicat nimic. L-am întâlnit, 
uneori, pe la şedinţele cenaclurilor sucevene, ba şi în paginile unei 
antologii, în care aşezase, din „Panerul cu rod” al vieţii sale (din ciclul 
care poartă acest nume sunt cele mai multe dintre poeziile pe care le 
reproduc), câte ceva din „zidirea asta revărsată din mister”: 


„Autoportret 


Brăzdaţi cu ani, obrajii cu mâna-i şterg de praf. 
Nutreţ de versuri gura cu buzele mai prinde 
Şi şoimul de sub frunte în vise de-l mai scap 
În ochi o lumânare de viziuni aprinde. 
(Revista Bucovinei, nr. 9/1943, pg. 427) 


Seară în turnul Nebuise 


Moluz cu stropi de sânge muiat în veac trecut. 
Cetatea spre Suceava şi-arată sânul veşted, 
Doar ploaia-i paşte fruntea — un corn prin ani căzut 
Un bour de la poartă îi plânge urma-n creştet. 
(Revista Bucovinei, nr. 9/1943, pg. 429) 


674 


Mărturisitorii. O istorie a scrisului bucovinean 


Reverie 


Vezi, îți spusesem stând în verandă, spre munți 
Se târăşte pâcla ca un şarpe suferind. 

Între timp paşii noştri, străbătând aleile, mărunți, 
Au deschis zarea înaltă versurilor ce se desprind. 


Drept avânt, mi-ai prins mâinile între ale tale 
Apoi, sub frunzele ude, ca-ntr-o tulpină 

Ne-am strâns; stelele se prelingeau lângă sandale 
De pe decorurile verzi din grădină. 


A fost o logodnă noaptea; râdeau licurici 
Simple tăcerile ne-au urmat pentru toate, 
Poate-ţi mai stau şi-acum petalele ca nişte arnici 
Prin păr sau lacrimile sub pleoape, uitate. 
(Revista Bucovinei, nr. 4/1942, pg. 121) 


Prevestire 


Păunii întind foşnet şi curcubeie-n ramuri 
Roteşte-n trunchiuri seva şi-o toamnă grea de rod, 
Un corn răstoarnă-n codri singurătăți — prin geamuri 
Ca aripile ziua se sbate în năvod. 
(Revista Bucovinei, nr. 4/1943, pg. 182) 


Vegheri 


Condurul lunii cade prin ierburi licurici; 
Retează-un greier noaptea adâncă, 
La pândă stau ageri luceferi prin potici, 
Un zurgălău de stele se scutură-n fântână. 
(Revista Bucovinei, nr. 4/1943, pg. 183) 

Linişti 


Pădurea o clipă tace: din stele plouă aur, 
Nu-i nimeni sub amurguri — doar Pan mai întristat; 
Din nai îi fur un cântec — în rugii cruzi de laur 
O ciută ca o floare sub rouă a-ngenunchiat. 
(Revista Bucovinei, nr. 5/1943, pg. 230) 


lată-mă în dar 


lată-mă în dar prea credincioasei ierbi, 
M-or înveli în țesătura lor de flori-copac; 
Pe buza mea s-or adăpa în roşii ierbi 
Apusuri şuroind din salcie pe lac. 


Pe-un hat de câmp înrourată tindă 

Desfac merinde-n şervet visele spre cer, 

Tu, ochiule, ridică-ţi pălăria pleoapei să cuprindă 
Zidirea asta revărsată din mister. 


Semn bun. Întruchipez izvorul care adapă, 
Par un pândar de stele tolănit pe-amurg, 
Şi boarea cruguri de stihie-n mine sapă, 
M-aplec pe răvenitele mirezme care curg. 


Cuprins de taină-i gândul meu în prag de zări, 
Lin turbură-nstelatul brâu ulcelele de nori 

Şi drumul care suie şi coboară-nalte călimări 
Mi-i torţă ce-o aprind de sărbători. 


Pământule, primeşte-mă între odoare — al țărânii; 
Azi creanga visului a dat frunzişuri nimb, 

Ți-au prins şi-n satul meu cununi bătrânii 

De umbra-mi rotitoare pe pieptul tău o plimb. 

Încet, încet, tămâie-mă luceafăr duh etern, 
Îmbracă-mă cu veghe cânt de greier — câmpeneşte, 
În pulberea de rouă pat trupului aştern 
Şi-o punte dimineţii care înmugureşte.“ 
(Revista Bucovinei, nr. 8/1943, pg. 387). 


Petru Rezuş (1913-1995) 


Petru Rezuş s-a ostenit „spre altă lume 
decât ceea-n care / Suntem cu toţi”, din 22 iunie 
1913, când a văzut lumina zilei la Rădăuţi, şi 
până în 5 mai 1995, când, la Bucureşti, n-a mai 
stat „stavilă între două lumi“, ci şi-a rupt cămaşa 
destrămării „în dureri“, retrăgându-se în lumina 
definitivă. 

A făcut studii gimnaziale la Liceul 
„Budoxiu Hurmuzachi“ din Rădăuţi, apoi, după 
absolvirea Facultăţii de Teologie şi a Seminarului Pedagogic Universitar 
de Litere şi Filosofie din Cernăuţi, Petru Rezuş a plecat, cu o bursă 
asigurată de Fondul Religionar, la studii postuniversitare în universităţile 
din Strasbourg, Oxford, Cambridge şi Viena. 

Doctor în teologie, autor de studii teologice şi filosofice, Petru 
Rezuş a avut două perioade literare, cea din tinereţe şi cea de după 1973, 
când i se publică primele cărți. 

În tinerețe, Petru Rezuş a publicat poezie, proză, precum şi un 
început de roman dedicat oraşului natal, intitulat „Târg bucovinean“. 

Ca poet, Petru Rezuş pare să fi fost un „iconar“ autentic, cu „trupul 
între două lumi“. Ca prozator, dacă nu s-ar fi îndepărtat, vreme de vreo 
trei veacuri, de acest destin nefericit, cel de scriitor, probabil că s-ar fi 
dovedit un meşter zugrav al Bucovinei de altădată. Dar mai există 
manuscrisele lui cele vechi, cele pe care nu le-a încredinţat cenzurii 
comuniste din deceniul opt, aşa că, odată şi odată, destinul cărţilor lui 
probabil că se va împlini. 

„Spre altă lume 


Spre altă lume decât ceea-n care 
Suntem cu toți mă ostenesc 
În vane căutări să poposesc 
Şi-n ea să mă afund fără hotare... 


Adun atâtea rătăciri amare 

Şi poticniri destule mă opresc; 
În mine de-atât timp se războiesc 
Atâtea-mpărăţii de după zare... 


Stau stavilă-ntre două lumi, de trup 
Şi din cămaşa lui dacă mă rup 
Fiinţa-mi se destramă în dureri... 


În orizonturile vechi rămân, 
Plecările din nou mi le amân 
Şi mă retrag în lumea mea de ieri...” 
(Revista Bucovinei, nr.7/1944, pg. 256). 


„Bejenirea Rădăuţului 


Stă de-un timp sbuciumată de gânduri amare... N-are gust de vorbă, 
cum n-are gust nici de somn şi nici de mâncare... Vin veştile tulburi 
dinspre miază-noapte, ca acum patru ani, lărmuiesc năprasnice şi ațâță 
mintea oamenilor la spaime fără ogoi... 

Vin iar bolşevicii spre Bucovina... S-aude că au rupt frontul 
nemțţesc hăt, departe, în Galiţia, între Tarnopol şi Proscurov şi se îndreaptă 
spre Cernăuţi. 

Domnica, văduva lui Alexa, tremură de prea multă grijă, dar 
tremură şi de frică. Părții femeieşti nu-i este dat să cumpănească prea 
mult nici gândurile, dar nu-i este dat să se împotrivească prea mult nici 
vremurilor cu îndrăzneala şi cu vitejia... 


678 


Mărturisitorii. O istorie a scrisului bucovinean 


O apucă, de aceea, prea adeseori, după gânduri repezi, o mulțime 
de spaime, apoi doruri avane de ducă la feciorii căpătuiți departe de 
casă... 

De când i-a murit bărbatul, Domnica a rămas singură, iar 
gospodăria a apucat-o la vale ca o apă zăgăzuită prea multă vreme şi 
care a scăpat dintr-odată din făgaşul ei rânduit. 

Mai ales acuma, cu pârdalnicele acestea de veşti, numai de 
gospodărie nu-i ardea nimănui în Rădăuţi. Gospodarii rădăuţeni stăteau 
pe la colţuri şi pândeau străinii care treceau în goana maşinilor... Larma 
de pe uliţe pătrundea în case, ameţea de cap pe băştinaşi, care ieşeau, 
apoi, turbaţi în mijlocul iadului de afară... 

Oraşul era desfundat din toate părțile... Dinspre răsărit intrau 
trupele nemţeşti ce mărşăluiau fără odihnă pe drumurile retragerii, tocmai 
de pe frontul de la Uman, dinspre miază-noapte se scurgeau fără încetare 
refugiații români din Bucovina de sus. Zgomotele neomeneşti se ridicau 
pretutindeni: scrâşnete de fierării, urlete de sirene şi de claxoane, gemete 
şi duduiri întunecate de tancuri... 

În învălmăşeala aceasta de căruţe, maşini şi tancuri, omul era 
pretutindeni; militar sau civil, bărbat sau femeie, copil sau bătrân, el 
înainta pe drumurile bejeniei... 

Ploua mărunt de câteva săptămâni, amestecat cu omăt, şi se lăsa 
spre seară un frig ascuţit de te pătrundea la oase. Rădăuţenii se uitau 
plini de deznădejde la această privelişte grozavă şi nu ştiau încotro s-o 
apuce... 

Domnica grăbi spre gara oraşului. N-avea cal, nici căruță. Dacă 
vroia să mai iasă din oraş, trebuia să se urce în vreun tren oarecare, care 
va mai pleca spre inima ţării. Când ajunse la gară, îi fu dat să vadă toată 
nenorocirea acestui târg bucovinean. 

Pleca ultimul tren. 

Zi de duminică posomorâtă. De sus cernea o ploaie măruntă, fără 
încetare; jos se amestecau bocetele şi sudălmile înfricoşate, urletele 
neomeneşti cu semnalele ceferiştilor... Nu se mai ştia ce-i acolo... Lumea 
înnebunise, vagoanele erau pline până la strivire, totuşi, fiecare mai voia 
să se urce pe ce apuca, pe locomotivă, pe acoperişuri, pe tampoane... 

Oprită pe un tăpşan, mai de-oparte, Domnica sta cu mâna la gură. 


679 


lon DRĂGU2ANUL 





Lacrimi îi curseră şiroaie pe obrajii ofiliți de timp, apoi prinse a se căina 
ca la mort. 

Un acar, ce trecu în goană, se răsti la ea, aspru şi plin de obidă: 

- Du-te acasă, femeie nebună, nu mai mări nenorocirea oamenilor 
cu bocetele tate!... 

Plină de o sfârşeală cei se lăsă până la suflet, Domnica se îndreptă 
spre casă. Udă, cu straiele grele pe ea, călca încet, clătinându-se. 

Se opri, deodată, lovită de un gând dureros, aşa cum te loveşte 
cineva cu o vorbă plină de răutate... 

Când a mers ea aşa încet şi plină de istovire? Când îi venea ba 
gust amărui de moarte, ba vânt de nebunie? A aflat... La moartea 
bărbatului... La moartea lui Alexa... Numai atunci a mai fost în starea 
asta, altfel a ținut piept, totdeauna, şi la bine, şi la rău... 

Poarta scârţâi lung şi căzu îndărăt cu o răbfnire seacă. N-o 
întâmpină nimeni. Nu mai are pe nimeni. Pustiu, pretutindeni, şi rece. În 
casă i-a rămas, încă de la moartea bărbatului, aşa, ca un iz de mort şi, de 
câte ori intră, îi vine să se întoarcă de la uşă. Aşa şi acum. Stă pe pragul 
uşei, toropită de amarul zilelor care i-au vânturat nenorocirea, aşa, 
dintr-odată, fără întrebare... 

* 

Vântul, care a apucat-o, apoi, şi a purtat-o ca pe o frunză moartă, 
pe toate drumurile, nu-şi mai aduce aminte când a început a sufla în 
sufletu-i răvăşit... Şi-aduce aminte numai când şi-a domolit furia... 

Nu mai ştie, de aceea, oricât ar încerca, acum, pe drum de 
întoarcere, pe la ce porți a bătut şi de cine s-a rugat s-o scoată din târgul 
pustiu şi s-o îndrepte şi pe ea spre inima țării... 

Pe jos şi cu căruţa, suduită şi lovită, s-a strecurat printre băjenari 
şi s-a trezit, deodată, în gară, la Dorneşti. 

- Unde pleci, babo? 

Se deşteptă, dintr-odată, şi se uită în jurul ei. Strâmbă de povara 
din spate, pe care de-abia acum o simți, udă până la piele, frământată de 
chinul trupului şi al sufletului, se înălță în faţa străinului obraznic, aşa 
cum o ştia întreg cutul în care trăise. 

- Înapoi, acasă! Noi nu fugim de pe locurile noastre ca toți 
veneticil... 

Îşi întindea, acum, pasul obosit spre târgul din care vroise să fugă 
pentru întâia oară în viaţa ei. Ochii ei osteniți cuprindeau, acum, întreaga 
nenorocire a acestui târg. 

O seară leşiatică începea a se întinde prin ulițele gloduroase şi 
printre casele posomorâte de la marginea dinspre Dealul Crucii a târgului. 
Nici o vietate nu se mai mişca nicăieri. După larma ca de iad a zilelor de 
mai înainte, tăcerea ce stăpânea toate cuturile târgului era parcă mai 
îngrozitoare... 

Fără garduri, fără porţi, fără uşi, gospodăriile se iroseau una după 
alta... Numai când se mai apropie de mijlocul târgului, băgă de seamă că 
începuseră a umbla cete de golani fără căpătâi, care spărgeau dughenele 
şi prădau casele... Dintr-o parte de târg prinse a se înălța fumul vânăt al 
unui incendiu... 

Plină, din nou, de-o grijă neagră, Domnica iuţea pasul spre căsuţa 
ei...” (Fragment din romanul „Târg bucovinean“, Revista Bucovinei, nr. 
5/1944, pp. 187-189). 


George Sidorovici 
(1920-1976) 


Un mare uitat, un poet prin care brazda 
„tânjeşte hojma doru-amar în sânge“ şi un 
prozator care „ţugăreşte în vis Rarăuri cât lu- 
mina“, George Sidorovici s-a născut la Frasin, 
„în 13 februarie 1920. A făcut doar studii 
gimnaziale, în cadrul Şcolii Normale din 
Cernăuţi, pe care a absolvit-o în 1939. Apoi, a 
fost învăţător în satul natal (1942-1944) şi la 
Başcovu-Dolj, în vremea refugiului (1944-1945). Perioada 1945-1961 
lipseşte din biografia lui George Sidorovici, scriitorul îndurând, în aceşti 
ani, prigoana comunistă, deşi, încă din 1947, scria cu sârg la ziarul „Lupta 
Poporului“ din Suceava şi, apoi, Cîmpulung Moldovenesc. Învățător la 
Gura Humorului, vreme de doar câţiva ani (1961-1965), apoi redactor la 

„Zori noi“ (1966-1971), George Sidorovici s-a stins la Suceava, în 9 
decembrie 1976. 

În această scurtă perioadă, cât a funcţionat ca responsabil al 
paginilor literare de la ziarul „Zori noi“, George Sidorovici a fost mentorul 
nerecunoscătoarei scriitorimi sucevene, lăsând după sine o broşură (cu 
o povestire despre rolul învățătorului) şi trei cărțulii, „Vulpile“ (1970), 
„Oameni şi munţi“ (1971) şi „Pădurea de dincolo“ (1972). Dar cărțile 
acestea, deşi confirmă un inegalabil prozator bucovinean, nu înseamnă 
mare lucru în comparaţie cu scrierile lui George Sidorovici din perioada 
tinereții, din anii în care îl tot ducea „gându“ hojma-n Bucovina“. 

George Sidorovici, aşa cum o demonstrează prozele sale din 
tinereţe, deci din vremea libertăţii de exprimare, era un hojma cunoscător 
al adevăratei mitologii a satului românesc din Bucovina, un sat trăitor 
de mitologie şi de realitate în proporții egale. N-aş exagera dacă l-aş 
numi, judecându-l din perspectiva povestirilor scrise şi publicate atunci, 
un Rebreanu al Bucovinei, din moment ce, prin scrisul lui, satul 
bucovinean respiră, trăieşte, arde mocnit de patimi şi de spaime 
ancestrale, pe care le tâlcuieşte după anotimpuri şi după munci. Un sat 
deloc idilizat, un sat amirosind a fân cosit şi a sânge, a subconştient şi a 
vitalitate. 

Ca poet — şi ce poet a fost George Sidorovici! — el este „feciorul 
tău pribeag de dorul vântului”, care păşeşte „pe stepele lunii” „şi-adună 
veacu-n jurul lui zăpezi pe-nalte creste”. George Sidorovici este o stare 
de cântec voit autohtonizată, prin care se rosteşte subconştientul satului 
românesc din Bucovina, deci un fel de conştientizare a memoriei noastre 
obşteşti: „De suflet vremea îi atârnă ghiulele mari, de plumb, / Şi-adună 
veacu-n jurul lui zăpezi pe-nalte creste. / Hei, mamă, feciorul tău n-o să 
intre-nsângerat în poveste... / Azi ar vrea să moară, undeva, pe albe ţarini 
de porumb”. Din păcate, harul indiscutabil al lui George Sidorovici a 
fost înnăbuşit sau risipit de spaimele timpului, ceea ce ne-a rămas după 
el semnificând mai curând ruinele unui teritoriu de spiritualitate. Tocmai 
de asta, cred eu, ar trebui să-l recuperăm din hârtia vremii în care rătăcea 
„singur, câteodată sus, pe stepele lunii, amare” aşa cum a fost până la 
spaimele ideologice care ne-au lăsat, şi pe noi, şi pe el, fără identitate. 

„Cântec pentru Bucovina 


Tânjeşte hojma doru-amar în sânge 
Astăzi nu mai pot cânta şi nu pot plânge. 
TȚugăresc în vis Rarăuri cât lumina 

Şi mă duce gându” hojma-n Bucovina. 


Tulbure e zarea, mamă, cum e cirul 

Şi e acră pâinea ca stejia şi ştirul. 

Pe jerăgai mă zvârcolesc şi-n bolbotine, 
Că mă ard în suflet albastre Bucovine. 


Dintre duzii bolnavi, aud în orice sară, 
Când porneşte visul vagabond prin țară, 
Chiuind cu vântul peste munţi şi văi: 
„Ne-nturnăm la toamnă-n Bucovina, măi 
(Revista Bucovinei, nr. 83/1944, pg. 288) 


|» 


Pe stepele lunii 


Hei, mamă! feciorul tău pribeag de dorul vântului 
Năruit e azi sub lespezi de uitare, 

Singur, câteodată sus, pe stepele lunii, amare, 
Ascultă cum latră, trudit, cățelul pământului. 


Atât de aproape sunt de el oamenii negri, cu coasa, 
Că le simte sufletul rece şi privirea de erete. 

Da, mamă, într-o zi va zugrăvi cai verzi pe perete 
Şi-o să dea foc cărţilor cu gânduri subţiri ca mătasa. 


De ce se uită, prostit, peste vreme cum cresc din sânge baricade? 
Ar vrea să alerge şi el pe străzile de cenuşă şi să urle, 

Dar îl scutură frigul în cetatea de frig, cu nebune turle, 

Unde mormintele-s toate fără cască, fără spade. 

De suflet vremea îi atârnă ghiulele mari, de plumb, 

Şi-adună veacu-n jurul lui zăpezi pe-nalte creste. 

Hei, mamă, feciorul tău n-o să intre-nsângerat în poveste... 

Azi ar vrea să moară, undeva, pe albe ţarini de porumb”. 
(Revista Bucovinei, nr. 11-12/1944, pg. 362) 


„Pământul 


- Pricepi, tu? Trebuie să ne dai pământul! 

Trecură trei zile de la înmormântare şi frații mortului şedeau 
înaintea femeii, încruntaţi, cu pumnii strânşi şi privirile lacome. 
Buimăcită, vădana nu pricepea bine ce vor. 

- Vai de mine, oameni buni! Ce vi s-a năzărit?... Care pământ?... 

- Pământul lui frate-nostru. Amu ne vine nouă, de drept. 

Pământul rămas de pe urma mortului era, în ţarnă, o curea de vreo 
douăzeci de prăjini, şi o fâşie de fânaţ, sub deal. 

Ilie a Domnului o luase pe Varvara din dragoste. După nenorocirea 
din pădurea Salatrucului, cu două zile înainte de a muri, lăsase în scris, 
în faţa preotului şi a notarului, că averea rămâne femeii. 

Cei doi cumnaţi ai Varvarei însă nu înțelegeau ca pământul, pe 
care-l munciseră şi ei odată, să-l stăpânească o străină. Lucrul ăsta nu-i 
drept. Pământul trebuie să vină la matcă. 

Varvara îşi acoperi gura cu mâna. Tâlharii caută s-o sărăcească! 
Să umble pe drumuri după cerut sau să se bage undeva slugă?... Nu, asta 
nu! 

- Ştiţi doară că Ilie o făcut tistament pentru mine?! 

- Ce tistament? L-ai amăgit. L-ai dus cu farmece. Tistamentul 
nu-i bun! 

Vorbele se năpustiră peste capul femeii ca nişte pumni. 

- Cum... Bată-vă pustia!... Nu-i bun?... Văleu, lume, auziţi porcii 
— şi, apucând toporul de sub pat —, afară din casa mea, tâlharilor, că vă 
crăp capu”! 

Cei doi bărbaţi se traseră spre uşă. Erau vineţi de necaz. Îşi făcură 
semne să plece. 

- Să ştii că locu-îi al nostru, tu Varvară! 

Femeia ieşi după ei în ogradă, răcnind de se auzea peste întregul 
sat. 

- Locu” vostru îi în cremănar şi la ţintirim, tâlharilor! Acolo aveţi 
pământ destul, să vă săturați cu el. Nu pe al meu, tâlharilor! Pe aista nu 
vi-l dau. Mai bine vă scot ochii. 

Scoşi de răcnetele Varvarei, vecinii şedeau pe la porți. Clătinau 
din cap, îngândurați. 

- Na! S-o stârnit vântu” pe urma lui Ilie. O să iasă bucluc mare de 
aici. Numai să vezi. Andrii şi Gavril îs harţăgoşi, nu se dau uşor. 

* 

Năvălise primăvara în Glodu, cu un vânt cald, ce-a topit zăpezile. 
În câteva zile, s-au sbicit şi ogoarele. Plesneau mugurii pe crengile 
copacilor şi cârduri de gâşte sălbatice fâlfâiau lung peste casele satului. 

În ogrăzi, oamenii îşi ascuţeau sapele cu pila. 

Andrii şi Gavril a Domnului s-au întâlnit pe cureaua de pământ 
rămasă de la Ilie. 

- Punem păpuşoi aici? 

- Punem, măi Andrii! 

Pe drumul îngust al ţarnei treceau oameni cu sapele pe umeri. 

- Noroc, bre! Îl stăpâniţi voi amu? 

Cei doi fraţi munceau înainte, vârtos, fără a se uita la careva. 

Din ţarnă, vestea că au intrat în pământul vădanei sări peste haturi, 
până în sat. 

Cineva bătu la poarta Varvarei, care tocmai se pregătea să arunce 
gobăilor nişte grăunţe. 

- Hii, Varvară! la vino mai încoa”! 

- Da” ce ţi-a trebui, măi?... 

- Să-ţi spun, cumnații tăi îţi lucră pământul. 

Femeia împietri. Trânti sita cu grăunţe şi începu să fugă pe şosea 
în sus. Nu se gândea că lasă casa deschisă. Broboada îi lunecă pe umeri. 
Părul se despleti în vânt, iar obrajii îi dogoreau. 

Ajunse în ţarnă, năduşită, cu sufletul la gură. Se uita, prostită, 
cum cei doi îi sapă pământul. 

- Măi oameni, voi nu vă temeţi de bătaia lui Dumnezeu? 

Bărbaţii tăceau. Nici n-o luau în seamă. Varvara fierbea ca un 
ceaun cu apă clocotită. Se repezi cu gura pe ei, terfelindu-i, batjocorin- 
du-i în fel şi chip. Când se apropie de ei, ridicară sapele. 

- Nu ne zăhăi, femeie hăi! Ți-am spus că locu-iîi al nostru. 

Sapele luceau, cu tăişuri duşmănoase. Varvara nu îndrăznea să se 
apropie mai mult. Grăi cu obidă: 

- Dacă-i aşa, atunci să vedem ce-o spune judecata. 

- Bun, bun! Du-te la judecată!, mormăi Gavril. 

Varvara porni spre sat, amărâtă, cu capul plin de zumzete ca un 
ştiubei. 

Peste țarnă, soarele îşi vărsa lumina ca o apă lină. De pe un dâmb 
se rostogoli o chiuitură straşnică: 

- luhuhu! pe dealul gol, 

Că mireasa n-are ţol!... 

* 

Creşteau păpuşoaiele frumos, înalte cât omul. 

- Are să fie rod mult, spuneau oamenii. 

Era vară şi pricinaşii se purtau, de câteva săptămâni, pe drumul 
târgului. Tocmiseră şi avocaţi, dar procesul se tărăgăna încet, cu veşnice 
amânări. 

Avocatul îi sfătui să se împace: 

- Dreptatea e cu două cumpene şi nu poți şti în care parte se pleacă. 

- Nu, domnule aducat! Nouă ne trebuie pământul întreg, se țineau 
dârji Andrii şi Gavril. E al nostru. Trebuie să ne facă dreptate. 

- Cum vreţi, răspundea avocatul. Eu v-am arătat cum ar fi mai 
bine. 

Pe coridorul întortochiat şi întunecos al judecătoriei, forfotea lume 
multă. Şedeau oamenii pe lăiţile de pe lângă pereți şi în picioare, atenți 
la moşneagul somnoros de lângă uşă, care, din când în când, striga câte 
un nume. 

Varvara Domnului, cu ochii obosiţi şi plânşi, s-a grămădit într-un 
ungher. Nu departe de ea, Andrii şi Gavril se măsurau reciproc, 
posomorâți. 

- Întră înăuntru, femeie!, o îndeamnă moșul de lângă uşă. V-o 
venit rându”! 

În sala largă de judecată, îi lua în primire un domn aspru, cu mustață 
neagră şi groasă ca un fuior răsucit. Se răstea când la cei doi bărbaţi, 
când la Varvara. Răsfoia, nervos, într-un vraf de hârtii şi apoi iar începu 
să strige. 

Se repeziră, acum, ca nişte câini ciobăneşti, din două părți, şi 
avocaţii. Împroşcau cu vorbele în stânga şi în dreapta, de credeai că le-a 
pus cineva la gură o vânturătoare. 

Varvara, Andrii şi Gavril pricepeau prea puţin din cele ce se 
vorbeau. Fiecare nădăjduia că dreptatea se va cumpeni înspre el. 

După ce sfătui în şoaptă cu câţiva de lângă el, domnul cu mustața 
groasă şi răsucită începu iar a răcni: 

- Gavril şi Andrii a Domnului, ori a Dracului, cum vă spune, ce 
aveţi cu pământul Varvarei? 

- Să trăiţi, domnule rat!, îndrăzni, mai cu curaj, Gavril. Pământu” 
îi de la tata nostru, partea lui Ilie, cel de-o murit. Ş-amu, de-o murit, 
însamnă că pământu” ne vine nouă, c-aşa e bine. 

- E bine pentru tine, căpcăunule, plesni-ţi-ar ochii!, se sbârli 
Varvara. 

Judecătorul se răsti din nou: 

- Femeie, şezi molcumă! Aici judec eu! 

Târziu, după ce se rosti sentinţa, Andrii şi Gavril ieşiră în drum, 
năruiți. Pierdură procesul. Au simțit cum li s-a scurs pământul printre 
degete. 

S-au afundat într-o crâşmă, să se îmbete. Andrii suduia: 

- Paştele şi "mnezeii mă-sii de judecată! 

- Lasă, măi Andrii! O să facem singuri dreptate. 

Ochii lui Andrii se holbară, mari, sticloşi. În cap îi încolţi un gând 
otrăvit. 

* 

Veni toamna, risipindu-şi rugina amară peste spinarea ţarinilor 
şi-n frunzişul copacilor. Păpuşoaiele înalte îşi foşneau, uscate, săbiile 
galbene. 

Porneau oamenii la strâns de cartofi şi păpuşoi. 

Într-o dimineaţă, c-un început de brumă argintie, Andrii şi Gavril 
îşi făcură dreptatea pe care o coceau de două luni. 

Varvara culegea păpuşoiul semănat de ei. 

S-au strecurat, furiș, printre lanurile de cucuruz, căzându-i în spate. 

Când i-a văzut, femeia s-a învârtit în loc, simțind cum suflă, rece, 
a moarte în jurul ei. 

O fărâmă de blestem i s-a rupt de pe buze. 

Andrii îi înfipse cuțitul, adânc, între coaste. Varvara se rostogoli 
la pământ ca un sac de porumb. 

O îngropară la rădăcina unui fag. 

- De-amu să ne mai iei pământu”, tu Varvară!, râse gros Andrii. 

Spre răsărit, soarele se înălța, slab şi bolnav, cu străluciri de cositor. 
Un cârd de gâşte sălbatice fâlfâi sus, aproape de cer. 

* 


Era o noapte de păcură, vâscoasă s-o tai cu toporul. Prin sat, vântul 
fluiera a pustiu. Nici câinii nu se încumetau să iasă din culcuşuri, pe aşa 
vreme. Ploua mărunt şi rece peste pământul putred. Speriaţi de întuneric, 
oamenii zăvorau zdravăn uşile şi se ghemuiau unii în alții, pe cuptor. 

De când omorâră pe Varvara, aceste nopți lungi şi spăimoase, de 
noiembrie, îi înnebuneau. 

În fiecare noapte, o mână nevăzută sgârâia în fereastră şi parcă 
auzeau un glas ascuţit şi scâncit: 

- Haideţi, cumnaţilor, să vă dau pământu”!... 

Tremurau, cuprinşi de friguri, şi le dârdâiau dinții. 

- Du-te, Andrii! Tu ai omorât-o. Pe tine te cheamă, îl scutura Gavril. 

- Nu eu. Păcatul îi al tău. Tu m-ai îndemnat, se apăra Andrii. 

Se uitau unul la altul, urât, ca nişte duşmani de moarte. 

Slăbiră amândoi. Obrajii le deveniră albi ca varul. 

- Ce-o fi având, se întrebau oamenii, că umblă ca tehuii?... 

În noaptea asta, aşteptau să audă iar jelania de totdeauna. Vântul 
sgâlțâia fereastra, ca un om beat. Tresăreau şi când trosneau lucrurile 
din casă. 

Doamne, gândeau amândoi, cât are să mai ţie canonul ista? 

O linişte grea îşi urzea pânza deasă prin unghere. Parcă curgea în 
jurul lor o apă cleioasă, ce le umplea gura de nămol. Şi, deodată, îi 
cutremură spaima aceea cumplită, vecină cu nebunia. 

- Uite-o! Uite-o că vine... Gavril!... 

Văzu şi Gavril o mogâldeaţă vânătă, cu părul plin de mucegai, şi 
cârpe spânzurând peste carnea beşicată şi puroioasă. Mirosea în casă a 
hoit. Mogâldeaţa avea ochii mici şi galbeni, ca de pisică. 

- Tu Andrii, să-ţi dau pământu”? Hai, îţi dau pământ mult şi întins 
cât o împărăție! Şi ție, Gavril, să-ţi dau! Haide, veniţi cu mine!... 

Mogâldeaţa îşi întinse spre ei mâinile negre, de pământ. Bărbaţii 
gâfâiau şi ochii li se umflară de spaimă, să ţâşnească din orbite. 

Cântară cocoşii, răguşit. Se aşternu iar o linişte grea, de pâslă. 
Mogâldeaţa se topi, ca un fum. Într-un târziu, Gavril grăi, înăbuşit: 

- Azi o străpungem cu ţăpuşu”! S-o făcut vădana strigoi. 

Dimineaţă tare, când nu se lumina încă bine de ziuă, erau amândoi 
la fagul unde o îngropară pe Varvara. Scormoniră pământul şi scoaseră 
trupul pe jumătate putrezit. Gavril scuipă cu scârbă în lături, şi apoi 
înfipse parul în dreptul inimii. 

Un vaier prelung sfârtecă văzduhul. 

- Auzi? 

- Nu-i nimic. Aşa ţi se năzare când omori strigoii. 

- Unde-o punem? 

- O svârlim colo, în fântână. 

Dormiră, în ziua aceea, ca lemnele, pentru toate nopţile de groază, 
nedormite. 

* 

- Du-te, băiete, vezi de ce joacă mânjii ceia, lângă fântână! 

Băiatul se aplecă peste ghizduri, să cerceteze adâncul. 

- Tatăăă! Un mort în fundul fântânii! 

- Ce spui?, şi fugi şi el într-acolo. 

Chemară oamenii din sat şi jandarmii. 

- Asta îi Varvara Domnului!, se minuna lumea. Şi spuneau c-o 
plecat la un neam al ei, la munte. S-o dus săraca mai departe... 

Îi aduseră cu forţa pe Andrii şi Gavril. 

- Voi aţi omorât-o! Aşă-i?... 

Nu avură putere să tăgăduiască față de atâta lume. Coborâră 
privirea în pământ. 

- Şi de ce-aţi străpus-o cu paru'?, întrebă un jandarm. 

- Se făcuse strigoi, răspunse, în silă, Gavril. 

Din mulțime, se desprinse un om voinic, care le slobozi câte un 
pumn în falcă, umplându-i de sânge: 

- Şi-aţi spurcat fântâna, tâlharilor!” (Revista Bucovinei, nr. 1-2/ 
1945, pp. 22-27). 


Dragoş Vicol 
(1920-1981) 


„Bădia“, cum i-au zis toţi scriitorii mai 
tineri ai Bucovinei, s-a născut la Cacica, în 6 
iulie 1920. A făcut liceul la Cîmpulung, 
îndrăgostindu-se pentru totdeauna de Sadova, | 
unde a şi cerut să fie încredințat pentru a-şi 
petrece veşnicia, apoi a urmat studii juridice la 
Bucureşti. Prima lui carte de poezie, s-a numit | 
„Muguri“ (1940), placheta aceasta sugerând şi 
o înrudire poeticească cu generaţia celebrei reviste de la Liceul „Eudoxiu 
Hurmuzachi“ din Rădăuţi. 

În tinereţea lui, „bădia“ Dragoş Vicol a fost un poet tulburător, 
„inimă, cât suntem noi de departe”, care simţea „doar în sânge o răscolire 
de întinderi deşarte, / un chiot pădurean lunecat peste freamăt de moarte”. 
În tinerețea lui, „bădia“ Dragoş Vicol îşi simţea, îşi ştia „inima prinsă-n 
lumini ca-ntr-o ramă” şi sfințea „cu zâmbet biserica”, „din sat în sat”, pe 
unde „pribegea un călăreț cu frâul rupt şi chip uscat”. 

Apoi, au urmat anii comunismului, când activul regional de partid 
s-a folosit de tânărul poet Dragoş Vicol, asmuţindu-l împotriva lumii 
lui. E drept, din funcţiile avute (ziarist de partid, activist cultural), Dragoş 





şi, mai ales, pe Teofil Lianu. Dar, tot de la înălțimea funcţiilor, Dragoş 
Vicol contribuia, în toamna anului 1948, la confiscarea fostei „Case 
Naţionale“, care ar fi aparţinut „unei clici de acţionari şi de reacționari“, 
spre care năzuise până de curând, şi care ar fi însemnat un „club în care 
se practicau jocurile de noroc şi se făcea politică ostilă regimului demo- 
crat. Şi tot Dragoş Vicol interzicea, cu intransigență pseudoateistă, 

„Malanca în care se cultivă ura şovină şi caricaturizarea evreului şi a 
ţiganului“, deşi el ştia că „„Malanca“ (străvechea „Turca“) satiriza, prin 
caricaturizarea veneticului, înstrăinarea datinilor şi alterarea moravurilor. 
Şi mai propunea Dragoş Vicol, în numărul din 7 octombrie 1948, al 
ziarului „Lupta Poporului“, să caricaturizeze „Malanca de pildă pe 
chiaburul hrăpăreţ, care nu-şi însămânţează ogoarele, care fură munca 
celui sărac“, iar „locul „domnilor şi boierilor“ din colinde şi urături 
trebuie să-l ia muncitorul şi ţăranul muncitor, care luptă pentru altă lume“. 

Pentru că nu ştiu cum aş fi procedat eu în locul lui, nu-mi pot 
permite să-l judec pe „bădia“ Dragoş Vicol, mai ales că poeziile lui 
„bolovănoase“ din vremea „Revistei Bucovinei“ mi-l înfăţişează aşa cum 
l-am cunoscut, prin 1980, la Bucureşti, adică un suflet de bucovinean 
veşnic fremătător, o inimă datoare, „cât suntem noi de departe, / Singuri 
lângă plâns, singuri lângă zvârcoliri” să învrednicească locul în care 
„cu-o cruce de fag ne-o decora Bucovina”. 

Ca scriitor de care s-a folosit puterea, Dragoş Vicol a publicat 
mult: „Scrisoare de la tata“ (versuri, 1949), „Raiul de aur“ (povestiri, 
1951), „Se risipeşte negura“ (povestire, 1951), „Valea fierului“ (roman, 
1953), „În munţii din miază-noapte“ (roman, 1959), „Reportaj liric“ 
(versuri, 1963), „Nopțile dinspre ziuă“ (roman, 1970), „Satul cu oameni 
frumoşi“ (1975), „Poemele de acasă“ (1977), „Cerbul singuratic“ (proză, 
1978) etc. 

A murit la Bucureşti, în 22 decembrie 1981. La Cîmpulung 
Moldovenesc trăieşte şi poate că ispăşeşte posibilele vinovăţii ale tatălui 
fiica lui Dragoş Vicol. 


„Preludiu 


Frunzişul legăna 

Tăceri ca şi inima ta; 
Amurgul pe ape scria 
Vers mic, stea lângă stea... 


Ciută de fum 
Alerga speriată pe drum: 

Vânătorii toamnei o căutau 
Şi frunzişurile umede se legănau şi sângerau... 
Incet sângerau. 


Nu ştia Dumnezeu 

Unde i-au rămas pulpanele de curcubeu, 
Unde-au plecat macii grădinilor 

Şi clinchetul clar al luminilor... 


Nu ştiau oamenii nici ei 

Unde pasc — turme de miei — 
Duminicile aduse de lăstuni alteori, 
Unde mai ard candele — pâlc de bujori — 





Unde s-au scuturat grâiele "nainte de coasă 
Şi unde-au ferecat sfinții nopțile de mătasă. 


Iar din sat în sat 
Pribegea un călăreț cu frâul rupt şi chip uscat... 


.. Într-un târziu 

Frunzişul s-ofilea, murea 

Tăcerea murea, amurgul murea: 

Toamna luneca peste ape şi văi, 

lar copii ascultau de departe basme cu zvon de zurgălăi... 
(Revista Bucovinei, nr. 7/1943, pg. 346) 


Sate strânse-n ghioc de mănăstiri... 
Sate strânse-n ghioc de mănăstiri 
S-oglindesc în apusuri de sânge şi moarte... 


Inimă, cât suntem noi de departe, 
Singuri lângă plâns, singuri lângă zvârcoliri... 

Clopotele se răzvrătesc în trunchiul fagilor; 

ca un vânt de toamnă cântul pribagilor 

se-aşterne peste-amintirea poenilor cu cerbi... 

Nici o pasăre-n păduri n-a mai rămas: 

Dornele turburi se zbat între maluri de piatră! 

La cumpăna nopţii cățelul pământului latră: 

Nici un leceafăr prin frunze şi cetini n-a mai rămas... 
Inimă, tot înainte să cucerim lumina! 


Spre păduri obuzele sapă morminte... 
De ne-om vărsa peste cerbi sângele fierbinte, 
cu-o cruce de fag ne-o decora Bucovina... 
(Revista Bucovinei, nr. 5/1944, pp. 186-187) 


Scrisoare în cer, tatei... 


Nu ştiu când ai plecat slab şi cărunt, 

moşneag cu ochii albaştri, inima dalbă şi pasul mărunt; 
nu ştiu când ai plecat 

cu clopotele fluturând prin sat... 

Am simţit doar în sânge o răscolire de întinderi deşarte, 
un chiot pădurean lunecat peste freamăt de moarte... 

Pe lângă tâmpla mea treceau clipele şi plumbii 

şi Dumnezeu îşi culegea, dintre arme, porumbii, 

Se legăna ceru-n vâltoare de purpură spre apus 

şi mi-a şoptit sângele: frate, bătrânul s-a dus!... 


Cine-a rămas lângă vorba livezilor domn 

pentru cântecul serilor legănat în hamacuri de somn? 
Cine-a rămas să chiuie țărăneşte-n pomăt 

cu toamnele şi-mbobocirile albe de omăt? 

Cine mai strânge poveştile ude de ploi 

în amurg de noiembrie la desfăcut de păpuşoi?... 

Tată cărunt ca bruma ce arde tomnatec pe-ogoare, 

mi-i inima o creangă aplecată pe-o sură vâltoare; 

pumnii mei bat puternic în noi dimineți, 

fruntea o flamură dusă prin vânt şi prin ceți... 

mâine, poimâine am să pornesc poate şi eu 

cu-o schijă în coaste spre curțile lui Dumnezeu: 

aşteaptă-mă, tată, la poartă în fiece zori 

(drumuesc spre înalturi atâţia feciori!...), 

când voi intra să mă-ntâlnesc cu tine, 

să fim amândoi printre flori, printe morți şi lumine... 
(Revista Bucovinei, nr. 9-10/1944, pg. 317) 


Biserică pentru lacrimile mamei 


lar te-aud 

trecând prin frunzişul grădinii, ud 

de lacrimile curse pentru mine... 
mamă, tu nu ştii pe unde inima mea 
creşte ca o floare însângerată sub stea; 
nu ştii pe unde ascult visurile şi svonul 
sângelui pe care mi l-ai dat: 

câte drumuri bat 

niciunul nu mă-ndreaptă către tine... 


„„„ Aici lângă rarişte de molid pădurean 

am început să zidesc cu sufletul şi soarele 
biserică mică: turlă-i pun gând şi alean; 
pridvor: seara-nstelată şi izvoarele. 

Şi-am să tencuiesc în catapiteazmă 

chiotul meu după tine, mireasmă 

de câmp, câmp înflorit, volovăţean... 

Iar în altar: steaua mea de zodie 

s-o poţi mângâia cu mâna ca pe-o rodie... 
Pentru lacrimile tale zidesc biserică, mamă 

cu ochii albaştri ca ai Mariei Fecioare, 
să-mi găseşti aici printre frunze şi isvoare 
inima prinsă-n lumini ca-ntr-o ramă... 


Sfinţeşte cu zâmbet biserica, mamă... 
(Revista Bucovinei, nr. 11-12/1944, pg. 349) 


Toamna mi-a aprins colinele... 


Arde: vâlvătaie de sânge, 

vâlvătaie de fum; 

inima ogoarelor se sbate sub furci, 
stelele trec umede, seara, pe drum... 


Negre cărări de-ntuneric 

mă leagă de glesne... 

Şerpii tristeţilor — ploi ce-or veni — 
şuieră-n besne... 


Toamna mi-a aprins colinele 

şi mi-a turburat 

pădurile-nflorite şi strânse la tâmple, 
depărtat şi prelung, depărtat. 


Ceaţa mă cheamă... aşteaptă-mă, viu! 
Toamna duşmană 
mă-nsângerează crud, cu-ascuţiş de târziu... 
Aşteaptă-mă, viu, 
viu cu colinele strânse sub geană, 
viu, uite, viu...” 
(Revista Bucovinei, nr. 1-2/1945, pg. 41). 

Eram prieteni buni, dar niciodată nu mi-a povestit despre „iconari“ 
sau despre poemele lui din tinereţe. Îmi vorbise doar despre Lucian Blaga, 
al cărui student fusese pe la Cluj, îmi vorbise despre străbunii lui 
transilvani, stabiliți la Rădăuţi, apoi, odată cu acel Mihai Bîndea care 
şi-a zis Bendevschi, în toată Bucovina. 

Mihai Bîndea, cel pe care eu îl ştiam drept poetul Arcadie Arbore, 
dar nu şi Ben Mihăescu (un alt pseudonim din epoca „Revistei 
Bucovinei), s-a născut la Cernăuţi, în 26 septembrie 1927. A făcut liceul 
în vremuri de bejenie (1938-1946) la Cernăuţi, la Cluj şi la Timişoara. 
Tot la Cluj a făcut Facultatea de Litere şi Filosofie (1946-1948), dar şi 
Facultatea de Drept (1948-1951), apoi s-a angajat profesor de rusă la 
şcoala generală din Chinieşti-Dej şi la cea din Vatra Dornei (1957-1968). 

La Suceava a venit în 1968, ca redactor al ziarului „Zori noi“, în 
redacţia căruia a lucrat până în 1971, când s-a transferat jurist la Staţiunea 
de Cercetări Agricole Suceava. În ultimii ani de viață, trăia mai mult la 
Cîmpulung Moldovenesc, dar a murit la Suceava, în 9 noiembrie 1994. 

Mihai Bîndea a debutat în revista Liceului „Aron Pumnul“ din 
Cernăuţi (1942), curând după aceea răzbind şi spre marile reviste literare 
ale Bucovinei. A fost un poet tradiţionalist, cu construcții ciudate, la 
care trudea îndârjit, încercând nu relaţionări, ci explicaţii prin trăire ale 
mitului şi ale divinului: „Tristul cavaler al sufletului meu, / Încremenit, 
amar, sub ani şi aşteptări, / Veghează, tăcut, în strălucitoarea za / Să sune 
goarna marilor plecări”. 


„Aşteptare... 
Tatei 


Peste viaţă, peste moarte 
se scutură anii 

încet — 

petale de-aramă 

din marele buchet. 


Sub zodii de fier 
urcăm mai dur 

sau 

ne prăbuşim 

loviți 

de rece-a morții coasă. 


Nimănui nu-i pasă 
de marile plecări. 
Tăcut, 
îngenunchiem destinului 
aşteptând 
întoarcerea în lut. 
(Revista Bucovinei, nr. 7/1944, pg. 240) 


Prefață 


Tristul cavaler al sufletului meu, 
Încremenit, amar, sub ani şi aşteptări, 
Veghează, tăcut, în strălucitoarea za 
Să sune goarna marilor plecări. 


Melodii de culori vor defila pe retină, 
Buzele livide vor şopti nume noi, 
Departe va rămâne oraşul din amintire 
Cu oamenii săi murdari şi goi. 


La aprinsul luminilor în cetate, 
Când umbrele s-or încrucişa pe faţă, 
Tristul cavaler încercănat de stele 
Se va-ndrepta spre noua dimineaţă. 
(Revista Bucovinei, nr. 9-10/1944, pg. 334) 

Toamnele, visele... 


Toamnele, toamnele 
gândului sur 
sângeră semnele 
trupului dur. 


Visele, visele, 
flori de argint, 
sângeră sufletul, 
mor şi ne mint”. 
(Revista Bucovinei, 
nr. 11-12/1944, pg. 348) 


Eusebiu Camilar (1910-1965) 


Pe scriitorul care, prin parafrază, ar putea 
fi numit „Everestul Bucovinei“ l-am lăsat la 
urmă cu bună intenţie. Şi asta pentru că Eusebiu 
Camilar înseamnă în proza românească din 
Bucovina altceva; şi asta pentru că despre 
opera lui a scris, cu o neaşteptată înțelegere, 
Constantin Loghin, omul cu care vreau să închei 
definitiv această carte (literatura de după 1946 
nu mă mai interesează). 

Eusebiu Camilar s-a născut la Udeşti, „sub Oadeci“ („Everestul 
Udeştilor““), în 7 octombrie 1910. A făcut studii gimnaziale la Liceul 
„Ştefan cel Mare“ din Suceava, apoi studii universitare la laşi. Încă din 
vremea liceului, Camilar a colaborat la publicaţiile sucevene, inclusiv la 
revista folclorică „Ţara Fagilor“ a lui Constantin Milici. În general, 
statutul de scriitor bucovinean nu l-a prea interesat, deşi poezia lui e 
marcată de „tradiţia bucovineană“, fiind de o frumoasă simplitate, 
luminoasă, un fel de floare pe care străluceşte polenul miturilor străvechi. 

Doar proza lui rupe tiparele tradiționale şi, aidoma prozei lui Mircea 
Streinul, uimeşte şi la Bucureşti, dar şi în Bucovina: 


„Eusebiu Camilar: „Cordun“, roman, Fundaţia Regală, Bucureşti, 
1942. Cine citeşte romanul domnului Eusebiu Camilar rămâne cu o 
impresie bizară. Îşi dă seama că acest roman nu este ceea ce suntem 
deprinşi a cunoaşte în această materie de la maeştrii genului. 

Acţiunea romanului, dacă poate fi vorba de o acţiune, constă 
dintr-o serie de episoade, mai lungi sau mai scurte, aproape fără nici o 
legătură între ele. Sunt o înşirare de întâmplări petrecute într-un sat, 
lipsite de unitate de acţiune. Fiecare personaj îşi trăieşte viaţa proprie, 
fără ca autorul să caute să pună aceste vieți în oarecare concordanță una 
cu alta. Nu se tinde înspre o ţintă oarecare. Romanul îţi lasă impresia 
unei autobiografii neterminate, care-şi aşteaptă continuarea în alte vo- 
lume. 

Ceea ce numim acţiunea romanului se petrece în Bucovina, în 
satul Udeşti, la granița dintre Moldova şi Cordun. 

Ce deosebită este Bucovina domnului Camilar de cealaltă 
Bucovină, pe care o cunoaştem din scrisul lui Grigorovitza, lon Grămadă 
etc. şi al celor mai tineri ca Mircea Streinul, lulian Vesper, Vasile 
Țigănescu şi alţii! Nu mai este Bucovina pitorească, cu peisaje 
încântătoare, cu țărani patriarhali şi cuminţi, cu fete cochete şi delicate 
ca nişte domniţe. Nu este „vesela grădină, cu pomi roditori şi mândri 
feciori“. 

Bucovina domnului Camilar nu mai este țara codrilor întunecaţi 
de fag. „Acum nu mai sunt. Târgul i-a fulgerat cu fierăstrăul. Au rămas 
dealurile pleşuve. Bălţile cu trestii au secat“ (pg. 18). 

Dar „cordunenii“ domnului Camilar! Sunt oameni robiţi muncii 
câmpului, care trag în jug, în locul vitelor pierite, dedaţi viciilor şi 
crimelor, mereu cu blestemul în suflet şi cu sudalma trivială pe buze, 
mereu flămânzi de pământ şi de pâinea neagră, „cleioasă ca glodul“, 
răzbunători, superstiţioşi, gata să-şi lepede credinţa străbună, după spusele 
înşelătoare ale cutărui „prooroc“ fugit din casa de nebuni, egoişti, fără 
urmă de sentiment nobil în sufletul lor, tot oameni aspri, crunți, întunecaţi, 
de parcă i-a fi născut gheena. 

Părinţii nu-şi iubesc copiii şi copiii îi urăsc pe părinți. Pe de altă 
parte, aceşti copii, care sunt nişte „sărăcii“ pentru părinţi, n-au copilărie. 
Până şi jocurile lor nevinovate sfârşesc în tragedii. Ei îşi oţărăsc din 
vreme sufletul pentru viaţa aspră ce-i aşteaptă. 

Flăcăii, dacă nu sunt haiduci sau hoţi, cultivă aceleaşi maniere. 
Umblă cu cuţitele în cingătoare şi joacă la horă cu dreapta petrecută pe 
sub mijlocul fetei, iar în stânga cu pistolul încărcat. Nu-şi iubesc părinții 
şi abia aşteaptă să moară (dacă nu-i omoară chiar), pentru a le moşteni 
pământurile. 

Fetele sunt la fel de aspre şi n-au nimic feminin în ele. 

lată Bucovina pe care ne-o prezintă domnul Camilar în romanul 
său: numai vicii, numai mizerie, numai boli, numai blesteme. Te miri 
cum au putut încăpea atâtea josnicii în numai cele 100 de pagini ale 
volumului. 

Citeşti şi te îngrozeşti! Dacă aceasta e realitatea, e trist, e îngrozitor 
de trist. Ţi se răstoarnă, deodată, tot ce ştiai despre Bucovina cea mult 
cântată de poeți. 

Tehnica romanului este tot atât de stranie. Domnul Camilar 
dispreţuieşte tot ce constituie tradiție în materie de compoziţie, stil etc. 
Nu găseşti deloc descrieri de natură, nu găseşti intuiţii verbale în sufletul 
personajelor. Totul este aspru, colțuros, abrupt. Evită tot ce este imagine 
poetică dulceagă. Expresia tare, câteodată vulgară, merge drept la inimă 
sau creier, fără nici un ocol, fără nici o atenuare. Nu evită nici expresia 
provincială — foarte puține — : strujac, şlaer, trupcă etc. 

Incontestabil, domnul Camilar este un talent literar, dar un talent 
bizar, în felul său“ (Constantin Loghin, Revista Bucovinei, nr. 5/1943, 
pp. 250-252). 


„Eusebiu Camilar: „Prăpădul Solobodei“, Editura „Cartea 
Moldovei“, laşi, 1943... Ca şi romanul precedent, şi acesta e luat din 
viața Bucovinei, din regiunea Sucevei. 

Soloboda este un cătun cu 80 de colibe, un sat la stuhării, în care 
n-a călcat picior de străin şi care n-a fost atins de ceea ce numim 
civilizaţie. Solobodenii „erau scurţi, butucănoşi, întunecaţi“, femeile lor 
„erau pătrate la faţă, colţate, cu frunţile înguste, cu ochi mohorâţi“ (pg. 

12). Despre obârşia lor se povestesc fel de fel de istorii, „că moşii lor cei 
străvechi ar fi fost un neam de căpcâni care mâncau carne de cal, că ar fi 
sosit pe locurile acestea de mult, în urma unui blestem, după ce au aprins 
sate şi târguri... că în puterea nopții pornesc călări pe caii lor mici, iuți, 
către drumurile depărtate pe unde au iscoade şi se întorc încărcaţi cu fel 
şi chip de prăzi... Cei din Soloboda nu se aseamănă cu nimeni în toată 
împrejurimea“ (pg. 11 şi 12). 

Aceşti oameni trăiesc mulțumiți în sălbăticia satului lor. Dar, din 
umbră, îi paşte primejdia: se apropie de dânşii civilizaţia, sub forma 
trenului. Se construieşte o cale ferată, menită să treacă nu numai prin 
satul lor, dar chiar peste colibele lor. 

Şi oamenii încep lupta cu „fiara cea spurcată“, cu „Fiara din 
Apocalips“, despre care se spune „că varsă foc şi fum pe nările largi, că 
are ochi de flacără, gură de jar şi, în calea ei, oameni cenuşii îi deschid 
drumul tot mai adânc spre fundul lumii, săpând pe sub munţi, aruncând 
poduri peste ape, doborând codri, secând iazuri, dărâmând sate“ (pg. 
13). 

Solobodenii sunt oameni neîncrezători, prepuelnici, plini de 
superstiții. În crainicii acestei civilizații ei văd pe „anticrişti““, pe „oamenii 
Necuratului“. În faţa lor sau în urma lor, femeile îşi ocrotesc copiii, 
făcându-le semnul crucii pe față şi la toate încheieturile trupului, uşile 
caselor se închid pe furiş şi câinii urlă. 

Civilizaţia apare în sat şi sub altă formă: sub chipul unui pictor 
genial, de neam mare, lon Palion, omul care, după părerea solobodenilor, 
„fură chipurile şi le răstigneşte pe ziduri“. A sosit misterios în această 
sălbăticie, ca să fie mai aproape de natură şi să-şi poată desăvârşi opera 
vieţii. E] îi înțelege pe ţărani, îi aprobă şi-i încurajează în acţiunile lor de 
rezistenţă împotriva civilizației. 

Odată cu apariţia „fiarei roşii“, se apropie de sat şi altă primejdie: 
străinii care lucrează la construirea căii ferate. Sosiţi cu singura lor avuţie, 
„băţul de drum“ (pg. 10), ei îşi aşează colibele în preajma cătunului. Ei 
sunt purtătorii civilizației. „Sălbăticia trebuie să dispară sub roţile de 
fier ale civilizației“, se exprimă un Kulturtrager de aceştia, la care 
afirmaţie pictorul are aceste ieşiri violente: „Te urăsc, om nou... Poţi 
alerga mai tare ca vijelia, dar fiara sălbatecă din tine rămâne tot aşa de 

sălbatecă. Îmbrăcat în blănuri şi mătăsuri, spălat cu apă de trandafiri, tot 
bestie rămâi, om nou. Te poţi urca pe maşini repezi ca vântul, poţi locui 
în palate cu vârful în nouri, dar sufletul îţi rămâne tot de fiară“ (pg. 74)... 

Lupta solobodenilor împotriva acestor prefaceri este aprigă. 
Vornicul lor, plecat la Împăratul, se prăpădeşte în spânzurătoare, oamenii 
se dedau la diferite acte de sabotaj, dar, cu toate acestea, lucrările liniei 
ferate progresează. Atunci se produce un act disperat al sătenilor. 
Îndemnaţi de moşneagul Baran, parcă rămas din alte vremuri, sătenii 
aruncă în aer zăgazul apelor, care inundă satul şi îneacă pe străini. 
Descrierea acestui prăpăd este de un realism zguduitor şi credem că nici 
potopul biblic n-a fost mai straşnic (pp. 125-129). 

În partea a doua a romanului, urmează ridicarea unui nou sat, sub 
măgura Oadeciului. Se arată, cu aceeaşi putere descriptivă, greutățile pe 
care le întâmpină sătenii în noua lor lucrare, se redă degenerarea 
moravurilor, infiltrarea lentă a străinilor etc. Parcă un blestem îi urmăreşte 
pe solobodeni; nici aici n-au linişte; îi paşte altă primejdie: deposedarea 
lor de către proprietar de locurile pe care îşi ridicaseră noile gospodării. 
„Boierul de la Viena“ îi ameninţă cu alungarea pentru a aşeza în loc pe 
„rusnaci“... 

Urmează exodul populației, evocat cu aceeaşi putere de sugestie 
ca şi prăpădul din cartea întâia... Pleacă țăranii noştri în pribegie, neavând 
vreme nici măcar să-şi stingă focul din vatră... 

Despre realismul stilului domnului Camilar am vorbit mai sus. El 
constituie calitatea principală a scrisului său. Pe lângă aceasta, stilul său 
este extrem de colorat... Dialogul este scurt, abrupt, oamenii aceştia 
simpli, duri n-au când sta de vorbă, se înțeleg mai mult din gesturi. 

În general, toată acţiunea este condensată, episoadele sunt scurte 
şi pline de viață, caracterizările sunt deplin evocatoare. Totul îți dă 
impresia primitivului, nefalsificatului. Deşi acțiunea se petrece cu cel 
mult o sută de ani în urmă, oamenii sunt parcă scoşi din Biblie, iar 
întâmplările vin de la începutul veacurilor. Este ceva grandios, apocaliptic 
în acest roman. 

În sfârşit, Bucovina îşi are romancierul!“ (Constantin Loghin, 
Revista Bucovinei, nr. 1/1944, pp. 41-43). 

Trăitor al unei superbe poveşti de dragoste cu Magda Isanos, 
poetesa cu rădăcini basarabene, Eusebiu Camilar, în ciuda realismului 
povestirilor sale, a divinizat satul bucovinean ca să-l poată iubi până la 
capăt. A scris şi publicat mult, încă din 1937: „Chemarea cumpenelor“ 
(poeme, 1937), „Nocturne“ (poeme, 1937), „Cordun“ (roman, 1942), 
„Turmele“ (roman, 1946), „Valea hoţilor“ (roman, 1948), „Negura“ (ro- 
man, 1948), „Râpa oarbei“ (nuvele, 1951), „Secerişul“ (nuvele, 1951), 
„Temelia“ (roman, 1951), „Livezile tinere“ (povestiri, 1954), „Nopți 
udiştene“ (povestiri, 1960), „Poezii“ (1960). 

Eusebiu Camilar şi-a ars „tămâia sufletului mort / Pe rugurile 
asfințitului“ în 27 august 1965. 


„Rugăciune 


Pământule, 
Cântând venit-am iar 
Cu ochii fascinați de-albastre cruguri 
Şi-n Via Ta cu bogății de struguri, 
În Via Ta băut-am vin amar. 

* 
Vreau fericirea pelerinului 
Rătăcitor spre temple iluzorii; 
Să-mi fie frați de pribegie norii 
Imaculaţi ca flacăra crinului... 
Vreau lacrima părăsitului, 
Regretele celui rămas în port: 
Să-mi ard tămâia sufletului mort 
Pe rugurile asfinţitului... 

* 
Pământule, 
Cântând venit-am iar 
Cu ochii fascinați de-albastre cruguri 
Şi-n Via Ta cu bogății de struguri, 
În Via Ta băut-am vin amar... 
Pământule, Din crângurile Tale 

Aş vrea să culeg flori ca un copil 

În nopțile albastrului April, 

În ningeri parfumate de petale... 

Şi-atâtea flori de trandafir aş rumpe 

Să i le-nchin Frumoasei Vrăjitoare; 

Căci zâmbetele Ei subjugătoare 

Mi-s ca lumina ochilor de scumpe... 

E 

Vreau bucuria pelerinului 

Rătăcitor spre Temple iluzorii: 

Să-mi fie frați de pribegie norii 

Imaculaţi ca floarea crinului... 
(Crainicul Cetăţii, nr. 1-2/1934, pp. 4, 5). 


Poem 


Ne-am despărțit ca apele tăcerii 
Într-un amurg cu slăvi tradafirii; 
Ne-am despărţit când duhurile serii 
Îşi revărsau prinosul peste glii 


Şi cea din urmă dintre bucurii 
Am înecat-o-n apele tăcerii. 


Ne-am despărțit în ora când se-nchină 
Cu ochii plini de lacrimi de lumină 
La pietre de hotare pelerinii; 

În ora când spre porturi legendare 

Pe galbenele mări crepusculare 
Alunecă gondolele luminii. 


Desamăgiţi noi am privit spre slavă 
Cu cea din urmă flacără bolnavă 


A ochilor pierduţi, de lacrimi plini... 

Şi-aşa de grea ne-a fost povara humii 
Când ne-am pornit spre largurile lumii 
Ca doi necunoscuţi, ca doi străini... 


Şi ne cânta pe urme Kama-Deva 
Străvechiul cântec cu Adam şi Eva 
Inveşmântaţi cu-ale durerii zeghe; 


Şi poate tu te afli printre morți 
Că-n urmă s-au închis atâtea porți 
De cetăţui cu turnurile negre. 
(Crainicul Cetăţii, nr. 1-2/1934, pp. 14, 15). 


Cântec 


Clopote ce nu mai sună 
Prin imensități de goluri; 
Porumbei porniţi în stoluri 
Spre mirajul pal de lună. 


Vrăji în ape de fântână; 
Doruri de la draga mea. 
Flori ce nu le-oi mai avea, 
Flori de dragoste păgână, 


Flori pe pietre de altare, 
Flori la negre porţi de schit, 
Flori ce mi le-a dăruit 
Draga, într-o înserare. 


Clopote ce nu mai sună 
Prin singurătăți de goluri; 
Porumbei porniţi în stoluri 
Spre mirajul pal de lună, 

Flori pe pietre de altare, 
Flori ce nu le-oi mai vedea: 
Flori de la iubita mea, 
Cine plânge? Cine oare? 
(Crainicul Cetăţii, nr. 3-4/1934, pg. 26). 


Cântecul Pelerinului 


I. 
Pe drumurile anilor, 
Am poposit la hanuri solitare, 
M-am închinat troiţelor stinghere, 
M-am ameţit cu băuturi amare, 
Pe drumul anilor, 
Te-am căutat prin mari singurătăți 
Strigându-te pe nume-n miez de noapte 
Pe ulițele negrelor Cetăți. 
Şi-am întrebat şi apele şi vântul, 
Şi paserile cerului şi norii 
Când se ducea departe flota nopții 
Şi-o-ntâmpinau pe mări de aur Zorii... 
* 
Pe drumurile anilor, 
M-am ostenit urcând pe munţi de piatră 
Spre mănăstiri cu candelele stinse 
În care doar hiena vânturilor latră... 
Am adormit pe țărmi pustii de fluvii 
În ora când în purpura splendorii 
Ca un Erou din sfintele legende 
Murea Amurgu-nvăluit în glorii... 


II. 
Pe drumurile anilor, 
Sub stelele cu flăcări efemere, 

M-am ameţit cu băuturi amare, 
M-am închinat troițelor stinghere, 


Dar cine-a ascultat fierbintea-mi rugă 
Pe creştetele munților de piatră 

La mănăstiri cu candelele stinse 

În care doar hiena vânturilor latră... 


Pe drumurile anilor 
Cu cruci uitate pe la răspântii, 
Te-am căutat, Speranța mea, zadarnic, 
Pe drumurile anilor pustii...“ 
(Din „Cartea tristeţilor“, 
Crainicul Cetăţii, nr. 1-2/1934, pp. 4, 5). 

„Mărturii din noaptea oprimării” 


Există o întreagă literatură română cultă care a supravieţuit numai 
prin oralitate, fiind încredinţată paginilor târziu, uneori de autori, alteori 
de ştiutori de „oamenii-cărți”, adică de foşti deţinuţi politici care au 
supravieţuit comunismului. 

În general, „mărturiile din noaptea oprimării“, cum le numea poetul 
Vasile Pânzariu, s-au făcut prin „versificare în gând“, pentru că poemele 
dibaci şlefuite şi păstrate în gând nu mai puteau fi descoperite, confis- 
cate şi arse de către torționari, dar se puteau încredința, prin şoptire, şi 
altor camarazi de suferință, care, datorită melodicităţii şi datorită aparentei 
simplităţi a versurilor, lesne reţineau poemul în care clocotea şi propria 
lui suferință. Şi, deşi au văzut lumina tiparului târziu, după Revoluţia 
Română, poemele „scrise în gând“ fac parte din literatura iconaristă, în 
măsura în care toţi deținuții politici au fost nişte inițiați în moarte, în 
memorie şi în dumnezeire. 


Vasile Pânzariu (n. 1930) 


Poetul care a avut „Revelația Trinității“, 
trăind un adevărat „coşmar în noaptea veacului“, 
Vasile Pânzariu, s-a născut la Burdujeni, în 12 
ianuarie 1930. Era tânăr, de-abia absolvise liceul, 
se ţinea departe de politică, dar nu putea admite 
să nu facă nimic împotriva ocupaţiei bolşevice, 
aşa că, în noaptea de 22 spre 23 august 1950, 
împreună cu Eugenia Donici şi Catrinel Popescu, a împrăştiat manifeste 
antibolşevice, în numele organizaţiei „Cetatea lui Ştefan cel Mare“, pe 

care el o înființase în 1947. A fost arestat în noaptea de 26 august şi 
condamnat la muncă silnică cu decădere din drepturi, în 27 septembrie 
1951. La Jilava, la Gherla, la Văcăreşti, în minele de plumb de la Baia 
Sprie şi Cavnic şi în lagărul de muncă de la Poarta Albă, Vasile Pânzariu 
şi-a făcut ucenicia poetică. 

Primul mare dascăl de „ars poetica“ i-a fost, timp de zece zile ale 
anului 1955, în spitalul penitenciarului de la Văcăreşti, poetul-martir 
Radu Gyr. 

La Baia Sprie şi la Poarta Albă, a avut alți maeştri, pe Ion Caraion 
şi pe Ovidiu Papadima. Apoi, după ce deja scrisese în gând o primă carte 
de poezie, a fost eliberat, în 24 august 1960, şi încadrat în frontul muncii 
prost plătite. 

După vreun deceniu de muncă, Vasile Pânzariu începe să 
frecventeze Cenaclul „Nicolae Labiş“ din Suceava, iar Radu Mareş îi 
publică şase poezii în „Coordonatele literare“ ale ziarului „Zori noi“, 
ediţia din 4 februarie 1970. 

În 22 septembrie 1970, pentru că şi Academia Română, şi câţiva 
scriitori comunişti suceveni „descifraseră“ în cele şase poezii un grav 
anticomunism, dibaci disimulat, Vasile Pânzariu a fost arestat, iar Radu 
Mareş demis din redacţia ziarului. larăşi Văcăreştii, apoi Aiudul, iarăşi 
alături de trei sute de martiri, până în 8 septembrie 1972, când regimul 
comunist, la presiunile Europei, se vede obligat să-i elibereze şi pe ultimii 
deținuți politici. 

Şi n-a mai fost nimic altceva decât suferință, chiar dacă, începând 
cu anul 1994, când i se publică, la Hliboca, cărticica „Dincolo de Azi“, 
poeziile lui Vasile Pânzariu încep să-i despovăreze sufletul pentru a se 
aşeza între coperţi de cărți. Au urmat celelalte cărți de „mărturii (poetice) 
din noaptea oprimării““, „„Coşmar în noaptea veacului“ (1996). „Amprente 
pe Golgota lumii“ (1998), „Revelația Trinității“ (2003), apoi, în 2005, o 
antologie de autor, purtând titlul unei cărţi anterioare, „„Coşmar în noaptea 
veacului“, toate apărute în editurile pe care le-am coordonat în aceşti 
ani. 

În întreaga lui operă poetică, Vasile Pânzariu înfăţişează, de fapt, 
oneste străfulgerări ale sufletului de o superbă verticalitate, cu care a 
fost înzestrat tragicul şi profundul poet cu rădăcini răzeşeşti sub poala 

pădurii din vecinătatea Sucevei. 
Vasile Pânzariu n-a fost şi nu este un aspirant la glorie, ci un martor. 
Toate cărţile lui sunt mărturii care pot clătina doar vietățile umane 
dotate cu suflet, vietăţi care se pot iniția, prin lectură, şi în ultimile taine 
ale suferinţei: 


„Prieten drag 


Rămâi, păianjene, rămâi cu bine, 
doar tu mi-ai fost prieten de celulă, 
ai vieţuit alăturea de mine 

şi-am îndurat mizerie destulă. 


Ne-am înţeles prin simţuri, fără vorbă, 
ne-am plâns de frig, am fost lipsiţi de hrană, 
mult timp trecea până sorbeam o ciorbă 

sau apa moartă cu aceeaşi cană. 


Păianjen drag, prieten de-nchisoare, 
cum am pândit la gratii împreună! 

Tu aşteptai vreo gâză zburătoare, 

eu, de la vânt, un semn de veste bună... 


Vieţile ne sunt ca două fire, 

şi firul tău şi-al meu o să se rupă, 
dar, până-atunci, un strop de amintire 
îmi va rămâne-n amărâta cupă. 


Ne număra în scoica pietrei sure 
un temnicer, în fiecare seară, 

el se-ncrunta, obişnuit să-njure 
de tot ce-i sfânt, şi dimineața iară. 


Prieten drag, păianjene cuminte 
şi arhitect de țesătură fină, 

tăcuțţi şi trişti vom suferi-nainte, 

fără s-aducem nimănui vreo vină. 
Ne-om despărți, de-oi mai avea putere, 
osânda sper prea lungă să nu fie, 

n-am să te uit, te-oi pomeni-n tăcere 
ca şi-n această scurtă poezie. 


La moartea mamei 


scrisă după visul ce l-am avut în noaptea 
de 23/24 iunie (Sânziene) 1957 la Gherla 


La moartea mamei n-a fost chip s-ajung, 
vedeam prin vis prohodul de departe 
cum se târa ca şi un şarpe lung 

pe-un drum sucit, pe lângă garduri sparte. 


Prin ceața vremii dibuiam grădina 
să caut bolta mărului cel mare 
sub care mama îşi găsea hodina 
când ne-mpletea flanele şi fulare. 


Ea ne-a crescut, purtându-ne de grijă 

la şase frați şi două surioare, 

plângea-n ascuns, avea o schijă 

de dor în ea, dar nu spunea ce-o doare... 


Suna prin mine clopotul simțirii 

şi vara-n doliu astupa cangrene 
sub bolți cernite, căutându-şi mirii 
se năduşeau prin aer sânziene. 


Toţi şi-au lăsat în ochii ei făptura, 
cât mai avea o clipă de lumină, 

dorea ceva, dar 1 se-nchise gura 

fără ca fiul cel mai mic să vină... 

Am încercat să-nlătur nişte pume 

cu braţul libertăţii mele ciung. 
Zadarnic ea m-a tot chemat pe nume, 

la moartea mamei n-a fost chip s-ajung! 


Din cavoul 101 
Gherla, 1958 


Înmormântat de viu în cimitirul 
cu sute de cavouri suprapuse, 

în care zac fiinţele depuse, 

ce nu şi-au dat Satanei roşii birul, 


Aici doar ruga neamului pătrunde 

şi veghea Domnului lisus, ce-n şoapte, 
ne dă puteri să-nvingem lunga noapte 
în care laba urii ne ascunde. 


Prin crăpăturile oblonului ce-astupă 
ochiul de geam cu gratii ca o pleoapă, 
sug aerul ce-abia poate să-ncapă 

cu-un strop de cer mai mic decât o crupă. 


Şuviţele luminii din afară 

pătrund furiş din zilele frumoase, 
ungându-mi pielea seacă de pe oase 
măcar o clipă cald să mi se pară. 


Ca foametea mai lesne să ne sugă 
vigoarea trupurilor sechestrate, 
ciracii crimelor organizate 
adaugă torturi, să le distrugă... 

Păianjeni suri din umbre coşcovite 
sunt singurii prieteni ce coboară 
să-mi ţină de urât în racla chioară 
cu legănări de aţe nezărite. 


În mine strâns, sunt doar o licărire 
ce-a mai rămas din sfintele răsaduri 
să biruiesc vremelnicii de iaduri, 
purtând milenii de osânde-n fire. 


Credinţa, ce-i un duh din miez de astre, 
îmi pregăteşte marea evadare 

din silnica şi neagra îngropare 

spre mântuirea sinei prin dezastre... 


În jurul junghiului din scoica vieţii 
îşi rotunjeşte demnitatea perla, 

cu ea ieşi-voi singur şi din Gherla, 
oricât de duri şi reci i-ar fi pereții! 


În cimitir, toți morţii vii aşteaptă, 
aştept şi eu, cu noi, dintr-o durere, 
întregul neam e-n prag de înviere 
printr-un Cristos biruitor prin faptă! 


Oazele 
Poezie arestată în 1970 
Oazele, oazele, mijloc de nadă 
în calea ființelor care vor cert 


să bea libertatea ce încă mai zace 
păzită de labe şi dinţi în deşert. 

Ce tristă minune, deşertul le-a dat 
culoarea şi simţul acela felin 
s-adulmece-n aer suflarea de guri 
ce aspre de sete prin arşiţă vin. 


Ce mare-i deşertul, usucă şi frige 
pe mulţi călători prinşi de groază, 
de sete mereu şi mereu o să strige: 
Ajungem noi vreodată în oază? 


Ferestrele mele 
Tot dintre poeziile arestate în 1970 


Într-o zi am deschis ferestrele mele spre lume, 
aburite de invidie şi răscoală. 

Credincioşii se-nchinau după nimfele dorințelor lor 
ce se pierdeau pe străzile zării. 

Ciungi, chirciți, ologi se târau pe trotuare 

să cerşească la colţul străzii moderne. 

Sicriile tot mai scumpe se cumpărau cu plata înainte 
de către cei ce urmau să moară. 

Namile de vătafi contemporani 

umbreau speranţele lumii 

pentru care nu mai pâlpâia 

soarele dreptății. 

Stârnită din om în om de-o cumplită nevoie, 

prin toate şi prin totul 

trecea roata ciubucului. 


Tocurile pantofilor eleganți, 
purtaţi de închipuitele doamne, 
ţăcăneau pe lângă suferinzi 
ca un fel de ironie stridentă. 

Timpul poreclit liber 

al acelora ce se numesc oameni 

era măcinat fără de întreruperi 

la moara cozilor. 

Graba, pretutindeni prezentă, 
încâlcea şi ameţea sensurile, 

ciudată înălțare a civilizaţiei 

pe treptele spoite cu etică şi echitate! 


Stăpânii frâielor statului, înfricoşaţi 
de geamătul răbufnitor al gloatelor, 
angajau tot mai mulți haidamaci 

cu valută de privilegiați 

pentru posturi sigure de oprimatori. 


Destrămarea, inepţia, corupția 
dansau extaziate 

în jurul mentorului deghizat 
în costumul prosperității... 


Nemaînţelegând nimica din lume, 

năpădit de zgomotul străzilor moderne, 

măcar pentru a plânge în mine 

am tras ferestrele!”. 
(Coşmar în noaptea veacului, 
Partea I. Mărturii din noaptea oprimării, 
Grupul editorial 
Crai nou — Muşatinii — Bucovina viitoare, 
Suceava, 2005) 

Dumitru Oniga (n. 1925) 


Născut la Stupca, în 14 august 1925, 
Dumitru Oniga, rănit de un glonte rătăcit, pe 
când privea, ca tânăr gimnazist, din Parcul Cen- 
tral al Sucevei, la o represiune armată, a fost 
arestat, în martie 1942, pentru apartenenţă 
presupusă la „Frăţiile de Cruce“, condamnat la 
trei ani de închisoare şi încarcerat la Cernăuţi. 
Nu era legionar, dar avea să devină, din spirit 
de solidaritate, un naționalist temperat după 
arestările şi condamnările din 1944, din 1946 şi din 1958, soldate cu 
aproape 17 ani de detenţie politică. În timpul detenţiei la „Uniunea 
Scriitorilor din Aiud“, cum numea Petru Pandrea temniţa celor 45 de 
mari scriitori români, Dumitru Oniga avea să ucenicească în arta poetică 
pe lângă Radu Gyr, dar poemele lui aveau să fie încredințate colilor de 
hârtie abia de prin 1990, când neştiutul poet bucovinean începe să publice 
în gazetele „Crai Nou“ din Suceava, „Solstiţiu“ din Satu Mare, „Tri- 
buna Transilvaniei“ din Cluj-Napoca, „Tara“ din Chişinău, „Plai 
Românesc“ din Timişoara etc. 

În 1996, ziarul sucevean „NordPress“ al fraţilor Ioan, Vasile şi 
Gheorghe Iftode i-a publicat, ca şi lui Vasile Pânzariu, o primă carte, „Cântece 
triste“, iar de atunci cărţile lui apar cu ritmicitate pentru a rosti dragoste, 
libertate, credință într-o Bucovină din ce în ce mai încenuşată şi mai 
insensibilă. 

O antologie de autor, apărută în 1998, „Novissima Tristia / 1948- 
1989, o carte de sonete, „lubiri““, apărută recent, un volum de memorialistică 
(„Cuvinte, lacrimi, sânge şi morminte“), pregătit pentru a fi încredințat 
tiparului spre mijlocul anului 2007, stabilesc coordonatele tulburătoare ale 
unei opere literare dedicată „Celor ce iubesc fără limite Libertatea“. 





„Colind 


Colind străbun, cules de prin psaltiri, 
Te-a scris o mână albă de bătrân, 

Ţi-a pus miros de smirnă şi de fân, 
Cum spun în carte sfinte prorociri. 
Sub geamul închisorii mai rămân 
Doar fulgii de zăpadă cu-amintiri, 
Colindul vechi, cules de prin psaltiri, 
Se stinge-n fum de smirnă şi de fân. 


Prin ce hrisoave dragi şi-n ce trecut 
Mergi, suflete, în noaptea de Crăciun 
Vibrezi adânc ca un colind străbun, 
Te bucuri de lisus cel nou născut? 


Şi lacrimile-n taină se adun 
Pe-acelaşi drum de lacrimi cunoscut, 
Din rănile ce vin şi ce-au trecut 
Un nou colind în noaptea de Crăciun. 
(Aiud, decembrie 1952) 


Mama 


Azi, burniţele toamnei se leagănă-n suspine 
Ca lacrimile tale — că n-a secat izvorul 

În ani de aşteptare, când plânsul şi când dorul 
Au ars ca două candeli vrăjite pentru mine. 


Azi, fulgii grei ai iernii se leagănă pe vânt 

Ca părul tău ce timpul ţi l-a albit la tâmple, 

Azi, când mă-ntorc acasă, tot sufletul se împle: 
M-aştepţi în poarta casei sau poate în mormânt? 


Îmi voi pleca genunchii, de te-oi găsi în viață, 
Ți-oi pune capu-n poală să-l mângâi, să mă cerți, 
Doar tu vei înţelege, doar tu vei şti să ierți, 
Primi-voi cu smerenii blajina ta povaţă. 

Dar dacă peste timpul ce-n urmă se destramă 
Găsi-voi doar o cruce pe bulgări de pământ, 
Îmi voi pleca genunchii şi ruga mea pe vânt 
Va implora iertare. lertare, mamă, mamă! 
(Aiud, iulie 1952) 





Conştiinţa 


Cine se vaită-n noapte răguşit 

De se cutremur munți din temelie? 
Ce vânt năprasnic tună-n vijelie, 
Ori s-au făcut spărturi în infinit? 


Se-nvolbur uragane din pustie 
Sau osii-n univers au ruginit? 

Al haosului clopot a dogit? 

Cine se vaită-n noapte? Cine ştie? 


Nimic. Afară-i totul liniştit. 
Tresar prin somn miresmi diamantine, 
lar noaptea pe călcâie-a adormit. 


Cutremurul ce smulge mări şi vine 
E-aici, în pieptul meu dezlănţuit, 
Tot iadul parcă huruie în mine. 
(Aiud, octombrie 1954) 


Reîntoarcere 


Şi, totuşi, peste anii grei de zgură 
Mă-ntorc iar la palatul de cristal 
Acelaşi cavaler medieval 

Să-ţi plec în faţă vechea mea armură. 

Bat cu mânerul spadei în portal 
Şi-aştept să se deschidă piatra sură 
Ca să sărut pios, cu-aceeaşi gură, 
Icoana ta crustată-n ideal. 


Bătaia-n ziduri se prelinge mută, 
Castelul mort răsună a pustie, 
Prin parcul plin de spini şi de cucută 


Doar luna-şi cerne colbul argintiu 
Peste ruini, pe gloria pierdută. 
Şi, totuşi, m-am întors. Dar prea târziu. 
(Aiud, iulie 1954) 


Mai îngăduie, suflet! 


Mai îngăduie, suflet al meu, 

Curând temniţa cărnii se va destrăma 
Şi te vei elibera de întuneric şi chin, 
Mai îngăduie puţin! 


Până voi trece dincolo de ființă, 
Mai am un legământ, o făgăduinţă, 
Să sădesc în suflete o credință 
Măcar 

Cât un bob de muştar 

Care să răstoarne munţii de ură, 
Minciună, înşelătorie, impostură, 
Să-i prefac în pulbere, în zgură. 


Până când semnul îngerului o să mă cheme, 
Mai îngăduie o vreme! 

Cu ultima fărâmă de voinţă, de cutezanţă 
Să aducem în cugete o speranță 

Pentru dreptate, libertate, bunăvoire, 
Pentru un petic de cer, pentru izbăvire. 


Până se va apropia clipa despărțirii 

Ceva va veni în plicul nemărginirii 

Să pot aprinde în inimi o scânteie de iubire, 
Să ne putem apropia de dumnezeire 

Cu sfânta ramură de măslin. 

Mai îngăduie puţin! 


Pe fundul paharului a mai rămas drojdie amară 
Şi ştiu că nu mi-e îngăduit să mă eschivez, 
Curând o să te eliberez, 

Mai aşteaptă un ceas, o seară, 
Suflet al meu, nepieritoare comoară 


(Cântece triste, Editura NordPress, 1996). 


pe 


720 


Mărturisitorii. O istorie a scrisului bucovinean 


„Pentru Bucovina noastră” 


În februarie 1945, apărea ultimul număr al „Revistei Bucovinei“, 
iar odată cu această revistă apunea şi o generaţie scriitoricească 
inconfundabilă. Nimic din responsabilitatea, din solidaritatea şi din 
patriotismul curat al acelei generații nu a mai supravieţuit după aceea. 
Nici Bucovina nu a mai supravieţuit, în ciuda aparențelor, ea murind, în 
temniţele politice în care au zăcut lancu Nistor, Teofil Lianu, Traian 
Chelariu, Vasile Țigănescu şi toți ceilalți, în mare majoritate cu suferinţe 
ascunse şi, deci, neștiute. 

Întorşi la Suceava, Constantin Loghin şi George Antonescu au 
încercat să regrupeze forțele literare, dar n-au mai izbutit. Mai stăruitor, 
George Antonescu l-a adus lângă sine pe Dimitrie Loghin şi împreună 
au scos la lumină, de Sânziene 1947, o „Culegere din scrisul bucovinean“, 
pe care au numit-o „Floare de gând“. Vorbeau, în antologia aceea, tipărită 
la Mitropolia Sucevei, şi despre „Mircea Streinul printre noi“, despre 
supraviețuirea întemeietorului de identitate prin „neamul lui poeticesc“. 
Apoi, s-a lăsat întuneric. În curtea interioară a închisorii din Suceava au 
fost arse cărțile şi revistele identităţii noastre. Scriitorii au fost închişi şi 
supuşi umilinţei. Un neam întreg s-a umilit atunci, dar, din păcate, ieşirea 
din umilinţă n-a mai fost comisă nici măcar până astăzi. Noi nu ne-am 
mai recuperat temelia, deci nu putem dura. Şi chiar dacă s-a scos din 
subsolurile temniţei universitare, cu ocazia centenarului, bustul lui Traian 
Chelariu, asta nu înseamnă că am fi tras oblonul spre a ne învrednici la 
lumină. Noi rămânem în umilință, noi încă nu ne-am recuperat identitatea. 
Mă îndoiesc că măcar generaţiile viitoare vor trudi pentru întregirea 
patrimoniului cultural bucovinean cu scrierile care încă mai dor. 
Generaţiile acestea nu vor putea reface legătura pentru că verigile care 
suntem sunt rupte, pentru că noi nu mai avem identitate, pentru că prin 
noi a murit, fără speranţă de renaştere, Bucovina. 

Autorul  impresionantului studiu 
„România agricolă şi Imperialismul economic 
al ţărilor industriale“, publicat în 1946, 
publicistul care a scris ca nimeni altul despre 
țăranul bucovinean şi despre gospodăria lui, dar 
şi despre dramele refugiaților, Ştefan Piersic, a 
văzut lumina zilei la Corlata, în 27 decembrie 
1899. A făcut studii gimnaziale la Suceava, până | 
în 1919, şi universitare la Bucureşti, unde a 
absolvit, cu grad de locotenent, în 1924, Facultatea de Medicină 
Veterinară a Institutului Medico-Militar. A fost repartizat, în 1925, ca 
medic militar veterinar la Regimentul de Artilerie de la Floreşti-Cluj, 
s-a căsătorit, în 1927, cu Vera Paşcanu, fiica unui profesor de la Facultatea 
de Teologie a Universităţii din Cernăuţi, fost preot la Valea Seacă, şi a 
devenit tată în 1929, când s-a născut Lucica, fetiţa care va sfârşi tragic 
în apele Prutului (în 1941), şi în 1936, când se va naşte Florin, viitorul 
„actor descheiat la suflet“, care se va impune în filmografia şi în teatrul 
românesc. 

Mutat, datorită statutului său de militar de carieră, la laşi, în 1940, 
şi, apoi, la Cernăuţi, în august 1941, retras la Piteşti, în 1944, şi, apoi, iar 
la Cluj, doctorul Ştefan Piersic a scris, cu har indiscutabil, în gazetele 
bucovinene (era membru al Societăţii Scriitorilor Bucovineni din 1942), 
apoi, pentru că a refuzat să se înscrie în partidul comunist, ca să poată fi 
numit în funcţia de prefect al Clujului, a fost arestat, în septembrie 1952, 
şi trimis într-o colonie de muncă din Dobrogea, fiind eliberat, fără 
judecată şi fără explicaţii, în vara anului 1954. 

Om de ştiinţă, care a preferat colonile de muncă forţată ale 
Dobrogei pentru a-şi salva acest statut, Ştefan Piersic s-a stins, în 26 
iunie 1991, la Bucureşti, dar fără să mai revină vreodată la masa de 
SCTIS. 

Din publicistica lui profund mărturisitoare, am ales „Țăranii din 
Bucovina“, o tabletă literară, scrisă în refugiu, la Sălişte, aidoma unei 
închinări a refugiaților bucovineni mistuiţi de dor, o închinare prin care 

sunt omagiaţi tulburător, precum în poveţele de la 1848 ale lui Alecsandri 
către Iraclie Porumbescu, cei ce durează şi ne reprezintă: 


„Tăranii din Bucovina 


Voi, ţăranii Bucovinei, aţi fost mucenici ai Neamului în trecut, 
sunteţi mucenici ai Neamului astăzi şi pietrele de temelie în fundamentul 
Țării Româneşti totdeauna. 

Voi, ţărani din mândra Bucovină, sunteţi monumente istorice, cari 
purtaţi în pletele voastre şi în portul vostru țărănesc frânturile cele mai 
dulci din prea glorioase vremi ale Neamului moldovenesc. 

Voi, țăranii din Bucovina, întruchipaţi în făptura şi în ținuta voastră 
pe logofeţi, vornici, paharnici şi pe plăeşii de rând din trecutul falnic al 
Moldovei. 

Plăeşii din Bucovina au frământat istoria Moldovei, în veacurile 
trecute, şi mândrul țăran Bucovinean de astăzi păstrează şi poartă cu 
atâta demnitate moştenirea plăeşului de demult, de cu veacuri în urmă, 
păstrându-i portul, limba şi frumusețea. 

Când mândra noastră Bucovină, cea mai frumoasă perlă din stema 
Moldovei, a fost smulsă cu brutalitate de la sânul mamei, s-a cutremurat 
trupul Moldovei, căci în plaiurile Bucovinei au rămas dovezile istoriei 
trecutului Neamului Moldovenesc. 

Țăranii Bucovinei, prin descendența lor din logofeţi, din vornici, 
din paharnici, din ispravnici şi din demnitari ai vestitelor curți domnitoare 
din Moldova, reprezintă elita Țării Româneşti. 

Şi satul bucovinean este un monument istoric, atât prin aşezarea 
şi construcția lui, prin bisericile voivozilor, logofeţilor şi vornicilor, prin 
ruinele cetăților vechi, apărătoare ale trăiniciei Neamului din trecut. 

Cât te-au cântat poeţii pe tine, Bucovină dragă, grădină de inspirații 
şi rai de frumuseți! 

Dor ni-i de tine, Bucovină dragă, şi plâng sufletele noastre, ale 
feciorilor tăi scumpi, pribegi alungaţi din frumuseţea inimii tale, alungaţi 
din frumuseţea plaiurilor noastre, din farmecul pădurilor şi munţilor 
noştri. 

Tu, ţăran Bucovinean bătrân, ai rămas singur stâlp de sat să păzeşti 
încă o dată, cu vrednicia strămoşilor tăi, comorile pământului nostru 
scump, bisericile şi mănăstirile voivozilor şi strămoşilor noştri. 

Tu, plăeş Bucovinean, eşti şcoala generaţiilor cari se nasc şi se 
frământă pe pământul Bucovinei, de la tine se învaţă istorie, de la tine 
iubire de neam, de la tine dragoste de țară, de la tine se învaţă dragoste 
de vatră strămoşească, de la tine, Tăran Bucovinean, se ia virtute din 
virtuțile strămoşilor noştri. 

Şi astăzi ca şi altădată, tu, Tăran Bucovinean, ai rămas lângă 
comoara satului tău să înfrunți puhoiul năvălirilor cu demnitatea ta 
mândră, clădită de frământarea şi tradiţia trecutului şi, astfel, să devii 
din nou martir şi şcoală pentru noi şi pentru urmaşii noştri, peste veacuri 
viitoare. 

La întoarcerea noastră în Bucovina, vom călca sfioşi şi ruşinaţi în 
faţa ta, Tăran Bucovinean, şi cu greu te vom putea privi drept în ochi, în 
privirea ta mândră şi mustrătoare, încărcată de greutatea unei răscruci 
din istoria Bucovinei. 

La întoarcerea noastră în Bucovina, vom intra în sfinţenia satelor 
noastre, arse şi prădate, plângând, tremurând şi sguduiți de mustrare 
sufletească şi, de pe mormintele martirilor noştri de astăzi, vom culege 
învățături de dragoste de Neam şi glie strămoşească. 

Mormintele voastre proaspete de martiri vor fi pagini de istorie 
grea, pagini de istorie vie ce se vor întipări prin lacrimi în sufletele noastre 
de moştenitori ai voştri, cu regretul dureros că n-am putut să fim la 
înălțimea voastră, Țărani Bucovineni“ (Deşteptarea, nr. 11-12, 1-15 iulie 
1944, pg. 2). 


Constantin Loghin (1891-1961) 


Nu arăta aşa cum mi l-am închipuit. l-am privit îndelung chipul 
din fotografie, chip de funcționar fără griji, care nu sugerează prin nimic 
arderile temeinice şi profunde. 

Constantin Loghin s-a născut la Budeniţ-Storojineţ, aproape de 
Vicovul de Sus, în 4 noiembrie 1891. A murit, s-a scufundat în uitare la 

Gura Humorului, în 23 februarie 1961. Ca două — 

coperţi de carte sunt anii care mărginesc viața p 

acestui cărturar bucovinean, şcolit la Liceul £ 
S 


„Aron Pumnul“ şi la Facultatea de Litere şi ) P. = 






Filosofie a Universităţii din Cernăuţi. Între două 
coperţi de carte şi într-o viaţă de om încape 
Bucovina pe care n-o mai avem, care nu mai 
există, deşi Constantin Loghin încă mai stăruie 
să ne-o apropie de suflete. Ca s-o retrezească la 
viață, ca să facă din noi altceva decât morții vii 
care rătăcesc în neştire de la naştere la naştere: 


„Pentru Bucovina noastră 


Trăim, după cum se afirmă public, în plină eră democrată, când 
masa are dreptul să-şi spună liber cuvântul în orice privinţă şi să participe 
efectiv la conducerea treburilor obşteşti. A participa, însă, la arta 
guvernării țării înseamnă a lupta, iar a lupta are la bază organizarea. 

De aceea, asistăm la asocierea cetăţenilor în partide, uniuni, 
sindicate etc., fiecare cetăţean ce se respectă grăbindu-se a se încadra în 
organizaţiile existente sau a înființa altele noi pentru a-şi putea, astfel, 
valorifica drepturile. Reînvie peste noapte asociaţii de mult perimate 
sau se nasc altele noi, fiecare din ele tinzând să corespundă unui scop, să 
reprezinte o serie de interese comune. Cine se izolează şi nu se înşiruie 
într-o organizaţie oarecare este desconsiderat şi riscă să fie călcat în 
picioare, vremurile de astăzi fiind ale celor care se agită şi luptă. 

Şi noi, Bucovinenii, suntem o categorie de cetățeni ai acestei ţări, 
numeroşi şi răspândiți pe tot cuprinsul ei. Deşi suntem uniţi de peste un 
sfert de veac cu ţara mamă, totuşi, încă ne avem interesele noastre, 
deosebite de ale celorlalte provincii, interese care, în urma ultimelor 
evenimente, au devenit mai acute şi mai evidente ca în trecut. Ne avem 
şi noi particularităţile noastre, revendicările noastre, dreptul nostru de 
viață sub soarele acestei țări. 

Dar, pentru ca aceste dreptăţi ale noastre să fie auzite şi conside- 

rate acolo unde se cuvine, ele trebuie să fie spuse şi arătate într-un mod 
cât mai energic. 

Cine s-o facă? Cine să ridice glasul în numele nostru? 

Căci cineva trebuie s-o facă! 

În zadar aşteptăm noi, fiecare în colțul unde ne-am retras şi ne 
rumegăm amarul, să se ridice spontan omul sau oamenii care să se agite, 
să lupte în numele nostru şi pentru noi, iar noi, de acolo, din umbră, 
să-i aplaudăm şi să profităm pe urma acţiunii lor, fără să fi mişcat vreun 
deget. În zadar aşteptăm această minune! Au trecut timpurile eroismului 
romantic, când unul lupta şi se sacrifica pentru toţi, iar masa profita. 
Astăzi, individul nu mai contează, n-are nici o putere de afirmare şi este 
strivit fără cruțare, numai masa, şi anume masa organizată, îşi poate 
impune revendicările. 

Unde este masa organizată a Bucovinenilor? Unde sunt 
conducătorii ei? 

Partidele politice? Acestea au mai existat şi în trecut şi am văzut, 
din proprie experienţă, cât de puţin au făcut şi au putut face pentru 
Bucovina. Astăzi, mai mult ca oricând, aceste partide sunt preocupate să 
satisfacă interesele celor ce strigă şi nu se sinchisesc de indivizii care se 
mistuie în anonimat. 

Oamenii noştri politici? Dar unde sunt aceştia? Cei care, timp de 
două decenii, s-au bătut cu pumnul în piept, strigând că ei şi numai ei 
reprezintă Bucovina, împingând în umbră pe oricine încerca să se ridice, 
au dispărut de pe orizontul Bucovinei, de parcă i-ar fi înghițit pământul. 
După ce s-au căpătuit bine pe unde s-au căpătuit, nu se răspund de loc, 
ca nu cumva să-şi pericliteze situaţia. 

Şi, atunci, cine să ridice cuvântul? Cine să ne strige durerile? 

Evident că numai din mijlocul nostru trebuie să răsară purtătorii 
de steag. Sunt atâţia şi atâția Bucovineni, împrăştiați peste tot teritoriul 
românesc. Nu există oraş sau orăşel cât de mic, ba chiar nici sat mai 
mare, unde să nu se găsească un număr oarecare de Români originari 
din Bucovina. 

Sunt, apoi, o serie de alţi cetăţeni, care nu sunt originari din 
Bucovina, dar care au trăit acolo ani de zile ca funcţionari, ca negustori, 
ca meseriaşi sau ca industriaşi. Toţi aceştia îşi mărturisesc şi astăzi 

simpatia lor pentru Bucovina, deoarece s-au simțit bine acolo, iar unii 
dintre ei au acumulat, acolo, averi frumoase. Cu toţii păstrează acestei 
Bucovine o amintire caldă şi recunoscătoare. N-am auzit pe nici unul 
din ei purtându-i vreun ponos. Toţi aceştia, atât cei originari din Bucovina, 
cât şi cei care au trăit câtăva vreme în Bucovina, ca şi cei ce-i poartă o 
dragoste constantă, fără să fi fost legaţi trupeşte de dânsa — şi câţi nu 
sunt de aceştia! — trebuie organizați în numele Bucovinei şi pentru 
interesele ei. 

Dar, încă o dată, cine s-o facă? Sub ce steag să se adune 
Bucovinenii şi prietenii Bucovinei? 

Şi apoi — s-o mărturisim sincer — mai are cineva curaj s-o facă? 
Cine din noi nu cunoaşte firea Bucovineanului în materie de organizare? 
„Fă tu, că eu sunt pentru“, îți răspunde, prompt şi stereotip acela căruia 
i te adresezi să sprijine un anume fel de organizare. lar când apelezi la 
punga lui — căci fiecare organizare este combinată cu jertfe băneşti — îţi 
aruncă generos câteva sute de lei drept cotizaţie la organizaţia proiectată 
sau drept abonament la un organ de publicitate, fiind adânc convins că 
şi-a făcut cu vârf datoria. 

Încolo, fiecare rămâne comod în bârlogul său cald sau rece, cum 
este, te aprobă, te aplaudă, ce-i drept, dar de la distanţă şi în cerc cât mai 
restrâns, pentru ca nu cumva gestul să-l oblige la mai mult decât a dat şi 
a făcut. 

Dar organizarea de astăzi diferă foarte mult de cea de altădată. Pe 
atunci, organizare însemna reprezentarea platonică de interese, afişare 
personală, scară de măriri. Astăzi, oraganizarea înseamnă sbucium, 
sacrificiu de energii şi de bunuri şi poate chiar calvar. Nu este suficient 
să se agite numai doi, pentru că zbuciumul lor ar fi zadarnic, dacă îndărătul 
lor nu se agită masa organizată, care să-i susțină sgomotos şi să-i împingă 
mereu înainte. 

Lozinca nu trebuie să fie „Fă tu, că eu sunt pentrul“, ci hai să 
facem cu toţii, să sacrificăm cu toţii şi, dacă e nevoie, să plătim cu toții. 
Nu e destul ca, atunci când unul din noi cade în această luptă, ceilalți 
să-i trimită un compătimitor „Dumnezeu să-l ierte, că-i păcat de dânsul“, 
ci să ne ridicăm ca un om pentru dânsul. 

Deci, nu adeziune platonică la un oarecare sistem de organizare 

sau program de activitate, ci participare directă, totală şi intensă a 
fiecăruia, nu contribuţie simbolică la opera proiectată, ci sacrificiu 
sângeros din partea tuturora, nu compătimire creştinească, ci pătimire 
comună pentru scopul urmărit. Numai o organizaţie temeluită pe astfel 
de principii are sorți de izbândă şi acţiunea ei poate fi încoronată cu 
succes. 

Încă o dată: cine să facă această organizare? Un nou partid poli- 
tic? O nouă asociaţie? Avem atât de multe, încât crearea uneia noi ar 
trezi, de la început, nedumerire şi lipsă de interes, mai ales că întemeierea 
unei noi organizaţii este legată de atâtea formalități greu de îndeplinit. 

De aceea, agreez ideea ca această organizare a Bucovinenilor, 
oriunde ar fi ei, să se facă în numele şi sub steagul „Societăţii pentru 
cultura şi literatura română în Bucovina“. Veche de peste 80 de ani, 
chintesenţă a tuturor strădaniilor româneşti, timp de decenii, această 
societate şi-a câştigat, în cursul lungii ei existenţe de luptă, nu numai 
dreptul la încrederea masei româneşti din Bucovina. Societatea are 
existenţă legală, şi-a ales, de curând, un comitet, în fruntea căruia se află 
persoana respectată de noi toți şi demnă de toată încrederea, care este 
domnul profesor universitar Max Hacman. În comitet sunt reprezentate 
toate nuanțele politice, toate părţile sociale, toate vârstele. 

Această societate a fost vatra românismului din Bucovina în cele 
mai grele timpuri prin care a trecut neamul românesc de acolo, şi-a 
împlinit cu prisosință datoria. A sosit, iarăşi, vremea ca tot ea să ne fie 
simbol de rezistenţă şi conservare națională. 

Dar ea nu-şi poate împlini această grea misiune, dacă nu e sprijinită 
din toate părţile. În jurul ei trebuie să se grupeze tot ce este bucovinean 
şi simte bucovineşte. Oriunde se găsesc cinci Bucovineni — aşa cum 
glăsuiesc statutele Societăţii — trebuie să se constituie în secție a Societății 
pentru cultură, să se manifeste şi să lucreze în numele ei. Astfel de secţii 
ar trebui să existe în toate colțurile ţării, pentru că în toate unghiurile 
țării sunt Bucovineni şi prieteni ai Bucovinei. Să nu existe colț de ţară 
românească unde să nu se simtă activitatea culturală a acestei Societăți, 
unde să nu se lucreze cinstit, legal şi intens pentru interesele veşnice ale 
Bucovinei. 

Pentru că un adevăr trebuie să-l recunoaştem cinstit: nimic nu 

vine de-a gata. Cine nu se sbuciumă, cine nu sacrifică şi nu luptă e menit 
pieirii sigure. Să nu criticăm pe alții, să nu înjurăm în familie, să nu ne 
amărâm unii pe alții, să nu strângem venin la inimă, ci să muncim, să ne 
sbuciumăm, să sacrificăm şi, dacă e nevoie, să pătimim pentru Bucovina. 
Numai atunci când cu toţii ne vom simți trup din trupul Bucovinei, durere 
din durerea ei, suflet din sufletul ei, suferință din suferința ei, numai 
atunci ne vom arăta vrednici de Bucovina de totdeauna, de Bucovina 
geniilor Mihai Eminescu, Ciprian Porumbescu şi Epaminonda Bucevschi, 
de Bucovina Hurmuzăcheştilor şi a acelei pleiade de oameni politici, 
bărbaţi de ştiinţă, scriitori şi ziarişti care au trăit şi au pătimit pentru 
Bucovina noastră. Nu putem aştepta nimic de la alţii, ci numai de la 
noi.“ (Revista Bucovinei, nr. 9-10/1944, pp. 334-336). 

Bucovina mărturisită 


Mărturisirea nu ţine de specificul neamului românesc, aşa că 
veacurile au cam trecut precum nourii pe deasupra noastră, fără a lăsa 
urme, deşi adesea am fi avut nevoie de mărturiile trecutului pentru a ne 
putea făli sau măcar legitima în faţa altora. Şi tot adesea am tot scormonit 
prin lăzile cu vechituri, dar, în loc de istorie, de crâmpeie de viață, noi n- 
am aflat decât documente de proprietate, dar nici acestea păstrate în 
întregime, ci prelungite în timp prin întăriturile ulterioare ale cancelariilor 
domneşti sau confecţionate dibaci prin chiliile mănăstireşti, acolo unde, 
într-o vreme, înflorise o adevărată afacere a falsurilor cu dichis. 

Mărturisitor, dar de o făloşenie înduioşătoare, s-a dovedit a fi 
neamul nostru doar în creaţia populară, basmele, legendele şi baladele 
însemnând, în fond, încifrări ale unor fapte istorice reale şi de o deosebită 
importanţă. Alecsandri intuise tezaurul de informaţie istorică, de memorie 
veşnic vie, pe care-l conţinea literatura populară şi tocmai de asta îl şi 
sfătuia pe Iraclie Porumbescu, la Cernăuţi, în toamna anului 1848, să 
adune şi să păstreze aşa cum există orice fragment, care, fără îndoială, 
face parte dintr-un întreg. Obişnuinţa aceasta de a „cânta legile”, inclusiv 
faptele memorabile de viaţă obştească, venea de demult, fiind observată 
şi mărturisită, pentru prima dată, prin secolul VI î.e.n., de Aristotel. Numai 
că şi această „fântână” avea să fie, ulterior, „modernizată” şi adaptată la 
cerințele vremii, sub presiunea valului unui naționalism de reprezentare, 
de legitimare, chiar şi de Alecsandri, care avea să-şi abandoneze 
principiile din tinereţe, şlefuind textele vechi şi obturând, astfel, mesajul 
inițial sub poleiala sclipitoare a noului „mărgăritar” liric. 

În Bucovina, unde o seamă de „tradiţii” încă mai vibrau de 
memorie vie, s-a procedat la fel, alterările săvârşindu-se în favoarea unui 
creştinism pragmatic, atât de pragmatic încât înaltul cler pusese să se 
desfacă stâncile cu scrieri precreştine de la Cotârgaşi, cu intenţia clară 

de a reteza din istoria noastră rădăcinile de dincolo de creştinism, în 
ciuda înţeleptei constatări a Sfântului Augustin, care stabilea că „ceea 
ce, în prezent, se numeşte religie creştină a existat la cei vechi şi nu era 
absentă la începuturile neamului omenesc, până la apariţia lui Hristos 
întrupat, după care religia adevărată, care era deja prezentă, a primit 
numele de religie creştină”. 

În religia aceea veche şi naturală, care, după cum ne încredinţează 
Sfântul Augustin, este şi cea de astăzi, recunoştinţa, care stă la baza 
mărturisirii, încă nu fusese deturnată şi disipată într-un mâlos fanatism 
religios, un fanatism care desfiinţase chiar şi identitatea de neam în 
favoarea unei identități a ceremonialului religios, a „legii”. 

Bucovina nu are istorie, în ciuda faptului că istoricii, aceşti 
justificatori ai clipei pe seama „îngâmfării cu trecut” (Xenopol), i-au 
confecționat una, un fel de veşmânt de lux, căptuşit cu blănuri scumpe şi 
cu giuvaiere, cusut cu fir de aur şi învârtejit în arnici. Bucovina nu are 
istorie până în anul 1848, când începe să se mărturisească, mărturisirea 
fiind, de fapt, o consecinţă a conştiinţei de sine. E drept, a existat o 
statalitate moldavă, care şi-a pus temeliile pe aceste pământuri, dar istoria 
acelei statalități nu trebuie confundată cu inexistenta istorie a provinciei. 
Dacă o facem, atunci va trebui să încropim şi o istorie a cerbilor, şi o 
istorie a urşilor, deci câte o istorie a tuturor vietăţilor necuvântătoare din 
acest ținut binecuvântat de Dumnezeu. Pentru că aidoma cerbilor, urşilor 
şi celorlalte vieţuitoare din areal am fost şi noi, de-a lungul veacurilor 
necuvântătoare, şi, din păcate, mai suntem şi azi. 

Un neam care nu se mărturiseşte nu are conştiinţa de sine, cea 
care obligă şi la recunoştinţă („care are datorii de împlinit şi faţă de 
trecut, şi faţă de viitor”, cum spunea Eminescu) şi care îndreptăţeşte la 
recunoştinţă („a merita de a fi trecuţi cu semnul recunoştinţei în analele 
lucrurilor omeneşti”, cum zicea Xenopol), deci nu are istorie, ci doar se 
lustruieşte cu mituri, orbindu-se pe sine „prin linguşiri şi înălțări peste 
ceea ce suntem în adevăr”, după cum avertiza, în 1871, la Putna, acelaşi 
Xenopol. 

În absenţa mărturisirilor, Bucovina s-a văzut obligată să-şi 
confecționeze o istorie, trăgând cu ochiul la filele scrise de Wickenhauser, 
Johann Polek, Raimund Friedrich Kaindl, Karl A. Romstorfer şi Hubert 

Wiglizky, Iulius Platter, Hacquet, Zieglauer sau Gottfried von Asboth, 
dar făcând abstracţie de aceşti primi mărturisitori ai provinciei, ba chiar 
îmbrâncindu-i cu ostilitate într-o nemeritată uitare. Acele prime cărți de 
mărturie bucovineană încă mai există prin fondurile documentare, dar 
fără să se înregistreze măcar tentative de traducere a lor în limba română, 
noi mulțumindu-ne cu o parafă încă şiroind de sânge în ceara unui 
naționalism primitiv, aplicată de Aurel Morariu, întărită de Ilie E. Torouţiu 
şi rămasă drept adevăr istoric de necontestat, pe care îl repetă mimetic 
toți tarabagiii sentimentului naţional din toate timpurile: „Austria, prin 
samavolnicie, prin intrigi, prin mită, corupțiune, trădare şi asasinare, 
ajunge a fi vrednica stăpână a Bucovinei” (Aurel Morariu, Bucovina / 
1774-1914, Bucureşti, 1915, pg. 23). Partea proastă este că, deşi avem 
de a face şi cu o Bucovina a românilor care începe, totuşi, să se 
mărturisească pe sine, după 1848, istoriografia ulterioară construieşte, 
în acelaşi stil, pe temelia lui Aurel Morariu. 

În vara anului 1871, la Putna, A.D. Xenopol, studentul berlinez 
îndreptăţit de „România Jună” din Viena cu întocmirea şi rostirea 
discursului festiv, îndemna „să nu ne orbim noi înşine prin linguşiri şi 
înălţări peste aceea ce suntem în adevăr”, dar sfatul cel bun avea să 
fie curând ignorat, parcă în ciuda precizărilor pe care le făcea viitorul 
mare istoric român şi prieten constant al Bucovinei. „La cea mai mică 
izbândă a faptelor sau spiritului nostru, să nu ne îngâmfăm cu o 
neiertată zădărnicie; să înţelegem totdeauna unde ne aflăm, cât am 
lucrat, cât avem de lucrat pentru a ajunge la scopul dorit şi a merita de a 
fi trecuţi cu semnul recunoştinţei în analele lucrurilor omeneşti. / Aşa 
voi vorbi şi eu, fără linguşiri şi înălțări, neorbit asupra primejdiilor şi în 
contra celor ce se îngâmfă cu o neiertată zădărnicie. Pentru că a vorbi 
altfel asupra intereselor popoarelor este mişelie” (A.D. Xenopol, 
Cuvântare festivă, laşi, 1871, pg. 20, apud G. Bogdan-Duică, Bucovina 
/ Notiţe asupra situaţiei, Sibiu, 1895, pg. 9). 

În Bucovina, din păcate, nu s-a vorbit niciodată „asupra intereselor 
popoarelor”, ci doar din perspectiva intereselor bisericeşti: 


„Bucovina a fost ocupată de Austria către sfârşitul anului 1774. 
Capitala ţării, Cernăuţii, se afla, la 31 August, în mâna maiorului Mieg. 

Seretul şi Suceava au fost ocupate imediat după aceea şi, la 25 Octomvrie, 
cordonul de ocupaţiune era complet. Călcând pe urmele proaspete ale 
armatelor ruseşti, care se retrăgeau după pacea de la Cuciuc-Cainardj 
(lulie 1774) din principatele române, armata austriacă, pornită de pe 
marginile Galiției, mută pajurile împărăteşti spre Sud şi Ost şi puse 
stăpânire pe acel „drum”, despre care diplomaţia austriacă susţinea că 
monarchia are lipsă pentru comunicația dintre Ardeal şi Galiţia. Galiţia 
fusese obținută, doi ani mai înainte, la 1772”. 


Textul acesta, semnat de George Bogdan-Duică, a fost publicat, 
în 1895, la Sibiu, sub titlul „Bucovina / Notiţe asupra situaţiei” (pg. 10), 
şi înseamnă, precum toate adevărurile nespuse până la capăt, o minciună. 
Într-adevăr, străvechiul ținut românesc a fost ocupat de austrieci, în 1774, 
dar „călcând pe urmele proaspete ale armatelor ruseşti, care... se 
retrăgeau din principatele române”, drept consecinţă a menționatului 
tratat de pace, iar visul moscovit de încorporare a principatelor în imperiul 
țarist, confirmat şi de monedele bătute la Sadagura (în care stema ţaristă 
îngloba stemele celor două principate româneşti), a fost, astfel, în parte 
spulberat, pentru că laba ursului rusesc avea să sfârtece, totuşi, din trupul 
vetrei româneşti, uriaşa halcă însângerată, care se va numi Basarabia. 
De drept, Moldova aparţinea, ca feudă pusă la mezat administrativ, 
Turciei, dar se afla sub ocupație rusească şi sub cenuşiul greoi al unui 
viitor nu chiar imprevizibil. Arendaşul Moldovei, Grigore Ghica avea, 
aidoma arendaşilor anteriori, vise panslaviste de refacere a vechiului 
imperiu bizantin, iar răşluirea unei bune părți din moşia arendată (cu 
plată anticipată) îi leza şi interesele economice. Moldova nu a fost 
niciodată o ţară, ci o feudă. Chiar şi în vremurile glorioase ale lui Ştefan 
cel Mare, statutul de feudă nu a dispărut niciodată, sfântul voievod 
izbutind, prin schimbarea protectorului în faţa căruia depunea jurământul 
de credinţă, doar răgazuri în care să impună respect. Un respect care i se 
cuvenea lui, un respect care îi conferea lui o anume libertate, dar fără ca 
libertatea aceasta să se răsfrângă şi asupra unui eventual statut statal. Şi 
tot în vremurile astea glorioase, dar care au pustiit şi sărăcit ţara, îşi au 
rădăcinile şi beznele religioase de mai târziu, voievodul, interesat în 
slăbirea rivalilor săi, transformând Biserica în cel mai mare proprietar şi 

exploatator de moşii şi de oameni din Moldova. 

În 1774, când austriecii ocupă nordul moldav (în istoriografia 
austriacă se vorbeşte de... eliberarea de sub ocupaţia ţaristă), despre 
vremurile glorioase de odinioară nu mai mărturiseau decât cântecele 
vechi, ba şi un stejar uriaş, dintr-un soi rar, aflat la Cajvana, stejar pe 
care austriecii aveau să încerce, fără izbândă, să-l mute în parcul Pratter 
din Viena, dar s-au împotrivit, porniţi pe răscoală, țăranii moldoveni ai 
Bucovinei. Moldoveni şi nu români pentru că, până pe la 1900, ţăranii 
se socoteau insultaţi dacă li se zicea „rumâni”, rumânismul definind, de- 
a lungul veacurilor, statutul lor de iobagi (în majoritate, iobagi 
mănăstireşti, în Bucovina). lar iobagilor ăstora puţin le păsa, la 1774, ce 
oşti trec pe şleaul cel mare, bieţii de ei („podanii”) ţinându-se pe sub 
poalele codrilor, unde înjghebau „colibe mici şi împrăştiate care pe unde, 
cele mai adeseori lipsite de grădină, de curte şi de fântână”, averea fiecărui 
țăran constând „în dobitoacele sale, pe care le ia cu sine, la noul său 
domiciliu, după ce-şi părăseşte coliba” (Vasile Balş, Descrierea Bucovinei 
şi a stării ei lăuntrice, 1780, al. 34, pp. 345-347), nemulţumit de abuzurile 
stăpânului pământului pe care tocmai se aşezase, pentru că, pe vremea 
aceea, „schingiuirea ţăranilor şi a țiganilor făcea parte din obiceiurile 
zilnice şi era o prerogativă a proprietarilor atât de absolută, încât, dacă 
s-ar trezi din morminte toate nenorocitele victime care au pierit în 
schingiuiri aplicate lor făţiş, ne-am înspăimânta de acel nor de umbre 
sinistre ce au rămas nerăzbunate” (Vasile Alecsandri, Introducere la 
Scrierile lui Constantin Negruzzi, Bucureşti, 1872, pp. XIII, XIV). 

Țăranii, încă iobagi mănăstireşti, încă supuşi torturilor (călugărul 
Ghedeon, din Solca, ucidea un om, pe Dumitru Hepiciu din Bădeuți, şi 
în anul 1781, mai 21, deci în plină ocupaţie austriacă, apoi i-a pus în 
lanţuri şi pe fraţii mortului, care veniseră să protesteze), ţăranii, deci, n- 
au căutat cu obidă spre noul stăpânitor, ci doar au băgat de seamă că, la 
nici doi ani „de când losifal II-lea, împăratul Austriei, trimise oştile sale 
să înfigă pajurile cu două capete pe pământurile noastre scumpe”, ei, 
„băştinaşii, începură să mai răsufle oleacă şi să se simtă mai siguri, căci 
legile şi dreptăţile nu mai atârnau de vârful sabiei ca pe vremea stăpânirii 
Turcului. Dar, totuşi, se mai arătau făcători de rele, ce aţineau calea 
bieților drumeţi, căci, pe unele locuri, ţara era pustie: de multe ori ţi 


734 


Mărturisitorii. O istorie a scrisului bucovinean 


se întâmpla să mergi zile întregi, fără să dai de țipenie de om sau măcar 
de vreun han mai acătării. De drumuri bătute — nici pomină, numai ici- 
acolo — câte un drumeag plin de hârtopi şi mâncat de ploi, în vârful 
căruia atârna, pe o prăjină, un Jup de paie sau de strujeni, semn că aici 
era un fel de conac. 

Satele se întindeau prin râpi şi pe la marginile codrilor pustii şi 
nepătrunşi, îndosite de frica Tătarilor şi a altor legi spurcate. 

Moldovenii se împăcară îndată cu stăpânirea cea nouă, deşi nu 
puteau pricepe cum de au venit sub cârma împărăției austriece, căci nici 
învălmăşeală de oşti n-au văzut, nici sânge să curgă ori măcar pârjol să 
se plimbe, ca alte dăţi, pustiitor prin țară” (Ion Grămadă, Cartea sângelui, 
pp. 195, 196). Numai că era greu, pe atunci, să faci ca „legile şi dreptăţile” 
să devină parte din conduita unui popor, dacă popor se putea numi 
populaţia sălbăticită, abia scăpată din bezna seculară a captivităţii 
religioase. 

În ţinut, ca peste tot în ţara Moldovei, înțeleniseră obiceiurile cele 
proaste şi păguboase, greu de interzis sau de corectat prin lege: 


„Păşunarea, acolo, în ţară, zăboveşte până târziu, în toamnă, şi 
păstorii nu pot fără foc pentru frigul ce cade... 

Podanii (iobagii — n.r.) carii trăesc în mijlocul pădurilor, în laturi 
dela oameni, obicinuesc, pentru ca să-ş lărgească pământurile sau lazurile 
(defrişările — n.r.) lor, a aprinde pădurile ce sunt pe aproape, de unde 
asemenea se stârnesc mari arsuri la vremi tari vânturoase şi în vremi de 
uscăciune... 

Asemenea, este un obicei, acolo, care nu mai puţin păgubeşte 
pădurile, cu făcutul gardurilor şi a răzloagelor la grădini, la ţarini şi la 
fânaţă, la care ei pun alături câte doi pari, din mari despicături făcuți, şi 
câte doao leaţuri de cadru nelucrate — pe multe locuri pun cel mai tare şi 
cel mai bun lemn de părete. Deci ei doboară la pământ, cu tăiatul pentru 
îngrădituri, cel mai frumos şi mai bun lemn de laturi şi căpriori şi dintr- 
aciasta fac pari şi popreale şi, ceea ce iaste mai rău, că peste iarnă ei ard 
gardurile şi, de primăvară, de iznoavă iarăşi le pun... 

Mai pretutindene este acel stricăcios obiceaiu că podanii, pentru 
ca să-ş lăţească țarina şi fânaţul, care merg alături cu pădurea, până şi în 

mijlocul pădurii, pentru ca să poată avea mai mult lemn căzut, jupesc 
din răutate copaci întregi, stătători împregiur, şi ciocâltesc, din cari pricină 
lemnul se usucă şi cade în vreame de vânturi tari. 

Osăbitu de aciasta este şi acel străcăcios obiciaiu, mai ales la munţi, 
de darmă, în vreame de iarnă, pentru oi şi capre, bradu” şi molidvu” şi le 
aruncă de hrană” (Orândueala de pădure pentru Bucovina, 1786, tradusă 
de lon Budai-Deleanu). 


Prin lege constatate (Orândueala de pădure pentru Bucovina), 
obiceiurile „stricăcioase” au fost interzise, dar civilizarea „podanilor” 
se săvârşeşte efectiv abia atunci când „regimul austriac secularizează, 
în 1786, pădurile şi lanurile mânăstireşti, iar pe ţăranii din satele 
aparținând mânăstirilor îi împroprietăreşte pe pământurile unde munceau” 
(Procopie Jitariu, Monografia folclorică a satului Berchişeşti). 

Despre împroprietărirea ţăranilor şi a obştilor săteşti, prin 
secularizarea averilor mănăstireşti, nu se prea face vorbire în mărturiile 
vremurilor vechi, şi asta pentru că mărturisitorii, în marea lor majoritate, 
proveneau din rândurile clerului ortodox (Torouţiu, de pildă, 
menţionează, aproape incifrat că „toate pământurile cari, la trecerea 
Bucovinei subt administraţia civilă a guvernului din Lemberg, se aflau 
în mâna țăranilor, fură declarate de rusticale” — Poporaţia şi clasele sociale 
în Bucovina, Bucureşti, 1916, pg. 410). Dar împroprietărirea aceea s-a 
făcut, revigorând satul românesc din Bucovina şi conferindu-i o anume 
identitate. Procopie Jitariu, cărturar bucovinean din perioada interbelică, 
vorbeşte, cu referire la satul său natal, despre un adevărat miracol care 
se produce în satul bucovinean, sat care, pe neaşteptate, începe să însemne 
o entitate distinctă, o fărâmă din ţară: „În scurtă vreme numai, sătenii au 
împrejmuit satul şi imaşul, la un loc, cu gard înalt de nuiele ori cu şanţuri 
adânci; au separat şi pădurea de imaşurile corlăţenilor şi codrenilor cu 
şanţuri şi mai acătării. Au ridicat patru porţi, două la drumurile care 
merg din sat, prin țarină, spre şoseaua Câmpulung-Suceava, una la drumul 
ce duce la Corlata, alta la drumul care apucă spre Capucodrului; la intrarea 
în pădure, au durat un stâlp, un fel de barieră, o poartă zdravănă, cu 
încuietoare. Din sat şi imaş, sătenii au construit o adevărată cetate”. O 
cetate care să apere împotriva lăcomiei ecleziaste, după ieşirea din bezna 

veacurilor de captivitate religioasă. 

lobăgia era considerată de către elitele „naţionale” drept un fel de 
arendă, aşa că, în numele proprietarului ecleziast şi laic, nemulțumit de 
împroprietărire, „boierul român susţine că guvernul austriac a 
rusticalisat, prin actul de la 1 Noemvrie 1786, pământurile dominicale, 
pe care ţăranul „liber"moldovean le folosea ca arândator” (George Bogan- 
Duică, Bucovina / Notiţe asupra situației, pg. 38). 

Împroprietărirea s-a făcut, după moda vremii, prin desdăunare, 
odată cu ţăranii fiind împroprietărite şi parohiile: 


„La 1786, se decise (Regulierungsplan, primul act constituțional 
austriac al Bisericii bucovinene, în Cap. I, paragrafele 18 şi 19) că, de 
fiecare casă, preotul să aibă pe an 2 zile de robot, lucru cu mâna sau cu 
carul (Tage-Fuhren oder Handarbeit — în loc de leafă, preoţii primiau, 
dela 1786, pământuri, 44 jugăre, şi erau lberaţi de contribuţie. Țăranii 
lucrau. De fiecare casă se mai luau şi 3 cr. Pentru episcop şi pentru 
protopop 1 fl. 30 cr. ori bucate în valoarea aceasta). Aceasta se hotărâse 
până la momentul când s-ar putea plăti din veniturile fondului religionar, 
în bani, congrua. La 1848, această robotă şi mariaşele, pe care guvernul 
se temea, de altfel, că țărănimea le va refusa, nu au fost sistate. Abia la 
1864 țăranii au fost eliberaţi de această muncă, pentru care preoțimea a 
rămas să fie despăgubită din fondul religionar; mariaşele (taxe anuale 
hotărâte de regulamentul stolei) au fost susținute, însă, mai departe... 
Dar numai credincioşii cu o proprietate anumit de mare erau obligați să 
dea mariaşe. Însă respectul legii nu a fost calitate generală nici a tuturor 
preoţilor bucovineni, căci, la 1878, se zice, de pildă, într-un act 
consistorial, care act va apărea în Normaliile Bisericii gr.or. din Bucovina 
(vol. I, pg. 336) că „vin jăluiri din partea enoriaşilor că unii dintre păstorii 
de suflete pretind plata mărieşelor dela toţi parohienii fără deosebire de 
posesiunea de pământ”; țăranii aveau conştienţa că sunt jupiți şi, zice 
mai departe actul, „s-au iscat în mai multe enorii ceartă între poporeni şi 
păstor”... 

Un act gubernial dela 29 Faur 1827 (Normalii, I, pg. 443) spune 
că bietul țăran — sărac ca vai de el — nu prea vrea să plătească şi ordonă 
scoaterea taxelor lui cu miliția! Mai spune că la orice zidire de biserici, 

şcoale şi case parochiale iar se secuestra munca ţăranului şi — ai găsit de 
unde s-a născut destul de iute simțământul că şi preotul este un extractor 
şi de ce şi azi poporul, adeseori, are acest simțământ. De aceea, plângerea 
că ţăranul prea adesea are mai multă încredere în Jidovi decât în preoți 
şi proprietari nu va înceta decât după ce el sau va fi economiceşte atât de 
înălțat ca să nu simtă nici o povară grea pentru el sau după ce legislația 
îi va uşura poverile de azi. Omul care nu are decât strictul necesar ori, ca 
în Bucovina, de cele mai multe ori nici atâta, nu-i element de mare 
progres. 

Prin urmare, eu cred că, în ce priveşte pe preoți, ei ar trebui să-şi 
vadă, odată, situaţia bine regulată, pentru ca, nemaifăcând apel la popor, 
ci dându-i lui gratis tot ajutorul sufletesc, să poată avea o influență, în 
toate casurile, fericită şi profundă asupra ţăranului” (George Bogdan- 
Duică, op.cit., pp. 48-51). 


Fără îndoială, împroprietărirea din 1786 nu a însemnat mare lucru 
pentru prosperitatea ţăranului bucovinean, dar brazda aceea de pământ, 
asupra căreia stăpânea pe deplin şi pentru prima dată după multe veacuri, 
însemna pentru țăranul bucovinean locul în care putea să-şi dureze casa, 
deci o părticică din ţara care, după 1786, începuse să fie şi a lui. 

Prin împroprietărire individuală şi obştească, aşa firavă cum a 
fost această împroprietărire, obiceiurile cele vechi şi păguboase au început 
să dispară, lăsând loc firii gospodăroase a ţăranului român, o fire care se 
conturează încet, dar temeinic. Dar odată cu această primă 
împroprietărire, țăranul, încă dator şi încă împilat cu zile de clacă, începe 
să nutrească o ură neîmpăcată față de fostul său stăpân, pentru că, după 
cum observase lon Budai-Deleanu, în 1803, „caracterul lor principal şi, 
în genere, al tuturor românilor, este o iubire puternică pentru neatârnare 
şi libertate, o foarte mare adeziune la ţeară, locul în care şed, familie, 
obiceiuri, din care cauză rar emigrează; nu suferă tonul de stăpân al 
funcţionarului... Legilor primite de ei şi recunoscute de bune le rămân 
credincioşi; şi dacă românul este pedepsit pentru transgresiunile sale 
oricât de aspru, el se linişteşte, zicând: legea m-a bătut; din contra, de-i 
rămâne şi cea mai mică pedeapsă arbitrară, pe care a trebuit să o sufere 
de la domnul său ori de la un funcționar public, el îşi cugetă, întotdeauna, 

un „Ţine minte!” şi se sileşte ca, la proxima ocazie, să se răzbune, căci 
relativ la prefăcătorie şi la răzbunare nu stau cu mult înapoia italienilor” 
(lon Budai-Deleanu, Scurte observaţii asupra Bucovinei, 1803, al. 13, 
14, pg. 383). 

Vreme de veacuri, „podanul” bucovinean a tot fost umilit şi 
exploatat de „domnul său”, moşierul laic sau în sutană, iar ocazia 
„răzbunării” avea să se ivească după 1848, odată cu emanciparea şi 
împroprietărirea ţăranilor din întreg imperiul austriac prin reglementări 
constituționale. Țăranii Bucovinei izbutiseră, într-o jumătate de veac de 
trai cât de cât omenesc, să se emancipeze cu adevărat, devenind, ici- 
acolo, ştiutori de carte, dar pretutindeni ştiutori de libertate, cu consecinţa 
că, într-o splendidă solidaritate rurală, au izbutit să trimită în parlamentul 
vienez numai ţărani, boierii şi preoţii fiind pur şi simplu zdrobiţi la 
alegerile din toate curiile bucovinene. 

Ajunşi în parlamentul imperial, ţăranii bucovineni „se plâng 
cumplit” (Bogdan-Duică, op.cit., pg. 37), cer autonomia provinciei, cer 
parlament ţinutal, format din reprezentanţi ai tuturor stărilor sociale şi 
ai tuturor naționalităților conlocuitoare, cer şcoli, cer drepturi sociale şi 
se angajează să nu-şi „vândă fraţii popilor şi boierilor” printr-o eventuală 
unire cu Moldova. 

După împroprietărirea din 1848-1849, ţăranii refuză să mai lucreze, 
chiar şi cu plată, pe moşiile foştilor lor stăpâni, iar aceştia, neavând de 
ales, încep să importe forță de muncă de prin Galiţia şi de pe unde se 
mai întâmplă, noii colonişti fiind aşezaţi pe imaşurile comunale, unde se 
întemeiază noi vetre de sat. A fost, atunci, o inconștientă complicitate 
generală în înstrăinarea Bucovinei şi în crearea unei viitoare dispute 
interetnice, care contrastează brutal cu spiritul tolerant al vechimii şi al 
revoluționarului an 1848: 


„La 1848, el (ţăranul român bucovinean — n.r.) nu avea conştiența 
că munca lui, acum deplin liberă, poate să-i aducă un folos real; el a 
refusat lucrul, deşi i se oferia plată. Ce desastros a fost şi pentru 
proprietatea mare acest an, în care nu dispunea de braţe suficiente, într- 
o vreme în care puţinii capitalişti din Bucovina luau câte 20% - 30% 
camătă, în care nu era în Bucovina nici un institut de credit, e uşor de 

priceput. Arenzile şi prețul moşiilor scăzură, deodată, enorm... 

Precum nu i-a prea păsut boerului de ţeran, aşa nu i-a păsut, la 
nevoie, acestuia de boer,; refusându-şi dragostea, refusându-şi ajutorul, 
şi-au făcut unii altora pagube ca cele arătate” (Bogdan-Duică, op.cit., 
pp. 51, 52). 


Ostilitatea aceasta socială, stratificată pietros prin veacuri, atestă, 
la 1848, o ură încrâncenată între „talpa ţării” şi elitele reprezentate de 
preoți şi de boieri. Ţăranii bucovineni ai acelei vremi nu aparţin unui 
neam, ci unei stări sociale, iar bănuiala că ar dori unirea cu Moldova, în 
care încă nu se secularizaseră averile bisericeşti, iar țărănimea nu fusese 
emancipată, li se pare a fi o nebunie, care nici nu merită discutată („Eu 
să vă vând pe voi Popilor şi Boerilor, fraţilor?”). În „Revista Politică” 
din Suceava, nr. 10, din 1 iunie nou 1888, a fost reprodus un „fruct al 
mâniei” sociale de la 1848, care se alătură, desigur, memoriului întocmit 
de sătenii din depresiunea Humorului sau celui redactat, tot atunci, la 
Bosanci, dar clocotul cel mai pătrunzător răzbeşte, totuşi, dinspre 
deputatul-țăran Mihai Bodnărăscul din Voitinel, care spunea în scrisoarea 
reprodusă de „Revista Politică” (voi folosi şi titlul, şi introducerea 
formulată de T.V. Stefanelli, cel care, probabil, atenționează şi asupra 
acestui document): 


„Documente pentru istoria Bucovinei: 
O dare de samă din anul 1848 


Unul dintre abonaţii „Revistei Politice“ ni-a trimis, zilele trecute, 
următoarea dare de samă asupra unei petiţii dată de cătră deputații români 
din anul 1848 Adunării obşteşti din Viena. Cetind-o şi văzând că ea 
cuprinde multe puncte interesante pentru istoria patriei noastre, nu ne 
putem reţine de-a nu o reproduce în Nr. prezent al „Revistei Politice“ şi 
mai ales că, fiind tipărită numai pe Y2 coală octav mare cu litere chirilice, 
rar unde se mai poate afla. 


740 


Mărturisitorii. O istorie a scrisului bucovinean 


„Fraţilor ţărani din Bucovina! 


Cu jele m-am încredinţat că tovarăşii mei, Deputaţii Vasile Mogoş 
din Coţmani, Vasile Cărste din Boian, Luchin Cobeliţa din Putila şi Ivan 
Dolenciuc din Hatna, carii încă din Viena vouă o scrisoare v-au trimes, 
în care vă spun că noi, adecă: eu, Miron Ciupercovici, şi dl Cral, deputatul 
Cernăuţului, am ave scopos de a vă vinde pre voi Preoţilor şi Boerilor, 
şi am fi dat o petiție la Adunarea obştească, în care am fi cerut ca să fie 
Bucovina cu Moldova şi ca să vă aruncăm iarăşi în vechia robie în care 
ați fost până acum, înainte de constituţie — şi acum, după venirea lor de 
la Viena, cu asemene vorbe ne clevetesc, vrând să vă aducă pe voi la 
gândul lor, adecă: ca să vă uniţi cu Galiţia ş.a. şi, ca să-şi desvinuească 
petiția lor, în care ei, împotriva dorinţei şi ştirei întregii Bucovine, numai 
din a lor voe „unirea Bucovinei cu Galiţia“ au cerut; care, însă, şi 
împotriva binelui şi împotriva voiei Bucovinei au fost şi este. Cine pe 
dânşii la acest gând i-au adus şi cine la aceea i-au îndemnat, giudece-i 
Dumnezeu şi țara — eu, însă, fraţilor, care pe voi toți, fără nici o osăbire 
de lege şi limbă ca pe mine însumi vă iubesc, care binele vostru şi al 
patriei mele, Bucovina, mai mult îl preţuesc decât şi sângele meu, nu pot 
să dau înaintea patriei mele şi înaintea alegătorilor mei, despre dreptatea 
găndului meu şi a faptelor mele, ca Deputatul vostru, altă dovadă decât 
că vă aduc aice, pe scurt, toate puncturile petiţiei noastre, care eu, Miron 
Ciupercovici, Georgi Timiş, Ilie Niculiţa şi Vasile Ştirbul o am iscălit-o, 
şi care noi Adunării obşteşti din Viena o am şi dat-o. 

Petiţia cuprinde următoarele cereri: 

1. Păstrarea naţionalităţii, adecă: a legii (credinţei — n.r.), limbei 
şi a obiceiurilor noastre, care noi din moşi, din strămoşi le avem, prin 
întemeere de şcoli naţionale în toate satele, la care şcoli limba maicei 
să se învețe, prin întroducerea limbei ţării la toate diregătoriile şi prin 
aşezarea în slujbe diregătoreşti mai ales pământenii noştri. 

2-lea. Ca să fie Bucovina o ţară pentru sine stătătoare şi osăbită 
de Galiţiea. Aceasta nu numai Împăratul Leopold II, prin un patent din 
anul 1790, ci şi ceilalți împărați mai de pe urmă, de trebuință, ba de 
nevoe, au cunoscut şi aşa au hotărât ca, pentru că noi, Bucovinenii, de 
altă limbă, de alte obiceiuri, cu alte trebuinţe suntem de cum sunt 

Galiţienii, pentru aceea şi osebiți de Galiţia să fim (însă tot subt împăratul 
nostru, a Austriei). 

Judecaţi, fraților, voi, singuri, nu-i mai bine dacă îşi face cineva 
mămăliga singur, cum vre el, decât să-i facă altul cum vre acela. Ce 
gândiţi, fraţilor, în care feliu îi mai bine? 

Nu-i mai bine să fie cineva singur gospodariu în casa lui şi stăpăn 
pe livada lui, pe grădina lui şi pe pământul lui, decât să fie slugă la altul? 
Oare, de ni trebue, într-o nevoe, un coreț de păpuşoi, la Galiţia ne ducem? 
Sau, dacă ni trebue o vită, din Galiţia o cumpărăm? Sau, dacă ni trebue 
o huscă de sare, din Galiţia o aducem? 

Ei, fraţilor, giudecaţi, încă o dată, ori care rău este punctul acesta, 
ca să fie Bucovina osăbită de Galiţia (dară tot sub împăratul Austriei), 
care toată țara îl vre şi care Dumnialor, ceilalți Deputaţi, nu l-au voit să- 
] subscrie? 

Tot într-acest punct am mai cerut şi aceasta ca să ni se posvolească 
(întocmească — n.r.), cât de degrabă, o adunare provinţială; adecă o 
cislă (sfat, dietă — n.r.) a Bucovinei pe tot anul, unde noi să ne putem 
sfătui singuri pentru binele nostru şi al ţării, ci ar fi de folos să facem, ce 
ar fi rău pentru patrie şi pentru noi însene să tocmim şi să aşezăm. Noi n- 
am zis, aice, că adunarea aceasta provinţială să fie numai din boeri şi 
preoţi, ci din toate clasele de oameni din Bucovina: domni, preoţi, 
negoțitori, meşteri şi ţărani. Noi n-am cerut ca să fie Bucovina unită 
cu Moldova (cum s-ar putea această cerere!), ci numai pentru osebitele 
ei împrejurări de Galiţia să fie osăbită. 

3-le punct, am cerut ca fondosul legii noastre să se administreze 
de bărbaţi aleşi de legea noastră, subt luarea de samă şi a întregii 
adunări provinţiale, care în tot anul are să se ție. 

4-lea, ca şcoala lătinească din Cernăuţi să se rădice în şcoală 
înaltă, ca să putem şi noi, ţăranii, pe copiii noştri la învățături mari a-i 
da, şi aceea aice, la noi, de nu tocma la Leov şi Viena. 

5-lea, am cerut ca să se desrădice veniturile patriarchului şi 
toate taxele ce noi dăm la preoţi; şi să se dee preoţilor leafă pentru 
slujba lor din fondosul legii (adică din Fondul religionar, fondul „legii“ 
ortodoxe răsăritene — n.r.). 

6-lea, am cerut ca să se dee locurile de sesie la stăpânirea 

pământului înapoi şi pentru aceea preoţii cu bani să se despăgubească. 

7-lea, am cerut ca să se rădice sau să se uşureze cordonul de pe 
graniţa Moldovei, care negoțul cu această a noastră megieşă țară aşa 
tare îl împiedică. Am mai cerut în acest punct ca să se uşureze de 
cerdacurile care noi pe graniţă le ținem şi ca să se despăgubească acele 
grămăzi care, până acum, pentru acele cerdacuri ori au lucrat, ori 
materialuri au dat. 

În al 8-lea punct, am cerut ca să se mai coboare preţul sarei, de 
vreme că în megieşa Moldovă mult mai bună şi mult mai ieftină este 
sarea decât la noi, din care pricină mulți sunt siliți a călca graniţa ca să- 
şi aducă sare mai bună şi mai ieftină: câţi, însă, prin aceea în criminal au 
căzut sau pe graniţă de catane s-au împuşcat. 

AL9-lea, am cerut ca să se uşureze cercetarea şi pedeapsa acelora 
carii, fără altă faptă criminalnică, numai pentru călcarea cordonului se 
prind. 

AL 10-lea, am rugat ca să nu ni mai trimată de acum colonii, 
care pe imaşurile şi locurile noastre se aşază, de vreme că noi, singuri, în 
toată Bucovina peste 10.000 de halupari avem, carii, însă, n-au loc şi 
năcăjesc. 

11-lea, am cerut că în toate satele să se întroducă, cât mai 
degrabă, căţi de dăjdii. 

12-lea, ca să se desrădice acele dajdii pentru mori, cari pe 
nedreptul se iau şi cari s-au suit. 

13-lea, am cerut ca, de acum înainte, nu pentru două regimente, 
ci numai pentru unul să dee Bucovina recruți, şi ca acest regiment numai 
la vreme de resboiu din Bucovina să se depărteze. 

14-lea, ca să se desrădice pentru totdeauna robota. dejma şi 
toate beilicurile, fie ele subt orice nume şi ca să se pue iară vechiul 
hotar al pământului sau al țarinei fiecărui sat, cu toate dreptăţile înapoi, 
care mai demult le-a avut. 

15-lea, am cerut ca să se oprească amăgirea de la legea noastră 
la Unieţi, care atâta amărire în Biserica noastră, atâtea supărări şi 
duşmănii în popor princueşte şi Naţia noastră îngioseşte. 

16-lea, ca unicul fecior la un gospodariu să nu se iee la catane. 

17-lea, să se orânduească o potrivită dăjduire şi uşurarea ştempelor. 

18-lea, slobodă să fie pescuirea şi vânarea. 

19-lea, ca să fie slobodă slatina, unde până acum este sau unde s- 
ar găsi. 

20-lea. Morile, cele făcute pe locurile fondosului legii, să rămâe 
acelora carii le-au făcut şi fără dăjdii. 

21-lea, am cerut ca şi Lipovenii din Bucovina să dee recruți. 

22-lea, ca să fie oprit de a vinde sătenii noştri locuri la străini. 

23-lea, ca pricini mici şi pănă în sumă de o sută lei proşti în 
fieştecare sat oamenii aleşi ca giuraţi să le giudece. 

24-lea, ca imaşul şi lemnele pentru trebuinţa gospodăriei slobode 
să fie. 

25-lea, să fie iertat oricui a-şi face mori sau pchive de sumane; şi 
în urmă; 

26-lea, am cerut slobozenia tipariului. 

lată, fraţilor, scurta cuprindere a petiţiei noastre! Vedeţi, dară, 
ținut-am noi cu boerii şi cu preoţii? Vândutu-v-am noi lor şi vrut-am 
ca să vă facem robi, după cum aţi fost până acuma? Sau binele întregii 
noastre patrii şi al nostru, al tuturora, am dorit? Şi oare cum am putea 
altmintrelea? Nu suntem şi noi ţărani şi muncitori ca şi voi? N-avem şi 
noi copii, de al căror blăstăm şi noi am ave să ne temem, dacă i-am face 
noi nenorociţi? N-avem noi suflet şi inimă cu dragoste cătră patrie şi 
cătră aproapele? Vedeţi, dară, că numa o inimă rea, cărei-i puţin îi pasă 
de binele obştesc sau o minte slabă, care nu cunoaşte mijloacele prin 
care se poate un viitor bun pentru întreaga patrie şi pentru noi înşine 
câştiga n-ar fi iscălit aşa o petiție. Noi, însă, carii am cunoscut nevoile 
țării, ale Naţiei noastre şi ale noastre, îndeosebi, n-am cerut ceea ce 
numai nouă în parte ne-ar fi fost de folos, ci aceea ce toată ţara vre şi ce 
ei îi trebue, căci, precum noi, această ţară, sfânta şi scumpa noastră 
patrie, pe care cu multă vărsare de sânge strămoşii noştri din măna 
duşmanilor o au răscumpărat-o ca să ni-o lese nouă — nu vroim , prin 
darea în mânile străinilor, să o facem nenorocită aşa şi de blăstămul 
copiilor — şi al copiilor copiilor noştri ne temem, care cu bună samă ne- 
ar şi nimeri, dacă am face noi, acum, când bine putem şi trebue să facem 
aceea ce, pe urmă, în viitorime, patriei şi lor norocire le-ar aduce. 

Aceasta am avut să vă spun şi Dumnezeu să ne ajute la bine! 

Voitinel, la 5/17 Noemvrie 1848 / Michail Bodnarescul, / 
Deputatul Rădăuţului” (Revista Politică, nr. 10 din 1 iunie nou 1888, pp. 
8,9). 


Vrăjmăşia dintre popor şi elitele sale va mai dura încă vreo trei 
decenii, timp în care, punând „plăgile” (invazia de lăcuste, ciuma) de 
după anul 1848 pe seama mâniei divine faţă de obrăznicia mulțimii 
răzvrătite, ierarhii ortodocşi izbutesc să-şi reafirme şi să-şi impună 
autoritatea reprezentativă. 

Faţă de autorităţile austriece, care întrupau, în ochii poporului, 
„legea”, cea atât de respectată de moldoveni, după cum observa lon 
Budai-Deleanu, şi mulţimea, şi elitele manifestau o atitudine plină de 
afectivitate, cu rădăcini în fidelitatea dezarmantă, mărturisită şi juruită, 
la Cernăuţi, în 12 Octombrie 1777, „zi în care boerimea, mănăstirile, 
clerul mirean, satele şi oraşele s-au adunat la Cernăuţi pentru a depune 
jurământul de credinţă în mânile lui Gavril Splenyi de Mihaldy, general 
al Maiestăţii Sale Împăratului. 

Ce frumos alaiu fu în ziua aceea! 

Mazilul loan Calmuţchi, cu coif în cap şi cu trupul căptuşit în zea, 
chemase, cu o zi mai înainte, pe locuitorii Cernăuţului la sărbătoare. 
Boerii absenţi, dar cu moşii în ţeară, au fost chemaţi din Moldova, unde 
petreceau Din mănăstiri veniră egumenii cu câte doi călugări, protopopii 
veniră cu câte doi preoţi, poporul însuşi a fost bine instruat asupra 
însemnătăţii zilei, la ordinul lui Herescul, episcopul de Rădăuți, de preoți, 
afară de Uideşti, loc cu vii în valea Sucevei, unde popa Andrei a încercat 
o mică revoltă şi de unde, apoi, a trebuit să fugă. Mazilul Paladi îngrija, 
în ziua de jurământ, de rândueală în convoiul delegaților satelor, care 
veniră câte doi, cu judele satului împreună. 

Jurământul avea să se facă într-o hală de lemn, anume clădită 
pentru 12 Octombrie 1777. 

Până aici, alaiul, din care numai Jidovii fuseseră excluşi (ei erau 
puţini, au subscris, însă, toţi actul jurământului de fidelitate), venia dela 
casa „directorului de administraţie”, deschis fiind de maeştrii de 
ceremonii Damian şi Mihalachi Calmuţehi. Boierii păşiau pedestri şi cu 
capul gol. 


745 


lon DRĂGU2ANUL 





Ajunşi la hală, boierul Ilie Corescul (Herescu, fratele episcopului 
— n.r.,) ceti, pe „moldoveneşte” (ghilimelele sunt de prisos, pentru că, în 
1777, când apare reportajul depunerii jurământului în „Wienerisches 
Diarium”, reportaj preluat de cărturarii ardeleni şi de bucovineni prin 
intermediul operei lui Wickenhauser, limbă moldovenească îi spuneau 
limbii locului chiar şi băştinaşii — n.r.), formula jurământului, pe care 
poporul îl repeţi „cu curagiu”. „În tot poporul s-a simţit — spune un raport 
ziaristic contemporan (reportajul menţionat — n.r.) — că el a depus cu 
bucurie şi mulţumire jurământul”. 

Episcopul Isaia Herescul (e vorba, desigur, de Dositei Herescu — 
n.r.) ţinu o cuvântare, în care explica şi el însemnătatea jurământului, 
care a fost subscris, în acea zi, de 29 boieri, 11 preoți, 103 mazili, 109 
ruptaşi şi 142 şliahte. A doua zi, mazilii au dat chiar şi o scrisoare specială 
de mulțumire (argumentând cu „Werenka, pag. 62”, Bogdan-Duică scrie 
în nota de la subsolul paginii: „Barco scrie, din 12 Ianuarie 1774, din 
laşi, cătră consiliul de răsboiu, că el a găsit boieri care, din ură cătră 
Ruşi, doriau a fi supuşi austriaci. După Mieg, boierul loan Stiritka, căpitan 
de târgul Siretului şi feciorul boierului de Selenou, a furnisat şi un docu- 
ment care să spriginească drepturile istorice (!) asupra teritorului 
ocupat”). 

Actul se împlinise. Și Românii bucovineni au fost, din ciasul acela, 
oameni cuminţi şi, mai presus de toate, fideli Austriaci. Dinasticismul, 
a cărui absenţă înseamnă, de altfel, în Austria, o vină de moarte, a fost şi 
este la Românii bucovineni o virtute mult cultivată. Nu sila, ci firea lor 
i-a făcut dinastici fideli” (Bogdan-Duică, op.cit., pp. 11-13). 


Bazându-se pe aceleaşi mărturii nemţeşti (în fond, de-a lungul 
vremii, străinii au păstrat ceea ce noi, generație nepăsătoare după 
generație nepăsătoare, am zvârlit cât acolo, cât mai departe de 
preţiozitatea insignifiantă a clipei care ne-a cuprins), bucovineanul lon 
Grămadă, ale cărui anti-austriacism şi anti-dinasticism au fost consacrate 
în tranşeele României Mari, povesteşte acelaşi eveniment cu o superbă 
onestitate, cu amănunte suplimentare, dar şi cu un har indiscutabil. lar 


contează, mai ales în condiţiile în care noi alergăm după mărturiile 

străinilor, dar le ignorăm, odată cu mărturisitorii, pe ale noastre: 


„Jurământul Ţăru la 1777 


Cei de la cârma împărăției nu erau mulțumiți numai cu cucerirea 
ţării şi, de aceea, încă prin 23 Iulie 1777, hotărî consiliul de război al 
Curţii din Viena ca ţara întreagă să aducă, într-o zi anumită, omagiile 
sale dinastiei domnitoare, ca să vadă Moldovenii că ei nu sunt supuşi 
unei stăpâniri vremelnice, ci sunt legați pe veci de norocul şi nenorocul 
împărăției Austriei. 

Locul unde avea să se facă jurământul s-a ales în Cernăuţi, pentru 
că aici era scaunul guvernatorului militar al ţării, precum şi cele mai 
multe gazde pentru numeroşii oaspeţi ce aveau să sosească la Cernăuţi, 
pe ziua de 12 Octombrie 1777. S-a ales o lună de toamnă pentru că pe 
atunci avea să fie strânsă pâinea de pe câmp, iar boierimea, clerul şi 
țăranii aveau timp destul pentru zăbavă şi, afară de asta, şi vremea era 
încă frumoasă, încât soldaţii puteau să doarmă pe pământul gol, cu cerul 
deasupra. 

Boierilor din țară, chiar şi celor din Moldova, care aveau moşii 
întinse în Cordon (Bucovina), tot aşa mazililor, răzeşilor, ruptaşilor şi 
şleahciţilor (boiernaşilor sărăciți), precum şi clerului înalt li s-au trimis 
anume invitări ca să vină la Cernăuţi, mai înainte, pe ziua de 10 
Octombrie. Clerul înalt din Moldova cu pământuri în țară a fost înştiinţat 
de contele Siskowicz, comandantul armatei din Galiţia, că este dezlegat 
de jurământ şi că nu trebuie să se trudească, în zadar, până la Cernăuţi. 

Lunile lui Iulie, August şi Septembrie au fost menite pregătirilor 
pentru marea serbare, al cărei iscoditor şi conducător era singur generalul 
de Spleny. 

În Bucovina întreagă, era mare nevoie chiar şi de lucrurile cele 
mai trebuincioase. În Cernăuţi, precum şi în celelalte părţi ale ţării, se 
aflau numai bolți şi nici un birt sau han mai mare; de aceea, Spleny 
îngriji de conace, de mâncare şi de băutură îmbelşugată pentru oaspeţii 
aşteptaţi. Necontenit soseau în târg care încărcate cu fân şi cu ovăz pentru 
cai. Pentru ca oaspeţii să fie pe deplin mulţumiţi cu ospăţul dat de 

împărăție, s-au trimis ofiţeri în Galiţia, până la Iaroslav, Brody şi Liov, 
ca să cumpere farfurii, şervete, pahare, cuțite şi alte tacâmuri 
trebuincioase. Locotenentul Rolling avea să cumpere, în Liov, tacâmuri 
de zinc, vinuri străine şi alte băuturi spirtoase; Rauschel a târguit, în 
Brody, pahare, lămpi şi drugi de fier. Colonelul Furstenberg a trimis 
scaune cu spătar din Stanislau, apoi un croitor şi un cizmar ai regimentului 
său; tot aşa, Spleny a adus, din Horodenca, bucătarul şi toate tacâmurile 
sale, fabricate la Danzig, furculițe, sfeşnice, policandre, un cal pentru 
tambur şi gornişti. Un sergent major din Hussiatin a trimis soția sa ca 
bucătăreasă, ba chiar din tabăra din Czortkow a sosit, în Cernăuţi, 
bucătarul colonelului Fernier, dimpreună cu cele mai bune tacâmuri din 
bucătărie. Ofițerii statului major au adus, tocmai din Liov, covoare, 
candelabre şi scaune cu spătar. Mănăstirea din Horodenca a împrumutat 
baldachinul, trâmbiţele şi muzicanții săi. Un alt baldachin a fost adus 
din Liov, precum şi o mulţime de dulgheri, măsari şi bodnari, care aveau 
destul de lucru pentru toată vara. 

Ca să nu se tulbure liniştea sfintelor lăcaşe, fiecare mănăstire de 
călugări şi de maici — pe atunci se aflau 26 de mănăstiri în ţară — primi, 
odată cu invitarea la serbare, manifestul împărătesc şi jurământul, scris 
în limba moldovenească, pe care aveau să-l citească stareţii şi stareţele 
în soborul mănăstiresc, apoi să-l jure şi să-l iscălească fiecare, de la 
stareț până la portar. Mănăstirile de călugări trebuiau să-şi trimită la 
Cernăuţi, pe ziua de 10 Octombrie, egumenul, dimpreună cu alți doi 
călugări, aleşi de sobor, şi aceştia aveau să depună, în numele mănăstirii 
lor, jurământul de credinţă înaintea guvernatorului ţării. Maicele aveau 
să fie reprezentate la Cernăuţi printr-un vechil, om de încredere al 
mănăstirii. Târgoveţii, ţăranii şi Jidovii aveau să fie cu totul altfel juraţi, 
anume în localităţile lor, prin ofiţeri împărăteşti. De aceea, s-au ales şi s- 
au trimis, încă din 27 Septembrie, 27 ofiţeri în provincie, anume doi din 
Regimentul 2 de garnizoană, cinci din Regimentul Nugent de pedestraşi, 
patru din Regimentul Hadik şi şase din Regimentul Esterhazy, acestea 
din urmă, amândouă, de husari. 

Fiecare ofiţer avea o listă de opt până la zece sate, date în seama 
lui, vreo câţiva ostaşi călări şi un mazil ce vorbea limba nemţească şi 
moldovenească, care avea să fie tălmaci şi să citească sătenilor şi 

târgoveților jurământul. Mazilul, însă, trebuia să fi jurat, înainte, la 
Cernăuţi. Ofițerii mai primiră şi o circulară a episcopului Dositei 
(Herescu) către toţi protopopii şi preoţii, care trebuiau să îndemne pe 
păstoriţii lor la ascultare şi supunere către împărăție. 

Cum ajungea un ofiţer într-un sat, preotul punea să se tragă 
clopotele ca să se strângă oamenii la biserică, iar vornicul trimitea vătăjeii 
după cei trăiau prin munţi, pe la stâni şi pe la hodăi, ca să se înfăţişeze şi 
ei la jurământ. După ce se adunau cu toţii în biserică, mazilul citea răspicat 
jurământul, iar poporenii rosteau, cuvânt cu cuvânt, după mazil, ținând 
cele trei degete de la mâna dreaptă ridicate în sus. La urmă, preotul şi 
vornicul (primarul), precum şi ceilalți săteni iscăleau jurământul, dacă 
ştiau scrie; de nu, puneau numai degetul sau făceau o cruciuliță, iar 
mazilul le scria numele întreg. Fiecare sat trebuia să întărească, încă o 
dată, jurământul crăienilor şi să trimită, pentru aceasta, pe vornicul lor, 
dimpreună cu doi sfetnici, la Cernăuţi. 

Episcopul are să apară în persoană, iar protopopii, dimpreună cu 
doi preoţi din decanatul lor. Oraşele trimiteau doi cetăţeni, breslele — pe 
starostele lor, iar Jidovii — câte doi delegaţi, aleşi de Cahal (comunitate). 

Pretutindeni, s-a făcut jurământul în linişte, numai în Uideşti, un 
sat lângă Suceava, s-a răsculat popa Andrei şi a răsculat poporul împotriva 
stăpânirii. Sublocotenentul lohann Dorfmeister povesteşte, în raportul 
său cu data, din Sf. Ilie, 4 Octombrie 1777, că, adunându-se poporul din 
Uideşti în curtea bisericii, popa Andrei n-a voit să intre în biserică şi, de 
aceea, a fost dus pe sus înăuntru de către un husar. Poporul, tulburat 
tare, intră în sfântul locaş ca să vadă ce se va face cu popa Andrei, care 
stătea, acum, lângă altar, cu mâinile împreunate. 

Deodată, se făcu tăcere adâncă în biserică şi tălmaciul începu să 
citească jurământul. 

Poporul asculta dus pe gânduri, în vreme ce popa Andrei, cuprins 
de o întristare mare, pleca mereu capul, mai jos, tot mai jos, ca şi cum 
l-ar fi apăsat o greutate uriaşă. Când îi veni rândul să depună jurământul, 
ridică capul în sus, păşi încet în sfântul altar, de unde se întoarse cu 
Sfânta Scriptură în mână, pe care o arătă ofițerului împărătesc, zicând 
cu glas puternic că el nu cunoaşte alt jurământ decât acela care stă în 
Sfânta Scriptură şi pe care a trebuit să-l jure ca preot, pentru întâia şi cea 

din urmă dată. 

Mulțimea se pregăti să iasă din biserică, dar la uşă stăteau husarii. 
Spre a o reţine, ofiţerul porunci poporului să nu-l bage în seamă pe popa 
Andrei şi să jure oamenii singuri, zicând că-l va trage, pentru aceasta, la 
răspundere pe popă. 

Şi oamenii au jurat, însă „foarte necuviincios şi de silă”. 

Popa Andrei se îndârji şi atunci când îl chemă ofițerul, după 
jurământ, şi-l întrebă care-i pricina purtării sale necuviincioase, iar el 
răspunse că cuvântul „padanik” (supus, vasal) din jurământ nu-i place şi 
că tare se teme că poporul nu va ţine jurământul, ci va fugi din ţară. 

Chemat să-şi dea seama înaintea Dichiului de Suceava, care era 
vicarul Mitropolitului din laşi, popa Andrei nu se supuse şi, a doua zi, 
trecu graniţa în Moldova cu mai mulţi Uideşteni. 

Astfel scrie sublocotenentul Dorfmeister; în Uideşti, însă, s-a 
păstrat şi acum tradiţia despre vestitul popă Andrei (troiţa ridicată în 
memoria lui se află, acum, la muzeul din Gura Humorului — n.r.), unicul 
Român de atunci care s-ar fi răzvrătit împotriva stăpânirii nemţeşti, 
punându-se în fruntea Uideştenilor înarmaţi cu furci, cu coase şi cu 
topoare. 

* 

Cernăuţii erau, pe vremea aceea, mai mult un sat decât un oraş, 
tăiat în două de uliţa jidovească, unde se aflau bordeie de lut şi de nuiele, 
care, pe timp de ploaie năprasnică, erau în primejdie să se prefacă în 
noroi şi să fie spălate de pe faţa pământului de apele Prutului. Nicăieri 
nu aflai o locuință mai de Doamne-ajută, iar în băcănii se vindea marfa 
cea mai de lipsă. Deoarece orăşelul nu avea piață potrivită, s-a ales, 
înaintea reşedinţei legatului împărătesc, o bucată de loc, care s-a netezit 
şi s-a nisipit pe o suprafaţă de 36 de stânjeni lungime şi 18 lăţime. Înaintea 
locuinţei guvernatorului, se ridică un arc de triumf, de 6 metri lărgime şi 
tot atâţia lăţime, ținut de patru stâlpi dorici. Deasupra arcului se afla un 
balcon, împodobit cu vase şi cu pajure împărăteşti. În dreapta şi în stânga 
arcului de triumf, s-au ridicat două piramide de câte cinci stânjeni 
înălțime, pe vârful cărora stăteau chipuri de vulturi, cu aripile gata de 
zbor. În firidele celor patru stâlpi dorici se aflau statuile Dreptăţii şi 
Bunătăţii, care arătau cu degetul numele împăratului Iosif al II-lea şi al 

maicei sale, Maria Teresia, ale căror chipuri, înconjurate de nouri, erau 
zugrăvite deasupra statuilor. Dreptatea era închipuită pe înţelesul 
Moldovenilor, ca o mamă care ocroteşte pe un copil de Moldovean. În 
alte două colţuri ale pieţei menite pentru serbare, se ridică câte un portal 
de 8 stânjeni lățime şi 3 în înălțime, constând dintr-o poartă mai largă şi 
din patru arcade mai mici. 

Ca să se poată adăposti şi ospăta musafirii, s-au pus la îndemâna 
lor cele 20 de case mai bunişoare din Cernăuţi, precum şi casele din 
Sadagura; afară de aceasta, s-au zidit galerii pe ambele părți ale locuinţei 
guvernatorului, având fiecare galerie câte patru arcade împodobite cu 
vase şi cu arme. 

Printr-o poartă din acestea şi printr-o tindă dădeai într-o sală lungă 
de 24 metri şi lată de 6 metri, împodobită cu crengi de brad şi cu 
candelabre. 

În locuinţa guvernatorului militar se afla o bucătărie pentru oaspeţii 
cei mai aleşi. Afară de aceasta, erau zidite, în locul cel mai potrivit şi 
mai îndemânos, încă opt bucătării mici şi una mai mare pentru „prostime”, 
în care se puteau frige şi trei boi deodată. 

În toată țara n-ai fi aflat o sală mai largă, cu atât mai puţin în 
Cernăuţi, în care să se țină o adunare mai numeroasă. Ca să nu se aducă 
omagiile afară, sub cerul deschis, se alese, de nevoie, spre scopul acesta, 
un magazin ce se clădea tocmai atunci şi care fu împodobit, în pripă, cu 
frunzare şi cu crengi de brad. 

În Cernăuţi se aflau, pe vremea aceea, numai patru bisericuțe 
„moldoveneşti”: Sf. Nicolae, Sf. Paraschiva, Sf. Treime şi Adormirea 
Maicii Domnului. Pentru slujba dumnezeiască a fost aleasă, de episcopul 
Dositei Herescu, bisericuţa de lemn a Sfintei Treimi, zidită, în anul 1773, 
de dânsul şi de fratele său, boierul Ilie Herescu, care era mare medelnicer. 
Ca să aibă lumea adăpost pe vreme rea, s-a ridicat o galerie largă 
prinprejurul bisericii, iar pe lângă pereții galeriei s-au pus bănci şi scaune 
de şezut. 

Şi pentru „prostime” s-au făcut pregătiri: pe patru schele înalte 
aştepta câte un poloboc de câte 150 de vedre ca să fie desfundat, apoi 
boi fripţi în frigare, dar care s-au fost stricat din pricina vremii celei 
umede. 

Piaţa menită pentru serbare era înconjurată cu bănci, cu masalale 
şi cu brazi înalți de şapte stânjeni, pe care avea să se caţere mulțimea. 

Pentru ca să nu se întâmple vreo nenorocire în decursul serbării, 
s-a dat poruncă straşnică fiecare casă să aibă o bute cu apă, două cofe, o 
cange şi scări la îndemână la vreme de primejdie. Târgoveţii şi oaspeții 
trebuiau să ia seama cum umblă cu focul şi cu fumatul. Din Stanislau s- 
a adus o tulumbă (pompă), care s-a încredinţat, dimpreună cu alte unelte 
pentru foc, sublocotenentului Schmiedebauer, fost şef de birou. Acesta 
mai avea să ia seamă ca poporul să nu facă zarvă la aruncatul banilor în 
mulțime, să nu se sfădească şi să nu se bată la împărțitul pâinii, al vinului 
şi al cărnii. Pentru ca serbarea să se facă în toată liniştea şi libertatea şi 
pentru ca toți boierii şi clerul din ţară, precum şi magnații poloni şi cei 
din Ardeal să fie găzduiţi cum se cade, s-au ales maeştri de ceremonii 
doi nemți şi doi moldoveni. 

lată că, în toiul pregătirilor, sosiră, una câte una, şi căruțele cu 
lucruri comandate din Galiţia: venise Rauschel cu trei chervane grele, 
din Brody, apoi bucătarii cu tacâmurile lor, cumpărătorii de marfă, precum 
şi căruțele din Liov, din Stanislau, din Czortkow, din Horodenca şi din 
toată Galiţia răsăriteană. 

Prin 10 Octomvrie, se iviră cei dintâi oaspeţi: magnații poloni, 
muiaţi în aur, veneau în caleşti trase de cai împodobiţi cu panglici; boierii 
din țară, dimpreună cu jupânesele lor, în butei moschiceşti, căptuşite cu 
postav verde, iar prinprejurul trăsurilor călăreau odraslele boiereşti pe 
cai buieci, ce săltau în mers. Fiecare boier era însoțit de un taraf de 
lăutari, robi ai săi, care începură să cânte îndată ce intrară în Cernăuţi. 

De la munte şi de prin văi, veneau, călări pe cai mărunți, preoţi 
bătrâni, îmbrăcaţi ţărăneşte, cu desagii pe şea, vornicii şi sfetnicii lor, 
tot aşa şi o mulţime de ţărani şi ţărănci, care voiau să vadă pe noii lor 
stăpânitori de la Beci (Viena), precum şi veselia ţării cumpărată pe bani. 

Zi şi noapte se auzea scârțâitul trăsurilor şi rădvanurilor boiereşti, 
ale târgoveţilor şi ale egumenilor de pe la mănăstiri. 

În fruntea tuturor, sosiră vornicul Vasile Balş, vornicul Anghelachi 
şi marele medelnicer Ilie Herescu; dintre clerici, erau sosiți episcopul 
Dositei Herescu, arhimandriţii losif, Calistrat şi învățatul arhimandrit 
Vartolomei Măzăreanul, „mădular academineştii teologii Chievului şi 

îndreptător şcoalelor domneşti”, precum şi cinci protopopi. 

Îndată ce soseau la Cernăuţi, se anunțau la Cancelaria ţării, unde- 
şi iscăleau numele, li se arăta conacul, tovarăşul la convoiul omagiului, 
masa şi numărul la masă. 

Şi-a fost numărul oaspeţilor moldoveni: 23 de boieri din Cordon 
(Bucovina) şi 2 din Moldova; 88 de mazili din ţară şi 10 din Moldova; 
109 ruptaşi şi 142 de şleahciţi (boieri sărăciţi), toţi din Bucovina; tot 
astfel, 9 mădulari ai clerului înalt şi o mulțime de preoți de la sate. Mulţi 
mazili şi boieri au lipsit, între care jupânesele Maria Bălăşoaia şi 
Roxandra Ştirbăţoaia, dar au fost reprezentaţi la serbare de vechilii lor. 
Numărul tuturor oaspeţilor de seamă, moldoveni şi străini, a fost de 800. 

În aceeaşi zi, sosiră şi trupele împrăştiate prin ţară şi, aşezându-se 
în şir, afară de târg, au intrat în Cernăuţi cu muzică răsunătoare: un 
detaşament de husari ai lui Esterhazy, unul din Regimentul Thierheim 
din Sniatin şi o trupă de infanterişti din Regimentul Durlach. Cele patru 
tunuri din Suceava fură unite cu celelalte din Cernăuţi şi garnizoana 
întărită încă cu 400 de oameni. Se vede că stăpânirea se temea de vreo 
răscoală a poporului, căci, altfel, n-ar fi adunat atâta armată. 

Soldaţii tăbărâră, apoi, afară de oraş, în corturi, sub comanda 
colonelului conte Lombardi, a unui maior, a unui căpitan de cavalerie şi 
a altor trei de infanterie, anume lohann Steiner, Schonborn şi Fechner. 
Pe ambele aripi ale lagărului, se afla un escadron de călăreţi, împărțiți la 
distanţe egale; lângă dânşii, se afla o companie de pedestraşi, iar mai 
departe câte 4 tunuri şi, în fine, trei companii de pedestrime. În mijlocul 
taberei, întocmită după planul căpitanului Granister, se desfăşura o uliţă 
de steaguri. 

Ceva mai târziu, intră şi fanfara Regimentului Nugent din Sniatin, 
cu gorniştii lui Esterhazy, care se uniră cu ai lui Hadik. 

Pe la amiază, se postă o ceată de o sută de ostaşi, sub comanda 
unui căpitan, înaintea reşedinţei generalului baron Spleny. Aceştia formau 
garda principală şi aveau să schimbe sentinelele de la reşedinţa 
guvernatorului, de la cancelaria administrativă şi de la sala festivă. La 
cele patru intrări în orăşel se aflau câte un ofițer şi câte 24 soldaţi, iar la 
colțurile târguşorului — câte un semipluton de pompieri, constând dintr- 
un căprar, dintr-un fruntaş şi din alţi şase soldaţi; trei patrule de câte un 

căprar, subcăprar şi 6 husari, se perindau pe uliţi, pe vreme de noapte. În 
centru, vegheau 30 de soldaţi, sub comanda unui ofițer, ca să nu se işte, 
din nebăgare de seamă, vreun foc în târg. Aici era şi punctul de întâlnire 
a tuturor patrulelor şi străjilor. 

Dar şi granița s-a întărit. Fiecare cerdac a mai primit câte un ofiţer, 
subofițer şi 12 soldați. Pedestraşii şi călăreţii aveau să patruleze, în târg, 
pe toată vremea serbării, fără întrerupere, schimbându-se numai la 
soroace. Sentinelele erau luate din Regimentul 2 de garnizoană; cealaltă 
oştire a rămas în tabără, afară de orăşel, pentru că înlăuntru abia era loc 
pentru oaspeţi. 

* 

În ziua următoare (11 Octomvrie), pe la ceasurile opt şi jumătate, 
dimineaţa, a depus jurământul, în reşedinţa guvernatorului, mazilul 
Calmuţchi, care a fost numit crainic, în faţa celor mai aleşi boieri din 
țară şi a multor magnați străini. După aceea, a ieşit călare pe uliţă, având 
pe cap coifîmpodobit cu pănaş fâlfâitor. Era îmbrăcat în zale strălucitoare, 
împodobite cu cordele de tafet; în stânga ţinea scutul, pe care era zugrăvită 
pajura împărătească cu două capete, iar în dreapta — toiagul de crainic. 
Înaintea lui călărea un toboșar, a cărui tobă purta steag cu emblema 
împărăției; dinapoia crainicului, urmau cei doi moldoveni, maeştri de 
ceremonii, şase gornişti, un vagmistru şi doisprezece husari, înarmaţi cu 
arme scumpe şi călărind pe minunaţi cai de soi. 

Crainicul călărea pe ulițele Cernăuţilor, vestind, în sunete de 
goarne şi duruit de tobe, că, a doua zi, se va face jurământul ţării. Din 
când în când, oprea calul şi striga cu glas tare: 

— Se dă de ştire fiecărui locuitor din ținutul Bucovinei că, binevoind 
Miăriile Lor împărăteşti şi crăieşti, prea buna şi milostiva maică a noastră 
Maria Teresia şi prea luminatul împărat şi domn losif al II-lea, să ne ia în 
prea puternica Lor pază, ca supuşi credincioşi ai Lor, trebuie pentru 
aceasta, mâine, la orele 9 dimineaţa, să facem jurământ de credinţă şi de 
supunere stăpânilor ţării noastre. De aceea, fiecare din noi să se gândească 
şi să se pregătească pentru jurământul cel vajnic! 

* 

În dimineaţa zilei de 12 Octomvrie, la ceasurile 6, s-a ţinut, în 

locuinţa guvernatorului şi în tabără, o liturghie pentru credincioşii catolici. 

Pe la orele 8, porniră ostaşii şi târgoveţii la locurile pe care aveau să le 
ocupe în decursul serbării, iar trupele regimentelor Thierheim şi Durlach, 
dimpreună cu fanfara Regimentului Nugent, se postară în piața schelelor. 
Pentru prezentarea armei, conducerea şi încheierea convoiului, se hotărî 
jumătate de despărțământ din Regimentul Thierheim, iar cealaltă parte 
formă o uliţă, largă de 12 paşi, câte doi oameni pe ambele părţi ale 
drumului, de la sala cea mare până la magazin (magazie, depozit de 
mărfuri — n.r.). Şi husarii lui Esterhazy îşi ocupară locurile. 

Pe balconul arcului de triumf se aflau postați gorniştii lui Esterhazy 
şi vreo câţiva tamburi. Gorniştii lui Hadik, cu alţi toboşari, se postară la 
intrarea în magazin. Acolo se aflau — nu departe, pe un dâmb — vornicii 
şi sfetnicii, sub comanda mazilului Palade. Orăşenii se aşezaseră înaintea 
locuinţei lui Schmiedebauer. La dreapta lor, stăteau slujbaşii de la 
judecătorie, apoi breslele, Armenii şi, în sfârşit, Jidovii. Fiecare stare şi 
naţiune avea steagul ei nou şi câte un taraf de lăutari; Jidovii purtau cele 
10 porunci. 

În vremea aceasta, se rânduiră şi celelalte stări, anume episcopul 
Dositei Herescu, arhimandriții, egumenii şi ceilalți călugări; boierii, 
mazilii, ruptaşii şi şleahciţii se aşezară în sala cea mare, la stânga şi la 
dreapta, aşa cum aveau să meargă cu convoiul. Erau de față şi trei generali, 
patru colonei, doi locotenenţi-colonei şi trei maiori, care, după ce se 
salutară în cerdacul sălii, intrară, împreună cu nobilii cei străini, în 
locuinţa guvernatorului. 

La 9 ceasuri, se deschiseră uşile de la reşedinţa guvernatorului şi, 
în cântecul tuturor muzicilor, apăru pe prag legatul împărătesc, Gabriel 
baron de Spleny, în mare ţinută şi însoţit de 12 lachei în livrele 
strălucitoare, cu care intră în sala cea mare, unde-l aşteptau stările. 
Înaintea lui păşeau ofiţerii Hanisch şi Dorbat, care erau maeştri de 
ceremonii, iar îndărăt veneau magnații cei străini. 

lată că, de la portalul de triumf, trâmbiţele dădură un semnal, care 
se auzi în tot oraşul, până departe, în valea Prutului, şi convoiul începu 
să se mişte încet. În frunte, călărea regimentul de cavalerie Thierheim, a 
cărui fanfară cânta un marş sărbătoresc. Cam la douăzeci de paşi mai în 
urmă, veneau moldovenii Dămian şi Mihalache, ceilalți doi maeştri de 
ceremonii, iar în mijlocul lor păşea crainicul Calmuţcehi. Aceştia formau 

fruntea convoiului. Îndărătul lor, se întindea lanţul cel lung al oaspeţilor, 
tot de câte doi oameni: boiernaşii şi ruptaşii ca cei mai mici în boierie; 
după aceştia, urmau mazilii şi, în sfârşit, boierii cei mari, îmbrăcaţi în 
anterie şi încinşi cu şaluri de mătase, toţi perechi şi cu capul descoperit. 
La o distanţă mai mică, înapoia boierilor, mergeau preoţii, iarăşi câte 
doi şi îmbrăcați în strălucitoare odăjdii, ca florile de câmp. După dânşii, 
urmau călugării şi egumenii, mai departe — dichiii şi arhimandriţii, iar la 
urmă — bătrânul şi slăbănogul episcop Dositei. După episcop, păşeau 
maeştrii de ceremonii Hanisch şi Dorbat, apoi baronul de Spleny, în 
haine de gală şi urmat de cei 17 ofiţeri, care au fost trimişi să jure pe 
târgoveţi şi pe țărani. Înapoia ofițerilor, mergeau magnații, cei din Galiţia 
şi din Ardeal. Un despărțământ de oaste încheia convoiul cel lung. Ca să 
țină ordine în mulțimea cea numeroasă, care nu mai văzuse asemenea 
minune, se aşezară soldaţii, târgoveţii şi ţăranii pe amândouă părțile 
drumului, câte doi în şir. Muzicile cântau, iar steagurile se plecau ca şi 
înaintea împăratului, iar soldaţii prezentau, pe rând, arma la apropierea 
guvernatorului. 

Magazinul în care avea să se facă jurământul era înconjurat de o 
mulțime de lume. Pe pereţi atârnau chipurile împăratului şi împărătesei, 
iar în mijlocul clădirii, sub un minunat baldachin, se ridica un tron 
acoperit cu atlas roşu, pe care se aşeză Spleny, cu capul descoperit. După 
ce intrară şi se rânduiră toţi cei invitați, crainicul ridică toiagul ca să se 
facă tăcere în mulțime, iar credinciosul boier Ilie Herescu luă locul unui 
logofăt şi citi cu glas tare şi răspicat manifestul împărătesc şi jurământul, 
în limba moldovenească, pe care-l ascultă poporul în tăcere. După aceea, 
ținu episcopul Dositei o frumoasă cuvântare către mulțime, îndemnând- 
o la credință şi supunere către casa împărătească şi arătând cât de vajnic 
e jurământul acesta. Încheind episcopul cuvântarea, frate-său citi, iarăşi, 
jurământul răspicat, iar poporul repetă fiecare cuvânt, ridicând în sus 
trei degete de la mâna dreaptă. Când isprăvi logofătul de citit jurământul, 
poporul strigă de trei ori: „Să trăiască!”. 

Ostaşii regimentului Thierheim dădură o salvă întreită, iar tunurile 
bubuiră de 36 ori, anunțând lumii că Bucovina a trecut pe veci în 
stăpânirea Austriei! Muzicile militare şi toate tarafurile de lăutari ale 
boierilor şi mănăstirilor, precum şi o meterhanea turcească, începură să 

cânte; valurile mulţimii se clătinară, orăşenii şi oastea îşi schimbară 
locurile şi porniră încet spre biserica Sf. Treime, formând o îndoită linie, 
pe ambele părţi ale drumului, pe care mergea convoiul la sfânta liturghie. 

În uşa bisericii, îl primi pe Spleny episcopul Dositei, îmbrăcat în 
odăjdii şi înconjurat de preoţi, stropindu-l cu aghiazmă şi cădelnițându-l. 

În biserică încăpură numai oaspeții cei mai aleşi, căci locul era de 
tot strâmt. În decursul serviciului dumnezeiesc, Spleny îngenunchie sub 
un frumos baldachin, pe un scăunaş acoperit cu atlas roşu. La începutul 
sfintei liturghii, împuşcă trupa Thierheim înaintea bisericii şi 36 de tunuri 
se descărcară, iar după liturghie se strânse toată boierimea şi preoțimea 
în piaţa de dinaintea sălii celei mari ca să salute pe Spleny şi să i se 
ploconească. Tot în piaţă se afla şi o masă cu două lumânări de ceară, 
cerneală roşie şi hârtii pe care era scris jurământul. Spleny luă din mâna 
celor 17 ofiţeri listele cu jurământul şi chemă pe cei mai aleşi dintre 
boieri şi preoţi ca să-l iscălească. Şi ceilalți fură chemaţi în Cancelaria 
țării pentru acest scop. Pe când se petreceau acestea, muzica şi oastea se 
întoarseră în tabără. 

Vestea despre omagiu a fost răspândită în toată ţara şi, de aceea, a 
venit o mulțime mare de oameni la Cernăuţi. Pentru îndestularea acestor 
suflete, s-au aruncat, de pe balconul arcului de triumf, bani noi galiţieni 
de câte 15 creiţari, în sumă de 720 coroane, iar ca să nu se işte scandaluri, 
fură depărtaţi Jidovii cei lacomi. După aruncarea banilor, începu să cânte 
muzica şi să se împartă poporului vin şi mâncare. Pe dâmbul pe care se 
afla magazinul, se înălțau patru schele, cu câte patru stâlpi ascuţiţi, 
împodobiţi cu cordele, iar deasupra, pe schele, erau cele două antale 
mari, de câte 150 vedre de vin moldovenesc, cărora li s-a dat cep. Curgea 
vinul ca dintr-un izvor, iar lumea îl lua cu cofele, cu cănile, cu ulcelele şi 
cu pumnii. 

Tot în vremea asta, se împărţi, de starostele măcelarilor, Valentin 
Marşal, şi de calfele sale, pe celelalte două schele, 40 de oi fripte, gâşte, 
rațe, gobăi şi 1.500 franzele, pe care le aruncau doi aruncători „fără să 
se întâmple vreo primejdie”, după cum povesteşte raportul. 

Nu departe de cele patru schele, se aflau trei copaci de câte 5 până 
la 7 stânjeni înălțime, cojiţi de scoarță şi unşi cu ulei. În vârful lor fluturau 
panglici de mătase, năframe în ale căror colţuri erau legaţi bani, brâie 

moldoveneşti etc. Cu toate că unele încercări nu au reuşit, totuşi, cei mai 
sprinteni dintre țărani şi munteni au izbutit să ia jos toate lucrurile de 
acolo. Era mare râsul şi hazul mulţimii de cei care cădeau. 

Muzica cânta, poporul mânca şi bea, juca sau se cățăra pe copaci, 
în vreme ce străinii, boierii din ţară şi clericii băteau din palme şi încurajau 
pe „mojici” ca să-şi arate iscusința. 

Pe la două ore şi jumătate, după-amiază, răsunară trompetele şi 
duruiră tobele de pe balconul arcului de triumf, dând de ştire boierilor 
că şi pentru dânşii e gata masa. 

La guvernatorul împărătesc ospătau boierii cei mari, clericii şi 
străinii cei aleşi, aşezaţi la zece mese. În magazia cea nouă, de care se 
țineau cele opt bucătării, se aşezară, pentru mazilii şi pentru preoţii de 
rând, 17 mese, dintre care una numai cu bucate de post. Pentru fiecare 
două mese, serveau un stolnic, dimpreună cu şase servitori şi ştergătoare. 

Numărul oaspeţilor ajungea la opt sute. Mâncarea bună era din 
belşug, vinuri moldoveneşti şi ungureşti — după pofta inimii, iar muzica 
răsuna în amândouă sălile, înveselind cu de-a sila inimile... 

Când s-a toastat în onoarea familiei împărăteşti, trâmbiţară şi 
goarnele de trei ori, de pe balcon, se dădură salve de sineţe, apoi ostaşii 
s-au întors, cântând, în tabără. 

După masă, începură boierii moldoveni, în chiote vesele, să joace, 
în piață, într-un mare cerc, bătrâne şi frumoase jocuri moldoveneşti, cum 
nu mai văzuseră străinii prin ţările lor... 

Pentru că poporul nu ştia scrie şi citi, nu s-au făcut inscripţii, ci s- 
au zugrăvit pe firme şi pe cele patru schele tablouri, ca să priceapă fiecare. 
S-au ales astfel de simboluri care să tălmăcească mai limpede poporului 
binele ce-l va avea sub stăpânirea cea nouă. 

Prima icoană reprezintă următoarele: La poarta unei mănăstiri, 
şade un călugăr pe scaun, înconjurat de băieţi şi băietani, pe care îi învaţă 
a scrie şi a citi. Această icoană simboliza creşterea poporului prin şcoală. 
Educaţia copilelor era arătată în josul icoanei, printr-o învăţătoare care 
le deprindea să brodeze şi să deseneze. 

A doua înfăţişa lucrarea pământului. De după un deal, răsare 
soarele. Într-o holdă de secară, se văd secerători harnici şi cosaşi ce-şi 
ascut coasele, taie secara, adună, leagă snopi şi fac clăi. Mai jos, se 

zăresc pluguri şi ţărani ce grapă. 

Pe a treia, se vedeau vaci şi cai. Jos, o stână bine adăpostită. 

Pe a patra, erau zugrăvite breslele şi meşteşugul. Rotarii ciocănesc 
la roți, foiul suflă şi covalii lovesc cu barosul fierul roşu, pus pe ilău. 
Jos, se desluşeşte o fabrică de sticlă. 

A cincia închipuie negoţul prin marinari ce conduc corabia pe un 
râu, fiind încărcată cu saci şi cu pachete; pe drum trece un chervan, tras 
de şase boi şi plin de marfă. În josul tabloului, se vede un neguțător, la 
tejghea, vorbind cu muşteriii. 

Tabloul al şaselea e al unei gospodării trainice, cu grajd, şură şi 
cu puicuri pentru fân şi altă pâine. Gospodarul tocmeşte căruța, iar 
gospodina azvârle grăunţe la galiţe, în vreme ce două copile torc din 
furcă. Jos — ceva ciudat şi, de bună seamă, neînțeles de popor — se vedeau 
jucători de şah şi o popicărie! 

A şaptea icoană înfăţişa scene din viaţa boierilor: în fund, pe un 
fânaţ, se ridică o casă boierească, iar în grădina cu flori se plimbă boieri 
şi cucoane moldovence, în urma cărora păşesc două slugi. În josul icoanei 
e chipul unui vizitiu, care duce pe stăpânii săi într-o butcă trasă de şase 
cai... 

Seara, pe la 6 ceasuri, când se îngâna ziua cu noaptea, începură să 
licărească cele dintâi lămpi şi să răsune goarnele de pe foişor: fanfara 
Regimentului Nugent cânta un marş, iar afară, în tabără, unde ardeau 
focurile, se desluşeau sunetele înăbuşite ale meterhanelei. Vinul curgea 
din belşug, iar poporului i se împărţi, din nou, carne friptă şi pâine. 

Arcul de triumf, cele două intrări din faţă, copacii pentru cățărat 
şi îndoita îngrădire a pieţii de serbare străluceau în lumina copleşitoare 
a 5.000 de lămpi, iar la locuinţa lui Spleny ardeau 30 de felinare de 
tinichea, vopsite în roşu şi alb, şi toată strada principală, începând de la 
arcul de triumf şi până la cele patru schele, era luminată cu 60 de felinare 
şi masalate. 

Cernăuţiul era împodobit sărbătoreşte. Înaintea caselor se ridicau 
arcuri, iar deasupra uşilor atârnau frunzare şi ghirlande de flori, pajuri 
duble sau inscripţia „Trăiască Maria Teresia şi losif al II-lea!”. 

Ceva mai târziu, începu să curgă lumea spre podurile cu mâncare 
şi băutură, căci aici se aprinse un foc de artificii pentru desfătarea mulțimii 

bete de bucurie, de cântece şi de vin. 

Nici jocul nu a lipsit în seara aceea: în locuința guvernatorului 
împărătesc era bal pentru magnații poloni şi ardeleni. Boierii moldoveni, 
despărțiți de subţiraticii străini, jucau jocuri de-ale lor în sala cea mare, 
unde puteau să-şi facă cheful după obiceiul țării, sărind şi chiuind în 
voie. 

Mazilii şi ruptaşii petreceau în magazinul cel nou, iar prostimea — 
afară, pe când jidovii se învârteau şi ei într-o colibă de crengi, făcută 
anume pentru dânşii. Abia aici li s-au împărțit şi lor bani. 

Veselia cuprinse toată lumea, încât nici hoţii nu s-au atins de avere 
străină, deoarece şi ei erau ameţiţi de-a binelea. Sus, pe deal, în tabără, 
ardeau focuri, trâmbiţau goarne sau cântau muzici, iar jos, în orăşel, se 
plimba mulțimea pe uliţi, cu tarafuri de lăutari, de la casă la casă. 

Pe la miezul nopţii, se potoli totul: luminile şi masalalele se 
stinseră, numai felinarele mai ardeau în noapte. Rar unde mai auzeai 
vălmăşagul mulţimii, căci poporul se culcase prin birturi şi conace, pe 
drumuri sau în casele târgoveţilor cernăuțeni. Numai zăngănitul armelor 
se mai desluşea pe uliți, căci străjile şi patrulele umblau necontenit încolo 
şi încoace, caii nechezau, câteodată, lovind pământul cu copita şi câte 
un cetățean mai chefliu striga din când în când: 

— Să trăiască împăratul şi împărăteasa!... 

A doua zi, în 13 Octomvrie, primi şi oastea — 1.697 de oameni, la 
număr — carne, pâine şi vin. Soldaţii n-au putut să se veselească în ziua 
trecută, căci au stat sub arme. 

În aceeaşi zi, au predat mazilii guvernatorului o scrisoare de 
mulţumire şi supunere către casa împărătească, iar la 14 Octomvrie se 
goli oraşul de oaste şi de numeroşii săi oaspeţi. 

Astfel s-au veselit Bucovinenii şi străinii, acum o sută patruzeci 
şi nouă de ani, costând acel praznic uriaş la mormântul ţării 20.312 
coroane şi 20 bani” (lon Grămadă, Cartea sângelui, pp. 196-209). 


Dinasticismul, temelie a jurământului din 1777, dar şi efect al 
grabnicei „împăcări” a românilor bucovineni „cu noua stăpânire”, avea 
să însemne o caracteristică dominantă a Bucovinei, ţinut românesc din 
ce în ce mai conştient de identitatea sa, dar care identitate trebuia afirmată 

doar în spaţiul european pe care îl reprezenta împărăţia habsburgică. 

În 1875, când se împlineau o sută de ani de la ocuparea Bucovinei 
şi când, invitat să participe la „jubileu”, împăratul Francisc losif a aflat 
tot felul de pretexte pentru „a nu jigni sentimentele naţionale ale 
românilor din Regat, precum şi pe cele ale românilor din Bucovina care 
nu se împacă cu actualul statut al Bucovinei”, dinasticismul bucovinean 
a dat în clocot, scoțând la suprafaţă un „patriotism” austriac sfidător, 
menit parcă să tranşeze definitiv motivaţia reală a absenței elitelor 
bucovinene, în 1871, la serbările de la Putna, când unul dintre oaspeți, 
Mihail Kogălniceanul, „observând el lipsa la serbare a politicienilor noştri 
marcanţi din ţară, mi-a exprimat părerea sa de rău, zicând că astfel de 
abţinere nejustificată are s-o biciuiască amarnic prin foile politice din 
România. Abia după ce i-am espus motivele absentării lor şi după ce, cu 
lacrimi în ochi, l-am rugat ca să-i cruţe cu tăioasele sale critici, căci ei şi 
aşa sunt amărâţi în sufletul lor din causa luptelor puţin rodnice ce le 
susțin zilnic în activitatea lor politică, s-a mâlcomit şi mi-a promis că va 
tace” (I.G. Sbiera, Amintiri din viaţa autorului, Cernăuţi, 1899, pg. 259). 
lar absenţa politicienilor bucovineni de la serbarea putneană s-ar datora 
disputei pe care ei, ca vajnici români, ar fi avut-o cu liderii politici ai 
slavilor, care, nemulţumiţi că nu se pot bucura de fructele fondului 
religionar, dar consacraţi ca identitate distinctă prin „Dorinţele clerului”, 
formulate în 1860, aşa că, „prudenţi şi circumspecţi, nu erau pentru o 
serbare jubiliară în proporțiuni mari, ar fi vrut să fie mai îngustă, mai 
restrânsă; se temeau ca nu cumva să fie suspiționați de neîmblânziţii 
adversari ai Românilor” (I.G. Sbiera, op.cit., pg. 256). 

În mod tradițional, patriotismul românilor (nu numai cel al 
românilor bucovineni) dă în clocot doar atunci când el se poate afişa „cu 
voia stăpânirii”. La „Jubileul centenar al împreunării Bucovinei cu Aus- 
tria”, organizat cu mare fast, la Cernăuţi, în vara-toamna anului 1875, a 
participat, în calitate de ziarist, şi Mihai Eminescu, iar dezgustul care - 
a cuprins atunci a fost depus (aidoma unui sicriu) într-o propoziţie rece, 
dar lucidă, prin care Eminescu se delimita de „stările lăuntrice” ale 
Bucovinei, care se dovedesc a fi „probleme interne ale Austriei”. 

În publicistica şi memorialistica bucovineană, clipa îşi ajungea 
sieşi, trăită drept irepetabilă grandoare: 

„Se începură, încă de timpuriu, preparativele pentru sărbarea 
împreunării, de o sută de ani, a Bucovinei cu Austria. Se decisese, de 
către consiliul comunal al Cernăuţiului, ca să se numească „Piaţa 
Austriei” un loc spaţios şi potrivit, din câte le avea, şi apoi să se ridice 
pe el o statuetă de marmură albă, reprezentând pre „Austria”, iar dieta 
țării, la propunerea vicecăpitanului român, a arhimandritului Ghideon 
Constantinovici (cavaler) de Grecul, încă făcu, într-a 16 April 1875, un 
conclus unanim ca să se sărbătorească în mod demn şi cuviincios această 
memorabilă întâmplare istorică, deodată cu deschiderea Universităţii, şi 
să invite la acest jubileu pe însuşi Majestatea Sa Împăratul printr-o 
deputăţiune de trei membri, în frunte cu căpitanul ţării, Anton 
Kochanowski cavaler de Staucean. 

Majestatea Sa Împăratul Francisc Iosif drept că primi preagrațios 
această deputăţiune, într-a 14 Iunie 1875, dară declină preînalta Sa 
participare cu motivarea „că nu poate depăşi budgetul, nici veni înaintea 
Consiliului Imperial cu un credit suplimentar sub actualele împrejurări 
economice” şi promise că, la anul, are de cuget să viziteze Bucovina. 

Deputaţii români dela Consiliul Imperial însă informară pre 
conaționalii săi din ţară că ar mai fi fost şi alte motive cari ar fi determinat 
pre Majestatea Sa Împăratul ca să nu participe la acest jubileu, unul ca 
să nu umilească pre acei supuşi români din Bucovina cari se simțeau 
jigniți în sentimentele lor de demnitate națională prin păşirea prea 
necruțătoare a compatrioților lor străini în manifestările lor de bucurie 
şi jubilare pentru desmembrarea unui fost stat naţional, iar altul ca să nu 
tulbure raporturile cele bune şi cordiale ce esistau între împărăţia austro- 
ungară şi România. Această veste de înaltă delicateaţă alipi şi mai tare 
pre Românii bucovineni de iubitul şi venerabilul lor Împărat, de dinastia 
şi de împărăţia Lui! 

Proprietarii mari, în sufletul cărora mai ales se arătase indignarea 
pentru bruscarea simțămintelor şi a demnităţii lor naţionale de cătră 
necruţătorii lor compatrioți necongenerici, se feriră a participa la nişte 
serbări prea ostentative în contra Românilor, dar deciseră şi aleseră din 
mijlocul lor, într-a 20 Septemvre 1875, o deputăţiune de cinci membri 
care să esprime, cu această ocasiune, Majestății Sale Împăratul 

simţămintele lor de loialitate, de supunere şi de devotare cătră tron şi 
dinastie; ceea ce şi făcură îndată şi fură primiţi prea grațios de cătră 
Majestatea Sa Impăratul” (1.G. Sbiera, op.cit., pp. 284-286). 


Contemporanului nostru, care n-a răsfoit niciodată colecțiile 
vechilor publicaţii bucovinene şi nici n-a avut ocazia să citească nici o 
pagină din cărțile Bucovinei istorice, dar care este puternic îndoctrinat 
de istoriografia contemporană, i se pare, probabil, o impietate de neiertat 
în a numi „cumplitul rapt austriac”, săvârşit prin ocuparea Bucovinei, 
„memorabilă întâmplare istorică”. Dar, înainte de a vă apuca să daţi cu 
piatra în inegalabilul mărturisitor lon a lui Gheorghe Sbiera, cel care, 
conform acuzelor lui Eminescu, formulate în 1876, îşi sacrificase cariera 
universitară în favoarea susținerii unui învățământ universitar în limba 
română, e bine să ştiţi că Sbiera, susţinător cu fapta şi cu spiritul al 
identității româneşti în Bucovina, împărtăşea, de fapt, opinia tuturor 
adevăraţilor naționaliști români din Bucovina acelor vremuri, fiind în 
consens şi cu Arune Pumnul, şi cu Alecu Hurmuzachi, şi cu Iraclie 
Porumbescu, şi cu aprigul Constantin Morariu, şi cu Simion Florea 
Marian în a recunoaşte percepția generală a „împreunării Bucovinei cu 
Austria” drept „memorabilă întâmplare istorică”. Nici măcar Ion 
Grămadă, cel care şi-a sacrificat viaţă şi operă pe altarul României Mari, 
nu a îndrăznit să falsifice această istoricizată percepţie generală 
bucovineană, deşi, odată cu izbucnirea primului măcel planetar, s-au 
găsit bucovineni care să se despovăreze de umilirile bucureştene printr- 
o agresivitate excesivă asupa Austriei. lar dacă istoricul George Popovici 
(poetul T. Robeanu), umilit şi îmbrâncit spre moarte de gureşa faună 
bucureşteană, a aflat în sine resursele de a-şi recunoaşte eşecurile prin 
sinucidere, undeva, în Ungaria, alți bucovineni târnosiţi de „Babelul” 
dâmboviţean (I.E. Torouţiu, Aurel Morariu) se fac plesnet de bici între 
noi şi cer, punând bazele unei istorii bucovinene a „îngâmfării cu trecut” 
(Xenopol) şi amnistierii neputinţelor noastre prin mutarea 
responsabilității, mereu şi mereu, pe umerii altora (taman ca în scrierile 
filosofilor englezi Smith şi Hobbes). 

În privinţa deturnării de responsabilitate, cel mai convingător 
domeniu al prefăcătoriei noastre agresive îl reprezintă cel al 

învățământului. Vă amintiţi, un tablou alegoric al jurământului din 1777 
înfățişa un călugăr, înconjurat de „băieți şi băietani”, care călugăr îi iniția 
pe tineri în tainele scrisului şi cititului, sugerându-se existenţa sau doar 
posibilitatea înfăptuirii unui învățământ public românesc prin preajma 
mănăstirilor şi îndreptăţind, în viitor, trufaşa aserţiune care susţine că, 
în trecut, „cultura română s-a făcut în tinda bisericii”. Au vremuit 
vremurile atât de îndelung, încât un popor fără memorie poate fi făcut să 
creadă orice, inclusiv faptul că inexistenta cultură română străveche s- 
ar fi făcut în... limba slavă, limbă liturgică recunoscută şi atotstăpânitoare 
în spațiul administrativ românesc, biserica ortodoxă din spaţiul românesc 
fiind, de-a lungul veacurilor beznei religioase (Negruzzi), doar un spațiu 
administrativ, care, în 1848, când Arune Pumnul o soma „să arate” 
produsele sale spirituale (tratate ştiinţifice, dogmatice, etc.), tăcea trufaş, 
aproape sfidător. 

Învăţământul românesc în Bucovina, deşi sprijinit de primii 
guvernatori militari ai provinciei, a fost sacrificat pe altarul 
prozelitismului, ortodoxia slavă şi catolicismul latin luptându-se pentru 
privilegiul spălării creierelor şi pentru dominație administrativă în 
teritoriu. În umbra acestei stupide bătălii se află eforturile autorităților 
provinciale şi imperiale de a organiza un învățământ laic în limba română 
prin constituirea de şcoli normale, prin trimiterea unor tineri români la 
studii universitare care să-i pregătească pentru a fi profesori şi prin 
încurajarea editării de manuale şcolare, inclusiv a manualelor traduse 
din limba germană. Teza germanizării forțate prin şcolarizare este 
contrazisă şi de două studii ale lui Constantin Morariu, lucrate după o 
temeinică documentare în arhiva metropolitană din Cernăuţi, dar şi de 
fapte precum cea a întemeierii gimnaziului din Rădăuţi, la inițiativa 
prefecților români Mihail Pitei şi Orest Renny de Herşeni, cu finanţare 
obştească românească, dar fără să se pună nici o clipă problema unui 
învățământ gimnazial în limba română. În fond, în Bucovina vremii se 
dorea un învățământ de calitate, care să integreze elitele românilor 
bucovineni într-un spaţiu social european şi nu o nouă izolare a românilor, 
de data asta cu morgă intelectualistă. Fără îndoială că elitelor româneşti 
ale vremii le era cunoscut modelul polonez al magnaţilor care îşi 
grupaseră capitalul în mari companii (în domeniul bancar, în cel al 

construcţiei şi administrării căilor ferate etc.) şi care şcoliseră, în şcolile 
nemţeşti deschise pe moşiile lor, pe copiii iobagilor polonezi, pe care i- 
au transformat într-o elită profesională imperială, prin intermediul căreia 
nobilii polonezi, în frunte cu contele Sapieha, ajunseseră să domine viața 
economică europeană. Chiar şi în Bucovina, atunci când vin, urmaşii 
foştilor iobagi polonezi vin ca să conducă, vin cu o superioritate reală, 
dar o superioritate dobândită printr-o superbă solidaritate naţională, o 
solidaritate care îndreptăţea, inclusiv în Bucovina, limba polonă chiar la 
a o înlocui, în administraţie, pe cea germană. 

Constantin Morariu, care luase în discuţie epistolară, cu Simion 
Florea Marian, acest subiect al neimplicării „preoţilor şi boierilor noştri” 
în eficientizarea participării sociale a poporului din care provin în viața 
economică bucovineană, era conştient de dezavantajele tergiversărilor 
religios partizane în demararea şcolii româneşti în Bucovina, dar, în ciuda 
judecății obiective la care supune această tergiversare, el, preot fiind, 
evită să umbrească, fie şi printr-o formulare nefericită, imaginea artificială 
a instituţiei religioase ortodoxe. Citite, însă, cu luciditate, studiile lui 
Constantin Morariu înseamnă mărturii viguroase ale vremii sale, care 
nu ne mai absolvă de împliniri prin mutarea responsabilităţi asupra altora. 


„Şcoalele româneşti din Bucovina 


Şcoalele româneşti din Bucovina au parcurs, pân-acuma, cinci 
perioade de dezvoltare, toate marcate prin evenimente istorice însemnate. 
Este fapt constătat că, în perioada întăia, adecă înainte de ocuparea 
austriacă, Bucovina a avut mai multe şcoli mănăstirești, dintre cari cea 
mai însemnată era în Putna, a avut 6 şcoli orăşeneşti, anume 4 în 
Suceavă, 1 în Cernăuţi şi 1 în Siretiu, a avut, în fine, două şcoli săteşti, 
una în Rădăuţ şi una în Câmpulung-Moldovinesc. Dintre şcolile acestea, 
una era greacă-fanariotă şi una latinească în Suceavă, iar celelalte erau 
toate româneşti. 

Bucovina a fost ocupată în | Octomvrie 1774 de generalul austriac 
Gabriel baron de Spleny, cu 3 regimente de infanterie, 12 tunuri şi 2 
regimente de cavalerie, şi, până la anul 1786, adecă în decurs de 12 ani, 

a stat sub administrarea militară a generalilor Spleny şi Enzenberg. În 
această a doua perioadă, şcoalele noastre s-au înmulțit până la 32, fiind 
mai toate româneşti. 

De la anul 1786, Bucovina a fost alipită la Galiţia şi, în decurs 
de 64 de ani, anume până în anul 1850, şcoalele noastre au fost stăpânite 
de guberniul şi consistoriul catolic din Liov. Perioada aceasta, a treia, 
este pentru noi, românii, cea mai nefericită, căci stăpânirea galițiană a 
lucrat astfeliu încât, în răstimp de 64 ani, a înfiinţat numai 18 şcoli noauă, 
cele mai multe prin sate de colonişti şi în şcoalele noastre au introdus 
străinismul în toată puterea cuvântului (şi Constantin Morariu ignoră 
faptul că afluxul coloniştilor în Bucovina se produce abia după ce 
Bucovina devine ducat autonom; reproşurile aduse guvernării galițiene 
au drept cauză influența catolicismului, mult mai semnificativă decât 
cea a ortodoxie; dar în această perioadă apar primele publicaţii în limba 
română, iar învățătorul Bilewicz, din Suceava, nu primeşte permisiunea 
de a înființa un ziar românesc în anul 1805 din simplul motiv că era mai 
multă nevoie de el ca dascăl, decât ca ziarist; tardivitatea învăţământului 
în limba română ni se datoreşte nouă, nu altora; cu ce aveam să facem 
un învățământ românesc, când ne lipseau şi manualele şcolare, şi 
învățătorii? — n.r.)... 

În perioada a patra, care ţine 19 ani (1850-1869), şcoalele noastre 
au stat sub conducerea şi priveghierea consistoriului ort-or. din Cernăuţ, 
spre a cărui onoare trebue să spunem că, în anul 1870, au predat 
consiliului şcolar al ţării, împreună cu actele şcoalelor poporale, 108 
şcoale înfiinţate gata şi 104 în stadiul de a se înfiinţa (afirmaţia e 
contrazisă, în parte, de memorialistica rădăuţeană; consistoriul refuza 
până şi plata lefilor profesorilor, iar şcolile se făceau prin contribuții 
financiare din partea comunei, din partea evreilor şi din partea statului 
austriac — n.r.). 

Pe basa legii imperiale din 25 Mai 1868 şi a legii imperiale rela- 
tive la şcoalele poporale din 14 Maiu 1869, se puse instrucțiunea publică 
îndecomun sub conducerea şi privegherea statului, respectiv a organelor 
aşăzate pentru acest scop. Aceste organe sunt, în primă instanţă, 
ministeriul de culte şi instrucțiune publică, apoi, pentru fiecare ţară, 
consiliul şcolar al ţării, consiliul şcoalar de district, consiliul şcolar lo- 

cal, care trebue să esiste în fiecare comună şcolară. 

Timpul de la crearea legilor amintite şi până astăzi (1889 — nr.) 
este a cincea perioadă de desvoltare a şcoalelor noastre poporale. 
Resultatul activităţii din această perioadă îl aflăm în „Bukowinaer 
pedagogische Blatter“, Nr. 1, anul 1889, unde ni se spune că, la finea 
anului 1888, Bucovina are 293 şcoale poporale, din cari, după limba 
de propunere, 92 sunt rutene, 81 române, 32 germane, 4 maghiare, | 
armenească, 22 româno-germane, 18 rutene-germane, 1l româno- 
rutene, 2 germano-polone, lo germano-româno-rutene, 8 germano- 
ruteano-polone, 11 germano-româno-ruteano-polone şi 1 maghiaro- 
române. 

După cum videm, deosăbirea între odată şi acum este foarte mare, 
căci, pe când, în anul 1792, cele 32 şcoale poporale din țara noastră erau 
mai că toate româneşti, astăzi, din numărul total de 293, nici a treia parte 
nu-s româneşti (dar existau nu aproape 32, ci aproape 100 şcoli româneşti; 
în plus, nici un preot bucovinean nu-şi trimitea copilul la „despărțitura 
românească“, ci la cea germană, cu consecința că tineretul elitist 
bucovinean, dar şi bătrânii, după cum confirmă I.G. Sbiera, nu ştiau 
româneşte; veţi vedea că, la o manifestare culturală românească, 
domnişoarele fiice de preoţi, pe care le invită lorgu G. Toma la dans, se 
sfiesc să vorbească româneşte; aceeaşi mărturie o găsim şi în publicistica 
lui lon Grămadă — n.r.). Acuma, dacă mai adaogem, pe lângă faptul acesta, 
că, după cum ni spune „Revista Politică“, în protopresviteria Siretiului 
sunt încă 6 comune române fără şcoale, în a Vicovului 5, în a Rădăuţului 
4, iar în districtul şcolar al Sucevei 14, şi anumea: Ipotești, Luncuşoara, 
Rus, Reuseni, Securiceni, Todireşti, Soloneţ, Berchişeşti, Capucodrului, 
Capucâmpului, Păltinoasa, Părhăuţ, Româneşti şi Calineştii lui 
Cuparencu; dacă mai recugetăm apoi şi împregiurarea că, afară de cele 
4 clase paralele române de la gimnasiul din Suceavă (în cari nici astăzi 
nu se propun toate obiectele în limba română pentru că lipsesc cărțile) şi 
afară de câteva obiecte de la facultatea teologică, noi, românii bucovineni, 
nu mai avem altă şcoală mijlocie cu limbă de propunere românească, şi 
că din lipsa de şcolire temeinică sate întregi de-ale noastre se înstrăinează, 
în o vieaţă de om, şi elementul românesc din Bucovina se stânge, pe- 
ncetul şi necurmat, zi după zi; regretând, în fine, şi aceea că trecutul 

nostru istoric noi mai că defeliu nu-l cunoaştem, ceea ce ni căşunează 
mulţime de rele; recugetându-le toate acestea, cred că niciodată ca astăzi 
n-a avut intelegința română bucovineană dătorie mai sfântă de a se îngriji 
din inimă şi din suflet de starea sa, de starea poporului nostru de la ţară, 
de progresul şcoalelor sale, de prosperarea şi înflorirea societăţii „Școala 
română“, în scurt, de toate institutele de cultură... 

O scrisoare a presidiului ţării noastre din 19 Noemvre 1853, Nr. 
22182, adresată cătră episcopul Eugen Hacman, ni spune că inițiativa la 
înfiinţarea unei şcoli reale în Cernăuţ a făcut-o acuma, în anul 1850, 
căpitanul cercual de pe atuncia al Bucovinei (Eudoxiu Hurmuzachi, deci 
un armeano-grec mult mai român decât românii — n.r.), care, în scopul 
înaintării învățământului în această ţară, propusese şi înființarea unei 
şcoli reale ca o necesitatea nedispensabilă, afirmând, totodată, că spesele 
respective ar pute să le poarte fondul nostru religionariu. Urmarea a fost 
că s-a înfiinţat o şcoală reală de două clase, care era împreunată cu şcoala 
căpitală din Cernăuţ, era susținută de oraş (de ce de oraş şi nu de Fondul 
religionar? Pentru că onorabilul consistoiu ortodox nu dorea şcoli, ci 
doar influenţă, drept dovadă fiind implicarea în acele pseudoşcoli, în 
care doar preoţii erau profesori, cum a fost, de pildă, şcoala normală din 
Cernăuţi, despre care se va vorbi, şi care era mai curând o secţie teologică 
decât o şcoală normală — n.r.) şi sta sub conducerea consistoriului rom.cat. 
din Liov. Cu timpul, însă, se ivi dorinţa de a înființa, în Cernăuţ, o şcoală 
reală inferioară completă şi, cu prea înalta resoluțiune din 8 Octomvre 
1853, episcopul Hacman fu întrebat în ce mod ar participa fondul 
religionariu la dotarea acestei şcoli. 

În răspunsul episcopului din 8/20 Decemvre 1855, se zice că, „după 
împlinirea tuturor trebuinţelor relative la biserică şi la cler, se poate 
întrebuința o parte a fondului religionariu şi pentru înființarea şi susținerea 
unei şcoli reale în Cernăuţ, dară numai sub condiţie că atât şcoala 
aceasta, cât şi celelalte şcoli normale-căpitale şi triviale din ţară să 
se puie sub privighierea şi conducerea consistoriului bucovinean şi, 
când şcoala reală şi preparandia vor fi produs destui învăţători, atunci, 
între condiţii egale, să se bage în samă, la aşăzarea posturilor de învățători 
la şcoala reală, mai cu samă candidaţi bucovineni“ (deci şcoala însemna 
doar un mijloc de a păstra enoriaşi, în condițiile în care amvonul nu mai 

avea credibilitate — n.r.). 

În decursul pertractărilor ulterioare, se ţinu episcopul şi consistoriul 
său morţiş de astă condiţie şi, pe basa conclusului unanim al şedinţei 
consistoriale din 9/21 Septemvre 1859, i se dete presidentului țării 
declararea hotărâtă, „că fondul religionariu bucovinean poate primi 
însărinarea de a înfiinţa o şcoală reală numai atunci, dacă jumătatea 
învăţătorilor ce se vor aşeza la dânsa va consta din indivizi gr.or. şi dacă 
dreptul de present, relativ la aşezarea posturilor de învăţători, se va efectui 
de consistoriul bucovinean“. 

La astă declărare, îi răspunse presidiul ţării episcopului Hacman, 
cu scrisoarea din 30 Noemvre 1859, „că esercitarea privighierii şi a 
conducerii şcoalei reale prin consistoriu nu se uneşte chiar din principiu 
cu posiţia şcoalelor reale, cari sunt şcoale mijlocii ca şi gimnasiile şi că 
esecutarea condiției, adecă că jumătatea învăţătorilor să fie greco- 
orientali, s-ar lovi în consecinţele ei de pedici neînlăturabile, adecă din 
causa multelor şi feliuritelor obiecte de învățământ ce se propun pe la 
şcoalele reale. Ar fi, deci, mai bine dacă s-ar recunoaşte expres şi 
îndecomun aptitudinea de aşăzare a candidaţilor gr.or., în care cas între 
condiţii egale bucuros li s-ar concede fiilor ţării întăietatea“. 

Acuma, cu raportul din 16/18 Decemvre 1859, află episcopul 
Hacman şi consistoriul său cu cale a se asigura contra oricărei ingerinţe 
a altui cult sau a altui ordinariat episcopesc asupra şcoalei reale şi a 
afirma, încăodată, că, la aşezarea posturilor de învăţători, între indivizi 
cu calificare egală, fiilor țării să le fie garantată întâietatea (ca „fii ai 
țării“ nu erau recunoscuţi, desigur, decât greco-orientalii, oricât de 
ucraineni sau de greci or fi fost aceştia — n.r.). 

Mai târziu, fu înştiințat episcopul Hacman, cu emisul ministerial 
din 13 Faur 1861, Nr. 1343 (intimat cu emisul gubernial din Liov, dtto 
20 Faur 1861), că înfiinţarea şcoalei reale inferioare din Cernăuţ se 
tărăgănează numai de aceea pentru că încă tot nu se ştie din cari fonduri 
au să se acopără spesele susținerii, ce rămân în restanță după 
contribuirea oraşului şi a comunităţii israelite (unde e contribuţia 
„evlavioşilor“ luminători de ţară, în condiţiile în care şantajul a dat, 
totuşi, roade? — n.r.). 

„Spesele susţinerii — zice acest emis — se vor urca la suma anuală 

de 8.580 fl.v.a. (florini vienezi — n.r.). Oraşul Cernăuţ contribue pentru 
şcoala reală, cea împreunată cu şcoala căpitală, 630 florini şi pentru 
susținerea şcoalei înființţânde a promis că va contribui, anual, 1.050 florini 
până atunci până când va esista un fond anumit pentru acest scop. La 
sumele acestea s-a obligat şi comunitatea israelită a contribui 525 florini 
pe an, deci suma totală disponibilă este de 2.205 florini şi trebuesc încă 
6.384 florini“ (mai puțin de o treime din leafa episcopului, dar nu asta 
este problema; Fondul religionar funcţiona ca o fundație de tip special, 
care producea beneficii uriaşe, care, încetul cu încetul, sunt 
„împrumutate“ de statul austriac pentru nevoi militare; s-au adunat 
milioane de coroane într-o „mână moartă“, în loc să fie folosite milioanele 
de coroane din beneficiile anuale pentru susţinerea unui învățământ 
românesc; dacă românii din Bucovina au avut o întârziere istorică, apoi 
responsabilitatea revine în întregime lacomului cler, care, prin celebrele 
„Dorinţe“, din 1860, anulează visurile lui Hurmuzachi de a fi folosită 
„averea naţională românească, numită Fond religionar“ pentru propăşirea 
neamului românesc din Bucovina — n.r.). 

În intimatul acestui emis se mai zice că episcopul Hacman s-a 
învoit cu suma de 3.400 florini şi, eventual, remunerarea anuală cu 300 
florini pentru învățământul limbei italiene ori franceze, în fine, spesele 
pentru procurarea mijloacelor de învățământ şi a întocmirilor celor dintăi 
ale şcoalei să se deie tot din fondul religionariu, dacă nu s-ar putea afla 
aiurea. 

Emisul ministerial amintit încheie, apoi, aşa: „Dacă va contribui 
fondul religionariu suma aceasta (6.384 fl.), apoi se-nţelege de sine că 
şcoala reală inferioară va ave caracteriu de institut gr.or., întocmai aşa 
ca gimnasiul din Suceavă şi că, sub această modalitate, la început se 
vor aşăza învăţători catolici, deoarece greco-orientali lipsesc, dar 
îndată ce învățătorii gr.or. îşi vor fi căştigat calificarea legiuită, învățătorii 
catolici se vor strămuta aiurea“. 

În raportul său din 28 Iuliu (9 August) 1861, episcopul Hacman 
consimţi cu toate acestea şi, astfeliu, urmă resoluţiunea împărătească 
din 6 Faur 1862, care orândui că, în Cernăuţ, are să se înfiinţeze, pe 
lângă şcoala reală, cea de două clase, ce trebue să esiste mai departe, 
încă şi o şcoală reală inferioară gr.or. de trei clase, cu sălare sistemisate 

pentru şcoalele reale de a treia categorie şi că toate spesele, ce resultă 
după substragerea contribuirii oraşului şi a comunităţii israelite, are să 
le poarte fondul religionariu gr.or. din Bucovina. 

Pe basa acestei prea înalte resoluţiuni, cu emisul ministerial din 
22 Faur 1862, Nr. 1529/105, între altele, şi următoarele modalităţi: 

„Școala reală inferioară din Cernăuţ va ave caracteriu de institut 
greco-oriental şi, de aceea, se vor aşeza la dănsa mai ales învăţători de 
confesiune gr.or. şi cu deosăbire candidaţi calificaţi şi născuţi în ţară. 
Dintru început, însă, şi pănă când vor mai lipsi învăţători calificați din 
numărul confesionalilor bisericei gr.or., pănă atunci, afară de învățătoriul 
er.or. de religiune, vor trebui să se aşeze învăţători catolici, pe când, în 
măsura în care-şi vor fi căştigat candidaţii gr.or. calificarea legiuită, nimic 
nu va împedica de a-i strămuta pe învățătorii catolici pe la alte locuri. 

Şcoala reală inferioară va sta, în privinţa îndătoririlor ei relative 
la învățământ, disciplină şi drepturi pe aceeaşi treaptă ca şi şcoalele reale 
de stat. 

Limba de propunere la această şcoală are să fie deocamdată (vor 
der Hand) cea germană“ (datorită lipsei de manuale şcolare în româneşte; 
ulterior, se vor traduce, în mare grabă şi cam fără noimă, câteva manuale 
şcolare nemţeşti, iar traducerile acelea neîndemânatice vor fi tezaurizate, 
fălos, în capitolele istoriei literare bucovinene — n.r.). 

Şcoala are a se activa chiar acuma, amăsurat disposiţiunilor 
cuprinse în planul de organisare pentru gimnasii şi şcoli reale şi anume 
aşa că, cu anul şcolar 1862/63, au să se deschidă tustrele clasele deodată“. 

Desfăşurarea de până acuma, făcută după acte, am luat-o mai că 
întreagă dintr-o scrisoare a episcopului Hacman, din 23 luni (5 luli) 
1862, ce-a trimis-o ca răspuns la următoarea adresă, subscrisă de 82 de 
fruntaşi din toate păturile inteliginţei române bucovinene. Această clasică 
adresă e scrisă aşa: 


„Escelenţa Ta 

Prea sânțite Domnule Episcop! 

Când vorbeşte glasul dătoriei, trebue să tacă toate celelalte priviri 
şi nu pregetăm, dară, de a ne adresa cătră Escelenţa Ta cu respectuoasa 
rugăminte ca să binevoieşti prea grațios (acest „prea grațios“, pe care - 

am mai întâlnit, sublinia că faptele unui personaj sau altul s-ar petrece 
prin „graţie divină“ — n.r.) a ne ajuta întru împlinirea aceleia. 

Făcând noi aceasta, ne măgulim cu speranţa că şi Escelenţei Tale 
îţi va fi binevenită ocăsiunea de a susține, cu toată autoritatea, înaltele- 
ți posiţiuni cu toată căldura pe care suntem dători a o simți toţi, fără 
deosăbire, pentru păstrarea drepturilor şi intereselor naţionale, o causă 
atât de sfântă şi legitimă după cum e aceea pe care avem onoarea a 0 
espune. 

Ne măgulim, zicem, cu speranţa că Escelenţa Ta, de la care atârnă 
acum deciderea acesteia şi, prin urmare, deciderea despre propăşirea 
sau înapoierea morală şi materială a naţiunii, vei îmbrăţoşa, cu toată 
onoarea unui Archipăstoriu, acest sacru interes, a cărui păstrare e o dătorie 
generală cu atât mai neapărată, cu cât el se află în cea mai strânsă legătură 
precum cu fericirea naţiunii aşa şi cu înflorirea bisericei. 

Unind în astă împrejurare atât de momăntoasă puternica-Vă 
mijlocire cu stăruinţele noastre, s-ar recunoaşte cu mulțămire întru aceasta 
o dovadă de îngrijirea Escelenţei Tale pentru interesele cele mai sfinte 
ale patriei, s-ar recunoaşte că inimei archipăstoreşti a Prea sânţiei Tale îi 
place a binecuvănta şi a sprijini tendinţele şi ostenelele fiilor cari, 
credincioşi şi astăzi ca totdeauna causei naţionale, voiesc a o feri pe 
aceasta şi acuma de vătămarea grea care o ameninţă. 

Cât de grea şi de dureroasă ar fi această vătămare, lesne vei judeca 
Escelenţa Ta, recunoscând, împreună cu noi, că de la cultura unei naţiuni 
atârnă toată fericirea, tot viitoriul, toată esistenţa ei. Cultura, însă, 
presupune şcoale şi instituţiuni în cari se poate dobândi şi cari sunt unicele 
mijloace pentru răspândirea ei. Lipsa cea mare, simțită până acuma la 
noi, în astă privire, care a fost causa principală că în țara noastră, precum 
învăţătura publică aşa şi cultura națională, cu toate binecuvăntatele sale 
urmări, între care e anumea şi deşteptarea simțului naţional, acest isvor 
viu şi adevărat al tuturor virtuţilor unui popor, nu au luat întinderea şi 
desvoltarea dorită, au început a se vindeca acum încet, încet, prin 
înființarea mai multor şcoli. 

Aceasta urmează de când, redobândindu-şi ţara, mai întăiu înainte 
de 13 ani şi apoi, iarăşi, înainte mai bine de un an, prin ostinelile patrioților 
şi prin grația Maiestăţii Sale, a Prea înduratului împărat, autonomia sa şi 

reconstituindu-se ca deosăbită, s-au mântuit şcoalele noastre, în mare 
parte, de priveghierea unei autorităţi şi biserici străine şi s-au delăturat, 
dară, cea mai grea împedicare a înființării şcoalelor la noi. Tot de atunci, 
s-au întors şi fondul religionariu în ţară şi s-au dobândit, pân-acuma, 
măcar atâta că autoritatea bisericească are un vot, o mai mare înrâurire 
asupra administraţiunii lui, pe care, după cum bucuros se recunoaşte, au 
şi întrebuinţat-o cu lberalitate în favorul învățăturei publice. De atunci, 
de abia 10 ani încoace, s-au înmulţit şcoalele pe la sate, s-au îndreptat şi 
îndeplinit cursul preparandiei, s-au completat şcoala normală naţională 
din Cernăuţ, s-au înființat diferite stipendii pentru învățăcei, precum şi 
pentru candidaţii de profesură, s-au înfiinţat, în urmă, gimnasiul de la 
Suceavă şi este, chiar acum, după ce au sosit, în zilele trecute, precum 
am auzit, învoirea de la locuri mai înalte, a se înfiinţa şi o şcoală reală 
inferioară (Under-Realschule) în Cernăuţ. 
* 

În anul 1851 (31 Decemvre), ieşi patentul împărătesc carele, 
recunoscând egalitatea bisericelor, concede fiecăreia din acestea 
administrăciunea autonomă a intereselor, averii, fundăciunilor şi tuturor 
institutelor sale de cult, binefacere şi învăţătură. De atunci, încoace, 
adeseori, mai ales în anii din urmă, Maiestatea Sa au confirmat şi au 
consânțit cu dechierăciuni (declarații — n.r.) esprese, făcute din înălțimea 
tronului, acel principiu mare şi mântuitoriu, carele va rămâne purure un 
act de glorie, un monument al iubirii sale de dreptate, al guvernării sale. 

Aşa, anume, au dechierat încă Maiestatea Sa şi în biletul manuscris 
din Laksenburg, anul 1857, 9 Septemvrie: „Îngrijirea mea va fi purure 
îndreptată şi spre aceea ca toate popoarele să fie păstrate în 
individualitatea lor naţională şi ca culturei limbei lor să i se deie 
respectarea cuvenită“. 

Mai târziu, la anul 1859 (20 Juli), au urmat ordinăciunea Maiestăţii 
Sale (publicată cu emisul ministerial din 8 August al aceluiaşi an), prin 
care, dându-se urmare practică voinţei împărăteşti sus atinse, se 
desfiinţează legea din 9 Decemvre 1854, cu care se introdusese limba 
germană ca limbă a învăţământului în toate gimnasiile şi se lasă, pe 
viitoriu, în voia acelora asupra cărora cade sarcina susținerii gimnasiului 
şi dreptul denumirii (respectiv, propunerii) dascălilor, de a hotărî care 

limbă să se întroducă de didactică. 

Ce s-au învoit pentru gimnasii se-nţele că se estinde, cu atât mai 
tare, şi la celelalte şcoale de asemenea rang. 

Tot aşa, prin actele împărăteşti emanate de la anul 1859 încoace, 
s-au consânţit, mai mult încă şi de repeţite ori, egala îndreptăţire a 
popoarelor, dechierându-se, de ultima oară şi foarte lămurit şi determinat, 
anume în cuvântul de tron al Maiestăţii Sale, la deschiderea senatului (1 
Maiu 1861), de o basă fundamentală a dreptului public, de o necesitate 
a imperiului, de un principiu al constituţiunii acestuia, precum şi de o 
îndătorire a guvernului său. 

lată, dară, că legile fundamentale, că înalta voie a prea graţiosului 
nostru împărat ni recunosc, ni asigură, ni apără şi ni protog (protejează — 
n.r.) dreptul desvoltării naționale, prin urmare şi întrebuinţarea limbei în 
toate ramurile vieţii publice şi, cu atât mai mult, în ramul învățăturii. În 
casul de faţă, acest drepte cu atâta mai clar şi nedubitaver (indubitabil — 
n.r.), deoarece şcoala înfiinţândă (cea din Cernăuţi — n.r.) se face nu cu 
cheltueala statului, ci unic cu cea a fondului nostru religionariu (iar se 
omit, întru falsa glorie a ortodoxiei, contribuţiile oraşului Cernăuţi şi a 
comunității evreieşti — n.r.)... 

* 

Cu prea înalta resoluţiune din 4 Septemvri 1862, Maiestatea Sa 
încuviință toate propunerile ministrului, ordonându-i ca să le esecute, 
şi-nțălesul espus să referede (adresează — n.r.) şi inteliginţei române 
(vreme de doi ani, intelectalii bucovineni au purtat o vastă corespondenţă 
cu Hacman, rugându-l să susţină material cauza învățământului românesc 
la Cernăuţi, prin înfiinţarea unei şcoli superioare, iar acesta, în cele din 
urmă, a făcut demersurile necesare la Ministerul Culturii din Viena — 
n... 

Emisul ministerial din 24 Septemvri 1862, No. 9795/773 C şi |, 
care publică resoluţiunea amintită, provoacă „pe guvernul ţării să 
păşească fără întârziere la activarea şcoalei reale superioare şi la 
îndrumarea măsurilor de lipsă spre a căştiga candidaţi de profesură 
gr.or. şi cărți potrivite şcolastice în limba română. 

În acest emis ministerial mai sunt cuprinse şi următoarele: La 
ocuparea posturilor de profesori, directorul şcoalei reale are să înainteze 

episcopului greco-oriental propunerile sale de aşezare, împreună cu toate 
petiţiunile incurse, episcopul are să facă o propunere de trei, care, în 
scopul definirii definitive, este a se trimite ministerului prin guvernul 
țării. Asupra culturei religioase a junimei şi asupra priveghierii 
învățământului în direcţiune confesională, episcopul greco-oriental îi 
comtet (revin — n.r.) aceleaşi drepturi legale ca şi ordinariatelor catolice, 
în ale căror diecese se află şcoale mijlocii. 

În privinţa petiţiunilor pentru eliberarea de bani şcolii, cari, de la 
2 fI., cum se hotărâră pentru şcoala reală inferioară, se urcă acuma la 4 
fl. (având a intra în fondul religionariu), corpul profesoral are să facă 
propunerile de lipsă, are să le trimită episcopului şi acesta guvernului 
țării, care are dreptul de a decide definitiv. 

În 1/13 luli 1863, consistoriul bucovinean adresă, prin guvernul 
țării, cătră ministeriul de culte propunerile relative la crearea de stipendii 
pentru candidaţi la profesură şi la compunerea comisiunii pentru cărțile 
didactice române, fu însă provocat, cu scrisoarea şefului țării din 9 Au- 
gust 1863, de a arăta care au să fie anume membrii acelei comisiuni şi-n 
ce se cuprinde activitatea lor ştiinţifică, iar mai cu samă literară de până 
acuma. 

Consistoriul propuse, cu raportul din 20 August (1 Septemvri) 
1863, Nr. 735, pe următoarele persoane ca membri ai acelei comisiuni: 
1. pe consilierul şcolar, Dr. Gustav Bozdech, ca preşedinte al ei; 2. pe 
profesorul de limba română Aron Pumnul, care redigease o carte de 
cetire românească pentru gimnasiul din Cernăuţ şi mai compusese şi o 
gramatică românească (Pumnul a fost impus de Alecu Hurmuzachi, în 
dauna viitorului mitropolit Teoctist Blajevici — n.r.); 3. pe parochul din 
Ceahor şi protopopul substitut al Cernăuţului, Samuil Andrieviciu 
(Silvestru Morariu — n.r.), care a compus mai toate cărțile de religiune şi 
alte cărți didactice pentru şcoalele poporale româneşti din Bucovina; 4. 
pe profesorul de teologie Vasili Ianoviciu, care publicase esplicarea 
literară-istorică a tuturor evangheliilor şi a faptelor apostolice, precum 
şi câteva gramatici în limba română; 5. pe profesorul străordinariu de 
teologie pastorală Vasile Mitrofanoviciu, care încă era activ în câmpul 
literaturii teologice (tocmai scrisese „Creştinismul şi Cultura“, un eseu 
care merită durabilitate — n.r.). Membrii acestei comisiuni aveau să ieie 

sama ca traducerile cărților pentru şcoala reală să nu conţiie erori contra 
spiritului limbei române cari ar fi putut împedica chiaritatea feluritelor 
materii. 

Mai notăm, încă, că, la propunerea D-rului Hermann Tausch, 
directorul noului institut, se urcară spesele pentru procurarea primelor 
mijloace de învățământ, de la 3.000, la 4.000 fl. şi dotarea anuală pentru 
aceleaşi mijloace, de la 630, la 1.000 florini... 

* 

Să ne întoarcem, acuma, la comisiunea pentru adăptarea cărților 
şcolastice româneşti: La raportul consistoriului nostru din 20 August (1 
Septemvre) 1863, Nr. 735, ministerul răspunde cu emisul din 28 
Decemvrie 1865, Nr. 12547, arătând direcțiunea în care avea să lucre 
numita comisiune. Cuprinsul acestui emis, comunicat Consistoriului cu 
emisul guvernial din 9 Ianuarie 1866, Nr. 169 — e următorul: 


„În înțelesul prea înaltei resoluţiuni din 4 Septemvre 1862, 
comisiunea pentru cărți şcolastice reale, ce se va înfiinţa în Cernăuţ, are 
să cerceteze cărțile şcolastice române tipărite până acuma, precum şi 
alte opuri ce se vor arăta potrivite spre acest scop, şi, cu privire la planul 
învățământului în vigoare pentru şcoalele reale, are să facă propuneri 
amăsurate pentru primirea şi schimbarea cărților publicate până acuma 
sau pentru compunerea altora noauă. 

Zace mai departe, atât în fiinţa lucrului, cât şi în calitatea 
capacităților disponibile în Cernăuţ, ca comisiunea să-şi îndrepte 
activitatea sa în doauă direcţiuni: pe de o parte, ea are de cercetat cărțile 
române respective, ori de corespunde cuprinsul lor material cu trebuințele 
învăţământului şcolastic real pentru un obiect anumit şi pentru o clasă 
anumită; iar pe de altă parte, comisiunea este chemată de a judeca ori de 
sunt scrise cărțile corect şi amăsurat firii limbei române, ori de este 
terminologia întrebuințată într însele amăsurată usului limbistic stătorit 
până acuma şi ce se atinge de neologisme, ori de sunt formate după 
legile formăciunii cuvintelor române şi ori de se potrivesc spre 
însămnarea ideii anumite. Aşadară, comisiunea se va compune din doauă 
despărţituri: Una are să se ocupe cu cuprinsul material al cărții, iar cealaltă 
cu adăptarea limbistică a ei. 

În despărțitura întăia pot lucra nişte bărbaţi cari, înzăstraţi cu 
cunoştinţele materiale recerute, cunosc limba românilor într-atâta încât 
ei, prin oarecare agiutoriu din partea celor bine cunoscători de limbă, să 
fie în stare a judeca în genere ori de se poate întrebuința o carte anumită 
la şcoalele reale sau nu. 

Abia atunci când va fi constatată această judecată, se va pute trimite 
cartea la despărţitura a doua spre cercetare limbistică. De s-ar trece cu 
vederea această precauţiune, atunci despărțiturei a doua uşor i s-ar 
întâmpla să facă un lucru fără scop. 

Ce se atinge, însă, de compunerea acestor doauă comisiuni, apoi 
despărţitura întăia va consta din consilierul şcolastic Dr. G. Bozdoch şi 
din directorul şcoalei reale gr.or. din Cernăuţ, Dr. H. Tausch, cari, la 
cercetarea cărților deosăbite, au să se întărească, după alegere proprie, 
atât cu bărbaţi din corpul profesoral din Cernăuţ, cât şi de prin alte cercuri, 
cari sunt competenţi în privinţa obiectului amintit şi poşed cunoştinţa 
limbei române în gradul amintit mai sus. 

A doua despărțitură, cercetătoare de limbă, se poate compune sau 
din membrii propuşi de consistoriu sau şi din alţii, aleşi de cătră cur. 
presidiu al țării. 

Preşedinţia în amândouă despărțiturele va avea-o consilierul 
şcolastic, Dr. G. Bozdoch, mai ales pentru ca el să sprijinească succesul 
deliberărilor comisionale prin cunoştinţele şi esperienţele sale şi să aibă 
prospect necurmat asupra cursului deliberărilor. Tot el are să mijlocească 
şi corespondenţa între amândouă despărțiturele, cari vor lucra neatârnat 
una de alta, şi între guvernul ţării. 

Lucrările comisiunii se vor mărgini, deocamdată, numai la cărțile 
şcolastice pentru cele trei clase inferioare. Despre acele cărţi, pe care le 
dechiară (declară — n.r.) despărţitura întăia de neapte sau, însă, chiar în 
casul unei judecăţi favorabile asupra lor, pe cari le condamnă despărțitura 
a doua, să se înştiinţeze numai simplu guvernul ţării. Dară, îndată ce 
amândouă despărțiturele află o carte de bună, atunci pertrătarea (referatul, 
argumentarea — n.r.) să se trimită de cătră c.r. guvern al țării cătră înaltul 
ministeriu de stat spre deciziune. 

Propuneri despre compunerea de cărţi noauă şcolastice şi despre 
schimbarea celor esistente se pot face de amândouă comisiunile; mai 

nainte, însă, de a le trimite pe acestea cătră înaltul ministeriu, guvernul c.r. 
al ţării va întreba despre dânsele şi pe cealaltă despărțitură, care n-a 
participat la facerea lor. Deci, spre a putea păşi la activarea acestei 
comisiuni, se pofteşte prea onoratul consistoriu ca să se asigure, mai întăiu, 
ori de se voesc membrii propuşi de consistoriu, adecă protopopul Samuil 
Andrieviciu şi profesorii de teologie Vasili Ianoviciu şi Vasili 
Mitrofanoviciu să între în această comisiune şi, asupra acestui punct, 
precum şi asupra primirii mai multor membri, buni de întrebuințat într-o 
privință sau altă, să-şi trimită descherarea sa încoace. 
Datum ut supra. C.r. şef al țării: Myrbach m.p.”. 


Acuma, consistoriul îi propuse pe opt inşi de membri ai acestei 
comisiuni, 4 preoţi şi 4 mireni, şi anume: pe protopopul Samuil 
Andrieviciu, pe profesorul de teologie Vasili Mitrofanoviciu, pe 
profesorul suplent de teologie şi custodele bibliotecei ţării Eusebi 
Popoviciu (tatăl istoricului George Popovici, cel care şi-a semnat opera 
poetică cu pseudonimul T. Robeanu — n.r.), pe parochul din Ceahor Artemi 
leremieviciu (Berariu, cuscrul lui Silvestru Morariu, tatăl poetului şi 
dramaturgului Constantin Berariu — n.r.), pe Alexandru Hurmuzachi, pe 
secretariul țării, Orest Reni de Herşeni, pe profesorul de preparandie 
Ioan Drogli şi pe profesorul suplean la gimnasiul din Cernăuţi lon al lui 
G. Sbiera (cel care îl suplinea pe Aron Pumnul, care era bolnav de câţiva 
ani —n.r.); înştiinţând despre aceasta pe toți cei propuşi, cu rugarea ca ei să 
se dechere (să declare — n.r.) ori de primesc să între în comisiune sau ba. 
Afară de dl profesor Eusebi Popoviciu, care se scusă temeinic, toți ceilalți 
primiră cu bucurie propunerea pe care consistoriul o înaintă, acuma, 
guvernului spre aprobare. Guvernul îi decretă pe 6 inşi ca membri ai 
despărţiturei a doaua, iar relativ la profesorul loan Drogli făcu obsărvarea 
că-l primeşte ca locţiitoriu, în cazul când vreunul din cei 6 ar demisiona. 

Despre comisiunea definitivă a acestor doauă secțiuni ale comisiunii, 
pe larg în „Foaea societăţii“ din anul 1866. Noi le trecem, dară, cu viderea, 
voind a vide numai care a fost resultatul activităţii lor practice. Resultatul 
acesta îl aflăm tot în „Foaea societății“ din anul 1867, în pp. 135, 136, 
unde cetim că, în şedinţa din 4/16 Maiu, membrii secţiunii a doaua au 
decis cu unanimitate următoarele: 

„IL. ca înaltul guvern al țării să binevoiască a mijloci tipărirea 
manuscriptului părții a treia din istoria naturală a lui Pokorny (mineralogie) 
şi 

2. ca întreg opul acesta, în trăducerea sa românească, să se dechiere 
de cătră înaltul ministeriu de carte şcolastică şi pentru şcoalele reale cu 
limba de propunere românească“. 

Tot în această şedinţă s-a comunicat şi părerea corpului profesoral 
de la şcoala reală asupra celor mai bune cărți şcolastice în limba germană, 
pe cari membrii secțiunii a doaua au primit să le traducă în româneşte. 


Cărţile acestea sunt următoarele: 1. Geometria pentru clasa I şi II, 
de Mocnik. 2. Architectura pentru clasa a III, de Gabriely. Chemia pentru 
clasa a III, de Hirtenberger. 4. Aritimetica aplicată, de Mocnik. 5. 
Aritimetica pentru clasa 1 şi II, de Mocnik. 6. Gramatica germană, ediția 
16, 1865, de Hoffmann. 7. Geografia, de Dr. Klun (cartea asta începuse a 
fi tradusă). 8. Fisica, de Dr. Schabus. 


Ce s-au întâmplat mai departe cu aceste cărți nu ştim (cărţile lui 
Pokorny au fost traduse de profesorul sucevean Animpodist Daşchievici — 
n.r.), ar fi, însă, de interes public dacă vreunul din bărbaţii noştri, care au 
lucrat, pe atunci, la acele cărți, ar binevoi a publica în „Revista Politică“ 
întreg; resultatul relativ la secțiunile comisiunii, despre care astăzi nu se 
mai ştie nimic. 

* 

Şcoala reală (din Cernăuţi, precum mai toate şcolile româneşti din 
Bucovina — n.r.), cel puţin pentru noi, românii, n-a adus mai că nici un 
folos, asta ni-o dovideşte faptul că, în decurs de 25 de ani, ea a fost 
frecventată numai de 683 elevi români, între cari foarte mulţi din România“ 
(Constantin Morariu, Prelegerea „Istoricul şcoalei greco-orientale din 
Cernăuţi“, publicată în „Revista Politică”, nr. 7 din 1 Aprilie 1889, pp. 14- 
18, nr. 8 din 15 aprilie 1889, pp. 9-14, nr. 9 din 1 Maiu 1889, pp. 5-10,nr. 
10 din 15 Maiu 1889, pp. 9-12, nr. 11 din 1 luniu 1889, pp. 11-14,nr. 12 
din 15 luniu 1889, pp. 8-10) 

Ştim, cu bună samă, că înainte de venirea ţării noastre la 
împărăţirea Austriei (1774), sistemul şcoalelor publice nu era cunoscut 
în Bucovina. Dară cum că pe atunci au esistat mai multe şcoale private, 
despre care avem date sigure, anume în doauă documente publicate de 
dl profesor Isidor cavaleriu de Onciul, în studiul său „Despre mersul şi 
desvoltământul culturei teologice şi clericale în Bucovina“, tipărit în 
„Candela“ din anul 1883. Unul din acelea documente cu suprascriere 
germană, „Kurze Beschreibung uber die Entstehung der allhiesigen 
Kerikalschule, daun ihren Fortgang“, de altfeliu însă scris româneşte şi 
păstrat între actele consistoriului nostru, ni spune că în vremile cele mai 
nainte de întrarea acestei țeri sub milostiva moştenire a Împăratului 
Austriei, „călugării, preoţii mireneşti, diaconii şi alte cinuri duchovniceşti 
se aşezau din candidaţii acei carii din şcoalele de rând erau învățați în 
ştiinţa cetirei, scrisorii, cântărilor şi orânduirilor, rugăciunilor şi 
slujbelor bisericeşti, un mic catechisis, testamentul nou şi din parte cel 
vechiu“, mai departe că „şcoalele pentru acest feliu de învățături erau la 
Episcopie, pre la mănăstiri, pre la târguri şi la câteva însemnate sate“, că 
„pentru cheltuiale ţinerii şcoalelor de la Episcopie, de prin târguri şi sate 
era obicinuită dajde, după care fiecare preot de mir şi diacon era datoriu 
a da la eparchialnicul Episcop câte 4 fl. 30 creiţari pe an, din cari bani 
Episcopul ţinea acele şcoale şi acea priveghiare asupra lor“ (în condiţiile 
în care trei sferturi din Moldova aveau statut de averi mănăstireşti, deci 
aparțineau bisericii lui lisus Hristos — n.r.), în fine că „pentru şcoalele 
mănăstireşti, mănăstirile singure purta de grijă“. 

După documentul al doilea, şcoala din mănăstirea Putna, care a 
esistat încă în anul 1778, a fost cea mai însămnată, căci într însa se 
învățau obiectele următoare: „Ceaslovul, psaltirea, octoichul, catechisul 
moldovinesc şi rusesc, alcătuirea scrisorilor moldovineşte, psaltichia după 
melodia grecească, gramatica, geografia cea tălmăcită de Episcopul 
Amfilochie după Bufier, retorica, peatra scandelii asupra despărțirei 
bisericilor, epistola archieiscopului Eugenie, istoria bisericei după 
Eusebie şi alţi istorici de la începutul creştinătăţii până la veacul al 
noauălea şi până la soborul din Florenţa, şi o prescurtare a filosofiei 
platonice“. Tot în acest document aflăm numiți doi învățători ai şcoalei 
din Putna, anume pe „Varftolomeiu Mazeranul, mădulariu al 

academiceştii Teologii Chievului şi îndreptătoriu şcoalelor domnești, 
episcopiceşti şi mănăstireşti a Moldaviei, şi pe ieromonachul Ilarion, 
mădulariu al filosofilor Patmosului şi învăţătoriu Psaltichiei şcoalelor 
Moldaviei“. 

Precum videm, generalul Spleny, primul administrătoriu militar 
al Bucovinei, avea destul temeiu de a zice, în „proiectul său de 
administrare militară“ pentru țara noastră, adresat consiliului de răsboiu 
aulic din Viena în 10 Decemvre 1774, că „ar fi bine şi de folos de a 
înfiinţa în Cernăuţi şi Suceavă, sub priveghierea călugărilor, doauă şcoli 
lătineşti de câte 4 clase“, pentru că călugării erau, pe atunci, în faptă 
luminătorii poporului nostru (nu exista, pe atunci, nici o carte de uz 
didactic în limba română, învățământul desfăşurându-se în limba slavonă; 
nici măcar tipăriturile lui Varlaam, de care se face atâta caz, nu erau 
scrise în limba română, precum ați putut observa în „Cronica episcopiei 
Rădăuţului““; de fapt, mult lăudatele şcoli mănăstireşti funcționau mai 
curând prin cursuri de alfabetizare şi de îndoctrinare — n.r.). 

După o consignăţiune din luna lui April 1780, erau, pe atunci, în 
Bucovina numai opt învăţători, anume câte unul în mănăstirea Putna, în 
Cernăuţ, Siretiu, Câmpulung-moldovinesc şi 4 în Suceavă, dintre cari 
unul era neamţ şi unul grec-fanariot, şi în toată ţara esista numai noauă 
şcoli, adecă: şese româneşti, una nemţască, una grecească şi una 
latinească, dintre cari 4 se aflau în Suceavă. Școalele acestea, afară de 
cea nemţască, au esistat încă înainte de ocuparea austriacă. 

Pe lângă cele înşirate până aice, ni mai spune dl Dimitrie Isopescul, 
într-o schiță scurtă, intitulată „Romanisches Schulwesen“ şi publicată 
în „Raportul despre învățământul austriac, edat cu ocasiunea esposiției 
universale din 1873 de esposiţia colectivă a ministeriului de instrucţiune, 
partea a II, pag.560*, că în târgurile şi satele bucovinene fără şcoale 
erau, înainte de anul 1774, preoţii şi dascălii bisericeşti unicele persoane 
cari puteau să-i înveţe pe cei doritori de învăţătură şi că învăţători anumea, 
mai ales greci-fanarioţi, îşi ţineau pentru copiii lor numai boierii cei 
avuți ai ţării... 

* 

Ştim că, sub administrarea militară, se aflau în Bucovina, în anul 

1780, numai 8 învăţători, anume 6 români, unul grec-fanariot şi unul 

neamţ, dintre cari numai acest din urmă era un venit în ţară.. 

Trei ani mai târziu, vizitând marele Împărat Iosif II Bucovina, 
porunci generalului-maior baron de Enzenberg să înfiinţeze şcoale 
pretutindeni în ţară, să chieme învăţători din Ardeal şi din Ungaria cari 
să ştie limba română şi germană, în fine să introducă învăţământul 
obligător pentru întreaga poporăţiune. 

Astfel, cele dintăi şcoala poporale bucovinene ce se înfiinţară sub 
stăpânire austriacă îşi primiră învățătorii din Ardeal, din acel isvor de 
lumină românească care a dat țării munteneşti pe marele dascăl Georgi 
Lazăr, Moldovei pe August Treboniu Laurian şi alți apostoli naţionali 
ieşiţi din şcoalele din Blasiu (Blaj — n.r.), iară Bucovinei pe nemuritoriul 
Aron Pumnul. 

Prin „planul de regulament“, publicat sub împăratul Iosif II, se 
hotări că din veniturile fondului religionar are a se îngriji prin crearea de 
şcoale pentru creşterea poporului în genere, că şcoalele naţionale capitale 
pentru limba moldovenească din Cernăuţ, Siretiu, Suceava, Zastavna, 
Cîmpulungul-moldovenesc şi Vaşcăuţ au să se clădească, au să fie 
înzăstrate şi susținute tot pe spesele fondului, precum pe spesele aceluiaşi 
fond trebuie să se înfiinţeze şi şcoale triviale în toate locurile unde 
se află biserici parochiale ori filiale. Paragraful 10 din Cap. V alplanului 
de regulament dispune învățătorii şcoalelor poporale din Bucovina au 
să se crească în cele doauă şcoale normale din Cernăuţ şi Suceava, ceea 
ce consună pe deplin cu „regulamentul şcolar““ emis de împărăteasa Maria 
Teresa în anul 1774, prin urmare cu planul învățământul poporal din 
întreaga monarchie. După paragraful 18 din cap. V al planului de 
regulament, avea să se predeie învățământul în şcoalele normale, 
districtuale şi triviale numai în limba moldovenească şi nemţască. 

Şcoalele înființate pe temeiul acestor dispozițiuni erau menite, 
întru adevăr, pentru trebuinţele poporului bucovinean de pe atuncia atât 
în privința națională, cât şi confesională, căci un raport (al consistoriului 
nostru) din anul 1848, Nr. 2870, despre starea şcoalelor poporale, adresat 
ministeriului de culte, ni spune că primii învăţători ai şcoalelor noastre 
celor dintăi erau „toţi naționaliştii ori oameni cunoscători de limba 
națională. Aşa era, la şcoala căpitală din Cernăuţ, de Marki 
(transilvănean), care ştia perfect moldovineşte (de Marki, conform 

cercetărilor lui Teodor Bălan, publicate în „Codrul Cosminului“ din 1926, 
era târg-mureşean, deci vorbea şi limba română — n.r.), apoi Bothy, Balint, 
Voronca etc., la şcoala capitală din Suceava erau Rogojinschi, Petrovici 
şi Herceac, la şcoala din Câmpulung Teutel, la cea din Siretiu Talpalar“. 
Şi cum că aceste şcoale erau menite pentru trebuinţele poporului şi-n 
privinţa confesională ni dovedeşte rescriptul împărătesc din 10 Ianuarie 
1784, după care „toate hotărârile în chestiuni şcolare se făceau sub 
privighierea ori cel puţin cu ştirea episcopului bucovinean şi a 
consistoriului său“. 
* 

Spre nefericirea noastră, în acelaşi an când, prin planul de 
regulament, se puse fundamentul cel mai solid pentru prosperarea firească 
a învățământului nostru poporal, tocmai atunci ieşi, în 8 August 1786, şi 
patentul împărătesc prin care se decretă împreunarea Bucovinei cu 
Galiția. Ca diregătorie şcolastică supremă începu, acuma, să funcționeze 
şi pentru ţara noastră „regescul consens normal de studii“ din Lemberg, 
în frunte cu „regescul inspector de şcoale normale“ pentru Galiţia ostică 
şi cu Guberniul din Lemberg. 

Guberniul desrădică în Bucovina, în anul 1793, învăţământul 
obligător, iară înființarea de şcoale o lăsă în arbitriul comunelor. În urma 
acestei proceduri, rămaseră, din 32 de şcoale cu învăţători români, ce 
esistau în anul 1792, numai 14, adecă: o şcoală româneacă-nemțască în 
Cernăuţ, 9 şcoale româneşti-nemţțeşti pe la ţară, două şcoale curat 
româneşti în Siretiu şi Suceava, o şcoală ungurească şi una armenească 
(şcolile dispar, aşa cum se vede, datorită delăsării noastre, provocată şi 
de revolta ortodoxă împotriva subordonării catolice — n.r.). 

Dară o lovitură şi mai grea i se dete instrucţiunii noastre poporale 
după desfiinţarea inspectoratului şcoalelor poporale din Lemberg, în anul 
1816. De la acel an, primi agendele administrative ale acestui inspectorat 
diregătoria cercuală (Kreisamt) din Cernăuţ, iară agendele conducerii şi 
ale privighierii şcoalelor noastre i se încredinţară consistoriului romano- 
catolic din Lemberg. 

Într-aceea se întroduse un curs pedagogic de 6 luni numai la şcoala 
normală din Cernăuţ. Cum că acel curs n-au putut fi folositor intereselor 
poporului nostru ni dovideşte lupta crâncenă ce se iscă, de la anul 1816 


783 


lon DRĂGU2ANUL 





înainte, între consistoriul nostru şi între cel romano-catolic. Aşa cetim 
într-o motivare a raportului amintit, din 26 August (7 Septemvre) 1848, 
Nr. 2870, adresat de consistoriu ministeriului de instrucțiune, că, după 
anul 1816, „în puterea unei orânduiri emise şi strict observate de 
consistoriul romano-catolic din Lemberg, nici un naționalist nu se primea 
de învățător (dar noi, din păcate, nici nu aveam învăţători —n.r.), dacă nu 
jura mai întăiu că se leapădă de credința părintească; că posturile de 
învățători se încredințau străinilor, cari nu cunoşteau limba naţională 
defeliu, că limba moldovinească se învăţa foarte puţin, cea rusască însă 
deloc, iar limba polonă se punea ca limbă principală, alăturea cu cea 
nemţască, şi se învăţa cu atâta zel ca şi când Bucovina ar avea naționalitate 
polonă. Cu o conducere aşa de antinaţională — zice motivarea mai departe 
— se prea înţelege că instrucțiunea poporului nu putu să prospereze. 
Poporul nu-şi trimise copiii la şcoală, pentru că prinse ură contra 
măsurilor ce-i batjocoreau religiunea moştenită şi-i jigneau adânc 
simțul naţional, şi urmarea a fost că acest popor nu ştie astăzi (1848) 
nici scrie, nici ceti, soarte de cari au parte chiar deputaţii săi din dieta 
imperială“ (inexact: toţi țăranii din dieta imperială ştiau să scrie, şi încă 
româneşte, o dovadă în acest sens reprezentând-o textul rădăuţeanului 
Michail Bodnarescu, deja reprodus, dar şi corespondenţa dintre deputaţii- 
țărani, pe care o putem afla prin vechile gazete bucovinene —n.r.). 
Asemenea plângeri afăm şi-n raportul amintit al consistoriului 
nostru din anul 1848, Nr. 2970, în care se zice că „după ce s-au nesocotit 
multele representaţiuni ale consistoriului de aice, din 24 April 1826, Nr. 
618, 30 April 1832, Nr. 1379, 20 luni 1833, Nr. 1309, 20 Martie 1834, 
Nr. 404, 15 Decemvre 1836, Nr. 3224, şi după ce, cu emisele înaltului 
Guberniu din 19 luli 1833, Nr. 39031, 29 Martie 1934, Nr. 15134 şi 16 
Septemvre 1834, Nr. 68163, şcoalele amintite (cele înființate sub 
administrarea militară) şi cele de mai târziu s-au declarat de şcoale 
catolice; după ce naționaliştii fură opriţi de a fi învăţători la acele şcoale, 
limba ţării fu delăturată dintr însele şi-n locul ei începu a se învăţa limba 
polonă; după ce consistoriul de aice şi preoțimea sa nu mai putu să 
participe la conducerea şcoalelor poporale, fiindcă privighierea lor îi 
era încredinţată consistoriului metropolitan din Lemberg, atunci, încetul 
cu încetul, părinţii au trebuit să se desguste de a-şi mai trimite copiii la 

şcoală, din care nu mai aveau nici un folos pentru că învăţătorilor poloni 
li lipsea cunoştinţa limbei, ei nu erau în stare să-l facă pe un copil de 
moldovan să priceapă nici cel mai simplu concept. Aceste sunt causele 
principale de ce a rămas instrucțiunea poporală din Bucovina atât de 
înapoiată“ (pentru că trufaşa noastră preoțime n-a contracarat cu 
întemeierea unei şcoli româneşti de învăţători şi cu grabnica traducere a 
manualelor şcolare germane — n.r.). 

Spre a face să prospereze învățământul nostru poporal şi spre a 
delătura răul ce se încuibase în el prin vitrega administrare a consistoriului 
galițian, se adresă consistoriul nostru, în 3/17 Septemvre 1837, la 
Guberniu cu un raport care conţinea propunerile de îndreptare. În 18 
Mai 1844, urmă, apoi, următoarea resoluţiune împărătească: 


„1. Norma generală că o parochie trebue să aibă o şcoală sau, 
dacă cere trebuinţa, şi mai multe şcoli poporale, este a se privi ca regulă, 
de la care să poate face abatere numai sub anumite împregiurări locale. 
Dacă se poate înfiinţa în o comună, unde poporaţiunea greco-neunită şi 
cea catolică e împărțită în doauă parochii, numai o şcoală, şcoala asta 
are să fie catolică. 

2. Privighierea şi conducerea şcoalelor greco-neunite este a se da 
în sama episcopului diecesan şi a consistoriului său şi la aceste şcoli 
sunt a se aşăza învăţători greco-neuniţi.. Limba de propunere în şcoalele 
triviale este limba părintească a copiilor ce cercetează şcoala, iar în 
şcoalele capitale limba germană are să se adauge ca obiect de învățământ. 

3. Chiar acuma trebue făcut începutul pentru înființarea unei şcoale 
capitale, împreunată cu un curs de preparandie, în Suceavă. Tratările 
relative la înfiinţarea unei şcoale cantorale în Cernăuţ au să urmeze 
deosebit. 

4. Fondul religionar este potrivit pentru sprijinirea şcoalelor greco- 
neunite, dară el n-are a se privi astfel, ca şi când ar trebui să poarte toate 
cheltuelele şcoalelor numai singur, fără ajutorul comunelor, domeniilor 
şi patronilor. Prin urmare, trebue de cugetat ori de se poate stători o 
normă generală în privinţa înființării şi susţinerii şcoalelor din acest fond 
sau poate că cheltuelile lui ar fi de hotărât în fiecare cas după însuşiile 
(însuşirile — n.r.) comunelor unde este a se înfiinţa o şcoală“. 

Unul din cele mai însemnate puncte ale acestei resoluţiuni din 18 
Mai 1844 este, pentru cercetările noastre, acela care orânduieşte să se 
înfiinţeze în Suceava o şcoală capitală împreunată cu un curs de 
preparandie, căci aice e vorba de prima şcoală de feliul acesta, care ar fi 
putut da țării noastre învățători harinici pentru şcoalele poporale. Însă şi 
cu privire la acest punct cetim, în raportul consistorial din 1848, Nr. 
2970, că „tratărilor ce soposeau să se înfiinţeze în Suceava o şcoală 
capitală împreunată cu un curs de preparandie li se puse în contra voinţei 
lămurit esprimate a Maiestăţii Sale din partea consistoriului din Lemberg 
şi a preoţilor catolici însărcinaţi cu inspectoratul şcoalelor districtuale 
din Bucovina multe şi feliurite pedeci, din care causă nu putură fi scoase 
la capăt“ (în realitate, refuzul consistoriului ortodox de a stabili bursele 
de studiu pentru tinerii români, care urmau să fie trimişi la Viena, pentru 
a deveni profesori şi a lua, astfel, pulsul învăţământului european, a dus 
şi la întârzierea gimnaziului din Suceava, aprobat din 1848 şi deschis, în 
1856, dar numai cu „despărțitură germană“, Francisc losif mizând pe 
orgoliul ortodox; şi, într-adevăr, abia atunci s-a milostivit consistoriul în 
a acorda acele burse, din care a beneficiat, printre alţii şi mărturisitorul 
Vasile Bumbac — n.r.). 

Pentru marea însemnătate a acestei chestiuni şcolare, vom esamina 
pedicile amintite mai de aproape, mai întăiu, însă, trebue să notăm că 
consistoriul catolic din Lemberg împărți, pe basa resoluţiunii din 18 
Maiu 1844, „cercul bucovinean“ (Bukowinaer Kreis), în mod provisorie, 
în trei districte şcolare, anume al Cernăuţului, Rădăuţului şi Sucevii, 
denumind de inspector şcolar în districtul Cernăuţului pe parochul latin 
din Sadagura, Anton Holinski, în districtul Rădăuţului pe parochul 
latin din Siretiu, Johann Wachowski, şi în districtul Sucevii pe capelanul 
latin din Gura Humorului, Anton Bereznicki. 

Să videm, acuma, cum au proces autorităţile noastre şcolare de pe 
atuncea față de punctul al treilea din resoluţiunea împărătească din 18 
Maiu 1844, care orânduieşte înfiinţarea unei şcoli capitale împreunată 
cu un curs de preparandie în Suceava. 

Consistoriul galițian îl provocă pe inspectorul şcolar din ţinutul 
Sucevii, Anton Bereznicki, cu emisul din 14 Martie 1846, Nr. 144, ca să 

raporteze, cu de-amăruntul, despre întocmirea şi împărtăşirea 
învățământului de la şcoala greco-neunită din Suceavă, spre a se 
încredința ori de mai e acolo de lipsă să se înfiinţeze o şcoală capitală, 
proectată şi îmbinată cu un curs de preparandie. 

Bereznicki scrie, chiar la începutul raportului său dtto 1 Maiu 
1846, Nr. 62, că „înființarea unei şcoale capitale greco-neunite în Suceavă 
este contrară scopului şi de prisos“, pentru că în Suceavă esistă, acuma, 
o şcoală capitală, în care copiilor greco-neuniţi li se predă învăţământul 
în mod cu totul legal şi în limba moldovinească din catichisul cel mic, 
aprobat de sinodul din Carloviţ în anul 1774, din bucoavna 
moldovinească, din ceaslov, psaltire şi din scrierea moldovinească; pentru 
că, prin înfiinţarea numitei şcoli capitale naţionale, şcoala capitală 
esistentă s-ar degrada la o şcoală trivială şi s-ar jegni amicia şcolară ; 
pentru că în întreaga Bucovină cu greu s-ar afla indivizi greco-neuniți 
vrednici pentru învăţătorie (şi mare adevăr a grăit — n.r.), pentru că doauă 
şcoli de acelaşi fel i-ar căusa erariului spese mari, iară resultatul ar 
cumpeni ostenelele şi cheltuelele doară numai într“atâta că i s-ar face pe 
voie episcopului greco-neunit din Cernăuţ (iarăşi, un adevăr — n.r.). 

Bereznicki îşi încheie raportul așa: „Înfiinţarea unei şcoale capitale 
greco-neunite în Suceavă e contrară scopului şi cu totul de prisos"... şi 
ar fi cu cale de a nu se preface şcoala trivială din Suceava, ci, spre 
exemplu, cea din Rădăuţ nu într-o şcoală greco-neunită, ci în o şcoală 
capitală cesaro-regească şi comună pentru toţi confesionalii. 
Învăţătorii pentru şcoala aceasta, precum şi pentru cea capitală nemţască 
din Suceavă, să ştie limbile ţării, anume nemţasca, moldovineasca şi 
policeasca. Astfel, pe unde încă nu esistă şcoale nu va fi de lipsă a se 
întroduce prin înfiinţarea de şcoli greco-neunite, o stărpitură de sistem 
şcolar (Afterschulwesen), care pune numai pedici adevăratei 
învățături poporale (cu părere de rău, dar şi cu revoltă, trebuie să 
recunoaştem că asta a fost învățământul românesc în Bucovina până pe 
la anul 1870, „o stârpitură de sistem şcolar“, prin care clerul şi-a exercitat 
dominaţia — n.r.). Chiar în comune fără şcoale e mai cu cale să se înființeze 
şcoli cesaro-regeşti (catolice), decât greco-neunite, iar cele catolice pot 
fi cercetate cu mai mult folos şi de copiii necatolici sau greco-neuniţi. 

La acest raport alătură Bereznicki, după cum însuşi zice şi raportul 

directoriului de la şcoala capitală din Suceavă despre organisarea şcoalei 
triviale moldovineşti de acolo, sau ca să înduc cuvintele cele mult 
vorbitoare ale originalului, „die von der Suceavaer Hauptschuldirection 
dargelegte Nachweisung uber die Organisation der daselbst bestehenden 
(bestandenen) moldawischen Trivialschule“. Grozav de multă ironie zace 
în parantesa „bestandenen“, căci să nu uităm că consistoriul galițian îşi 
ia de basă acea „Trivialschule bestandene“ ca să se orienteze în privinţa 
înființării şcoalei decretate de Monarchul. 

Raportul directorului de la şcoala trivială din Suceavă, Franz Theil, 
poartă data 18 April 1846 şi conţine 9 puncte şi o încheiare. 

Cele 9 puncte sunt următoarele: 


1. Frantz Theil a primit în samă şcoala capitală şi şcoala de copile 
din Suceavă în 2 Mai 1833. 

2. Şcoala capitală avea cinci odăi mari de învățământ, dintre cari 
în patru erau împărțiți elevii şcoalei capitale, iar în a cincia elevii şcoalei 
triviale celei moldovineşti, pe când şcoala de copile era internată într-un 
edificiu separat din suburbiu. Şi, fiindcă şcoala cea trivială- 
moldovinească era cercetată numai de 24 elevi şi şcoala de copile numai 
de 30 eleve, de aceea directorul Theil fu nevoit a împreuna, cătră finea 
lui Maiu 1833, din feliurite cause de serviciu, pe şcolarii moldoveni ai 
şcoalei triviale cu şcolarii şcoalei capitale, iară şcoala de copile o transfera 
în localul deşert al şcoalei triviale. 

3. Deşi numărul şcolarilor a crescut foarte mult sub conducerea 
lui Theil, totuşi în şcoală pot să fie primiţi încă 160-180 de copii. 

4. Direcțiunea a grijit ca copiilor de la şcoala trivială să li se predeie 
învăţământul în limba moldovinească şi, deşi învățătorul moldovan a 
fost scos din serviciu deja în Octomvre 1836, totuşi învăţământul acesta 
n-a suferit nici o scădere. 

5. Inconveninţele ivite prin scoaterea acelui învățător din serviciu 
şi delăturarea lor se va spune mai la vale. 

6. Pe când şcoala cea trivială-moldovinească era separată, copiii 
moldoveni învățau într însa numai catechismul cel mic, aprobat de 
sinodul de la Carloviţ, în anul 1774, bucoavna moldovinească, ceaslovul 
şi psaltirea, dară, de când este împreunată şcoala trivială cu cea capitală, 

se traduc cu copiii şi cărțile nemţăşti în limba lor maternă. 

7 şi 8. Dintre cărțile scolastice moldovineşti, îi sunt cunoscute 
directorului numai cele 4 cărți amintite, prin urmare nu se poate 
desconsidera greutatea ce o întâmpină un învăţător de naştere neamţ 
când e vorba să-i înveţe pe copii numai moldovineşte, deşi limba aceasta 
nu-i este necunoscută, şi cu toate acestea copiii moldoveni de la şcoala 
trivială au progresat la şcoala capitală cu mult mai mult decât la şcoala 
trivială moldovenească separată. 

9. Fiindcă copiii şcoalei triviale finesc învățământul la şcoala 
capitală cu mai mare folos, de aceea nu-i de lipsă a despărți şcoala trivială 
de cea capitală, nici nu e consult a lucra să se înfiinţeze aice o şcoală 
capitală greco-neunită, căci despărţirea tineretului gr.n. de şcoala capitală 
ar însemna disolvarea acestei şcoale, fiindcă numărul greco-neuniţilor 
întrece cu mult pe cel al nemților. 

* 

Încheiarea cea lungă a raportului lui Theil se ocupă cu următoare 
esplicare detailată a punctului 5, că învățător al şcoalei triviale 
moldovineşti din Suceavă a fost Ioniţă Botezat, care, din causa 
bătrâneţelor, fu înlocuit, mai târziu, prin învățătorul Vasilie Creangă. 

După împreunarea şcoalei triviale cu cea capitală, Vasilie Creangă 
fu scos din serviciu (s-a mutat la Burdujeni şi a avut dese conflicte cu 
grănicerii, din cauza unei bucăţi de pământ aflată pe graniţă — n.r.) şi 
şcolarii moldoveni rămaseră numai cu catechetul lor, ceea ce cetăţenilor 
moldoveni ai Sucevei nu putu să li convie defel, pentru că învăţătoriul 
moldovan îi însoţia pe copiii moldoveni la biserică, repeţia cu dânşii în 
limba moldovinească lecţiile de religiune, îi învăţa cântările bisericeşti, 
împărtăşia învățământul privat din limba moldovinească în cele mai alese 
case ale greco-neuniţilor etc., aşadară, după opinia publică, învăţătoriul 
moldovan avea de îndeplinit lucruri de mare însemnătate. 

Spre a molcomi, acuma, acea opinie publică aţâţată, nu este tocmai 
de lipsă înființarea unei şcoale capitale greco-neunite, ci, spre acest scop, 
e destul să se denumească un învăţător moldovan pentru şcoala trivială, 
ce-i împreunată cu şcoala capitală. 

Pe temeiul acestor doauă rapoarte, ale lui Bereznicki şi Theil, 
zice consistoriul catolic din Lember, într-o scrisoare din 27 luni 1846, 

Nr. 325, adresată Guberniului, că „înființarea unei şcoale capitale în 
Suceavă anume pentru copiii gr.n.u. nu este nici de lipsă, nici de dorit”. 

Atât scrisoarea aceasta, cât şi raporturile lui Bereznicki şi Theil, 
le adresă Guberniul, în 21 Mai 1847, Consistoriului nostru spre a-şi da 
părerea. Cu darea acestei păreri fu însărcinat protopresviterul din ţinutul 
Sucevii Lazăr Grigorovici (parohul din Bosanci, al cărui fiu va studia 
numai în germană şi va ajunge chiar şi procuror-şef al Vienei — n.r.), 
care, în raportul său, scrie, între altele, şi următoarele: 


„Dacă ar cerceta numai o parte a copiilor moldoveni din acest 
ținut şcoala capitală din Suceavă, atunci şcoala asta ar fi prea mică chiar 
numai pentru copiii moldoveni. Însă din estractele direcţiunii videm că 
atât şcoala capitală, cât şi cea trivială moldovenească, sunt cercetate 
numai de 15 Moldoveni şi de ce? Pentru că nici un învăţător nu este 
naționalist, niciunul n-are ideie de limba moldovinească, şi tatăl cari are 
un băiet bun de şcoală şi cu privire la împregiurările sale şi la economia 
sa ar voi să înveţe copilul său numai în limba moldovinească, nu cutează 
defeliu să-şi ducă băietul la şcoală, căci, pe de o parte, el nu se poate 
înțelege cu învăţătoriul în privinţa şcolirii băietului, pe de altă parte, 
sunt multe esemple că copiii ieşiţi din şcoala capitală au învăţat 
moldovineşte atât de rău, încât au trebuit să înveţe limba moldovinească 
pe la învățătorii privaţi, iar limba nemțască n-o ştiau defeliu. 

Afirmarea — zice mai departe Grigorovici — că pentru limba 
moldovinească se poartă destulă grijă la şcoala capitală stă în contrazicere 
cu conştiinţa directorului Theil, pentru că nici un învăţător de la acea 
şcoală nu ştie moldovineşte, iară limba polonă este amestecată în 
învăţământ pe cât se poate. Şi cum că limba moldovinească e în adevăr 
nesocotită, asta o dovideşte împregiurarea că, pe temeiul unor sfaturi 
răutăcioase şi la timp destul de neoportun, şcoala trivială cea 
moldovinească s-a împreunat cu şcoala capitală şi, astfel, i s-a luat naţiunii 
moldovineşti şi cea mai mică speranţă de cultivare în limba sa maternă”. 


Afară de cărțile scolastice moldovineşti amintite de Theil, 


Grigorovici scrie că esistă şi următoarele cărți: 1. Partea 1 şi a II a 
manualului românesc pentru învăţători gr.n.u. din statul austriac, tipărit 

în Viena. 2. Cartea de cetire, tipărită deodată cu catechisul, în anul 1774. 
3. O aritmetică, tipărită în Viena. 4. Gramatica tipărită în Cernăuţ de A. 
de Marki. 5. Gramatica tipărită în Cernăuţ de Blajevici (am avut ocazia 
să citesc gramatica lui Marki şi să mă conving că prin intermediul unei 
astfel de stufoşenii nu se poate învăţa româneşte — n.r.). 


„Până acuma — zice Grigorovici — n-a putut fi învățător nici un 
greco-neunit, chiar dacă poseda el calitățile cele mai escelente, dară mulţi 
poleci nevrednici şi cu totul neapți pentru învăţătorie figurează ca 
învățători nemți. De se va trezi, însă, spiritul prin auspicii de înaintare la 
şcoalele naţionale, atunci, cu bună samă, se vor afla destui oameni cari 
se vor cultiva în literatura limbei materne şi, astfel, vor fi de folos 
şcolarilor. 

Asemenea — mai zice Grigorovici — trebue să dojenească 
subsămnatul şi neruşinata afirmare a inspectorului Bereznicki, care 
susţine că în întreaga Bucovină se află numai 5 indivizi slab calificaţi 
pentru învățătorie. În Bucovina sunt destui oameni pe deplin calificaţi 
pentru acest ram, cari, însă, apăsaţi, pân-acuma, în înaintarea lor de cătră 
învățătorii catolici şi sistemul lor, îşi câştigă pânea de toate zilele numai 
cu învăţământul privat ori pe alte căi oneste, sau chiar au trebuit să treacă 
în Moldova. Subsămnatul trebue să spuie, spre onoarea Bucovinei, că 
directorul şcoalei de copile din laşi este bucovinean şi că şi alte locuri 
de învăţători din districtele Moldovei sunt ocupate de bucovineni. Şi-ar 
fi părăsit aceşti oameni patria, de n-ar fi fost siliți s-o părăsească? Şi 
oare nu s-ar întoarce ei îndărăpt, dacă ar ave speranţă că vor fi aşezaţi la 
şcoalele naţionale din Bucovina?”. 


Raportul şi-l încheie Grigorovici aşa: „Ce se atinge de înfiinţarea 
unei şcoale capitale naţionale în Suceavă, apoi oraşul acesta se poate 
numi ca cel mai potrivit pentru acest scop. Poporăţiunea Sucevii e, în 
partea cea mai numeroasă, moldovinească. În Suceava au existat şcoale 
în timpurile cele mai vechi şi chiar pe vremea stăpânirii turceşti, iară 
astăzi domneşte în popor convingerea generală că, de când lpsăsc în 
Suceavă şcoalele moldovineşti, de atunci se stinge şi limba 
moldovinească“. 

În Suceavă îşi poate găzdui şi fiecare sătean copilul său cum se 
cade, pentru că majoritatea cetăţenilor sunt Moldoveni, limba 
moldovinească predomneşte şi este lucru ştiut că „poporaţiunea 
moldovinească a Sucevii vorbeşte cea mai deplină şi mai bună limbă 
moldovinească şi că pentru această limbă este de tot entusiasmată şi cu 
bună samă mai mult decât aiurea. 

În Suceava sunt 5 biserici, în cari se celebrează numai în limba 
moldovinească, prin urmare elevii şcoalei capitale moldovineşti ar ave 
cea mai bună ocăsiune a se cultiva şi în deprinderile rituale spre a împle, 
cu timpul, golul atât de mare de cantori bisericeşti. Basat pe aceste mo- 
tive, subsămnatul crede a propune în mod conştiincios ca o şcoală capitală 
moldovinească să se înființeze numai în Suceavă, pentru că asta este 
dorinţa generală şi pentru că trebuinţa aceasta s-a dovedit şi prin 
comisiunea c.r. cercuală. / Bosance, în 15/27 Mai 1848, / Lazăr 
Grigorovici, / protopresviter al Sucevii“. 


Astfel s-a tărăgănat înființarea preparandiei române în Suceava 
prin 4 ani de zile, până ce, la urma urmelor, a fost zădărnicită cu totul. 
* 

În aceste împregiurări triste, se ivi pentru noi o rază de mângâiere 
din Viena, căci ministeriul de instrucțiune orăndui, cu decretul din 17 
Septemvre 1848, Nr. 6111, ca pentru poporăciunea gr.or. a Bucovinei să 
se activeze, în Cernăuţ, un curs de preparandie, sub următoarele 
condițiuni (şi veţi vedea ce plasă iau austriecii, constatând că, în ciuda 
facilităților, inclusiv cele privind nivelul minim de studii absolvite, şcoală 
normală avea să existe, dar doritori de a deveni învăţători nu —n.r.): 


1) În acel curs să se primească numai candidaţi de aceia cari vor fi 
trecut de vărsta de 16 ani, vor fi absolvat cu succes bun ambele cursuri 
de câte doi ani ale clasei a IV ori cele 4 clase inferioare ale gimnasiului 
sau îşi vor fi legitimat studiile acestea într-un esamen de primire. 

2) Cursul de preparandie să ţie un an întreg. 

3) Învăţămăntul din feliuritele obiecte să se împărtăşească prin 
circa 4 oare pe zi. 

4) Obiectele, împreună cu oarele lor pe săptămână, să fie 

următoarele: Religiunea 2 oare; antropologia, psichologia şi igiena 
corporală 2 oare; Eserciţii în cetire şi metodica cetirei, 1 oară; Scrierea, 
geometria şi desenul, împreună cu metodica lor, 4 oare; computul în cap 
şi în scris, 2 oare; gramatica, stilistica şi punctele principale din logica 
poporală, împreună cu metodica lor, 4 oare; geografia şi istoria, 2 oare; 
istoria naturală, fisica, economia poporală şi technologia, 5 oare; 
pedagogia şi didactica, 2 oare; în fine, musica şi gimnastica. 


Decretul ministerial amintit mai dispune că cu predarea 
învățământului la preparandia gr.or. ar fi să se oblige directorul şi corpul 
didactic de la şcoala normală capitală sau şi de la alte şcoale, spre esemplu 
de la gimnasii, dar ar fi bine să se acuireze, pentru unele obiecte, şi 
bărbaţi de ştiinţă din alte stări; şi, fiindcă limba didactică are să fie în 
toate şcoalele poporale limba maternă a copiilor, de aceea atât 
învățământul din gramatică, cât şi din celelalte obiecte are a se preda 
candidaţilor, după putinţă, în aceea limbă pentru care sunt menite şcoalele 
poporale. 

Cuprinsul acestui decret ministerial îl comunică Consistoriul 
nostru, cu circulariul din 12/24 Octomvre 1848, tuturor protopresviterilor, 
dând, totodată, ştire că cursul de preparandie se va activa, cu bună samă, 
în 11/23 Noemvre 1848, numai dacă se vor anunţa, până atunci, candidații 
la Consistoriu şi se vor afla 5 învăţători pentru propunerea obiectelor 
prescrise. 

Cu alt emis, tot din 12/24 Octomvre 1848, Nr. 3436, îi provoca 
Consistoriul pe profesorii de teologie şi de la alte institute de a declara 
ori de nu sunt aplecaţi să fie învăţători pentru unele obiecte. 

La această provocare, se hotărâră a împărtăşi învăţământul la 
preparandia gr.or. profesorii de teologie: Părintele Niculai Hacman, din 
religiune, Vasilie Ianovici, din limba română, părintele Constantin 
Popovici, sen. din limba germană, catechetul Iacob Vorobkewicz din 
limba ruteană, spiritualul seminarial Teoctist Blajevici, din antropologie, 
psichologie, igiena poporală şi pedagogică, rectorul seminarial Teofil 
Bendela din comput, fisică, technologia şi metodica învățământului 
intuițiv, Ilarion Hacman din geografie şi istorie, catechetul şcoalei 
triviale Porfiriu Dimitrovici din istoria naturală şi economia poporală, 

în fine Iosef Barezinski din caligrafie, desen şi geometrie (din păcate, 
printre profesori... nu aflăm nici un profesor, ci doar preoți — n.r.)... 

Cursul se activă cu 6 candidați în localul şcoalei triviale, în 13/ 
25 Decemvre 1848. Numărul cel mic al candidaţilor înscrişi se esplică 
prin aceea că, amăsurat referinţelor de pe atuncea, condiţiunile de primire 
erau pentru candidaţi prea grele, din care causă dispuse ministeriul de 
instrucțiune, cu emisul din 21 August 1849, să fie primiţi şi astfel de 
candidaţi, cari au absolvat cu succes bun numai cele trei clase prime ale 
şcoalei capitale, ori numai primul an al clasei a IV, ori câteva clase 
gimnasiale, documentând calificare suficientă şi având a se griji de 
cultivarea lor ulterioară, în decursul petrecerii lor în şcoala pedagogică. 
Cu acelaşi emis ministerial, i se îndegeta Consistoriului să poarte grijă 
de crearea de stipendii pentru preparanzi talentaţi, însă sărmani, 
folosindu-se spre acest scop de caritatea privată şi de alte mijloace pri- 
vate. Asta, însă, îi dete Consistoriului ocăsiunea de a exopera din fondul 
religionar ajutoare de câte 60 fl., cari se împărţiră între preparanzi până 
în anul 1865. 

Din anul 1850, se dispuse ca cursul de preparandie să ţâie doi ani 
compleți. Din causa spaţiului strâmt al şcoalei triviale, se ţinu, acuma, 
învățţămăntul cu candidaţii anului întăilea ori al doilea sau în localul 
liceului sau în institutul teologic, până ce se închirie, anume pentru acest 
scop, realitatea lui Parfeni Tomaşciuc, de sub Nr. Cons. 247, cu 230 fl. 
m.c. pe an. 

În urmarea emisului ministerial din 29 Septemvre 1852, Nr. 9747/ 
987, se făcu la preparandie o schimbare atât în privinţa obiectelor de 
propus, cât şi în cea a corpului didactic, care fu redus numai la 6 învăţători, 
pentru următoarele obiecte: 1) Nicolai Hacman pentru religiune şi 
cântare bisericească. 2) Teoctist Blajevici pentru pedagogică şi didactică. 
3) Vasilie Ianovici pentru limba română şi comput. 4) loan Calinciuc 
pentru limba germană. 5) Iacob Vorobkewicz pentru limba ruteană. 6) 
Candidatul George Masichievici pentru caligrafie, scriere cursivă şi 
desen. 

Cu raportul din 5/17 August 1856, Nr. 2558, atrase consistoriul 
atenţiunea ţării la următoarele momente dăunătoare pentru preparandia 
gr.or.: 1) Numărul candidaţilor nu s-a mărit, ci, precum au fost 6 în 

anul 1849, tot 6 au rămas şi în anul 1856. 2) În decursul acestui răstimp 
de 7 ani, şi-au căştigat calificarea legală numai 24 de candidaţi, cari, 
însă, din causa lipsei de şcoale poporale, au fost nevoiţi să-şi caute pânea 
de toate zilele ca scriitori ori învăţători privați. 3) Cursul de preparandie 
este numai provisor şi nu stă în nici o legătură organică cu vreo şcoală 
capitală, în care candidaţii s-ar pute deprinde cu învățământul practic. 
4) Învăţătorii îşi primesc lefile abia la finea fiecărui an şcolar. Deci, 
propune consistoriul să se creeze, pentru fiecare an al preparandiei, câte 
10 stipendii din fondul religionar, şcoala trivială gr.or. din Cernăuţ să se 
prefacă în şcoală capitală, cu care să fie împreunată preparandia, şi lefile 
învăţătorilor să se plătească în rate lunare... 

Aceste paşuri ale consistoriului avură drept urmare că şcoala 
trivială gr.or. din Cernăuţ fu prefăcută, în anul 1858, în şcoală capitală 
provisorică, iară în anul 1860 în şcoală capitală definitivă, cu care fu 
împreunată şi preparandia, şi, cu emisul ministerial din 4 August 1858, 
Nr. 6536, li se încuviinţa candidaţilor din nou ajutoare din fondul 
religionar, sub condiţiunea ca ei să primească a fi învăţători oricând vor 
fi provocaţi, căci, de altfel, vor fi siliţi să restitue toate ajutoarele prim- 
ite. 

Trei ani mai târziu, încuviință ministeriul, cu emisul din 9 Faur 
1861, Nr. 18546, pentru candidaţii preparandiei 15 stipendii de câte 63 
fl. pe trei ani, sistându-lu, însă, după acel termin, cu emisul din 1 
Septemvre 1863, Nr. 8891, şi observând, totodată, că deoarece candidaţii 
absolvaţi nu pot conta la aşăzarea în posturi de învăţători, consistoriul ar 
fi bine să-şi tragă pe samă ori de să mai primească pentru anul şcolar 
1863/4 candidaţi nuoi în preparandie sau să lese să existe numai anul al 
doilea. 

La aceasta, răspunse consistoriul cu raportul din 8/20 Mai 1864, 
Nr. 369, în care zice că în dieceza Bucovinei se află 239 de parochii şi 
numai doauă şcoale capitale gr.or., în Cernăuţ şi Siretiu, şi 80 şcoale 
triviale. Subtrăgând numărul şcoalelor de la cel al parochiilor, rămân 
încă 147 de parochii fără şcoale, ceea ce dovedeşte că lipsa de învățători 
este foarte mare şi că, prin sistarea anului întăiu al preparandiei, s-ar 
căusa mare daună pentru şcoalele poporale. 

Raportul acesta avu efect, căci preparandia rămase şi mai departe 

precum fusese înainte... 

Până la anul 1860, funcționă ca director al preparandiei părintele 
Nicolai Hacman, până la 1867, părintele Vasilie Ilasievici, căruia îi 
urmă loan Drogli până la anul 1871, când rămase numai anul al doilea, 
cu finea căruia institutul fu dizolvat cu totul...“ (Constantin Morariu, 
„Pedagogia română în Bucovina / 1774-1889”, „Revista Politică”, nr. 7 
din 1 aprilie 1890, pp. 12-16, nr. 8 din 15 aprilie 1890, pp. 9-14) 


Istoria, un surogat de memorie 


În 866, încercând să finalizeze o polemică cu B.P. Haşdeu, cinicul 
politician moldovean P.P. Carp opina că „istoricul... e dator a iubi pe 
om, şi nu pe omul ideal, produs al închipuirii noastre, idealism ce ne 
face de multe ori a fi nedrepţi şi cruzi, dar pe omul cum este, cu bunele 
şi relele sale însuşiri, cu nobilele şi meschinele sale aspirații, cu orele 
sale de mărire şi momentele sale de slăbiciune, căci numai aşa poate el 
cunoaşte cari împrejurări dispovărătoare trebuie să admită în verdictele 
sale şi care nu” (C. Gane, P.P. Carp şi locul său în istoria politică a ţării, 
Bucureşti, 1937, vol. I, pg. 96). 

Numai că mult prea cinicul P.P. Carp, dacă nu cumva cinismul 
ține de adevăr şi nu de cel care îl rosteşte, avea să aducă precizări necesare 
în identificarea „omului” pe care istoricul e dator să-l iubească, susținând, 
într-un discurs, ţinut în cameră, în 1868, că nu mulţimea, deci ceea ce 
noi numim popor, ar însemna națiune: „Nu! Națiunea suntem noi, 
reprezentanţii ei. Niciodată nu voi zice că națiunea însemnează acele 
masse strânse pe uliţe, cari din nenorocirea lor au fost silite să rămâie 
mai prejos de acei cari reprezintă omenirea în adevărata sa mărire” (C. 
Gane, op.cit., pg. 97). 

Fără să recunoască vreo influență carpiană întru ale cinismului, 
istoria s-a delimitat de responsabilitatea şi de vocaţia de „a iubi pe om” 
pentru a înveşnici națiunea numai prin „reprezentanţii ei”, viitorimii 
fiindu-i încredinţat, astfel, un împovărător pomelnic al tiranilor şi al 
nevredniciei. Dar nici sarcina de „a iubi pe om” nu a rămas, cu totul, de 
izbelişte, dragostea aceasta aproape nepământească fiind asumată de ceea 

ce eu aş numi memorie, adică o moştenire sacră pe care o poţi conştientiza 
doar prin recunoştinţă. 

Unora o să li se pară nedreaptă răceala, ba chiar vrăjmăşia cu care 
privesc eu istoria (monument funerar al înstrăinaţilor, aflat mult prea 
departe de ţărâna, de colbul şi de pulberea care încă ne mai vântură 
străbunii), dar istoria nu ne poziţionează, nu ne îndreptăţeşte şi nu ne 
identifică, iar fără identitate pierdută pe veci pare a fi Calea Reîntoarcerii 
la Străbuni. lar naționalismul durat pe vifor şi înstrăinare, dozele de 
otravă născocite de Aurel Morariu sau de I.E. Torouţiu, nu poate afla 
sălaş în sufletele nimănui, din moment ce istoria face abstracţie de şirul 
nesfârşit al străbunilor ţărani, de casta lor durabilă, „deşi ei trebuia să i 
se dea cea mai mare atenţie ca uneia care constituie cel mai puternic, 
mai trainic şi mai rezistent factor pentru conservarea unei națiuni” (L.E. 
Torouţiu, Poporaţia şi clasele sociale din Bucovina, Bucureşti, 1916, 
pg. 407). 

Într-o carte de 431 de pagini, doar atât a putut scrie, despre „cea 
mai puțin studiată dintre clasele sociale ale Bucovinei”, istoricul din 
Solca, îmbrâncit, în cele din urmă, în moarte, ca şi poetul T. Robeanu, 
de balcanismul dâmboviţean. Dinspre bezna trecutului, nici o luminiță 
mărturisitoare, iar dinspre contemporaneitatea începuturilor istoriografiei 
bucovinene venea o altă înstrăinare, pentru că, în Bucovina modernă 
sau doar râvnind la modernitate, „ca blestemate de vrăjmaşe pronii / se- 
nfig în neam oraşele străine, / de multe limbi li-s ulițele pline / ca-n jur 
de turnul vechii Babilonii” (Constantin Berariu, Oraşele). 

Oraşul bucovinean („e prin oraşe şi o boierime / cu graiuri ca de 
limbă păsărească, / din neamul nostru n-o-nţelege nime”), ca şi în ziua 
de astăzi, înstrăinează, goleşte de simţire şi de identitate. „Înainte vreme, 
se ştia că cine voia să înveţe şi să vadă ceva mai frumos şi mai socotit... 
acela trebuie să meargă la oraş şi să le caute pe-acolo, acum, însă, nu 
mai ai ce căuta, pentru că multe datine rele... le-au înnăduşit pe cele 
bătrâneşti ale oraşelor şi s-au încuibat în locul lor” (Ion I. Bumbac, lon a 
Petrariului). Nu-i vorbă, oraşul reprezenta o înstrăinare dintotdeauna, 
dar rostul lui întru ale alienării sporeşte odată cu năvala dezrădăcinaților, 
mai toţi cărturari de frunte ai Bucovinei, proveniţi din lumea emancipată 
a satului, dar ademeniţi de mondenitate şi eşuaţi într-un jalnic parvenitism, 

manifestat prin „petrecerile dese, publice şi private, la care felurite stări 
sociale se întreceau în manifestarea luxului celui mai exagerat. Aceste 
petreceri erau un izvor din care avuţia curgea neîncetat în buzunarele 
străinilor” (Constantin Morariu, Piramida cu pigmei). 

În oraşe, trufia parveniţilor îndeamnă la „a ajunge mai curând la 
treapta socială” pe care fiecare o râvnea. „Vă puteţi, aşadar, închipui o 
scară înaltă a lui lacov, pe care, însă, nu se suiau şi coborau îngeri paşnici, 
ci, în cea mai mare învălmăşeală, se grămădeau, zi şi noapte, conducătorii 
pigmei, căutând să ajungă care de care mai repede la o treaptă care să-i 
deschidă un orizont mai larg de aer şi lumină şi de pe care să se vadă mai 
aproape de cer şi de stelele lui Dumnezeu. Şi acest joc superstiţios şi 
periculos absorbea într-atâta atenția publică pigmeică, încât nu era ziar 
care să nu consacre primul său articol, totdeauna, firmei „ascensiunea 
piramidei”, descriind accidentele zilnice, îmbucurătoare şi triste, în toate 
amănuntele lor; nu era întrunire, petrecere sau convorbire între doi, unde 
să nu se fi discutat chestiunea de la piramida din vale” (Constantin 
Morariu, Piramida cu pigmei). 

lată, deci, o „icoană” a Cernăuţilor anilor 1881-1882, o „icoană” 
de tip flamand, populată cu personaje caricaturale, groteşti, angajate în 
cumplita bătălie a parvenirii sociale. Şi iată-l şi pe mărturisitorul 
exponențial, cel care nu tânjeşte după o împlinire scriitoricească, alegoria 
lui (cea mai modernă în acele timpuri) fiind menită, aidoma unei predici 
de după slujba de duminică, însănătoşirii organismului social. Constantin 
Morariu, care şi-a scris prima parte a acestei alegorii pentru gazeta „Au- 
rora Română”, publicaţie care-şi încheie efemera existenţă şi cu această 
bijuterie a spiritului românesc, nu va mai scrie niciodată partea a doua, 
deşi, în viitor, va fi el însuşi conducător de gazete. Numai că, peste vreo 
două-trei decenii, „lumea pigmeilor” se estompează şi dispare sub cadenţa 
unor generaţii demne de „vremurile urieşeşti” de altădată, aşa că nici 
alegoria, în partea ei finală, nu-şi mai avea rostul. Şi asta pentru că 
literatura bucovineană a fost mereu vie, mereu implicată în afirmarea 
generațiilor, mereu scapărul de lumină de la capătul drumului care urma 
să fie parcurs. În această incredibilă implicare se şi află consistenţa de 
memorie veşnic vie, pe care suntem îndreptățiți, dar şi datori să o 
moştenim. lar dacă eu visez o „Bibliotecă a Bucovinei”, în care să încapă, 

regăsite şi recuperate, operele marilor noştri înaintaşi, nu trăiesc, totuşi, 
trufia de a-mi închipui că ar sta în puterile mele să regăsesc şi să recuperez 
acel tezaur, faţă de care numai viitorul mai are datorii de împlinit. 

În afara mărturisitorilor, au mai existat, în Bucovina, şi scriitori 
cu conştiinţă scriitoricească, scriitori care au premeditat şi realizat op- 
ere literare, precum poeţii lancu Lupu, Theodor Lupu sau Adrienne von 
Prunkul-Samurcas. lancu Lupu a fost şi politician de mare calibru, 
prezident al Dietei, cu care popimea românilor reprezentativ naționalistă, 
de tipul celei descrise şi cuvântate de Eugen Neşciuc, pe bună dreptate 
se mândrea. Deşi poet remarcabil, lancu Lupu nu a fost şi un mărturisitor. 
EI nu ne aparţine prin nimic, nici măcar prin limba în care şi-a scris 
poemele, spiritualităţii româneşti, el fiind, în fond, „Lyriker”-ul Janko 
Lupul, născut la Cernăuţi, în 1836, mort la Cernăuţi, în 1922. Un 
„Lyriker” a fost şi Theodor Lupu, născut, tot la Cernăuţi, în 1838, dar 
răpus de molimele din 1858, în 24 septembrie. Poetesa Adrienne von 
Prunkul-Samurcas s-a născut la Viena, în 10 noiembrie 1907, dar a 
murit la Bucureşti, în 29 august 1973. 

Fără îndoială că toţi scriitorii Bucovinei, germani, evrei, români, 
ucraineni sau poloni, fac parte din patrimoniul sacru al spiritualităţii 
locurilor şi ar trebui conştientizaţi ca atare, dar o astfel de datorie 
înseamnă, deocamdată, un lux pe care nu ni-l putem permite. Măcar 
dacă am ajunge să adunăm între file de carte textele pierdute şi uitate 
prin vechile gazete româneşti ale mărturisitorilor noştri. Am îndoieli că 
o vom face vreodată, dar îndoielile mele nu contează. 

Dintre scriitorii străini sau doar înstrăinați ai Bucovinei o să aleg, 
totuşi, câteva nume, cu care probabil că şi viitorimea românească se va 
lustrui odată şi odată ca să scape de obligația recunoştinţei faţă de cei 
care ne-au conturat identitatea. 

Ernst Rudolf Neubauer, fostul profesor cernăuţean al lui 
Eminescu, apoi director al gimnaziului din Rădăuţi, s-a născut la Iglau, 
în 14 aprilie 1882. A fost publicist, dar şi un poet de un delicat lirism. A 
murit la Rădăuți, în 4 mai 1890. 

Bancherul şi industriaşul Moritz Amster s-a născut la Cernăuţi, 
în 13 februarie 1831. A cochetat cu proza (în primul rând, nuvela), dar şi 
cu poezia. A murit la Viena, în 27 septembrie 1903. 

Osyp Jurij Fedkowicz, primul mare poet ucrainean din Bucovina, 
s-a născut la Putila, în 8 iulie 1834, şi a murit la Cernăuţi, în 11 ianuarie 
1888. 

Jonel Kalinczuk, poet român, dar de limbă germană, cu o carieră 
interesantă în diplomaţie, s-a născut la Borăuţi, în 8 octombrie 1856, şi 
a murit la Viena, în 2 noiembrie 1934. 

Rabinul din Siret, Eleazar Ladier, născut la Siret, în 1873, a fost 
şi un poet de care istoria literaturii germane din diaspora ţine cont. A 
murit la Stryi, în Galiţia, în 1932. 

Heinrich Kipper, remarcabil poet şi publicist german, s-a născut 
la Ilişeşti, în 16 decembrie 1875, dar a sfârşit în patria străbunilor săi, la 
Hollabrunn, în 10 martie 1959. 

Arthur Kraft, poet evreu de limbă germană, s-a născut la Dorneşti, 
în 21 septembrie 1897. A fost ucis, în 1944, în lagărul de la Auschwitz. 

Poetesa Rose Auslander (născută Scherzer), antologată de Adrian 
Dinu Rachieru printre poeţii bucovineni, s-a născut la Cernăuţi, în 11 
aprilie 1901. A murit la Dusseldorf, în 3 ianuarie 1988. 

Alfred Margul-Sperber, scriitor evreu de limbă germană şi 
română, s-a născut la Storojineţ, în 23 septembrie 1898, şi, după o carieră 
scriitoricească, publicistică şi editorială remarcabilă în spaţiul cultural 
românesc, a murit la București, în 3 ianuarie 1967. 

Dar scriitorul bucovinean cu cea mai mare notorietate planetară 
este evreul Paul Celan (Paul Ancel, pe numele adevărat), născut la 
Cernăuţi, în 23 noiembrie 1920, mort la Paris, în 1970. Celan a scris în 
toate limbile Bucovinei, începând cu cea ucraineană (avea o simpatie 
deosebită faţă de slavi), continuând cu limba română (la Bucureşti, unde 
se stabilise, „în anii tulburi ai bolşevismului”, sub ocrotirea lui Margul- 
Sperber), apoi în cea germană, limba celor care i-au exterminat familia. 
Celan a scris o operă durabilă în limba celor care l-au urgisit atât de 
neomeneşte, deşi a dus povara „vieţii de după” la Paris. 

E lungă şi consistentă lista scriitorilor bucovineni care au scris în 
altă limbă decât cea română, iar menţionarea numelor lor şi a anilor 
naşterii şi ai morții cred că este necesară: Stefan Daniel Wilhelm Hubel 
(1766, Wurttemberg — 09.02.1847, Josejow), Viktor Umlauff cavaler 
de Frankwell (23.03.1836, Rzeszow — 26.09.1887, Cernăuţi), Karl Emil 

Franzos (25.10.1848, Czortkow — 28.01.1904, Berlin), Moriz Paschkis 
(04.04.1850, Nikolsburg — 05.08.1924, Cernăuţi), Karl Korn 
(13.01.1883, Satu-Mare — 19.10.1960, Bucureşti), Kamillo Lauer 
(18.11.1887, Cernăuţi — 09.10.1966, Londra), Uriel Birnbaum 
(13.11.1894, Viena — 1956, Amersfoot), Erich Singer (10.04.1896, 
Cernăuţi — 03.05.1960, Londra), Joseph Kalmar (17.08.1899, Nebrybka 
— 09.07.1959, Viena), Georg Drozdowski (21.04.1899, Cernăuţi — 
24.10.1897, Klagenfurt), Johann Pitsch (1901, Brody — 1940, Cernăuţi), 
Gerty Rath (1902, Cernăuţi — 1977, Berlin), Moses Rosenkranz 
(20.06.1904, Berhomet pe Prut — 17.05.2003, Schwarzwald), Kubi Wohl 
(31.08.1911, Cernăuţi — 27.12.1935, Cernăuţi), Alfred Gong 
(14.08.1920, Cernăuţi — 18.10.1981, New York). 

E lungă şi consistentă lista scriitorilor bucovineni care au scris în 
altă limbă decât cea română, dar, din păcate, nici înspre operele lor nu 
avem acces. Doar copleşitorul Paul Celan mai reverberează, dinspre 
notorietatea-i planetară, şi înspre noi, aidoma, în tragismul destinului 
său, toamnelor piezişe de după desfrunziri. Dar şi mai lungă şi poate că 
şi mai copleşitoare este lista mărturisitorilor noştri, unul mai nefericit 
decât celălalt şi mai toți uitaţi pentru totdeauna prin colbul puşcăriilor 
bolşevice sau prin cenuşa cărților arse în curtea interioară a închisorii 
din Suceava. De altfel, prin uitare, prin ignoranță şi prin suficiența cu 
care-şi devorează clipa, Suceava întreagă e o imensă puşcărie, menită să 
ne rupă definitiv de memorie. Tocmai de asta îmi şi trăiesc eu această 
probabil ultimă carte ca pe un țipăt care răsună în pustie, aşteptând să se 
arunce cu pietre dinspre suficiența clipei şi înspre țipăt, şi înspre mine, 
deşi tare mă tem că şi țipătul, şi eu n-am avut parte de o existenţă reală, 
fiind deja şi dintotdeauna doar praful şi pulberea de pe tălpile viitorimii. 

* 

Pe când Bucovina aniversa, cu fast şi prin deschiderea unei 
universități la Cernăuţi, un secol de la „fericita împreunare cu Austria”, 
Iraclie Porumbescu scria, într-o broşură publicată atunci, în 1875, şi 
intitulată „Ceva despre trecutul şi prezentul Bucovinei” (Scrierile lui 
Iraclie Porumbescu, Cernăuţi, 1898, pp. 179-193); 


„Bucovina noastră a fost, până înainte de o sută de ani, o parte din 

trupul Moldovei. Moldova a fost şi este un trup românesc; prin urmare, 
şi Bucovina este o ţară românească, măcar că astăzi se află pe lângă alt 
trup, adică pe lângă cel al împărăției Austriei, şi aceasta, iată, aşa: 

O casă ce-şi capătă alt acoperiş, ea tot acea casă rămâne, ce a fost 
sub acoperişul de demult, fie întrînsa, acum, de când îi sub acoperiş nou, 
şi alți oameni pe lângă cei vechi. 

Vlăstarul alcătuit pe altă trupină, el tot de acel soi rămâne ce a 
fost mai înainte de altoire; altoiască-se în acea trupină, mai pe urmă, şi 
vlăstare de alt fel. 

Aşa-i şi Bucovina noastră. Că pământul acesta al Bucovinei este 
locuit, după veacul al doisprezecelea după Christos încoace, de Români 
— la început mai puţini, mai pe urmă tot mai mulți — adevereşte istoria, 
deşi aici, în casa românilor, s-au adăpostit şi alți oameni, dară casa a fost 
tot a unui român şi, cu venirea lui Dragoş Vodă, de pe la jumătatea 
veacului al patrusprezecelea încoace, cu românii din Maramureş, ca 
românească acea casă s-a şi mai întărit şi rămas. Aceste adevăruri, ce le 
spune cartea trecutului, istoria, le-au recunoscut, chiar şi în timpurile 
cele mai noi, de când, adică, se află Bucovina şi sub noul său acoperiş, 
sub cel al Austriei, nu numai toată lumea cu judecată dreaptă, dară şi toți 
Împărații acestui imperiu, începând de la vecinica şi lăudata pomenire, 
Împăratul Iosif II, sub a cărui domnie a şi venit Bucovina la împărăţia 
aceasta, până la acest de acum, pre carele să-l ţie Dumnezeu încă mulți 
ani!”, 


Şi Iraclie Porumbescu, asemeni mai tuturor românilor din 
Bucovina, „se împăcase repede cu noua stăpânire” (Grămadă), dar fără 
să uite nici o clipă că, sub „acoperişul cel nou” al unei contemporaneizări 
europene, se află o străveche „casă”, care „tot acea casă rămâne, ce a 
fost sub acoperişul de demult”. Asta ar fi, în fond, memoria şi acesta 
(acelaşi) ar fi şi rostul acestei cărți, acela de a îndemna la redescoperirea 
„casei” ce ne-a fost lăsată moştenire şi, eventual, la refacerea acoperişului, 
o dată pentru totdeauna, din cerul înstelat de deasupra „casei”, care şi el 
vă aparţine. Ceea ce nu stă în puterea unui singur om, dar este de datoria 
voastră, a tuturora. 


802 


Mărturisitorii. O istorie a scrisului bucovinean 


Calendar aniversar 
al spiritualităţii bucovinene 


2007, 2017, 2027, 2037, 2047 


Teoctist Blajevici (1807-1879) 
George Hurmuzachi (1817-1882) 
Vasile Bumbac (1837-1918) 
Simion Florea Marian (1847-1907) 
Sextil Puşcariu (1877-1948) 

Em. Grigorovitza (1857-1915) 
Lucian Costin (1887-1951) 
Mihai Horodnic (1907-1926) 
Cristofor Vitencu (1907-1970) 
Traian Cantemir (1907-1998) 
Anton Şesan (1917-1969) 
Arcadie Arbore (1827-1994) 


Dimitrie Dan (1856-1927) 
Constantin Morariu (1854-1927) 
Traian Brăileanu (1882-1947) 
Ion Grămadă (1886-1917) 
George Nimigeanu (1909-1987) 
Adelina I. Cârdei (1901-1987) 
Teofil Lianu (1908-1997) 

2008, 2018, 2028, 2038, 2048 


Teodor Racoce (1778-1822) 
Silvestru Morariu (1818-1895) 
Aron Pumnul (1818-1866) 
Ambrosiu Dimitroviţă (1838-1865) 
Ilie E. Torouţiu (1888-1953) 
Vasile Țigănescu (1898-1971) 
Ion Roşca (1908-1933) 

Iulian Vesper (1908-1986) 
George Antonescu (1908-1993) 
Teofil Lianu (1908-1997) 
Ghedeon Coca (1908-1976) 
Barbu Sluşanschi (1908-1993) 
Dragoş Vitencu (1908-1981) 


Daniel Scavinschi (1806-1838) 
Demetriu Petrino (1846-1878) 
Vasile Bumbac (1837-1918) 
Procopie Jitariu (1886-1968) 
Sextil Puşcariu (1877-1948) 
Traian Cantemir (1907-1998) 


2009, 2019, 2029, 2039, 2049 


T.V. Stefanelli (1849-1920) 

Nicu Dracinschi (1879-1923) 
George Nimigeanu (1909-1987) 
Aurel Vasiliu (1889-1976) 
Alexandru Bocăneţu (1889-1972) 
Ştefan Piersic (1899-1991) 
Teodor Ulmanu (1909-?) 


Teoctist Blajevici (1807-1879) 

Constantin Berariu (1870-1929) 
Anton Şesan (1917-1969) 


2010, 2020, 2030, 2040, 2050 


Vasile Țintilă (1790-1840) 
Samson Bodnărescu (1840-1902) 
Constantin Berariu (1870-1929) 
George Tofan (1880-1920) 

Vasile Huţan (1880-1972) 

Elvira Lomoş de Reus (1900-1923) 
Mircea Streinul (1910-1945) 
Eusebiu Camilar (1910-1965) 
Dimitrie Loghin (1910-1982) 
George Sidorovici (1920-1976) 
Dragoş Vicol (1920-1981) 


Ion Budai Deleanu (1764-1820) 
T.V. Stefanelli (1849-1920) 
Eusebiu Hotinceanu (1883-1940) 
N. Tcaciuc-Albu (1885-1960) 
Dimitrie Marmeliuc (1886-1970) 
Cristofor Vitencu (1907-1970) 
Aurel Putneanu (1913-1970) 

Ion Cârdei (1906-1970) 


2011, 2021, 2031, 2041, 2051 


Porfiriu Dimitrovici (1801-1865) 
Ilie Nimigean (1841-1893) 
Vasile Bogrea (1881-1926) 
Gavril Rotică (1881-1952) 
Victor Morariu (1881-1946) 

Constantin Loghin (1891-1961) 
Atanasie Mitric (1901-1944) 
Adelina I. Cârdei (1901-1987) 
George Drumur (1911-1992) 


Alecu Hurmuzachi (1823-1871) 
Lucian Costin (1887-1951) 
Vasile Țigănescu (1898-1971) 
Dragoş Vitencu (1908-1981) 
Dragoş Vicol (1920-1981) 
Ştefan Piersic (1899-1991) 


2012, 2022, 2032, 2042, 2052, 


Eudoxiu Hurmuzachi (1812-1874) 
Ioan Drogli (1832-1886) 

Dionisie Olinescu (1852-1924) 

Sever Beuca-Costineanu (1872-1922) 
Traian Brăileanu (1882-1947) 

Ion Cocârlă-Leandru (1882-1912) 
Vasile Posteucă (1912-1972) 

Neculai Roşca (1912-1954) 


Teodor Racoce (1778-1822) 
George Hurmuzachi (1817-1882) 
Ion. |. Bumbac (1843-1902) 
Mihai Teliman (1863-1902) 
Samson Bodnărescu (1840-1902) 
Liviu Marian (1883-1942) 

Gavril Rotică (1881-1952) 
Rudolf Gassauer (1885-1952) 
Ion I. Nistor (1876-1962) 

George Voevidca (1893-1962) 
Teodor Balan (1885-1972) 

Alexandru Bocăneţu (1889-1972) 
Vasile Huţan (1880-1972) 
Dimitrie Loghin (1910-1982) 
George Drumur (1911-1992) 


2013, 2023, 2033, 2043, 2053 


Alecu Hurmuzachi (1823-1871) 
Iraclie Porumbescu (1823-1896) 
Ion. |. Bumbac (1843-1902) 
Ciprian Porumbescu (1853-1883) 
Mihai Teliman (1863-1902) 

T. Robeanu — George Popovici (1863-1905) 
Liviu Marian (1883-1942) 

Leca Morariu (1883-1963) 
Eusebiu Hotinceanu (1883-1940) 
George Voevidca (1893-1962) 
Vasile Gherasim (1893-1933) 
Cezar Flamură (1913-2006) 
Aurel Putneanu (1913-1970) 
Petru Rezuş (1913-1995) 


Ştefan Ştefureac (1845-1893) 

Ilie Nimigean (1841-1893) 
Dimitrie Onciul (1856-1923) 

Nicu Dracinschi (1879-1923) 
Elvira Lomoş de Reus (1900-1923) 
Ion Roşca (1908-1933) 

Ilie E. Torouţiu (1888-1953) 
George Antonescu (1908-1993) 
Barbu Sluşanschi (1908-1993) 

2014, 2024, 2034, 2044, 2054 


Ion Budai Deleanu (1764-1820) 
Vasile Cantemir (1794-1835) 
Constantin Morariu (1854-1927) 


Eudoxiu Hurmuzachi (1812-1874) 
Dionisie Olinescu (1852-1924) 
Aspazia Munte (1885-1944) 
Atanasie Mitric (1901-1944) 
George Toderaş (1916-1944) 
Aurel Tudor (71944) 

Neculai Roşca (1912-1954) 
Arcadie Arbore (1827-1994) 


2015, 2025, 2035, 2045, 2055 


Ştefan Ştefureac (1845-1893) 

Constantin Morariu-A ndrievici (1835-1875) 
N. Tcaciuc-Albu (1885-1960) 

Aspazia Munte (1885-1944) 

Teodor Balan (1885-1972) 

Rudolf Gassauer (1885-1952) 


Porfiriu Dimitrovici (1801-1865) 

Silvestru Morariu (1818-1895) 

Vasile Cantemir (1794-1835) 

Ambrosiu Dimitroviţă (1838-1865) 

T. Robeanu — George Popovici (1863-1905) 
Em. Grigorovitza (1857-1915) 

Aurel Morariu (1886-1945) 

Mircea Streinul (1910-1945) 

Eusebiu Camilar (1910-1965) 

Petru Rezuş (1913-1995) 

2016, 2026, 2036, 2046, 2056 


Daniel Scavinschi (1806-1838) 
Vasiliu lanoviciu (1806-1866) 
I.G. Sbiera (1836-1916) 
Demetriu Petrino (1846-1878) 
Dimitrie Dan (1856-1927) 
Dimitrie Onciul (1856-1923) 
Ion I. Nistor (1876-1962) 

Radu Sbiera (1876-1946) 

Ion Grămadă (1886-1917) 
Dimitrie Marmeliuc (1886-1970) 
Aurel Morariu (1886-1945) 
Procopie Jitariu (1886-1968) 
Traian Chelariu (1906-1966) 
Ion Cârdei (1906-1970) 
George Toderaş (1916-1944) 


Aron Pumnul (1818-1866) 
Ioan Drogli (1832-1886) 
Iraclie Porumbescu (1823-1896) 
Vasile Bogrea (1881-1926) 
Victor Morariu (1881-1946) 
Mihai Horodnic (1907-1926) 
Ghedeon Coca (1908-1976) 
Aurel Vasiliu (1889-1976) 
George Sidorovici (1920-1976) 
Iulian Vesper (1908-1986) 
Cezar Flamură (1913-2006) 


Suceava, 25 ianuarie 2005 — 25 ianuarie 2007 

Cuprins: 


Clerici pătrunşi de misiunea lor... nenea nana en eanaee 


Ton Budai-Deleanu sssiszccszi aa ceeace oase aaa glet cauză aa di fidea cliente dată 
Trei viteji — Cântecul IL <ne cee ccee acacia oa sea poa necitit pet cae 
Teodor RăcoOce sie oceane iona aaa atuzae ae tiuea aeta ga aieue a ai ba igă dă oda urbea 
Vasile TIntilă e; scena epoci aaa ces lee tao aaa dl ua bien tc a 
Daniel. SCaVui SC masti paste aaa ee ata unt etate iu 0 ua otil citati ii 
Porturi, DIMItrOVICIs smantana asa tea osului oa etala i citi 
Jieoctist. Blaj VICE: asa ca ien ac 0 e 000 aia aa 0 dc dl 
Samuil Andrievici-Morariu ceea aa aa aa anna 
Stefan ATANaSIEVIEI ss iesea ăia pică coat ci ad tn it ăi a Dal 
Constantin Popovici cel bătrân... ne nenea emana nana 
Vasile: Cariţeai::, etansa ao sase tadua eee atatia salata că taiga di e abia 
Gramatici române între anii 1780-1864... eee 
Dicţionare româneşti între anii 1770-1864... eee ee aan 


Precum trupul fără suflet e mort, aşa e moartă 
şi națiunea fără lIMbă ......menn nea ee aan nene emana enma ana 


Bucovina, gazetă românească pentru politică, religie şi literatură .... 
Convorbire între un tată şi între fiul lui 

asupra limbii şi literelor româneşti .......cmmee eee nenea emana 
BuchiaȘi en: cie idt  Baaă Aaa 23 dai atata an să dana dau că 0 ada tiu a 
Aron Pumnul... eee aa eanaa aaa amana ana ana ana ena 
Lepturariu rumînesc cules den scriptori rumâni... na 
Manualele cursului inferior... nenea nn ennaee ea nae ea naa na 
Manualele:de; curs Superior. «simtea cr acea i a a i i d aaa 

Lăcrimioarele învăţăceilor gimnazişti din Cernăuţi la mormântul 
preaiubitului lor profesor Arune Pumnul... nene nenea 95 


Limba; ;s1giliul: dumnezeIrii css ea ca oaia e ata ca taca 101 


Societatea pentru cultura şi literatura 


poporului român în Bucovina... nenea nana nana 102 
Foaea Societăţii pentru literatura şi cultura română în Bucovina ... 106 
Datoriile scriitorilor... nenea neam nn amane 107 
La-schimbârea nului issa catena teapa daia ete a d mat 109 
Alecu Hurmuzachi: ss coace ea ga aa ala ra Data aie a oala aa a cae aa a 112 
George Hurmuzachi... sista ac ua Da a i bătaia e 117 
Învățăturile istoriei ......mcece nenea eee eae eee e e ea ae ce e ee 118 
Eudoxiu Hurmuzachi m cesizaaeeă ac cae aaa aaa aaa eat aeta ae aaa aaa 120 
Movila lui Hurmuzachi de pe Rarău .....c men nenea 123 
Uciderea lui Mihai Viteazul ........een nenea ana naaenaee 131 
Ambrostu DIIțTOVIȚĂ en sceaca aaeina aaa aa a lata cd da a dea 133 
Câte: câră:ŞI POVALa sm ee ao ia Aa ao dl d da seal a daca ee dau 136 
Sus, la stâncă, pică rouă... cases ee nea onee aan aana ana aeaao one onaaeaaaeaae 137 
Vasiliu, Ano V1C1Uă ses ccsce die ea ba oaie deac Ra adauge aaa etala 138 
Vasiliu: MitrOfănovIță sac opens cate aia ea aicea Ec gat ca că 139 
Înrâurința creştinismului asupra genului omenesc .......mce nenea 139 
În causa unificării ortografiilor române ........n cane 146 
Cr 1ELa 00 aaa nasazl at unica aaa dala aa paid canale aleea Aaa 148 
Stefani Ste fUTEa Cici ea area adela atita alta doit ca rate i Dac oa atăt 157 
Constantin Morariu-Andrievici .... mean amane ana 160 
Stihuirile „Foaei Societăţii“ ........ nenea en oeen ae enenoneeoeeno eee eee neon aaa necesa 162 
Demetriu PEtrIno: „i siaascag asia tie alea dea bea al tatea dada ia ta 162 
INVOCATE a iissuea atei dia Ceea tat ut RD 00 a be atac solut d ui a 163 
(Care: MUZE ssceoipeo aaa calea ac ea eat mda sau adaaa ta aoleu acea la eputie 164 
Porumbeştii, primii poeți şi prozatori ai Bucovinei .....ceneene nenea 167 
Petri NOLAG sinoade ao da aa 00 ada ae elada 168 

Ciprian POrumbescU. cs cs ac a bt ada aa ba 0 tt ua i i 169 
Muzica antică a Romanilor... nenea anna enaanaaee 174 
Trace: POTUMDESGU cica a ea ae ata ad ai a ae ata e fa aaa 183 
Amintiri despre Vasile Alecsandri .........mue eee nenea emana anna 189 
Peste dânsu-n risipire zace lumea lui cea veche .............meen anna 201 
Aurora ROMÂNĂ «ss sac poa ia oa oa că aa pa d ace 201 
Ion. 1;:Bumbac isi ceazac aa sta e pac daca did ac dădea a data ea ala 202 
Iona, PEȚTATIULUL see daca se păsa a uit Vata biti aaa 205 
Dimitrie Ianis cea oa ata ac a 50 acea a in 00 aia etala iai ada 213 
ZAna lAZUlUL isa ce e Caesarea atu ca aaa es 216 
Paginile uinei reviste bune... cuc nete aaa ie ia Ai aa ea 220 
Simion Florea Marian... enaeeonea ceeace enneea opaacenoneoaeeoeseae en saaoanaaaeaa 221 
Vasile Cârlănăriuil cos ea catia og aaa 0 ada 228 
Vasile Bumbăcea scie ecou ca ceai iat aa căzu nd e aaa dia ea cai 244 
Titu |CTUGIIL cei eee ăsta cd uit sapat oa la dada a ua dai dala te 245 
Constăntin. MOFarIu se sepia ein ee aaa ca an ea dan aaa a a ia pna 248 
IN Sarii SO Vasa email tea cana ma eta ăi isa a ao Duall at 250 
Miusea:şi VIESPEA ame caca ulei sado acacia ăsta 233 acd aaa 251 
Vulpoiul şi Câinele sia nicu ca tea ceapa cai aaa că ata tinea 252 
Leul, vulpea, porcul şi câinele... nene nenea 254 
PiTămidă CU PISINEL scosi oaza a cae ss ao aa o al d a d d a 258 
Revistă PONȚIGă incasa one eo to anna oaia sa cacat dt ea 266 
Călindariul poporului Bucovinean .....ee nenea nana 268 
TGA CIC cneaz a iata ata anii da ada cuie Do ata du ad aia dd 269 
Epoca dezbinaril gr; iesea cn oaaa paacănaa aaa ea d g cea a la 271 
Din:suferințele: noastre; seca aan opened ta acad binale 271 
Lupta deputaţilor noştri în sfatul țării men nenea ne enaenee 273 
Isbânda deputaţilor noştri... neam neam emana 276 
Înaintarea RUgalOOI „cita ar i aa cea 27] 
Prisonirea tinerilor TOMÂNI 5.5 sacosa oa ata a da Gia dl 278 
Confiscările „Patriei“ ........m eee eee neneee eee ee nana eee ee eannaeaae eee 278 

Espulzarea fraților Branişte... eeeneneeneeneeneenne eneeneeaeeneenaee 279 
Deputaţi români în fața prigonitorilor men nene nene enma 280 
Învinuirea preoțimei române... 280 
Adunarea preoțimei române în Cernăuţi în 30 Octomvre 1899 ...... 281 
Mihai Teliman see sase eoseaoieac aaa ceia oa a oa dana 60 aa eta editata 285 
Creasca:SaNatOS aie ia vaca casta cala ata caiac d dată da data do 285 
George Popovici — T. Robeanu .........cee eee ea ana ana eanae 295 
În bolta de la „Cralul. Negru scie cciacciăea ca ca că ao aa alta ca aaa 298 
Stroie Cârpatine;.. aceata pei ac atat ala lat ratata ac ata 299 
Ia CrâşIma VETdE ss te oaia ta oala aa dama oh AO una taia uita 300 
AlCoVul Ein Uni bră-ieiea ee eta cai eee cadere caca a 0 degete aaa 301 
VOLEMOU sapca rit ac aa leat 0000 ataca aa ea aa dai aa ba tes al 301 
Blondă:Gâ râul poa tunata catea d e a buda iii a e i 302 
Icoana Maicii Domnului eee eee mean ana naae aaa 302 
APNES ne ca painea dea Dea atu aa pata da ga iaca alla Danae Deta e aie taia 303 
Cântec: VECI ss: zecea ici anas itaenaetaniu cădea ned aaa adela pape da 306 
UN INOEU sate ae 0 ai a a ata aaa tă ot vaita ta Dali 307 
Recursul la memorie. scie iaee oaie cata sasea oaia cai det dt 313 
Documentele câmpulungene.........ce eee eee nana ana 318 
Măi IE sai teas cina oda Dea pa dala da bezna otet ia da a3 aaa ada 320 
TV, Stefanie: sc tozaa co taia ea a cadea cata auda at 00 dala ae 323 
DDC: ONCLUI ass usa lait bo aaa data aa alia aa iata alei 325 
Sextil: PUŞCATIU secte cata eo etate pă data a Da ba da dea pata ada te sedan aaa 328 
Vâsile; BOgrEA ospiciu it Ea a i di acad oaia oala 329 
MOrs şi sessecaessscaă coaie aia ali 0 80 dota dada da dt 330 
Epigrame ssssciasca deea tat acea ca eo 30 Di ca ic eat oa tat 331 
Cine-1 autor bUGOVINCan? „scz ice a aceata dea Dică ocna ata aaa tea 332 
"Vasile MM BURIă si ăeoca cat coama stat a tag d dodo sea e bă 335 
Dimitrie OlNESCU mesi ia eat seaad i ada 0 ear ie bot bla ea oa sabat e tal 338 
Em, (OTISOTOVINZA: spa cizt seca săi tao ol ua cub dea aa dădu dă aaa 338 
Omul DAțIt ze: coat ea oaia aul ac a 0 a ui aa ia aaa ae at 344 

Epoca. „JUNIMII |Iţerare:” sis e saasaă eta nd da d nat aaa alea da 347 
lon- |. NISTOR cică ao asta ca ea cati 90 ua aa taină cala iasa a ji ada tat 350 
(George, LOLA sia iaca bac i eta iaca oa încat baia di ia ta a 354 
Laviu Maria; scoici o acasa ataca aaa ag taie astea ate ste ali că ala 356 
PET MATE 6 me aeaguaaă sasea bin dani ua bir Da uita cai ut aula aaa tata 0 sa 358 
VEDE 2200 ast o aa can 0 aaa can ral 0 5 au ni Saar a inut 3000 UB 358 
MOaDATi aL. iesi iată doi aaa aie m odoațitala oa aa ua ora niz eta dada 359 
AFINE esa eta e ua aaa d sali Bal ad 08 ia Bia aia ati lac E DOL  daa ai i î 360 
Răzbunarea .......ceee eee eee anna anna eee eanaanee 361 
Ton Crrămadă me 0 deac aaa dotari aaa baz d dădea Gea a o an a eat pe a ada ata 364 
Vremuri de. bejenIe::. 4 ist a tc Boca aan a o ad 365 
Traian: Brăileanu.;s ceia ezitati a ai la ta a ani are a a ta 370 
Tin: flăcău tomnatice. sisugiee ec ceaaea eesti da atata oa ăia ate aaa 372 
Ioan Bulă: se sua sosite a uda Bin auto digi uta Mal ut ta PE lo aie 376 
Bat: sc 2 că a aa ra EU ca d ru at Di i 0 aa 0 at 377 
Încercări juvenile sau chiar copilăroase ........ nenea 380 
Sânmison.BOdHărescu nn cca seta ca iara ca ba de a ada daca ate da aaa iată 381 
Nicăire Mângâleresseiae ina d ceea ca aaa că oa a apnee aa ad data 382 
S(EaUa INSA soszacaaiă ia cutata data ataca data de da tu iata Ca ic at dat oa 000 latu 382 
PIEIdELEa scai citea ca că aa n Cata ddd iu d au oaia ata aaa udă aa dia ati 383 
Sever Beuca-Costineanu.......ceeeee eee aaa aaa aa anna 383 
INLINE! e za ea cea a eta i otoagua de ta tag Secuime doua sia iaca eta tal 384 
Firistos:a INVIat!; caen ia e 3 aaa aa a aia pata le bataia suta ada Dia pd gi 384 
Ion. Cocîrlă-L.eandrul << sa sua o oaia sat ata aa da a a e la e de 385 
Ni-s tot mal sterpe Vărle scoase sia eee ae pacea cea dea să aa lada sa d 386 
PEN EREI ones etalat olita Dir d lăudat Ul uta Atta tg a tt pr d 387 
Vasile FLULTI 3 eee Cata ba ea aaa da 00 aaa alina antigel Aaa 388 
RAZESII apecicaltaa cette dida ial aaa das iau badcat udiuea Ra sata 389 
Sătenii ....ce eee eo neaoneueeaeee en oneaeeeee esse oneauea eee snne neo aeeanneneeaeeteensaseeuuaasaane 391 
Nicu DEacIn SI 14 seca ctseeea tată ba aia boăitareba Saare ala Dati i be bea 392 
(0) :SOaTlai ae a mate anca motan Sata a atace ana ai once ae alea loa d aa E aaa aut 394 
RULE linga dios d a ala da ao doRu ada Ea asa la dă ea 394 

CEASORNIC căcarseeă averea i cacat a tree Aia iata aaa Arta a lea da atu 395 
Adlucere:arnuitei:, si ceata iata că ta casta i bad 80 aa Rediu alt 396 
Rădu.SbIEră: șia că iaaea caza bătaia aaa a ai aa iii aria da dea dă ca da a a 397 
Gorunul: MU FLORA: ceai ceace deea 2 ae to at a i ital a d aa 398 
Elvira lomoş-de REUSS iso tote cade cană etate Za d aut dala 00 400 
Copiii NIMĂNUI „ss sea a co ga toat acad de 0 ta dt 88 uit 405 
Constantin Berariu ......eeee eee eee ee aaa 406 
Cutreieram litoralul Triestii ......eeee eee 410 
BIIgă ss usa puteau ca tic bi bt aa căt aaa 90 ic cn dala a că 410 
OTaşelE seci iati aa tei bac ba te aa aie tal tata il di iba 412 
(Gavril :ROUICA n czeczaa te otet sani cae data odata atu in ao datare catia 412 
Cântecul unui copil al nimănui cena eee ne nenea 414 
CIOCALIIEI: cctcaa aie auriu aaa 2 caii aia aia 2 dac ce tea Sia al 414 
VESTITE sa caca iata coetea sita 0 ca letal cdi oa ata at 3 ca i edu Dap Aia aa 416 
Femeilor române de la noi .......ceee eee 417 
OrfaAăi ass sticătia pei paie ocna aaa ate aia ad oaie dei pa e a 0 419 
Pe-o hârtie: de: NINE ci sseustcaag ea acacia seta căi atita iata ie coaie cad aie a ca tal 419 
ALE oua ca aaa pace ela doo Eban oaia sala lia salata dteziia e aa dbut 420 
Doi străini la:casa. LOT seen acea ăia a aaa id o aaa 422 
Dintre: Mariel UE 3 aruna atu aaa aaa aria e al ai batuta afac 423 
N. IGaciuiG=Albui sii eee oaie de as da ta atacata atacul aere ăla datată dest dlt 426 
Lu |L-PaiPe:, se tie soia aa bata a cîntă at sd aie atit ră aaa ad aaa Baittt 428 
Mata: si czsai cl ar eta Zara 20 arc Banca da Dau dd ata a data eră 429 
Fraţele: GEL PUT sea oaze erau aia aaa Deta cae zale pasate iza Peaigati fag ta 429 
George Voevidca ss scie seca oeei ama cei o co oda 35 ape ea eat atit 430 
Catedrala:din: CEFA UIțI șa see dea e aaa aa ua 6 cata aaa dadea 433 
Epigrame între arme. Catrene... CU Urmări „mean nenea nana 435 
BiiCOVIIla si ccpeasaca eat ceai aal0ă căt 5 dată dea a ciao cală 0 cina aaa aluat ui 436 
Vasile Gherasiiri sei ceea asc ata eee dat acetat at aiba aa at 436 
DONE stea ceia ăi ce nau aa dada la tea aid da ai iau ie dati a ir da i 441 
Se nâste Dumnezeu. ie cica asaza capat da aaa ta dana dă pad aa pată 2090 442 
Mares seci sata sue 250 cau aaa 0 Dati Claes Da cada aaa caza 443 
Pastel de toamnă .... cena en en eennaaee 444 

VECELIIE: inca sa eee ia da călca a ua dea unda e a pac ata aaa aaitauiasă 445 
MEtanmOrfOZă n scăpată daia ed aa can dica data fe Bel daia dana că aaa aa 446 
Victor MOrâTIU se casate ea one chat ada da titei aa abc atatea aaa 447 
Leca MOTATIU: ss iaca i et aaa aaa a badea atat La iata uit dead aaa 449 
Aurel Morariu sis uses cu ear ataca da sat asa că sata a alea aie da 452 
Tie TOROUȚIU ae iune ia aa te da Da dei na aa 452 
Din Viaţă sanii veac tea oua Daia ea ta d ml a ta aaa 00 a 454 
'ATIStOCrAțII SII: 33 fesca ap da zau a ati duo Di Daca 457 
Mihai. HOrodni€ și sis oc aeneca ata a aaa oaia ela 0 fc Rai 463 
Cuvante: pentrul început. «ss iaca die oa aia dat aaa 465 
Al:şaselea'cântec: ini cauta zici aaa ia aaa cota pac d caiet 467 
Noapte sa socati aaa cat ala ăi paid data dt i dă aa tăi e căi aaa 467 
Zilg:de:COPILArI Ess ieste ia cafda ea ea că ua dau aaa tg o dat il 4638 
Ion ROȘCA 2-3 pa ca a on a 3000000 tt a a aa pi a it ma a a 469 
ACOrd nearse sesiza eta casa eta leat Data Plata ta d pla 47] 
Neoharducească. + sis sac nana a 9 aa aa at ta na 471 
DDOTINfa ms aceia cae abia n 0 a dala dat 80 m A e aaa a nea dal 472 
Cântecul străzilor; că sees ea ca eee Rida acasa atei dpi acuta aa 472 
RU Ei cata ot i napoleoniană adi tă ate tac Bala 473 
PălOŞUl: sasea aa daco gaa taticii dead 330 ada dau dala aa Rada ec lia 473 
NUC mms ed fonda dă ăi că n a a aaa D900 a pd apa 8 Al 473 
Iulian: VeSper:;, școala pain aia nat oală a tata 474 
ETOUL „sisicua căetea ete saa oa ete ice diea Doea aadăcăbed ata base e oana ete age 477 
APUS POLO se cica pai pu tacea Da balete oaie aaa dedat pl e e 477 
CTUgul dSCEaTă saci epae a atu coasa at i i 00 da n 803 Data ca 478 
SOMII CTEPUSCULAT sees teo sea sd cea oa ode td pă tea ada 479 
PIOLOG:rp ce eee ceace ea aa aa o Data ea aaa E dea aaa eta ae catia Dont ab 480 
Pământ negru, în-astințit:; sin eeecanieae acacia dana aaa eng aaa aa 481 
Destin CTUCIIICat-sse ceas co tata pda 130303 0 ale ata co aaa 481 
Mircea Sell cei sa pacate iasa ta laic ata lea la ala atata 484 
Tarot cs sade ce daca Dati data unea dedat id oda tite udă 490 
Spuneri de moarte: Balada oşteanului ........e nene eee 493 
Spuneri de moarte: Balada serii înainte de moarte... eee 493 

Bălada:celor-trei fârtăți i iei cena că cânta tă tn cata dată ien balti tata 494 
DOLLOCVIUL se ce casie ecaa 2 ce oa oana a ea cetate d 495 
IEXEGOZE soia abat caile lt da Sita oa Di dac da add a Saal dar 495 
Vacanţe. ni cesta ama va adio a Dee Boli ai ia at ră ai ile at ne 496 
Neculai. ROȘCA sas oaie ea aaa e diaul aa tanase data aa is aia aaa DE 504 
Dru ii ÎNțOTS i ie oaia ea nada obarsia ea dadea 505 
Oglindire-n SCULUrI sie cect ceseeă bose ca betia tă og ada aa tu cata toata sata 505 
INSTAUTațIE scie e ao a ta la 030 a aa a bad aa 506 
Sfârşit IMpropriu,ss nenea see aan aaa capata ot a ei n 507 
ElEPIE aicea tesaturi la 507 
Traian Chelaru seic catei ata a arta daf aaa bad aia dU n 23 aaa 508 
Iubire, stemă "naltă-a tinereții... nenea nene emana emana Sil 
Sunt pulbere şi vânt acele glorii... nene neam enaee Sil 
Tu zori, tu zi, tu seară, tu Noapte „enma ana 512 
Asemeni Curcel, tu pe fiecare snm dee eaea rca aa cae a oa citeai aa tea 513 
Dar cine eşti, tu vraja mea, şi Cine... nenea na na aan 513 
Rânduri :(SOPOLIVă eee ce eat pasa dana agale si ia da 514 
UE eta i 00 a i 0 ati dna alu E adi Bona atat a 515 
George Antonescu. ese ceea acea daia ao oase aa d i ao aegohaca aie 519 
Scrie prietenului bolnav... nenea eee enma ae aaa 521 
Stihul frunzelor de toamnă ......cn nene nenea nea aan anna 522 
VisdeIUptător sees aseaza aaa pipa ala ăia aa pla 005 cauta aa 522 
ELEGIE: cae înce Ace etala nt baasaa tă uta an oc at daia Ba auz 93 523 
ZBOMOE=n Oracol. scai asceza daia aa a a ta ta da 524 
Îngenunchiere-n leat Valahic mn ee 524 
Spre țărmul de lumină men nenea nene na anna ana 525 
George. Drumur și cec saec seen cacat ae oc ada E eat 529 
Balada oştenilor plecați ....... nene nene eee 532 
Înaltele: PĂCII sa sc rc a a 533 
Întomnări bucovinene... nenea a e 534 
Oaspetele dă Urmă esse oceane ăceainea aă ecaeaaă aaaplncaae d aneă e iaaa cală 535 
Minune aicea ee act pa eat da ta caca a aaa a a Bila 535 
EAT; Zaharia) ste atatea aaa ia 0 ea bl aaa a dat tact 0 da etii ded tao se 541 
PIEUTE: socata a popa aaa ai aa e daf ai Dao et aaa aa ta aoleu a Rua aaa dea 546 
ETAȚE e scai ae aa eta aa aul aleea cetati dopati două asia aseza tat 546 

lar către. Enitel și iscate oa sat aan ta aaa beti e ital du 548 
SEI sa ceea ea tapet aapecă dala tă daieleeă dalla alien a da dala atata dala daune 549 
(CUTONCIL:se edegi ada ae aan Sia câtă lăzi ala eta ada cata Cata a 549 
TEORII Laue o a a Bia a aaa fail d ea 0 Ea Doe cca acad 550 
Îi al Cit [e 10 IE a vada ea au dm ai taia 554 
Mulţi: În aria eseist aa ta dai die 9 a ada tc 555 
Moartea gravorului iCONar cca nana nana anemie 555 
În mănăstirea Suceviţa ...... ceeace eee ceea 556 
FlElEStEIE ADE 9 asa taia dota ca aut dat alde i a Opel 556 
(Gshedeon: COCA. sie aaa entitati doit ln d ai a i i 557 
(COPILEEIAL saca eo casa cica daia af ca eat ei atatea e aa alia aia cae 557 
Rărnas DU sterse scuar taca ga iad data ăia săi săpate late 558 
linişte pe: pând, sin insecta catia oa ca a dan nai cin aa la ea 559 
Pieumblare:DOCHULĂ cae sis sneeăsiae tă caipatăa Daia 06 atata atestă 560 
Confesiuni adolescentine (LX)... eee eee 560 
Confesiuni adolescentine (X) ..... me eee aaa S61 
Vasile POSUEUC nai re ns că at aa da ia să dat Ba i aaa e uta 561 
Cantecde'druni-Ş1 popas sasea aaa taia ceda ada d Ad ol ee 563 
SUCăNi sase oo eee aa aa dada eu ad o ai dalta ata ta 30 aaa avi 564 
Baladă ss esa pesoata secetei ie oaia ode taci atatea ai oidatab dude ali sita du 564 
(sând.de:razbunare micotice oana ded că bancă ae o bac ati stat lee 565 
Cezar FlârUră ces cate setea oaze vu doeatouzuati aula da iata deals butiu aul isa 565 
Baibiui SluşansGhi ;<csessocca sereaeoinseaeeca tea sa aaa cade deabia ada diac 568 
ATNÂNCOL „sea etate cai lit ala duală iad a a Daia did aaa ala sal a i 569 
APOL îsi sie) Bea oastea iide acd aaa de oagod ad ga do daa bad Edda apa dc a so dacia 569 
VIS za ca a aa ala e la aaa dia a at ada aa aa aula Cal 569 
Cristofor VITENCU sceneta at bata atac ba ban tai call calde ceea 570 
Pastel; sn ccasizat eta ata dateaza taina 2 aut aa aaa dU Dat aid tatal ut STI 
DOI; seie ae Zau dna Zau ac catia ca aaa atatea ada Da da du 2 a au de Data a STI 
Dragoş: VItEDCUL iei oaie alea ta a n căpitan Aa 572 
Padure taia (azepecea reda zoiate aa anaazu ana ed calze alia odată stai ca că aneă uaraa cielo a 572 
TIIStELE sie bat da pată sunete banda at aaa ăi at bal aa bat tata 573 
Uliţa dintre pomete ........m eee aan nana nana emana ana nae 573 
Băsm.-Vesperali sis sasea agita aaa oaie 90 i Daath a os 574 
ATI ZA ZI i eat aa dada eat at oaia ae tavă aaa za 575 

ROimânță prIDegIEI- noii atentia cca atat a aa 0 dati 575 
Greoree:NIINISEATIU 3 ic oaia daf Sa ei Sa i ca d oa 576 
DU Caesar aaa ai aaa aaa aaa at dota aaa oo că oala aa aa 576 
Traiani CantenaLi 3 să ot dă act aaa ce eat ad alai a dt tei Cd dat 2 ei 577 
SUDISEZLA asia ae sea ta a Moda Duo ati i al MAC aaa atita aria o aa ina 578 
Scadenţa. prelungită ses ăta saaă e aaa atacau date te a a das 578 
Picături: ELE ei să coace eu ia a a ta d aut 590 
Eusebiu Hotinceanii mec seeatan ananas ua ta lua bata au 593 
Alexandru BOlOhâniess ct atata otet 3 ee e lat ie ia e Ein 30 ia alea 597 
Bucovina eroică şi MUCENICĂ nenea na ana ana n 599 
Aurel Vasul scess0se eee copou calea cete Rea iii atei Du oana etala date ta ada 600 
CIENETAȚII sista cia e 0a oaia că iata BRD CE cat a ue a oc cae ata 601 
ÎN calită uită 6 css d e 601 
Păn GăZat n pica coca îea cae dada fate aaa ea aa cui aaa Ida pe a ati ai 602 
Aspazia Munte sec s scoasa seg aaa cats 05 ao ac catia ol 00 ao 606 
POETI pistei o acad ia lait că Ca aa d la 0 000 ba ia at Lala ada ial East 607 
FI al eee nică ocolul tea aaa aa ut aaa tiu oa Dănilă alei 0 dive bal a lt 607 
Teodor Balâi seic ate date cceaaa tatuat caca d uta cadea ada Duda atică tat 608 
Alexandru. BOCĂNEȚU. 3 seca ceea soia aan 0 0803 aaa atatea ata 610 
Atanașie: MItilG;ise ceea ata eee ei teal i asta tati ital i aia dau i 611 
Procopie JItariui secete aceata ecosapiens eat 612 
INS Lisi ee sai e a ue oaia ataai a ata i ta Dai Dalla datata 3 aaa dada deal ae 613 
Auiel, PUtNcanu ss vase seo ceecă cae ciot a ctitorită atu ata ta cutia deea eta 619 
DDESUII cesta a ceea done uteataee stea odata daa în cae dadea antec Dart udate ial 620 
AULODIOPTALIE 35 si sa ceea coada aceata eat at aia aa cea ouale Fu pu sa 620 
Cantina: sei i ae ca iei Calota ii oa ati sat area bas cn a 621 
TUdOE ULNanU iaca co ca eiseta casă seal da ata atata aug ai caile du dara 621 
JărIVăi sere ca ale ceara ata le ot lati cal dt ei tt da alta ip tt tă dea alai 622 
Epital 1UDIrii nsccoeidosieaeti darea odaăraa ăia a tt îi br i aaa abat 623 
ATNaE stia aaa deeuta ui arta it i agale auto aa atacata dea 20 anuar i 623 
Leon Şandru Humoreanu ......ee ee nene nea aaa ana cana 623 

Am-ascultat sie 0ca e atat aa tea bets adaos ae atu aa taia cauta ae 624 
La Voroneț; ăia da nea odata d dată aa ta Eat 0 aud a ua a ai 624 
EVOCATE AFIȘA, point ga nouta a adie pana tă it ut boia a aaa data 625 
Seară În INN 4ssozieaees cotei ea ase inoai capela aa 3806 Baga a adn 009 625 
9 ATILOIII ii ea tamaie Doga dt eo a d aaa a a aaa esa 626 
Îi IE) a a al ta a adi iai Dna 0 a 627 
Ultima noapte see sisa ee sios sita catea acc oa uta sa oa aan atu 628 
leşite dun Cetate stia otoman a Pit it tra bt ba 628 
Gheorghe Noveanu .;-.șssssiccsea coase coca cate dă eco daco agate oc oa 629 
Creoree: Patrăuceanuui sie ce cei doua aaa dle oda 50030 caiet da ata 631 
Tubirile trecute și cn esaeeaeaa caeaai cae toaca aaa cat a 0 ao aaa ea 0 aa da 632 
O umbră rămâne pe culmi mai departe ........e cena 632 
Îi 0 0 EI a pai a agata cal da ad talant 633 
Pia VAL gt 3950980040 inte aliat mul aa dit 30 ca 00ăl aaa atleti aa 634 
Vasile TIBănesCUl saca cva caca citati aie ata oa uman aa 3 a Să 634 
Crucea: lui Bângăui. „pna atitea Baa nana cada aa atata 635 
Areta BâCU seic tasta ateu pl dai aie ta al da dada aa aa caiac Taitei 642 
Episod banăl ii se cssee scoate ao aceea ace zitia bataecai atacse acagaa denota aaa 643 
(Crai EROCIIIOI e SII) aa d til n load a i to 646 
Bănina i DU aceia elit laptic 646 
Ioa a) 9/0 UNU au oda 0 alti aug a dai le 648 
SCTISOATEI iei ta că eee eat a, boala dada ad a al da bea a pet păi cd 648 
Îni poartă ele LE DIETA sapca dia 649 
(core TOGETAŞ ie careia ace oo oaia că ea nătăat n aai ee oita ed a dacLaă deadaă 650 
LOBOCIă să a Piti ed aaa d ea 2 aaa ve aaa ui aaa au cea 650 
AUre | "TUdOE înece cae tacea ta a 08 2000 dpi oa Ra aaa capatat 651 
(George LOMOTaTI ss sasea coca apa ta uta d tai d ap aa 652 
SpOVEdanIe scie oi tao po a a D080 GO ada ai e a 653 
Apele: ecaci sua oa a înce oa ta a a Da i oa gta a od 653 
NGSIMVIELE 20 asta dea ga ata tea ao ada abate abea aude ca data n a ai 654 
Decermnyile șes eee încă acte d ae 00 dd cae a Lai ag detona 654 
JAnUarie ice ce a cant a Dita aaa ao a cin asalt aaa di bela 655 
Din „vesela grădină” n-au mai rămas decât nişte ruine ..........e eee. 656 
RUdOlE CIassauer niste aaa aa aaa să dia 3 0 nd a Ati dt 660 

Lucian: COS ia ceea sale aaa Dat iau aa ada eat oa btu tă 663 
Pritiăvără în: COCEUL apus ccasea decat ide aaa notei ca atatia atata gata tă 664 
Ticia: Mihnea sei pene aaa ao ao an daia daia aaa daia Dias aaa 664 
Ori CATEI ste acea 03 aaa dea al 0 au coat cea cea UD acuta toaleta east 665 
EXTAZ sean santa aaa esta cae aaa dag oana oana dea da 666 
Că: (E PAT meteo e aa a ie oil i a a aa a ai 666 
Clăi de răi cea io că a aia 0 d ed mei d aa 0 sa ot aaa 667 
OCtOMbITE ns ici za aaa ceda cade aaa ca Dao catea cea aa că dea d den anda 667 
Rraeineritis ceea, depou pata ca dilata neant pa ua die ie ata sie dc iad data 667 
Adelina: CârdEL. see ceara te oua ta da cală cal cata ae 668 
Caântec:de ICagăin species cei ete dia ac oa dada aaa ao ae dacă 668 
CA NC: (O AIA se cent pia 20 aaa ED a catea aaa pata aaa paid dada aa cas 669 
Jia: Putna ciao a oa aaa da să ce bă da e dU 0 ba ai na a Dada adr 670 
Plecare îninuinți, sasa cata ta cana 030 aaa ceai paianta amd Aaaa dadea 670 
Neculai Tautii incipient d a i aie aan a 671 
PIGGL seo sea ue data patra aia Sao a aia Baa a aptă POR tastei Baaăti seal 671 
Înălțare-n CInineață „sn consens oana o o oa o ce ai 672 
Piieţene: Cerna Uite ca ie n 000 Daca dai aa dili 08 Aia 672 
Dimitrie Loghin «scapi cei eco coace ego acetat at due aice seo tao ata see 673 
AULOPORITE( si cedate ea statica actul pal aaa da aie tă 674 
Seară în turnul Nebuise ......e nene nenea anna ne 674 
REVELIE eseist tc at 00 a 23300 ep at tă pet 675 
Preye SUITE; eius tă a cp dal a ca a aaa a da 23 aaa Deal pate d 675 
VEgDETIiss.s atasat a aa ai i i pia tai dt eta d 675 
ATI ŞI ss istet ca eat ad ata i d tt ata aaa br a a a a pad 676 
lată=mă În ar; sein ta ăia ani lea ce barat ab ai 676 
Petru REZUȘ. ss ei citea dute cca doo ca 00ă e Oi aa a ceai cala aa d a a aaa nt Da 677 
Spre-altă Ura sase ctc ete tanase ana aaa i aaa oa ara au 678 
Bejenirea Rădăuțuluui see sia eta e ta auzea aa oala ca 60 678 
(seorge. SIdOTOVICI seci ataca aice it n i it da aa i it 681 
Cântec: pentru: BUCOVINA. esa scai iai dai 0 0 ic Ei 683 
Pestepele UNUL sase sic pci aie ai tata la au al 683 
Pământul ee nenea aa na nana aaa na ana 684 
Dragoş VICOlisiaia siana că ate ded ba aaa aaa ca aaa aaa da ed da a că 690 
Preludiu cete ata a nd aaa ial elada ni da să e aaa ad at Datu Jana 691 

Sate strânse-n ghioc de mănăstiri .....meme nenea eee ne nana 692 
SCEIŞOAIE- în Gen: (alei is iata da ien a ra at aluat a du iasi cad 693 
Biserică pentru lacrimile mamei... ne nenea en emana 694 
Toamna mi-a aprins colinele... nana nana anna 695 
Mihai Bândea — Arcadie Arbore... eee 696 
AȘIEDIATE:, sana oaia inot oua aa etice Du loa ea ba at ad i cut 696 
Prefaţă si pizda ne ăuci coăuaoaaăa 0 aa 20 ne Lo 00 ataca da 697 
Toamnele;:visele:e; isi argă ce ea taca a ea ae aaa ceata pă podea 698 
Eusebiu Camila, ac sia cae sia del fate tă casta Ea aaa Ca taiata alta ua i d pati pati 698 
RU) ră C IUN ada oda dalbă aia aaa eat dă 0 ta ata al stea 703 
POST sa sect zisă oa sati aa au cai al a aaa ft alu aa aa Ea iul dale Cal 704 
(SÂDMLEC ceata iile tt 3 a tat a Ea Li atit deal ant bataia aa 705 
(Cânțeciil PELELINULUI e cae da o a aa tă dat d cata cata ea ate 706 
Mărturii din noaptea Oprimării nenea nana nana 708 
Vasile; PÂNZARIUL. sa ce ezaed dea paie sau aia oaia abate 60 cut Ea e palide 708 
Prieteni drag: arszacas în seca ada talola cauăaata as ata atata pacii îi 710 
Lâ-moaitea Tianel scie iaca ananas ua aa ad datate dota otel te că aa TI 
Din CaVOul || seic a oiiaie aaa aaa den ada tt da uda atatia ta 712 
ODaZele 3 e cute ioan aa tă otet dadea tii CU ca daia it ii it da na 713 
Ferestrele mele: nica aaa ata Coat 0 coală aaa aaa Et acida 714 
Dumitru Onigăssaisi isi oo că dotata aibe dal a e d ca Ta 716 
(SO JI) ace e, atat aaa culpau E ae un apa cei ele aaa tea a it altu dadea tii 716 
Vad ce ceeace ipac eo ua ai aaa ab auetaa a daia 950 eee au oo ma al 717 
CONŞtImNța sssag seen og aaa aaa aa a 3 a e aaa aaa aaa aaa 718 
RETINOATCErE scene ace seca cae ba ceai taoă taia alea 1 0 uaiaa a tite d 718 
Mai îngăduie, suflete! ....... nenea nana nana 719 
Pentru Bucovina noastră... nea eee nana nnaaee Dl 
Stefan: PISTSIC sint ini boot tata es area tata na a nai a bara a ua ba 122 
Țăranii din Bucovina ceea emana aan nana emana 723 
Constantin: OSII sas si e cască cota Ei oo o oaza Du al a aa 724 
Pentru Bucovina noastră ...... eee eee eee enna eee anaaee 725 

O dare de samă din anul 1848 eee ne ne ana eee 740 
Jurământul Țării la 1777 sssesiioane oana ceeace st dă acasa 747 
Şcoalele româneşti din Bucovina .......cee nenea nea ae 765 
Istoria, un surogat de memorie ....me nenea ne en ea 796 
Calendar aniversar al spiritualității bucovinene .......mee en 803 

